
PROLOGO 


Na 1971 e outor mas prestigioso di literatura papiamentu, Pierre Antoine Lauffer, a 
publiká Di nos: antologia di nos literatura, ku tabata konsistí di 241 página. Tabata 
promé i último historia di literatura di i na papiamentu, ku su antologia korespondiente. 

Awe ta sali Pa saka kara, un historia di literatura nobo di lenga papiamentu, 
skibí na papiamentu, ku su antologia. Si nos pone e obra nobo akí banda di Di nos 
di Lauffer, Di nos ta parse un ruman chikí di Pa saka kara. Pero sin e trabou di 
pionero di Lauffer nos lo tabata leu di ta kla despues di kuater aña di investigashon, 
redakshon i tradukshon. Miéntras Lauffer a skibi i publiká e obra en kuestion i 
tantísimo otro den su tempu liber, i nos sa ku tempu liber tabata skars p'e, Pa saka 
kara ta resultado di esfuerso di mashá hopi. 


Gradisimentu 


Den su Introdukshon dr. Aart G. Broek ta gradisí tur persona i instansha ku a dun’é un 
man. Mi ta limitámi na referí akí na Broek su Introdukshon i ke duna di konosé ku nos 
direktiva ta kompletamente di akuerdo ku Broek su palabranan di rekonosementu. 
Nan ta dirigí na tur instansha, persona i kolaborador, tambe na esnan ku a firma e 
Rekomendashon pa e proyekto, entre nan Su Ekselensia mr. Jaime Saleh, gobernador 
di Antianan Hulandes, i tur esnan ku a duna pèrmit pa inkorporá teksto den e antologia. 

No opstante, mi ke agregá algun palabra di agradesimentu. Pa motibu mashá 
komprensibel Broek a hasi kaso omiso di e echo ku e tabatin e parti mas importante 
den realisashon di Pa saka kara. Broek ta un investigadó di pura sanger, un hende 
ku un perseveransia innato, kende promé ku el a aseptá e tarea akí a destaká kaba 
riba tereno di estudio di literatura papiamentu i kende ainda diariamente ta okup’é 
ku esaki. Loke kisas ta mas importante ta, ku semper bai e ta publiká loke e deskubrí, 
di moda ku otronan tambe ta na altura di un ke otro. Durante, pero tambe despues di 
e dos añanan ku Broek tabata den servisio di nos Fundashon, el a hasi investigashon 
inkreiblemente intensivo i konsiensudo. Semper bai e tabata dispuesto di reuní ku e 
konseho di redakshon i splika loke miembronan di e konseho ker a sa. Esei tabata e 
kaso tambe despues ku a tradusí su trabou. Lucille Berry-Haseth i e servidor akí a 
repasá henter e obra kuné, pa e aklará tur punto ku no tabata kompletamente 
transparente ainda. Aart, tabata un plaser traha ku bo. Danki! 

E energia i disponibilidat di Lucille Berry-Haseth pa sea huntu ku tur miembro 
di e konseho òf apart reuní algun ora o henter un dia pa trata progreso di e trabounan 
no tabata ménos ku esun di Broek. Lucille, pa bo tambe ta bai un danki di kurason. 
Meskos tambe na tur e miembronan di e konseho di redakshon. 

Finalmente mi ke gradisí herederonan di Pierre Lauffer pa nan kooperashon i 
generosidat, entre otro, den forma di traspaso di derecho di outor riba herensia literario 
di Pierre. Ta trata di su viuda, señora Belmira Lauffer, i su yunan Pierre Jr., Pauline, 
Jeanette, Paul, Jean, Louise, Louis, Joséphine, David, Charles i Gustave. 


Kooperashon 


E kooperashon ku nos a risibí di parti di gobièrnu i instanshanan gubernamental i 
ofishal tabata formidabel. Mi ta pensa por ehèmpel den interseshon di señor R. 
Vesque, kende tabata hefe di Delegashon di Komunidatnan Europeo na Antianan 
Hulandes i Aruba, ku awendia yama Ofisina di Union Europeo na Antianan Hulandes 
i Aruba, den tempu di preparashon di e proyekto. Tambe C.H.L.R. (Ruman) Ellis, e 
antiguo Minister di Kooperashon pa Desaroyo, a kooperá pa e proyekto por a haña 
lus bèrdè di Union Europeo. Nos ke ekspresá akí tambe nos agradesimentu na 
miembronan di e Komishon di Rekomendashon, ku nos a menshoná aki dilanti, pa 
e konfiansa ku nan a depositá den e proyekto. Sin duda esaki a fasilitá e sosten 
finansiero ku nos a risibí. Tambe mi ke dirigí un danki spesial na Anthony Jean- 
Pierre, titular di Direktorado di Asuntunan Kultural Edukativo (KEZ) kende, ku 
aprobashon di Gobièrnu di Teritorio Insular di Kòrsou, a pèrmiti Broek pa durante 
seis luna ku e tabata den servisio di gobièrnu insular e dediká mayor parti di tempu 
na e proyekto. Ir. R.L. James, ordonnateur nashonal di Fondo Monetario di Desaroyo, 
i e kolaborador di su departamento, Judrick Pietersz, tabata na tur momentu kla pa 
skucha nos i duna nos konseho kon aktua. Señora Pietersz a traha semper bai 
intensivamente ku representantenan di Union Europeo na Kòrsou, esta C. Hall, H. 
Buse i Iris von Birgelen. Tambe na prinsipio Mervin Fijnje i Elmer Joubert a duna 
nos idea tokante e kontrakt ku mester a sera ku señor Aart Broek i otro asuntunan 
práktiko. 


Spònser prinsipal 


Ora e montante supstansial di NAf. 470.000,00 ku nos a pidi i haña di e spònser 
mayor, Union Europeo, a resultá insufisiente, e entidat akí a bolbe demostrá su 
generosidat i duna nos un supsidio adishonal di NAf. 114.654,00. Henter mundu 
papiamentu ta agradesido pa e gesto magnánimo akí di Union Europeo, ya ku sin 
dje nos lo no a logra ni un désimo parti di e proyekto. 


Desaroyo di e proyekto 


Broek a skibi su vershon di historia di nos literatura na hulandes i mester a tradusié 
na papiamentu. For di prinsipio a kumbiní ku, meskos ku Di nos, e historia di 
literatura akí lo a sali na papiamentu. Despues lo sigui un edishon na hulandes, ku 
tradukshon di gran parti di e tekstonan papiamentu ku ta den e antologia ku ta 
komplementá e historia di literatura akí. E or'ei e problema di e ortografianan 
kaprichoso di kada outor i ademas dependiendo tin biaha tambe di kada isla no ta 
eksistí. Pasobra pa e antologia papiamentu nos a respetá ortografia ku e diferente 
outornan a usa. No ta kabe duda ku esaki tabata un peso èkstra riba lomba di e 

tipistanan Katy de Cuba, Junice Maduro i Enid Malon i korektor di e trabou Lucille 
Berry-Haseth. 

Aart Broek su afan tabata Pa saka kara di Pierre Lauffer, komo ta Lauffer su 
historia di literatura, huntu ku su apuntenan i e manuskrito ku el a laga atras, a sirbi 
di base pa e obra nobo akí. Ku publikashon di e buki akí ta kumpli ku un deseo di 
Pierre ekspresá den un karta ku el a dirigí na Hubert Booi dia 30 di òktober 1969, 
esta saka kara di papiamentu. I pa koroná obra ta saka e obra akí na e lenga ku tantu 
Pierre a stima, papiamentu. Ku esei no ta fásil nos ke demostrá indirektamente ku 
palabra di Boeli van Leeuwen, un di e outornan di abla papiamentu mas apresiá pa 
su obranan na hulandes. 

‘Papiamentu ta mi lenga materno. Na kas di mi hendenan semper nos a 

papia papiamentu, tambe tempu mi tabata biba ku mi mama na Hulanda 

di 1937 pa 1946. Skibi na papiamentu sí ta un asuntu totalmente distinto. 

Si mi ke traha un kas, mi mester di tabla, pero si mi mester bai kap palu 

tambe, anto e ora ei sí mi ta laga e kos ei para. Papiamentu ta un idioma 

den formashon. Lo mi mester a yuda konstantemente forma e idioma. 

Skibimentu riba su mes ya ta difísil sin ku bo mester yuda konstruí e 

idioma. E ora ei lo mi tabata kap palu konstantemente. Di otro un banda, 

hulandes ta keda un idioma kurioso: semper 110 vòlt, sin pashon. Otro 

idiomanan ku regularidat ta dunami un man, no na último lugá 

papiamentu.” (Broek 1990: 12) 
Tradukshon di e historia di literatura tabata na enkargo di Lucille Berry-Haseth, 
Silvio Jonis, Hubert Lemmens 3 Rudy Lourents. Despues ku esun ku ta suskribí a 
lesa tradukshon di e sinku kapítulonan kada unu kuater biaha i trata e sugerenshanan 
pa kambio ku Broek, Hubert Lemmens i Lucille, e rumannan Thelma i Mercedes 
Anthonia, May Henriquez, e rumannan Diane i Nicole Henriquez i Brunehilda 
(Bunchi) Römer tabata dispuesto pa revisá e vershon final un biaha mas. A trata 
nan opservashon i sugerenshanan pa kambio i a introdusí hopi di nan. Ta un trabou 
digno di elogio e personanan akí a hasi i nos ta mashá agradesido na nan pa nan 
kooperashon desinteresá. 


Mishon katóliko 


Frekuentemente ta menshoná mishon katóliko den e historia di literatura akí. Esei 
ta lógiko. Den hopi kaso ta señalá fayo di mishon katóliko. Echo ta ku tin ‘defekto’ 
ku mester konsiderá den nan perspektiva históriko. Mester tene kuenta ku e realidat, 
ku ta mishon tabata e úniko instansia ku realmente tabata preokup'é i okup'é ku 
kuido spiritual, religioso, edukativo i sosial di e grupo di poblashon ku a keda 
mantené sosio-ekonómikamente abou. Ta esaki tabata e prinsipal grupo den seno di 
kua mishon katóliko tabata traha i ku pa 99% tabata konsistí di papiadó di 
papiamentu. Pa estado durante hopi siglo hende pretu i hende di kolé tabata siudadano 
di segundo kategoria, esta asina leu ku tabata konsiderá nan ser humano i no opheto 

ku por a kumpra i bende i deshasí di dje, manera e doño, ku no tabata e berdadero 
doño di kurpa, tabata haña ta bon. Den kérki ta na hulandes tabata prediká, skol 
protestant di djadumingu tabata na hulandes. Na znoa di komunidat Mikvé Israel 
servisio tabata na hebreo i na portugues. Despues un tempu hulandes a remplasá 
portugues i awendia ingles ta e lenga ku ta usa banda di hebreo. Na Tempel Emanuel 
servisio tabata na hebreo i ingles. Di otro banda mishon tabata usa latin, pero 
pokopoko papiamentu a remplasá latin den diferente seremonia. I predikashinan, 
en todo kaso na kunuku, tabata for di un prinsipio na papiamentu, te pa finalmente 
misa bira kasi eksklusivamente na papiamentu. Kontrario na otro religionnan, e 
serbidornan ekstranhero di iglesia katóliko tabata siña papiamentu ya promé ku nan 
bini e islanan akí, pa asina nan por a komuniká ku pueblo. Katisashi tabata na 
papiamentu. Te dia djawe mi ta kòrda promé pregunta di lès di katisashi: Pakiko 
nos ta na mundu? I e kontesta ku nos mester a siña for di kabes tabata: Nos ta na 
mundu pa sirbi Dios i gana shelu. E korantnan mas lesá den pueblo, publiká pa 
mishon katóliko, tabata La Union i La Cruz i tur dos tabata na papiamentu. 

Ta difisil supestimá e papel ku iglesia katóliko a hunga i ta hunga ainda pa 
lenga papiamentu. Lesa por ehèmpel loke Lauffer ta bisa di e “trio di Pietermaai” ku 
tabata konsistí di pader Poiesz, Wein Hoyer i Joseph Sickman Corsen: 

“E trio aki a kompone, den e edifisio ku aktualmente ta Radio Hoyer, un 

serie di kantika di misa (tantu teksto komo muzik) na papiamentu ku te 

dia di awe ta popular, pasobra teksto i muzik ta kana stret bai pareu; 

ademas di esei e melodianan ta simpátiko. Algun di nan ta “Hesus ki 

grandi stimachion”, “Larga dobla nos rudia”, “O coerazon benigno”, 

“Den tempu ben un pueblo escohi”, “Mama jen di toer clemencia” i 

“Adios, te despues”.” 
Banda di e enorme influensha di mishon katóliko riba desaroyo di papiamentu — 
entre paréntesis, segun informashon di Pader Amado Römer, nos islanan tabata 
tera di mishon te na aña 1958 — tin naturalmente esnan ku a skibi na papiamentu, 
manera Willem Kroon, Shon Wein Hoyer, Amador Nita, Nilda Pinto, Pierre Lauffer, 
Luis Daal, Elis Juliana, Guillermo Rosario, Carlos Nicolaas, Hubert Booi, Edward 
de Jongh, Ernesto Rosenstand, Nydia Ecury, May Henriquez, Arturo (Tuyuchi) 
Leito, pa menta algun. Nan kaminda no tabata ni ta, segun ta e kaso, nada fásil. Ta 
danki na entre otro nan i tur sobrá skibidó i papiadó di papiamentu nos lenga a logra 
e lugá ku e ta okupá den aktualidat. Nan meresé nos tur su elogio. Pasobra e 
influensha riba nos pueblo di lenganan mas desaroyá, den tur sentido di palabra, 
tabata i ta grandi. P'esei mester apresiá esnan ku a i ta tribi di skibi na papiamentu. 
Na 1905 Joseph Sickman Corsen a hasi esaki mashá konsientemente kaba i despues 
otronan a sigui. 

Fundashon Pierre Lauffer 


Algun siman despues di fayesimentu di Pierre Lauffer, algun amigu, atmirador i 
famia di dje a lanta Fundashon Pierre Lauffer. Un di e metanan di e fundashon ta: 
ekspandé konosementu di papiamentu en general i “mantené bibu memoria di e 
ilustre yu di Kòrsou, Pierre Antoine Lauffer, kende a nase na Kòrsou dia 22 di 
ougùstùs 1920 i a fayesé na su isla natal dia 14 di yiini 1981.” A nombra señora 
Belmira Lauffer, viuda di e outor, presidente honorario. Aktualmente direktiva di 
nos fundashon ta konsistí di Belmira Lauffer, presidente honorario, Sidney Joubert, 
presidente, Amado Rómer, visepresidente, Brunehilda (Bunchi) Rómer, sekretario, 
Paul Lauffer, tesorero, i e miembronan Lucille Berry-Haseth, Marguérite Cardoze- 
Lauffer, Linda Douglas, Jenny Fraai, Carel de Haseth, May Henriquez i Jules de 
Palm. Te na su morto e konosido eskritor, señor Luis Daal, di felis memoria, tabata 
miembro di nos direktiva. E i señor Jules de Palm ta entre e personanan ku a lesa e 
manuskrito di Broek, duna komentario ariba i diskutí un ke otro ku nos. 

Nos direktiva ta di opinion ku publikashon di e historia di literatura aki i e 
antologia korespondiente ta duna forma i kontenido na nos meta ariba menshoná. E 
siguiente poesia ku Lauffer a skibi dia 26 di september 1969 ta un di e indikashonnan 
palpabel ku sigur e outor lo a elogiá e aktividat akí. 


Ya no ta falta muchu mas. 

E sombranan di atardi 

ta drumí tur larg'i kurpa; 

paranan ta buska nan lugá den mondi 
i kabritunan ta baha pa kurá. 


Mi mes ta sinti 

tera di santana 

sprengu den mi kara. 
Dis aki ta or’i yama ayo. 


Ma un deseo mi ke benta 

den bosnan ku ked'atras: 
kaminda chapi kai for di mi man, 
lant'é 

i sigui bòltu tera gordo, 

planta, kuida, kosecha 

e lenga dardu di nos mama. 

Esta dushi mester ta, 

despues, 

pará un kantu, seka Tata grandi, 
di por tende trup’i yu di tera 
basha bin 

wapando último seú 

n’e lenga bibu di nos tur. 


Mi ta kombensí ku e historia di literatura papiamentu akí i e antologia ku ta 
komplement é lo yena un bashí ku tabata eksistí pa nos lenga for di más o ménos 
1973, dia Pierre Lauffer su historia di nos literatura a agotá i no a reedit'é. 


Willemstad, yiini 1998 
Sidney M. Joubert 
presidente Fundashon Pierre Lauffer 

INTRODUKSHON 


Na òktober 1976 Archivo Sentral Históriko a organisá na Kòrsou un wiként di 
estudio riba diverso aspekto di historia antiano. Pierre Lauffer a trese dilanti den 
“Historia di nos literatura”, su aporte na e wiként akí, ku na su opinion rondó di aña 
1915 por konstatá un transishon den historia di literatura di su isla. Segun e, por 
papia di “imitashon”, pa loke ta literatura di promé ku 1915. Kiere desir imitashon 
di “outornan di romantisismo i usando idioma spañó, miéntras ku e époka di 1915 
te awe ta esun di kreashon, pasobra e outornan dje tempu aki a utilisá e patronchi 
propio i utilisando nan mes idioma Papiamentu.’ 

Den e presente obra, Pa saka kara, ta trata na kapítulo unu i dos literatura 
papiamentu di promé ku segunda guera mundial. Den vários sentido e literatura akí 
ta distinto di esun di despues di 1940. Den di kuater kapítulo ta trata di aklará e 
ponensia akí. Por lo tantu lo por parti e époka di kreashon ku Lauffer ta papia di dje 
— e époka di 1915 te awe — den por lo ménos dos “pida”. Tambe pa loke ta literatura 
di posguera den algun sentido por hasi distinshon entre desaroyonan di for di fin di 
añanan sesenta i esunnan di e dékadanan anterior. Na kapítulo sinku ta dediká 
atenshon na desaroyonan literario di último bintisinku te trinta aña. I pa e añanan en 
kuestion, finalmente por hustifiká un distinshon den tres periodo. E tantísimo 
biahanan ku e periodonan ta koinsidí parsialmente ta proba ku sigur no por papia di 
liñanan di divishon abrupto. 

Tambe ta resultá difísil defendé e ponensia ku ta na 1915 e periodo kreativo di 
literatura papiamentu lo a inisiá. Prueba es ku e poema mas konosí na papiamentu, 
esta ‘Atardi’ di Joseph Sickman Corsen, a sali publiká dies aña promé, i ku mashá 
probabilidat Corsen a skibié ya pa vários aña kaba. Pa e motibunan akí no a fiha e 
‘transishon’ rondó di aña 1915, pa loke ta poesia literario di promé ku guera. P'esei 
a opta na kapítulo unu pa retrosedé inisio di kreatividat literario na papiamentu, 
partikularmente di poesia, te prinsipio di siglo XX. Por konsiderá e añanan rondó 
di abolishon di sklabitut (1863) te prinsipio di siglo XX komo añanan ku a pone 
promé pasonan riba kaminda di kreashon literario. No opstante, e aña ku Lauffer a 
skohe — 1915 — ta keda stipulá pa prosa na papiamentu, manera lo demostrá na 
kapítulo IL 

Pero, promé ku literatura skibí ya tabatin tradishon oral di konta kuenta, kanta 
kantika, tira charada, i tabatin rima, provérbio, dicho, aforismo, fórmulanan mágiko 
i resépt, kanto ritual etcetera. No opstante, e buki akí di historia di literatura 
papiamentu no ta kuminsá ku tradishon oral, manera sa ta kustumber. No a hasi 
esaki akí, komo te meimei di siglo XX ainda no tabata duna ningun balor literario 
na tradishon oral. Ta te despues di segunda guera mundial mashá poulatinamente a 


1 Den kaso di título i sita a mantené e ortografia original. Den tur otro kaso a sigui e ortografia 


vigente di Kòrsou i Boneiru. 

bin duna balor literario na sierto kreashonnan di tradishon oral. Konforme e realidat 
akí ta trata literatura oral na kapítulo tres di e historia di literatura, pues despues di 
literatura skibí durante promé kuater dékada di siglo XX. 


Pa redigí e historia di literatura akí a adoptá tantu ku ta posibel komo norma: e 
apresio ku sierto tekstonan original na papiamentu a risibí komo “literatura”, e añanan 
ku esaki tabata e kaso, kon e apresio ei a desaroyá den kurso di tempu, ken a ekspresá 
apresio i a base di ki kriterio?. Asina ta trata di realisá tantu ku ta posibel e meta di 
deskripshon di historia di literatura, kual meta nos ta para pe, esta: ‘tuma distansha 
di literatura di pasado i apresiá e echo ku e ta distinto”, manera Perkins (1993: 185) 
a formul'é. El a yega na e formulashon akí, despues di a konstatá lo siguiente: 
‘And there are many works — whole periods — that we could not and 
would not read without the mediation of literary history. Thus, to learn 
to read with the perspective of literary history is like growing up. We 
encounter a wider, more diverse world of books, expressing mentalities 
that challenge us by their difference.” (ibid.: 184). 
[ tin mashá obra — periodonan kompleto — ku nos lo no por a ni lo 
no a lesa sin intermedio di historia literario. Pues, siña lesa ku e 
perspektiva di historia literario ta manera krese bira grandi. Nos ta kontra 
ku un mundu di buki mas habrí, mas diversifiká, ku ta ekspresá 
mentalidat ku ta reta nos pa motibu ku nan ta diferente.] 
Mester konsiderá pues e elemento di saka kara, ku e título ta papia di dje, semper 
bai teniendo kuenta ku diferensha. Ultimo dékadanan e konseptonan di loke ta *bon” 
a sufri kambio konsiderabel. Na tur momento e ideal di ke saka kara tabata presente, 
pero ketu bai e eksigensianan pa por konsiderá ku ta trata di un bon obra tabata 
kambia. 
Ta sigur ku no a resultá semper bai faktibel haña sa pa kada obra kon a apresi'é 
i kua tabata e motibunan di tal apresio. Frekuentemente ta algun ke otro indisio 
mínimo a kondusí na e interpretashon inevitabel. Ta bèrdat ku algun biaha a eksplisitá 
e pasonan ku a kondusí na sierto interpretashon. Mayoria di biaha, sin embargo, a 
laga nan afó, pa no mina legibilidat di e obra akí. A eksplisitá sí material i medionan 
ku kua a ‘konstruí’ e historia di literatura akí, pero kon a lanta e kas “piedra pa 
piedra” sí no a hustifiká. Pasobra, un hustifikashon asina lo no a prevení e historia 
akí di literatura papiamentu bira loke e ta: un konstrukshon kontemporáneo. 
Meskos ku Oversteegen (1994, 1:14) a opservá den introdukshon di su biografia 
di Cola Debrot, ami tambe solamente por deklará, ku mi a trata di atenémi na echo. 
No opstante, ketu bai mi tabatin ku skohe i interpretá. Si mi a sigui e kaminda di 
hustifiká kada eskoho, lo mi mester a skibi kada be: “Mi ta suponé ku ...” òf algu por 


Literatura infantil i hubenil ta kai fuera di ámbito di e historia di literatura akí, meskos ku 
tradukshonnan na papiamentu, ku eksepshon di tradukshon/adaptashon di obra di teatro. Ku 
frekuensha a konsiderá e últimonan akí parti integral di literatura ku a skibi originalmente na 
papiamentu. 

estilo. Naturalmente na tur momento tabatin duda, pero, salvo algun eksepshon, a 
libra e lektor di nan. Di otro un banda, hopi wowo ku a repasá kontenido di e 
historiografia akí a pèrkurá pa, loke por asumí, e no bira un historiografia 
ekstremadamente kaprichoso di un solo individuo. 


Pa medio di un variedat di sita ta trata tantu ku ta posibel den e historia di literatura 
akí pa partisipantenan di den pasado i presente literario mes ta na palabra i pa asina 
nan mes ta nan propio defensor. Tin gran kantidat di sita, partikularmente di korant 
i semanario, ku (taba)tin na abundansia na Islanan Abov’ . Pa indiká modifikashonnan 
chikitu den un sita a usa, manera ta usual: [ ]. A evitá tantu ku ta posibel nota 
aklaratorio. Den kaso ku a usa nan, esei a sosodé en prinsipio eksklusivamente pa 
duna informashon èkstra. Pa sigui ilu di e relato históriko e notanan aklaratorio no 
ta di interes direkto. Pa loke ta referensha na e diferente fuentenan, esaki ta sosodé 
den e teksto mes, kaminda ta menshoná nómber di un outor, siguí pa aña di 
publikashon di e buki o artíkulo di kua a sita, ademas di e página(nan) konserní. E 
bibliografia ta duna dato adishonal. Den kaso ku a sita di korant, a pone su tras 
fecha di publikashon di e edishon korespondiente, a ménos ku di otro manera ya a 
duna di konosé unda por haña e sita. A inkorporá tambe teksto di korant den e 
bibliografia. Den kaso ku a hasi uso di ideanan di terser personanan, práktikamente 
tur biaha a indiká esaki mediante sita. No a hasi ningun esfuerso pa mediante tur 
sorto di referensha, nota aklaratorio òf otro manera, indiká ku luho di detaye kende 
sea ta kompartí o no, ni kende ta kontradesí o no sierto opinion o interpretashon. 
Pasobra e or’ei e historia di literatura akí lo a bira un ‘diálogo’ ku un kantidat limitá 
di krítiko literario, loke lo no a interesá mayoria di lektor di e historiografia akí. 

E historiografia ta kubri e periodo te 31 di desèmber 1995. Por lo tantu no a 
trata publikashon literario di despues di e fecha ei. Naturalmente historia di literatura 
no a terminá na e momentu ei. Den algun kaso sporádiko so a resultá realmente 
nesesario komplementá e historiografia ku un anotashon kòrtiku. 

Mashá hopi di loke ta skibí den e siguiente páginanan mi a publiká kaba den un 
òf otro forma. No opstante no a hasi ningun intento pa indiká den ki publikashon di 
mi ya a presentá un ke otro na públiko lesadó; mira sin embargo sí Derkx 1996: 
62-68. 


Sin dedikashon di e konseho di redakshon, tantu e historiografia aki komo e antologia 
ku ta komplement é lo a keda stanká den e estadio di un plan vago i un deseo real. 
A resultá di balor inkalkulabel e konfiansa i e kooperashon konstante di e 
miembronan Sidney Joubert, Lucille Berry-Haseth, Mario Dijkhoff, Paul Lauffer, 
Emy Maduro, Stanley Criens, Marguérite (Poppy) Cardoze-Lauffer i, den promé 
aña di e proyekto, tambe di Carel de Haseth, May Henriquez i Paloma Herrewijn. 
Pero promé ku tur esaki direktiva di Fundashon Pierre Lauffer - di kua algun miembro 


3 Pa indiká e korantnan di kua a sita mas a usa e siguiente abreviaturanan: Amigoe (di Curaçao): A; 


Beurs- en Nieuwsberichten: BN; La Prensa: LP; La Union: LU; La Cruz: LC. 

ta forma parti di e konseho di redakshon - i un Komishon di Rekomendashon a 
ekspresá nan konvikshon, ku literatura papiamentu sin mas meresé un historiografia 
1 un antologia. Nan a sa di konvensé Teritorio Insular di Kòrsou i Departamento di 
Kooperashon pa Desaroyo di Antianan Hulandes (DEPOS) pa partisipá den e 
proyekto akí i despues tambe e Delegado di Komunidatnan Europeo akreditá na 
Antianan Hulandes i Aruba. Nan tur a forma un nèt bou di e kabuya delegá riba 
kua, na moda di papia, e proyekto tabata balansá. Ménos mal ku e kabuya no tabata 
kologá na gran altura, di moda ku di tur banda i na tur momento tabatin man pa 
sostené e proyekto. 

Ku e riesgo di lubidá nòmber di otro persona i institushonnan ku a kolaborá, mi 
ta hasi un esfuerso pa gradisí pa tur sosten, di kualke forma ku esaki tabata, ku mi a 
risibí di: kolaboradornan, staf i gerensia di Biblioteka di Universidat di Antianan 
Hulandes, Ofisina Sentral di Registrashon i Archivo, Archivo Históriko Sentral di 
Antianan Hulandes, Biblioteka Públiko Kòrsou, Sentro Kultural Kòrsou, Biblioteca 
Nacional Aruba, i tambe di Marlien Bracelly, Henri Burgers, O.H.L. Buttner, Joceline 
Clemencia, Luis H. Daal, Don i Stan Davelaar, Nydia Ecury, Jo Hanssen, Céline 
Hendrikse, Pim i Ita Heuvel, Harry Hoetink, Mieke Hoetjes, Harold Hollander, 
Bouke Jagt, Esther Jansma, Debbie Joubert, Elmer Joubert, Egbert Lauf, Boeli van 
Leeuwen, Ingrid de Maayer, Tip Marugg, Castro Mercalina, Jaap Oversteegen, 
Anthony Palm, Walter Palm, Jules de Palm, Stella van Rijn, Jos de Roo, Christa M. 
Roose-Weijer, Wim Rutgers, Saskia Smit, Marion Snetselaar, Piet Sybrandi, August 
Willemsen, sensei Frank Wong-Loi-Sin i, espesialmente, Marijke Schweitz. 


Aart G. Broek 


I 


EKSPANSHON DI ILUMINASHON I SIVILISASHON 


“Si nos toer kier bai adilanti, percura anto pa nos merece respet 
publico pa nos dignidad nacional i bon coestumber cristian. 
P'esai no mantene mas e mal coestumber perverso i bergonzoso 
di tribu catiboe pagano i sin ningun civilizacion, deshonor di 
mas grandi di henter nos Pueblo.” 

(“Boenita ehempel’, La Cruz, 6.11.1924) 


Durante último dékadanan di siglo XIX, artíkulo 178 di Reglamento di Gobiérnu 
pa guia outoridatnan di Kòrsou i otro islanan - loke den aktualidat ta Antia Hulandes 
i Aruba - ta manda gezaghebbernan promové kontinuamente ekspanshon di 
iluminashon i sivilisashon. Klaro ku nan tabata ke men “iluminashon i sivilisashon” 
ku tabata bini di mundu oksidental, partikularmente di Hulanda. Komo pa gran 
parti di pueblo e pan di kada dia no tabata bini di e patria mama kolonial, ma di 
mundu latinoamerikano i di Karibe, práktika di tur dia no tabata kuadra ni un tiki ku 
realisashon di e ideal. No ta pa tur grupo sosial den nos komunidat e diskrepansia 
tabata konta mes tantu. Pa e grupo hudiu, ku su relashonnan komersial estrecho ku 
kosta firme latinoamerikano i su partisipashon limitá den gobiérnu lokal, e manera 
di realisá e ideal tabata diferente for di esun di mishon katóliko i su hendenan afro- 
antiano òf di esun di e grupo elitario di protestant blanku. 

P'esei e abogado i ensayista hudiu Abraham M. Chumaceiro den su foyeto Een 
ernstig woord over een ernstig onderwerp, di 1884, a boga pa mas espasio pa spañó 
na skolnan di gobiérnu, komo “e idioma akí mas ku ningun otro [...] for di chikí ta 
un nesesidat di bèrdè pa un yu di Kòrsou’ (A.M. Chumaceiro 1884: 25). E apelashon 
na e nesesidat spesífiko akí, inkondishonalmente a keda supordiná na idioma 
hulandes. Di parti di gobiérnu mester a “bini bon skol kaminda naturalmente nos 
“idioma materno” [esta hulandes] ta e idioma prinsipal i siñamentu di idioma strañeru 
solamente por kuminsá ora e mucha sa su hòlans’ (ibid.: 13). 

Chumaceiro a demostrá ademas di ta bon konsiente di ekspanshon di papiamentu 
den e kolonia hulandes na Islanan Abou i e problema ku esei ta trese kuné den 
enseñansa. 

“E mucha, ku nunka a tende otro kos ku no ta papjamentoe, no sa ku ta 
eksistí otro idioma, ta drenta skol i e mener ta papia kuné den un idioma 
ku e no ta komprondé ètòl. E ta siña bisa “ja ku neen” i ta rospondé pa 
loko. E ta siña lesa, pero no ta komprondé loke e ta lesa; e ta resitá lès di 
“aardrijkskunde”, sin sa kiko ta “aarde” ni “rijk” ni “kunde”; e ta kontestá 
preguntanan tokante gramátika mashá korekto, pero pa e ta manera ta 
griego o hebreo, sin komprondé un pátaka. Esaki ta e difikultat mas 
grandi; e mucha mester siña un idioma strañeru sin un idioma materno 
[den e kaso aki hulandes], pa yud'é.” (ibid: 12) 
Komo ora Chumaceiro ta papia di skol e tin na bista enseñansa na hulandes, e no 
por a yega na otro konklushon sino ku ‘komo konsekuensha di papiamentu e alumno 

yu di Kòrsou kasi semper ta dos aña atrasá kompará ku alumnonan di otro lugá” 
(ibid.: 12). P'esei Chumaceiro ta rekonosé e tarea enorme di e menernan di skol ku 
mester eliminá e atraso akí, anke e no ta splika ‘kon’ e kos akí lo mester tuma lugá. 

E deseo pa realisá loke awor nos lo a yama “adoptá kultura oksidental”, no ta 
na diskushon. Pero sí e ta boga pa krea espasio — pa spañó — pa sierto nesesidat 
sosial propio, i tene kuenta ku un echo sosial espesífiko partikular —esta papiamentu. 
Sklama pa krea espasio pa e idioma di nos mes tabata un nesesidat urgente, pasó 
manera tur bishitante di abla hulandes semper a konstaté, “fuera di e mundu ofisial 
(esta di Gobièrnu), kasi no ta papia hulandes; hasta yu di mayornan shen porshentu 
makamba te nan di kuater Of sinku aña eksklusivamente i despues preferiblemente 
ta papia e idioma ku nan a siña di nan yaya, [...]. I hasta no ta eksepshon ku mamanan 
hulandes ta lora un papiamentu ku nan yunan, miéntras tur krioyo, esei ta tur esnan 
nasí den e kolonia akí, ta preferá e idioma suave akí ora nan ta kòmbersá, anke 
hudiunan mas biaha sa preferá spañó i ingles.” (Van Kol 1904: 385) 

Ta duna derecho di eksistensia na loke ta di nos, miéntras ku ta sigui orientá 
riba sivilisashon di mundu oksidental. Loke sí a keda punto di diskushon ta e sistema 
mas efisiente pa, dentro di posibilidatnan di nos komunidat, buska konekshon ku e 
mundu moderno di fo’i tera. Ku abolishon di sklabitut na aña 1863 e ideal pa integrá, 
pa alsa esnan ku tabata katibu, a bira mas urgente. Hopi individuo i agrupashon di 
nos komunidat tabata okupá nan ku e asunto akí. 


Elevashon di pueblo (I) 


Tabatin hopi motibu pa abolí sklabitut. Un di e motibunan tabata e kreensia ku un 
komunidat iluminá i sivilisá manera esun hulandes no por pèrmití sklabitut den su 
kolonianan. Ora tabata trata e proyekto di lei pa eliminá sklabitut den nos kolonia a 
trese e asuntu akí klaramente dilanti - sea o no pa skonde otro motibunan ku tabata 
ménos étiko. E parlamentario Cool, entre otronan, a uza e argumentu akí. 

“[Mi] ta sali for di e punto di bista ku, pokopoko e momento ta yega ku 

no por tolerá mas, ku un hende ku bulpes ta obligá otro hende pa traha, 

ku un hende ta kobra pa laga otro hende traha komo bestia di karga i 

bend'é komo merkansia na esun ku ta paga mas hopi. [...] Nos a laga 

dos nashon europeo importante [Inglatera i Fransha] bai nos dilanti. I 

awor mi pregunta ta: Nos ku tambe ta apresiá e nòmber di ta un nashon 

sivilisá, nos mester sigui kontentá nos ku un situashon insoportabel, un 

situashon pa kua nos yunan lo tin di sufri bèrgwensa?’ (sitá den Ramdas 

1994: 13) 
Despues di emansipashon sin embargo patria mama apénas tabata preokup'é ku 
desaroyo di e ¿kskatibunan i nan desendientenan. Mas ku un biaha Van Kol, ku 
tabata e mes miembro di Parlamento di Hulanda, den su ekstenso reportahe di biahe 
Naar de Antillen en Venezuela, ku a sali publiká na 1904, un aña despues di su 
biahe largu den Karibe, a mustra riba esaki. 

“Den Parlamento hulandes,’ asina Van Kol a bisa (1904: 391), ‘ántes 
apénas tabata dediká un krenchi di atenshon na Kòrsou; kasi niun di e 
mandatarionan hulandes no tabata hasi kaso di e yu sin mama akí. Tabata 
trata presupuesto di Kòrsou riba delaster dia di reunion, na último 
momento, ora ku ya e parlamentarionan tabatin nan maleta prepará i 
tabatin gana di bai ku fakansi. I despues den kurso di aña apénas tabata 
menta nómber di Kórsou, te pa un hende sali na defensa di e kolonia, ku 
ya kaba pa tantu aña tabata deskuidá i den gran nesesidat!” 
Ku abolishon di sklabitut patria mama a kumpli ku un di e eksigensianan prinsipal 
di sivilisashon i despues di esei no a mustra mashá interes den e asuntu akí. Sin 
embargo, pa e komunidatnan di Islanan Abou elevashon di pueblo tabata 
debidamente un asuntu di urgensia. 

Promé ku emanisipashon, mishon katóliko, manera Armando Lampe a eksponé 
konvinsentemente den su tésis Yo te nombro libertad (1988), a hasi un apelashon na 
e miedu eksistente serka gruponan ku moda i serka e élite, tokante violensha di 
parti di katibunan. Pa esaki djis mester a mustra implísitamente riba lantamentu di 
katibu na 1795, pa krea komprenshon pa e nesesidat di sivilisashon. Enseñansa 
religioso lo minimalisá e buskamentu di vengansa violento i, tambe na momentu di 
i despues di abolishon di sklabitut. Enseñansa duná pa mishon katóliko lo forma i 
disipliná katibu i hendenan liber, i hasi nan miembronan di komunidat personanan 
fiel kumplidó di nan deber. Niewindt mes, promé vikario apostóliko di Kòrsou, den 
un hustifikashon di habrimentu di skolnan katóliko na 1833 a formul'é asin’akí. 

“Sigur mi no ke men akí enseñansa avansá, sino apénas unu ku por hasi 

ku e hendenan totalmente ignorante ei por siña konosé mihó e 

prinsipionan básiko di e religion den kua nan ta batisá i debernan ku 

nan tin pa loke ta trata nan gobiérnu, nan shon i nan próhimo. Meskos 

ku mi ta konsiderá enseñansa muchu avansá peligroso pa e sorto di 

hendenan ei, meskos mi ta kere ku ignoransia total por ta perhudisial: 

pues, ta mashá fásil sedusí un hende ku no sa nada 1 ku no tin sintí di 

deber i kualke buskadó di fortuna por gaña nan.” (sitá den Dahlhaus 

1917: 11/2) 
Aseptashon di e konvikshon akí di parti di gobiérnu a krea tambe pa mishon katóliko 
e posibilidat di amplia su influensha serka katibu i esnan ku un tempu tabata katibu 
i di amplia asina su propio poder sosial. E transishon pasífiko pa un komunidat sin 
sklabitut ta suprayá e supuesto rason di mishon katóliko i asina mishon katóliko a 
konsolidá su poder. Den transkurso di siglo XIX e poder akí di mishon katóliko por 
a krese hopi, pa motibu di un aktitut dediká i relativamente bon organisá, na bienestar 
di e ‘hendenan liber’, e antiguo katibunan i nan desendientenan. 

E hendenan ku moda i élite di Kórsou, ku prinsipalmente tabata di asendensia 
protestant òf hudiu, despues di abolishon di sklabitut no solamente mester a desaroyá 
un vishon tokante elevashon di pueblo, sino kada bes mas nan mester a tene kuenta 
ku klero katóliko. Debí ku e poder polítiko prinsipalmente tabata den man di pro- 
testant blanku, i e poder ekonómiko kada bes mas den man di e grupo hudiu, e kapa 

sosial mas haltu ta mustra otro tenshonnan interno tambe. Ademas, diferenshanan 
sosial ekonómiko evidente tabata karakterisá e grupo protestant. Esakinan tabata 
separá e protestantnan “di mas kategoria’ di esunnan “di ménos kategoria”. P'esei 
den siglo XIX envolvimentu di e kapa mas haltu ku bienestar di e poblashon afro- 
antiano kasi nunka no tabata un aktitut unánime. Ora (miembronan di) esun grupo 
desplegá inisiativa pa ‘alsa’ nivel di pueblo, outomátikamente esaki tabata hinka 
nan den problema ku (miembronan di) un otro grupo di poder. 

Parsialmente e esena di lucha aki tokante elevashon di pueblo a keda ‘konservá’ 
den e míles di página di korantnan ku prinsipalmente tabata aparesé semanalmente. 
Ampliashon di komunikashon telegráfiko entre region di Karibe i paisnan di 
oksidente a amplia e posibilidatnan di i e nesesidat pa notisia mas resien. For di 
St. Thomas, kaminda den kurso di añanan sesenta di siglo XIX, a establesé un 
konekshon telegráfiko, notisia di resto di mundu tabata alkansá Islanan Abou den- 
ter di un siman. Ademas na kuminsamentu di 1866 a kita e sensura preventivo ku 
tabata na vigor fo'i 1820. Asina tabata buska konekshon ku desaroyonan den mundu 
oksidental, kaminda ‘prensa liber” ya kaba pa dékadanan tabata un echo. Pa e 
diferente partidonan a presentá e espasio legal pa ekspresá den korant ku opinionnan 
mashá pronunsiá nan vishon tokante, entre otro, sivilisashon di pueblo. Poko despues 
e promé korant na papiamentu, Civilisadó, ku a aparesé na Kòrsou di 1.VIL1871 te 
31.XIL1875, entre otro a kibra ku e monopolio di De Curagaosche Courant — ku 
tabata aparesé for di 1816. Na Aruba i Boneiru ainda no por a kuminsá ku publikashon 
di un korant di e respektivo isla mes, pa motibu ku tabatin muchu tiki lektor i 
muchu poko empresa pa anunsio. 

Meskos ku otro korantnan, ku a aparesé pareu òf despues, esnan ku a tuma e 
inisiativa ku Civilisadó, Casten David Meyers, José N. Malo i Gaspar Monsanto, 
tabatin e tarea di sivilisashon haltu den nan bandera. Esaki entre otro a determiná 
eskoho di papiamentu, pa asina por a alkansá presisamente e poblashon afro-antiano, 
basta esaki tabata sa lesa i skibi. E redakshon no tabatin mashá apresio pa e ‘dialekto’ 
ku “apenas ta permití di spliká koe né necesidadnan di noos bieda material [...] 
(Civilisad6, 1.V111.1871). P'esei mes e redakshon tabata enfatisá ‘koe pa skierbié 
heende ta obligá di fiá oen poko di hoelandes i oen poko di spanjó [...].” 

Pero analfabetismo den poblashon mester tabata haltu, loke sin duda a limitá 
bastante distribushon di e korant. E diskushon tokante elevashon di pueblo tabata 
prinsipalmente un asuntu verbal, sin partisipashon di pueblo. Di otro banda e hopi 
kartanan di parti di e diferente gruponan sosial di e tres Islanan Abou ta krea e 
impreshon ku tur esnan ku tabata sa lesa, realmente tabata lesa e semanario ku 
frekuensha. 

Meskos ku mishon katóliko, e grupo di Civilisadó tabata aspirá na sivilisá e 
grupo afro-antiano di poblashon. Sin embargo, redakshon i kolaboradornan di e 
semanario — entre kende drúker/editor Agustín Bethencourt i prokurador general 
Willem K.C. Sassen — ker a alkansá un forma di pensa i di aktua bastante mas 
independiente di e poblashon. Nan tabata detestá e sistema paternalista di 
misioneronan i p’esei mes e semanario tabata kontené un skat di artíkulo ku lo no 

por a topa den kolumna di korantnan katóliko romano. E artíkulo, ku ta boga pa no 
rechasá ku tantu agresividat e forma di muzik, kanto i baile afro-antiano di tambú, 
ta un di e hopi ehémpelnan. A skibi e artíkulo redakshonal sin título, pa motibu di e 
atakenan fuerte kontra tambú di parti di De Onafhankelijke i De Onpartijdige, 
kontemporáneonan di Civilisadó. 

‘De Onpartijdige ta bisa koe baliameentoe di tamboe ta oen berguenza 

pa noos sociedad, i koe e ta hasi nos baha masja deen aprecio di 

estranheronan etc.; ningoen hende koe ta korda boon 1 koe tien boon 

principio no poor sostene koe baliameentoe di tamboe ta oen koos boon 

i recomendable, ma toh noos lo no bisa koe e ta oen berguenza pa nos 

sociedad, koe e ta prueba di incivilisacion etc, pasobra noos sabi koe na 

toer parti di moendoe heendenan di pueblo tien nan diversion koe no ta 

seemper conforme koe leinan di moralidad, i tambe koe no ta seemper 

e teranan koe tin nomber di ta civilisá soe diversionnan di pueblo ta di 

mas decente; e baile cancan, por ehemplo, koe ta worde bailá na Paris 

ta moechoe mas indesente, mas inmoral koe bailamentoe di tamboe di 

hendenan di pueblo di Corsouw; i keende lo bisa koe sociedad di Paris 

no ta civilisá? [...] 

Nos ta bini na conclusion, koe maske diversionnan di heendenan 

di pueblo ta inmoral i indecente, ta seemper oen imprudeencia di kita 

nan bruscameente o di combati nan koe violeencia; laga teempoe pasa 

riba nan, desaproba nan tantoe koe ta posible, i di mees nan lo 

desaparece.” (Civilisadó, 23.X1.1872) 
E korant tabata lucha kontra prehuisio, diskriminashon i buskamentu di interes 
propio, i tabata adopté un aktitut mashá antimilitarista i tabata boga pa pasenshi. 
Konstantemente tabata enfatisá ku un komunidat mas hustu i sivilisá tabata na fabor 
di un i tur. Ta mashá probabel ku e kalifikashon ku Abraham-van der Mark (1990: 14) 
a duna ta kuadra ku e núkleo di kolaboradornan di Civilisadó: “E miembronan di 
redakshon, na promé lugá, tabata idealistanan ku un kreensia siegu den enseñansa 1 
edukashon. Nan tabata di opinion ku lo por a konvensé e kapanan sosial mas haltu 
mediante argumentonan rasional, pa bandoná nan prehuisio i interesnan propio, pa 
despues, ora e kapanan sosial mas abou haña e enseñansa adekuá, outomátikamente 
surgi un mihó komunidat’. E idealismo te hasta a haña forma den lantamentu di un 
skol, bou di mesun nómber ku e korant, kaminda tabata duna lès grátis na hende 
pober i hende ménos pudiente. 

No tabatin sin embargo sufisiente hende ku e mesun pensamentu akí pa por a 
sigui ku e esfuersonan akí pa mas ku un par di aña. E grupo di poblashon afro- 
antiano tabata muchu poko organisá i no tabata forma un grupo koherente, ku por a 
aserká den su totalidat. “Prinsipalmente di hendenan di koló (di e klase sosioekonó- 
miko mas haltu), redakshon di Civilisadó a spera mas apoyo i entusiasmo, pero e 
grupo ei a distansiá su mes mas tantu posibel di e grupo fo'i kua nan a sali i ku 
tabata karga e stigma di sklabitut’ (ibid.: 23). Ademas Civilisadó a krea hopi enemigu 
den e gruponan chikí, pero sosioekonómikamente poderoso, entre otro pa motibu 

di su antimilitarismo i su remarkenan krítiko pa loke ta trata formanan di 
enrikesimentu eksesivo. For di promé aparishon di e korant, i despues kontinuamente, 
mishon katóliko tabata un “viktima” importante di atakenan feros. P'esei, den hopi 
aspekto mester konsiderá komo un frakaso e “ofensiva di sivilisashon’ di Civilisadó. 
E redakshon, manera nos por dedusí di e komentario redakshonal den último edishon 
di e korant di 31 di desèmber di 1875, tabata kompartí e opinion akí i tabata mashá 
desapuntá. 
“[...] koe noos franqueza di seemper noos ta roospoonde koe e 
motiboenan [pa para publikashon di Civilisadó] aï ta desaliento, 
desilusion, experieencia adquirí! Desaliento, pa motiboe koe noos a 
mira koe eesnan mees pa keende e courant [Civilisadó] aki tabata poné 
especialmente, no a doené e acohida koe noos tabata spera di nan [...].” 
(Civilisadó, 31.X11.1875) 
Tòg no por nenga ku e korant a logra algu pa emansipashon di e poblashon afro- 
antiano. 

Anke Civilisadó tabata kontené hopi artíkulo na spañó, ingles, franses i hulandes, 
papiamentu tabata e idioma prinsipal. Eskoho di papiamentu komo e idioma pa 
skibi ta, sea intenshonal òf nò, un apoyo palpabel den e lucha largu pa aseptashon 
di e ‘papiamentu’ akí komo idioma i aseptashon di afro-antianonan ku ta papi'é 
komo siudadanonan kompletu den komunidat di Islanan Abou. Papiamentu tabata 
un medio pa yega na sivilisashon, pero a resultá di por ta igualmente un muestra di 
sivilisashon, anke esaki no tabata e kaso den tur e artíkulonan ku tabata sali den e 
korant. Pa poesia na promé instansha tabata duna preferensha na un otro idioma ku 
no ta papiamentu, spesialmente na spañó. Otro géneronan debidamente a haña forma 
i kontenido den e idioma krioyo lokal. Parsialmente e géneronan akí ta keda na rant 
di literatura skibí na papiamentu. E konsepto “literatura” tabata enserá mashá hopi 
kos den e dékadanan despues di abolishon di sklabitut, miéntras ku ètòl no tabata 
menshoná òf aseptá “literatura na papiamentu” komo tal; un asuntu na kua Rutgers 
a dediká hopi atenshon den su tésis (1994). Den siglo XX tampoko nada ku a sali 
den Civilisad6 òf den e korantnan na papiamentu di promé ku 1900 no a haña e 
stèmpel di aprobashon di “literatura”. E edishonnan ta inkluí sin embargo promé 
muestranan di dos género ku den sierto kaso, i den tempunan despues, sí lo a keda 
kalifiká komo tal: novela di kapítulo pa kapítulo (esta foyeton) i diálogo. 


Meskos ku na otro partinan di mundu, e korantnan europeo mas importante a sirbi 
komo modèl pa e korantnan lokal. Po"? kuminsamentu di siglo XIX korantnan franses 
a inkluí novela di aventura ku nan tabata publiká kapítulo pa kapítulo i asina nan a 
logra oumentá nan volúmen di benta konsiderablemente (Baschwitz [1949]: 
139-143). Civilisadó a sigui e ehèmpel akí i a publiká fo’i 10.V.1873 te 30.V.1874 
e novela di kapítulo pa kapítulo “John Brown” di Henri E. Marquand, tradusí di 
ingles pa papiamentu. Dor di deskripshon di bida i ideanan di e abolishonista pretu 
merikanu, e novela ta klòp presis ku e pensamentu ku e redaktornan ker a plama. E 
asuntu di tradusí - i kaminda ta nesesario - adaptá sorto di novelanan di kapítulo pa 

kapítulo asin’ei, ku tabata kuadra ku ideologia di un korant, a bai okupá un lugá 
importante, prinsipalmente den medionan di komunikashon katóliko pa e poblashon 
afro-antiano. Ta te den e dékadanan promé ku di dos guera mundial numa outornan 
antiano ta kuminsá okupá nan ku esaki (mas di esaki den kapítulo ID. 

E género di “diálogo” tambe, di kua tin algun ehémpel den Civilisadó, tabata 
sirbi interes ideológiko general di e korant. Dor di laga, mas parti, dos persona trese 
un punto di interes dilanti, tabata trata di krea un tono mashá entretení. Ta logra e 
karakter entretení i simpel di e diálogonan pa medio di uso kasi esklusivo di idioma 
kolokial huntu ku e ritualnan di kumindamentu, interhekshonnan i palabranan 
korespondiente. E género ta pas den un komunidat kaminda pa mayoria di hende, 
lenga skibi tabata hunga ainda un papel marginal. E drukker/editor i komershante 
Agustín Bethencourt mester tabatin hopi konfiansa den efektividat di diálogo: e 
anunsionan pa su produktonan den Civilisadó ta konsistí totalmente di diálogo, den 
kua ademas tabata referí na susesonan lokal aktual. Dékadanan despues ainda John 
de Pool, den su memoria Del Curacao que se va (1985[1935]: 223), tabata gaba e 
‘anunsionan’ aki. 

“[Ora] nos tene kuenta ku, na Kòrsou, trahamentu di anunsio ainda ta 

den su kuminsamentu, nos por bisa sin ningun reserva, ku e anunsionan 

[...] tabata berdaderamente remarkabel pa sesenta aña pasa. Sin ningun 

duda e genio, e preparashon, e konosementu di karakter di nos pueblo 

ta indikativo di [Bethencourt] su kapasidatnan ku tabata riba promedio.” 
Danki na entre otro De Pool ainda no a lubidá kompletamente e anunsio-diálogonan 
di Bethencourt. Prueba es ku Cras a inkluí algun di nan den su revista na papiamentu 
Independiente (nr. 25, 1991). E tambe ta apresiá nan komo “bon trabou di fishi’ i no 
komo literatura. Anke den práktikamente tur korant tabata aparesé diálogo, 
prinsipalmente mishon katóliko romano a apoyá publikashon di diálogo na 
papiamentu den su korantnan pa dékadanan largu (mas adilanti nos ta bini bèk riba 
esaki). 


Prensa bendishoná 


Un di e liña kòránan den e memorianan di John de Pool ku nos a kaba di menshoná 
ta e elogio dediká na mishon katóliko romano. 

“Mi a bisa mas ku un biaha kaba, nunka lo mi kansa di elogiá trabou di 

mishon apostóliko. E pasenshi, e takto - por ta no individualmente, pero 

sigur kolektivamente -, e talento i e perseveransha, a krea un klase for 

di loke sesenta aña pasé tabata un masa desorganisá.’ (De Pool 

1985[1935]: 204) 
Elogionan asin’akí, dependiendo di e envolvimentu di e persona òf grupo den e 
“ofensiva di sivilisashon”, a keda afirmá hopi biaha, pero tambe ku frekuensha tin 
kaso kaminda tin pregunta i krítika. Echo ta ku mishon katóliko, den e dékadanan 
despues di abolishon di sklabitut, a desplegá aktividatnan mas drástiko pa alsa nivel 
di e pueblo, i asina oumentá su mes poder. 

Pa enseñansa, enfermeria, trabou òf mediashon pa trabou, suministro di notisia 
i pa pasa tempu, e poblashon afro-antiano tabata mashá dependiente di klero katóliko. 
Klaro ku esaki tabata konta tambe pa tur e ritualnan ku ta rondoná nasementu, 
kasamentu, bendishonamentu di kas, bendishonamentu di kosecha, morto i entiero. 
Asina mishon katóliko tabatin un papel di hopi influensha den organisashon sosial 
i orientashon di pueblo. Konsientemente nan tabata trata di monopolisá i poderá di 
fuentenan ku por a yuda logra esaki, manera prensa i klupnan. 

Ya kaba for di promé ku abolishon di sklabitut e imprenta i editorial di mishon 
katóliko tabata saka publikashonnan pa lès di religion i pa misa. Despues di 
emansipashon a krese un prensa periodístiko katóliko romano, prinsipalmente bou 
di preshon di e posishon krítiko i tin biaha tambe mashá fuerte di parti di protestant 
i hudiunan kontra 'mishon katóliko. Fo'i 1884 a aparesé Amigoe di Curaçao, ku 
inisialmente tabata tantu na papiamentu komo na hulandes, miéntras entre 1889 i 
1897 a kuminsá publiká e semanario na papiamentu La Union. Djis despues, na 
momento ku un intento pa publiká e semanario La Luz (1899) a frakasá, a kuminsá 
ku publikashon di La Cruz, ku a aparesé di 1900 te 1970. 

Pader Latour, tirando un bista atras riba komienso di prensa katóliko, tabata di 
opinion ku for di aparishon di Amigoe di Curaçao ‘en adelante por rechasá kualke 
atake (di prensa antikatóliko); ya akusashonnan falsu no ta sirbi pa nada, pa motibu 
ku por kontradesí nan mesora i solamente lo sirbi pa brongosá e akusadornan” 
(A, 22.1V.1950). Indudablemente esaki ta un idea muchu optimista, pero korantnan 
sigur tabata forma un medio importante pa para kontrinkantenan i partikularmente 
pa “inkulká mas profundo den sinti i alma di pueblo di Kòrsou’ e prinsipionan di 
religion [katóliko romano]. Ku publikashon di La Union a solushoná e problema di 
fleksibilidat di uso di papiamentu banda di hulandes den Amigoe di Curacao, ku 
bista riba un mayor alkanse posibel. Asina, ku aparishon di La Union prinsipalmente 
a tene kuenta ku stratifikashon sosial di e komunidat. E promé edishon a sali dia 
19 di mart di 1889 i Pader Ludovicus Jansen a bira hefe di redakshon. A para publi- 
kashon di e semanario ocho aña despues ora ku e pader a bai Hulanda ku verlof. 
Jansen, meskos ku otro padernan despues di dje, a demostrá di ta doño di un pèn 
papiamentu mashá apresiá. 

Meskos ku Civilisadó korantnan katóliko tabata ofresé un multitut di género. 
Banda di notisia kòrtiku, anunsio i artíkulo mas largu ku un toke ideológiko fuerte, 
tabata aparesé poesia, diálogo df novela di kapítulo pa kapítulo tradusí na hulandes 
òf papiamentu. Te kuminsamentu di siglo XX en prinsipio no tabata usa papiamentu 
pa poesia, en kambio pa diálogo i novelanan di kapítulo pa kapítulo sí. Por mira e 
importansha ku tabata duna na novelanan di kapítulo pa kapítulo — tokante esaki 
prinsipalmente den e siguiente kapítulo — entre otro na e lugá prominente ku nan 
tabata haña: bou di un balki horizontal diki, over di hinter promé página, tin biaha 
siguiendo na e siguiente página(nan) — manera tabata sosodé na Europa tambe. 
Meskos ku tabata kustumber den korantnan europeo te lat den siglo XIX, tabata 
yena novelanan di kapítulo pa kapítulo ku tekstonan mashá diverso. E tekstonan 
akí tabata pa gran parti narativo, i pa loke ta trata prensa katóliko, di un karakter 

sumamente didáktiko i ku un moral inkonfundibel. Banda di e novelanan di kapítulo 
pa kapítulo tradusí Of adaptá, tabata yena e kolumnanan bou di e strepi tambe ku 
deskripshon di biahe i ku kuenta tokante susesonan históriko, ku mas ku un biaha 
tabata importante lokal òf regionalmente. Manera nos a bisa kaba, ta te den añanan 
binti di siglo XX numa, e novelanan di kapítulo pa kapítulo na papiamentu tabata di 
outornan antiano. Entre e kuentanan di biahe i esunnan históriko sí tabatin algun 
obra original na papiamentu kaba. Sigur den sírkulonan katóliko tabata konsiderá e 
novelanan di kapítulo pa kapítulo en kuestion komo ehemplar, pero no tabata atribuí 
na nan un karakter eksplísitamente literario, sigur no pafó di sírkulonan no-katóliko. 

Bon mirá esaki ta konta tambe pa e diálogonan di Ipi i Cobi na papiamentu den 
prensa katóliko di siglo XIX. Algun buki konmemorativo ku Iglesia a laga publiká 
den kurso di su eksistensia, a atribuí hopi popularidat na e duo akí. E promé 
eksposishon largu tokante literatura na papiamentu, di un tal A.d.C. den e semanario 
La Union di mart/aprel 1936 sin embargo no ta menshoná nan. Den krítika literario 
sekular di despues di segunda guera mundial tambe tur apresiashon positivo pa nan 
diálogonan ta ousente. Lauffer a pone eksplísitamente, ku “(ta klaro ku esakinan 
no tabata artíkulo na un nivel haltu di literatura, pero den e tempu ei nan tabata 
sufisiente pa e pueblo komun, tratando di kos i kaso komun di tur dia i tambe algu 
di notisia den mundu”*. Diálogo” ta aserká mashá hopi e komunikashon no-skibí i 
ta aksesibel pa hendenan poko vèrsá den lesamentu i, lesá na bos haltu, e ta hasta 
aksesibel pa esnan ku no sa lesa mes. Iglesia katóliko hopi tempu kaba tabata 
konsiente di esaki: p'esei kadisashi tambe ta un sorto di “diálogo” ku pregunta i 
kontesta. E struktura di pregunta i kontesta ta praktikamente semper presente den e 
género di “diálogo”, kaminda ta laga un persona mas O ménos ingenuo hasi pregunta 
na un kosiudadano grasioso i ku hopi konosementu di bida. 

E diálogonan di Ipi ku Cobi sin embargo ta forma un wowo di e kadena di un 
género na kua, anke den forma limitá, sí a atribuí sierto balor literario. Cola Debrot, 
den su disertashonnan tokante literatura antiano, kasi semper a yama atenshon pa e 
diálogonan ku Tuyuchi (seudónimo di Arturo Leito) — frekuentemente huntu ku 
Gerard (Gerá) van Uytrecht — for di fin di añanan binti a skibi pa La Cruz, miéntras 
Debrot mes tambe a skibi algun teksto asina, tambe na papiamentu. Tras di e 
seudónimo Ipi i Cobi tabata skonde Ludovicus Jansen, e pader dominikano ya 
menshoná, i Vincent Jansen ku a sigui su ruman pa e islanan akí. Anke nan diálogonan 
den La Union ta invariablemente didáktiko, Ipi i Cobi a sa di duna nan 
kòmbersashonnan — ku tambe sa ta den forma di karta ku nan ta skibi otro — tòg un 
karakter prinsipalmente divertido. Tabata trata situashonnan lokal i susesonan aktual, 
miéntras prinsipalmente Cobi — Vincent Jansen — ‘tabata pèrkurá pa e nota kómiko”, 
manera Nooyen i Van der Lee a opservá den e edishon konmemorativo Isla de los 
Santos. Shen aña di Padernan Dominikano na Antia Hulandes (1970: 36). 


4 Esita akí ta saká di e anotashonnan ku Lauffer a laga atras i ku ta forma base di un historia literario 


di Islanan Abou ku e tabatin intenshon di skibi. E manuskrito ta wardá den archivo di kolekshon di 
Fundashon Pierre Lauffer. 

Pordoná nos papiamentu 


Pa motibu di algun ekspreshon di mashá despresio di parti hulandes tokante nivel 
di sivilisashon di e grupo di poblashon afro-antiano, a aparesé reakshonnan den 
promé dékadanan di siglo XX, ku na promé bista ta parse di ta boga pa derecho di 
eksistensia pa loke ta propio di kultura antiano. Pero si nos wak bon, esakinan ta 
tòg prinsipalmente defensa ku ta pas perfektamente den e asina yamá evolushonismo: 
e suposishon ku pueblonan no-oksidental mester pasa a trabes di vários fase di 
“sivilisashon”, promé ku nan yega na e nivel di Europa. 

Sigur ora mishon katóliko romano tabata mobilisá pa rechasá atakenan for di 
patria mama di pasantenan di Hulanda òf di mazónnan di Kòrsou, e defensanan akí 
di loke ta di nos ta.haña semper un karakter netamente di diskulpa. Asina pader 
Euwens a reakshoná indigná riba e kontribushon “Het verval van Curaçao’ 
(Dekadensha di Kòrsou) den e revista Neerlandia (1906), di kua e outor, a pesar di 
hopi insistensha di parti di Kòrsou, no a revelá su identidat. E outor deskonosí — 
kisas famia di e gobernador di e tempu ei Jan O. de Jong van Beek en Donk? — ta 
eksponé entre otro: 

“Tur e enseñansa ei — “no tantu e enseñansa religioso, sino e enseñansa 
di skol’ — pa loke ta trata energia i agrikultura, no a hiba e neger di 
Kòrsou mas leu ku un abesinio òf un neger di Kongo i, pa loke ta trata 
idioma, ni sikiera na altura di un hòtentòt. [...] Pero ya, ta duna e pober 
neger e enseñansa ei na un idioma antiguo di katibu, mashá gustá i 
protehé pa su superiornan i su maestronan di skol. Esaki tin komo 
konsekuensha su aislamentu, separashon i tur klase di limitashon i 
frikshon. Dando buèlta den su sírkulo miskiña di hende sin siñansa, 
nunka e no tin oportunidat pa alsa su mes na e nivel normal di e siudadano 
komun di mundu. Su idioma no ta hib'é mas leu ku kasita di su tata, su 
sivilisashon no na otro kos ku no ta su perdishon. Su falta di adelanto ta 
kondusí na retraso.” (anón. 1906: 27) 
Euwens a enfatisá den su reakshon largu, ku no por tira e sorto di faltanan ei ni riba 
mishon katóliko ni riba pueblo, ya ku “ta na 1863 numa a abolí sklabitut na Kòrsou’. 
I el a kontinuá: 
‘X [e outor deskonosí di “Het verval van Curaçao”] no mester pèrdè di 
bista pues, ku awor akí despues di 40 aña ainda dos generashon ta na 
bida di tur esnan ku a haña nan libertat e temp’ayá, di kua solamente 
esunnan mas hóben tabatin oportunidat di gosa di e bentahanan di 
enseñansa, i kendenan su hubentut tabata hasi posibel pa ennoblesé nan 
karakter i inklinashonnan pa medio di religion i sivilisashon. [sl Ta 
solamente ora e sivilisashon ei influenshá hopi generashon konsekutivo, 
nos tin derecho di pone eksigensianan haltu na e sivilisashon.” (Euwens 
1906: 48) 
No tabatin duda den e ideal di akulturashon i asimilashon komo tal, esta e nesesidat 
di buska kontakto ku mundu oksidental moderno. Sí a tuma hendenan djafó mashá 

na malu, den kaso ku esakinan tabata adoptá un aktitut krítiko, ku nan no tabata 
tene kuenta ku e lapso kòrtiku entre e supuesto barbarie general di sklabitut i e 
momentu en kuestion despues di abolishon di sklabitut. Bon mirá, ora tabata defendé 
loke tabata di nos, tabata enfatisá e retraso eksistente kompará ku mundu oksidental. 
A suponé ku e poblashon afro-antiano tabata na kaminda pa ilustrashon i sivilisashon, 
pero ku mester a tene pasenshi. Ademas - i ku esaki ta profilá un aspekto partikular 
di e pensamentu di asimilashon - tampoko mester a kalifiká sin mas komo “insivilisá” 
tur loke ta diferente di loke ta kustumber na Hulanda, manera por ehémpel 
papiamentu. 

“No por tin sivilisashon antó, si no ta a trabes di hulandes? I e 

habitantenan di nos Islanan Ariba, San Martín, Saba i St.Eustatius, 

kaminda ta papia únikamente ingles, sí tin un grado mas haltu di 

sivilisashon? Si nan, kende pa motibu di nan idioma mitar di mundu 

sivilisá ta pará habrí, den nada no ta superior na nan rumannan di abla 

papiamentu na Kòrsou, hende lo ta inkliná na, sea konsiderá ingles komo 

un idioma di katibu, o sea elogiá papiamentu komo igual na ingles. 

Keda trankil lektor. Klero katóliko romano no ta detestá nada asina 

tantu manera bobedat i ignoransha, tambe entre negernan. Hustamente 

pa motibu ku desaroyo i enseñansa no por alkansá e poblashon di kunuku 

sufisientemente via hulandes, p'esei e ta trata di trese esaki a trabes di e 

idioma lokal: papiamentu. E idioma ei a sa di adaptá su mes, tambe na 

e ideanan mas nobo, tambe na siensia.’ (Euwens 1906: 156; énfasis di 

agb) i 
Meskos ku e antiguo katibunan i nan desendientenan tabata na kaminda pa un nivel 
di sivilisashon mas haltu, meskos tabata e kaso ku idioma papiamentu. Ta supstansha 
e konvikshon aki entre otro ku publikashon di ‘poesia’ na papiamentu. Te ku kambio 
di siglo XIX, únikamente komo eksepshon grandi tabata usa papiamentu pa esaki. 
Den promé dékadanan di siglo XX algun korant a publiká - pa ta mas konkreto La 
Cruz, for di 1900, i La Union, ku a rebibá na 1922 - poesia di okashon na idioma 
materno di mayoria di habitante di Islanan Abou. Entre otro e poesianan akí mester 
a suprayá ku e ideal di sivilisashon oksidental por a manifestá su mes lokalmente 
tambe. 

Ta parsemi ku pa e mesun motibu ei e poesianan di Wein Hoyer i Joseph Sickman 
Corsen na papiamentu ku a sali imprimí na kuminsamentu di siglo XX tabatin 
komo intenshon demostrá e posibilidat pa ekspresá na papiamentu sintimentu i 
ideanan konsiderá komo sublime i pa asina por kumpli ku sierto normanan (literario) 
di Europa. E komentario redakshonal ku a kompañá e publikashon di Corsen su 
“Atardi” den La Cruz di 27 di sèptèmber 1905, ta konfirmá esaki. 

‘No bisa, koe Papiamentoe no ta presta pa expresa sintimentoe tierno 
na un manera tierna. Leza es poesía aki i sigur bo mester modifica bo 
opinion. Aki profundidad di sintimentoe i simplicidad di expresion ta 
uni coe boeniteza i ternura.’ 
Djis promé ku publikashon di ‘Atardi’ rabino di e tempu ei di kongregashon Mikvé 

Israel, J.H.M. Chumaceiro, a ekspresá den Neerlandia (1905: 156, 158) e siguiente 
opinion ku e komentario redakshonal a kritiká. 

‘Kòrsou no tin realmente un idioma popular di su mes; habitantenan ta 

usa papiamentu ku, deribá di e palabra papiar, ta nifiká e akto di papia. 

Nan ta hasi uso di un abla ku no ta un idioma, pasó e ta karesé di e kos 

mas elemental di un idioma: gramátika, i ni sikiera ta disponé di 

términonan pa indiká distinshon entre género maskulino i femenino. 

[...] pa falta na papiamentu di tur loke mester pa por desaroyá esún 

ménos sivilisá, [ta] eksistí un enorme tereno bashí pa idioma hulandes 

Lol 
Ta di suponé, ku publikashon di *Atardi” di Corsen ta un reakshon direkto riba e 
konvikshon di Chumaceiro. Sin mas ta un pensamentu atraktivo pa mira den e 
publikashon di e par di poesia na papiamentu di Corsen i Hoyer, un rechaso 
kategóriko di norma i balornan oksidental i konsiderá publikashon di e poesianan 
komo un defensa flamante di loke ta “propio”, loke ta hasi e komunidat antiano 
“diferente”. Ta parse sin embargo hustifiká pa suprayá, ku un poesia manera “Atardi' 
tòg prinsipalmente tabatin e intenshon di demostrá, ku sigur tabata posibel kumpli 
na papiamentu ku e eksigensianan ku na otro banda di oséano i ku élite di e islanan 
ta pone na literatura, na idioma i na esnan ku ta papi'é. E komunidat i e idioma ku 
a tira rais lokalmente tabata bela yen na kaminda pa yega na ilustrashon i sivilisashon. 
Un poesia manera ‘Atardi’ tabata suprayá esaki. Na mi opinion pues no tabata 
purba mina e ideal di hasi e poblashon di Islanan Abou mas europeo, sino pa ampli' é: 
papiamentu komo un variante di e tema di sivilisashon, na lugá di un disonante. 

Ora terseronan, ku aktuashonnan torpe mina e intento pa kumpli ku e stándart 
literario di Europa — kambia sonoridat di papiamentu pa un disonante — ta normal 
ku lo sigui un reakshon fuerte. Asina Corsen ta mustra su mes mashá perturbá, ora 
resultá ku nan a duna su poesia “Kico?” — mihó konosí komo “Ruman di karidad” — 
un lay-out robes den La Cruz di 30 di novèmber 1905. Dia 6 di desèmber redakshon 
a publiká e karta den kua e (Corsen), ta ekspresá su indignashon.* 

Por lo pronto no tin motibu pa pensa ku Corsen i Hoyer a sa di liberá nan di e 
evolushonismo menshoná ni ku nan tabata deseá esaki sikiera. E poesia “Nos 
Papiamentoe” di Hoyer — publiká promé biaha dia 4 di aprel 1906 den La Cruz — ta 
ilustrá e idea ku papiamentu i esnan ku ta papi’é tabata na kaminda pa un nivel di 
sivilisashon mas haltu. Probablemente Hoyer tabata reakshoná na promé instansha 
tambe riba e opinionnan di e outor di “Het verval van Curagao”. Mester tabatin mas 
pasenshi pa alkansá e nivel di sivilisashon ku e outor ta eksigí, òf manera Hoyer 
mes ta ekspres’é den e último strofa di “Nos Papiamentoe”: 


Si den hopi pensamentoe 
E sa pasa tur licencia 
Trata nan ku indulgencia 
Pordona nos papiamentoe 


5 Manuskrito di e karta en kuestion ta konservá na Universidat di Antia Hulandes (UNA). 

E indulgensia tabata trata di un banda e súplika pa tene kuenta ku e echo ku nos 
tabata na kaminda pa ilustrashon i sivilisashon, i di otro banda e konvikshon ku 
sierto “desviashonnan” manera skibi poesia na papiamentu, sigur sigur por tabata 
realisashonnan di e ideal el. 


Na okashon di ... 


E manifestashonnan poétiko dominante na papiamentu den dékadanan promé ku di 
dos guera mundial sin ningun duda tabata esunnan di ‘rimanan di okashon’. Mashá 
hopi biaha antiano i misioneronan a kue nan pèn pa den palabra mas o ménos poétiko 
inmortalisá un okashon i e emoshon ku esaki tabata lanta òf ku supuestamente e 
mester a invoká. Bon mirá tabata (i ta) hasi esaki pa suprayá importansha di e 
okashon i pa sigurá un poko su efekto. E korantnan den kua e poesianan di okashon 
akí tabata sali no a logra esaki. Nunka òf mashá poko biaha tabata warda nan, te pa 
bolbe lesa nan. E emoshonnan ku e suseso òf un persona stimá i apresiá tabata lanta 
tabata disparsé pronto di pensamentu di lektor i oyentenan. Mayoria di nan a disparsé 
pa semper di bista. 

Pa trese algu di órden den e desenanan di poesia di okashon na papiamentu ku 
a sali den La Union i La Cruz i tambe komo publikashonnan los, ta lógiko dirigí nos 
atenshon na e “evento” ku a motivá e rima (den e konteksto akí probablemente 
“rima” ta e palabra mas korekto pa e poesianan en kuestion, komo tur ta “rima”). 

Apénas un kantidat chikí di e poesianan tabata reakshon riba susesonan inter- 
nashonal. Asina a aparesé riba 12 di desèmber 1900 den La Cruz un poesia di un tal 
A.J.P. (di Boneiru), den kua lucha di boernan di Suráfrika kontra inglesnan tabata 
sentral: a deseá e Boernan un viktoria heroiko. Promé guera mundial, kuminsamentu 
di esaki, pero prinsipalmente terminashon di e hostilidatnan tambe a buta poesia 
aparesé na Kòrsou. Dia 20 di ougùstùs 1919 por ehémpel La Cruz a publiká un 
poesia di Emilio H. Davelaar, “Un canto pa dushi paz”, den kua e ta elogiá yen di 
optimismo komienso di loke el a mira komo un temporada di pas sin fin. 

Mayoria di e poesianan di okashon tabata trata sin embargo susesonan relashoná 
ku komunidat di Kòrsou di un òf otro manera, òf ku lo mester ta relashoná kuné. 
Dos suseso lokal ku ta dominá den e rei largu di poesia di okashon ta: 

e mundu di bida i pensamentu katóliko, i 

e e laso entre Kòrsou (i sobrá islanan) i e patria mama kolonial. 
Di promé grupo ta resaltá prinsipalmente e hopi poesianan pa glorifiká klérigonan 
(sea na bida òfmorto), parokianan ku tabata selebrá nan aniversario, korant i klupnan 
katóliko. Na esakinan mester añadí e múltiple ehémpelnan di poesia ku ta trata un 
asuntu di mundu katóliko — parsialmente mará na sierto fecha —, por ehémpel 
venerashon di Maria, salbashon di humanidat a trabes di morto di krusifikashon i 
Kristu, rekompensa ku shelu pa esfuersonan na mundu i nasementu di Kristu (añanan 
largu alabá pa Willem E. Kroon den tempu di Pasku). Den mesun liña di e sorto di 
poesianan di okashon akí tin algun poesia di kua filosofia katóliko a determiná e 


33 


kontenido totalmente, sin ku nan tabata mará na un suseso konkreto riba un fecha 
determiná. Komo ehémpel di esaki por menshoná e poesia narativo “Confianza den 
Dios” di Willem E. Kroon (den La Union, 4.11.1925; pa straño ku por parse e no ta 
aparesé den su buki di poesia Algun poesia, 1966, ku Jos Kroon a saka despues di 
su morto). Tema di e poesia narativo akí a hunga un papel importante tambe den 
novelanan di Kroon i di otro novelistanan di e tempu ei: providensia di Dios i ku 
esei hustisia den bida diario, spesialmente pa e afro-kurasoleño pober (pa mas di 
esaki mira e siguiente kapítulo). 

Anke promé ku Kroon tabatin pader Poiesz kende, ademas di kantika di misa 
na papiamentu, a publiká algun poesia ku ta fuertemente ankrá den doktrina katóliko. 
E pader dominikano akí tabatin laso estrecho di amistat ku Wein Hoyer i Joseph 
Sickman Corsen. Lauffer ta papia di nan komo e “trio di Pietermaai”, e bario p*ariba 
di Punda i Skalo, kaminda nan tabata biba. Rutten (1983: 24) ta apuntá sin embargo, 
ku e bishitanan frekuente na Corsen posiblemente ta pa motibu ku e último akí a 
kasa ku un muhé protestant: “ta parse ku nos mester mira e bishitanan di Poiesz 
komo un intento pa “gana alma”. Esaki por a hunga un ròl. No por nenga sin embargo 
sierto interes literario ku e tres hómbernan tabata kompartí, ya ku tur tres a skohe 
La Cruz komo nan medio di publikashon. Ademas nan tabata topa otro na e kas 
grandi di famia Capriles, Vredewijk, den Penstraat, kaminda, asina Lauffer ( 1974) 
ta sigurá nos, tabata desplegá un skat di aktividat literario i tabata diskutí inisiativanan 
literario. Poiesz ta outor di un tradukshon na hulandes di e poesia “Atardi’ di Corsen 
den e kolekshon di poesia póstumo di Corsen, Poesías (1914). Lauffer ta komentá: 

“E trio aki a kompone, den e edifisio ku aktualmente ta Radio Hoyer, un 

seri di kantika di misa (tantu teksto komo muzik) na papiamentu ku te 

dia di awe ta popular, pasobra teksto i muzik ta kana stret bai pareu; 

ademas di esei e melodianan ta simpátiko. Algun di nan ta “Hesus ki 

grandi stimachion”, “Larga dobla nos rudia”, “O coerazon benigno”, 

“Den tempu bieu un pueblo escohi”, “Mama jen di toer clemencia” i 

“Adios, te despues”. Ta di kompronde ku e públiko den misa a gosa 

intensamente, mientras e organista Corsen tabata kompañando nan.” 
E poesianan di Poiesz semper ta kondusí nos na nos morto i na esun di Kristu komo 
porta di entrada pa salbashon: “nos speranza i nos abrigu/ Ta nos Kristu cu su cruz,/ 
Fuente di legria i luz.” — manera el a keda ekspresá den “Un bishita anhelá”. Salbashon 
den bida futuro semper ta haña un resplandor èkstra, basta nos apresiá bida na tera 
ku tristesa i melankolia, a pesar di momentonan di felisidat. Esaki ta haña atenshon 
eksklusivo den ‘Atardi’ di Corsen, sin hinka salbashon despues di morto den e 
teksto. Manera ta di spera, te hopi despues di guera e poesianan di Poiesz a keda 
mashá apresiá den sírkulonan katóliko romano. Tabata reimprimí nan riba un base 
iregular i ku lapsonan grandi entre e aparishonnan den medionan katóliko manera e 
korant kaminda a publiká nan originalmente, La Cruz, i e revista mensual De Klok 
(ku a sali di 1949 te ku 1982). Fuera di esei no a atribuí balor literario na e obra di 
Poiesz. Lauffer a pone su obra eksplisitamente pafó di literatura artístiko i den su 
eksposishonnan publiká tampoko, meskos ku otronan, e no a bai mas aleu ku 
menshoná nòmber di Poiesz. 

E kantidat di poesia ku ta pone patria mama riba un pedestal tabata disputá e 
promé lugá ku e kantidat di poesia katóliko, sigur si nos tuma na kuenta e produkshon 
no-papiamentu di e tempu ei. Tabata usa tur sorto di okashon pa alabá patria mama: 
aña di lareina di e tempu ei, Reina Wilhelmina, i di su yu muhé, Prinsesa Juliana; 
aniversario di gobernashon di Wilhelmina; dunamentu di man i despues kasamentu 
di Prinsesa Juliana i Prínsipe Bernhard; nasementu di Beatrix; di 300 aña di 
kolonisashon di Kòrsou; selebrashon di di 4 sentenario di nasementu di Tata di 
Patria, Willem de Zwijger; konmemorashon di abolishon di sklabitut pa Willem II; 
deskubrimentu di Amérika i kristianisashon di indjannan pagano; buelo di Snip pa 
Kòrsou etc. Parti di e poesianan akí ta skibí na hulandes, tambe esunnan ku a sali 
den e semanarionan na papiamentu La Union i La Cruz. 

E poesianan skibí na okashon di nasementu o morto di personahenan grandi di 
historia lokal òf regional ta mashá skars (i nan tabata aparesé den otro semanarionan 
ku no tabata katóliko). Djis un par, mayoria di nan na spañó, ta dediká na personanan 
legendario di historia antiano i latinoamerikano: Luis Brion, Manuel Carel Piar i 
Simón Bolívar. 

Banda di e rimanan di okashon tabata skibi for di di dos mitar di añanan binti 
kada bes mas poesia di okashon na papiamentu ku motibu di kasamentu, aniversario 
di kasamentu òf morto di un famia òf amigu. Den e dékadanan promé ku di dos 
guera mundial un posishon sosial haltu no tabata un kondishon sine qua non pa a 
honra un persona na rima. E kambio interno akí den e género di poesianan di okashon 
ta ilustrativo pa e konsepto di outoridat ku pokopoko tabata mengua den e añanan 
ei. Por ilustrá esaki tambe ku un diskushon tokante teksto di e poesia di okashon 
mas konosí: “Den tur nashon’, konosí tambe ku e título “Nos tera”, pero ku a aparesé 
pa promé biaha bou di e título “Cantica di Corsouw” den La Cruz, 29.V111.1900. 


Himno di Kòrsou 


Frater Radulphus, ku a traha na Kòrsou di 1890 te 1959, a skibi e teksto di “Den tur 
nashon” na okashon di subimentu di trono di Reina Wilhelmina na 1898. Por a 
kanta e teksto riba melodia di un kansion aleman mashá konosí e temp'aya. Asina 
Radulphus a sifia e mucha hòmbernan di skol di Pietermaai, kaminda e tabata kabes 
di skol. Den La Cruz di 29 di ougùstùs di 1900 tin skibi bou di “Cantica di Corsouw”: 
“na wijs di Wilhelmus van Nassouwen”. Ta parse imposibel usa melodia di e aktual 
himno di Hulanda pa kanta palabranan di e kantika di frater Radulphus. Ta posibel 
ku La Cruz a kometé un eror òf esaki ta un indikashon ku e tempu ei kaba nan no 
tabata haña e melodia proponé adekuá. Probablemente Frater Radulphus mes tambe 
tabata di opinion ku un kantika di Kòrsou mester tabatin un melodia propio. Frater 
Candidus (ku a traha na Kórsou di 1889 te 1938) a skibi esaki. E melodia akí a bira 
mashá popular i e t'ei te ainda: e ta tambe melodia di e aktual Himno di Kòrsou. 
Konseho Insular di Kòrsou sin embargo te dia 26 di yüli 1978 numa a aprobá un 
teksto nobo i e melodia bieu komo himno nashonal ofisial di Kòrsou. 

Ku e melodia di Candidus e kantika di Radulphus a bira e himno semiofisial di 
Kòrsou i pokopoko pero sigur un kantika mashá popular. Den di dos mitar di añanan 
trinta e teksto mester a soportá atakenan krítiko fuerte. E malkontentu i e krítika 
komo tal ta indikativo di e kambionan sosio-ekonómiko na Kòrsou den e añanan ei 
i kambio den e relashon entre e islanan i patria mama kolonial. Esaki a trese tambe, 
manera ya nos a menshoná, un sorto di kambio den e temanan pa poesia di okashon 
i nan a pone un punto final na e tekstonan di prosa di añanan binti i trinta (di kua 
mas den e siguiente kapítulo). 

Ultimo lunanan di 1937 a surgi un diskushon den e semanario La Union ku 
tabatin komo punto di disputa un himno pa Kòrsou. E novelista/poeta/ensayista 
Willem E. Kroon — “We” òf “Shon We”, manera su amigu i konosínan tabata yam'é 
— a start e diskushon.* Dia 28 di òktober di 1937 La Union a publiká un poesia di 
We Kroon, ku ta hiba e título ‘Curaçao’. Den palabra basta fuerte Kroon ta kritiká 
e kantika di Frater Radulphus i e lasonan entre Kòrsou i Hulanda ku Radulphus ta 
gaba tantu. 

E poesia (intenshonalmente?) no a sali den e kolekshon di poesia di Kroon, 
Algun poesia di Willem Eligio Kroon (1966), publiká despues di su morto. Den e 
kolekshon akí nos ta sifia konosé Kroon komo un “escritor fiel na idea di Pasku”, 
manera Daal a tipifik’é den un kontribushon den Gydelcra (1960), i komo un outor 
ku un fe inkebrantabel den doktrina katóliko. Komo tal e tabata mas ku tur kos un 
outor di e poesianan di okashon menshoná ariba. Ta Lauffer so a mustra den su buki 
Arte di Palabra (1973) di ta konosé un otro lado di Kroon. Lauffer a karakteris'é 
komo un poeta sosialmente konmoví, por sierto sin sita òf nombra su poesia “Cura- 
cao”. Lauffer tabatin “Himno di Bond” i “Himno di motoristanan’ na mente, skibí 
respektivamente na okashon di un aniversario di Curagaosche Roomsch Katho- 
lieke Volksbond i di e Liga di San Cristóbal. Tur dos rima di okashon ta mustra 
Kroon su envolvimentu ku obreronan, nan “lucha” pa sobreviví i nan organisashon 
segun prinsipionan katóliko. E poesia di Kroon den La Union ta mustra kada bes ku 
mas klaridat, ku — den añanan trinta — e no tabatin miedu di ekspresá su opinion, ku 
e tabata kritiká abuzu i hasiendo esaki, segun Lauffer, e tabata skibi lírika sosial. 
‘Ke men anto ku den lírika sosial nos ta topa ku ekspreshon di kompashon, di amor 
pa próhimo i tambe gritu di alarma kontra opreshon. Pa e poeta su ekspreshon den 
lírika sosial ta bira su lucha pa hustisia sosial, loke p’e ta kasi un ideal divino.” 

“Curagao” di Kroon ta referí direktamente na e kantika di Radulphus, debí na e 
sitanan kasi literal. Ku tono kasi sarkástiko Kroon ta mustra riba e imposibilidat di 
laga sierto frasenan den e kantika ei. Kroon ta kaba ku e bista ku Radulphus ta duna 
di Kòrsou komo ‘deskonosí’, ‘seku’ i ‘pober’, i su habitantenan ‘sosegando trankil 


Pa bon informashon mester bisa ku Kroon no tabata biba di skibimentu — mas bien esaki tabata 
kost'é plaka — sino di pintamentu di tekstonan di propaganda i anunsio. Den añanan binti e tabata 
biaha regularmente pa Aruba pa hasi trabou aya tambe. 

Anke na grandi nan tabata yam’é ‘Shon We” i te ainda nan ta papia di dje usando e palabra ‘Shon’, 
hopi tempu e mes a odia e palabra ei, di kua mas den kapítulo II. 

den solo’. Miéntras Radulphus ta yama e sosten di Hulanda na Kòrsou hustu i 
generoso, Kroon ta habri afó kontra e elementonan opresivo i diskriminatorio den e 
“sosten” akí di patria mama. 

Dia 19 di novèmber di 1937, mas o ménos un luna despues di publikashon di e 
poesia “Curagao”, a sigui un remitido, skibi por sierto anteriormente i firma ku e 
seudónimo Pat Riota. Ya no ta posibel haña sa di ken e seudónimo aki ta. No tabata 
nada strafio skibi bou di un seudónimo, al kontrario, esei tabata kustumber. Literatura 
di Islanan Abou konosé hopi di e mistifikashonnan (permanente) aki, esaki ta djis 
un di nan. E persona en kuestion ta mashá impreshoná di e poesia di Kroon, manera 
e promé alinea ta demostrá. “Den La Union di siman pasa nos amigu Sr. W.E. Kroon 
a publica un verso masha bunita, cu a cai masha na gusto di publico. E versonan ta 
duna nos un otro idea di Corsouw, compara cu e idea di nos Himno di Corsouw. Cu 
tur respeto pa e persona cu a compone e versonan, nos no por larga di bisa, cu pa e 
tempo cu a traha nan, nan tabata masha bon, propio i na tem. Pero awe Corsouw a 
cambia asina tanto, cu tin frasenan aden nos Himno di Corsouw, cu no ta di acuerdo 
cu nos estado momento.” Pat Riota no ta mira “Curacao” komo e himno nobo — 
esaki no tabata e intenshon di Kroon tampoko — i ta lansa e proposishon pa bini ku 
un konkurso pa haña un himno di Kòrsou nobo. Constan Casiano, redaktor di La 
Union, ta bai di akuerdo ku e proposishon i te hasta a pone un premio disponibel, 
kon tal ku esaki no trese “discordia o malcontento”. Casiano ta trese padilanti tambe 
ku na su pareser no tin nodi di kambia e melodia, ta bai pa e teksto. 

E promé ku ta reakshoná riba e proposishon di Pat Riota ta ... Willem Kroon. E 
tambe ta proponé pa no kambia nada na e melodia. E teksto di Kroon su “Himno di 
Curaçao’ sin embargo ta kasi totalmente distinto. We Kroon a hinka den su 
proposishon algun di su ideanan personal. Ideanan ku nos ta topa tambe den otro 
obranan di dje (den siguiente kapítulo mas di esaki). Ta sali na kla ku e no ke kibra 
e laso ku ta eksistí entre Hulanda i Kòrsou. Den e poesia ‘Curaçao’ su opinion 
krítiko tokante Hulanda ta asina skèrpi formulá, ku posiblemente lo e ke mira Kòrsou 
independiente. Pero esaki no ta e kaso. Loke pa Kroon ta importante ta un trato mas 
hustu di yu di Kòrsounan di parti di Hulanda i di hulandesnan europeo na Kòrsou. 
Pa Kroon su referenshanan na koló nos por dedusí ku, segun e, tabata tene yu di 
Kòrsounan di kolé atras i trata nan di manera inhustu. Di otro eskritonan i di e 
poesia “Nan Papiamento” — ku tambe ta bini dilanti den e siguiente kapítulo — ta 
resultá ku Kroon ta pone su mes hendenan tambe responsabel pa e tenementu abou 
akí. Pero den su “Himno di Curagao’ Kroon ta eksigí sin embargo di Hulanda, pa 
respetá pueblo di Kòrsou, trata esaki di forma hustu i yud'é bai dilanti. Kroon ta 
pidi pueblo di Kòrsou uni tras di e eksigensia akí i konhuntamente hasi esfuerso pa 
un mihó futuro. E poesia ta karakterisá pa su tono kla di lucha i ku esaki e ta un 
ehémpel mas di Kroon su lirika sosial. 

Un siman despues di e komentario redakshonal di Casiano i e kontribushon di 
Kroon riba 2 di desèmber La Union ta publiká un di dos proposishon. Tin un karta 
kòrtiku di introdukshon di e outor Willem Manuel “Shon Wein’ Hoyer, den kua e ta 
ekspresá su preferensha pa djis un par di kambio chikí. Hoyer a trese solamente 

kambio den promé i di dos verso, sobrá a keda meskos. Ta keda bon kla kua 
opinionnan den e kantika di Frater Radulphus no ta pas mas den “tempu moderno” 
1 tabata iritá hopi yu di Kórsou. Hoyer a kambia Radulphus su representashon di e 
isla pa un isla konosí i importante, ku tabata bai dilanti lihé. No ta duda na e kontenido 
di e laso ku patria mama kolonial: manera un mama poderoso i hustu reina Wilhel- 
mina ta goberná pueblo di Kórsou tambe. Hoyer ta ekspresá su mes hopi ménos 
krítiko 1 ménos fuerte ku Kroon, un diferensha típiko entre e dos outornan akí. Un 
par di outor mas a uni ku Hoyer, ku kambionan chikí den e teksto òf ku aklamashon 
entusiasmá: Un tal “F” (probablemente F. Pietersz), un tal A.H., Jozef S. Sint Jago 
(di Boneiru pero bibá na Kòrsou), un tal Veritas 1 deskonosínan ku tabata skonde 
tras di e inisialnan P. i R.B. Tur e tekstonan akí tabata intento pa laga e himno di 
Radulphus kuadra ku añanan trinta. Unikamente e proposishon di René F. Rómer ta 
diferenshá di e proposishonnan akí. 

Dia 23 di desèmber 1937 Römer ta reakshoná ku su “Himno di Corsouw”. E ta 
kritiká lenguahe di Kroon, pero prinsipalmente e referenshanan indirekto di Kroon 
pa loke ta trata sufragio (derecho di voto) ku tabata ekspandé muchu pokopoko i e 
referenshanan direkto pa loke ta trata e problemanan relashoná ku diferenshanan di 
koló den komunidat di Kòrsou. Römer ta opta pa un teksto mas neutral, ménos 
mará na tempu, unu den kua ta mustra yu'i Kòrsounan e supuesto derecho i debernan 
invariabel di tur tempu. Pero e transishon pa Rómer su propio proposishon ta grandi. 
Den diferente aspekto e ta un kiebro ku e otro proposishonnan i ku e kantika di 
Frater Radulphus. Ta invoká Kreador, meskos ku den e kantika eksistente, pero pa 
enteramente otro klase di sosten: “Pa nos por haya un dia nos propia libertad”. E 
deseo eksplísito pa den futuro nos tene ‘nos propia libertad” den nos mes man, ta 
trese kuné ku kualke elogio pa Hulanda òf Kas di Oranje òf Reina Wilhelmina ta 
ousente. Römer a boga pa un pueblo independiente, i ku ta organisá su propio bida 
fo'i nasementu te morto ku yudansa di Dios (na lugá di Hulanda?) i solidaridat 
mutuo. Aparentemente e yamada pa “propia libertad” di Römer no ta enserá un 
asuntu polítiko pisá. E chèns ku La Union lo a publiká un yamada kamuflá pa 
independensha ta práktikamente nihil. Pero no por ekskluí implikashonnan polítiko, 
anke nunka ningun hende no a interpretá e teksto di e forma ei. Posiblemente 
“libertad” ta referí tòg prinsipalmente na e outonomia relativo den Reino, manera 
entre otro mr.dr. M.F. Da Costa Gomez for di den e añanan ei tabata formulá i ku 
pokopoko pero sigur a bin haña mas siguidó. 

Ta parse ku pa Rómer ademas ta importante un sorto di libertat mas spiritual, 
banda di otro balornan ku supuestamente tabata eksistente 1 general manera “amor 
pa e propio isla’ i “amor pa próhimo’. E interpretashon akí di libertat, sin implika- 
shonnan polítiko eksplísito: sigur di su mes, ku sufisiente balor propio i dignidat, lo 
haña despues di guera tambe su defensornan, spesialmente den e siklo poétiko OPI 
di Elis Juliana. Den e tomonan akí tampoko Independensia sigur no ta referí na 
independensia polítiko (mira kapítulo V). 

E diskushon tokante himno di Kòrsou via komentarionan den korant i 
proposishonnan konkreto a stòp di repente na febrüari di 1938. Tabata eksistí menasa 

di “discordia o malcontento”? Kolumnanan di La Union no ta trese klaridat den 
esaki. Komo ganadó di e konkurso a sali ... “Den tur nashon”. A sigui kant'é, miéntras 
tur e alternativanan a pasa kompletamente pa olvido. Despues tambe tabatin algun 
intento pa skibi un alternativa pa e teksto di Radulphus, manera den último lunanan 
di 1947. Isaac A. Mauricio a presentá e ora ei un teksto nobo, ku a haña basta 
atenshon. Lo dura sin embargo te 26 di yüli 1978 pa aprobá komo himno ofisial di 
Kòrsou teksto di e komishon ku tabata bou di presidensia di Guillermo E. Rosario. 
Nabegando e koriente di independisashon di despues di segunda guera mundial — 
di kua mas den kapítulo IV — Hubert Booi i Padu Lampe ya a pérkurá kaba pa 
respektivamente Boneiru i Aruba haña un himno propio. Pa esakinan no a tene 
“konkurso”. 

E poesia di okashon di Radulphus sin embargo a ehersé di otro forma tambe 
basta influensha. El a bira, sea konsientemente òf nò, punto di referensha pa un skat 
di poesia literario. Poetanan lo bai usa e himno asina konosí pa reakshoná kontra e 
ideanan ku e ta kontené — símbolo di relashonnan kolonial — sin ku direktamente 
nan ker a krea un alternativa pa e “himno” ku nan tabata kanta. Bon mirá ‘Curaçao’ 
di Willem Kroon tabata e promé di nan, siguí despues di algun aña pa Pierre Lauffer, 
ku a kuminsá su buki di poesia Patria (1944) ku “Kórsou”, un alabansa na su isla, 
den kua no tin ningun relashon ku patria mama. Mi patria, ya ta únikamente Kòrsou. 


Palabra kla 


E fila largu di poesia di okashon na papiamentu, te asina leu ku nos por konkluí, a 
kuminsá na 1863 di un forma vasilante ku un verso espesialmente skibí pa enfatisá 
gratitut general di pueblo pa abolishon di sklabitut. E gratitut akí ta toka 
espesialmente rei hulandes Willem III i Sjon Grandi di Corsaauw, Gobernador, 
kendenan tur dos, segun mensahe di e poesianan, tabata goberná ku bendishon di 
Dios i a laga nan kurason papia. E Kantieka pe santoe fiesta di libertad akí ta 
ekspresá ademas e deseo, ku e antiguo doñonan di katibu lo duna e èkskatibunan 
trabou atrobe, pero awor kontra pago. E poesia di okashon akí tabata riba un blachi 
lós i asina probablemente a distribuyé. 

Di un bérso di 1863 tin konservá na biblioteka di padernan dominikano” un 
kopia skibí na man di e manuskrito original. Segun anotashonnan di pader Euwens, 
“un hòmber ku a haña su libertat dia promé di yüli 1863” lo a skibi esaki. Nos no por 
a determiná si a drúk e poesia di okashon akí tambe. Aparte di gratitut pa viktoria di 
hustisia e ¿kskatibu ta mustra su mes — sin duda bou di influensha di doktrina ka- 
tóliko — sumamente klemente ku e doñonan di kunuku i di katibu. Parse ku despues 
di 1863 pa hopi tempu no a presentá okashon ku mester Of tabatin mag di elogiá na 


7 Ekolekshon akí awor ta wardá den biblioteka di Universidat di Antia Hulandes i Centraal Historisch 


Archief (CHA). 

papiamentu. Te bintisinku aña despues J.B. Prince, C.M. Nuboer i Joseph Sickman 
Corsen lo bolbe suprayá gratitut di pueblo pa emansipashon. Ku motibu di e echo 
ku bintisinku aña promé a yega un fin na sklabitut, A. Bethencourt e Hijos a publiká 
na 1888 e teksto di okashon Fiesta Willem III — Curacao — Hulde uit dankbaarheid 
(Homenahe di Gratitut). E festividatnan tabata un gratitut sin fin di ‘establishment’ 
i élite na e monarka hulandes, ‘ku [...] a duna bèk na komunidat, restablesé den nan 
dignidat di hende, tantu miles di sernan miserabel ku tabata sufri bou di e yugo di 
sklabitut”. Esakinan tabata palabra di Carsten D. Meijer, un di e hopinan ku a bini 
na palabra den e publikashon konmemorativo menshoná. Mishon katóliko sin 
embargo ainda no ta prominentemente presente den e publikashon konmemorativo 
akí, miéntras ku despues lo e presentá monseñor Niewindt komo e gran libertador 
di katibunan. Por atribuí ousensia di mishon katóliko entre otro na e tenshonnan 
entre Iglesia katóliko i ‘opinion makers” antikatóliko manera e Meijer ku nos a 
kaba di menshoná, ku den e dékada anterior ya a hañ'é den problema ku mishon 
katóliko, ku publikashon di Civilisadó. 

Corsen sí a bini na palabra. E tabata di famia katóliko, pero a kasa ku un señora 
protestant i tabatin hopi amigu entre protestant i hudiunan di Kòrsou. Su kontribushon 
— i esunnan di Nuboer i Prince — ta un homenahe na e supuesto bondat di Rei di 
Oranje, den forma di un poesia di okashon. Den konteksto di e festividatnan 
difísilmente nos por yama esakinan un zonidu outéntiko. E tres poesianan di okashon 
sin embargo ta skibí sí na papiamentu. Den por lo ménos dos sentido esaki ta 
remarkabel. Den e tempu ei ainda no tabata skibi poesia di okashon na papiamentu 
i, pa loke ta trata Corsen, te na e momento ei el a publiká únikamente na spañó.* 
Mayor parti di e kontribushonnan den e buki konmemorativo ta skibí na spañó, 
hulandes i ingles. Dor di usa papiamentu nos por tende algu ainda di esnan direk- 
tamente konserní, e èkskatibunan. Aparte di esaki, den e publikashon e èkskatibunan 
ta keda pafó di e konmemorashon. Den e poesia di okashon di Corsen tampoko nos 
no ta mira nan. Desafortunadamente Corsen no a laga un motivashon pa a opta pa 
skibi su poesia di okashon na papiamentu. Pero un publikashon asina remarkabel 
pa loke ta trata elekshon di idioma no por ta un kos ku a surgi di un impulso. E 
tempu ei kaba Corsen mester tabatin mas o ménos e konvikshon ku na un okashon 
speshal, manera konmemorashon di abolishon di sklabitut, por i mester usa 
papiamentu den un poesia dediká espesialmente na e okashon. Na opinion di Prince, 
den su kontribushon na hulandes ‘De Taal’ na Fiesta Willem III, e di 25 aniversario 
tabata e okashon mas apropiá pa skibi poesia na papiamentu. 

‘Idioma ta liber. Tur hende por siña idioma, hende blanku, hende pretu, 
kòrá i hel. Den kas di mas humilde meskos ku den palasio grandi, idioma 
tin su trono. Sonoro i melodioso den boka di pueblo, fuerte i konvinsente 
e ta den korte di hustisia rònt mundu. Despotismo ke dester'é — esta 


8 Posiblemente esaki ta konta tambe pa J.B. Prince. E por ta e deskonosí ‘P’, ku a publiká mas di un 


dozein di poesia na spañó den Civilisadó. 

idioma franses — for di Elzas, intentonan en bano, di esei bo por ta 

sigur! Idioma ta liber. Biba libertat! Biba nos idioma! Biba nos pueblo, 

ku ta stima libertat!” 
Debí ku no ta spesifiká e “idioma”, tin tur espasio pa interpretá idioma komo “idioma 
materno”, pues papiamentu. E referensha na Elzas ta apoyá e suposishon akí. Nos 
mester mira e echo ku Prince ta usa hulandes, komo suavisashon di su petishon pa 
rekonosimentu di papiamentu? Pa no antagonisá patria mama kolonial i su 
representantenan lokal? No ta suprayá despues aseptashon di e propio idioma ora 
publiká tres poesia di okashon na papiamentu? Ta parse ku nos mester kontestá e 
preguntanan afirmativamente. Pero e konvikshon ku idioma ta liber ainda no por 
tabata mashá plamá. Ainda lo dura kasi un dékada promé ku e kustumber di poesia 
di okashon na papiamentu su pia kue tera. 

Posiblemente Corsen, despues di publikashon di e poesia di okashon akí, a 
hafi’é ku e reto pa usa su pèn papiamentu pa purba skibi un poesia ku no ta di 
okashon. Lauffer ta papia di esaki den e anotashonnan pa un historia literario ku el 
a laga atras. ‘Despues ku (Corsen) tabatin un pustamentu di boka ku su amigunan 
literato tokante e punto si ta posibel si o no pa produsi obra literario na nos idioma, 
Shon Yo a bin presenta su poemanan tantu konosí te dia di awe”. No tin 
dokumentashon pa proba e historia akí. Tampoko no ta konosí ta ki tempu e 
pustamentu di boka akí a tuma lugá. Por ta e reto tabata enserá poesia di okashon 
tambe, i por ta despues nan a bolbe yama Corsen afó, loke a produsí e famoso 
“Atardi”. E palabranan di introdukson di e redakshon na momento di publikashon 
di “Atardi” — sitá akiriba — ta indiká ku no tabata intenshon pa publiká e poesia akí, 
i ku a skibié posiblemente basta aña promé. E historia aserka di e motibu pa skibi 
“Atardi”, pero mas ainda e palabranan di introdukshon di e redakshon i e ideanan 
general di e añanan ei ta mustra klaramente ku *Atardi” tambe ke demostrá ku 
tabata pusibel skibi poesia di un nivel aseptabel na papiamentu. 

Kon ke sea, for di momento di su publikashon e poesia akí a demostrá di ta 
poseé, òf a dun'é kualidatnan ku ningun poesia di e dékadanan di promé ku di dos 
guera mundial nunka lo igualá (sigur no e poesianan di okashon). Inmediatamente 
despues di su publikashon dia 27 di sèptèmber 1905 a sali reakshonnan elogioso, 
pa despues e poesia krese pokopoko pero sigur bira e punto apsoluto di referensha 
den literatura papiamentu. Un siman despues di publikashon di “Atardi” Van de 
Donk a papia den su remitido di “un perla fini i preciosa” i di “(un) poeta pa gracia 
di Dios”. El a husga Corsen su poesia komo “versonan sin ningun pretension, sim- 
pel, sencillo, frescoe y gracioso”. For di e tempu ei ta rara bes a skibi un huisio 
ménos faborabel. Na 1969 Fred de Haas tabata di opinion, ku Atardi tabatin “su 
puntonan débil tambe. Versonan manera “Tal bes ta un presentimentu,/ O ta un 
rekuerdo kisas”, ku nos ta topa for di den di dos strofa, no ta hasi e poesia mas 
sonoro”. Ademas de Haas a duna komo su opinion, ku e poesia lo bira mihó si laga 
algun strofa afó — el a pensa riba di dos, di kuater, di sinku, di ocho i di nuebe 
strofa — sinku di e diesun estrofanan. A pesar ku de Haas ta promé ku a skibi un 
artíkulo largu riba e obra di Corsen, tòg su opinion no a haña mashá siguidó. Despues 

di 1969 tambe e poesia a keda e perla fini i preciosa ku ántes tambe semper e 
tabata. Mas ku nada e promé estrofa a kuminsá biba su propio bida, hasta asina 
tantu, ku por a separ'é di e outor original. Den añanan trinta un tal A.d.C. a atribuí 
e poesia na Hoyer. E ora ei Corsen tabatin bintisinku aña morto, miéntras Hoyer 
ainda tabata manifestá su mes pa medio di su kontribushonnan, entre nan algun 
poesia den korant, den su Almanaque de Curacao ku tabata aparesé anualmente i su 
listanan di palabra papiamentu ku tradukshon na entre otro spañó. 

Kon apresiá ku e poesia por tabata, hopi biaha e apresio akí a manifestá su mes 
únikamente bisando ku “Atardi” no ta djis un poesia. Esaki tabata sosodé hopi biaha 
na idioma mashá floriá, manera serka Cras por ehémpel, ku den Kontakto Antiyano 
na 1973 a yama atenshon di antianonan bibá na Hulanda riba e poesia di Corsen. 

“Armonia, melankolia, simplesa, klaridat, musikalidat i frankesa ta 
prinsipal karakterístiko di Corsen i di ‘Atardi’. 
Myedu i tristesa, ku ta e dos elementunan ku ta dominá den e bunita 
poema aki, ta sentimentu universal. [...] [Corsen su] tristesa, su doló 
grandi ta manera un sumpiña k'a hasyé dwe hopi tempu, Kiel a logra 
saka, kedando asina manera un hòmber purifiká ku porfin a skapa di un 
peso enorme ku a agobyé.” 
Algun krítiko a profundisá un tiki mas den e signifikado ku e poesia tin pa nan. 
Hoyer a usa “Atardi” den un artíkulo kòrtiku tokante poesia i e eksigensianan di 
esaki pa loke ta trata “metro, acento, cadencia, rima”, ku segun Hoyer a keda 
perfektamente realisá den e poesia di Corsen (LU, 6.V11.1933). Pa Debrot e poesia 
akí ta parse di ta aserká, mas ku kualke otro den literatura na papiamentu, su mes 
ideanan tokante literatura. Debrot a usa promé estrofa den su novela Bewolkt be- 
staan (1986 [1948]: 255), el a skibi un vershon na hulandes ku a sali tambe den su 
mes obranan poétiko, i semper el a elogiá Corsen 1 su poesia. 

“Mas ku nada [Corsen] ta outor di e poesia “Atardi”, den kua el a superá 

su mes. Den esei e ta deskribí e ambiente di miedu ku ta reina den 

penumbra, di tal forma ku hasta e eksistensialista di mas melankóliko 

lo mester a apresi'é. Sin duda nos mester konsiderá J.S. Corsen komo 

un di e mihó outornan ku Kòrsou a produsi.” 
Te den su último eksposishon literario-krítiko largu - “Verworvenheden en leemten 
van de Antilliaanse literatuur’ (1977) - Debrot lo sigui hasi e laso entre “Atardi' i e 
koriente filosófiko europeo di eksistensialismo. Segun Debrot, e melankolia ku ta 
karakterisá “Atardi', ta karakteristiko pa e koriente filosófiko di Europa, miéntras 
aseptashon di e bida pisá riba su mes i e krenchi di speransa ta forma e variante 
antiano. 

Despues di segunda guera mundial tambe ta buska relashon entre elementonan 
di e poesia i influenshanan di fo'i tera. En bista di e suposishon ku Corsen ker a 
demostrá ku na papiamentu tambe por a skibi poesia di nivel, Corsen su orientashon 
riba figuranan grandi europeo di su siglo ta lógiko. Den prinsipio a mustra 
prinsipalmente riba e aleman Heinrich Heine, di ken e poesia “Die Lorelei’ (for di e 
buki di poesia Das Buch der Lieder 1827), ta habri ku versonan ku Corsen su 

versonan di kuminsamentu ta aserká hopi. Di otro banda, Habibe ta alegá den un 
disertashon kòrtiku tokante “Atardi', ku e palabranan ku Corsen a skohe mas bien 
ta sunú i sin rodeo i ku e versonan mas bien ta “suspiros” ku ta hasi nos pensa riba 
Bécquer” (BN, 16.VI. 1990). Den e kaso ei Corsen su atmirashon pa Bécquer mes- 
ter data di despues di su trabou komo redaktor di e revista musikal-literario Notas y 
Letras (1886 - 1888), ya ku den e revista akí, kasi no ta dediká atenshon na e outor 
spañó akí, ku e tempu ei tabata mashá gustá na Europa. Pero despues tampoko e 
poeta “sobrio” akí no a haña atenshon speshal na Islanan Abou. Obra di e eskritor 
Pablo Alex (Echi) Jesurun ta un eksepshon. E sí a skibi poesia a la Bécquer. Sigur 
den e ekspreshonnan mas o ménos literario na spañó di e isla — entre kua esnan di 
Corsen mes — tabata dominá un forma di elokuensha ku sigur no ta karakterisá pa 
sobriedat den elekshon di palabra ni pa konstrukshonnan gramatikal simpel. I 
esakinan hustamente si ta típiko pa *Atardi”, meskos ku e metro regular, e patron- 
chinan di zonidu di komplehidat moderá i e metáfora aksesibel. 

Pa su poesianan na papiamentu Corsen tabata duna preferensha na palabra 
kla. Den un teksto di dje di 1899 — ku a keda konservá den e kolekshon di famia 
Corsen i a sali den Simadan (1950) — Corsen ta splika esaki bon kla. 

“Ta dos kos ku mi ta desea semper, i ku mi ta perkura kuantu ku mi por: 

ku skorsten di mi kushina huma, i skorsten di mi lampi no huma. Pasobra 

mi kie ta kla; kla den tur kos i tur kos kla: kaja kla, kas kla. I palabra kla. 

Ta mahos di bisa un kos i menn un otro. Ta laf di bisa hopi palabra sin 

menn nada.” 
Esaki ta mustra riba un posishonamentu ku tambe lo a hunga un papel den kompo- 
sishon di e kantikanan religioso na papiamentu ku nos a menshoná mas ariba. Voka- 
bulario i konstrukshon di frase simpel, bon pensá, sonoridat i metro regular ta 
karakterístiko pa e kantikanan akí, ku mester a alkansá tur hende, sin importá nan 
formashon. Parse ku esaki a konta pa e poesia di Corsen na papiamentu tambe: Al 
fin al kabo e poesianan tabata sali den La Cruz, e semanario ku tabata prinsipalmente 
destiná pa e poblashon afro-antiano di formashon simpel. 

Mashá alternativa pa publikashon na papiamentu Corsen no tabatin e tempu ei, 
pero nan no tabata totalmente ousente. Ku hopi regularidat ta defendé den siglo XX 
e ideal pa hasi poesia na nos idioma materno aksesibel pa un grupo grandi di nos 
lektornan. Posiblemente Corsen a dal promé pasonan riba e kaminda akí. E tarea 
akí di tur manera ta kuadra ku e ideal di alsa nivel di pueblo. 


E kantidat di poesia di promé kuater dékada di siglo XX ku ta skapa di e kualifikashon 
‘poesia di okashon’ ta mashá chikí. Por konsiderá Corsen su ‘Roeman di Caridad’, 
‘Ata nubia’ i “Un kehador” komo tal, meskos tambe Hoyer su ‘Nos Papiamentu’, “I 
despues?”, ‘Klok di nos parokia’, “Cerca un nèshi’, “Pagina di un album’, ‘Balor di 
un cent’, ‘No spanta pa morto’ i posiblemente tambe Emilio Davelaar su ‘Luna 
cla’, pa kua R. Th. Palm a komponé muzik despues, i Desengaño” di J.S. Panneflek, 
ku el a dediká na Corsen. ‘Balor di un cent’ di Hoyer a aparesé pa promé biaha den 
promé aña di edishon di e korant katóliko pa hóbennan, Alerta (1913), p'esei ta 

posibel ku nos no mester mir'é komo nada mas ku un rima pa e grupo di edat ei. 
Pero a reimprimí e poesia frekuentemente i el a bira basta popular. Den e diálogo 
entre e florin ‘blanku’ ie sèn ‘koló skur’ — a dediká un strofa na kada un — e tenshon 
entre e diferente gruponan di poblashon di Kòrsou ta manifiesto. Komo tal e poesia 
akí por ta muestra tempran di loke Lauffer ta yama lírika sosial. 

Ya ku e dozein di poesia akí a sali den korantnan katóliko, nos por bien asumí 
ku tabata konsiderá nan kontenido di akuerdo ku ideologia katóliko. Esei no ke 
men ku tur e poesianan akí ta un defensa abierto di e ideologia ei. Mayor parti di e 
obra poétiko di Hoyer ta esei, en kambio Corsen su ‘Atardi’ i “Ata nubia’ nò. E 
karakter mas general di e poesianan akí ta hasi ku hendenan ku no tabata katóliko 
tambe por a apresiá nan — loke den promé mitar di siglo XX tabata mashá skars. Tur 
hende ta liber pa proyektá den “Atardi” i “Ata nubia’ hende su dependensia di un 
Dios katóliko. 

Pero ideanan di e dos poesianan menshoná no ta bai tampoko kontra ideanan 
katóliko. Ta posibel ku esaki ta e kaso sí ku algun poesia di Corsen ku a keda 
konservá i ku te algun dékada despues a bai imprenta. Por ehèmpel e poesia sin 
título “[Asina, mi kabes riba bo skochi]” — ku Simadan a publiká den e promé edishon, 
1950 — tin komo tema un sensashon di goso netamente físiko. “E cas bande mi cas”, 
di Corsen, publiká den Amigoe di 9.X11.1975 — tambe ta karesé di e elemento katóliko 
ku lo por a hustifiká su publikashon den La Cruz. E bida “di bisiñanan” deskribí ta 
leu for di “bon” for di un punto di bista katóliko, miéntras ku no ta desaprobá 
abiertamente e manera di biba ei. Ta posibel tambe ku Corsen mes no tabata satisfecho 
Ku e poesianan ei i p'esei no a publiká nan. E poesianan akí, entre kua tambe “e 
obranan ku ta forma parti di su herensia”, publiká den De Stoep (MI [1950], no. 3), 
tabata falta, den su bista òf di otronan, e tema Of formanan ku e tempu ei tabata 
konsiderá responsabel den poesia na papiamentu? En efekto ta te den añanan 
kuarenta, ora influensha katóliko a mengua bastante, por a deskribí den poesia na 
papiamentu kosnan mundano i di tur dia, asuntunan kasero i íntimo. Na kumin- 
samentu di siglo XX ainda tabata buta otro eksigensia na sivilisashon i por lo tantu 
na kalidat literario. 


Un mundu di bondat 


Pa ekspanshon di iluminashon i sivilisashon tabata usa diferente sorto di teksto. 
Tambe tekstonan teatral. Na fin di siglo XIX i hinter promé mitar di siglo XX kasi 
tur obra di teatro na papiamentu tabata resultado di trabou bou di guia i influensha 
di klero katóliko. Dokumentashon di envolvimentu di misioneronan den 
presentashon di obranan di teatro ta limitá. 

Parse ku mayoria di e tekstonan ku a presentá riba esenario a bai pèrdí. Kontrario 
na e género bastante popular di “diálogo”, a publiká solamente den algun kaso e 
diálogonan ku a skibi pa presentá komo obra teatral. Mi no tin un splikashon drechi 
pa esaki. E echo ku e tekstonan di teatro akí mas parti tabata tradukshon i adaptashon 


44 


apénas por tabata un problema. Pa dékadanan largu esei tabata e kaso ku novelanan 
di kapítulo pa kapítulo tambe. A insertá den e sekshon di novela di kapítulo pa 
kapítulo tambe e par di obra di teatro ku a sali publiká. Nos no por asumí tampoko 
ku, una bes a presentá un teksto, ya a alkansá kaba henter e públiko pa ken e tabata 
intenshoná. Akaso e diálogonan di obra di teatro, kontrario na e diálogonan kòrtiku 
di por ehèmpel Ipi i Cobi, ta muchu largu òf tòg muchu kompliká debí na e gran 
kantidat di personahe? Ta pa motibu ku no tabata eksistí un tradishon di publikashon 
di obra di teatro na otro idioma, den sentido ku si no ta publiká obra di teatro na 
spañó, no ta publiká na papiamentu tampoko? Akaso tabatin duda pa loke ta nivel 
di e tekstonan komo teksto pa hende lesa? Ta posibel ku e tekstonan di obra di 
teatro, si a publiká nan, no tabata laga resaltá sufisiente e moral katóliko. Na momento 
di su presentashon tin un skat di medio aparte di idioma — dekòr, vestuario, mímika, 
ademan, movementunan i stèm — ku konhuntamente por pèrkurá pa evitá tur mal 
komprendementu di e mensahe. Vários di e faktornan akí por a hunga un papel pa 
limitá publikashon di obranan di teatro. 

Notisia kòrtiku den korant òf remarkenan kasual en todo kaso ta hala nos aten- 
shon riba presentashonnan. Den su kolumna ‘Curagaosche ditjes en datjes’ den 
Amigoe di Curacao di 24 di òktober 1925 pader Jan Paul Delgeur ta mustra riba un 
obra di teatro. “Un representashon por ehémpel manera esun di siman pasá, na 
aniversario di Union di San Hosé Triunfo di Cruz ta ennoblesé, ta edifiká hende, ta 
trese un mundu di bondat, [...]'. Pero a aparesé tambe algun reseña mas largu den 
kolumnanan di korant. Dia 30 di yanüari 1907 La Cruz a skibi basta largu tokante 
representashon na St. Thomascollege di Un gran hecho históriko presentá pa 
miembronan di Union di San Hosé. Pader Van de Pavert a dirigí e obra di Pasku akí: 
E “gran hecho” di e título — anke mester bisa ku na momentu di su presentashon ya 
Pasku a pasa dia bieu kaba — ta nasimentu di Kristu. Van de Pavert a skibi algun 
kantika pa e obra i John de Pool a komponé músika pa nan. Ta mas ku klaro ku La 
Cruz a gaba e presentashon sin fin. 

“Personahenan a hunga nan papel toer afor. [...] Es versonan di Pader 

Van de Pavert lo keda un tesoro rico di nos idioma. Pa caba, nos ke 

saluda amistosamente Sr. J. de Pool, i gradiciéle di henter nos koerazon 

pa composicionnan melodiosa, ku a contribui hopi pa exito briljante di 

es representacion.” 
Den algun kaso a konservá un programa, manera esun di e obra Traidor y Cobarde 
presentá na òktober di 1936. E programa ta kontené e reparto ku nòmber di e aktornan, 
un resúmen di e obra i teksto di un kantika ku ta kanta den e obra. Den archivo di 
fraternan di Zwijsen na Tilburg tin programa di dos di e obranan akí. A imprimí un 
programa sin fecha pa representashon di e obra Venganza di Kabouter, probablemente 
na 1911, i e ta kontené e kantikanan ku ta forma parti di e obra. Ta posibel ku e 
‘Kabouter’ di e título ta aludí na un grip òf otro enfermedat kontagioso, ku a haña e 
nòmber di ‘Kabouter’. Den programa di e obra dramátiko Colon na Heroe tambe 
tin kantika. Miembronan di Union di San Hosé a presentá e obra na yüli di 1907. 
Pader Ludovicus Jansen a funda e asosiashon di hóben katóliko akí na 1882 i 

espesialmente a dedik’é for di kuminsamentu di siglo XX na presentashon di obra 
di teatro na papiamentu. 


Di ún obra di teatro a konservá únikamente e kantikanan. Huntu ku dos teksto di 
prosa nan ta forma kontenido di Pader Stephanus van de Pavert su buki Trenza 
litteraria, 1916. Di opservashonnan di e ya menshoná, pero deskonosí, A.d.C. nos 
sa ku e kantikanan akí tabata forma parti di un obra di teatro. En todo kaso por saka 
for di e kantikanan, ku e obra ta trata di importansha di amor pa Kòrsou i di peliger 
ku hende ta kuri ora migra. Debí na e situashon ekonómiko malu den e promé dos 
dékadanan di siglo XX, hasta te despues di yegada di e refineria na Kórsou na 
1915, migrashon, prinsipalmente pa Cuba, tabata un fenómeno mashá komun. Un 
di e tekstonan na prosa — titulá “Amor di Patria’ — ta trata e mesun tema. E otro 
teksto ta un tradukshon for di aleman i ta trata bentaha di kooperativa, un forma di 
kooperashon ku mishon katóliko tabata boga p'e. E konhunto di idea ta saká for di 
e ensíklika papal Rerum Novarum di 1891, ku tabata e guia, tal bes e úniko, ku 
tabata determiná akshonnan di mishon katóliko den dékadanan promé ku promé 
guera mundial. Van de Pavert mes tabata e motor tras di “Coöperatieve Vereeniging 
en Nijverheid”, ku prinsipalmente a manifestá su mes den loke nos ta yama wenkel 
di pader, wenkel a la bes tienda. Kantikanan i tema ta mustra den direkshon di un 
obra original, en bes di e tradukshon òf adaptashonnan di kustumber. 

Di kon a publiká hustamente e kantikanan akí, no ta sali mashá na kla. A.d.C. 
a elogiá nan, pero esei e tabata hasi ku tur kos ku sali for di pèn di religiosonan 
katóliko òf ku bou di nan guia bini riba papel. Título di e buki di Van de Pavert 
tambe ta mustra riba pretenshonnan literario, ku tur probabilidat den sentido mas 
amplio di palabra: Tur loke ta bon presentá i ku ta trese un bon pensamentu — esta 
un pensamentu katóliko. Tòg apresio pa e kantikanan akí mester tabata limitá. Atrobe 
segun palabranan di A.d.C., den su tempu ya e antologia a pasa pa olvido. Ku algun 
eksepshon no a bolbe publiká e kantikanan den un medio di komunikashon katóliko. 
Ademas den sírkulonan katóliko nan no tabata mashá impreshoná pa e papiamentu 
di Van de Pavert. Den un karta di pader Hegemons na Monseñor Vuylsteke — fechá 
28 di novèmber 1928 — ku ta den bibilioteka di UNA, e ta transmití un keho di tres 
pader di Aruba. Van de Pavert a tradusí na papiamentu e buki di kantika i orashon 
ku nan tabata usa ayá. E tres padernan ta nenga di sigui kibra konstantemente nan 
kabes ku e papiamentu di Van de Pavert. Lauffer tambe, kende komo un di e poko 
kritikonan a dediká algu di atenshon na Van de Pavert den Arte di palabra (1973: 
8), a karakterisá su papiamentu komo “un poko mankaron”. 

Di otro banda nos no mester ekskluí e posibilidat ku, entre otro, e kantikanan 
di Van de Pavert a inspirá Lauffer pa skibi algun di su poesianan, ku finalmente a 
sali den su promé buki di poesia Patria (1944). Lauffer tabatin un ehemplar di e 
librito di Van de Pavert (awor e ta den e kolekshon di UNA). Título di e obra di Van 
de Pavert, “Amor di Patria”, a inspirá Lauffer na momento di skohe un título pa su 
promé tomo, ‘Patria’? ‘Mainta’ i “Na un trupial’ di e antologia di Lauffer ta inspirá 
pa “Mardugá” i “O, trupial’ di Van de Pavert? E kantikanan di Van de Pavert su 

Trenza litteraria, sea “un poko mankaron’ òf nò, tòg ta basta remarkabel, ya ku e 
tekstonan no ta defendé un moral estriktamente katóliko. Al kontrario, Van de Pavert 
su lírika di naturalesa, manera Lauffer ta tipifik’é, ta duna kontenido na importansha 
di amor pa Kòrsou, ku su elogio di flora i founa lokal. Lauffer tambe ta hasi esaki 
den Patria. Ku uso múltiple di personifikashon Van de Pavert a trata di oumentá 
apresio pa bunitesa di Kórsou. Ku elekshon di palabra simpel el a trata di aserká 
naturalesa bibu na su lektornan i, promé ku esei, na su oudiensia. 


A publiká sí un kantidat mashá limitá di obra di teatro: no den forma di buki, sino di 
kapítulo pa kapítulo den e semanarionan katóliko La Cruz i La Union. Di Willem 
Kroon La Cruz a publiká e obra kòrtiku “Lucha pa derecho”, den su edishonnan di 
30 di mart te 20 di aprel 1921. Pero ta te na desèmber di 1925 a represent'é, un 
anochi ku èks-alumnonan di frater Richardus a organisá speshalmente pa hubileo 
di e maestro “estrikto, pero hustu”, akí. La Union a publiká obra di teatro di Manuel 
Fray, Johan Rib i Shon Wein Hoyer. No ta sigur sin embargo ku a presentá esunnan 
di Fray i Rib, prinsipalmente e obra di Rib probablemente no tabata mashá adekuá 
pa presentá. E obranan menshoná akí ta kuadra ku e obranan na prosa di e outornan 
akí i otronan di e tempu ei, tokante kua lo amplia den kapítulo II. “Tres Artista’ di 
Hoyer, ku a sali den La Union di 3 te 24 di sèptèmber di 1931, a subi esenario dos 
aña despues bou di e título ‘Caridad’. 

Karidat a haña atenshon speshal pa medio di representashonnan teatral, si nos 
tuma na kuenta e obra di Hoyer i prinsipalmente eksistensia di un grupo di teatro 
katóliko, ku e nòmber La Charité. Meta di e grupo, fundá i dirigí pa pader Koenen, 
tabata “profundizá i animá idea di caridad cerca público”. No forsosamente tabata 
buska pa logra esei ku kontenido di e obranan, sino prinsipalmente usando 
rekoudashon di e representashonnan pa un “bon kousa”, un kustumber ku ya kaba 
tabata eksistí den siglo XIX pa loke ta trata representashonnan teatral i e asina 
yamá veladanan.? Karidat ta djis un di e formanan den kua atenshon na elevashon 
di pueblo tabata manifestá su mes. 


Envolvimentu di klero katóliko den teatro na papiamentu tabata inspirá - lógikamente 
- pa e ‘utilidat’ spesífiko ku tal eventonan lo tabatin. Generalmente e utilidat aki lo 


2 ` Velada tabata un suare ku resital vokal i instrumental, deklamashon, tableuax vivants i baile, di 


akuerdo ku e deskripshon di Encyclopedie van de Nederlandse Antillen (1985). Durante e velada 
ku a tuma lugá dia 25 di novèmber 1882 na Buitensociëteit, Lelia i Rachel Capriles a presentá un 
diálogo den kua papel di papiamentu tabata sentral. De Vrijmoedige di 30 di novèmber 1882 i De 
Curacaosche Courant di dia 1 di desémber di e aña ei a skibi hopi tokante e suare en kuestion, ku 
manera kustumber tabata na spañó. A inkluí e reseñanan den e buki bou di redakshon di van 
Zanen, dediká na dr. David Ricardo Capriles, outor di e diálogo. Pero van Zanen no a logra haña e 
diálogo original na spañó. A resultá ku e teksto manuskrito tabata den kolekshon di dr. Ricardo de 
Sola Ricardo na Venezuela, kende ta un desendiente di dr. David Ricardo Capriles. Dr. De Sola a 
entregá May Henriquez Alvarez-Correa e manuskrito, kende a laga publik’é den Kristòf (1994). 

mester tabata den e supuesto kombinashon efektivo di ‘dibertishon’ i ‘formashon’. 
E palabranan sitá ariba di pader Jan Paul ya ta indisio di dominashon di e segundo 
elemento, i un biaha mas e pader ta ripití esaki den su artíkulo largu: “Skucha bon, 
arte t'ei pa drecha hende, pa alsa su nivel.” Pero pa logra esei, ‘dibertishon’ tabata 
indudablemente un medio importante. Di un karta ku pader Van de Pavert a skibi e 
Vikario Apostóliko Vuylsteke na Kórsou na 1917 for di su parokia na Aruba nos 
por komprondé algu mas di e bon influensha ku supuestamente representashonnan 
teatral tabatin. 

“Asina m'a sinta pensa, ta kiko por ta e motibu ku hóbennan, ku di nan 

mes ta bon mucha, ta sinti nan atraé pa fiesta di baile i paranda. [...] 

Sigun mi, e motibu ta ku: nan no tin kos di hasi. 1 pió ainda: un bashí 

tripel: di man, di kurason i di kabes. [...] Pero kon duna nan kabes, nan 

kurason, nan mán un kos di hasi ku nan ta gusta, sin buta nan pensa riba 

kos ku ta hasi nan baba? [...] Algun aña pasá m'a laga e miembronan di 

[Union di San Hosé] na Otrobanda, presentá un komedia, kaminda no 

únikamente ta kanta felisidat di bida di kunuku, sino ku di forma práktiko 

ta presentá i rekomendá esaki komo esun mas agradabel pa Dios i pa 

hende. [...] Djis pa purba m'a lesa un pida di e obra pa algun mucha 

hòmber di 18 pa 20 aña. Nan a keda enkantá; [...] P'esei mi proposishon 

ta pa laga e mucha hómbernan ei presentá e obra di Pasku [...] den 

tempu di aña nobo.” (Kolekshon di padernan dominikano, parokia di 

Pietermaai, konservá na Centraal Historisch Archief) 
Ya ku Van de Pavert a logra hasi kos muchu mas grandi, nos por bien asumí ku a 
presentá e obra di kua e ta papia tambe na aire liber na kunuku Katiri, Aruba. Ta 
keda semper e pregunta, si e resultado deseá di e obra teatral berdaderamente i 
durante un periodo mas largu a haña e mesun akohida na Tanki-Leendert. 

Pa hopi tempu a eksistí konfiansa den e ‘utilidat’ direkto òf indirekto di 
semehante eventonan. Anke situashon sosial a kambia konsiderablemente den promé 
mitar di siglo XX, tòg ku sierto regularidat a sigui presentá obra na papiamentu ku 
un moral netamente katóliko. Den kurso di dékadanan, kada bes mas a yena e “bashi” 
serka hóbennan, di kua Van de Pavert a papia, ku supuesto dibertishonnan perhudisial 
di orígen oksidental. Ku yegada di e refinerianan e “dibershonnan' akí a alkansá 
gruponan mas grandi di poblashon. Komo resultado e “utilidat’ a bira: pèrkura pa e 
hóbennan no entregá nan na e “dibershonnan” di e asina yamá civilizacion moderna 
(mas di esaki den kapítulo ID. 

Prinsipalmente for di skolnan katóliko i asosiashon di èks-alumnonan di e 
skolnan ei tabata traha na representashon di obra di teatro, anke sigur no ta tur 
esakinan tabata únikamente na papiamentu. P”esei nos no mester konsiderá komo 
eksepshonal e petishon ku e asosiashon di dosentenan katóliko a risibí pa organisá 
un representashon teatral na papiamentu, ku motibu di e aña Mariana 1954. E 
petishon akí tabatin komo efekto e úniko obra di teatro ku un moral netamente 
katóliko ku a sali reimprimí vários biaha i ku a la bes den krítikanan literario sekular 
a gosa di sierto benevolensia. 


48 


Diabel i Maria riba un treiler 


E petishon a bini di un komishon spesial, instituí pa P.T.M. (Tirso) Sprockel. E 
komishon tabatin komo meta selebrá di un manera digno e dògma di Inmaculada 
Konsepshon di Maria, ku ya tabata eksistí pa shen aña. Papa Pio IX a dekretá e 
dògma akí dia 8 di desèmber di 1854 den e bula Ineffabilis Deus. Shen aña despues, 
dia 8 di desémber 1954 a inougurá e estatua di Bírgen Maria ku ta na Seru di Ararat 
na Kórsou. Poko despues e representashonnan ariba menshoná a tuma lugá. 

E asosiashon di dosentenan Don Bosco, di kua Sprockel tabata e tempu el 
tambe presidente, a aseptá e petishon, ku tabata enserá representashon di e obra 
teatral di final di Edat Media Die waerachtige ende seer wonderlijcke historie van 
Mariken van Nieumeghen die meer dan seven jaren metten duvel woende ende 
verkeerde (+ 1500). E hispanista Raúl G. Rómer, kende na 1954 tabata pa algun 
tempu dosente di spañó na Radulphus College, tabata dispuesto di adaptá e obra en 
kuestion na su idioma materno. El a duna su adaptashon e título Historia berdadera 
i milagrosa di Mari di Malpais ku a biba ku diabel mas ku shete aña. Den e añanan 
ei Römer a kuminsá profilá su mes komo konosedó di papiamentu i ademas el a 
proba di ta sufisientemente interesá den teatro pa medio di su partisipashon den e 
grupo di teatro di studiantenan di spañó, La Barraca, na Amsterdam (Maduro 1986: 
208). Ademas lo a hunga un papel importante, ku preferiblemente e “traduktor” 
mester ta katóliko. E tempu ei ya May Henriquez a kue fama ku tradukshon di obra 
di teatro na papiamentu: Ami, dokter? Lubidá i Shon Pichiri (adaptashon di 
respektivamente Le Médecin malgré lui i L' avare di Molière, tokante esakinan mas 
den kapítulo IV). Sin embargo no por spera ku e tempu ei un komishon katóliko lo 
a pidi un hudiu tuma enkargo di tradusí Mariken van Nieumeghen. 

Medionan finansiero pa e representashon a bini di e asosiashon di dosente, ku 
a produsí tur e aktornan for di su seno. E obra tabata destiná pa presentá riba un 
garoshi, por lo tantu por a present'é mashá bon riba un treiler, i efektivamente a 
present'é na Kòrsou komo obra di riba garoshi. Estreno di Mari di Malpais a tuma 
lugá djaluna anochi 20 di desèmber 1954 den Forti, Fort Amsterdam. 

Alumnonan di Ambachtsschool St. Jozef, ku guia di nan dosente Selhorst, a 
traha e esenografia riba un treiler — 8.30 pa 2.30 meter, ku kooperashon di Indus- 
trie— en Handel Maatschappij Kooyman. A usa bari di zeta bashí ku Shell a regalá, 
miéntras ku e treiler a bini di Servisio di Obra Públiko (D.O.W.). E esenografia 
ingenioso, móbil i interkambiabel tabata diseñá pa Theo van Delft, dosente di pintura 
na e skol katóliko Radulphus College. El a diseñá e vestuario tambe. Soeurnan di 
Roozendaal, huntu ku nan alumnonan, a kose e vestuario. E espektákulo tabata 
pues pa gran parti un trabou ku a sali di mundu di enseñansa katóliko. Manera den 
e kaso akí a laga yen di hende duna nan aporte, asina probablemente pa dékadanan 
kaba tabata trese obra di teatro. 

Sin embargo e persona mas sorprendente den e totalidat mester tabata e direktor: 
Henk van Ulsen. Riba petishon di Cultureel Centrum Curaçao Henk van Ulsen di 
27 aña di edat a bini Kòrsou pa un aña (ougùstùs 1954/ ougùstùs 1955), pa usa su 

talento i abilidatnan pa guia mundu di teatro di Kòrsou. Ku esaki el a sigui pasonan 
di Paul Storm, ku Stichting voor Culturele Samenwerking tussen Suriname, de 
Nederlandse Antillen en Nederland (Sticusa) a manda Kórsou promé ku Van Ulsen. 
Pa Van Ulsen Mari di Malpais tabata su promé obra na papiamentu. E no tabata 
dominá e idioma, pero el a prepará su mes sí na Hulanda bou di guia di Jules de 
Palm. Miéntras e aktornan tabata siña nan ról na papiamentu, Van Ulsen tabata 
dirigí nan siguiendo e teksto na hulandes. Por sierto ku segun un notisia den un 
korant lokal, dirigí un obra riba garoshi lo no a kue Van Ulsen di sorpresa, ya ku el 
a bini Kórsou ku plannan similar. 

“Mi ta bai Antia ku hopi manuskrito. Si ta posibel mi ta spera di introdusí 

‘wagenspel’ ayá. Fásilmente por presentá obra simpel asina na kunuku. 

Entre otro mi tin na mente “Gecroonde Leerse” di Michiel de Swaan.” 

(BN, 28.VIL1954) 
A bira pues e “wagenspel” medieval Mariken van Nieumeghen den un adaptashon 
na papiamentu. 

Mayoria di e aktornan lo tabata konosé e teksto na hulandes, tokante e muhé 
hóben di Nijmegen, kende despues di biba shete aña ku diabel ta salba di maldishon 
eterno pa medio di interseshon di Birgen Maria serka Hesus i miserikòrdia di Dios. 
E teksto òf un sumario di dje tabata forma parti di curriculum di e skolnan ku 
mayoria di e aktornan a bishitá, manera St. Thomas College, Radulphus College, 
Maria Immaculata Lyceum, instituto pa formashon di mener i yùfrou di skol, i 
posiblemente tambe Algemene Middelbare School (prekursor di Peter Stuyvesant 
College). Raúl Rómer, ku a kaba A.M.S. tambe lo tabata konosé e teksto hopi tempu 
promé ku el a riska hasi e ‘tradukshon’. 

E teksto di Rómer en realidat no ta un tradukshon, sino un adaptashon di e 
teksto original na hulandes. Ya ku esaki te e tempu ei i tambe pa hopi aña despues 
tabata un fenómeno mashá komun, ta bon pa profundisá un poko mas den un di e 
adaptashonnan ei. Nos ta skohe Mari di Malpais pa motibu di éksito di e obra 
katóliko akí, i pa e puesto dominante ku teatro katóliko a okupá te meimei di siglo 
XX. Pa representashon di Mari di Malpais ta konta ademas ku por konsider'é e 
último steipi di influensha di mishon katóliko riba tereno literario. Teatro profano 
ya a tuma timon di teatro na papiamentu (konsultá kapitulo IV). Esaki entre otro lo 
a determiná e dedikashon di parti di mishon katóliko den realisashon di e obra di 
teatro akí. 

Römer mes a konfia un periodista di Amigoe lo siguiente tokante su adaptashon: 

“Den Mari di Malpais bo ta nota e ambiente lokal di Kòrsou di añanan 
[...] 1850. No a skohe e fecha akí djis pa skohe, pa motibu ku e tempu 
ei, pa ta eksakto na 1842, Kòrsou tabatin su promé vikario apostóliko. 
Usando plachinan bieu di moda i ilustrashonnan i leyenda i mitonan di 
e tempu ei, kuidadosamente a rekonstruí moda di e tempu ei. Klaro ku 
a eksistí sierto libertat artístiko, pero e no mester a pone e ambiente na 
peliger.” (A, 15.X11.1954) 
Römer a manten’é na e liñanan prinsipal di e akontesimentunan, pero en bèrdat a 
tuma e “libertat artistiko” pa kambia algun elemento di e obra òf omiti nan. E kon- 

teksto sosio-polítiko na kua Mariken van Nieumeghen ta referí a disparsé komple- 
tamente den e vershon na papiamentu. Den Mari di Malpais nos no ta topa tiponan 
manera “hertog Arend van Gelre” ni tiponan manera su yu sediente pa poder “her- 
tog Adolf”. A antianisá tantu nòmber di e personahenan komo di e lokalidatnan. 
Mariken ya no ta biba na kuater kilometer i mei di Nijmegen, sino ku e ta bira Mari 
ku ta biba na Malpais, i ku su tio, pader Anselmo, ta manda Punda bai hasi rospondi. 
Ya ku a bira muchu lat pa bolbe Malpais e mesun anochi, e ke pasa anochi serka su 
tanta, Tantan. Den e obra medieval e “mui”, esta tanta, di Mariken a kaba di pleita 
formal ku algun otro muhé “pa motibu di hertog Adolf” pa ken nan a tuma parti. E 
tabata asina hostiná, ku e tabata parse un ‘diabel furioso” i e mester a baha su rabia 
riba un hende. Mariken ta bira e víktima. Kuantu ku Mariken bisa ku e ta preferá di 
no kana e kaminda largu bai kas bèk e anochi ei, pasó anochi tin biaha ‘nan ta 
spioná un señorita, ward'é, deshonr'é i viol'é”, e ‘mui’ ta kombensi ku e sa mihó: 
Mariken lo bai sinta den bar i trata tur sorto di hende, esei sobrinita lo hasi! Un 
subrina asina e no ke den su kas. 

Pa falta di e konteksto sosio-ekonómiko den Mari di Malpais e hustifikashon 
pa Tantan su rabia no ta mashá kla. Esun ku ta konta e historia ta bisa solamente 
“Tantan a haña pleitu ku bisiñanan, i ora e pleitamentu a kaba i el a zundra nan bon 
zundrá, e tabata asina di malu, ku ni diabel no tabata por kuné”. Nos no ta haña sa 
motibu di e pleitu ni di e eksploshon di furia. 

Total, den Mari di Malpais tambe e protagonista ta bira despues un víktima 
fásil di diabel tortin, ku ta presentá su mes komo Manuel. Den Mari di Malpais, 
ménos ku den Mariken van Nieumeghen, ta atribuí e echo ku e muhé hóben no por 
resistí sedukshon di diabel na su deseo grandi di konosementu i sabiduria. 
Prinsipalmente Mari ta e mucha muhé inosente ku pa motibu di aktitut di su tanta 
desalmá, ta sintié trapá riba su alma i no sa kiko e hasi. Manuel ta ofres’é konsuelo 
i un futuro yen di speransa. En bes di sali pa Den Bosch, manera Mariken i su 
diabel Moenen, Mari i Manuel ta kambia Kórsou pa Benesuela, promé Puerto 
Cabello, despues Caracas. Mientrastantu Mari a laga Manuel konvens’é pa kambia 
su nómber pa Eme. Segun Manuel Mari parse Maria muchu. Despues di shete aña 
di bida desenfrená, i pa públiko hopi biaha dibertido, e nostalgia pa Kòrsou i su tio 
ta asina fuerte, ku Eme sa di konvensé su kompañero Manuel pa bolbe. 

Ora nan regresá, Eme i Manuel ta topa ku un representashon riba kaya di e 
komedia di Maskeron: un pleitu entre Maskeron i Kristu, miéntras e di tres partido 
ta Maria, ku ta defendé e personanan ku a kai den piká. Den representashon di Mari 
di Malpais un baile di sinta a presedé “e drama den un drama’ akí.” Ora Eme mira 
e representashon aki, e ta repentí. Ku diabel ketu bai persiguiendo Eme/Mari i ku 
apoyo di su tio, Eme/Mari ta purba haña pordon pa su pikánan grandi. Esaki ta pone 


10 E baile di sinta akí mester tabata un éksito di e obra, pero apénas por konsider'é un ekspreshon 
outéntiko di komunidat kurasoleño di siglo XIX. Van Meeteren (1977[1947]: 53) a ekspresá su 
mes di un tono mashá negativo riba e “folklor” akí: “[...] E [baile di sinta] ta parse algu importá, 
[...]. P'ami mas ku tur kos hinter e asuntu ta mas bien muestra di pobresa mental di pueblo, muestra 
ku pueblo no por krea o presentá algu propio.” 

ku e ta yega te serka Papa di Roma. Bou di impreshon di e pikánan di Mari, Papa ta 
pronunsiá e kastigu: Eme mester bisti tres renchi di heru pértá, unu rondó di su 
garganta i dos rònt di su pòlsnan, te ora nan gasta, òf “kai di nan mes”. Despues ku 
el a pasa bintikuater aña den un konbento di súr na Cuba, un anochi un angel ta 
libr'é di e renchinan. Meskos a pasa ku Mariken tambe, pero den un konbento na 
Maastricht. Meskos ku Mariken, Mari ta biba dos aña mas. 

Loke e “historia” akí ta siña nos ta bon kla den e komedia di Maskeron, kaminda 
Kristu mes ta bisa, si un hende mustra repentimentu pa su pikánan, pa grandi ku 
nan ta, e por haña salbashon. Ta a trabes di Bírgen Maria, mama di Kristu, hende ta 
haña e chèns akí. Ta hasi preguntanan filosófiko grandi na e oudiensia: piká, peni- 
tensha i rekonsiliashon, mirá for di punto di bista katóliko. Pero den e vershon di 
Rómer esaki ta tuma lugá di un manera mas simpel ku den e original. Tambe riba 
otro punto parse ku Römer no a tene su mes mashá na e teksto hulandes, ku tòg 
tabata su punto di salida. Rómer no a tribi di tradusí e partinan ku ta rima, ma a 
konsentr’é riba e parti di e obra na prosa. E teksto di Mari di Malpais riba stencil ku 
e aktornan a usa tin ún solo fragmento rimá: e monólogo final di Mari. 

E papiamentu di Mari di Malpais, sigun mi, ta mustra ménos diferensiashon 
ku e teksto hulandes pa loke ta trata personahe. Anke tin algun personahe “popular”, 
e papiamentu apénas ta adaptá na e personahenan konserní. For di kuminsamentu 
te final e teksto ta keda un intento pa ta bon papiamentu. Ademas e teksto hulandes 
na sierto okashonnan ta usa palabra franses difísil. Esei no ta sosodé den e adaptashon 
di Römer (loke e por a hasi por ehèmpel usando palabra spañó). E aspekto di dife- 
rensiashon akí, pa loke ta trata e manera di papia, tabata un di e retonan pa e direktor. 
Bèrdat ta, ku e diferensiashon akí den papiamentu di e personahenan lo a resultá 
den un diferensha mas grandi ku loke e teksto di Rómer ta duna. Den e representashon 
a duna mas atenshon na e vários variantenan di papiamentu. 

Prueba ku e papiamentu ku Rómer a usa ta demasiado mará na e tempu ayá pa 
por bolbe presentá e obra ku éksito, ta e intento sin resultado ku resientemente a 
hasi pa adaptá e teksto di Rómer na nos tempu. Na 1987 Angel Salsbach, diputado 
di kultura di e tempu ei, a duna Elis Juliana e enkargo pa adaptá e teksto komple- 
tamente. E petishon akí a bini pa motibu ku Van Ulsen ker a bolbe presentá e obra 
riba un treiler òf te hasta pas'é na televishon. Juliana a hasi tur su esfuerso pa logra 
e adaptashon akí, “pa dun'é mas bida, ku frase mas kòrtiku i ku ta kore mas rápido, 
kambiando e frasenan largu ku tabata parse demasiado romántiko” (palabranan di 
Juliana). Despues di dos luna di trabou pisá, e guion tabata kla, pero e adaptashon 
nobo akí te ainda ta warda riba representashon, i Juliana riba su pago. 

For di su promé representashon dia 20 di desèmber 1954 e obra Mari di Mal- 
pais tabata un éksito rotundo na Kòrsou. Tres biaha a represent'é den Forti, despues, 
den e simannan siguiente a presentá e “wagenspel” na vários lugá di Kòrsou. Entre 
otro tabatin representashon riba e esenario móbil riba plenchi di skol òf misa di 
Soto, Barber, Santa Rosa, Wespen, Suffisant i Wishi. Asina a yega te na diesun 
representashon. Ku e barku di Marina Real, Van der Zwaan, e grupo ku treiler i tur 
a bai Boneiru, kaminda den fin di siman di 19 i 20 di febrüari 1955 tambe a duna 

dos representashon. Inisiativa pa esaki tabata di Cultureel Centrum Curaçao, ku a 
haña kooperashon di Algemeen Nederlands Verbond, sekshon di Boneiru, i di Marina 
Real. Beurs- en Nieuwsberichten (22.11.1955) a relatá yen di entusiasmo e 
representashonnan na Rincon i Kralendijk. 

“Na Boneiru tambe públiko a biba ku Mari, kende a kai den mal bida, 

sedusí pa diabel, pero ku a bolbe riba e bon kaminda promé ku tabata 

lat. Prinsipalmente e aktuashon yen di bida i ekspresivo di diabel (Frank 

Davelaar) a atraé hopi públiko. Durante un di e momentonan di silensio 

diabóliko por a tende un hende den públiko grita klaramente: “Mi ta 

hinka e diabel ei mata”. Seishen habitante di Rincon i besindario a bini 

kurá di skol djasabra anochi di e promé funshon. No tabatin basta stul, 

i ademas di e treshen asientonan a bende treshen stanplas.” 
Aruba a bedank. Kasi dies aña despues a skibi i presentá un adaptashon di Mariken 
van Nieumeghen: Maria di Ser'i Noka, ku a laga Mariken biba su aventuranan i 
arepentimentu na Aruba. Segun informashon personal di Oslin Boekhoudt Aruba a 
hasi uso di e adaptashon di Rómer pa skibi e vershon arubano di Mariken van 
Nieuwmeghen. E adaptashon akí tabata di e rubianu Remigio Mathilda (den koo- 
perashon ku e hulandes Piet Eelvelt, komo direktor di esena) 1 na desèmber 1963 
tabatin shete funshon di e grupo di teatro Mascaruba. Cola Debrot, den su disertashon 
“Verworvenheden en leemten van de Antilliaanse literatuur’ (1977: 123) tabata masha 
entusiasmá ku e produkshon akí: 

“Ningun hende ku a mira e funshon di Maria di Ser'i Noka, entre e 

serunan di Aruba den anochi di luna, no por lubid’é, debí na e aktuashon 

fasinante di e hóben aktris Lulu Marchena ku tabatin e papel di Maria, 

i ku poko despues a muri na edat di apénas bintisinku aña (1939 - 1964)” 
Esaki ya ta hopi mas ku esun palabra ku Debrot a dediká den e artíkulo influyente 
konserní na e teksto di Raúl Rómer: “literatura devoto”. E obra di teatro Mari di 
Malpais por sierto semper a sufri e suerte akí den eksposishonnan largu i kòrtiku 
tokante literatura antiano: ta menshon'é, pero nada mas ku esei. Pero echo ta, ku no 
a imprimí ningun obra di teatro na papiamentu tantu biaha manera e adaptashon di 
Rómer akí. Pa promé biaha a publiká e teksto den e semanario La Cruz di 19 di 
yanüari te 2 di mart 1955. Dia 27 di mart di e mes aña La Cruz a publik'é komo 
buki. Na 1967 a publiká e obra den Antilliaanse Cahiers, aña V, nr. 4 (finansiá pa 
Sticusa). E instansha gubernamental Sede di Papiamentu a tuma riba dje re-edishon 
di e obra na 1990. E obra no a karesé di apoyo ofisial. Ta lógiko ku mishon katóliko 
tabata kontentu ku e obra, pero loke a buta Antilliaanse Cahiers i Sede di Papiamentu 
publik’é desafortunadamente no ta mashá kla. Sigur Römer su kontaktonan i e echo 
ku e tabatin nòmber komo konosedó di papiamentu a hunga un ròl den esaki. Pero 
mas ku tur kos ta konta ku Mari di Malpais tabata e último i mas eksitoso ‘steipi’ 
literario importante na papiamentu di mishon katóliko. Esaki kaba ta buta ku e 
meresé apresio di generashonnan benidero. 


Bon mirá René de Rooy i Hubert Booi tambe a lucha kontra e teatro profano ku 

tabata biniendo. Nan obranan di teatro, respektivamente Juancho Picaflor i Golgotha, 
tambe ta apoyá ideologia katóliko. A presentá tur dos obra, tur dos a gosa di 
popularidat i a publiká tur dos, respektivamente na 1954 i 1967, pero no a bolbe 
presentá ningun di dos. De Rooy a tuma pa Juancho Picaflor e obra di teatro di 
Rostand Cyrano de Bergerac, comédie héroique en 5 actes komo ehémpel. Hasta el 
a trata na igualá Rostand den uso di rima den diálogonan. Booi no a sigui ehémpel 
di un teksto klásiko di mundu oksidental. Den su obra e ta konfrontá rubianonan — 
den personanan di un ofisinista i un trahadó di refineria — ku krusifikashon di Kristu. 
Komportashon di e mortalnan por laga di ta impreshonante, pero segun e mensahe, 
“Pa boso, si mi yiunan, Hesus a wanta tur,/ Pa pordona ofensa, di un mundo trastorna”. 

Anke despues di segunda guera mundial hopi biaha a sigui defendé loke Beibel 
ta siña nos, e tekstonan a meresé kada bes ménos e etiketa “literatura”. Prinsipalmente 
den poesia a sigui mantené pa hopi tempu e tradishon katóliko. Un ehémpel ta e 
outor Elisabeth Booi di Boneiru, pero inisialmente un poeta manera Elis Juliana 
tambe por a prediká fielmente den poesia palabra di Dios. Ku Frank Martinus Arion 
su adaptashon, kompletamente antianisá, di e leyenda di Beatrijs Ser Betris (1968) 
a pone definitivamente punto final na ideologia katóliko komo fundamento bálido 
pa ekspreshon literario. Aparentemente Martinus Arion ta sigui e historia di e leyenda 
original. Sin embargo entrega di e Beatrijs antiano na amor karnal, serka Martinus 
Arion no ta rekerí konfeshon pa Betris por bolbe konbento. Mas ku tur kos Bírgen 
Maria ta e ruman “yen di komprenshon” pa maldat, ku ta hasi posibel ku tur muhé 
por gosa di amor karnal. 


Bai kombentu bo mes kalke dia 

Si nunka ainda bo no tabatin honor di stima. 
Pidi Maria bindishonabu na rudia 

Ku e sentimentu ku den alma di Betris a kima. 


Promé ku e palabranan final akí ya mishon katóliko i su famoso kuido di alma i 
pobernan a hiba hopi gòlpi. Iglesia katóliko ya no ta duna siguridat. Pero sí, manera 
Sidney Joubert a bisa den un reseña na radio CUROM, na okashon di publikashon 
di Ser Betris, e rechaso ei a meresé un papiamentu mas drechi: rima i invershon 
fòrsá no ta duna e siklo poétiko mas mérito. Anke, segun Joubert, e deskripshonnan 
di serunan di Saba, por ehèmpel, ta presioso i melodioso, i el a resitá diferente di 
nan. 


Den kurso di añanan kuarenta, i despues mas ainda, mishon katóliko komo promo- 
tor di literatura na papiamentu mester a sede puesto na forsanan mas mundano. 
Pero Iglesia katóliko no a sede su puesto sin bataya. Al kontrario, den e dékadanan 
promé ku di dos guera mundial prosa literario na papiamentu a haña un papel spesial 
den e ofensiva di sivilisashon katóliko i pa para influensha oksidental, e civilizacion 
moderna. 


54 


II 


UN OFENSIVA DI SIVILISASHON KATOLIKO 


“Cuan duro i cuan ingrato ta e trabao pa scirbi pa publico! Pero 
mas duro i mas ingrato ta di dirigi Bo na un pueblo, cu tur su 
felicidad ta den placa i den gozo! 

(Manuel A. Fray, LU, 3.V.1928) 


Dia 2 di aprel 1936 A.d.C. a suspirá ku e envolvimentu di padernan dominikano 
den desaroyo sosio-kultural di nos poblashon ya no tabata mas manera ántes. E 
keho akí tabata na final di un eksposishon largu tokante literatura na papiamentu, 
ku a aparesé den tres entrega den La Union. 

Tin hende ta pretende cu e último 15 aña mas o menos nos Padernan ta 

abandona nos pueblo. Antes na intervalo regular nan a publica na 

Papiamento bukinan di balor pa bida “religioso, social i intelectual di 

nos. [...] Ta quico ta falta nos bon Padernan? Pensa mi a pensa riba e cos 

straño ayi sin por haya un bon solucion satisfactorio. Mi conoce spiritu 

di sacrificio di nos Padernan, mi ta mira nan zelo i trabao i toch ta parse 

algun hende cu nan a cambia. Mara cu no t'asina! Mi no ta tribi di ta 

huez den e asunto aqui, pero toch como hende cu ta busca berdad mi 

por puntra cu nan: paquico e cambio ayi? 

A drenta mi un idea i mi a pensa cu quizas Padernan també a cai 

víctima, sin cu nan sabi of nan quier, di es Spiritu di Holandizacion cu 

ta pasando riba nos islanan e ultimo cuater o cinco lustro.” (LU, 

2.1V.1936) 
E suspiro di A.d.C. no a nase di un alusinashon. Ta bèrdat ku aktitut i envolvimentu 
di mishon katóliko a kambia den e dékadanan anterior. E “spiritu di Holandizacion”, 
tambe a hunga un papel importante den esaki, pero prinsipalmente kambio den 
relashon di poder den sosiedat a influenshá un ke otro. 

Un sistema di bida no-katóliko, balor i normanan no-katóliko, prinsipio i 
opinionnan moral no-katóliko tabata privilegio di e élite blanku di Kòrsou. E élite 
akí tabata pa mayor parti protestant òf hudiu, i tabata libra nan di influensha direkto 
di misioneronan. Te na di dos guera mundial tabatin na Kòrsou un sosiedat 
rasialmente mashá segmentá, ku elementonan religioso importante. Na un banda di 
e liña di kolé tabatin blankunan i na e otro banda hende di koló i hende pretu. 

Aparte di un par di eksepshon, e grupo di poblashon di hende di koló, ku tabata 
biba prinsipalmente na Willemstad, tabata forma e diferente kapanan sosial di klase 
medio, miéntras ku e grupo di hende pretu, ku tabata biba prinsipalmente pafó di 
stat, tabata forma e klase sosio-ekonómiko mas abou. Ya promé ku 1940 e sosiedat 
akí ta duna muestra di kambionan interesante den su stratifikashon sosial i, ku 
esaki, di kambio den poder di mandatarionan katóliko. 

Menasa di poder 


Pa mas o ménos 1920 a surgi un berdadero menasa di e influensha ku mishon 
katóliko tabatin riba e grupo afro-kurasoleño. E menasa akí tabata konsekuensha di 
desishon di e Grupo di Koninklijke Shell pa konstruí un refineria na e plantashinan 
ku ta hemen ku Schottegat, e haf natural di Willemstad. Yegada di e refineria — 
entre 1915 i 1918 — a kambia komunidat kurasoleño den dos pa tres dékada di un 
komunidat agrokomersial den unu kapitalista i industrial moderno. E refineria a 
ekspandé i pronto a bira e punto sentral di ekonomia di Kòrsou. El a atraé miles di 
obrero karibense i sentenáres di funshonario hulandes ku bon preparashon. Poblashon 
di Kórsou a krese enormemente: di 33677 na 1915 pa 55463 na 1935 (Van Soest 
1977: 654). E floresimentu ekonómiko i kresementu rápido di poblashon a oumentá 
e mobilidat sosial i a kambia asina e struktura sosial ku tabata data for di tempu di 
katibu. Tambe e kantidat relativamente redusí di idea, ideal, norma, balor i estilo di 
bida a kambia i a oumentá. Konseptonan nobo a bira alkansabel i deseabel pa e 
poblashon afro-antiano, ku te na e momentu ei mester a kontent'é ku loke e malchi 
katóliko tabata ofres’é. 

Ernesto Petronia, ku a publiká na 1932 e novela ‘Venganza di un amor’ den e 
semanario La Cruz, ta kòrda e formashon katóliko ku e — i kuné míles di otronan — 
a haña. 

‘Sí, padernan a hasi mashá pa nos. Mi no ke ni pensa kiko lo a para di 
nos si no tabatin frater pa siña nos. 
Pero hopi tempu di mi hubentut a bai pèrdí na siñamentu di moral 
katóliko. Ser katóliko tabata nifiká ku bintikuater ora pa dia bo mester a 
biba segun reglanan di religion katóliko. Tur loke bo tabata hasi mester 
tabata segun normanan katóliko. Nan tabata siñabo un forma di kondukta. 
“No blasfemá” - palabranan di kua bo no por a duna e signifikado 
eksakto, pero ku tabata enserá tur loke bo tabata suponé di ta malu i di 
kua tabata sali un menasa. Den tur klas bo tabata haña katisashi. Den 
último klas tabata bini na lugá di e lèsnn di katisashi un “retraite” di dos 
siman na internat di Skèrpènè. E ora ei ta hasi un último intento pa 
yenabo ku katolisismo, pa e keda ku bo pa restu di bo bida. E ora ei bo 
tabata sa ku kasamentu ta e ideal, ku bo mester kasa i no biba ku un 
muhé. Pero mientrastantu bo a bin ripará tambe bon kla, ku bibamentu 
sin bendishon di un pader tabata algu ku ta sosodé ku frekuensha. E ora 
ei bo tabata biba pa kaba den fièrnu, lo bo a kima pa eternidat, lo bo no 
a resusitá, bo tabata kondená. Kada bes nan tabata bisabo esaki, Io" 
den eerste klas. Hopi tempu a bai na esei - muchu papiamentu tokante 
kondenashon.” (Broek 1992: 6/7) 
E kompania petrolero tabata un organisashon poderoso ku tabata duna trabou direkto 
i indirekto, i ku tabata garantisá un entrada, por sierto abou, pero mas haltu ku loke 
nunka por a gana ántes. Ademas, ya no tabata obligashon pa, a kambio, biba 24 ora 
pa dia segun e reglanan eksigente di un régimen religioso. Isla — e nòmber lokal pa 

e refineria — a kita un pilá importante for di e dependensia di klero: kontròl riba 
proseso laboral i riba kumplimentu ku deseonan material. Den esaki gobiérnu tabata 
apoyá Isla ku fasilidatnan, legislashon, medidanan di protekshon i tabata duna Isla 
basta partisipashon den maneho di gobiérnu. Ademas gobiérnu stret bai por a 
oumentá merkado laboral, tumando mas empleado den servisio. Tambe e tabata 
mete kada bes mas ku asuntunan manera enseñansa i kuido médiko, ku te na e 
momentu ei tabata tereno di mishon katóliko. 

E desaroyonan akí tabata mina influensha di mandatarionan katóliko riba manera 
di pensa i manera di aktua di e poblashon afro-kurasoleño pa loke ta trata oranan di 
trabou i, mas i mas tambe, pa loke ta trata tempu liber. E inmigrantenan obrero di 
otro partinan di region di Karibe tambe tabata forma alternativanan palpabel: nan 
tabata pertenesé na mas o ménos mesun gruponan sosial i étniko, pero nan tabata 
libra nan hopi biaha di antemano di influensha di mishon katóliko, entre otro tambe 
komo nan tabatin un otro background religioso. 

E menasa ku tabata surgi di e hende nobonan ku tabata yega de bes en kuando 
tabata haña un portabos den kolumnanan di korant. Emilio H. Davelaar, por ehèmpel, 
a usa presensia di estranheronan na Kórsou, i por lo tantu riba merkado laboral, 
komo tema pa su poesia “Artesanos curazoleño”, ku a sali den La Union di 26 di 
mei 1933. Por konsiderá e poesia akí komo un di e ehémpelnan di promé ku guera 
di loke Pierre Lauffer a yama lirika sosial (mira kapítulo I). Manuel Fray, den su di 
kuater novela, ‘Amor Paternal”, ta laga e kontadó sabelotodo tambe deshogá su 
kurason tokante e “hendenan bruhá’ ku tabata yega Kòrsou. 

“Corsouw a bira un “Refugio di pecadornan”. Constantemente e numero 
grandi di estranhero cu tini aqui, ta sigui augmenta. Pero nos no sabi 
qui clase di hende nos ta ricibi; aqui ta bini tur clase, tur nacion, tur 
color, tur sorto, tur idioma, tur bandera. [...] den es miles di estranheros 
cu ta riba Corsow, manera maribomba den un colmena, tin asesinos, 
ladron, bandolero i vagabundo [...]. I tur ta para bao di proteccion di nos 
patria, cu ta un mal mama, pero un bon madrasa.’ (F.M. Fray, LU, 
2.V.1929). 
Iglesia katóliko tabata kere di por a para e menasa di pérdida di influensha i ku 
esaki tambe pérdida di poder sosial pa medio di “literatura”, espesialmente pa me- 
dio di tekstonan narativo. E tekstonan narativo akí tabata sali den e semanario La 
Union, ku Curagaosche Roomsch Katholieke Volksbond tabata publiká. 


Na 1919 a lanta Curagaosche Roomsch Katholieke Volksbond — *bou di protekshon 
di Dios Todopoderoso i segun prinsipionan di Iglesia Katóliko Romano na Kòrsou’, 
manera e reglamento di e asosiashon ta stipulá. E laiko Antoine J. Pijpers i e pader 
dominikano Petrus I. Verriet, kende despues a bira vikario apostóliko di Kòrsou, ta 
entre esnan mas importante ku a tuma e inisiativa. Nan guia tabata prinsipalmente 
e ensíklika papal Rerum Novarum (1891) — ku na 1931 a aparesé den un tradukshon 
na papiamentu tambe den La Union — i eksperenshanan ku a kumulá ku e ensiklika 
na provinsianan di sur di Hulanda. E asosiashon tabatin komo meta, atrobe segun 

su reglamento, ‘promové interesnan moral i material di poblashon di Kolonia 
Kòrsou’. Entre otro e mester a logra e meta akí dunando enseñansa grátis na hendenan 
di fishi. Ademas e mester a reuní hendenan di fishi den un sorto di sindikato i ofresé 
fondonan speshal pa yuda e miembronan den kaso di enfermedat i morto. E mester 
a organisá reunion kaminda ta trata étika di trabou i bienestar general, oumentá e 
kantidat di tienda kooperativo (e asina yamá wenkel di pader) i publiká e semanario 
na papiamentu La Union. 

Ku fundashon di loke tabata konosí den boka di pueblo komo Volksbond a hasi 
un intento pa konsolidá i oumentá poder di e régimen katóliko. La Union, i 
spesialmente e foyetonnan na papiamentu ku tabata aparesé den dje, tabata destiná 
pa hunga un papel importante den esaki. Klaro ku e semanario tabatin su lesadónan, 
prinsipalmente entre miembronan di Volksbond. E organisashon akí tabata reklutá 
su miembronan kasi eksklusivamente di e gruponan di poblashon afro-kurasoleño, 
manera un investigashon di Van de Woestijne (1988) a demostrá. Mayoria di e 
miembronan di Volksbond a bai tur o, por lo ménos, algun klas di un skol katóliko 
básiko. E hende hòmbernan tabatin un fishi; nan tabata nabegante, trahadó di pakus, 
di dòk, selador, shofùr di taksi o bùs o tabata traha na lokèt etc. E hende muhénan 
tabata kosedó, labadera, kòki, trahadó di sombré, bendedó, kriá, i nan tabata sòru 
pa nan mes kas i yunan. Mayoria di e hende hòmber i muhénan ku tabata sinti nan 
atraé pa Volksbond, sea o no instigá pa padernan dominikano, tabata biba na 
Otrobanda, i algu ménos, na Pietermaai i Ser'i Pietermaai. Riba e lista di miembro 
di Volksbond no ta aparesé ni piskadó, ni agrikultor, ni nan kasá, loke ta indikashon 
ku kasi no tabatin miembro di pafó di stat. Ni Volksbond ni La Union no tabata na 
promé lugá intenshoná pa nan. 

Miembronan di Volksbond — e lesadónan di La Union — tabata pertenesé pa 
mayor parti na e nivelnan mas haltu di e-kapa sosial-ekonómiko mas abou i na e 
nivelnan mas abou di e kapa medio. Miembronan di direktiva di e asosiashon i di su 
sekshonnan tabata pertenesé kasi eksklusivamente na e último grupo akí. E grupo 
elitario — mashá chikí — di katóliko koló kla o blanku apénas tabata aktivo den 
Volksbond. E echo akí mester a kousa basta iritashon. Un hende ku ker a keda 
anónimo por ehèmpel a keha den un artíkulo ekstenso den La Union di 9 di yüli di 
1931 riba e falta di esfuerso i envolvimentu di “intelektualnan i hende di kategoria’. 

Dia 27 di òktober di 1922 promé edishon di La Union a sali bou di ouspisio di 
Volksbond. E korant — pa motibunan ku nos lo relatá mas adilanti — a keda di reservá 
semanalmente espasio pa foyeton original na papiamentu. Durante un tempu kòrtiku 
redakshon di La Union a dependé, pa loke ta trata foyeton, di tradukshon di kuenta 
i novela for di spañó, ingles i franses. Tambe redakshon di e semanario katóliko La 
Cruz, ku ta hopi mas bieu, for di su fundashon na 1900 a konfrontá e mesun problema, 
ounke entre e foyetonnan den La Cruz tabatin algun obra original™ . Pero pronto La 


D Pa mas detaye lesa e splikashon redakshonal den e eksposishon den tres entrega di A.d.C. tokante 
literatura na papiamentu, di aña 1936, ku ta inkluí den e antologia di Pa saka kara. 

Union por a kuminsá publiká prosa narativo original na papiamentu di outornan 
antiano. Ademas ta resultá ku e outornan tabata konsiente di nan kualidat di outor 
literario. Te na e momentu ei esaki tabata e kaso solamente entre outornan lokal ku 
tabata skibi na spañó (Rutgers 1992: 14). 

Mas ku dies aña largu e outornan afro-kurasoleño Willem E. (Shon Wé) Kroon 
1 Manuel A. (Mani) Fray a kontribuí ku novela i algun kuenta largu na e korant di 
Volksbond. Kroon i Fray por sierto a kuminsá nan aktividatnan den La Cruz. E 
korant akí tambe tabata risibí den e mes añanan kontribushonnan similar na papia- 
mentu di antianonan. E produkshon di Kroon i Fray huntu tabata konsiderabel i 
tabata abarká mas di un dosein di teksto narativo largu. Emilio H. Davelaar, Johan 
R. Rib, S. Miguel Suriel, Willem M. (Shon Wein) Hoyer, Ernesto Petronia, Jossy 
G. Kleinmoedig i Jozef S. Sint Jago (di Boneiru), a kompletá esakinan ku novela, 
kuenta i algun obra di teatro. E novelanan na papiamentu, publiká kapítulo pa kapítulo 
den forma di foyeton, e kuentanan i e par di obra di teatro tabata relashoná direkta- 
mente ku kambionan radikal den e komunidat insular. 


Interpretashon di literaratura 


E echo ku a tuma “literatura? komo arma pa kombatí kambionan indeseá den 
komportashon sosial, kultural i religioso di pueblo ta impliká un kreensha firme 
den efektonan spesífiko di tekstonan manera novela 1 kuenta. Den e añanan promé 
ku di dos guera mundial mishon katóliko i su outornan regularmente tabata ventilá 
nan interpretashon di literatura (òf poétika): idea i idealnan en relashon ku índole i 
funshon di teksto literario i e prosedimentunan literario ku mester a usa. 

E poétika akí ta karakterisá na promé lugá pa e konvikshon ku literatura, pa 
definishon, mester buta lektornan pensa i aktua di akuerdo ku “moral” di e teksto ku 
nan lesa. Ounke no ta semper literatura tin e intenshon aki, tòg literatura na promé 
lugá mester konvensé su lektornan. Den medionan di prensa katóliko, spesialmente 
La Cruz, La Union i Amigoe di Curacao, e último aki na hulandes, ta topa vários 
artíkulo ku ta eksplisitá e konvikshon akí. Pader Krugers, kende a dediká di seis 
entrega di un seri di artíkulo den La Cruz na influensha di literatura riba hende, 
tabatin un opinion mashá personal riba e influensha akí. 

‘Loke autor ta aprecia, ta apreciá mescos pa lezador, loke e tin na odio, 
ta parce mescos odioso na lezador, loke e ta stima, lezador no por larga 
di stima tambe, alafin lezador ta cohé preso pa su lectura” (LC, 
16.X.1918). 

Ta duna literatura un influensha ku lektornan imposiblemente por resistí. 
Outornan ku ta skibi na spañó por sierto a defendé e konvikshon akí kaba den siglo 
XIX na Kòrsou i na otro isla i paisnan (Rutgers 1992: 12, 15). 

Di e konvikshon ku literatura pa definishon tin e forsa di konvensé hende, ta 
resultá e konvikshon ku literatura na promé i último lugá — pa e motibu ei — tin e 
funshon di konvensé hende. “Bon literatura” tabata teksto den kua e funshon ei 

tabata enserá prinsipalmente e patrimonio religioso-didáktiko katóliko. Krugers a 
disertá ampliamente riba e tarea akí den su kontribushon ‘Kico di novelas neutrales?”, 
den La Cruz di 31 di òktober di 1922. 

“[D]en toer caso, un novela ta para bao di mes ley koe hende su bida. 

Tambe novela tin di obedece na ley di Dios. Den cualkier novela mester 

sali na clá dede di Dios den hende su bida. Di aji koe birtud ta haya su 

recompensa, i picar su castigoe. Koe religion mester ta un judanza, 1 

falta di religion un disgracia. 

Koe hende por pasa su bida sin Dios ta imposibel, tantoe den hende 

di carni i sanger koe den heroe di un novela. Loke ta absurdo, loke ta 

fatal den realidad, no por parce bon den un novela.” 
Di e suposishonnan akí ta resultá e konvikshon ku literatura no por tin primeramente 
un funshon estétiko. Literatura nunka no por tin komo funshon prinsipal: disfrutá di 
e manera ku idioma ta duna kosnan forma. Den su kolumna “Curagaosche ditjes en 
datjes’ den Amigoe di Curacao di 24 di òktober di 1925, Pader Jan Paul Delgeur a 
eksplisitá e opinion akí. 

E siguiente sita ta saká di un diskushon entre Delgeur i Rudolf Boskaljon, 
sekretario di Curacaosche Schouwburg Maatschappij, ku ker a krea un fondo pa 
konstruí un teater nobo na Willemstad. 

“I, por Dios, no bolbe binimi awor ku un opservashon sin fondo manera 

l' art pour l' art (arte pa motibu di arte mes), palabranan bashí ku no ta 

bisa nada. Skuchami bon: arte t'ei pa drecha hende, pa elevá nan. Atrabes 

di arte hende ta trata di logra loke ta bunita. Bunitesa ta den e harmonia, 

den e ekilibrio. E harmonia ei den forma perfekto bo ta haña solamente 

den Dios. I Bunitesa apsoluto ta Dios.” (énfasisnan di Delgeur) 
Seguidamente Delgeur ta duna otro ehémpel konkreto (pa e lektornan di e tempu 
ayá i ku a sita den kapítulo I) i ta ripití loke el a yega di bisa. 

“[...] un pelíkula atreví, sushi òf un komedia o tragedia ku un tendensia 

perverso ta [hoga] loke ta sublime, limpi i inosente den kurason di hende, 

i ta hasi hende suseptibel pa e eksagerashonnan di mas pió riba tereno 

di moral. Ku un nabaha bo por drecha bo barba, loke ta algu bon, pero 

tambe bo por kòrta garganta di bo bisiña kuné, loke ta algu malu. Bo ta 

komprondé e komparashon un tiki lúgubre akí?” 
E estilo simpel di Delgeur ta ekspresá un pensamentu serio, den kua ta resaltá e 
diferensha entre “bon” i ‘mal’ literatura. Pa komplementá e funshon ariba menshoná 
di informá i konvensé, ‘bon’ literatura ta eksklusivamente un teksto ku un karakter 
netamente religioso-didáktiko katóliko. 


Elevashon di pueblo (II) 


I ideanan tokante kua ta e úniko ‘bon’ tekstonan ku antianonan mester a haña pa 
lesa, ainda no ta indiká sí pakiko mester a skibi “literatura” na papiamentu i no na 

hulandes òf spañó. Al fin i al kabo den promé dékadanan di siglo XX ku frekuensha 
tabata boga pa usa e dos idiomanan akí pa desaroyá konosementu i abilidat. 
Den diskushonnan — hopi biaha fuerte — tokante kontenido di enseñansa, Voz di 
Pueblo, e korant di signatura liberal-protestant ku tabata sali kada kinsena, tambe a 
duna su kontribushon. Asina por ehémpel un tal Max — probablemente un mazón — 
a skibi un artíkulo den kua e ta ekspresá su avershon spesífiko kontra papiamentu i 
su preferensha pa spañó. Ounke el a usa papiamentu sí den su defensa di spañó: pa 
esnan di pueblo pa ken e artíkulo tabata skibí tambe por a lesa su disertashon. 
“Nos ta repiti atrobe instruccion no por ta bon na nos schoolnan di cunucu 
pasobra e zusternan no ta sinja e muchanan ningun lenga sino patuá 
(patois) o papiamentu. [...] Como diablo hende por pretende duna bon 
instruccion den un dialecto ku no ta lenga, ku no tin literatura, ku no tin 
buki di texto ni di aritmetica, ni di geografía, ni di historia, ni di fisica 
etc. 
Sinja un hende leza papiamento so, ora e kita school ta ki buki e 
por leza? Ta com e por ilustra su sintir i haci progreso e mes si e no sa 
otro lenga? 
Esaji padernan sabi masjar bon i ta pesaji mes nan ta persisti na 
sinjanan leza papiamentu; si no tabata asina ta idea di padernan no ta pa 
mantene e hendenan den ignorancia pakico no larga papiamento para 
un banda i cuminza for di principio sinja nan LENGA SPANJÓ? 
Pero esaki jamás un pader a bisa nos, pues si e hendenan aji sinja 
leza Spanjó, anto nan lo leza i comprende tur e bukinan ku lo haci nan 
perde nan fe. I asina ta berde, pues si nos hendenan di cunucu sinja 
Spanjó luga di papiamento anto pronto nan lo comprende ku tur cos ku 
pastor ta bisanan no ta berdad. Nan lo sinja pensa cu nan mes sintir, nan 
wowo lo abri. Luz di civilizacion lo reemplaza e tiniebla ku awor ta 
reina den nan cerebro. Pero esaki ta lo ke no ta combini pastor. Mantene 
nan den ignorancia i supersticion ta tarea di pader afin ku por saka mas 
tantu lana for di nan.” (“Pa moralidad”, Voz di pueblo, 21.1V.1917) 
Pa e outornan di abla papiamentu tambe, manera nos lo mira mas adilanti, spañó 
tabatin un forsa di atrakshon grandi - ounke pa otro motibu ku esunnan ku Max a 
trese dilanti. Meskos ku Max ta boga pa spañó i kontra papiamentu, asina fraternan 
di Tilburg den filanan katóliko tabata ekspresá nan preferensia apsoluto pa hulandes 
i nan avershon pa papiamentu. For di 1886 e fraternan tabata okupá nan ku enseñansa 
na Kòrsou. Por konsiderá frater W.J. Walboomers, dosente ‘Nederlandsche Taal- 
en Letterkunde M.O.’ komo nan portabos. El a reakshoná riba e seri di artíkulo 
‘Iets over Papiamentu en zijn schrijfwijze’ (Algu tokante papiamentu i su ortografia) 
di ds. G.J. Eybers, kaminda e domi ta defendé papiamentu komo idioma. Den su 
reakshon Walboomers tabata mes pashoná i vehemente ku e Max ariba menshoná. 
Walboomers ta rasoná: 

“Ora un hende bisa ‘Papiamentu no ta un idioma” i e ke men ku esei ku 

e no ta pertenesé na idiomanan di kultura, ku e no tin un kultura propio, 

esta e ekspreshonnan karakterístiko di un mentalidat desaroyá i sivilisá, 
e pensamentunan akí ta asina verídiko, i ku no ta nada bobo afirmá tal 
kos. 

I tòg ta opvio ku ta esei nan ke men; bo ta tende e afirmashon ei ora 
ta menshoná papiamentu banda di o den oposishon ku idiomanan di 
kultura. [...] 

Ku un stém ku ta vibra di kompashon pa motibu di loke mester 
parse sentimentalidat magnánimo òf ku un vibrashon patétiko di un 
humanidat materialista i korto di vishon i sin pensa riba interesnan di 
siñansa i di nan pais, sin pensa riba honor di nan nashon nan, ta bisa: 
‘Pero no por priva un pueblo di su idioma.’ Ta asina difísil antó 
komprondé kon grandi e bendishon ta ora duna un pueblo un idioma di 
kultura i kuantu'benefisio esaki ta trese kuné? 

Pakiko mester baha te na e nivel inferior di un idioma sin kultura 
pa elevá hende te na esferanan superior, si por duna nan un man for di 
un plan mas haltu? [...] 

Ta asina ku papiamentu, pa loke ta trata struktura, ta un idioma 
primitivo, loke ta hasi ku e ta hopi inferior na kualke idioma di kultura, 
ikomo tal e ta muestra di un mundu di pensamentu primitivo i débil. Ku 
realidat ta kontradesi esaki, al ménos pa un grupo basta grandi di yu di 
Kòrsou, ta debí ku esakinan tabatin kontakto ku i a siña idiomanan di 
kultura. [...] 

Basta nos komprondé nos deber nashonal komo yu di Reino di 
Gran-Hulanda, nos ta spera ku pronto lo bira realidat e palabranan ku 
kua Dr. Kiewiet de Jonge ta terminá su estudio riba Kòrsou, [Nederland 
in den aanvang der 20ste eeuw, Leiden 1910]: “Ta difísil gana tereno. 
Pero e ta sosodé, i esei danki na esfuersonan inkansabel - i kooperashon, 
mi ta añadí - Kòrsou por ta tambe riba tereno di idioma e bunita kolonia 
hulandes, ku efektivamente e ta awor akí i pa motibu di lokual tur strañeru 
ta atmir'é.” (A, 16.X.1915) 


E arogansia di frater Walboomers a buta shon Wein Hoyer modifiká un poko un 
defensa bieu di su idioma materno - e artíkulo “Papiamentoe”, ku anteriormente ya 
el a publiká dia 21 di mei 1902 den La Cruz, i bolbe publik’é den e korant akí. Dia 
27 di òktober 1915 e ta bolbe mustra, ku apresio pa patria mama i defensa di idioma 
propio apsolutamente no ta ekskluí otro. Refiriendo na promé guera mundial ku 
tabata reina, e ta ekspresá su duda tambe pa loke ta trata nivel di sivilisashon di 
europeonan. 

Un siman despues Walboomers a haña un otro atversario prinsipalmente den 
persona di pader Poiesz. E último akí a splika sin ningun reserva kon padernan 
dominikano ta mira nan tarea i e medionan korespondiente, ku kua aktitut nan ta 
duna e poblashon afro-kurasoleño e balor ku e ta meresé. Tal aktitut mester a 
influenshá tambe na momentu di skohe papiamentu pa prosa skibí di propio suela. 

“Rev. Frater [Walboomers] ta afirmá den su artíkulo, ku papiamentu no 
ta un idioma di kultura, es desir ku e no tin un kultura propio, esta e 
ekspreshon karakterístiko di un mentalidat desaroyá i sivilisá. Pèrmiti 
nos diferenshá di opinion kuné den e asuntu akí. 

Iglesia Katóliko a skohe papiamentu komo idioma vehíkulo di e 
kultura ku padernan a duna pueblo. Padernan no a duna un man for di 
altura den un idioma deskonosí. Nan a sigui e kustumber inteligente di: 

[...] usando e idioma propio i konosí, yuda e pueblo yega na un idioma, 
yega na un desaroyo ku e no tabata konosé. [...] 

I ta asina nos tabata ke. Hasi esun sin keda sin hasi e otro. Konservá 
hulandes, desaroy’é, perfekshon'é. Pero sin deskuidá papiamentu, ya 
ku papiamentu ta un arma asina poderoso den edukashon di un mucha, 
pa kombens'é i asina gui'é na un desaroyo superior. Ku dies palabra 
den un papiamentu fluido bo tin mas influensha riba alma, pues riba 
formashon di karakter di un mucha, ku si bo usa shen palabra hulandes, 
ku por ta e mucha ta komprondé, pero no ta sinti. [...] 

Meskos ku un tata ta yongotá banda di su yu, bira chikí pa e por 
brasa su yu i his’é te na altura ku e tata mes ta, asina tambe e edukadó 
mester hasi su mes chikí na benefisio di e mucha, siña papia lenga chikí 
ku e mucha, pa asina logra alsa e mucha te na altura di su propio idioma 
i desaroyo.’ (A, 23.X.1915) 

E palabranan di Poiesz no tabata laga lugá na duda, ku e tarea edukativo di padernan 
katóliko - konsentrá akí riba enseñansa na pueblo - solamente por a logra su meta 
ku yudansa di papiamentu. Tur dos partido a atené nan den nan aktividatnan diario 
na nan respektivo konseptonan pa loke ta trata ròl di papiamentu den “elevashon di 
nivel di pueblo”. Frater i súrnan tabata move kasi eksklusivamente riba tereno di 
enseñansa, miéntras ku padernan tabata aktivo riba tur otro sorto di tereno, entre 
otro esun di prensa. Por sierto ku e kuestion di idioma ta e úniko asuntu riba kua 
nan tabata diferenshá di opinion. Tur dos grupo tabata di opinion ku mester a siña 
pueblo antiano, supuestamente supdesaroyá, e sistema di bida katóliko ku tabata 
sigui e modelo di kultura hulandes. Un konklushon lógiko di posishon di Poiesz 
cum suis tabata ku, kaminda ta trata di “bon literatura”, esaki mester tabata na 
papiamentu, pa su funshon religioso-didáktiko por surti efekto berdadero. En 
prinsipio e eskritornan no tabatin un opinion diferente. 


Retoquenan español 


Ningun di e outornan di promé ku guera no a mustra di ta inkondishonalmente felis 
ku nan idioma materno. Un elemento komun den e disgustu di e outornan tabata e 
pensamentu ku papiamentu no tabatin sufisiente palabra pa ekspresá loke nan ke. 
Willem Kroon na sierto okashon a formulá su pensamentu al respekto di e siguiente 
manera. 

*¿Quen por papia un discurso, scirbi un carta, compone un verso, 
combersa cu gente educá, sin adorna i realsa su papiamento cu 
retoquenan español?” (“Un Comparacion”, LU, 1.11.1924) 
Segun Kroon, papiamentu tabata karakterisá pa un limitashon idiomátiko. Esaki 
tabata impliká ku mester a fia di otro idioma, den e kaso akí di spañó. E echo di tin 
ku fia di spañó - i no di hulandes, portugues òf ingles - tabata basá riba e konvikshon 
ku papiamentu na promé lugá tabata ligá ku spañó. E suposishon akí tabata mashá 
komun den promé dékada di siglo XX i frekuentemente e tabata keda ekspresá. 


“Kiko ta Papiamentoe? Probablemente un spanjol kibrá i bruhá, ku 
Spanjolnan a trece aki for di e provincia Galicia, na noord di Portugal, 
camina te awendia nan ta papia un dialecto, koe ta keda denter spanjol 
i portugés.’ ([W,M. Hoyer], “Papiamentoe”, LC, 21.V.1902) 


“Papiamentu ta pa + 3/4 parti spañó, pero el a desviá tantu di e idioma 
prinsipal òf a keda asina atras, ku esnan ku ta papia e idioma prinsipal i 
esnan ku ta papia papiamentu no por komprondé otro mas. Papiamentu 
pues, ounke derivá di spañó, no ta un dialekto di spañó, sino debidamente 
un idioma independiente.” (ds. G.J. Eybers, A, 9.X.1915) 


‘Apreciable lector, asina mi ta figura mi origen di nos bendito 
papiamento: e mama inconciente tabata un india[n]; e madrasa, un 
española, a bin invadi Corsouw i ela siña nos su lengua. Pero luego a 
bini hopi otro nacionalidadnan, distincto na lengua i caracter bin daña 
efecto bonita di nos promé lengua di civilizacion.” (W.E. Kroon, LU, 
1.11.1924) 


‘Historia ta siña nos ku papiamentu tin komo base spañó antiguo i 
despues el a meskla ku portugues i hulandes i algu di ingles.” (F. Delvalle, 
De Onpartijdige, 14.1X.1932) 


P'esei, pa mehorá papiamentu idiomátikamente, spañó tabata e idioma apropiá. Tur 
outor tabata kompartí e opinion ku mester a fia palabra, pero meta di e supuesto 
enrikesimentu akí di e idioma materno no tabata igual pa nan tur. 
Ora Shon Wein Hoyer skibi riba papiamentu den un di su tantísimo artíkulonan, 

e ta papia konsekuentemente di un idioma, manera e ta hasi den su reakshon riba e 
krítika di Walboomers kontra domi Eybers. 

“Nan por jama nos lenga: een onbeschaafde taal, es decir, un lenga koe 

no por hiba nos na regionnan altoe, ma afortunadamente púlpito, prosa 

i poésia den nos lenga ta doena un respondi basta clá riba es acusacion 

ai. Si nos lenga ta colocá den grupo di Afrikaansche negertalen, esai no 

ta hacié perde su balor. Cual ta mihor, un cabai blancoe of un cabai 

pretoe? 1 si nos kier huzga koe un lenga civilizá ta papiá semper pa un 

pueblo civilizá, anto e gera actual ta moenstra lo contrario.’ (LC, 

27.X.1915) 

E rèspèt di Hoyer pa e posibilidatnan real i potensial di papiamentu (1 konsekuen- 
temente pa esnan ku ta papi’é) ta but'é kere mas ainda, ku mester ta mashá kuidadoso 
ora ta fia di spañó. Di tur manera mester konservá reglanan di gramátika papiamentu. 
Por resultá nesesario hasi un apelashon na vokabulario spañó, “pero nos no mester 
trata di castellanizá papiamento, cu lo ta un ofensa directa na dushi lenga di nos 
tera’ (LU, 6.V11.1933). No ta tur outor tabata kompartí opinion di Hoyer. 
Spesialmente Willem Kroon — i den e asuntu akí apoyá fervientemente pa John S. 
Panneflek — tabata konvensí, ku mester a buska pa papiamentu mas aserkamentu 
serka spañó. 

Segun Kroon, papiamentu no tabata basta kompleto pa por papia di un “idioma”. 
P'esei e ta preferá e palabra “dialekto”, meskos ku Manuel Fray, Jozef S. Sint Jago 
i John S. Panneflek. Spañó no solamente tabata un idioma ku tabata ofresé solushon 
idiomátiko. Spañó tabata e ideal final, e meta ku papiamentu pokopoko mester a 
alkansá. Panneflek a propagá e posishon akí entre otro den un artíkulo ku e título 
“Arte”, ku el a dediká na Kroon. 

“Si nos deseo ta pa traha pa bienestar di nos patria [...], nos mester pone 
un banda [...] cualquier preocupacion bastarda cu por stroba nos ideal 
di reforma i di refinamento di nos dialecto cu palabranan netamente 
español cu ta haci falta den dje, i propaga intensamente instruccion 
objetiva i gramatical di idioma español, pa nos por yega insensible cu 
transcurso di tempo na generalicé, perfeccionando completamente nos 
dialecto papiamento i haci facil su fusion cu idioma español cu ta cuna 
camina el a nace adén; [...].” (LU, 15.11.1924). 
Den e promé tres añanan di publikashon di La Union frekuentemente Panneflek a 
duna su opinion tokante spañolisashon di papiamentu, ku e tabata haña nesesario. 
Den esaki el a haña tur sosten di Kroon, kende tabata suponé ku ‘mas di 3/4 di 
lectornan di La Union” tabata kompartí opinion di Panneflek (LU, 7.X11.1923). 

Prinsipal motibu pa kua a preokupá tantu ku spañó, tabata e konvikshon ku 
papiamentu ta stroba seriamente desaroyo sosio-ekonómiko di pueblo antiano. 
Panneflek — e mes, un yu di Kòrsou ku a biba i traha na Benesuela — tabata pensa 
prinsipalmente tambe riba e sentenarnan di hende di Islanan Abou ku tabata buska 
trabou, entre otro, na Benesuela, Kolombia, Panamá i Kuba. Nos por mira esaki 
entre otro den su kontribushonnan ‘Pro patria semper” den La Union di 13 di yüli di 
1923 i “Un prueba mas, ku Spañol ta necesario” den La Union di 12 i 19 di oktober 
di 1923. 

“E patuá papiamento cu nos ta papia na Corsouw, aunke costumbre ta 
haciéle sona bonita i dushi den oído di yiu di Corsouw, e no ta laga di ta 
di grandi i lamentable manera un desventahe enorme pa tur yiu di 
Corsouw; principalmente pa clase pober cu tin di sali bay busca bida 
afor.” (LU, 13.V11.1923) 
Ta bèrdat ku empleo tabata limitá for di kuminsamentu di siglo XX te ku promé 
mitar di añanan binti. Manuel Fray tabata un di e sentenarnan ku a buska trabou 
pafó di Kórsou. El a traha den plantashonnan di kaña na Haiti i durante algun aña el 

a nabegá ademas den Karibe i entre hafnan merikano. Kroon tambe probablemente 
a pasa basta tempu trahando na San Dumingu. Pero e nesesidat di emigrá a kambia 
den kurso di añanan binti, presisamente e añanan ku Panneflek a publiká su artí- 
kulonan ariba menshoná. E surplus di emigrashon a kambia den un ola di inmigrante, 
debí na e enorme demanda pa trahadó na e refineria (Van Soest 1977: 654). No 
opstante, e opinionnan di Kroon i Panneflek no a kambia. 
Fray tambe a skibi na 1928 ku konsientemente e tabata traha na spañolisashon 

di papiamentu. El a dirigié den un karta personal na Sint Jago ku el a publiká den La 
Union tambe. Sint Jago a nase na Boneiru i tabata e tempu ei interná den leproseria 
na Kòrsou, kaminda el a keda te na su morto na 1937. “[...] nos dialecto, cu ya ta 
algun tempu nos ta trata di enriquezá cu palabranan di origen español, aboliendo 
palabra di origen holandés (un cos completamente contrario cu origen di nos dialecto) 
[... (LU, 3.V.1928). Aki, un biaha mas Fray ta ekspresá e opinion ku papiamentu 
ta un dialekto i ku mester buska su orígen den spañó. Sin embargo, spañolisashon 
di papiamentu ie ideal pa laga papiamentu para bira spañó no tabata estriktamente 
mará na e nesesidat inisial di emigrá ku gran kantidat di habitante di Islanan Abou 
tabatin. Envolvimentu di e outornan ku pueblo tabata enserá muchu mas. E siguiente 
palabranan di Panneflek ta ekspresá un idea ku en prinsipio no ta diferenshá mashá 
di esunnan di e Max ariba menshoná. 

“Instruccion di idioma spañó na Corsouw i su adopcion como lengua 

nacional ta awe tan necesario, como aire pa respiracion, é ta mescos cu 

calor vivificante di rayos di sol, i e ta forma parte integrante di su progreso 

material i psiquico, habriendo nuevo horizonte na aspiraciones di tur 

clase social, tambe e ta contribui na haci nan bida mas grata, fácil i 

halaguefia.’ (LU, 16.X1.1923) 
E outornan tabatin bienestar general di pueblo na pechu. Henter mundu lo a habri 
pa nan dor di spañó. Solamente dor di spañó e poblashon di Islanan Abou lo por a 
sigui desaroyo di mundu, partikularmente esun di nan bisiñanan mas serkano. Of 
manera Kroon a formulá su apoyo na Panneflek, “Pakico sigui biaha den garoshi 
una bez tin auto pa yega mas lihé.’ (LU, 7.X11.1923) 

E manera di pensa ku nos a trata akiriba ta apoyá tambe e posishon di Kroon 

den su poesia “Nan Papiamentu” ku a sali den La Union di 7 di mart di 1924. Ku e 
poesia akí Kroon ta tuma posishon tambe prinsipalmente kontra Shon Wein Hoyer, 
kende tabata posishoná su mes, manera ya nos a bisa, di un manera mas moderá i a 
demostrá esaki tambe den su poesia: “Nos Papiamentu”. Esaki a aparesé kaba den 
La Cruz di dia 4 di aprel di 1906 — mira kapítulo I — pero a sali un biaha mas den La 
Union di 23 di novèmber 1923 komo kontribushon na e diskushon tokante e rumbo 
ku papiamentu mester a sigui. Pero Kroon, Fray i Panneflek — kontrario na Max — 
no ker a propagá ku mester kibra ku e guia katóliko. 


Pero den práktika di skibimentu e spañolisashon a keda limitá. En bista di su 


opinionnan, ta lógiko ku Hoyer ta mustra e reserva apropiá. Obra di e outornan ku 
tabata publiká den La Cruz - Ernesto Petronia, Jozef Sint Jago, Jossy Kleinmoedig 

i Emilio Davelaar - tabata mustra un grado menor di hispanisashon ku esun di e 
outornan ku tabata publiká den La Union. Motibu di esaki ta ku padernan tabatin ku 
La Cruz un otro grupo na bista: hendenan ku un promedio di siñansa mas abou ku 
e lesadónan di La Union. La Cruz tabata e semanario ku en prinsipio tabata alkansá 
hendenan di pafó di stat, esta agrikultor 1 piskadónan. 

Willem Kroon, Manuel Fray i Miguel Suriel ta esnan ku a bai mas leu den 
realisashon di nan ideal di spañolisá papiamentu, ounke den nan “retoquenan español” 
tambe por nota sierto restrikshon: papiamentu a keda bastante alehá di spañó. En 
bèrdat (den palabra di e outornan konserní), nan a ‘enrikesé’ papiamentu 
idiomátikamente. Nan a adoptá di spañó sustantivo, athetivo, atverbio i verbo. Nan 
a inkluí esakinan den papiamentu òf e palabranan spañó a bin remplasá palabranan 
papiamentu eksistente. Uso di sustantivo tabata impliká hopi biaha uso di e forma 
spañó di plural ‘s’ na lugá di e forma usual ‘nan’. Ora tabata usa un sustantivo 
spañó por a mira na e athetivo — meskos ku na spañó — si e sustantivo tabata 
‘maskulino’ o “femenino”, tambe si ta trata di singular òf plural. Pero e pronómber 
personal a keda intakto, tambe pronómbernan demostrativo i artíkulonan. Tur e 
verbonan tumá for di spañó a pèrdè e “r” final, meskos ku a sosodé den kurso di e 
siglonan anterior, pero no ta konhugá e verbonan. E outornan no por a evitá e 
problema di uso di e partikulanan ku t'ei pa keda, manera “ta”, ‘tabata’, ‘a’ i “lo”, ku 
entre otro ta indiká tempu i modalidat. En prinsipio no a mishi tampoko ku struktura 
di e frasenan. Ademas e posibilidatnan di hispanisashon menshoná no a tuma lugá 
konsistentemente i no a mishi ku hopi di e posibilidatnan di hispanisashon (pa 
detayenan i mas ehémpel, mira Broek 1990: 138-148). 

Por ehèmpel den mayoria di kaso no tabata skibi ‘v’ den palabranan na papia- 
mentu ku nos ta pronunsiá ku [b]. No tabata sustituí sin mas palabra, ku 
evidentemente tabatin un historia hulandes, pa e ekivalente spañó. Ounke ta eksistí 
“escuela”, e palabra pa “school” a keda prinsipalmente ‘skol’, (ku ántes tabata skibi 
meskos ku na hulandes, “school”). ‘Spiel’ (spiegel) no a bira “espejo” i ‘fòrki’ (vork) 
no a bira “tenedor”. E simpel ponementu di aksént riba e terminashon —ión — nesesario 
na spañó, pero no usual den ortografia papiamentu di e tempu ei — kasi nunka no 
tabata sosodé. Tampoko e outornan a trese otro palabranan di papiamentu mas serka 
di nan orígen spañó: ‘namorá’ no a bira ‘enamorá’ (di “enamorar”) i ‘spera’ no a 
bira “esperá” (di “esperar”). Hasta pa fenómenonan nobo manera “start un outo’ no 
a hasi uso di spañó. E “poner en marcha” spañó ta parse tòg di ta ofresé basta 
posibilidat. Pero den e novela “Amor paternal” di Fray el a bira “start un outo’: 
direktamente for di ingles! 


Novela di tésis 
Ora na añanan binti i trinta kada bes mas karné di e grei katóliko ta alehá nan di e 


Kurá di karné o ta parse di lo alehá nan, mesora redakshonnan di La Union i La Cruz 
ta krea espasio pa novelanan original na papiamentu ku un tendensha netamente 

edukativo i korektivo. Esaki a sosodé den e konvikshon ku asina por a konservá e 
grupo afro-kurasoleño di poblashon pa fe i forma di bida katóliko òf pa e bloke di 
poder katóliko. 

Den La Cruz a duna inisio na e “ofensiva” aki. Eiden a publiká kuenta kòrtiku 
1 algun obra kòrtiku di teater di Emilio Davelaar, Willem Kroon i un koresponsal di 
Aruba ku a keda deskonosí. Tur e tekstonan akí ta manera ensayo pa yega na e 
obranan mas largu ku lo sigui nan. Den La Union, Kroon, Fray i Suriel, i den La 
Cruz, Sint Jago, Petronia i Kleinmoedig a duna kontenido na nan tarea, 
prinsipalmente den forma di novela di tésis. Ku esei nan a pone un fundeshi pa 
literatura skibi na papiamentu. Espasio pa ensayo, den forma di kuenta kòrtiku pa 
hubentut, ya kaba algun di e outornan a haña den Ala Blanca. For di 1912 mishon 
katóliko tabata publiká e revista akí speshalmente pa hubentut i distribuyé na skolnan. 

E outornan no tabatin nada di keha pa loke ta trata ehèmpel. Novelanan tradusí 
na papiamentu i aprobá pa iglesia katóliko ya pa dékadanan kaba tabata yena parti 
abou di un òf mas página di revistanan katóliko, manera ya a splika na e kapítulo 
anterior. Pero tabata trata aki di novela i otro teksto narativo ku mashá poko biaha 
tabata reflehá realidat di Islanan Abou, ounke nan realidat no tabata kompletamente 
ousente (pa algun ehémpel mira Rutgers 1992: 38-42). Di otro banda no mester 
ekskluí e posibilidat, ku sierto desaroyonan den literatura latinoamerikano a yama 
nan atenshon pa e sirkunstanshanan lokal. Spesialmente e asina yamá novela 
sentimental parse a yama atenshon di e outornan. E representante mas importante 1 
mashá difundí di e koriente akí, Maria (1867), di e kolombiano Jorge Isaacs, a sali 
tradusí na papiamentu tambe, i publiká kapítulo pa kapítulo den El Despertador di 
10 di mart te 22 di desèmber di 1934. Tabata publiká e korant akí, ku apénas a 
alkansá un aña di publikashon, na Aruba, pero na Kòrsou tambe nan tabata les’é. 
Deskripshonnan largu di naturalesa manera den novela sentimental por laga di ta 
presente den e novelanan di tésis na papiamentu, pero e elementonan realistiko ie 
relatonan moralístiko ta mustra basta semehansa. 

Ta sigur ku e outornan no tabata buska konsientemente konekshon ku tradishon 
oral, pero novelanan di tésis ta pas mashá bon den e tradishon ei. Karakterístiko di 
e kuentanan di tradishon oral ta, entre otro, konta klaramente suseso un tras di otro. 
Den e novelanan di tésis no tin tampoko ‘trama’ kompliká. Meskos ku den kuentanan 
di tradishon oral e personahenan den e novelanan di tésis tin algu di e karakteri- 
sashonnan stereotípiko. No tin personahe ku mentalidat kompliká den e novelanan 
di Kroon cum suis. Den ámbos kaso — novela di tésis i kuenta di tradishon oral — ta 
trata di evitá malkomprondementu di e intenshon fundamental di e historia, loke ta 
trese kuné ripitishon di informashon, pero tambe kreashon klaro di kontraste 1 
interpretashon eksplísito di susesonan, dor di e skibidó òf kontadó, segun ta e kaso. 
Meskos ku den tradishon oral, ta duna preferensha na deskripshon di “viktoria” òf 
éksito riba “perdishon” òf “derota”. Ademas por yama nan tur dos konservador den 
e balor i normanan ku nan ta propagá: matisnan inovador di maneranan di pensa ya 
eksistente ta práktikamente ousente. E nivel apstrakto tambe ta limitá den tur dos 
kaso. Den e sentidonan akí e novelanan di tésis ta marka transishon di un komunidat, 

kaminda hopi no sa skibi i kaminda tradishon oral ta prevalesé, pa un komunidat 
kaminda mayoria sa lesa i skibi. 


E novelanan na papiamentu di Kroon cum suis ta ehèmpel típiko di e género di 
novela di tésis. Den e novelanan akí e personahenan - i huntu ku nan, supuestamente, 
e lektornan - ta siña aseptá fe i forma di bida katóliko komo e úniko korekto i 
berdadero. Ta konfrontá ku e man salbador di doktrina katóliko e erornan kometé i 
e konsekuensianan frekuentemente mashá perhudisial ku e erornan ta trese kuné. E 
filosofia ta, ku si e personahenan - òf lektornan - sigui reglanan di bida i fe di 
iglesia katóliko, nan lo ta salbá di e peligernan ku ta menasá nan. E peligernan ei ta 
manifestá, ora hende entregá na supuesto goso, ku e Kórsou ku tabata kambiando 
tabata ofresé, i na ideanan moral mas liber, ku pa gran parti tabata no-katóliko òf 
anti-katóliko. 

Komo ehémpel por menshoná desaroyo di loke probablemente a bira e novela 
di tésis mas konosí: Giambo bieuw a bolbe na wea di Willem Kroon (1924/5)”. 
Den e novela akí Kroon ta relatá den binti kapítulo e akontesimentunan den bida di 
famia Salazar: E pareha Luisa i Antonio, nan dos yunan Matilde (yu muhé di dies- 
hete aña) 1 Juan (e yu hòmber ku den e historia ta selebrá su di bintisinku aña), i 
Enrique, ruman di Antonio. Ora ku e brièchi ku Antonio a kumpra gana binti mil 
dòlò merikano, bida di e famia akí ta kambia radikalmente. E suma, pa e tempu ei 
astronómiko, en prinsipio ta hasi posibel pa nan kambia nan bida relativamente 
pober di un famia di karpinté pa esun di un famia ku moda, i tuma parti den “e parti 
di sociedad cu ta considerá”. E posibilidat aki ta parti e famia den dos grupo, di un 
banda Luisa i Enrique, ku ke sigui biba manera ántes, i di e otro un banda, Matilde 
1 Juan, apoyá den esaki pa nan tata Antonio, ku apénas por resistí tentashonnan di 
rikesa, prestigio, moda etc. A pesar di atvertensia kontinuo, prinsipalmente di parti 
di Luisa, tantu Juan komo Matilde ta entregá nan na luhonan moderno manera paña 
di diseño merikano, baile, un biahe di vakashon pa Aruba, i nan ta deskuidá 
amistatnan bieu i ta sera amistat nobo ku “hende di kategoria”. 

Pa Matilde esaki ta kondusí na un proposishon pa matrimonio di parti di un tal 
Gilberto Damon, un Don Juan di ken inisialmente niun hende no sa bon di unda el 
a sali. Aseptando e avansenan di Gilberto, Matilde ta nenga di sigui rekonosé su 
amor di infansia pa Balentin — un mucha hòmber di asendensia humilde. Juan tambe 
finalmente ta kai pa tentashon di Alicia, un muhé hóben “ku ta pertenecé na e parti 
di sosiedad considerá” (esta, segun Juan). Pero promé ku Juan i Matilde por entregá 
nan na un perdishon total, kasando ku respektivamente Alicia i Gilberto, nan ta bira 
konsiente ku tantu Gilberto komo Alicia ta solamente interesá den nan sèn, i ku e 
forma di bida di ántes, esun di semper di e deboto Luisa ta esun ku ta duna mayor 
siguridat. Matilde ta pidi Balentin pordon i ta konsentí na kasa kuné. Asina “guiambo 


12 E título original tabata “Giambo bieuw a bolbe na wea”. Den e edishon di 1956 sin embargo a 


kambia e "a pa “ta”, loke a koregi den e edishon di 1979. 

bieu a bolbe na wea”. Den e novela di Kroon e proverbio akí no ta referí na promé 
lugá na e amor restablesé entre Matilde i Balentin, sino prinsipalmente na e estilo di 
bida di Luisa, ku Juan i Matilde a bolbe aseptá. 

Di e supuesto peligernan di Kórsou di e tempu ei mester menshoná prinsipal- 
mente: lucha pa kos material, luho (entre otro paña i korte di kabei di moda merikano 
i franses, vakashon) i kosnan pa duna kashèt (manera hasi kas mas bunita, keiru den 
outo), sali pa plaser (kabarét, bar, sala di baile, teater, sine, show) i biba bida ku 
tabata konsiderá di bohemio (bebe, balia, hunga plaka, hasi sèks, bai piknik), sera 
amistatnan superfisial i demostrá falta di ‘integridat’. E elementonan aki ta aparesé 
repartí entre e diferente novelanan, miéntras ku Muher culpable di Suriel ta trata 
práktikamente tur e peligernan menshoná. 

Pero den e novelanan di tésis tabata trata tambe malditu fenómenonan sosial 
manera amor lesbianó (sea platóniko o nò), konosí komo amor di kambrada i 
“insesto”. Esun promé ta sentral den e novela di Kroon “E no por casa”, La Cruz, 
1923, miéntras ku e tema di insesto ta hunga un papel importante den “Castigu di un 
abuso” La Union, 1929/30, i “Mientrastantu anochi n’ sera, careda n' caba”, La 
Union, 1925/6, tur e dos últimonan akí di Kroon. Den “Venganza di un Amigo”, La 
Cruz, 1932, tambe e tema akí ta sentral. Meskos ku den e novela kórtiku muchu 
mas konosí di Cola Debrot, ‘Mijn zuster de negerin’, (di 1934!), un union amoroso 
di un yònkuman i un muhé hóben ta frakasá dor di un fayo kometé añanan atras: 
tata di esun ta resultá di ta tata di e otro tambe. 

Den e entrevista ya menshoná ku Ernesto Petronia, e ta splika su kontribushon 
na e novelanan di tésis. 

Venganza di un amigo” ta skibí saliendo di e moralidat i filosofia ku 
mi a krese kuné. E historia ta basá riba un suseso den bida di un hudiu 
benesolano ku mi a konosé i ku a kontami e akontesimentu. El a hasimi 
konsiente di e posibel konsekuenshanan pa e yunan di relashonnan 
ekstramarital, e yu djafó: dos mitar ruman por namorá otro i kuminsá 
un relashon seksual. Un piká mortal, i unu ku lo por evitá. Falta di 
klaridat tokante desendensha den algun kaso en bérdat a resultá den 
asuntunan ménos deseá pa namoradonan hóben. Ora trese e 
konsekuenshanan espesífiko akí dilanti, ta mas ku klaro ku esaki ta 
enserá kondena fuerte di relashonnan pafó di matrimonio. Serka Debrot 
kondena di adulterio no ta bini dilanti. E ta aseptá e fenómeno manera e 
ta sosodé den nos komunidat. E no a kondená e fenómeno 
(eksplísitamente) i e forma di aktua akí klaro no a kai na agrado di 
iglesia katóliko.’ (Broek 1992:7) 
E bida ei, yen di peliger potensial i real a haña e etiketa di civilizacion moderna. 
Esun ku entregá na plasernan di “civilizacion moderna” - esta si nos kere e foyetonnan 
- lo sufri di pobresa, alkoholismo, bira mama soltero, kai den prostitushon, sufri 
tenshonnan sikológiko ekstremo i enfermedatnan kréniko, lo kometé suisidio i 
asesinato. Den su novela Mientrastantu anochi n' sera, careda n' caba, Kroon ta 
resumí un ke otro di e siguiente manera: “un bida sin religion ta peor cu di un 
animal”. 

Ademas nos por enfatisá akí, ku den e novelanan ta kasi eksklusivamente 
personahenan afro-kurasoleño ta konfrontá e efektonan desfaborabel di civilizacion 
moderna, partikularmente personahenan di Otrobanda i Pietermaai. Ta nan ta e 
personahenan prinsipal ku ken kos ta kaba bon òf malu, miéntras ku afro- 
kurasoleñonan di kunuku nunka no ta hunga un papel prinsipal i rara bes un papel 
sekundario. Den e entreganan di e novelanan en kuestion representantenan di e 
élite blanku lokal, kasi no ta aparesé tampoko. E personahenan di e tekstonan narativo 
di La Union en prinsipio pues tabata pertenesé na e mesun grupo sosial ku lesadónan 
di e tekstonan ei. Tabata avisá lektornan di La Cruz ki peliger “stat” tabata trese 
kuné. Tabata mustra e personahenan/lektornan riba peliger di civilizacion moderna. 
Den e novelanan tabata pinta hustamente e hendenan akí komo esnan ku por subi e 
trapi sosial, si nan drecha nan situashon finansiero. Si esaki sosodé i nan entregá 
nan na “civilizacion moderna”, sin kumpli estriktamente ku doktrina katóliko, esei 
ta kondusí den e novelanan na fiérnu i maldishon. Investigashon sosio-históriko, 
partikularmente di Römer (1979) i Dekker (1982), a demostrá ku mishon katóliko i 
su outornan tabatin e grupo apropiá na bista pa loke ta trata mobilidat sosial. Den 
práktika di tur dia, sin embargo, no tabata eksperimentá un mehorashon den posishon 
sosio-ekonómiko ni civilizacion moderna komo fièrnu i maldishon, al kontrario. 


E patrimonio di Booker T. Washington 


Ta evidente ku e outornan di promé ku di dos guera mundial a aktua segun moral 
katóliko den nan intentonan pa ‘alsa’ nivel di nan pueblo. Nan tabata di akuerdo ku 
meta di La Union, manera entre otro a formul'é na okashon di di dies aña di eksis- 
tensia di e korant akí. 

“Instruccion di nos Pueblo ta un trabao cu semper nos a mira cu mashá 

simpatia. Nos alma semper tabata rebosá di alegría, ora nos mira un of 

otro paso duná riba e camina, pa alza e Pueblo aqui for di den ignorancia. 

[...] La Union semper quier a alza pueblo na un nivel intelectual, moral 

i social mas alto i el a queda fiel na es obheto, durante e 10 aña cu a 

pasa.” (LU, 27.X.1932) 
E outornan di promé ku di dos guera mundial tabata konvensí di e nesesidat di 
instruí pueblo. Fray ta mustra por ehémpel den un karta habrí, dirigí na Sint Jago, 
riba e responsabilidat ku Fray tin, miéntras ku a la bes e tabata konsiderá e tarea 
komo unu basta ingrato, en bista di e interes distinto di mayoria di lektor. Mira e 
sita na kuminsamentu di e kapítulo akí. Sint Jago ta konfirmá peso di e tarea, pero 
ta pidi Fray pa no entregá, mustrando enfátikamente riba e ‘deber’ ku nan komo 
eskritor tin. Pa un outor manera Kroon, sin embargo, e tarea pa elevá nivel intelektual, 
moral 1 sosial di su pueblo no tabatin su base únikamente den katolisismo. 

Kroon tabata konsiderá su tarea edukativo prinsipalmente komo un táktika den 

e guera kontra sintimentunan di superioridat di blankunan. Su punto di salida tabata 
e konvikshon, ku pa e afro-antiano no tabatin sentido pa pensa den matisnan di 
koló. 

“Anque cu mi no ta cóntra pa un ú otro por considera su mes pa kleurling, 

pa mi bisa cu franqueza, nos tur ta di raza negra, como tono di nos color 

no por jega nunca na e ultimo shade, pa ta reconosí, como blanco 

auténtico. Den un palabra, como nos nó ta blanco, nos ta neger”. (De 

Onpartijdige, 24.V.1933) 
Den e komposishon akí, titulá “Nos, negros’ Kroon ta kontinuá bisando ku no tin 
ningun motibu pa blankunan sinti nan superior na pretunan. E konvikshon akí tabata 
fundá den e “doctrina di Cristo, cu no a distingui raza o color”. Kroon ta presentá su 
mes komo un defensor ferviente di igualdat fundamental di rasa. Esaki ta sali na kla 
entre otro den su tratamentu di uso di sierto palabranan manera “humilde” i “triste”. 

“No yama bo mes di triste color; sin duda ta un invencion di blancu pa 

nos mes acepta un “tristeza” den nos color. No mi amigonan, Dios no 

tabata triste dia el'a traha nos.’ (De Onpartijdige, 24.V.1933) 
Uso di e palabra ‘shon’ tambe tabata preokup'é. Originalmente esaki tabata segun 
Kroon, e manera pa dirigí bo na un doño di katibu, pero den tempu di Kroon su 
nifikashon a para bira “amigu apresiá’. Pero pa Kroon e palabra te ainda tabata 
enserá demasiado humildat pa ta aseptabel, manera el a aklará den su kontribushon 
“Coestumber ta bira ley, coestumber ta danja ley’ den La Cruz di 13 di aprel di 
1921. 

‘Jama un hende Shon na Corsouw, ta mescos koe Señor na Venezuela ó 

Mijnheer na Holanda? No! Pasobra Shon a nace di esclabitud i ta expresa 

relacion koe tin denter catiboe i su amo, su donjo. Nunca nos mester 

exigi e palabra Shon, pasobra esclabitud n’ ta existi mas! Pa coeminza 

mehor nos jama Meneer ó Señor na luga di Shon, na toer hende koe ta 

mas bieuw koe nos i koe por ta nos major spiritual i temporal, ma anto 

tal hende no loebida di comporte semper di tal manera koe e ta merece 

nos respet i aprecio.” 
Den e úniko karta ku tin konservá di Kroon e ta trese e asuntu akí dilanti i e ta bisa 
di ta preferá señor òf meneer, riba shon*? . 

Rasa por laga di tabata un base hustifiká pa prediká desigualdat, pero Kroon ta 
kontinuá bisando sí, ku su hendenan di rasa afro-negroide no mester duna ku nan 
komportashon motibu pa por bisa lo kontrario. Den nan komportashon sosial, nan 
balor i normanan, hende pretu mester igualá hende blanku òf, preferiblemente, superá 
esakinan. Di e forma akí, segun e pensamentu ei, blankunan ta haña nan obligá na 
aseptá esnan pretu komo nan igual, i no komo nan supordinadonan. Den su 
kontribushon ‘Nos, negros’ den De Onpartijdige di 24 di mei di 1933, for di kua 
nos a sita algun pasashi kaba, Kroon ta bai mashá den detaye pa loke ta e 
komportashon konsiderá asina importante. 

Ta mashá bon posibel ku e aktivista neger merikano Booker T. Washington 


D E karta ta dirigí na redakshon di La Cruz i tin komo fecha 4 di mei 1921. E karta ta wardá na 
Centraal Historisch Archief den e kolekshon di padernan dominikano, parokia di Pietermaai. 

(1858? - 1915) a influenshá pensamentunan di Kroon fuertemente. Kroon mes no 
ta mustra eksplísitamente riba ideanan di Washington, pero e similitut entre ámbos 
ta muchu grandi pa por ta basá riba kasualidat so. Ademas, R.A. Henriquez, un 
hòmber ku sigur Kroon a konosé, a ventilá pareu kuné e mesun pensamentunan, 
pero e sí a referí na Washington i un di Washington su hopi publikashonnan: History 
of the Negroes (1906). Henriquez ta ripití e yamada di Washington i Kroon, pa 
sosten mutuo i instrukshon, ademas pa tuma konsiente 1 eksklusivamente lo mihó 
di kultura oksidental. 

“Relacion di coló ta nos lazo di union. Pues esayi ta un yamamiento pa 

nos yuda otro. Parti nos conocemento cu otro, ilustrá nos ruman. Siña 

tanto cu nos por, pa nos trece nos rumannan na mes altura cu hende di 

otro raza, pa nos stop di drenta den lugarnan pa porta di servicio inferior.” 

(LU, 18.V.1933) 


“No cu charlataneria, ni cu imitacion di vicio di otro raza, ni cu 
pronkmentu of orgía lo nos por yega na pináculo di gloria; ni cu insulto 
of irrespeto camina no mester nos lo por bini ariba, únicamente cu 
imitacion di bon cualidadnan, cu adquis[ic]ion di mes conocementonan, 
cu plantamento di simía di amor pa estudio den nos yiunan, cu 
determinacion firme di yega na ocupa un puesto den concierto di razanan 
cu ta goberná mundo, nos por yega den porvenir camina tur otro ta para 
awe, pasobra un tempo pasá tur cu ta para awe cu frena den man tabatin 
e mes frena den nan boca.’ (LU, 4.V.1933) 


Den bista di e outornan di promé ku di dos guera mundial un di e mihó kualidatnan 
di kultura oksidental tabata doktrina katóliko, ounke no pa definishon tambe e 
komportashon di representantenan ofisial di e ideologia akí: pader, sùr i fraternan. 


Alternativa 


Meimei di añanan trinta eskritornan a pone punto final na e lucha spesífiko kontra 
civilizacion moderna den forma di novela di kapítulo pa kapítulo na papiamentu. E 
ora ei redakshon di La Union a hañ'é un biaha mas obligá di kuminsá publiká 
novela di for di tera tradusí na papiamentu. Pronto despues a stóp tambe publikashon 
sistemátiko di e tradukshonnan akí den La Union. E outornan ku pa añanan largu 
fielmente tabata skibi teksto pa sali publiká den e semanario, a keda ketu pa basta 
tempu. Mishon katóliko mes ya pa un par di aña kaba a yega na komprondé ku e 
foyetonnan no tabata surti mashá efekto. 

Den kurso di añanan binti e manera ku pueblo tabata pasa dia den siman a 
alehá kada bes mas di influensha di mishon katóliko, i despues, e alehamentu a bira 
kada bes mayor. E novelanan tabata eksigí un dedikashon total na protekshon di 
mishon katóliko, miéntras ku loke tabata sosodé den bida real tabata diktá pa Isla, e 

empresanan direktamente o indirektamente dependiente di Isla, gobiérnu i e aparato 
gubernamental kresiente. Petronia ta relatá esaki den e entrevista ya menshoná. 
“Dia mi a kuminsá traha naturalmente mi no tabata gana sufisiente pa 
por a biba di dje, te pa mi por a mantené un famia kuné. Mi tabata 
leerling tekenaar. Bon mirá mi tabata haña lès pa sigui desaroyá mi mes 
i haña algu mas di plaka. Mi a probechá tur ku tin di e posibilidatnan ku 
tabatin pa sigui desaroyá mi mes. Mi tabata lesa, mi tabata studia, mi 
tabata studia i lesa, tur dia, i loke tabata yega na mi bista no tabata 
eksklusivamente loke tabatin aprobashon di iglesia katóliko. 
Pokopoko loke mi tabata lesa, mas ainda e kontaktonan ku mi tabatin 
na trabou a eliminá e doktrina katóliko. Na Openbare Werken mi a siña 
konosé hudiu, hulandes i heterodokso. Nan tabata dunabo un otro bista 
riba bida. Finalmente a resultá ku mi fe katóliko tabata bastante 
superfisial. 
Prinsipalmente algun hudiu a sirbimi di ehèmpel, a habri mi wowo, 
por ehèmpel un hòmber manera Isaac Haim Capriles, tata di Lionel 
‘Paps’ Capriles, managing director di Banko Maduro. I naturalmente 
Abraham Aaron Meier, un hòmber ehemplar, e mihó bas ku mi a yega 
di tin den mi bida, un hòmber honorabel, nunka mas mi no a bolbe topa 
un hòmber asina noble. E tabata hudiu, no katóliko. Di dje m’a siña kon 
bo por a posishonábo frente di bida i frente di otro hende. Kompletamente 
distinto di loke nan a siñami te na e momentu ei. Bida tin otro, hopi 
biaha mihó, elementonan ku loke katolisismo ke hasi nos kere.’ 
Ademas e posibilidat pa pasa bo tempu liber di un forma ‘profano’, tabata ehersé 
un atrakshon fuerte. Volksbond i La Union no por a para e desaroyo akí. Volksbond 
tabata popular danki na e seguronan di enfermedat i morto. Meimei di añanan trinta 
Volksbond tabatin mas di 3000 miembro. E tabata publiká La Union den kua tabata 
aparesé novelanan di kapítulo pa kapítulo, ku supuestamente tabatin mashá in- 
fluensha, pero e no a realisá na añanan binti kasi ningun di su otro metanan. (E 
‘stankamentu’ akí probablemente a okashoná tambe e krítika di Kroon, ku nos lo 
trata mas adilanti). Na añanan trinta numa Volksbond a kuminsá organisá sindi- 
katonan - pero no na e refineria! -, funda un ambachtsschool, un grupo di teater i un 
teater, konstruí kas di pueblo, lanta padvinderij, un biblioteka i klupnan deportivo. 
A desplegá e aktividatnan akí relativamente lat. E refineria di petroli tabata ya 
prominentemente presente na Kòrsou i su influensha sosio-ekonómiko tabata 
palpabel den hinter komunidat. Ademas, e aktividatnan di Volksbond por a forma 
solamente un kontrapeso pa un frakshon di e ‘tentashonnan’ ku Kòrsou tabata ofresé. 
Mester enfatisá tambe ku e aktividat i organisashonnan ya menshoná tabata 
representá kontinuashon di e paternalismo di siglo XIX di mishon katóliko. P’esei 
parsialmente e aktividatnan akí ta destaká di un forma desfaborabel kompará ku 
loke por a haña otro kaminda den komunidat. 
E intento di mishon katóliko i su eskritornan pa kombatí na promé lugá 
verbalmente e influenshanan koruptivo ta kuadra perfektamente ku e forsa ku e 

tempu ei tabata atribuí na novelanan di tésis. Mester tabata tambe inisialmente mashá 
difísil, pa no bisa imposibel, pa mishon katóliko i e outornan kalkulá te ki grado e 
kambionan sosio-kultural lo a keda manifestá. Ora ku pa mas o ménos 1930 e 
kambionan tabata tumando lugá di un manera mashá aselerá, mishon katóliko a 
kambia e maneho sosio-kultural pa unu di orientashon mas bien sosio-ekonómiko. 
Esei tabata impliká ku mishon katóliko mes, for di e momentu ei, tabata duna ménos 
importansha na e novelanan di kapítulo pa kapítulo den kombatimentu di civilizacion 
moderna. Ku esaki, iglesia katóliko indudablemente a mina envolvimentu di 
outornan antiano. 

Pero tin algun faktor mas ku a mina importansha di e foyetonnan original na 
papiamentu. Ku yegada di e refineria hulandes importansha i prestigio di idioma 
hulandes a krese mas ku nunka na e kolonia. Esun ku ker a mehorá su posishon 
sosio-ekonómiko mester a aseptá hulandes i laga papiamentu pa loke pa hopi tempu 
e tabata kasi eksklusivamente: un lenga papiá. Hustamente e grupo ku mester a 
alkansá via foyetonnan na papiamentu i na promé lugá hóbennan di e grupo ei ku 
tabata mucha di skol, a komprondé e nesesidat di siña dominá hulandes. Ta mas ku 
klaro ku foyetonnan na papiamentu no tabata apoyá semehante konvikshon: si mester 
a lesa, anto mihó na hulandes. P'esei den kurso di añanan trinta tabata duna tur 
enseñansa na hulandes, miéntras ku promé ku esei tabatin basta espasio pa 
papiamentu, partikularmente na skol di kunuku i tur kaminda na e islanan, pa duna 
lès di katisashi. 

Toos Smeulders, ku a dediká su tésis na posishon di hulandes i papiamentu den 
enseñansa, a resumí e desaroyonan na Kòrsou di e siguiente manera. 

“Yegada di Shell a trese empleo. Komèrsio na e isla, tráfiko di plaka i 
entrada di famianan a krese supstansialmente. Na tòp di e piramit sosio- 
ekonómiko tabatin esnan prosedente di Hulanda, ku nan funshonnan 
haltu, nan suèldunan haltu i, no lubidá, nan idioma, ku nan no ker a laga 
pa nada di mundu. Dor di tur esaki e poblashon di Kórsou a kuminsá 
mira hulandes ku otro bista. Esaki tabata e idioma di e prominentenan 
sosio-ekonómiko. En general pues, esun ku ker a hasi promoshon na 
Kòrsou, i prinsipalmente “na Isla’, mester por a papia por lo ménos 
hulandes. Den algun kaso te hasta hañamentu di trabou komo eerste 
bediende òf kriá, tabata dependé di bo dominio di hulandes. [..] 

[M.D.] Latour [1936] tambe a skibi: “Pokopoko yu di Kórsou a bin 
komprondé di eksperensha, ku unda ku e bai buska trabou 
outomátikamente promé pregunta ta: Bo sa hulandes?” [Anto] na 1905 
[frater Victor] Zwijsen [ainda] tabata di opinion ku un alumno, ora e 
kita skol, den lucha pa bida, no tabatin nada na hulandes; na 1936 opinion 
di Latour tokante e siguiente generashon tabata diametralmente opuesto 
na esaki: “Pa nesesidat, pa su pan di kada dia, e [yu di Kòrsou] ta dedik’é 
awor mas na hulandes ku ántes.’ (Smeulders 1987: 203/4) 

Petronia tabata un konfirmashon di loke a keda konstatá ariba. El a papia mashá 
positivo di aseptashon di lenga hulandes i a motivá su posishon di e siguiente manera. 

“Tabata un bendishon ku hulandes [...] tabata dominá [den enseñansa]. 

Pa nos generashon hulandes tabata e kondishon pa por a skapa. E 

kuponan di trabou, riba kua mishon katóliko ya no tabatin influensha, 

na promé lugá na e refineria i na gobièrnu, tabata e posibilidatnan 

palpabel pa bai dilanti, i pa esei bo mester tabata sa hulandes. Mi a 

probechá di esei. Skibimentu di novela manera “Venganza di un amigo” 

apsolutamente no ta forma parti di esei.” (Broek 1992: 8) 
E importansha kresiente di hulandes a stroba e idealnan di promé ku di dos guera 
mundial pa loke ta trata papiamentu i desaroyo di e idioma akí. E enorme oumento 
di dependensia ekonómiko di Hulanda a mina e suposishon ku mester a buska lasonan 
ku bisiñanan di abla spañó, di kua nos a papia anteriormente. A pesar di esfuersonan 
di Kroon i Fray, den práktika di tur dia hustamente hulandes a influenshá papiamentu 
mashá hopi. A bini aserka ku e idea tabata krese kada bes mas, ku papiamentu no ta 
un spañó “bastá”, sino ku kisas mas bien e tabatin laso ku portugues. Na final di 
añanan binti e lingwista aleman-chileno Lenz ya a mustra riba influensha di portugues 
den su estudio El Papiamento: La lengua criolla de Curazao (1928), pero te den e 
dékada siguiente a tuma esaki na serio den sírkulonan mas amplio. Un diskushon 
largu den La Union na 1938 a duna hopi atenshon na importansha di portugues pa 
papiamentu. A bandoná un pensamentu generalmente aseptá 1 a kuminsá aparesé 
sker den fundeshi di Kroon su ideal. 


Pero e skernan i e falta di envolvimentu — di parti di e poblashon afro-kurasolefio 
i di outornan — den Iglesia i ideologia katóliko, a surgi tambe den kurso di añanan 
trinta i e dékada siguiente prinsipalmente pa un otro motibu. Disgustu kresiente ku 
proseder di klero katóliko na Kórsou a bira e elemento desisivo. Promé biaha ku un 
hende di filanan katóliko a ekspresá e disgustu akí eksplísitamente tabata na 1928, 
dia Pedro Pablo Medardo de Marchena a publiká un foyeto titulá Ignorancia o 
Educando un pueblo. Di esaki De Marchena mes a laga sa despues den su promé 
Mi carta pastoral, ku e intenshon tabata “desperta nos pueblo contra tiranía i 
intriganan clerical”. E Carta pastoral tabata un blachi imprimí na un banda ku 
atake riba mishon katóliko i su influensha.'* 

E ideanan di De Marchena den e artíkulo akí sigur ta tumá parsialmente di 
esunnan di e aktivista hamaikino i lider neger Marcus Garvey (1887 - 1940). Garvey 
a biba hopi tempu na Estádos Unídos, kaminda el a logra haña mashá hopi siguidó. 
Ta mashá probabel ku ya durante un biahe di negoshi pa Estádos Unídos, inme- 
diatamente despues di promé guera mundial, De Marchena a bini den kontakto ku 
ideanan di Garvey. E foyeto di De Marchena a dal duru i probablemente a alkansá 
mas hende di loke mishon katóliko tabata suponé i sigur mas di loke klero katóliko 
tabata deseá. De Marchena no a dediká alabansa na e kontribushonnan balioso di 
mishon katóliko na desaroyo di pueblo antiano, sino ku el a ekspresá akusashonnan 
direkto den palabra ku no ta laga ningun duda. 


M Di esakinan tin dos den biblioteka di S.A.L. “Mongui” Maduro, Kòrsou. 

“Na kende nos debe tal atrazo mi querido Lector? kende tin culpa cu 

nos ta falta tur es Rangonan alto, necesario pa duna prestigio ne raza 

negra? Bo no por calcula mi Lector? Ta es HOMBERNAN blanco i 

wowo blauw, cu ta parce muher na nan forma di bistir, cu ta pertenece 

na dos Patria diferente, es decir ROMA i HOLANDA, ta nan tin CULPA 

di es situacion atraza di CORSOUW, awor cu nos PUEBLO di COLOR, 

ta goza di casi CUATER GENERACION for di Emancipacion.” (De 

Marchena 1928: 7) 
Ora na mei di 1940 di dos guera mundial a kuminsá pa Reino Hulandes tambe, 
gobernador G.J.J. Wouters a duna òrdu pa detené tur “elemento ku ta forma peliger 
pa estado” i a manda nan e kampo di internashon na Boneiru. De Marchena ta entre 
e proménan ku nan a bai kuné, bou di sospecho di ta simpatisá ku komunismo i ku 
Alemania. E siguiente sinku aña el a pasa den e kampo. Aya el a skibi su poesianan 
na papiamentu, entre otro e tan popular “Esta dushi!”, ku a haña fama ku e título di 
“Bula Waya”, (riba esaki mira tambe e siguiente kapítulo). 


Fragmentashon di envolvimentu di eskritornan den e ofensiva di sivilisashon di 
mishon katóliko ta sali mas na kla den e artíkulonan krítiko di e novelista Willem 
Kroon. Na añanan trinta el a ekspresá krítika skèrpi kontra índole di e metementu di 
misioneronan, e defensornan profeshonal di katolisismo. Fe katóliko mes e no a 
bandoná nunka. Kroon a skohe pa su krítika e kaminda tan usá di remitido den 
korant; un par el a skibi na hulandes. Su apuntenan krítiko riba e misioneronan 
katóliko a aparesé den e semanario La Prensa, ku iglesia katóliko tabata yama “e 
korant di diabel”. 

Promé sinku aña di edishon di La Prensa — 1930 te 1934 — a bai perdí. Dese 
tur kontribushon di Kroon no a keda konservá. Den Biblioteka S.A.L. “Mongui” 
Maduro tin sí ainda remitidonan di Kroon ku a sali den La Prensa, den promé mitar 
di añanan trinta. E dosein di rekorte di korant akí ta mustra bon kla ku den bista di 
e outor produktivo tabatin mashá kos robes den manera di biba i prosedé di 
misioneronan katóliko. Un di e puntonan di krítika mas importante di Kroon tabata 
diskriminashon basá riba koló. 

“Hendenan ku ta yamá pa trese fraternidat entre hende, tur ora bai ta 

mustra nos ku nan ke parti pueblo den klase i kategoria, dunando hende 

blanku òf esnan ku moda privilegio riba hende pober i hende pretu.’ 

(La Prensa, febrüari òf mart 1931) 
Kroon a demostrá di ta un sensuradó mashá sensibel di ekspreshon i komportashon 
basá riba e supuesto superioridat di hende blanku riba e grupo di poblashon afro- 
antiano, òf ku tabata privilegiá e proménan riba e últimonan akí. Asina Kroon ta 
habri afó den algun artíkulo den La Prensa kontra esnan responsabel pa e subida 
selektivo di preis di koriente, kaminda esnan ku ta konsumí hopi ta paga un tarifa 
mas abou ku e konsumidó chikitunan. Mishon katóliko tambe tabata pertenesé na 
esnan ku ta konsumí hopi, pero e siudadano di klase medio nò. Otro krítika tabata 
konserní e forma ku tabata trata i paga kriánan di kas. Tambe e doñonan di kasnan 

chikí ku por a kobra hiir ekstremadamente haltu pa motibu ku demanda a krese 
asina tantu, mester a tende nan bèrdat. Kroon a pone e último problema akí sentral 
tambe den su novela ‘Mester a deré promé el a drenta na casa”, La Union 1926/7, 
den kua e ta kritiká bisionan manera ‘eksplotashon’ i “avarisia”. 

Manera ya a splika ariba, su krítika komo tal no tabata toka eksklusivamente 
klero katóliko. E echo ku doktrina katóliko komo prinsipio ta faboresé igualdat, sin 
importá koló òf posishon sosio-ekonómiko, tabata pone ku Kroon tabata habri afó 
ku mas furia ainda kontra representantenan di e doktrina ei, ora e mira nan hasi 
distinshon. Na Kroon su pareser, mas ku un biaha koló skur i posishon sosio- 
ekonómiko débil tabata e faktor desisivo pa e trato ménos bon di e yu di Kòrsounan 
akí na man di misioneronan. 

Den bista di Kroon poder di mishon katóliko lo no mester a alkansá mas aleu 
ku asuntunan direktantente ligá ku religion. Mishon katóliko lo mester a pèrkurá pa 
trata e poblashon afro-antiano den iglesia i den bida religioso di un manera humano, 
meskos ku ta trata otronan. Den esaki mishon katóliko a faya den hopi sentido, loke 
a keda demostrá, segun Kroon, pa e kantidat limitá di hende ku tabata bai misa. Pa 
miedu hendenan tabata bai misa un òf dos biaha pa aña, pa si akaso nan muri e aña 
ei, en todo kaso nan ta sigurá di un entiero den tera sagrado i no den chiké. E 
menasa enserá den un ‘entiero manera un porko”, den tera no-konsagrá, tabata un di 
e métodonan di opreshon diskriminatorio di mishon katóliko. Meskos ta e asuntu di 
batisá yu natural mainta tempran riba un dia di siman, na lugá di riba djadumingu. 
Ku indignashon Kroon ta opservá ku: “[a]unque cu ora e [yu natural] bira homber i 
e tin placa i posicion e ta buscá i apreciá den circulo di Clero.” (LP, 3.1X.1931) 

Segun Kroon klero katóliko tabata karesé di sufisiente rèspèt pa e partikulari- 
datnan di komunidat kurasoleño ku a krese histórikamente, en partikular ora ta trata 
di e grupo di poblashon afro-antiano. Iglesia ta skonde su propio erornan, manera 
inkisishon, pero ta mustra dede riba supuesto erornan di e pober afro-kurasoleñonan 
te den nan graf. P'esei Kroon no por a hasi den e kaso akí otro kos sino elogiá 
aktuashon di hendenan no-katóliko. 

“[Glracias a Dios [anticlericalnan] a crea cementerionan publico, libre 
riba un terreno bendicioná pa Dios mes i no rebendicioná pa Clero! [...] 
Na cada parochie na cunuco meste di un cementerio publico; aya tambe 
tin hende, cu no quier ta yamá porco, ni na bida ni na morto!” (LP, 
3.1X.1931) 
Ku tur probabilidat Kroon no tabata trese dilanti un opinion mashá personal, sino 
un disgustu, na e momento ei apénas pronunsiá públikamente, di un kantidat kresiente 
di yu di Kòrsou katóliko. 
“Awor ami sa di basta tem, cu pa Clero, negro i pobre ta un tao di nul 1 
nos no ta sirbé sino pa sostene nan poder. [...] [Hasta] den misa tin 
distincion di categoría, stand, color i rasa. Continuamente catoliconan 
ta murmura di orgullo di clero, distincion den trato di blanco cu negro i 
privilegio duná na aristocratnan cu ta ningá na pobre i negro.” (LP, 
26.11.1930) 

E disgustu a krese pa mas ku un dékada, promé ku a ekspres'é ku mas frekuensha 1 
pa, finalmente, rechasá mas ainda poder sosial i kultural di mishon katóliko na 
Korsou. 

Debi na su filosofia — i bou di preshon di e otro faktornan menshoná — pronto 
Kroon a saka su konklushon i stóp di skibi foyeton puramente katóliko. Otro 
eskritornan a sigui i e generashon nobo di outor tampoko no a tuma e “antorcha” for 
di nan man. Asina Kroon tabata efektivamente i simbólikamente un representante 
di e grupo, kada bes mas grandi, ku tabata libra su kurpa di influensha di mishon 
katóliko riba kosnan di tur dia, entre nan, skibimentu i lesamentu di foyeton katóliko. 
P'esei tambe redakshon di La Union a suspirá na 1938: 

‘[N]os a yega na comprende cu mayoría di nos hendenan cu ta gusta 
leza alomenos, ta leza mas bien novelanan insignificante, conta cuenta 
i otro cosnan menos importante cu ta bai dilanti nan bista. Mayoria no 
ta busca di sa o no ta import'e si tendencia di e loque nan ta bai leza ta 
encerra algo bon i cu nan lo por saca algun ventaha o siña algo afor. [...] 
Ocasion no ta falta pa leza, pero ta e boluntad pa leza cos bon ta falta.” 
(LU, 5.V.1938) 
E grupo di poblashon pa ken tabata skibi e foyetonnan a bin haña un otro idea di cos 
bon, ku tabata distinto di e konsepto ku mishon katóliko tabata propagá. 


Un kousa perdí 


Mishon katóliko no a bandoná sin mas su intentonan pa presentá kreyentenan “bon 
teksto”. E lesadónan di La Cruz, ku por lo general a haña ménos skol ku esnan di La 
Union, tabata haña den añanan kuarenta tambe novela di foyeton, tradusí na 
papiamentu, aprobá pa Iglesia katóliko. Entre otro e boneriano Olimpio Eustacio 
(Tavio) Sint Jago, un subrina mas hóben di Jozef S. Sint Jago, tabata dedik’é na e 
aktividat akí. Pastor Julio Henriquez a desplegá ademas pa e fiel baidónan di misa 
e inisiativa di krea un “biblioteka propio”: Mi Biblioteca Papiamento. En total a 
publiká dieseis buki chikí ku tradukshon for di hulandes, spañó i ingles. Tabata 
distribuí e bukinan na Aruba, Boneiru i Kòrsou via misa di parokia i nan no tabata 
optenibel na ningun libreria. E invershon den un biografia di Santa Filomena - ku 
na 1941 a aparesé bou di e título di Santa Filomena - a nifiká fin di e seri: e baidónan 
di misa tabata bai ku un ehemplar kas sí, pero tabata ‘lubidá’ di paga (manera 
Henriquez a komuniká personalmente). 

Den algun sentido Mi Biblioteca Papiamento a marka un transishon den e 
“empresa” literario. Ounke ningun di e bukinan no tabata kai pafó di e kampo 
religioso-ideológiko di iglesia, algun di nan tabatin, ademas di e tarea edukativo, 
tambe e funshon di dibertí. Esaki ta konta espesialmente pa e tradukshonnan ku 
Arturo Leito — hasiendo uso di e seudónimo Chobil — a inkorporá den e seri. Su 
tradukshonnan tabata di e asina yamá “Tom Richardson stories”: kuentanan di 
detektive! Mishon katóliko tambe a probechá un tiki di e proseso di sekularisashon, 

dor di krea pokopoko pero sigur mas espasio pa pasatempu sin un karakter 
eksplísitamente edukativo. Despues esaki tabata sosodé kada biaha ku mas 
frekuensha. Asina den e dékadanan siguiente tambe tekstonan ku no tabata un sosten 
evidente di ideologia katóliko — manera esunnan di Pierre Lauffer — por a sali den 
korantnan manera La Cruz (mira tambe kapítulo IV). 

E echo ku aki tabata trata di buki chikí, na lugá di novela di kapítulo pa kapítulo 
den korant, ta un indisio ku a surgi demanda pa publikashonnan den un otro forma 
ku den korant. Ounke te dia di awe korant ta un medio importante pa literatura na 
papiamentu, publikashon den forma di buki a kuminsá manifestá su mes pokopoko, 
pero sigur. Publikashonnan literario na papiamentu no tabata kompletamente ousente 
den pasado, prueba di esaki ta e publikashonnan di algun novela di Kroon i Fray, na 
forma di buki, despues ku nan a sali den korant. Promé ku di dos guera mundial, sin 
embargo, korant tabata e medio mas importante pa literatura na papiamentu. Banda 
di esaki a bini publikashon di buki i, algun tempu despues, di revista literario. E 
formanan di publikashon akí a oumentá durabilidat i, pa motibu di esaki, en prinsipio, 
importansha di e tekstonan en kuestion. Ademas, nan tabata suponé eksistensia di 
un públiko finansieramente kapas i dispuesto pa kumpra buki i revista. 


Por añadí na e intentonan envano pa rebibá literatura na papiamentu di karakter 
katóliko, e elogionan notabel na persona di Shon Wein Hoyer. Probablemente e 
palabranan di elogio den “Cerca un nèshi’ i algu mas, La Union, 10.11.1938, tabata 
di Frank E. Pietersz. Publikashon di e poesia di Hoyer ‘Cerca un nèshi’, den La 
Union di e siman anterior, tabata motibu pa Pietersz elogiá Hoyer, i despues kritiká 
fuertemente e falta di poesia di bon kalidat na papiamentu, di karakter katóliko. 
Bou di e bon kalidat rekerí e no ta komprondé solamente e manera di pensa katóliko, 
sino ku ademas e poesia mester demostrá, segun e, atenshon ekstraordinario pa 
aspektonan formal manera ritmo, elekshon di palabra i kombinashonnan di zonidu. 
Segun e, e poesia ya menshoná di Hoyer tabata poseé e kualidatnan akt 1 Pietersz 
tin partikularmente na bista e versonan di okashon ku a sali den La Cruz. 

“[...] bisá seriamente gran número di versos cu sa queda publicá den un 

apreciable colega di causa [= La Cruz], ta di efecto chocante. Bo no ta 

mira den nan sino e prurito di autor di exhibié na verso. Tur cos ta 

abundá den nan, absolutamente tur cos, menos... poesía. Nos no que 

exigi mucho, pasobra nos ta comprende cu poéta mes ta mashá scars 

den nos medio i cu pa bo luci como tal, bo meste ta nacé poëta; ma no ta 

muchu pidi pa pone mas atencion masque ta den proporcion di número 

di sílabas i den rima.” 
E alegato di Pietersz sigur no tabatin e efekto deseá, loke e inskripshon pa promé 
konkurso literario na Islanan Abou a konfirmá. 


15 Despues otronan no a konfirmá e opinion aki. Ta solamente Nilda Pinto a inkluí e poesia den su 


Corsouw ta conta na 1954, pero fuera di e dos intentonan akí, e poesia no a hala atenshon di 
otronan. 

E echo ku no tabata yega mas kontribushon poétiko original na papiamentu pa 
publiká den La Union a pone un di e kolaboradornan di e korant, pader Reg. Dellaert, 
pensa riba e posibilidat pa organisá un concurso. Na mei 1940 el a trese e idea 
dilanti, pero e entusiasmo a resultá mashá limitá. Dia 21 di novémber siguiente el a 
ripití su proposishon, lokual un tal Trino a bolbe lanta fo'i tera shete luna despues, 
na yüni 1941. E ora ei e redakshon a adoptá e idea i a lansa promé concurso literario 
nacional di Antia Hulandes. A fiha 31 di ougústús di e aña ei komo último fecha di 
entrega di manuskrito. Ya na yüli por a nota ku tabatin asina poko interes, ku Trino 
a habri afó kontra su lektornan. 

“Sr. Redactor, mi ta conbenciendo mi mes awor aqui, cu nos lenga 

Papiamento no bal nada pa nos mes yiúnan di terra, cu tur lo que nos ta 

protesta ta sin fundamento, cu mayor parti di nos hendenan di habla 

papiamento ta wèl habri nan boca asina grandi, pero a fondo nan mes 

no ta sinti nada, no tin ningun consideracion, no tin ningun aprecio, i 

tampoco ningun respet pa nan lenga, pa lenga di nan mama. [...] [S]i 

nos ta asina sin brio, sin ánimo, sin energia, sin sentimento, sin orgullo 

pa nos mes lenga, anto larga nos coba nos buraco fo'i djawor.’ (LU, 

27.V11.1941) 
Un par di dia despues e hóben Luis Daal ta reakshoná riba e atake di Trino. Den su 
kontribushon “Nos idioma i su uso” Daal ta opiná, ku apsolutamente no por akusá 
pueblo di falta di amor pa su propio idioma. Prinsipalmente enseñansa, na opinion 
di Daal, a pone ku “[...] nos a bai acustumbrando nos cu holandes, pero esai no kier 
bisa cu nos a lubida Papiamento o cu nos ta despreci’é, sino unicamente cu ta mas 
facil pa nos expresa nos ideanan mas elevá (p.e. den un poéma) na Holandes, Ingles 
of Spanjó [... (LU, 31.VIL1941). 

Parsialmente entre otro debí na loke Daal a trese dilanti, e promé konkurso 
literario a frakasá. Pero kontrario na loke Trino i Daal a suponé òf por a suponé, den 
kurso di e dékada ei papiamentu literario debidamente a konosé un avanse nobo. 
Un avanse sin bendishon di Iglesia katóliko. Dese frakaso di e konkurso ta asentuá 
prinsipalmente rechaso di e punto di orientashon di kustumber. Doktrina katóliko 
ya no tabata duna outornan hóben e siguridat, ku pa dékadanan largu a determiná 
skibimentu di teksto literario den tur aspekto. 


Na prinsipio Daal mes tambe tabata prueba palpabel di su mes ponensia. Su 
partisipashon na e konkurso literario di Cultureel Centrum Curagao na 1954 a konsistí 
di e obra na prosa skibí na spañó “Cada vida es un mundo”, miéntras ku e promé 
obranan ku el a publiká — Viajar y escribir: palabras íntimas, 1951, 1 Estampas 
españolas, 1951 - tambe tabata na spañó. Na dos okashon - dia 4 di Oktober 1944 i 
8 di Oktober 1947 - Daal a pidi den La Prensa atenshon pa obra di Joseph S. Corsen, 
entre otro pa su poesia na papiamentu “Ata nubia”, pero Daal mes a usa spañó pa e 
dos artíkulonan. 

Elis Juliana tambe a kai na kuminsamentu pa e supuesto nesesidat di usa un 
otro idioma ku no ta papiamentu, pa “nos ideanan mas elevá”. Su promé poesianan 

ta na spañó i a sali den La Prensa. Lauffer tambe a publiká un di su promé poesianan 
na spañó: ‘A Lelia Capriles? den La Prensa di 25 di sèptèmber 1943. Hopi aña 
despues el a dediká atenshon amplio den e artíkulo na papiamentu “Vredewijk i su 
époka' na Lelia Capriles, kende a hunga un papel importante den bida di Lauffer. 
Tempu ku Edward de Jongh ya tabata publiká na papiamentu, e outor akí a hasi 
ainda na 1953 un intento pa publiká un kuenta na spañó, Guillermo. Di e intento 
frakasá akí e mes a bisa lo siguiente. 

“Ounke e librito delegá tabata nèchi akabá, e benta a bira un frakaso 

total. Mi a bende apénas algun dozein di ehemplar. Un mainta m'a disidi 

di pone sobrá di e edishon di 500 ehemplar dilanti di mi porta di kas den 

Klipstraat [na Otrobanda]. Ora mi tabata bolbe di ofisina, e ehemplarnan 

a kontrami, bientu a hiba nan hasta te den Breedestraat.” (Broek 1992/ 

3: 81/2) 
Despues di segunda guera mundial, aparte di spañó tòg ta prinsipalmente idioma 
hulandes, sea o no temporalmente, a ehersé mayor atrakshon riba outornan antiano 
(riba lokual lo amplia den e siguiente kapítulonan). 


Frakaso di e seri Mi Biblioteca Papiamento, e elogio di Pietersz, konkurso frakasá 
i defendementu di otro idiomanan ku no ta papiamentu, ta mustra prinsipalmente 
riba un falta di disponibilidat pa skibi cos bon, ku lo por a apoyá e kousa katóliko. 
E disponibilidat no ta disparsé kompletamente. Lauffer por ehémpel a mustra su 
mes ainda dispuesto pa skibi den añanan sinkuenta un foyeton pa e korant di Partido 
Katóliko di Pueblo, Alerta, ku tabata aparesé kada dos siman. Bou di e seudónimo 
Carlos M. Fernandes, Lauffer a publiká e novela kòrtiku “Philomene”, ku difísilmente 
por konsiderá komo un matis di e ideologia katóliko, te pa por konsider*é rechaso 
di e ideologia akí. Pero, kontrario na e otro tekstonan di Lauffer, te awor “Philomene” 
no a resultá mas ku título di un novela kòrtiku: ni sikiera e bibliografia, mashá 
ekstenso, di obranan di Lauffer, no ta indiká ki tempu presis el a sali.'* Miguel 
Suriel a publiká ainda di 15 di mart 1945 te 27 di desèmber 1945 un novela 
karakteristiko katóliko di kapítulo pa kapítulo, “Pan criollo”, den La Union. Kasi 
direktamente despues novela di tésis ta pasa kompletamente pa olvido, si nos tuma 
na kuenta ousensia kompleto di atenshon di parti di krítika literario. Parse ku despues 
Suriel a dedik’é na novelanan mas mundano. Entre e papelnan ku el a laga atras a 
haña un di e novelanan kòrtiku akí, tokante loke amor ardiente por hinka hende 
aden, ‘Amor al dia’, ku póstumamente a sali den La Union, (16.V.1968 te 
4.VIL1968). E novela no a logra haña ningun reakshon di ningun krítiko. Parse ku 
Suriel a kuminsá ku un otro novela òf novela di tésis, titulá “Terible eco di boz di 
destino”, pero no a publiká nunka nada di dje. 


Ip Hopi edishon di e korant di partido Alerta a bai perdí. Pero den biblioteka di Koninklijk Instituut 
voor de Tropen, den e kolekshon di De Gaay Fortman, tin gran kantidat di e edishonnan den kua 
“Philomene” di Lauffer a aparesé. Promé entrega a sali den e edishon di 16 di yüni 1951 i último 
entrega den esun di 7 di novèmber 1952. 

De fakto e tekstonan papiamentu na prosa, skibí den añanan promé ku di dos 
guera mundial, no a kuri otro suerte ku ‘Pan criollo” di Suriel òf “Philomene” di 
Lauffer. Despues di segunda guera mundial e opinion ku Cola Debrot a ekspresá na 
1955 tabata konta pa hinter e produkshon literario na prosa. 

“En general e obranan akí no ta mashá kos komo novela. Komposishon 
di un novela ta rekerí un nivel intelektual, ku serka nos ainda no ta 
eksistí. Balor di e novelanan akí por lo pronto ta sinta prinsipalmente 
den e estupendo fragmentonan ku nan ta kontené. Lamentablemente no 
ta otro.” (Debrot 1955: 53) 
Nunka ningun hende no a kontradesí opinion di Debrot, i e silensio den krítikanan 
literario en torno di e outornan di promé ku guera solamente a konfirmá Debrot su 
pareser. Ni Debrot ni ningun otro hende nunka a sali konkretamente na defensa di e 
“estupendo fragmentonan”. Por lo demas, Debrot, den un komposishon tokante litera- 
tura franses ta bisa di manera mas eksplísito, ku e no ta enkantá ku novelanan di 
tésis katóliko. 
“Den mi hubentut, durante un cours de vacances na Boulogne s/M, 
kolega kursistanan franses a ofresémi algun novela, ku lo mester a 
mustrami e kaminda ku ta kondusí na Iglesia mama [...] [i] ku no a hasi 
ningun impreshon riba mi, si no ta “Vorspiegelung falscher Tatsachen” 
[presentashon di echonan distorshoná])”. (Debrot 1987: 213) 
Asina negativo sin embargo nunka tabata papia di literatura papiamentu di promé 
ku di dos guera mundial. Ta di mes ku Debrot tampoko no a hasi esaki: e palabranan 
sitá ta saká al fin i al kabo for di un komposishon kaminda indirektamente ta trata 
novelanan di tésis katóliko franses. 

Solamente di un novela di tésis na papiamentu Lauffer a saka un (estupendo?) 
fragmento, esta di Giambo bieuw a bolbe na wea, i a publik'é den su antologia Di 
nos (1971). Konsiderando e artíkulo di dje tokante Kroon, den Mangasina, e tabata 
na altura sí di e echo ku ‘el [Kroon] a skibi ocho novela na papiamentu”. Lauffer no 
a mishi mes ku prosa di promé ku segunda guera mundial di e otro outornan. Den 
un kontribushon den Kristòf, e krítiko i poeta Habibe a ekspres'é di un manera mas 
apsoluto ainda riba literatura na papiamentu. Miéntras Debrot i Lauffer ainda tabata 
mustra ku nan ta konsiente di eksistensia di esfuersonan literario den e dékadanan 
promé ku di dos guera mundial, Habibe i otronan ta ignorá esakinan kasi 
kompletamente. 

“Nos literatura na papiamento ta hopi yón ainda. Si nos keda sin konta 
e poemanan di Joseph Sickman Corsen (na papiamentu), skibí na 
kabamentu di siglo pasá of na kuminsamentu di e siglo akí, nos por bisa 
trankil ku nos literatura apenas tin 35 aña di existensha. E literatura ku 
nos ta papia di dje aki ta esún ku un karákter kulto i na papiamentu.’ 
(Habibe 1975:31) 
Te na ora ku Habibe den e tempu ei tabata na altura mes di eksistensia di mas di un 
dosein di novela di tésis, e no a duna nan en todo kaso ningun balor literario. Na 
1994 Habibe a konfirmá den dos kontribushon den Beurs- en Nieuwsberichten (5 IL. 

i 10.IX.1994), ku no por yama e novelanan di tésis di promé ku guera “literatura 
karibense’. Habibe ta ignorá e balor literario ku outornan manera Kroon i Fray 1 
nan lektornan mes tabata duna na e tekstonan ei. P'esei mes e ta konkluí na 1975 ku 
‘Nos ta den promé fase ainda” ku desaroyo literario na papiamentu di despues di 
1940. 

Tampoko ora Servisio di Kultura a reeditá Giambo bieuw a bolbe na wea di 
Kroon (1979) i Muher culpable di Suriel (1978), no a atribuí na e novelanan kalidat 
literario duradero. Al kontrario. Den su tratamentu di Muher culpable Aurea Rosario 
ta atribuí eksklusivamente balor históriko na e novela. 

“Den e obra aki ta sali bon kla ku kada epoka tin sierto norma ku despues 

di tempu ta kambia di balor. Pesei mes e buki aki tin su balor historiko 

kaminda nos por lesa kon mas o menos 50 aña pasá nan tabata pensa 

over e.o. bida'kasa, deber di mayé i yunan, i importansia di mayó” 

(Tempu, 17.VIL1980). 
Ku esaki ta konfirmá sí e motibu tras di e re-edishonnan, pero esakinan no a duna e 
obranan en kuestion ningun status literario entre lektornan di añanan setenta i 
ochenta. Servisio di Kultura no a publiká e bukinan tampoko di un forma ku even- 
tualmente lo por a promové e status akí. E publikashonnan ta re-edishonnan fotográ- 
fiko, sin ningun teksto akompañante òf nota aklaratorio. 

Atenshon pa prosa di promé ku di dos guera mundial na papiamentu, na añanan 
ochenta i nobenta — entre otro e tésisnan di Broek (1990) i Rutgers (1994), i e 
publikashon akí — wèl a trata di detayá mas e “balor históriko”, pero no tabatin ni tin 
e intenshon di fòrsa un re-evaluashon literario di parti di lektor i krítikonan 
kontemporáneo. 


E novela di Kroon i e tresnan di Fraai!” ku nan a publiká pa nan propio kuenta 
despues di segunda guera mundial, tampoko a logra yama mashá atenshon. Na 
momentu di e publikashonnan akí e outornan ya no a haña apoyo mas di mishon 
katóliko manera tabata e kaso promé ku guera. E novelanan ta mustra ménos e 
karakter di novela eksplísitamente di tésis, ounke nan no ta apartá nan esensialmente 
di doktrina religioso katóliko. Prinsipalmente e outor ku sa tur kos ta limit'é un tiki 
den interpretashon kontinuo di aktonan di e personahenan i tambe den dunamentu 
di komentario riba kualidat di karakter i susesonan. E kontraste karakterístiko entre 
“bon” i ‘malu’ tambe ta algu ménos pronunsiá. Ku esaki a kita di e novela di tésis 
algun di su karakterístikanan mas notabel. Asina e outornan ta laga tambe mas 
espasio pa e lektornan mes interpretá e aktonan. Prinsipalmente Kroon ta ofresé e 
espasio akí den su novela Su unico amor, di 1946, kaminda e ta pone e relashon 
interétniko na diskushon. 

E novela sin embargo no a logra yama atenshon di krítikonan influyente manera 
Debrot. Nunka Debrot no a referí na dje den su eksposishonnan tokante literatura 


17 Algun aña promé ku segunda guera mundial e manera di skibi Fray su nòmber a kambia na Kranshi 


pa Fraai, pa motibu di eror di un amtenar. 

antiano, ni tampoko ningun otro krítiko. Ora a puntra Debrot kua tabata su fuente di 
inspirashon pa skibi Mijn zuster de negerin, Debrot te asta a kontestá: 
‘Den Mijn zuster de negerin bo ta haña, na mi opinion, meskla di dos 
tema prinsipal evidente: esta di e relashon interétniko, es desir meskla 
di rasa, i di e relashon insestuoso, es desir kibramentu di e tabú 
intrafamiliar. Ta dos tema ku sin mas ta presentá nan mes na nos den e 
komunidatnan di Islanan Abou, na un isla mas ku na otro. 
f] 
Mi tin idea ku na Hulanda nan ta mira prinsipalmente e tabú 
insestuoso. Na Antia tin prinsipalmente e tendensha di sera wowo ... pa 
tur dos tabú, esta tantu esun insestuoso komo esun interétniko. Mi pueblo, 
mi pueblo, ki dia bo ta stòp di sera wowo, enfrentá bèrdat ku wowo 
habrí.’ (Debrot 1975: 100/1) 
Ta interesante pa sa si Debrot su wowo mes tabata semper asina hanchu habrí, òf, 
si, loke ta mas probabel, bèrdaderamente e ker a habri nan asina hanchu. E, i kuné 
otro krítikonan, a ignorá totalmente Kroon su tratamentu di e tema di insesto den 
entre otro ‘Castigo di un abuso’ i e tema di ‘relashonnan interétniko’ den Su unico 
amor. 

E obra di Fraai apénas a skapa di sufri e mesun ‘destino’. Den un reseña di 
Fraai su Mal agüero den Beurs- en Nieuwsberichten (7.XI.1960) Enrique Goilo ta 
duna fuerte impreshon, debí na e manera ku e ta resumí e obra, ku e ta skibi un 
rekomendashon pa mèmpris. 

“E historia akí ta trata di un mucha hòmber, un asina yamá misunderstood 
ku, pa motibu di su trabesuranan, tabata krea tur kaminda enemigu i 
kende su presensia tabata un moléster pa bario. Asina el a kousa su 
pober mama tambe mashá rompekabes. A la largu el a bai nabegá i 
asina el a disparsé pa un tempu for di bista. Añanan despues el a bolbe, 
mashá madurá i, pa motibu di un seri di sirkunstansha, el a hañ'é aseptá 
den un mihó komunidat, kaminda por sierto el a siña konosé su futuro 
kasá etc., etc. Si bo no tin e bon buki akí ainda, mi ta rekomendábo 
altamente bo kumpr'é.” 
Aparentemente e historia no ta bale la pena resumí di un forma drechi: demasiado 
predisibel. Ya anteriormente Fraai a usa e elementonan den su novela *Un yiu di 
pueblo”, ku La Union a publiká di dia 1 di òktober 1931 te 6 di oktober 1932. 

Lauffer a inkluí un fragmento di Fraai su Nobleza di curazon (1947) i Mal 
agúero den su antologia Di nos, pero den Mangasina Lauffer ta parse di ta mal 
informá tokante e outor. 

“Promé ku Manuel Fraai a bira selador, e tabata nabegante. Den su 
kartanan na frater Richardus, su maestro di skol, e tabata konta loke el 
a mira, pasando ku bapor na varios lugá. Frater Richardus a bis’e ku ta 
bon pa publiká su deskripshonnan di biaha den korant lokal. Esei Fraai 
a bin hasi, firmando su artíkulonan ku su inisialnan M.A.F. Mes ora 
pueblo a gusta su artíkulonan. E ora ei Fraai a realisá ku e por skibi. 

Despues, alrededor di 1939, el a produsí su novelanan. Bo por haña nan 

kumpra na wenkel “1 pader.’ 
Aunke no ta imposibel ku Fraai mes ta motibu di e mal informashon akí. Ta mashá 
bon posibel ku Fraai a kuminsá di e manera deskribí pa Lauffer, pero 20 aña promé 
ku loke Lauffer ta indiká. E dos outornan tabata konosé otro basta bon i posiblemente 
Fraai mes a krea e impreshon di a kuminsá skibi novela te banda di 1940. En todo 
kaso despues di guera Fraai no a kana hasi propaganda pa su papel di promé ku 
guera, di defensor ferviente di katolisismo. 

Fraai ainda a konkistá sí un artíkulo kòrtiku den e dos edishonnan di e 
ensiklopedia di Antia Hulandes (Hoetink, red. 1969 i De Palm, red. 1985). Kroon i 
Suriel tambe a haña un espasio den nan. Ningun di e dos eskritornan akí no a haña 
sin embargo nan karakterisashon ni notanan bibliográfiko, ku bon mirá nan meresé. 
Pa Emilio Davelaar, Józef Sint Jago, Medardo de Marchena i Jossy Kleinmoedig 
no tabatin espasio mes. 


Despues di 1940 poblashon, entre kua outor, lektor i krítikonan, berdaderamente a 
bin ta komprondé otro kos bou di cos bon, bon lektura i literatura. 

III 


DEN SOMBRA DI LITERATURA SKIBI 


Ta quico esaqui ta?!" 
Si bo papia bon di mi, 
Ningun hende ta gaba bo 
pero: 
Si bo papia malu di mi, 
Tur hende ta critica bo. 
[Voz di pueblo, 15.X.1918] 


Prensa lokal ya a presta atenshon na regreso di Cola Debrot na Kórsou, promé ku 
na febrüari 1948 e barku ‘De Boskoop’ a mara den haf di Willemstad i e médiko, 
hurista i literato antiano a desembarká. Un koresponsal di Beurs- en Nieuwsberich- 
ten a anunsiá regreso di Debrot for di Hulanda den un artíkulo den e korant ei dia 9 
di desèmber 1947 i a pronostiká: “Nos no ke usa palabra muchu eksagerá, pero den 
kuadro di e kultura kurasoleño nasiente, Debrot ta en berdat un gran figura.” E 
diskushonnan tokante lasonan kultural entre Antianan Hulandes i Hulanda a bira 
mas i mas vehemente na fin di añanan kuarenta. For di su yegada Debrot lo probechá 
di e oportunidat pa duna su kontribushon ku palabra i akshon na e maneho kultural. 
Durante mas di trinta aña el a determiná grandemente kara di krítika literario antiano 
i ku esei apresio pa e tradishon sekular di traspaso oral di teksto. ` 

Na Hulanda a funda dia 26 di febrüari 1948 Stichting voor de Culturele Sa- 
menwerking tussen Nederland, Indonesié, Suriname en de Nederlandse Antillen 
(Sticusa). Direktor di Sticusa, Clemens Meuleman, a sali meimei di e aña ei pa “de 
West’ pa asistí na fundashon di e organisashonnan lokal. Mester a evitá un tráfiko 
kultural unilateral. ‘Resiprosidat’ i “kooperashon” tabata marká haltu den bandera 
hulandes, a lo ménos ku palabra. Di parti di Antia a pone bon kla ku no tabata 
anhelá patronahe di parti di Hulanda: ‘Kòrsou ta para enfátikamente riba e prinsipio 
ku e ke regla tur su asuntunan e mes promé, pa despues trese bosonan (Sticusa) 
aden, "1 

Dia 23 i 30 di desémber 1949 a funda respektivamente Cultureel Centrum 
Aruba (C.C.A.) i Cultureel Centrum Curagao (C.C.C.) pa yuda duna forma na 
‘resiprosidat’ i “kooperashon”. Debrot a bira presidente di e Konseho pa Maneho 
General di Fundashon Cultureel Centrum Curaçao, ku tabata konsistí di trinta i seis 
miembro. Entre nan tabatin un kantidat remarkabel di hende ku den e dékadanan 
siguiente lo laga tende frekuentemente di nan. Un lista di miembro di 15 di sèptèm- 
ber 1949 ta menshoná entre otro Charles Corsen, Luis Daal, Chris Engels, Nilda M. 
Geerdink-Jesurun Pinto, May Henriquez-Alvarez Correa, Oscar van Kampen, Pierre 


18 Kontesta di e charada aki ta na final di e kapítulo akí. 


19 Sitá for di un karta di Johan Hartog, un di e fundadornan di e fundashon C.C.C., dirigí na presidente 
di Sticusa, Meuleman. E karta, fechá 22 di sèptèmber 1949, ta wardá den archivonan di C.C.C. 

Lauffer, Tip Marugg, Pader Michael Möhlmann, Nicolas Piña i René de Rooy. Den 
transkurso di 1950 e presidente, na nòmber di e Konseho ya menshoná, a eksponé 
un kantidat di plan, ku el a splika detayadamente den diferente karta na Sticusa i ku 
el a presentá tambe den artíkulonan kòrtiku den Amigoe di Curagao. Den Amigoe 
di 27 di mei 1950 Debrot ta boga pa un “promoshon huisioso i planifiká di kultura’ 
na e islanan antiano. Tokante e posibilidat di interkambio efektivo entre Antia i 
Hulanda, Debrot a mustra no mas ku un entusiasmo moderá i el a formulá sutilmente: 
“na kuminsamentu lo eksisti [...] prinsipalmente un tráfiko unilateral, esta den nos 
direkshon” (4, 3.V1.1950). 

Por sierto Sticusa tabata di antemano konvensí di esaki. Den práktika ningun 
momentu so e Fundashon a deshasí di e paternalismo kolonial i e tabatin un konfiansa 
inkebrantabel den.importansha di kultura hulandes pa e teritorionan di ultramar. 
Ora ku despues di independensia di Indonesia a lanta un Sticusa nobo na 1955, e 
aspektonan mas skèrpi di e paternalismo akí a disparsé wèl, pero te na su disolushon 
na 1988 Sticusa no a logra deshasí di e stèmpel “kolonial”. I esei, a pesar ku di parti 
di Antia sigur tabatin sufisiente konvikshon pa enfatisá e nesesidat pa duna un 
propio aporte na desaroyo kultural progresivo di e islanan. Debrot a hasi esaki entre 
otro den su disertashon interesante ‘Cultureel wantrouwen op Curacao”, ku a sali 
publiká den promé edishon di e revista Eldorado na yanüari di 1949. E disertashon 
akí a keda publiká tambe pa hefe di redakshon di e tempu ei, Luis Daal, den e diario 
La Prensa di 20 di yanüari 1949, di moda ku e mester a alkansá basta lesadó. Den 
kaso di sierto formanan di ekspreshon kultural, segun Debrot, por a papia hasta di 
un nivel asina haltu ku pa Hulanda tambe nan lo por a konta komo interesante 
ekspreshonnan artístiko. Debrot tabata pensa den e kaso akí prinsipalmente riba 
literatura. Den Amigoe di Curaçao di 7 di yüni 1950 el a presisá un ke otro: “Literatura 
kurasoleño ta hopi mas importante ku hende generalmente ta asumí. Nos tin akí 
ademas un posibilidat di interkambio, ku e biaha aki no ta sali di Hulanda pa Kòrsou, 
ma [tambe] di Kórsou pa Hulanda”. 

Tabatin plan di sobra. Na promé lugá por a traha un antologia di obra original 
na spañó, hulandes i papiamentu, ku tradukshon na hulandes for di spañó i 
papiamentu. “Nos ta konsiderá esaki”, Debrot ta skibi den su artíkulo último 
menshoná den Amigoe komo “ekstremadamente importante; e lektor hulandes por 
drenta direktamente den kontakto ku Antia, prinsipalmente si e redaktornan pèrkurá 
pa insertá mas tantu posibel tekstonan típikamente antiano”. El a pensa mas aleu 
riba un edishon na hulandes di e memorianan originalmente na spañó di John de 
Pool, riba tradukshon na hulandes di kuenta i fragmento di obranan na prosa na 
spañó i papiamentu di Darío Salas, Willem Kroon, Amador Nita, Miguel Suriel, 
riba re-edishon di ensayonan na hulandes di Abraham Mendes Chumaceiro i tambe 
riba re-edishon di Volkskunde van Curaçao di Nicolaas van Meeteren, ku tres aña 
despues di su publikashon na 1947 ya tabata agotá. En breve, riba tereno di literatura, 
ensayo i folklor, Antia, en partikular Kórsou, tabatin algu supstansial di ofresé 
patria mama. 

Hulanda i hulandes komo norma 


Den práktika di e añanan siguiente Debrot por a realisá e ideal akí parsialmente so, 
sigur den kaso di literatura papiamentu. E memorianan di John de Pool a aparesé en 
berdat den tradukshon. Bou di e título di “Zo was Curagao’ e obra Del Curazao que 
se va (publiká originalmente na 1935) a yena hinter di kuater volúmen di Antilli- 
aanse Cahiers, dies aña despues ku Debrot a ekspresá su deseo pa esaki — loke 
mester atribuí na “falta di kooperashon di parti di desendientenan di De Pool pa 
duna pèrmit pa bublik’é’ (informashon di dr. Jules de Palm). Debrot tabata forma 
huntu ku Henk Dennert, i na kuminsamentu tambe Jules de Palm, e redakshon, 
miéntras ku Chris Engels a tuma redakshon di dos edishon na su enkargo. E revista 
- ku a aparesé di 1955 te 1962, ku un último edishon na 1967 - a haña yudansa 
finansiero di Sticusa. E kas editorial De Bezige Bijdi Amsterdam a sóru pa e edishon 
komo tal. 

Na promé lugá ta tekstonan literario original na hulandes a hasi e travesia di 
Antia pa Hulanda. A yena di dos i di tres edishon di promé volúmen (1956), redaktá 
pa Chris Engels, ku poesia i kuenta ku anteriormente a haña un lugá den De Stoep 
(1940 - 1951), un revista antiano skibi na hulandes. A pesar di e plannan di Debrot 
e herensia literario di promé ku 1950 no a haña amparo mas den Antilliaanse Ca- 
hiers (i ningun otro kaminda tampoko). E revista tabata ofresé ainda prinsipalmente 
espasio na obranan nobo na hulandes di suela karibense: na e novela 
“Weekendpelgrimage” di Tip Marugg, na e siklonan di poesia ‘Stemmen uit Afrika’ 
di Frank Martinus Arion, “Gedichten aan de baai en elders’ di Alette Beaujon i 
“Yanacuna” di e surinamefio Bernardo Ashetu. 

Por a papia akí di tráfiko artístiko den direkshon di Hulanda. Anke e manifes- 
tashonnan literario akí tabata, valga la ironía, mes tantu e triunfo di sierto pensamentu 
kolonial ku den forma ekstremo lo por tipifiká di e siguiente manera. Segun e filosofia 
akí, e echo ku komunidat antiano no ta dominá hulandes òf ta domin'é 
insufisientemente, no ta hasi e tarea sivilisador di Hulanda mas fásil. Pa benefisio 
propio di e pueblo, pa oumentá solidaridat entre e diferente partinan di Reino 1 
pasobra Hulanda a tuma e enkargo riba dje di guia pueblo antiano, lo tabata mihó si 
papiamentu a disparsé kompletamente i hulandes drenta na su lugá. Hulandes, un 
idioma di kultura, ta mas perfekto i ta ofresé mas fasilidat pa ekspreshon kultural di 
nivel mas haltu. Ademas, e área den kua ta usa papiamentu ta demasiado chikí pa 
sigui desaroyá e lenga. Al fin i al kabo, no ta asina ku sobrevivensia di idioma 
hulandes riba e islanan antiano lo tabata e monumento di sivilisashon mas bunita 
ku hulandesnan por a lanta akí? 

Pader Michael Möhlmann entre otro a ekspresá i a la bes kritiká fuertemente e 
punto di bista akí den un seri kòrtiku di artíkulo ku a sali publiká bou di e título 
‘Wat is cultuur’ den Amigoe di Curaçao di 8 te 11 di febrüari 1943. E artíkulonan di 
Möhlmann a pone sanger di tur esnan partidario di e Pensamentu di Gran Hulanda 
herebé, manera den kaso di dr. D.C. Hesseling. E lingwista hulandes akí, interna- 
shonalmente renombrá i bon konosedó di idiomanan krioyo, a reakshoná riba e 

artíkulonan na yanüari 1945 den Neerlandia, e revista di Algemeen Nederlands 
Verbond: 

“Ta kurioso ku di parti di Hulanda nunka no a tuma abiertamente posishon 

kontra tenor di e artíkulo ei, pasobra si nunka tabatin kuestion di un 

‘movementu papiamentista”, sin duda e artíkulo di e pader hulandes a 

kontribuí bastante n'e, hasiendo asina daño na pueblo di Kòrsou en 

general.” 
Den añanan kuarenta portabosnan di e ideal hulandes generalmente a reservá espasio, 
anke limitá, pa papiamentu, sigur den nan revistanan. Willem Meijer - den su bida 
diario direktor di Algemene Middelbare School, e aktual Peter Stuyvesant College 
- a ekspresá su opinion riba e tópiko akí na 1944 den e revista Neerlandia, redigí pa 
e mes i ku tabata publiká na Kòrsou durante añanan di guera. 

“Si un hende ke progresá den mundu i den bida, e mester dominá un 

idioma di kultura. Esei ta kasi semper nesesario pa su progreso material 

i lo bira a lo largu mas nesesario ainda awor ku tur pais ta formando un 

unidat i ku e eksklusividat di Kórsou tambe lo disparsé totalmente. Ku 

papiamentu so bo no ta alkansá nada den e mundu aki [...] Pero dominio 

di un idioma di kultura no ta solamente nesesario pa progresá den mundu, 

e ta tambe un kondishon pa hasi bo propio bida spiritualmente mas 

kompletu i riku [...]. No ta trata di remplasá e lenga materno pa un otro; 

ta trata di sa mas: ta trata di dominá kompletamente, banda di e idioma 

di pueblo, un idioma di kultura.” 
E aktividatnan kultural di Algemeen Nederlands Verbond, di e asosiashonnan di 
personal di Curagaosche Petroleum Industrie Maatschappij (for di 1959 Shell Cu- 
ragao N.V.) i di K.L.M., e presentashonnan teatral di e klup Emmastad, edishon di 
korant i revista na hulandes, transmishonnan di radio na hulandes, yudansa finansiero 
i ku personal di parti di Sticusa, pero sobretodo e enseñansa totalmente dirigí riba 
Hulanda aparentemente a hasi e deseo kolonial akí bira realidat den e dos tres 
dékadanan despues di guera. En todo kaso idioma hulandes tabata asina bibu den 
komunidat ku un literatura hulandes a desaroyá i a bira pa outornan di abla papia- 
mentu tambe un ideal difísil di resistí. 

Hopi biaha preferensha pa un otro idioma ku no ta papiamentu a resoná. Na 
kuminsamentu di añanan kuarenta Luis Daal a laga sa, ku tabata práktikamente 
inevitabel fia, por ehèmpel di spañó, pa ekspresá pensamentu mas elevá (lesa tokante 
esaki na kapítulo II). Por sierto, te awendia e preferensha aki pa un idioma “stranero” 
ta eksistí serka un par di outor antiano, ku a kosechá mashá éksito, manera Boeli 
van Leeuwen (lesa tambe Denis Henriquez su opinion na kapítulo V). Tokante su 
preferensha pa hulandes Van Leeuwen ta remarká den un entrevista: 

‘Papiamentu ta mi lenga materno. Na kas di mi hendenan semper nos a 
papia papiamentu, tambe tempu mi tabata biba ku mi mama na Hulanda 
di 1937 pa 1946. Skibi na papiamentu sí ta un asuntu totalmente distinto. 
Si mi ke traha un kas, mi mester di tabla, pero si mi mester bai kap palu 
tambe, anto e ora ei sí mi ta laga e kos ei para. Papiamentu ta un idioma 

den formashon. Lo mi mester a yuda konstantemente forma e idioma. 
Skibimentu riba su mes ya ta difísil sin ku bo mester yuda konstruí e 
idioma. E ora ei lo mi tabata kap palu konstantemente. Di otro un banda, 
hulandes ta keda un idioma kurioso: semper 110 vòlt, sin pashon. Otro 
idiomanan ku regularidat ta dunami un man, no na último lugá 
papiamentu.” (Broek 1990: 12) 
Ora den dékadanan despues di di dos guera mundial un literatura na hulandes 
kuminsá desaroyá, ta bira pa otro motibu tambe atraktivo ekspresábo na hulandes. 
Promé ku 1960 ya kaba Boeli van Leeuwen, Frank Martinus Arion, Cola Debrot, 
Tip Marugg, Oda Blinder, Charles Corsen, Jules de Palm i Alette Beaujon a kosechá 
basta éksito ku nan obra na hulandes. Outornan ku tabata skibi na papiamentu, 
manera Pierre Lauffer, Ornelio Martina i Edward de Jongh a trata despues di esei 
pa oumentá nan tambe nan públiko lesadó ku obra na hulandes, loke nan obranan 
na papiamentu no por a logra. “Mi no ta laga mi lesadónan na Kòrsou na kaya, pero 
banda di nan mi ke alkansá un públiko mas grandi”, Lauffer a yega di opservá den 
un kòmbersashon kòrtiku ku Johan van de Walle (A, 15. IX. 1956). 

Ademas di su kontribushonnan poétiko na hulandes den De Stoep, Lauffer 
tabata publiká tur siman un kuenta kòrtiku na hulandes den e revista semanal Wij in 
de Antillen, ku a sali di 10 di novèmber 1960 te 25 di mei 1961 bou di redakshon di 
Z.J. Spong. Despues Lauffer a tuma na su enkargo, di 15 di september 1961 te 21 di 
sèptèmber 1963, e krónika “Zo is Curaçao’ den Amigoe di Curaçao. E kontribu- 
shonnan den Wij in de Antillen i den Amigoe en parti ta adaptashon di kuenta na 
papiamentu skibí pa e mes òf kuenta original na hulandes, tradusí despues na papia- 
mentu. Tur siman Ornelio Martina tambe tabata skibi un kuenta kòrtiku pa Wij in de 
Antillen, di kua algun e tabata saka for di su buki di kuenta Ban ban pasa un ròndu, 
Ku originalmente a sali publiká na 1953. Edward de Jongh a trata, despues di un 
salida na papiamentu, di haña fama komo outor literario ku prosa na hulandes, di 
kua De boog (1981) a resultá di ta esun literiaramente mas eksitoso. 


Kontrapeso na papiamentu 


E apresio pa i e prestigio sosial di literatura na papiamentu den promé dékadanan 
despues di guera no a kana pareu ku e apresio pa i e prestigio di literatura na hulandes 
di suela antiano. No tabata posibel tampoko, si konsiderá ku literatura na papiamentu 
tabata falta e enorme sosten institushonal, tantu finansiero komo di personal, ku 
literatura na hulandes sí tabata haña. Sin embargo literatura na papiamentu no tabata 
karesé di apresio positivo na fin di añanan kuarenta i den kurso di añanan sinkuenta. 


20 Den e artíkulo di Van de Walle ta papia por sierto di e plan di Lauffer pa skibi un novela na ingles. 


E plan akí, ku a nase despues di un estadia di Lauffer na Inglatera, no a resultá nunka den publikashon 
di un buki. Ta parse sí ku Lauffer a skibi un parti supstansial di e novela (The House on the 
Harbour e novela lo a yama), pero te ainda no a logra haña e manuskrito. 

Kambionan den relashonnan polítiko i sosial-kultural entre Hulanda i Antianan 
Hulandes — partikularmente e prinsipio di ‘resiprosidat’ limitá — tabata ofresé 
máksimo espasio na un desaroyo literario na hulandes. Promoshon di un 
komplemento antiano di literatura na hulandes pa e literatura ku tabata prosedente 
di Hulanda a favoresé tambe literatura na papiamentu. 

Publikashon di promé revista literario na papiamentu Simadan (dos edishon, 
unu na 1950 i unu na 1951, despues di kua a sigui un di tres edishon na 1961), no a 
tuma lugá eksklusivamente, pero sí tambe, komo reakshon riba dominashon hulandes 
i e maneho kultural hulandes di e tempu ei. Introdukshon di e promé edishon ta 
enfatisá ku e Islanan ABC tin sigur sigur un kultura notablemente propio: “[...] 
esaki ta un isla valioso: e isla konosé su propio forma di ekspreshon i p'esei e ta 
poseé un kultura propio”. Bisa esaki asina eksplísitamente ta solamente nesesario 
ora tin duda den e kultura propio òf falta di aseptashon total dor di doño di kurpa 
mes òf ora un terser persona keda sin ekspresá tal opinion. Mitar siglo promé un 
falta similar di aseptashon di papiamentu — i konsekuentemente falta di aseptashon 
di esnan ku ta papi’é — a sòru pa publikashon di entre otro “Atardi” di Corsen i “Nos 
papiamentu’ di Hoyer, tratá na kapítulo I. Banda di 1950 e mesun elemento a 
influenshá aparishon di Simadan. 

Di parti di Hulanda a sigui eksistí duda òf no tabatin un aseptashon franko i 
fuerte di kultura propio di e islanan, si konsiderá e siguiente sita di un artíkulo di 
Van de Walle, ku a aparesé na 1945 den Neerlandia. 

“Por bisa ku entusiasmo: no priva e pueblo akí di su idioma, i e tentashon 
ta grandi pa kai den atmirashon pa e noblesa i e kualidat edifikante ku ta 
karakterisá e idioma akí tambe, ounke ta poko hende ta papi'é. 

Esnan ku ta rasoná asina mester konsiderá sin embargo lo siguiente. 
Papiamentu tabata lenga original di e pueblo akí? [...] Papiamentu a ser 
‘imponé’ riba e yu di Kòrsou na mesun midi ku hulandes [...]. Papiamentu 
a lanta, suplantando e lenganan original ku afrikanonan a trese for di 
nan tera di prosedensia. Papiamentu tabata pues, respekto e afrikanonan, 
un “infrakshon di kultura’, ku a surgi di kondishonnan ekonómiko i 
sosial. 

Esnan ku awor ta atvertí kontra un infrakshon nobo, ku kondi- 
shonnan sosial i ekonómiko ta urgi, esnan ku ta haña piká i lástima pa 
pone hulandes na lugá di papiamentu, pa asina ofresé yunan di Kórsou 
mayor oportunidat den bida, por bien kórda ku papiamentu, algun siglo 
pasá i aun mas resien, tambe a nifiká pa hopi miles di hende un infrakshon 
di kultura [...]. 

Por haña rudimento di e orígen afrikano notabel tur kaminda na 
Kórsou (den papiamentu tambe), loke mester ta un siñal pa nos, ku e 
proseso di adaptashon na mundu oksidental ta leu di konkluí. Ku ainda 
nos ta, pa bisa ku otro palabra, meimei di e proseso akí. I ku nos tin 
ainda e enkargo di guia e desaroyo akí den bon direkshon, miéntras ku 
guia no ta nifiká ku ta stòp di ripiente meimei di e proseso.’ 

Apénas dies aña despues, na 1954, Van de Walle ta ekspres'é di un manera mas 
moderá den su obra general riba Antia, De Nederlandse Antillen, Land, Volk, Cul- 
tuur. Akiden tambe ta pidi atenshon pa literatura antiano, entre kua, literatura na 
papiamentu. Pokopoko pero sigur a sleip kita e bandanan skèrpi di e paternalismo 
hulandes, pero ku esei no a eksperenshá e relashon ainda komo ekilibrá. 

E mesun motibunan ku tabata bálido pa Simadan tabata konta tambe pa e revista 
sosial-kultural Antillano, di kua a publiká ocho edishon na 1953/1954 i ku tabata 
bou di redakshon di Pierre Lauffer. Papiando di falta di interes amplio pa aktividatnan 
di entre otro e Sentronan Kultural, Pierre Lauffer ta trese dilanti den un komentario 
redakshonal den promé edishon, ku esaki no mester okashoná strañesa, miéntras 
“nos [no] fiha nos atenshon prinsipalmente riba pueblo”. Ta p'esei e revista tabata 
trata di stimulá skibimentu na papiamentu. E tabata publiká poesia di entre otro 
Lauffer mes, May Henriquez, Carlos Nicolaas i Echi Jesurun, miéntras den e revista 
a sali tambe un artíkulo di Pierre Lauffer riba Joseph Sickman Corsen. 

E disertashon di Debrot ‘Literatuur in de Nederlandse Antillen’, ku a sali komo 
promé edishon di e revista Antilliaanse Cahiers na yüli 1955, ta ilustrá tambe e 
atenshon positivo pa literatura na papiamentu. Debrot a splika ideanan ku e ta kontené 
kaba den e añanan anterior den un seri di lektura, ku entre otro Beurs- en Nieuwsbe- 
richten a komentá ampliamente dia 7 di novèmber 1952. A trata su ideanan tambe 
den un artíkulo den Sticusa jaarboek 1953 i den un ensayo pa un Ensiklopedia di 
Antianan Hulandes, ku por sierto nunka a mira lus. E artíkulo akí pa e ensiklopedia 
a keda konservá sí den forma di un ehemplar di prueba na Biblioteca Nacional 
Aruba. E disertashon den Antilliaanse Cahiers ta, na moda di papia, un reda den 
kua a inkorporá tekstonan literario di un pasado mas o ménos lehano. E reda akí tin 
sí algun wowo grandi, dor di kua un kantidat remarkabel di teksto literario na 
papiamentu a disparsé for di bista pa hopi tempu. Debrot ta por sierto basta reservá 
ora ta toka literatura na papiamentu di e periodo promé ku di dos guera mundial, 
riba kua hustamente a profundisá den di dos kapítulo di e historia di literatura akí. 
Sin embargo literatura na e idioma krioyo a haña debidamente amplio sosten verbal 
di Debrot. 

Despues di a ekspresá su pensamentunan tokante un tou di problema relashoná 
ku inventarisashon di literatura antiano, Debrot ta skohe pa “e distinshon tradishonal 
entre literatura popular i literatura artístiko’. Promé ku 1955 e distinshon akí tabata 
notablemente ménos “tradishonal” na Antia ku Debrot a laga parse. Promé ku Debrot 
ta solamente Chris Engels, Herman de Man i, den un forma limitá, René de Rooy, a 
pidi atenshon pa sierto ekspreshonnan popular komo un forma di arte, esta komo 
ekspreshon literario spesífiko di pueblo. 


Na defensa di ekspreshon popular 
Den e revista De Stoep, ku tabata sali mas tantu na hulandes, Chris Engels a tuma 


ku sierto koutela un riesgo den su artíkulo “Inleiding tot de literatuur van Curacao”, 

ku ta na kuminsamentu di edishon number 7 di promé seri, 1942. Den e artíkulo en 
kuestion Engels ta ekspresá den un forma líriko su pensamentunan tokante kantika 
di trabou, tumba i kuentanan di Nanzi ku el a kalifiká komo “e proménan den literatura 
di Kòrsou’. Ku eksepshon sin embargo di fragmento di un tumba, Engels no a 
drenta den detaye riba loke e tabata haña asina atmirabel i despues e no a dediká 
tampoko mas atenshon na e asuntu akí den su revista. 

Den Neerlandia, den e edishon di desèmber 1944, e eskritor hulandes Herman 
de Man, ku tabata biba i traha na Kòrsou e tempu ei, a sali na defensa di ekspreshon 
popular di Kòrsou, tantu di muzik komo kantika i kuenta. 

“Den kurso di e aña akí, mi a tende algun biaha e formanan mas primitivo 

di muzik di Kòrsou, entre otro na Barber. Mi ta rekonosé akí kabalmente: 

rara bes muzik popular a fasinámi asina tantu; e tabata puru, outéntiko 

i tabata demostrá un sentido rítmiko refiná” . 

Mi a tende ademas mucha kanta den e idioma nashonal. Nan tabata 

kanta melodianan popular bieu, mayoria di biaha kantika di mucha, ku 

tabata nèt na punto di disparsé for di memoria di pueblo. Nèt na tempu 

e músiko entusiasmá yu di Kòrsou, Dodo Palm, a lasa nan na otro i 

forma tres pòtpurí i Curom [Curaçaosche Radio Omroep] a transmití 

nan [...]. Kòrsou mester ta sinseramente gradesido na yùfrou Nilda 

Jesurun Pinto, ku a kolekshoná e kantika i fragmentonan akí [...]: 

patrimonio kultural no tin mag di bai pèrdí.[...] 

Mi a eksperenshá mas kos durante e promé aña ei. Ritmo di hopi di 

e kantikanan di mucha di e tres pòtpurínan ei - pa nos oido europeo - no 

solamente ta bunita, ma tambe ekstremadamente difísil. Tòg e mucha 

muhénan di mas chikí di e kornan infantil di radio tabata kanta nan ku 

un firmesa i uniformidat di ritmo perfekto.’ 
De Man a konstatá un rikesa na ‘arte popular’ mayor di loke hopi tabata asumí i a 
boga pa dokumentá e rikesanan pronto. 

‘Ta parsemi ku tin un dushi tereno di trabou bashí pa un kurasoleño 

kende, meskos ku mi, ta mira importansha di fiha e patrimonio kultural 

akí, promé ku e romantisismo di sine pon’é blikia i mat'é finalmente.” 
Tantu ku tabata na su alkanse De Man mes a pone man na obra. Dia 2 di òktober 
1943 De Man a baha na aeropuerto di Kòrsou. Dia 2 di yanüari 1944, despues di 
tres luna di preparashon intensivo, el a tuma riba dje e tarea di direktor di e emisora 


21 Ku gran probabilidat De Man ta referí aki na e asina yamá muzik di zumbi, ku nan tabata toka pafó 


di Willemstad na kunuku. E instrumènt prinsipal pa e muzik akí tabata benta. E instrumènt akí na 
forma di un bog, di orígen afrikano, ta konsistí di un taki diki di palu di karawara di mondi. Komo 
kuèrdè ta span nèrvio di un rama di koko. E tokadó ta pone un di e puntanan di e bog di tal manera 
skeins na laria ku e kuèrdè ta pasa nèt dilanti di su boka i lepnan medio habrí. Pa produsí e tononan 
fini e tokadó ta bati kontra e kuèrdè ku un palitu delegá, pegá ku su boka. E boka habrí ta sirbi 
komo kaha di resonansia. Pa kambia haltura di e tono e tokadó ta hasi e kavidat bukal mas grandi 
òf mas chikí, loke ta sosodé, entre otro, moviendo su lenga. Pa un deskripshon mas detayá mira 
Guia Etnológiko No. 1 di Elis Juliana. 

Curom. Den algun artíkulo pa e guia di radio Curom De Man a presentá su oyentenan 
e kambionan ku e ker a trese den programashon di promé i, te 1954, úniko radio- 
emisora na Antia. A kasi dòbel e kantidat di ora di programa te hasi nan mas di 
kuarenta pa siman. Den su artíkulo “Bij een nieuw programma’ den Curom Gids di 
kuminsamentu di yanüari 1944 De Man ta menshoná komo un di e puntonan di 
salida di su programashon “toleransha” i ‘variashon’ den programanan ku ta presentá. 
Un di e konklushonnan ku De Man a mara na esaki tabata un preferensha konsiente 
pa papiamentu, ora ku promé ku su entrada e programanan tabata kompletamente 
na hulandes. 

E oumento di kantidat di ora tabata konserní pa un parti konsiderabel programa 
na papiamentu, entre kua un ora pa mucha, na enkargo di Nilda Pinto. Pinto a hasi 
uso di e oportunidat pa ofresé su oyentenan hóben entre otro e kuentanan di Nanzi.” 
E popular Tuyuchi (seudónimo di Arturo Leito) tambe a haña su propio programa, 
den kua e por a presentá su komedia i diálogonan di tur dia. Ademas a krea bastante 
mas espasio pa muzik latinoamerikano, karibense i lokal na e emisora, kaminda 
ántes por a skucha kasi eksklusivamente muzik europeo klásiko i popular. 

E hulandesnan di tránsito i e antianonan ku bista riba Hulanda no a gusta e 
kambionan ei ètòl. De Man sin embargo a keda para riba su punto 1 tabata konvensi 
ku su aktuashon tabata korekto, loke su siguiente deklarashon den Curom Gids di 
fin di yanüari 1944 ta demostrá. 

“Nos a risibí muestra di simpatia berdaderamente emoshonante di 

personanan pa kende ántes Curom tabata un elemento straño. Nos por 

lamentá ku aki tin ainda poko konosementu di nos dushi Lenga Materno 

(= hulandes), pero nos no por nenga ku esei ta e kaso.’ 
E ideanan di De Man no tabata kompletamente deskonosí na Islanan ABC, pero un 
defensor manera e direktor di programashon akí tabata un eksepshon den añanan 
kuarenta. E deklarashonnan di De Man, den bista di su kompatriotanan di e tempu 
ei, no a favoresé di ningun moda e “kousa hulandes”. Asina ta ku, sin ningun duele 
di nan kurason, e kompatriotanan ei a mir’é bai atrobe despues di guera, pero e 
espasio pa ekspreshonnan popular musikal i di otro género no a disparsé mas di 
radio. De Man su defensa den Neerlandia i mas aun e kambio di rumbo na Curom 
a duna defensornan lokal di e herensia afro-kurasoleño un push sumamente nesesario. 

Na 1944 Nilda Pinto a publiká kaba Corsouw ta canta, un antologia chikí ku e 
tres pòtpurínan na papiamentu ku anteriormente Curom a transmití i popularisá. 
Den e añanan despues Pinto a sigui rekogé kantika i kuenta, loke a resultá entre otro 
den publikashon di Cuentanan di Nanzi, un tomo di kuenta di araña (1952). Promé 
estudio kompleto di folkor di e isla, Volkskunde van Curacao (1947) di Nicolaas 


22 No ta tur hende ta rekonosé den ‘Nanzi’ un araña; tin ora ta konsider’é komo un hòmber chikí; su 


título alokutivo kompa por ta un indikashon den e direkshon ei. Den pintura i artikulonan sin 
embargo ta presentá Nanzi semper bai komo un “araña”. Banda di “Kompa' sa yama Nanzi tambe 
Cha; di esaki ta eksistí tambe e ekivalente femenino Shi, usá mayoria di bes pa referí na Maria, 
kasá di Nanzi. 

van Meeteren, a mira lus danki na, entre otro, De Man. El a keda insistí riba 
kolaborashon di Van Meeteren na programanan tokante kultura popular antiano. 
Ounke Van Meeteren no a hasi esaki, un ke otro a pone e fundeshi pa su buki sí. 

Den un artíkulo pa e revista Eldorado, volúmen 1 (1949), nr. 12, René de 
Rooy a hasi un otro intento pa un logro riba tereno di “kantika na papiamentu” no 
pasa pa olvido. E disertashon akí na hulandes a sali publiká tambe den un vershon 
abreviá na papiamentu den Antillano, vol. 1 (1953), nr. 2, bou di e título “Tres ta 
un”. E no tabata firmá, asina ta ku no ta sigur ku e vershon na papiamentu ta di René 
de Rooy. Por ta ku Pierre Lauffer, ku tabata redaktor di e revista, manera nos a bisa 
kaba, a adaptá e teksto hulandes original na papiamentu. 

E logro tabata konserní e kolekshon di kantika, c.q. poesia Cancionero 
Papiamento no. 1, ku a ser konkretisá dor di kolaborashon di Jules de Palm, Pierre 
Lauffer i René de Rooy mes, i ku a sali publiká bou di e nòmber di outor kolektivo 
Julio Perrenal (un kontrakshon di nan nómbernan). De Rooy tabata papia den su 
artíkulo di un “plan pa produsí un Renasimentu di kantika kurasoleño, dor di krea 
cantica típikamente krioyo [= na papiamentu])?”. E plan aki a surgi netamente di un 
tentativa pa ofresé un kontrapeso na e gran popularidat di kantikanan na spañó i 
ingles riba e isla. No opstante, ku un tiki amargura De Rooy mester a konkluí ku 
despues di promé presentashon ‘ningun hende no a kanta gloria di e outor i poeta 
anónimo di e kolekshon nobo di kantika: Julio Perrenal. Su kantikanan a bira víktima 
di olvido”. E promé presentashon a tuma lugá den studio di Curom, kaminda nét na 
e momentunan ei De Man a tuma mando. Den un nota aklaratorio pa e vershon na 
papiamentu di e disertashon di De Rooy ta indiká sí ku “dos kantika a perdurá un 
poko mas’, esta ‘Sjon Ca”, konosí tambe ku e título di “Merengue mericano’ i “Mi 
pushi”. (Konsultá e siguiente kapítulo tambe tokante e Cancionero). 

De Palm, De Rooy i Lauffer por sierto no tabata e únikonan ku tabatin mashá 
apresio pa kantika na papiamentu. For di Boneiru Medardo de Marchena a hasi 
durante añanan di guera intentonan similar na esunnan di Julio Perrenal. “Esta dushi”, 
ku el a skibi i ku ta mihó konosí komo “Bula waya”, ta un oda na amor fisiko i a 
konosé un popularidat inmenso den interpretashon di e kantante portorikeño Dan- 
iel Santos. Nunka no a imprimí De Marchena su kantikanan, pero e manuskrito di 
su tekstonan sí a keda konservá den e kolekshon privá di famia Abraham na Boneiru. 
Un otro ehèmpel, di kompositor/outor deskonosí, ta e kantika “Mi conseho”, ku 
tabata mashá popular durante añanan di guera. E ‘kantika di sketer” akí ta atvertí 
señoritanan pa no kasa ku sketer di milisia lokal pa motibu di nan poko entrada. 
Den e artikulo “Melodianan di Weeshuis’ den Ruku (1969) Martinus Arion ta 
ekspresá su suposishon ku e kantika en kuestion ta di pén di Pierre Lauffer. Sin 
embargo mi no por a haña konfirmashon di esaki di otro fuente. 

Ya na 1940 P.L.M. Penso tabata sintié iritá pa e echo ku kantikanan na spañó i 
ingles tabata gosa di preferensha riba esunnan na papiamentu. Den La Union di 6 di 
yüni 1940 el a presentá un variante na papiamentu di e kantika popular “South of 
the Border”/"Camino Abajo”: “wel bam canta nos dushi Isla na nos mes lenga, pasobra 
ta “baca més mester lembe su bisé”.” 

A enn 


De Rooy su defensa di Julio Perrenal tabata sin lugá na duda destiná pa hala 
atenshon riba loke segun e tabata un logro kultural di nivel, pero tokante kalidat 
literario di e Cancionero e no ta bisa nada. Den e konteksto akí di defensa di 
ekspreshon popular no por konsiderá De Rooy su disertashon den Eldorado komo 
nada otro sino un apoyo suak di ekspreshonnan popular komo un forma di literatura. 
De Rooy su disertashon ‘Letterkundig leven op Curaçao’, ku a sali publiká den un 
edishon spesial di Vox Guyana (1954/5), ta sostené e pensamentu ku e no tabata un 
fuerte partidario di e stèmpel “literatura (popular)” pa ekspreshonnan di karakter 
folklóriko. Den e disertashon ei no tin ningun referensha na e tradishon di traspaso 
oral ni na ekspreshonnan popular. 


Literatura popular o di pueblo 


Den añanan kuarenta, ora Engels i De Man tabata papia di ekspreshonnan popular 
komo “literatura popular”, nan tabata gaba e ekspreshonnan en kuestion ku koutela. 
Kontrario na loke Debrot ker a aparentá, e distinshon entre “literatura popular” i 
“literatura artístiko” no tabata konosé un tradishon sólido riba e Islanan ABC ainda. 
Te poko tempu promé ku publikashon di e ensayo di Debrot tabata papia 
eksklusivamente - den e kaso mas faborabel - di “folklor” òf di “ekspreshon popular” 
sin indiká si nan tabatin balor artístiko o no. Ni e revista Simadan (1950/1) no 
tabata insertá - a pesar di su nómber, ku ta nifiká seú, fiesta di kosecha - ehèmpel 
konkreto di literatura popular di antaño òf mas resien. Ku eksepshon di De Rooy su 
defensa di e kantikanan di Julio Perrenal, Antillano por lo demas tampoko no tabata 
hasi esaki. 

Debrot su proposishon eksplísito ta indiká e nesesidat pa almasená na moda di 
papia e ekspreshonnan di literatura popular den e mangasina di tekstonan presioso 
di e islanan antiano. Debrot ta menshoná sinku kategoria di literatura popular: poesia 
di okashon (partikularmente e asina yamá banderita? ), kuenta (partikularmente 
esunnan di e araña Nanzi, e kuentanan di Nanzi), diálogo (manera esunnan di Tuyuchi 
i Oscar van Kampen), kantika popular (manera di Julio Perrenal) i — ku e reserva 
nesesario — diskurso festivo i polítiko. Pa loke ta konserní gran mayoria di literatura 
popular, tur kos a keda por sierto den e siguiente 15 aña na e homenahe akí di 
Debrot i otro homenahenan similar ku palabra. 

Ku eksepshon di un artíkulo mashá kòrtiku di Oscar van Kampen na 1953 
(vol. 3, ed. 2) no a hasi ku Antilliaanse Cahiers ningun esfuerso serio pa hiba arte 
popular na papiamentu serka e lesadó hulandes i tampoko serka e lesadó di habla 
papiamentu. Christoffel, e “revista mensual general sosial-kultural pa Antianan 
Hulandes”, ku a sali di 1955 te den 1958, a pidi atenshon pa fiesta di seú i pa 


23 Banderita: bandera di papel chikititu, di koló diverso, riba kua a drùk teksto kòrtiku, krítiko òf 
aforístiko, hopi be den forma di rima. Tin ora tabata trata di frase di un kantika di tambú. 


101 


banderita, pero sin konsiderá nan ekspreshonnan di arte. Pa fiesta di seú i e kantikanan 
Ku ta forma parti di dje a pidi den añanan kuarenta tambe atenshon algun be, manera 
den La Union, 19 di september 1940, i den Amigoe di Curaçao, 28 di aprel 1943, 
bou di e título “Oude oogstliederen weerklinken tussen Curagao”s heuvelen” (Kanti- 
kanan bieu di seú ta resoná den serunan di Kòrsou). E outornan konserní a pinta e 
eventonan komo un aktividat folklóriko, sin atribuí ningun balor literario na e 
kantikanan. 

E revista Culturele kroniek, ku a sali di 1961 te 1965 i ku tabata editá pa entre 
otro Cultureel Centrum Curagao, tampoko no a duna ningun sosten na tradishon 
oral. E revista tabata kontené sí basta artíkulo literario na papiamentu, entre otro di 
Elis Juliana, Pierre Lauffer, May Henriquez, Ornelio Martina, Tharcisio Pieters 
Kwiers i e outor surinameño Shrinivási (di kende Pierre Lauffer a tradusí e poesia 
“Marie Pompoen’ na papiamentu). 

Van Meeteren su Volkskunde van Curagao — den kua tabatin atenshon pa entre 
otro kuenta di nanzi, kantika di seú, proverbio i dicho — a keda, a pesar di Debrot su 
deseo anteriormente ekspresá, hopi aña mas inalkansabel: ku yudansa di Sticusa a 
reeditá e obra akí te na 1977 numa. Te na 1979 e kantikanan i historia di nasimentu 
di Julio Perrenal a bira mas konosí dor di Jules de Palm i ku apoyo di Sticusa, esta 
ku publikashon di De Palm su Julio Perrenal: dichters van het Papiamentse lied. E 
ora ei a kuminsá konsiderá e kantikanan, c.q. poesianan realmente komo un forma 
di literatura: trinta i sinku aña despues di nasimentu di e kantikanan/poesianan i 
bintisinku aña despues di Debrot su alegato. 

Tampoko diskursonan, tambe koutelosamente presentá pa Debrot na 1955, no 
a bira nunka tópiko di estudio òf di interes krítiko-literario. E diálogonan ku Debrot 
a señalá te na e momentunan ei tampoko tabatin mihó suerte. Nunka a hasi un 
selekshon di e sentenáres di diálogo ku Arturo Leito (seudónimo Tuyuchi) a publiká 
den e semanario La Cruz i ku Oscar van Kampen (seudónimo Azijn Banana) a 
inkorporá den su revista predilekto Lorito Real (1948 - 1958). E tekstonan en kuestion 
tampoko tabata opheto di estudio ni di atenshon krítiko-literario. Pero nan a inspirá 
Debrot sí. Banda di 1950 e mes a skibi algun diálogo, ku bon mirá a resultá e úniko 
diálogonan apresiá literariamente (konsultá kapítulo V tambe). 


Kuentanan di Nanzi ta e úniko tekstonan di tradishon oral ku tabatin mihó suerte: 
despues di Debrot su disertashon di 1953 nan ta aparesé den tur resúmen di literatura 
antiano. Pero ta último binti aña nan a bira opheto di investigashon krítiko-literario 
mas detayá. Na 1983 ds. Baart hasta a promové riba kuentanan di Nanzi na 
Universidat di Reino na Leiden, pa haña e grado di dòktòr den … teologia. E tésis 
Cuentanan di Nanzi: een onderzoek naar de oorsprong, betekenis en functie van de 
Papiamentse spinverhalen ta por sierto notabel pa e interes ku ta data for di tempu 
di Latour i Van Meeteren: e interes ta di índole sosial-históriko i religioso-antropo- 


24 E reportahe presensial di un fiesta di set di Han Kamerling a sali anónimo den Amigoe; e outor a 


publik’é tambe den e revista hulandes Op den uitkijk, febriiari 1946. 

lógiko i no ta un apoyo pa tradishon oral komo ekspreshon artístiko (mira mas 
adilanti). 

Te awe un publikashon di tur kuenta di Nanzi, dokumentá, no a mira lus di dia. 
Kada bes di nobo e kolekshon di kuenta di Nanzi di Nilda Pinto di aña 1952 a forma 
komienso i a la bes fin di e repertorio. Vershonnan interesante, mayor parti mas 
bieu, sistemátikamente no a haña debido atenshon di krítiko i investigadónan, manera 
“Cuenta popular” anónimo den La Cruz, 29 di yüli 1914, “Compa Nanzie” di Olimpio 
E. (Tavio) Sint Jago, den La Cruz, 2 di desèmber 1937, “Cha Nanzi 1 Cha Tiger’ di 
C.D. Bernabela, den La Cruz, 21 di yüli 1937, “E skupi di Nanzi’ di Chobil (= 
Arturo Leito), den La Cruz, 19 di yiini 1940. Ademas Centraal Historisch Archief 
tin den su poseshon algun skreft ku vershon original di cuentanan di Nanzi, entre 
nan “Compa Nanzi, Cha Tiger i Shi Maria”, di Hilda Frederika. E balor ku ta atribuí 
na kuentanan di Nanzi por lo tantu ta resultá tòg di ta limitá, en todo kaso no a tuma 
te ainda e moléster di hasi e patrimonio kultural akí aksesibel pa medio di un edishon 
adekuá di tur kuenta di Nanzi. 

A la bes ta mashá kuestionabel si Pinto tabatin intenshon di presentá e 
ekspreshonnan popular akí komo un forma di literatura, es desir literatura popular. 
En todo kaso e no a trata di dokumentá e vershonnan sin duna su propio interpre- 
tashon. Al kontrario, espesialmente pa mucha el a adaptá e vershonnan di kuentanan 
di Nanzi ku e konosé. Komo tal Pinto su publikashon ta sufisientemente remarkabel, 
ya ku lektura pa mucha na papiamentu te poko ántes tabatin eksklusivamente un 
moral netamente katóliko-romano. E ehèmpel mas antiguo ta probablemente Ciento 
cuenta corticoe: boeki di leza pa uso di school (1881) tradusí for di hulandes. Di 
1912 te 1929 e revista hubenil katóliko-romano Ala Blanca tabata sòru pa sentenáres 
di kuenta ‘responsabel’. Banda di Pinto, ya den añanan sinkuenta Sonia Garmers 
tambe tabata purba alkansá espesialmente hóbennan ku su kuentanan, sin presentá 
e hóbennan un moral netamente katóliko-romano. 

Ma Pinto su proseder, sin ningun duda, a afektá outentisidat di e kuentanan di 
Nanzi, un echo ku, pa promé biaha na 1977, Enrique Muller a señalá den Kristòf. 
“It is difficult to find out which natural changes the Nanzi-stories have 
undergone in the course of time, because the oldest recorded stories we 
have at our disposal show traces of conscious adaptation by the compiler 
of the stories. Latour, for example, mentions in connection with the 
story “Kompa Nanzi has a bet with Kompa Sese” [Kompa Nanzi ta 
pusta ku Kompa Sese] that he “[omitted the bedroomscene] for decency”s 

sake”.” 

Den konteksto di e disertashon aki riba literatura popular ta importante sin embargo 
konstatá ku tabata konsiderá e kolekshon di Nilda Pinto literatura popular. E 
motibunan semper a keda vago, loke ta konta tambe pa e apresio pa tradishon oral 
en general. Debrot ta opiná, por ehémpel den Antilliaanse Cahiers, ku Nilda Pinto 
lo a sa di “hafia e tono apropiá”. Den e disertashon “Verworvenheden en leemten 
van de Antilliaanse literatuur’, di 1977, Debrot ta usa mas palabra, pero e no ta 
muchu mas eksplísito. 

“E tekstonan di outornan hulandes, maske nan ta redigí na papiamentu, 

en general ta duna un impreshon un tiki moralisante i steif. Esei no ta 

pas ku e kuentanan di Nanzi kual nan fasinashon hustamente ta emaná 

di e punto di bista makiavéliko i fleksibel ku públiko en general ta 

kondená i atmirá a la bes. Pa esun ku no ta na altura ta importante pa e 

siña konosé mesora e vershonnan mas adekuado, [esta] na mi pareser 

esun na papiamentu di Nilda Pinto” i esun na ingles di Richard Wood 

[tradukshon di Pinto su kolekshon].” 
Aparentemente e apresio pa Pinto su kuentanan tokante Nanzi ta basá prinsipalmente 
riba e echo ku nan tabata trata historia i travesuranan di Nanzi, ku tin un esfera 
‘tradishonal’, ‘propio’ i ‘outéntiko’, ya ku su otro kolekshon di kuenta den kua 
Nanzi no ta hunga e papel prinsipal — publiká na 1954 bou di e título Corsouw ta 
conta — nunka no a hafia mes tantu apresio. 

Awor numa ta kolekshoná un poko sistemátikamente banderita, pa kua Debrot 
a pidi eksplísitamente atenshon na 1955. Grupo Rais, ala kultural di Movementu 
Trinchera, ta hasi investigashon di banderita i a publiká algun di su resultadonan 
den Indira Boelbaai su Va wetula me konopá wetula (1990). Na 1994 Lucille Berry- 
Haseth a presentá un kolekshon di banderita den Kristòf (vol. IX, nr.2). Boelbaai ni 
Haseth no ta papia di un prestashon literario. Boelbaai ta papia di custumber di 
pueblo. E banderitanan, ku a aparesé probablemente pa promé biaha den último 
dékada di siglo pasá i a disparsé atrobe den e dékada promé ku di dos guera mundial, 
te ainda no a subi tereno di literatura. 

Otro ehémpelnan di literatura popular ku Debrot no a menshoná no tabatin 
mihó suerte. Ta bèrdat ku tambú — kantika, muzik, kantamentu di kantika di tambú 
1 baliamentu di tambú — ya pa algun aña kaba ta opheto di investigashon i estudio 
mas detayá, pero ta resien a kuminsá apresiá aki aya e kantikanan akí komo ekspre- 
shon artístiko (lesa mas aleu). Esaki ta konta tambe pa tumba, no opstante palabranan 
di elogio di Engels sinkuenta aña pasa! A pasa meskos ku kantikanan di seú. T'asina 
sí Ku di e tres ekspreshonnan popular menshoná ta eksistí entretantu grabashon riba 
disko i cd, miéntras ku a dediká seriamente atenshon na e aspekto musikal den 
estudionan manera di Edgar Palm (1978) i Gansemans (1989). Ta kolekshoná 
proverbio i charada — konsiderá awendia den estudionan literario internashonal tin 
biaha tambe komo un forma di literatura oral — pero un estudio profundo di por 
ehèmpel struktura i funshon ta falta ainda. Proverbionan na papiamentu — manera e 
kolekshonnan di Antoine Maduro (1959, 1960 1 1969) i di Renée Hendrikse-Rigaud 
(1994) — i charada — manera den May Henriquez su Bati kabes (1992) — te ainda no 
a ser presentá ni apresiá komo ekspreshon artístiko, popular òf no. 


25 Instituto pa Promoshon i Estudio di Papiamentu (I.P.E.P.), e aktual Instituto Raúl Römer, a publiká 
na 1983 un vershon revisá i modernisá di e kuentanan di Nanzi di Nilda Pinto, ku un glosario na 
final. 

Motivashon 


For di e punto di bista ei Cola Debrot tabata un bos den desierto den añanan sinkuenta. 

Lo por a yama Debrot en berdat un “bos”, pero no muchu mas ku esei. Debrot 
no a kontribuí notablemente na apoyo efektivo di ekspreshon popular, por ehémpel 
publikando den Antilliaanse Cahiers òf otro revista den e añanan ei. Debrot su 
apresio verbal pa arte popular tabata ademas komo tal ménos eksepshonal di loke ta 
parse na promé bista. 

E apresio akí pa ekspreshonnan popular na papiamentu komo forma di arte a 
lanta un pia un pia den añanan kuarenta entre otro dor di sierto grado di konfiansa 
propio i dor di sintimentunan di protesta mas o ménos fuerte kontra dominio hulandes. 
Debrot a menshoná e ‘sintimentunan di protesta” akí den e disertashon ya menshoná 
ku a sali den Eldorado. 

“No ta kuestion di falta di interes kultural, pero mester konstatá sí un 
deskonfiansa evidente kontra persona i instanshanan hulandes òf ku 
tabata konsiderá hulandes i ku a tuma komo meta ekspanshon di kultura. 
[...] Nan ta manifestá, tin biaha mas tin biaha ménos, un karakter kolonial. 
[...] Kiko e palabra kolonial ta nifiká den e konteksto akí? Nada otro ku 
usa informashon kultural pa implantá kultura di un pueblo ku un 
sivilisashon bieu i elevá riba un otro komunidat, ku ta den un fase 
totalmente distinto. Den e konteksto akí pues: kultura europeo ku un 
matis hulandes riba un pueblo karibense, ku ta konsistí pa nobenta 
porshento por lo ménos di hende di desendensia afrikano. 
[...] [E] estado vital [den kua komunidat antiano ta] ta opon'é no 
solamente na e karakter liviano di spiritualidat [europeo], sino tambe i 
kisas hasta na promé lugá kontra su karakter aheno, [...].” 
Pero mester tabatin mas kos ei tras ku solamente e resentimentunan akí pa no sola- 
mente defendé “literatura artístiko” na papiamentu, sino tambe presentá ekspreshon 
popular komo sierto forma di arte literario. 

Na kuminsamentu di añanan kuarenta a alehá literatura papiamentu skibí mas 
i mas di e ideologia rigurosamente katóliko ku su limitashonnan eksplísito tokante 
kontenido i forma di tekstonan literario (konsultá kapítulo IV pa mas detaye). Den 
kuadro di e sekularisashon total di sosiedat ku a tuma lugá esaki tabata inevitabel. 
E sekularisashon ei di literatura papiamentu a hasi posibel entamá temanan nobo i 
krea tema i forma nobo. Esaki na su turno tabata un kondishon pa haña apresio di 
sirkulonan kultural influyente i di e élite intelektual — na kua Debrot i e Sentronan 
Kultural tambe tabata pertenesé — ku no tabatin un stèmpel netamente katéliko. 

Un komunidat sekularisá di mes no ta produsí eksklusivamente obra literario 
skibí ku ta di nivel kualitativamente haltu i tampoko mesora na gran kantidat. Te 
1955 e produkshon en berdat tabata ekstremadamente limitá. Falta di un tradishon 
largu di literatura skibí na papiamentu ku un karakter mundano no a laga di pusha 
mirada den direkshon di tekstonan na papiamentu traspasá oralmente. Pero despues 
ta hustamente e karakter profano di mayoria di e ekspreshonnan afro-antiano a hasi 

berdaderamente posibel e elevashon di status, es desir elevashon te na nivel di 
ekspreshon artístiko (di pueblo). Ademas di esei tabata hunga tambe un papel 
espesialmente e echo ku práktikamente tur ekspreshon popular òf a disparsé 
totalmente òf a pèrdè nan funshon original parsialmente òf pa gran parti. Ku 
desaparishon di e funshonnan original a bira mas fásil o a bira realmente posibel 
duna e tekstonan akí un funshon literario nobo. 

Ta trata akí por lo demas di un apresio ku tabata konta prinsipalmente pa e 
patrimonio afro-antiano na Kòrsou i, na un grado mashá limitá, na Boneiru. Na 
Aruba herensia afro-antiano di suela propio tabata mashá limitá. Ta solamente 
despues di establesimentu di e refinerianan den añanan binti i trinta Aruba a haña 
un kantidat konsiderabel di habitante afro-karibense: di e islanan di Karibe ku a bin 
traha na e empresanan konserní i pa aktividatnan ekonómiko ku esakinan a trese. 
Promé ku nan yegada poblashon di Aruba tabata konsistí prinsipalmente di 
desendientenan di indjan i di hende blanku òf di un meskla di nan dos. Despues di 
guera na prinsipio kasi no tabata sinti nesesidat pa laga pasado kultural indjan destaká 
kontra e influenshanan kultural hulandes. Influensha di e patria mama riba Aruba 
tabata signifikantemente ménos ku riba Kórsou. Ora den kurso di añanan sinkuenta 
i sesenta pone na Aruba mas énfasis riba pasado indjan, esaki ta sosodé 
prinsipalmente bou di preshon di e relashon polítiko-atministrativo entre Aruba i 
Kòrsou. Huntu ku e deseo di separá for di Kòrsou — sentro di desishonnan polítiko, 
ekonómiko i atministrativo — i alkansá un posishon relativamente outónomo den 
Reino hulandes, a krese tambe e inklinashon pa enfatisá e pasado indjan. Partiku- 
larmente e partido polítiko influyente Movimiento Electoral di Pueblo (MEP) a 
hasi bon uso di esaki. ‘Asina’, Luc Alofs ta remarká den su artíkulo den De Gids 
(1990) dediká na Antia, ‘a enfatisá identidat latinoamerikano i asendensia indjan di 
e poblashon outóktono i a kontrast’é ku e karakter afro-karibense di komunidat di 
Kòrsou, pa legitimá e deseo di separashon for di Kòrsou.’ Komo konsekuensha di e 
desaroyo polítiko akí tabatin interes pa herensia kultural indjan. Esaki a kondusí na 
uso den tekstonan literario di datonan mitológiko (real i fantasiá) di pasado indjan 
arubano, riba kua kapítulo V ta amplia. Sin embargo no a tuma paso òf a tuma 
mashá poko paso pa fiha di un manera responsabel tradishon oral di rais indjan, 
asina leu ku nan ta eksistí ainda. Si buska mes, no ta topa ku un defensa di e tradishon 
akí komo ekspreshon artístiko. 

E atenshon intelektual pa tekstonan di e poblashon afro-antiano di Kòrsou tras- 
pasá oralmente, pokopoko a haña forma evidente den di dos mitar di añanan trinta. 
Promé interes serio pa tradishon oral ta data sí ya kaba di fin di siglo XIX, ora ku 
Abraham Jesurun inkorporá algun ‘kuenta di Kòrsou’ riba e araña Nanzi, cuentanan 
di Nanzi, den Jaarlijksch verslag van het Geschied-, Taal-, Land- en Volkenkundig 
Genootschap (1899). Sin lugá na duda mester atribuí falta di tekstonan dokumentá 
tambe na indiferensha i, sigur pa loke ta trata por ehèmpel tambú, na disgustu serio 
den tradishon popular. Asina e eskritor o eskritora anónimo di e artíkulo largu ‘Het 
verval van Curaçao’ den Neerlandia (vol. 10, nr. 2) tabata di opinion ku balia di 
tambú tabata “un ekspreshon di sensualidat animal’. Pader Delgeur tampoko no a 
skonde su horor: 

‘De bes en kuando e negernan tabata saka e tambú afrikano bieu 

meianochi, habri labizjan di róm i porkaria tabata kuminsá. Mi tabata 

fadá di e kos ei, e baliamentu baho ei. Loke a pasa e ora ei, en berdat, mi 

no ta kórda mas, pero mi ta wetami ainda, un hómber ankrá, di seis pia, 

sintá na haltu riba mi potro nérvioso, bula di bia meimei di e trupa di 

neger ku ta para mea, hasi bochincha, stònkafiá, i suta nan sin 

miserikòrdia ku karbachi, ku e efekto milagroso ku den un mínimo di 

tempu, den e kurá ei impregná ku sodó, holó malu i e bum-bum afrikano, 

e silensio intenso di un anochi tropikal sereno den klaridat di luna a 

bolbe reina.” (A, 2.11.1924) 
Di otro un banda e tradishon oral mester tabata forma asina un parti integral di bida 
diario ku apénas tabata konsider'é algu remarkabel (ounke tambú sí tabata un 
eksepshon). Durante ocho dia tabata konta kuenta, kanta kantika i tira charada. No 
por a pensa òf apénas por a pensa ku pronto nan lo a desaparesé i ku pa e motibu ei 
kaba tabata bal la pena dokumentá nan. Ta mashá sentenar di kantika mester a pasa 
di un boka pa otro den kurso di siglonan durante trabou diario (di katibu), manera 
ora tabata koba riol i pos, koba buraku pa dera hende, bòltu tera, kosechá i bati 
maishi. Pero tabata kanta tambe durante e distinto modanan di pasa tempu, ora ta 
kana di kunuku pa stat i regresá, ora ta nabegá riba laman pa bai e lugánan riku na 
piská. Ta bou di e menasa ku nan lo disparsé a kuminsá meimei di siglo XX numa 
dokumentá i preservá nan kontra desaparishon total - manera den e kolekshon di 
doshen kantika, Benta: dos cien cantica dje dushi tempu bieuw, di Pader Brenneker 
di 195926. i 

Den promé dékadanan di e siglo akí redaktor di La Cruz a pidi algun bes pa 
manda proverbio pa korant. A publiká hopi, pero e interes tabata prinsipalmente pa 
e echo ku mashá proverbio tabata suprayá balor i normanan katóliko. Pa mesun 
motibu Willem Kroon frekuentemente tabata hasi uzo di proverbio den su novelanan. 
Su novela ‘Castigo di un abuso’, ku a sali komo foyeton, kapítulo pa kapítulo, den 
La Union na 1929/30, ta kargá ku proverbio pa inkulká moral katóliko den e 
lesadónan. Finalmente na 1946 interes di sírkulonan katóliko pa proverbio a resultá 
den publikashon di un kolekshon di mas di mil, titulá proverbionan papiamento. El 
a sali anónimo, pero por ta mashá bon ku Nicolaas van Meeteren ta e prinsipal 
kompilador. 

E ora ei dokumentashon di tradishon oral a bira un nesesidat imperativo i no 
mas inspirá eksklusivamente pa motibunan religioso. E atenshon akí pa tradishon 
oral tabata forma parti integral di e interes mas amplio pa ekspreshonnan variá di 
folklor, uso i kustumbernan bieu. Esaki na promé instante no a tuma lugá bou di 
influensha di e kresiente sekularisashon komo tal: al fin i al kabo tabata pa gran 
parti hustamente padernan katóliko ku a krea e atenshon akí. Den tempu rápido e 


26 E grabashonnan original riba tape ta wardá na Centraal Historisch Archief. A saka algun tambe na 


disko. 

interes a nase prinsipalmente dor di desaparishon di sabiduria, uso i kustumber di 
pueblo, entre kua e kustumber di traspasá “teksto” oralmente, kambia nan òf laga 
nan bai perdí tambe. 

Den e dos dékadanan promé ku di dos guera mundial industrialisashon a trese 
un kambio fundamental den e patronchi di komportashon sosial-kultural eksistente. 
Rekursonan tékniko — entre otro, radio, sine, imprenta, avion — a debilitá ademas e 
formanan eksistente di komunikashon. Ta e ora ei numa a bira bon kla kiko poko 
ántes ainda tabata pertenesé na e aspektonan mas importante di bida diario. Pa e 
motibu ei Pader Latour a atvertí na 1937 ku “a bira definitivamente tempu pa 
kolekshoná último restunan [di tradishon oral], pasobra esun ku warda mas, pronto 
lo buska en vano konosedó i bon kontadó [di kuenta di Nanzi]” (A, 1.V.1937). Her- 
man de Man, sitá kaba den e kapítulo akí, tambe a lansa algun aña despues e mesun 
gritu di alarma. Latourmes a tuma su propio atvertensia mashá na serio: el a publiká 
mas di dos dosein di kuenta di Nanzi tradusí na hulandes den de West-Indische 
Gids, 1937 - 1940, sin laga e vershonnan original na papiamentu atras, loke ta 
lástima. E ideologia katóliko no tabata pèrmiti pader Latour atmirá e restunan di 
folklor komo si fuera ta ekspreshonnan artístiko di altu nivel di un pueblo sivilisá 
nan tabata. Mas bien lo kontrario. Den su artíkulo pa e edishon na okashon di hubileo 
di reinado di Reina Wilhelmina, Oranje en de zes Caraibische parelen (1948), Latour 
ta opservá ku ‘Cuenta di Nanzi no t'ei pa siña moral kristian di nan. Al kontrario, 
nan ta reda hopi biaha e ideanan moral poko elevá di e sírkulonan den kua nan a 
nase”. Latour su palabranan di atvertensia den Amigoe ta ilustrá por lo tantu un 
interes ku ta alimentá prinsipalmente pa desaparishon komo tal di tradishonnan 
sekular. 

No por konsiderá e estudio di Van Meeteren, Volkskunde van Curacao (1947), 
tampoko komo un tentativa pa apresiá uso i kustumber tradishonal òf tekstonan 
traspasá oralmente komo ekspreshon artístiko. E múltiple reakshonnan di e tempu 
ei riba e obra akí no ta papia tampoko di un forma di arte Of literatura, ora ta trata di 
e tekstonan traspasá oralmente ku Van Meeteren a kolekshoná. Ta parsemi ku e 
esfuersonan di Van Meeteren pa fiha e patrimonio kultural bieu riba papel ta inspirá 
pa e mesun motibunan ku esnan di Latour. Van Meeteren ta drenta den e fila di 
esnan ku ‘e amor pa estudio di loke te ainda tabata deskonosí, amor pa nan tera 
natal, pero tambe amor pa kosnan di antaño, kosnan tradishonal” ta pusha nan den 
e direkshon ei. Den su introdukshon pa Volkskunde van Curacao Van Meeteren ta 
sigui spesifiká su interes: 

“[E berdadero interesadonan] no ta menospresiá formanan kultural di 
antaño manera ta hasi ku un paña gastá, ku mester kambia mas pronto 
posibel pa unu nobo; nan no ta weta e formanan ei komo pertenesiente 
na un masa atrasá, sino ku nan ta purba penetrá te den alma di e grupo 
pa investigá si, a pesar ku integrantenan di e grupo en kuestion a pasa 
añanan di isolashon i riba nos islanan tambe di servidumbre, nan no ta 
poseé nada di balor riba tereno kultural, i konsekuentemente protehé e 
formanan kultural akí kontra un desaparishon sigur i konservá nan pa 

posteridat. Anikilashon di tur balor di antaño ta bai mashá rápido den 
nos dianan di tráfiko rápido i di sine: un par di dékada ta sufisiente pa 
bari un kultura bieu totalmente, miéntras ta kosta siglo pa krea unu 
nobo [...] 
Ta p'esei a bira tempu pa dokumentá i konservá pa posteridat e 
poko ku na nos islanan a resta na tradishon, kuenta tradishonal, kuenta 
di ada, trahe i usonan di antaño, pero promé ku tur kos mester trata di 
mantené tur loke ta sigur un balor spiritual, ku a sali for di seno di 
pueblo i krese histérikamente.” (Van Meeteren 1977 [1947]: 15/6) 
Den su búskeda di balornan spiritual spesífiko Van Meeteren ta ekspres’é hopi be 
di un manera klaramente desfavorabel tokante sierto ekspreshonnan popular, manera 
tokante kantikanan popular na papiamentu. 
“Si nos ke un kolekshon kompletu di tur e kantikanan, kantá akí a traves 
di añanan, anto lo por yena un volúmen grandi, pero nan no tin ningun 
balor pa konosementu di tera i pueblo. Mayoria di nan ta adaptashon 
malu for di spañó òf hulandes (for di e idioma akí muchu ménos), [...] 
Otronan ta batí den otro pa un ke otro poeta di malamuerte riba petishon 
di kualke komershante ku no por a sali basta lihé di su merkansia, 
[...]"Gbid.: 74) 
Van Meeteren tabatin ekspreshon desfavorabel similar tokante tambú (pág. 45/6), 
Nochebuena ( pág. 186), banderita (pág. 190/1) i e nivel di sivilisashon di e parti 
afro-kurasoleño di poblashon den tempu bieu, ora e ta elaborá riba kuenta di Nanzi 
(pág. 196) i riba proverbio i dichonan (pág. 225). E karakter di apresio selektivo di 
interes pa tradishon, balor i normanan di pueblo ta karakterístiko pa añanan trinta i 
kuarenta. E memorianan di John de Pool Del Curagao que se va (1935) ta yen di 
opinion tokante balor di e tradishonnan di poblashon afro-kurasoleño. Pensando 
riba velorio De Pool ta skibi: 
“E kos di mas ridíkulo, hopi biaha tambe kómiko, tabata e yoramentu 
profeshonal. Serka famianan eduká i sivilisá no tabata permití e esenanan 
akí, pero serka sobrá di pueblo e famianan yegá tabata konsiderá un 
ofensa òf bèrgwensa si limitá maske ta un krenchi asina emoshon di e 
yoradó. Esaki tabata krea esenanan berdaderamente di hari te lora abou. 
E yoradó, mayoria di biaha un eksperto den e asuntunan akí, tabata un 
berdadero artista, pero su improvisashon - un esfuerso inmenso di 
imaginashon - bon mirá no tabata mas ku un kadena di disparati.’ (De 
Pool 1985[1935]: 64) 
No opstante, desaprobashon ya no ta motibu pa no anotá un ke otro, manera ántes sí 
lo tabata e kaso. Latour, Van Meeteren i De Pool muy bien por tabatin asuntu ku 
nan ta aprobá òf desaprobá klaramente, pero en todo kaso nan a laga nan eksperien- 
shanan atras pa nos. 
Promé ku Debrot su disertashon di 1955 a papia antó den algun kaso eksepshonal 
so (Engels i De Man) di un espesie di forma di arte (literario), ora ta trata di e 
ekspreshonnan popular akí. Pero despues tambe tabata motibu mas bien no literario 

Ku tabata alimentá mayoria di investigashon di e diverso realisashon i 
manifestashonnan di tradishon oral. Banda di 1950 opinion negativo di balor a 
disparsé kasi por kompleto di e investigashon i deskripshonnan. Ta sigur ku 
eksigenshanan internashonal na nivel sientífiko a hunga un papel den esaki. Di otro 
un banda e aserkamentu mas ophetivo di tradishon oral i di folklor despues di 1950 
ta un indikashon tambe di un aseptashon mas digno di e pueblo afro-antiano i su 
patrimonio kultural. 

Despues di Latour i Van Meeteren, Nilda Pinto, R.Th. Palm, pader Brenneker, 
Harry Hoetink, Elis Juliana, Antoine Maduro, May Henriquez, Wim Baart, René 
Rosalia, Rose Mary Allen, Mario Dijkhoff, Ito Tromp, Hubert Booi, Dinah Veeris i 
otronan lo dediká añanan na deskripshon i estudio di folklor en general i/o doku- 
mentashon di restonan di tradishon oral en partikular. Na mi pareser nan tabata 
satisfasé, ku derechoyna promé lugá nan mes kuriosidat sosial-históriko, antropoló- 
giko-religioso, antropológiko-biológiko òf antropológiko-médiko, lingwístiko o lek- 
sikográfiko, i tambe esunnan di nan lesadónan. Niun di nan sin embargo no a lansa 
un defensa pa aseptá tekstonan di tradishon oral komo ekspreshon literario artístiko. 


Interseshon limitá 


Debrot a pone un paso chikitu riba kaminda di un desaroyo — ku tabata tambe un 
desaroyo internashonal — pero no muchu mas ku esei tampoko. Debrot por a tuma 
komo base e echo ku den mayoria di kaso ya kaba no tabata deskribí ni dokumentá 
ku menospresio eksplisito e restonan di ekspreshonnan popular, i ku koutelosamente 
algun hende promé kuné ya kaba a duna e ekspreshonnan aki un balor relativamente 
positivo, yamando nan “literatura popular”. Esaki Debrot ta hasi den su disertashon 
den Antilliaanse Cahiers mas abiertamente ku nunka, na mi opinion bou di preshon 
puesidenter di e posibilidatnan di su époka. Pero a sigui eksisti un liña di demarkshon 
skèrpi entre “literatura popular” i literatura artístiko’. Tur esaki ta bira evidente for 
di e ponensia di Debrot, ku “literatura popular” bon mirá ta algu di un pasado remoto 
i ku mester deklará esun di awendia bankarota, òf ku no por yam'é un forma di 
“literatura”. 

“Den e époka promé ku emansipashon na 1863 [...] mester buska apogeo 

di literatura popular, ku na e momentunan akí sin lugá na duda ta 

pasando den un fase di dekadensia i ku ta pasa pokopoko pa e kategoria 

di literatura popular rekreativo. E literatura, tildá akí komo literatura 

popular, den su momentunan kulminante ta den liñanan grandi literatura 

afrikano.” (Debrot 1955: 20; énfasis di agb). 
E opservashon akí tokante literatura popular di siglo XX ta benta un nubia skur riba 
e ehémpelnan ku Debrot mes a trese dilanti, entre nan e kansionero di Julio Perrenal, 
e diálogonan di Tuyuchi i di Van Kampen i e kolekshon di kuenta di Nanzi di Nilda 
Pinto. Ta resultá pues ku Debrot no tabata konvensí, sino solamente den sentido 
mashá limitá, di tin di haber ku ekspreshon artístiko den kasonan ku ta konserní 

desaroyo di e tekstonan traspasá oralmente den siglo XX. Segun Debrot no por 
papia ètòl di un forma spesífiko di literatura artístiko” traspasá oralmente. Segun e, 
literatura popular — esta esun di un pasado remoto: afrikano i no kreolisá ainda! — 
i literatura artístiko ta dos asuntu distinto. En realidat no por kompará nan ku otro, 
komo e literatura popular di antaño práktikamente a bai pèrdí totalmente i, pa e 
motibu ei, ya no por duna un apresiashon di dje. 

Sin usa e kalifikashon di “literatura”, Van Meeteren tambe ta hasi distinshon 
entre ekspreshonnan popular mas resien i esunnan di un pasado lehano. Asina e ta 
skibi di banderita: 

“No mester lubidá ku e bandera chikínan akí di papel imprimí tabata un 

invenshon di tempunan posterior, ora dekadensia ya a hasi su entrada. 

Nan tabata produkto di un ke otro doño di imprenta, ku no tabatin muchu 

kos di hasi i ku di e manera ei ker a trata di oumentá su entrada skars 

mediante benta di banderita.” (Van Meeteren 1977 [1947]: 191) 
E reserva akí frente literatura popular, partikularmente e literatura mas resien, ta 
sigui eksistí i por señal'é den e disertashonnan riba literatura na papiamentu di e 
binti añanan siguiente. At'aki algun ehèmpel pa ilustrá. E artíkulo di Frank Martinus 
Arion tokante literatura antiano den e tomo De Nederlandse Antillen in de actuali- 
teit (1958) redigi pa De Wit i Van de Walle tin un debe grandi di paga na Debrot su 
disertashon den Antilliaanse Cahiers. Martinus Arion hasta ta konsentrá 
kompletamente riba literatura artístiko i no ta paga atenshon na literatura popular. 
Riba e tópiko en kuestion e ta hasi solamente dos opservashon, tur dos di kalidat 
dudoso. Literatura artístiko lo a nase for di literatura popular i literatura popular ta 
konsistí prinsipalmente di traspaso oral di kuentanan afrikano tradishonal. 

Tradishon oral tabatin sin duda influensha riba literatura skibí, loke a keda 
demostrá tambe den kapítulo II, pero promé ku 1940 literatura artístiko sigur no a 
usa e tradishon ei konsientemente komo base di salida. Despues di di dos guera 
mundial sí esaki a sosodé konsientemente (pa mas detaye konsultá e siguiente 
kapftulo), pero esei no ta pone ku por bisa ku literatura artístiko a nase di literatura 
popular. Loke sí por bisa di e kuentanan afrikano tradishonal ta ku pa basta tempu 
kaba ya nan no ta eksistí realmente. E kuentanan di Nanzi, por ehémpel, mashá bon 
por tin nan orígen den e kuentanan di araña di Afrika oksidental — e Anansesem — di 
ashanti ghanes, pero traslado pa e islanan antiano a okashoná kambionan múltiple i 
hopi fundamental. Baart ta opiná ku rason mashá kla tokante esaki den último 
kapítulo di su tésis. 

“Den Anansesem ta resultá ku Ananse ta un figura den besindario 
inmediato di Ser Supremo, serka kende e por kana drenta sin anunsio 
previo, ku otro palabra, Ananse ta frekuentá shelu i ta pertenesé mas o 
ménos na korte selestial. Den e cuentanan (di Nanzi) e lugá di aktuashon 
ta nos mundu i no tin kuestion di un relashon spesial entre Nanzi i Dios. 
Tampoko no por bisa ku den tempunan mashá remoto Nanzi tabata okupá 
tal relashon ku Dios i korte selestial, pa por atribuí na dje sierto 
aspektonan di kreashon òf surgimento di sierto institushonnan kultural. 

Di ningun manera por atribuí na Nanzi e karakter di un portador di 
kultura, loke sí tabata e kaso ku Ananse. Nanzi a para bira únikamente 
un píkaro. E kuentanan di araña, ku na Ghana sigur tabatin un konteksto 
religioso, a pèrdè esei kompletamente den e vershon na papiamentu 
li 
Den e kuentanan di Ashanti énfasis ta riba e elemento aitiológiko 
[esaki ta dunamentu di splikashon di nasementu di sierto fenómeno], 
pero den e cuentanan di Nanzi énfasis ta kai riba e funshon di ekspresá 
sintimentunan di protesta.’ (Baart 1983: 231-235) 
Ku rason Triebels tambe ta pone den su diskurso inougural na 1980 Ocho dia. Un 
‘relikia afrikano’ den Karibe? un interogante na e tendensia di asumí demasiado 
lihé un orígen puramente afrikano di sierto ekspreshonnan popular manera nan ta 
konosí te ainda. E atveïtensia akí ta konta sigur tambe pa e ponensia di Martinus 
Arion den su promé eksposishon riba literatura antiano. 
Eric Zielinski ta rechasá fuertemente e distinshon ku Debrot a hasi. Den su 
artíkulo fulminante den Vitó (nr. 8, 1965) e ta remarká entre otro: 
‘Nan a usa e término [literatura popular] mas biaha pa klasifiká tradishon 
ku a traspasá di, entre otro, Edat Media. Literatura popular ta eksistí i 
komo e término ta asina vago, ta us'é preferiblemente pa e aspektonan 
na kua literatura skibí ta skars. Den e kaso ei nan ke men: traspaso di 
kantika i kuenta ku ta biba den pueblo. Na Antia e kuentanan di Nanzi 
ta kai den e kategoria ei. Pero e pregunta ta si tumba i kalipso tambe ta 
pertenesé na e kategoria ei. Mi ta puntra mi mes si banderita i e 
diálogonan di Lorito Real tambe ta pertenesé na e kategoria ei. Mi ta 
puntra mi mes si diskurso polítiko i no-polítiko tambe ta pertenesé na e 
kategoria ei [...]. Mi ke ku Cola Debrot su kabes a suta. [...] E literatura 
popular di Cola no ta eksistí. E úniko tradishon di balor ku nos tin na 
Antia ta kuentanan di Nanzi i un ke otro kantika ku a sobrebibí kurso di 
tempu.” 
Zielinski su artikulo pa Vitó ta ekspresá mas aleu un ponensia, ku te dia di awe ta 
basta úniko na Antia pa loke ta konserní su karakter eksplísito. E ta rasoná ku ta 
eksisti literatura ku ta sea skibi òf oralmente traspasá. Pero meskos ku den sirkulonan 
mas amplio no ta konsidera kada teksto skibi ku pretenshon literario berdaderamente 
tambe komo “literatura”, meskos tampoko un teksto oralmente traspasá no ta, pa 
definishon, literatura. Promé parti di e ponensia aki entre tantu ta komunmente 
aseptá, pues no ta tur teksto skibi ta literatura, pero di dos parti no, pues no ta tur 
teksto oralmente traspasá ta literatura. Ta parsemi ku awendia ta apliká gran reserva 
ora ta trata di ekspresá eksplísitamente opinion negativo riba literatura oral. Zielinski 
ta opiná: “Mi ta kere ku literatura popular ta eksistí te asina leu ku, den tradishon 
popular, ta figurá kuenta ku ta balioso pa nan kontenido i estilo. Esei ta konta pa 
literatura en general [...].” 
Debrot no por tabata muchu leu for di Zielinski su ponensia, wetando su 
opservashon sitá anteriormente, tokante desaparishon di literatura popular di siglo 

binti. Na 1960 ainda Debrot a formulá e pensamentu ei di e siguiente manera den 
un lektura: 
“Den kaso di literatura krioyo nos mester tuma na konsiderashon tambe 
literatura oral, poesia i prosa ku no ta skibí. Di e manera ei ta siña 
konosé tradishon i en prinsipio e forma akí di literatura di ningun manera 
ta inferior na literatura skibi.” (sitá den BN, 12.VIIL1960; énfasis di 
agb) 
Debrot su último artíkulo riba literatura antiano, di 1977, tampoko no a duna 
abiertamente aprobashon literario na tekstonan traspasá oralmente (konsultá mas 
aleu). 

Revistanan ku tabata alabá altamente literatura na papiamentu, manera 
Watapana (1968 - 1972) i Ruku (1969 - 1970), tambe ta demostrá e mesun reserva. 
Mi no por interpretá nan silensio kasi total tokante literatura traspasá oralmente di 
otro manera. Den e último revista menshoná, — vol. 2, 1971, nr. 6 — tin ainda sí un 
ehèmpel di un di e diálogonan di Tuyuchi, “Un enkuentro den purá di juffrouw Lina 
i Mina”. Pero no a insertá e diálogo akí, pasobra lo e tabata un ehèmpel atraktivo di 
literatura popular. Martinus Arion a konsider’é un parodia eksitoso di mal uso di 
papiamentu. Martinus Arion su artíkulo “Wijsjes uit het weeshuis’ (kantika di 
weshùis) den su revista predilekto ta un ehèmpel palpabel sí di apresio positivo di 
ekspreshonnan popular, pero e kantikanan di pueblo ku e ta trata no ta haña e apresio 
di forma “literario”. 

Por atribuí e interseshon limitá na e reserva di institushonnan manera Sticusa i 
su organisashonnan ruman na Antia. Opinion literario di e hendenan ku tabata duna 
forma na maneho di e organisashonnan akí tabata laga solamente un espasio mashá 
limitá pa tradishon oral — manera partikularmente Debrot tabata trese dilanti den su 
manera di hasi i papia. Pero esaki ta un representashon muchu simpel di un ke otro. 
E institushonnan ei por tabata influyente, pero tóg nan no tabata determiná shen 
porshento e gustu i e merkado literario. 

Desaparishon di balor i normanan bieu, aktivitat i kustumbernan bieu, entre 
kua esun di konta kuenta, ta sigui inevitablemente. E patronchinan di komportashon 
sosial-kultural ku a bini na nan lugá sigur no por a karga aprobashon di tur hende. E 
krítika lansá kontra bida sosial-kultural di despues di guera sin embargo mashá 
poko bes tabata kontené un deseo abierto pa bolbe pa balor i normanan bieu i pa e 
patronchi di komportashon bieu, sino hustamente un anhelo pa tuma den bo mes 
man, segun un vishon propio, e desaroyonan moderno (lesa pa mas detaye igualmente 
kapítulo IV). Un añoransa fuerte pa pasado, den kua un gran apresio pa literatura 
oral lo por a haña un lugá, no a konkretisá. Esei no tabata algu ku por a spera 
tampoko: pasado tabata pa partikularmente e grupo di poblashon afro-antiano un 
asuntu poko elevá, miéntras ku desaroyonan di despues di guera a trese pa hopi di 
e grupo akí bastante prosperidat material i subida sosial. 

Falta di un kantidat konsiderablemente grandi di teksto literario skibí tambe 
sigur a duna un impulso pa un re-evaluashon di tekstonan oralmente traspasá, manera 
a menshoná mas dilanti kaba. E faktor akí a pèrdè su forsa di valides den kurso di 

añanan sesenta, ora produkshon di literatura skibí haña un volúmen palpabel i 
kualitativamente balioso (konsultá e siguiente kapítulo). Dor di esei e literatura 
skibí akí a bira un kompetidor di e literatura traspasá oralmente, mas aun komo 
literatura den su forma skibí tabata kumpli komo tal, den mayor grado, ku e norma 
oksidental di literatura. E norma ei no a pèrdè nada di su valides a traves di añanan, 
danki tambe na e éksitonan di literatura antiano na hulandes. 

Na di tres lugá literatura skibí di e añanan despues di guera a reakshoná riba e 
balor i normanan eksistente i esunnan kambiando di un manera mas adekuá ku e 
literatura traspasá oralmente for di e dékadanan anterior. Esaki no tabata konta 
eksklusivamente, pero sigur sí tambe pa e grupo sosial-kultural ku na gran midí ta 
determiná kiko sí i kiko no por haña e stèmpel di literatura. P'esei e preferensha pa 
literatura kontemporáneo skibí ta evidente. 

Un di kuater faktor importante ta ‘deskubrimentu’ di e fuente kasi inagotabel 
ku e tekstonan oralmente traspasá a resultá di por ta pa literatura skibí. Ekspreshonnan 
popular na papiamentu — es desir lòs di e kualifikashon “literatura'— a resultá di 
vital importansha pa literatura artístiko na papiamentu, partikularmente pa literatura 
produsí pa Pierre Lauffer i Elis Juliana na Kòrsou, pero tambe pa otronan (riba kua 
lo elaborá den e siguiente kapitulo). Sin embargo ku “uso” di tekstonan oralmente 
traspasá komo punto di salida òf di orientashon a duna di konosé na mes momentu 
ku ta awor numa, den forma kultivá a surgi “literatura” di bèrdè. E patrimonio kultural 
traspasá oralmente tabata na promé lugá un fuente di inspirashon balioso i no por a 
fungi na mes momentu komo un meta literario riba su mes. 


Por lo tantu ta ku gran reserva a dal e pasonan ku por a sigui e interseshon kouteloso 
di Debrot, pero na final di kuenta nan a bini sí. Ta sigur ku no a alkansá un posishon 
ekivalente entre literatura popular 1 literatura artístiko durante añanan sinkuenta i 
sesenta. Opinionnan ekspresá tabata mas bien bunita palabra, sin ku nan tabata ser 
siguí pa akshon. Tòg nos ta weta banda di 1970 promé realisashonnan konkreto di 
apresio positivo. Den e aña ei Elis Juliana a logra máksimo grado di ekivalensia 
entre literatura popular i literatura artístiko alkansá te na e momentu ei ku su publi- 
kashon Echa cuenta. E buki akí a sali publiká ku sosten di Sticusa den un tirahe di 
mil ehemplar na enkargo di e editorial literario De Bezige Bij. 

Maneho di Sticusa den e añanan presedente a pasa pokopoko di ‘interkambio’ 
pa ‘yudansa pa desaroyo’ (lesa pa mas detaye kapítulo IV i V). Danki na e kambio 
ei por a publiká na Hulanda obra di Elis Juliana kompletamente na papiamentu. 
Juliana a kompilá un seri di kuenta ku el a nota mas literalmente posibel for di boka 
di machi i pachi bieu den añanan sesenta. El a nota integralmente ripitishon, palabra- 
nan arkaiko, ekspreshon remarkabel, metáfora i kantika. Den un kòmbersashon ku 
Juliana, imprimí den Amigoe di 6 di febrüari 1971, tin entre otro e siguiente 
opservashon tokante su kolekshon di kuenta. 

“Pa konservá e estilo original di konta, Elis a graba e kuentanan riba 
tape i a pone nan literalmente riba papel, sin kambia nada. Ta difísil 
saka afó di unda e kuentanan akí ta bini originalmente, ounke Elis mes 

ta konvensí ku mayoria di nan ta di orígen afrikano. Den e kuentanan 

kaminda ta kanta, esaki ta bini dilanti ku mas evidensia. En general e 

tono ta un poko “melankóliko” manera Elis ta yam’é. Un sorto di elegia, 

di kua mayoria di biaha nifikashon di e palabranan no ta konosí mas. 

Tin biaha tin palabra sí ku parse franses mashá. Un splikashon pa esaki, 

sigun Elis, por ta e echo ku ántes frekuentemente tabata eksportá katibu 

for di Haiti pa Kòrsou. [...] 

[Den hopi di e kuentanan tin] klaramente sierto elementonan ku ta 

ripití regularmente, por ehémpel kambio di personalidat o sea metamor- 

fósis. Diabel tambe ta un figura ku ta presentá frekuentemente, meskos 

ku prens i rei, miéntras ku ta pone espesialmente énfasis riba e echo ku 

nan ta mashá mashá riku mes. Tin biaha tambe por persibí influensha di 

religion katóliko, manera e kuenta “Tamboe ta kos di diabel”. [...] Un 

otro kuenta ku tin di haber ku religion ta “E congrenis devota”, den kua 

ta hasi mas o ménos bofon di sierto fasetanan di fe katóliko. Den e 

kuenta akí por lesa klaramente e duda pa loke ta trata e religion ku kua 

a trese nan den kontakto.” 
Algun di e kuentanan akí a keda publiká ya na 1962 den e revista general Cadushi, 
di kua kuater edishon a sali den e aña ei. Den e kolekshon Echa cuenta ta dal 
realmente i inkondishonalmente e paso ku ta sigui e interseshon kouteloso di Debrot. 
Un pre-publikashon ku tradukshon na hulandes den un edishon di Antilliaanse 
Cahiers lo no a hasi mal papel i Debrot lo a kombertí palabra den akshon. Sin 
embargo despues di esei otronan tampoko no a mustra tal firmesa di akshon: Te 
ainda no a reimprimí Echa cuenta, i den krítika literario interes pa e kolekshon ta 
práktikamente kompletamente ousente. 

Den e antologia di literatura na papiamentu, Di nos: antologia di nos literatura 
(1971), Pierre Lauffer ta tene duru na e distinshon ku Debrot a hasi. Lauffer tambe 
ta traha ku e términonan “literatura di pueblo’ i ‘literatura artístiko’ i ta repartí su 
antologia konformemente. (Lauffer ta papia tambe di “literatura popular” i ‘ekspre- 
shon na papiamentu’ komo variante — stilístiko — di ‘literatura di pueblo”.) Lauffer 
ta insertá kuater kuenta, algun banderita, algun kantika di mucha i un dies kantika 
popular bieu. E kantikanan ta saká for di Brenneker su Benta: dos cien cantica dje 
dushi tempu bieuw di 1959. Dos di e kuater kuentanan ta saká for di Pinto su 
Cuentanan di Nanzi. E dos otronan — ‘Terenu di e fitó’ i ‘Amor den mangasina”— ta 
kuenta ku Lauffer mes a tende i ku e ta relatá manera su informantenan bieu a 
kont'é. Lauffer no a registrá asina presis manera Juliana a hasi pa Echa cuenta, 
komo e no a graba e kuentanan riba tape. Remarkabel ta ku Lauffer no ta sita e 
teksto kompletu di un kantika di tambú, sino algun frase so. Sierto reserva pa e 
forma akí di tradishon oral, entre tantu asina gustá, lo a hunga un papel den e asuntu 
akí. 

Diesinku aña despues di Debrot su ensayo den Antilliaanse Cahiers Lauffer ta 
promé pa duna antó kontenido konkreto na loke Debrot tabata profesá ku palabra: 
literatura oralmente traspasá i literatura skibí bou di ún kapa. Henteramente di 

akuerdo ku e kredo ei ta falta serka Lauffer tambe ehèmpel di diálogo (di Tuyuchi 
por ehémpel), kuentanan no muchu bieu, resien dokumentá (saká di Echa cuenta 
por ehèmpel) i kantikanan popular (manera di Julio Perrenal), i tambe Lauffer ta 
duna mayor espasio na literatura artístiko. 

Den su estudio di figuranan stilistiko literario i semehante temanan, Arte di 
palabra (1973), i su lektura riba literatura durante e “Weekend di Estudio”, na 1976, 
eksklusivamente literatura artístiko a haña atenshon di parti di Lauffer. Aki e no ta 
saka ehèmpel for di literatura popular. E echo akí ta suprayá na mi pareser e ponensia, 
ku Lauffer tabata masha serka di Debrot su punto di bista. Den su bukinan edukativo 
sí Lauffer a insertá ehèmpel saká for di tradishon oral, pero semper den forma 
limitá. Diferente kapítulo di su método di skol Mi lenga (1970 - 1971) ta ofresé 
teksto di literatura artístiko skibí komo ilustrashon di sierto partikularidatnan 
lingwístiko òf literario; algun biaha sin embargo ta skohe komo ilustrashon un 
kantidat di charada òf un kantika. E método ta kontené — na mi pareser espesialmente 
en bista di ampliashon di konosementu idiomátiko di papiamentu — hopi proverbio. 
Den Lauffer su bukinan di lès i di lesa tambe, Mangasina (1974), Sukuchi (1974) i 
Mangusá (1975), nos ta topa algun ehèmpel di teksto traspasá oralmente: proverbio, 
kantika i charada. Sin embargo no mester asumí sí ku Lauffer tabata konsiderá 
esaki komo un forma di “literatura”. 


Asina ta ku ta te banda di 1970 numa a tuma lugá un konsolidashon kouteloso di 
aseptashon di tekstonan traspasá oralmente komo forma espesífiko di arte, di lite- 
ratura. Ku eksepshon di De Palm su obra tokante Julio Perrenal (1979) e konsolida- 
shon akí sin embargo te awendia ta keda ku un base instabil. Apénas por konsiderá 
komo un apoyo fuerte na re-evaluashon di tradishon oral re-edishon na 1977 di Van 
Meeteren su estudio i di De Pool su memorianan na 1985, no opstante e atenshon 
den nan pa tradishon oral. Konsiderando e aktitut di ámbos outor pa ku kultura 
popular, e publikashonnan ta fortifiká hustamente e reserva nesesario. 

Pero kada bes ta papia ménos di “literatura popular” i na su lugá ta kuminsá 
papia mas i mas di literatura “oral” i literatura “oralmente traspasá’. Na 1977 Debrot 
ta publiká su último sinopsis di literatura antiano. E ora ei Debrot tambe ta papia di 
literatura “skibi” i ‘papiá’, ku kua e ta trese e apresio pa i e status di “literatura 
popular” algu mas serka di literatura artístiko’. E término general i un krenchi 
despresiativo “literatura popular’ no a disparsé kompletamente for di su manera di 
pensa, pero e ta pèrdè sí e karákter amplio. E disertashon ta falta e opservashonnan 
eksplísito di despresio tokante literatura di siglo XX traspasá oralmente. Di otro un 
banda, di e ehémpelnan i referenshanan sité ta sali na kla ku Debrot ketu bai tin 
tekstonan bieu di un pasado relativamente remoto na bista, ora e papia di literatura 
oral. Asina ta falta totalmente referensha na Julio Perrenal i Juliana su Echa cuenta. 
Su uso tambe di e términonan “literatura folklóriko” i “folklor literario” pa “literatura 
papiá” ta indiká debido reserva pa loke ta konserni ekivalensia entre tekstonan skibi 
1 tekstonan oralmente traspasá. 

Den e charlanan di Diana Domacassé-Lebacs na 1977 tokante literatura, tené 

pa mucha di skol sekundario, nos ta nota opinion ku tambe ta kuadra ku esunnan di 
Debrot pa loke ta e “apogeo” di literatura oral. Pa Domacassé-Lebacs tambe “[...] 
Literatura di pueblo of literatura oral, ta manifestá su mes di siglo 17 te na 
Emansipashon di katibu na aña 1863”. Su argumentashon ta demostrá a la bes 
klaramente ku uso di e palabra literatura di pueblo a pèrdurá pa hopi tempu” . 
Joubert tambe den su artíkulo na spañó den Kristòf na 1976 ta papia ainda di 
“literatura popular”. For di kuminsamentu di añanan ochenta e término “literatura 
popular” a disparsé práktikamente por kompleto. Encyclopedie van de Nederlandse 
Antillen, ku a sali publiká na 1985, ta evitá e término, miéntras ku e ensiklopedia di 
1969 sí tabata us'é ainda. Na 1969 Debrot tabata responsabel pa e artíkulo riba 
“literatura”. Den su artíkulo tokante desaroyo di papiamentu pa Sticusa Jaarverslag 
1984 Diana Domacassé-Lebacs ta papia ainda eksklusivamente di literatura oral. 
Van de Wal i Van Wel den nan buki di literatura antiano, Met eigen stem (1980), i 
Heuvel i Van Wel ta hasi meskos den e edishon revisá di e obra akí na 1989. Tur dos 
edishon ta duna un man yen di ehèmpel di kuenta i kantika, sin drenta den detaye 
tokante nan kalidat literario. Rutgers ku su tésis (1994) a buska konekshon ku un 
tendensha internashonal resien i ta usa e término “oratura”. E normanan sientífiko 
na kua su historia di literatura ta aten'é, ta impedí re-evaluashon di e tradishon 
oralmente traspasá. Komo den e tésis akí ta dediká atenshon amplio na e tradishon 
akí, e ta kontribuí tòg un tiki na un re-evaluashon — meskos ku e deskripshon históriko 
akí — sin ku ta hasié intenshonalmente. 

Ku tur esei krítika literario no a yega muchu mas leu di loke Debrot ya a propagá 
na 1955. Literatura oral òf oratura, si usa e términonan akí mes, no ta indiká ni otro 
kos ni mas kos ku Debrot su “literatura popular”. 


Prestigio di awendia 


Ounke e tekstonan traspasá oralmente no a atkirí e prestigio di literatura artístiko, 
nan a logra haña, sigur den dékadanan despues di segunda guera mundial, un lugá 
den sombra di literatura artístiko. Na mi pareser no ta posibel asigná literatura oral 
un lugá mas prominente na fin di añanan ochenta. Pero ku esaki no a bisa tur kos 
tokante apresio pa tradishon oral òf pa loke a resta di dje. 

Fuera di e sirkuito literario e tekstonan di tradishon oral, manera deskribí 
anteriormente, a fungi durante dékadanan kaba komo fuente di investigashon pa 
sientífikonan i interesadonan di diferente disiplina. Nan investigashonnan a produsí 
un konsiderabel kantidat di publikashon i ta ofresé un skala di dato, ku realmente 
por yuda duna kontenido na e konsepto “literatura oral”. Por añadí na esaki tambe 
resultado di investigashonnan no-publiká i e monton di material almasená, mas o 
ménos bon “registrá”, den archivo i bibliotekanan. Un kolekshon di mas di setenta i 
sinku kantika ku Rose Mary Allen a graba riba kasèt, na Rincon, Boneiru, i a 
transkribí despues, a disparsé den un rapòrt “interno” na 1984. Na 1991 Ini Statia a 


27 Lebacs su lektura ta konservá den e kolekshon privá di Lucille Berry-Haseth, Kòrsou. 

finalisá un estudio riba tradishon di traspaso oral komo “literatura oral”, ku su dunadó 
di trabou — Teritorio Insular di Kórsou — no a editá ainda den forma di buki. E 
kolekshon ekstenso di pader Brenneker i Elis Juliana, almasená aki aya, ta warda 
añanan largu kaba riba un sientífiko òf mas pa hasi un estudio mas detayá di dje; 
etcetera. 

Manera a opservá anteriormente kaba e tekstonan di tradishon oral a sirbi, 
ademas komo tema pa investigashon (semi)sientífiko, tambe pa literatura infantil i 
hubenil. For di añanan sinkuenta Nilda Pinto i Sonia Garmers a duna inisio na 
esaki. Tradishon oral ta alimentá tambe material di lès di papiamentu, manera den 
e bukinan di skol di Lauffer. Konsiderando e papel limitá ku e idioma akí a hunga te 
resientemente den enseñansa, uso di e bukinan ta konformemente limitá. Ademas 
un kantidat chikí di rima 1 kantika bieu — entre kua e kantikanan ku Nilda Pinto a 
dokumentá kaba na 1944 den Corsouw ta canta — a konservá te ainda un lugá den 
mundu di wega di mucha. Finalmente mester mustra riba e manifestashonnan di 
deklamashon organisá ku sierto regularidat durante e dékadanan ku a pasa. No 
tabata ofresé únikamente literatura skibí na papiamentu den un presentashon bibu, 
ma práktikamente mes tantu biaha tambe ehèmpel di tradishon oral. Sin ningun 
reserva (i sin ningun splikashon adishonal) ta presentá e sorto di ehémpelnan ei 
komo “literatura oral”. 


Ounke e maneranan bieu di traspasá kuenta i kantika a disparsé práktikamente, no 
ta ménos importante konstatá, ku areglonan mas moderno den algun kaso ta bibu 
bibu. Te dia djawe ta sigui desaroyá formanan tradishonal di kanto i muzik manera 
tambú i tumba. Esei no ta sosodé semper di un manera ku ta karga aprobashon di un 
i tur, manera e artíkulo “Origen di baile di tambú na Korsou” di Elis Juliana ta 
ilustrá klaramente. 

“Esnan ku a konosé nos baile di tambú por sinti pena di mira un baile di 

“tambú” awendia manera e ta presentá pa e gruponan hóben di nos 

bailenan folklóriko; kon e “hòmber” ta kore - balia konstantemente - ku 

man hisá na laria - tras di lomba di e ‘muhé’ yegando pa ora e ‘hòmber’ 

yega muchu aserka, e pusha esei ku su atras, imitando asina un sierto 

baile folklóriko di Barlovento.” (Juliana [1983]: 21) 
Diferente teksto bieu di e género akí i di otro género ta haña un areglo nobo. Ta 
ofresé kantika bieu den e “bachi” tradishonal òf den un “bachi” nobo den un vershon 
moderno riba disko kompakto ita duna representashon bibu den teater, hotèl, durante 
manifestashonnan na aire liber ina fiestanan privá, na reunionnan ofisial i nochinan 
kultural, den klupnan di baile i den diferente hòfi, na emisora di radio i televishon. 
Durante último dékadanan programanan di radio i, for di añanan sesenta, 
programanan di televishon a familiarisá oyente i televidentenan ku e relikianan di 
tradishon oral òf ku vershonnan nobo di nan. 

Fuera di esei ta trata di parti di gobièrnu di duna tradishonnan bieu bida nobo. 
Ounke no sa tin Of apenas tin kosecha, tòg ta selebrá atrobe fiesta di seú na Kòrsou 
i Boneiru i ta kanta atrobe kantikanan di seú. Na Aruba a duna durante añanan 
setenta impluso nobo na e tradishon di dande, ora a instituí un konkurso di dande. 

Dande ta un sorto di serenada ku un grupo di músiko i un kantante ta kana ofresé 
kas pa kas pa deseá e habitantenan un próspero aña nobo. Segun Lopez (1980) e 
tradishon akí ta remontá te na e serenadanan di aña nobo di Jan Leoncio Pieters 
Koolman na fin di siglo XIX. E patronchi básiko di kantika di dande ta fiho, pero 
por a improvisá ampliamente teniendo kuenta ku e habitantenan i e regalo potensial 
pa e músikonan i e kantante. E konkurso ta sirbi tambe pa formanan di muzik 
moderno i internashonal no pusha tradishon kompletamente un banda. Sin embargo 
esei no ta protehé e karakter di improvisashon di dande, sino mas bien ta min'é. 

Si konsiderá e krítika literario publiká i ekspreshonnan similar, e vershonnan 
moderno i popular akí di tradishon oral sigur no a haña aseptashon amplio komo un 
forma di literatura. Den algun kaso mas bien lo kontrario ta e kaso. Asina e ala 
kultural, Grupo Rais, di e grupo di investigashon i akshon Movementu Trinchera, 
tin hasta den su metanan bastante similitut ku e metanan di Van Meeteren. Un di e 
metanan di e grupo di trabou kultural akí, fundá na 1986, ta e ideal: “Halsa nivel 
kultural di nos pueblo di Kòrsou (Antias) i krea un yu di Kòrsou konsiente di su 
propio kultura i ku rèspèt pa esaki’, manera Indira Boelbaai a formulá esaki den Na 
wetula me konopá wetula (1990: 4). Bo mester konosé kustumbernan di pueblo pa 
bira konsiente di bo propio historia kultural. Ounke ora finalmente ta skohe entre e 
‘bon’ kustumbernan Van Meeteren i e grupo ta diferenshá, nan tur dos ta atribuí 
bastante apresio positivo na “e kustumbernan di pueblo” i tur dos ta di opinion ku 
nan kontemporáneonan por saka probecho di nan. Pa loke ta trata tradishon oral, pa 
Grupo Rais ta di poko òf ningun importansha si esaki ta un forma di literatura. 
Primordial ta e empeño pa laga esaki perdurá den e formanan manera e kustumbernan 
tabata eksistí i funshoná promé ku modernisashon di komunidat. 

E atenshon resien pa tradishon oral di siglo XX no ta skapa kompletamente di 
e intentonan pa atribuí na e tradishon akí kualidatnan artístiko Of literario. Ounke 
no ta konsiderá e kantadó di tambú Nicolaas Susana (Shon Kolá) komo outor literario, 
ta atribuí sí na su prestashon komo kantadó di tambú i skibidó di letra pa tambú 
bastante balor artístiko. Esaki ta resaltá prinsipalmente tambe den Shon Kolá: laba- 
riano di rasa mei siglo na kustia di barí (1983), un publikashon di e motor tras di 
Movementu Trinchera, René Rosalia. Eiden Rosalia ta deskribí bida di Shon Kolá 
i a insertá algun di su tekstonan mas konosí, manera ‘Elekshon’ i ‘Afrikaantje; di 
kon ta sera pretu so?” 

Ta rindi homenahe di otro forma tambe. Na novèmber 1992 a dediká un simposio 
chikí na e popularísimo kompositor i skibidó di letra Rignald Recordino, lider di e 
banda musikal Doble R. E oradornan, entre nan, tres outor literario, esta Frank 
Martinus Arion, Maria Diwan i Elis Juliana, no a keda sin ekspresá krítika moderá 
kontra tekstonan di Recordino, pero di otro un banda a duna e tekstonan tambe 
sierto mérito artístiko o literario. Entretantu Tjin-Kon-Fat (1995) a dediká hasta un 
monografia kòrtiku na Recordino i a publiká un parti supstansial di su tekstonan 
den un kolekshon (Recordino 1995). Na 1992 tambe durante e di tres International 
Caribbean Women Writers Conference ku a tuma lugá na Kòrsou e kantadó di tambú 
Petronilia (Petoi) Coco a haña un premio pa su prestashonnan riba tereno di literatura 

oral. For di e mesun kongreso a sali un buki riba hende muhé i ser hende muhé na 
Antia, Mundu yama sinta mira: Womanhood in Curacao (1992). Den un artíkulo pa 
e kolekshon Joceline Clemencia, hefe di e instituto insular di idioma, “Instituo 
Nashonal di Idioma (1.N.D.I.)”, ku tabata yama Sede di Papiamentu te na fin di 
1993, ta hasi un intento pa señalá den entre otro e kantikanan di tambú di Elia 
Isenia karakterístikanan artístiko interesante. 

E atenshon faborabel akí pa manifestashonnan kontemporáneo di loke un tempu 
tabata berdaderamente un tradishon oral, ta haña bastante apoyo institushonal for 
di seno di gobiérnu, partikularmente di Servisio di Kultura i di Instituto Nashonal 
di Idioma. Ainda ta difísil midi embergadura di e atenshon akí pa literatura popular”, 
pero sin duda tin sierto dirigismo konsiente di parti di gobiérnu. Pacheco Domacassé, 
hefe di e Servisio di Kultura Insular, ta ekspresá su opinion den un entrevista ku 
Nel Casimiri di e siguiente manera: 

‘Hopi kos ku mi tabata kere aden ántes, ya mi no ta kere aden. Den 

pasado, bou di influensha di otronan, europeonan, mi tambe a kere ku 

nos mester a bai den direkshon di e maneho artístiko hulandes, ku esei 

mester tabata nos maneho kultural. Pero ainda nos mester basha e 

fundeshi. Ekspreshon kultural ta resultado di sobrevivensia di hende. 

Kultura ta pa nos: e hèrmèntnan, e kasnan di maishi, e kantikanan di 

seú. Europa a pasa e fase ei kaba. Aya a separá kultura di bida diario.” 

(A, 15.V111.1992) 

E tendensha populista akí - lesa pa mas detaye kapítulo V - probablemente tampoko 
ta skapa di un influensha ku den añanan sinkuenta tambe a hunga un papel. E 
demanda pa teksto papiamentu a krese konsiderablemente den kurso di añanan 
ochenta, komo e idioma a gana entretantu un lugá modesto den enseñansa básiko. 
Un di e mayor opheshonnan kontra introdukshon di papiamentu den enseñansa ta e 
kantidat limitá di teksto literario den e idioma akí. Ta parse ku e krítika akí ta duna 
bida na e atenshon kresiente pa tradishon oral. E kantidat limitá ta konsekuensha di 
e echo ku no a ni ta atribuí sufisiente kalidat literario na tekstonan di tradishon 
literario, ni na esunnan di pasado ni na esunnan di awendia. 

Den esaki ta hunga un papel tambe surgimentu di e movementu internashonal 
feminista i e korespondiente teorianan literario. E “demanda” pa outornan femenino 
ku ta skibi na papiamentu a krese pa e motibu akí tambe. E kantidat di outor femenino 
ta limitá, igualmente nan produkshon literario. Ademas nan obranan no ta pa 
definishon konforme e eksigenshanan di pensamentu feminista. Tradishon oral i su 
representantenan femenino ta oumentá e oferta 1 ku esei e alternativanan pa atenshon 
kritiko-literario. 


Tur esaki no por kita sin embargo e imágen di un tradishon oral ku den kurso di 
dékadanan ku a pasa a kai pokopoko pero sigur den sombra di literatura papiamentu 
skibí i a keda den su sombra. 


Kontesta di e charada di den Voz di Pueblo na kabes di e kapítulo akí ta: papiamentu 

IV. 


KONKISTA DI E ISLANAN ABOU 


Dia mi tabatin 23 aña m' a topa Julian Coco. El a zundrami, 
“poeta kèns, pakiko bo ta skibi poesia na spañó. Skibi na 
papiamentu, esei ta basta problemátiko kaba. Mi ta lesa nan 
sí, pero bo mester sigui na papiamentu, sea bo mes”. 

Elis Juliana, A, 16.VI.1973 


Lo tin koro di nigrita 
pa yudami desbordá mi alegria 
i kargando riba seru di nan pechu 
nan lo hiba melodia 
dje kansion ku mi sintí a pursigí. 
Pierre Lauffer, ‘Riba dia ku mi logra’ (1963) 


Di dos guera mundial a pone mas preshon riba potensianan europeo manera Gran 
Bretaña, Fransha i Hulanda, pa kambia fundamentalmente e relashon ku nan 
kolonianan. Ni maske kuantu e kolonianan akí tabata ofresé apoyo na nan patria 
mama kontra e aliansa fasista, e relashonnan polítiko-estatal mester a kambia pa 
semper. Mas ku nunka ántes a sali na kla, ku e potensianan kolonial europeo pa 
gran parti a yega na nan poder eksplotando teritorionan i nan habitantenan na otro 
parti di mundu. Miéntras e potensianan kolonial tabata hasi mashá esfuerso pa kon- 
servá nan propio independensia òf rekuper’é, outokonsenshi, dignidat i bista riba 
interes propio tabata krese den teritorionan ‘di ultramar”. Desaroyo di Estádos Unídos 
— e mes un antiguo kolonia ku a bira un superpotensia — i e derecho inkuestionabel 
di independensia ku EE.UU. tabata propagá, a oumentá e preshon riba paisnan 
europeo. Un potensia kolonial manera Hulanda mes no tabata papia di “preshon' ni 
“forsa”, sino di ‘sirkunstanshanan ku a kambia”. 
Den un diskurso na radio dia 7 di desèmber 1942 Reina Wilhelmina a deklará 

di ta dispuesto di revisá profundamente relashonnan ku e kolonianan hulandes. 

“Den diskursonan anterior na radio ya mi a anunsiá ku ta mi intenshon 

pa, despues di liberashon, krea oportunidat pa, di akuerdo ku 

sirkunstanshanan ku a kambia, deliberá konhuntamente tokante un forma 

apropiá pa Reino Hulandes i su teritorionan. Den e deklarashon di 

gobièrnu di 27 di yanüari di 1942 a deskribí ku mas detaye e Konferensha 

di Reino. [...] Mi ta imaginámi ku, sin antisipá rekomendashonnan di e 

Konferensha di Reino, nan lo buska un konstelashon di reino den kua 

Hulanda, Indonesia, Sürnam i Kòrsou [= aktual Antia Hulandes 1 Aruba], 

konhuntamente lo partisipá, miéntras ku kada un riba su mes lo atendé 

su asuntunan interno independientemente i riba su mes forsa, pero ku e 

deseo di yuda otro.” 
Den bista di loke tabata e tempu ei e forma kolonial di gobernashon di “Kòrsou i 
dependensianan” — manera Antia Hulandes tabata yama ainda — e deklarashon ta 
indisio di kambio radikal den pensamentu polítiko na Hulanda. 

Na 1936 a yega na un kambio limitá di e forma di gobernashon di e islanan, ku 
tabata data di 1865. Te na e momentu ei e poder máksimo tabata den man di 
Gobernador, nombrá pa Lareina, i Konseho Kolonial, ku tambe Lareina tabata 
nombra. Na lugá di Konseho Kolonial a bini Parlamento (‘Staten’) komo 
“representashon di pueblo”: 10 miembro elegí pa voto mashá limitá i 5 miembro 
nombrá. Gobernador — por lo tantu Hulanda — a keda ku mayor poder polítiko. A 
bini djis un krenchi di demokratisashon. “Te hasta na bispu di dekolonisashon,” 
manera Verton a bisa den su tésis doktoral (1977: 23), “Hulanda tabata dikta for di 
su toren di ivor un konstitushon pa Antia Hulandes, kaminda no tabata eksistí ningun 
influensha real di e komunidat kolonial riba gobernashon.” Ku realisashon di e 
konstitushon nobo ainda patria mama por a ignorá eksigensia di independensia 
relativo i di gobiérnunan, insular i sentral, elegí demokrátikamente, manera ta pará 
den e tésis doktoral di e kurasoleño mr. dr. Moisés F. da Costa Gomez, Het wet- 
gevend orgaan van Curaçao (Organo legislativo di Kòrsou) di 1935. Pa promé 
biaha e malkontentu ku tabata eksistí tokante falta di partisipashon propio pa loke 
ta trata desaroyo insular interno a haña poko komprenshon na Hulanda den e 
diskursonan di Reina Wilhelmina. 

Despues di guera a sali gran kantidat di areglo legal, ku a kambia e relashon 
entre e antiguo kolonisador i e kolonia fundamentalmente. For di 1954 Kórsou i 
dependensianan — bou di e nòmber nobo di “Antia Hulandes’ — lo a bai forma un 
parti outónomo di Reino Hulandes (banda di Siirnam i Indonesia). Internamente 
tambe a bini kambio konsiderabel den e struktura polítiko di poder. Na 1937 ainda 
solamente 6% di e poblashon maskulino, a base di belasting pagá òf di nivel di 
formashon, por a determiná elekshon di 10 parlamentario. Diesun aña despues a 
introdusí sufragio general, esta derecho di voto general pa hòmber i muhé di 21 aña 
Of mas. En prinsipio tur residente di nashonalidat hulandes i di 30 aña òf mas di 
edat por a keda elegí. E reglanan konstitushonal nobo a kaba ku poder gubernamental 
interno di Gobernador i por lo tantu ku esun di patria mama. Un gobièrnu forma pa 
i ku mester duna kuenta na kolegio legislativo, Parlamento (‘Staten’), a asumí e 
poder akí. For di e momentu ei ta elegí miembronan di Parlamento mediante sufragio 
general. Por fin, binti aña despues ku na 1935 Da Costa Gomez a defendé un struktura 
di gobernashon nobo, a realisá esaki. 

Na momentu di firmamentu di Statüt pa Reino Hulandes na 1954 Aruba mester 
a hala su deseo aden pa su propio independisashon den Reino, “Aruba lòs di Kòrsou’. 
Aruba, komo un di e “dependensianan” di Kòrsou, a sufri, pa motibu di e echo ku ta 
na Willemstad ta tuma tur desishon gubernamental, te hasta esunnan mas simpel. 
Den su memorianan In de schaduw van de Gouverneurs (Den sombra di 
Gobernadornan, 1968) e rubiano W.F.M. Lampe ta duna algun ehémpel remarkabel 
di loke e dependensia akí tabata nifiká pa baiben di Aruba. 

“Pues, nunka por a konta ku sosten di gobiérnu di Kòrsou; tur hende 
tabata kustumá ku esaki. Pa nos na Aruba tabata un echo ku gobernador 
tabata únikamente gobernador di Kòrsou. E otro islanan no tabata konta. 
Tabata konsiderá i trata nan komo isla ku mester a mantené i ku p'esei 

no tabatin nada di bisa.’ 
Den un estudio tokante struktura estatal di Antia Hulandes dr. W.C.J. (Boeli) van 
Leeuwen, ku a profundisá den e aspirashon di Aruba pa separashon, a karakterisá e 
aspirashon rubiano di e siguiente manera: 

“E movementu di separashon na Aruba ta basá riba un repudio profundo 

di habitantenan di un isla kontra loke nan tabata konsiderá e kolonisadó 

Kórsou, pa motibu ku pa rubianonan kolonisashon no tabata bini di 

Den Haag, sino di Kórsou. Tin biaha e kolonisadónan tabata makamba, 

tin biaha miembro di famianan di empleado públiko establesé na Kòrsou; 

pa rubianonan esaki no tabata hasi ningun diferensha.” (Van Leeuwen 

1970: 65) 
Partikularmente yegada di un refineria na Aruba na 1928 tabata eksigí un gobiérnu 
mas direktamente envolví i enérgiko. P”esei lidernan polítiko rubiano, espesialmente 
Henny Eman sr., tabata argumentá ku ta mihó rubianonan mes atendé asuntunan di 
Aruba. Minister di Kolonia di e tempu ei, J.R.H. van Schaik, tabata di opinion ku 
na momentu ku e Areglo pa Teritorionan Insular di Antia Hulandes (ERNA) drenta 
na vigor na 1951 - komo parti di e relashonnan revisá ku patria mama - e miedu di 
Aruba ku Kòrsou ta manda riba dje ya lo no ta fundá. Segun e minister ‘[Aruba] lo 
a haña partisipashon total den ekonomia i gobernashon di e isla. Pa e motibu ei 
Aruba lo no tin mester di keha òf preokupá den futuro tokante tenementu atras dor 
di gobièrnu sentral. Gobièrnu sentral ta keda solamente enkargá ku asuntunan ku ta 
toka interes kolektivo di e seis islanan’ (sitá den Van Leeuwen 1970: 81). Ounke 
den práktika e palabranan akí no a resultá realmente bèrdat, e gritu pa 
independisashon, lòs di Kòrsou, pero manteniendo lasonan ku Hulanda, a mengua 
i ta te den di dos mitar di añanan sesenta nan a bini bèk ku forsa iresistibel. 
Hustamente entre 1954 i 1969 e partidonan di Kòrsou i Aruba kada biaha a haña 
otro den e kuater gobièrnunan sentral, bou di direkshon di dr. Efrain Jonckheer. 

Kompará ku desaroyonan na Hulanda, un di e karakterístikanan di e gobièrnunan 

akí i di esunnan insular ku mas ta resaltá ta ousensia di partidonan netamente basá 
riba religion. Na Hulanda ampliashon di sufragio aktivo a fomentá formashon di 
partido polítiko basá riba diferente konvikshon religioso fuertemente. Inisialmente 
a trata na hasi esaki na Kòrsou tambe, partikularmente iglesia katóliko a purba 
esaki. Pero mas o ménos na 1950 iglesia i religion a disparsé komo liña divisorio 
entre partidonan. Tabata difísil tambe pa, a base di religion, partidonan defendé 
interes di nan siguidónan, ya ku pa kualke partido di sierto tamaño e siguidónan 
tabata pa mayor parti katóliko. Iglesia katóliko a mira kon e poder ku e tabatin 
promé ku di dos guera mundial kada bes a bira ménos. Polítika antiano, kontrario 
na esun di patria mama, tabatin un karakter netamente sekular. Den e sentido akí i 
riba e tereno akí tambe e antiguo kolonia a distansi'é di patria mama. 

Reagrupashon sosial 


Den siglo XIX i te lat den promé mitar di siglo XX, deseo di asimilashon i 
akulturashon a karakterisá e relashon entre Islanan Abou i Hulanda. E lema tabata 
adaptashon na òf adopshon di balor i normanan i tur sorto di moda di pensa i aktua 
di mundu oksidental, partikularmente hulandes. Anke tabata pidi komprenshon i 
espasio pa partikularidatnan spesífiko, manera a trese dilanti den e kapítulonan 
anterior, patria mama a keda e punto di referensha. 

Aspirashonnan pa outonomia polítiko na 1954, ku kua a kuminsá tochi e 
asimilashon i akulturashon aki, tin sin embargo un historia basta largu. 
Aspirashonnan polítiko tabata ademas ankrá den un deseo kresiente pa haña gara 
prinsipalmente riba asuntunan ekonómiko, pero tambe riba asuntunan sosio-kultural. 
Pokopoko pero sigur tabata asentuá diferenshanan i tabata trese dilanti “nos propio 
forma di ser’ komo fundeshi bálido pa un desaroyo spesífiko i propio. Den e dékada 
promé ku di dos guera mundial kada biaha tabata hasi mas remarke krítiko riba 
tutela gubernamental di parti di Hulanda i di paternalismo di parti di un poder 
religioso hulandes, manera mishon katóliko. No solamente di ‘propio’ filanan afro- 
kurasoleño a bini krítika riba mishon katóliko, manera por ehémpel krítika di parti 
di Medardo de Marchena i di Willem Kroon, ma tambe di parti di e élite blanku 
lokal, e krítika a bira mas fuerte den añanan trinta. Ku Curaçao, e “semanario pa 
interes polítiko, ekonómiko i kultural di e teritorio Kòrsou’, ku a aparesé binti aña 
largu for di 1938, su fundador/redaktor protestant dr. Willem Pieter (Wili) Maal 
hopi biaha tabata habri afó kontra influensha di mishon katóliko. Prinsipalmente 
G.J.J. Wouters, e gobernador katóliko ku di 1936 pa 1942 a manda den Forti, i e 
korant na hulandes — di mishon katóliko — Amigoe di Curacao, regularmente mes- 
ter a hiba vra. 

Parsialmente e echo ku e élite di protestant blanku a pèrdè su poder tradishonal 
a trese e malkontentu ku e gobernashon kolonial. Esaki tabata, entre otro, debí na 
kontinuo ekspanshon di e refineria i e echo ku kada biaha tabata nombra mas hulandes 
na puestonan haltu den burokrasia gubernamental, sektor ku for di un prinsipio 
tabata dominio di protestant blanku. Tabata nombra e “ekspertonan” hulandes akí 
partikularmente tambe pa defendé interes di e refineria. Ademas, pa motibu ku 
kada biaha oferta di trabou fiho na e refineria tabata oumentá, a yega un fin definitivo 
na e dependensia tradishonal di e afro-kurasoleño di e shon blanku, tantu na kunuku 
komo den stat. Posishon sosial-ekonómiko di un grupo supstansial di afro-kurasoleño 
a drecha (a trata esaki kaba na kapítulo II), miéntras ku esun di e antiguo shonnan 
tabata na peliger serio. 

Despues di segunda guera mundial, den novelanan di Tip Marugg i Boeli van 
Leeuwen, pérdida di e posishon i poder tradishonal di protestant blanku lo bira 
tema esensial, miéntras ku Cola Debrot ya kaba a tuma kambionan sosial komo 
punto di salida den su novela kòrtiku Mijn zuster de Negerin, di 1934. mesun 
kambionan radikal ta tema tambe di Del Curacao que se va, rekuerdonan di John 
de Pool di 1935. Den e buki akí De Pool ta rekordá ku melankolia palpabel e struktura 

patriarkal di komunidat kurasoleño di siglo XIX, den kua su mes famia tabatin un 
posishon relativamente haltu, ku nan a pèrdè kompletamente den siglo XX. 
Pérdida di poder sin embargo no tabata apsoluto. Al kontrario, despues di 1954 

representantenan di e grupo elitario lokal akí a logra kombertí nan defensa di 
outonomia i nan sintimentunan nashonalista insular den poder polítiko — den forma 
di Partido Demokrat (DP) —imantené esaki te lat den añanan sesenta. Nan siguidónan 
tabata bini prinsipalmente di gruponan basta grandi di hende prosedente di Sürnam, 
Boneiru i Islariba i tambe di afro-kurasoleñonan ku tabata biba den e aglomerashon 
urbano. Hoetink ta mustra den su estudio De gespleten samenleving in het Caribisch 
gebied (1962: 196) riba un elemento importante di e sintimentu nashonalista insular 
akí di e élite blanku den añanan trinta i e dékadanan siguiente. 

“Den e sosiedat segmentá di Kòrsou por tipifiká e movementu nashona- 

lista akí komo ekspreshon di e deseo di yega na un sosiedat homogéneo, 

pero, pa usa un paradoha, konservando e status quo di segmentonan. 

Prueba es ku temporalmente e lucha nashonalista tabata kamuflá e liña 

divisorio entre e segmentonan eksistente; e lucha a krea un sintimentu 

di solidaridat temporal pa enfrentá e patria mama kolonial i tur esnan 

ku no tabata “yu di Kòrsou’. 
A interpretá e homogenidat deseá i e supuesto sintimentu di solidaridat riba tereno 
kultural ku e konsepto di kreolisashon, ku lo a haña partikularmente den Cola Debrot 
un defensor (despues lo amplia riba esaki). Ta te den di dos mitar di añanan sesenta 
lo sinti e efektonan atverso di kubrimentu di e liñanan divisorio entre e klasenan 
sosial. Esaki no ta impliká, ku promé no a ripará wega di poder di e élite. Na 1948 
Edward de Jongh a skibi, bou di e seudónimo Johan Bartolomé, un pamfleta polítiko, 
Tras di'e cortina, den kua e ta konsiderá e gritu pa libertat i outonomia komo 
konsolidashon di poder. 

“Pero libertad, den qui forma e lo disfraza su mes? [...] [A]Igun hoven 

capitalista a cohe antorcha den nan man, tradicionalmente instiga pa 

nan gremio di sociedad y di religion, pa combati colonialismo, pa haya 

libertad den tur sentido ... pero en realidad libertad, no pa pueblo, pero 

pa nan mes. [...] [N]an a provecha di e confianza qu pueblo a pone den 

nan. [...] [N]an politico ta basa riba venganza, superioridad, 

discriminacion y odio.” 
Den algun publikashon estilo di pamfleta, entre otro den De sociale wensdromen 
van het landskind in de gelijke delen van het nieuwe koninkrijk (1952) (Soño di 
deseo sosial di yunan di tera den e partinan igual di e reino nobo) i Pueblo ... te na 
unda bo ta bai? (1955?) Amador Nita tambe a demostrá di ta un opservador 
sumamente krítiko di e kambionan polítiko. 


Mientrastantu poder di e kurasoleñonan hudiu sefardí tabata krese kontinuamente, 
esaki kontrario na esun di e élite blanku protestant. “Pa medio di transakshonnan 
antisipante, ku nan a realisá tempu ku Shell a establesé na Kòrsou, nan a sa di 
sigurá nan parti den e kresementu ekonómiko. Komèrsio por mayor i bankonan a 

keda pa gran parti den nan man. Pa motibu di kresementu di komérsio por detal nan 
a hasi bon negoshi komo dunadó di krédito. Komo doño di trabou nan por a kompensá 
nan gara suak riba trahadónan afro-kurasoleño pagando mihó suéldo — kresementu 
ekonómiko hopi biaha tabata hasi esaki pusibel — i asina mara e trahadónan na nan.” 
(Verton 1977: 41). Ya ku nan interesnan no tabata koinsidí sin mas ku interesnan di 
protestant blankunan, hudiunan a asosiá prinsipalmente na e partido di mr. dr. M.F. 
da Costa Gomez, Partido Nashonal di Pueblo, ku sin embargo no tabata den gobiérnu 
sentral di 1954 te 1969. E partido akí tabata atraé partikularmente afro-kurasoleñonan 
di pafó di stat. 

Entre e segmentonan akí di un poblashon ku tabata reagrupando, hendenan ku 
a kaba di yega, manera hudiu di Europa Oriental (‘polako’), sirio i libanes (‘arabir’), 
surinameño, portugues di Madeira 1 chines, tabata purba konkistá un posishon den 
e Órden sosial. Nan a“bin forma parti di e poblashon kresiente: na 1920 mas di 
32.000 hende tabata bibá na Kórsou, binti aña despues e kantidat akí a mas ku 
dòbel, miéntras ku pa 1950 el a pasa shen mil (Verton 1977: 39). 

Na Aruba e kresementu demográfiko no tabata ménos spektakular ku yegada 
di e refinerianan. Na 1929 tabatin 12.000 i piku persona bibá na e isla aki, miéntras 
ku pa 1950 a resultá ku e kantidat a mas ku kuadrupliká: 56.000 i piku hende (idem.: 
45). Diversidat di e poblashon a oumentá konsiderablemente, prinsipalmente 
kresementu di un grupo grandi di poblashon afro-antiano — hopi biaha prosedente 
di islanan ingles di Karibe — a kambia e “aspekto” di Aruba. Ya ku sklabitut tabata 
prinsipalmente algu di Kórsou, hendenan di prosedensia afrikanu no tabata forma e 
segmento mas grandi di poblashon arubano di promé ku e inmigrashon di trahadónan. 
Despues di 1930 nan kantidat a krese wèl, pero nan a keda na promé lugá hendenan 
relativamente strañeru, ku mester a konkistá un posishon den un sosiedat nobo pa 
nan. P'esei, kontrario na afro-kurasoleñonan, nan no a hunga for di prinsipio un 
papel den surgimentu di literatura papiamentu, loke ta komprensibel tambe, entre 
otro ya ku pa hopi di nan papiamentu no tabata (ainda) e idioma materno. Ora ku na 
kuminsamentu di añanan sesenta, pokopoko di parti di Aruba aportenan na literatura 
papiamentu kuminsá, pronto e diferensha den komposishon di e poblashon lo 
manifest'é klaramente den e literatura el. 

Inevitablemente e komunidat chikí di Boneiru tambe a sinti influensha di e 
kambionan na Aruba i prinsipalmente esunnan na Kòrsou. E refineria di Shell a 
atraé gran kantidat di boneriano pa e isla mas grandi, loke a oumentá Boneiru su 
dependensia tradishonal di Kòrsou. Poblashon di Boneiru a baha di 7500 i piku 
habitante na 1925 te algu mas di 5000 na 1950 (Encyclopedie 1969: 82). Meskos 
ku otro hendenan ‘resien yegá”, manera surinameñonan, bonerianonan a organisá 
den nan mes Club Boneriano, fundá na 1954. E klup tabata i ta organisá nochinan 
kultural pa asina estrechá lasonan ku e isla natal. Na añanan kuarenta i sinkuenta ni 
e isla di Boneiru, ni Club Boneriano no tabata kuna pa desaroyo literario di 
papiamentu skibí. 

Orientashon hulandes europeo 


Pa mas o ménos 1950 a desaroyá un órden sosial nobo na Kòrsou, kaminda - mas 
ku nunka - ademas di desendensia i kolé, prinsipalmente fishi, profeshon, 
preparashon i forma di biba a bira kriterionan den e órden sosial. “Estudio i 
preparashon kada biaha tabata konta mas komo kanal di mobilidat,’ Römer a eksponé 
den su estudio Een volk op weg/Un pueblo na kaminda (1979: 113), pero ku rason 
el a añadí: “E posibilidatnan limitá di formashon na Kórsou a hasi ku e [afro- 
]Jkurasoleño a sali perdí den esaki. Tantu ku enseñansa sekundario komo ku kursonan 
lokal e por a alkansá komo máksimo puesto na nivel intermedio.” Den kurso di 
añanan sinkuenta sin embargo — komo konsekuensha di “outonomia' — a kuminsa 
duna beka na eskala kada bes mayor pa bai studia na Hulanda. Di esaki por ehémpel 
Frank Martinus Arion a sa di probechá. “Esnan ku mas a probechá di e oportunidat 
pa bai studia tabata mulato i na menor medida hende pretu di e klase media ku ya pa 
e tempu ei a surgi di empleadonan públiko, menernan di skol, employénan di Shell 
i empleadonan di tur sorto di empresa privá. Una bes bèk na Kòrsou nan a bai 
okupá promé na gobiérnu, pero despues tambe den empresanan privá, puestonan 
mas haltu.” Seguidamente Römer ta señalá un konsekuensha ku tambe a laga su 
markanan riba tereno literario. “Den sentido sosial, ekonómiko i somátiko e 
posibilidat di mobilidat sosial akí a start den e parti negroide di poblashon, ku te na 
e momentu ei tabata bastante homogenio, un proseso di diferensiashon, basá riba 
desigualdat den [oferta, agb] i probecho di posibilidatnan di estudio i 
konsekuentemente den profeshon i entrada. Komo konsekuensha di esei e grupo 
akí tambe a keda (kada biaha mas) stratifika.” 

Estudio tabata pa e afro-kurasoleño un medio esensial pa subi riba eskala sosial 
o por lo ménos tabata sinti esaki den práktika, sin importá si efektivamente tabata 
hasi uso òf nò di esaki. Den práktika diario ku frekuensha estudio a resultá un 
opstákulo en bes di un trapi pa fasilitá mobilidat sosial. Enseñansa tabata di lushi- 
klas te ku e formanan mas avansá di enseñansa un institushon hulandes òf orientá 
riba Hulanda. Meta di enseñansa, materia, didáktika, determinashon di nivel, uso di 
hulandes komo idioma vehíkulo, tabata duna enseñansa un karákter netamente 
hulandes. Pa e motibu ei el a bira un instituto kompletamente straño den komunidat 
kurasoleño di kua prinsipalmente esnan mas orientá riba mundu oksidental òf esnan 
ku tabata hasi nan máksimo esfuerso pa logra esei, por a probechá maksimalmente. 
Meskos ku Frank Martinus Arion i A.F. (Jandi) Paula, tambe Jules de Palm a forma 
parti. De Palm a duna un deskripshon ku ta bal la pena lesa, den Kinderen van de 
fraters (1986). Den dje e proseso nesesario di akulturashon i asimilashon di hóbennan 
antiano ta e tema sentral. For di tempu Martinus Arion tabata studia, el a hasi e 
karakter inevitabel di e adaptashon akí tema sentral di un seri di artíkulo den Amigoe 
di Curacao di 6.VI., 13.VI., 20.VI. i 27.V1.1959. Den Amigoe di Curaçao di 
28.VIIL1958 i 28.IX.1962 Martinus Arion a yama nos atenshon tambe kaba pa e 
estudio eksitoso di Jules de Palm i Jandi Paula. Finalmente tur dos a bira dòktòr. 
Martinus Arion mes a terminá su estudio di lenga i literatura hulandes te despues di 


129 


un interupshon di algun aña (mira tambe kapítulo V), miéntras e título tan anhelá di 
döktòr den literatura tampoko no a bira realidat pronto. Eksigensianan tokante 
asimilashon i akulturashon sigur a hunga un papel den esaki. 

Pa e masa grandi di poblashon, ambiente di skol a keda muchu alehá di e 
eksperenshanan di bida di tur dia, pa por a sirbi nan aspirashon di drecha nan 
sirkunstanshanan di bida. Ora den kurso di añanan sinkuenta posishon kompetitivo 
di e refinerianan na Kòrsou i Aruba tabata kore peliger, partikularmente pa e masa 
grandi ta bini un fin na e kontakto ku prosperidat i siguridat di trabou. Pa un grupo 
relativamente chikí di afro-antiano bon prepará oportunidatnan a keda eksistí. Nan 
por a okupá puesto di e hulandesnan europeo ku, debí na “medidanan di 
ekonomisashon’ di e refinerianan i di gobiérnu, a bolbe Hulanda. Verton (1977: 70) 
a konkluí: “Sin embargo, posibilidatnan pa subi riba eskala sosial a baha bira kasi 
nulo pa mayoria di afro-kurasoleño”, i el a kontinuá: “Komo hende sin fishi, ku 
poko posibilidat di adelanto òf te hasta di haña trabou, nan tabata forma un grupo di 
hende ku a keda atras, un retaguardia sosio-ekonómiko.” Pero nan a forma sí foko 
di reorientashon di literatura papiamentu. 


Idea di aspekto i norma di hende blanku 


Miéntras Antia tabata buska i finalmente a haña outonomia polítiko, Hulanda a sa 
di kontinuá su influensha no solamente den enseñansa. Aparte di e eksigensia di 
baha kabes pa idioma i norma di kondukta pa por kaba skol ku éksito òf pa por 
funshoná na refineria òf na gobiérnu, idea di aspekto i norma di hende blanku 
inisialmente a pèrdè mashá poko di nan influensha. Den su estudio De gespleten 
samenleving in het Caribisch gebied (Sosiedat segmentá den Karibe) (1962) Hoetink 
a introdusí e konsepto di idea di aspekto i norma di hende blanku, komo komplemento 
sikososial di e konsepto biológiko di “rasa”. Hoetink ta splika: “Bou di ‘somatisch 
normbeeld’ nos ta komprondé e konhunto di karakterístika somátiko, ku miembronan 
di e grupo ta aseptá komo norma i ideal.” (ibid.: 202) Den pensamentu di e indivi- 
duonan di kada grupo rasial esakinan ta forma un idea di' e ideal di e propio 
aspektonan físiko visibel. Den un sosiedat manera esun di Antia Hulandes, kaminda 
gruponan rasial a biba ku otro den un relashon di sumo desigualdat, “sikológikamente 
ta imposibel imaginá ku por ta otro, sino ku e segmento di eskala mas abou [i.c. e 
poblashon negroide] ta kuminsá konsiderá e karakterístikanan somátiko di e 
segmento dominante [i.c e grupo blanku] komo fundamentalmente superior, i ta 
adoptá normanan di loke ta ‘bunita’ i ‘mahos’ di e grupo dominante akí.” (ibid.: 220) 
Traspaso di e idea dominante di aspekto i norma i idealnan somátiko di hende 
blanku tin komo konsekuensha falta di dignidat i konfiansa den bo mes, i huntu ku 
esaki tin biaha, tendensia di outodestrukshon. Ademas ta manifestá formanan di 
frustrashon (kolektivo), pa motibu ku en prinsipio no por kambia nada di e 
karakteristikanan rasial, i tabata parse ku lo no por a kambia nada tampoko na e 
posishon sosio-ekonómiko inherente na e karakterístikanan en kuestion. Esaki i 
otro ‘negative attitudes among the negroid population of Curaçao’ a bira tema di 
From Objective to Subjective Social Barriers, e tésis ku kua Jandi Paula a doktorá 
na 1967. 

Un di e konsekuenshanan di supervivensia di dominashon di e idea di aspekto 
i norma somátiko di hende blanku ku Paula ta señalá ta tambe e difikultat di aseptá 
komo lider, individuonan di e mesun segmento negroide i sosio-ekonómikamente 
abou. Entre otro esaki ta splika aseptashon di miembronan di e grupo relativamente 
chikí di e élite blanku komo lider polítiko despues di firmamentu di Statüt na 1954. 
Por señalá e dominashon akí riba otro tereno tambe, manera den sindikalismo i 
maneho di kultura, por ehémpel den direktiva di un organisashon filial di Sticusa, 
Cultureel Centrum Curacao. 

Falta di konfiansa den bo mes ta kousa tambe sierto reserva den otro sentido. 
“The negroid population,” segun Paula (1968: 61), “takes what we might rightly call 
an attitude of avoidance, an almost complete reservation in all matters which con- 
front it with the somatic reality.? Aki Paula ta referí na e tendensia fuerte di no papia 
tokante e orígen afrikanu ni e pasado di sklabitut karibense, ya ku esakinan ta rondoná 
di bèrgwensa. Aktitut di Willem Kroon c.s. pa ku e pasado akí, ku a trata kaba, por 
sirbi akí komo chèmpel. En general por bisa ku tabata eksisti tendensia di evitá tur 
kos “which would present the Negro as a Negro”. Den añanan kuarenta i sinkuenta 
algun outor ku ta skibi na papiamentu ta demostrá un tendensia kompletamente 
opuesto, loke ta duna nan obra sin mas un karakter inovativo i ta duna nan obra e 
karakter di kompromiso sosial-sikológiko. 


Kreolisashon 


Partikularmente pa motibu di kambionan den e struktura sosial ku nos a kaba di 
deskribí i sierto grado di mobilidat sosial pa poblashon afro-antiano di koló un 
poko mas kla, kada bes ta resultá mas difisil baha kabes i aseptá sin mas e norma, 
lenga i idealnan ku no ta di e propio grupo. E movementu nashonalista, salí di e 
élite blanku, tabata sugerí un ‘unidat’ insular i un ‘identidat’ spesífiko propio ku 
tabata distinguí nan di esunnan di patria mama. No opstante, no por konsiderá e 
proseso di unifikashon komo homogenisashon somátiko i sosial: en prinsipio no 
tabata tochi importansha di koló di kútis kla ni e posishon sosial ku esaki tabata 
trese kuné. Por lo tantu nos mester konsiderá aserkamentu entre e gruponan, 
formashon di un sosiedat “propio”, prinsipalmente komo homogenisashon kultural 
pa kua, manera nos a opservá mas ariba, a bini ku e konsepto di kreolisashon. 

Pierre Lauffer a demostrá di ta un siguidó fiel di e idea akí, ounke serka dje 
homogenisashon somátiko tambe ta hunga un ròl den esaki. Riba tereno íntimo 
tambe tabata eksistí kontaktonan interrasial (historia di avochinan di Lauffer ta un 
di e hopi ehémpelnan?” ), pero esaki mas bien tabata trese tambe diversifikashon 
den e struktura sosial, na lugá di homogenisashon sosial. E idea di kreolisashon a 
sirbi Lauffer komo punto di salida pa su eksposishon tokante desaroyo di literatura 
na Islanan Abou, loke por haña, entre otro, den e manuskrito ku el a laga atras. 


28 Mama di Pierre Lauffer, Rosaura Paulina Dervali, tabata yu di un tata hudiu, Jacob David (Shon 
Jacky) Capriles, i un señora afro-kurasoleño, Henriette Dervali. Shon Jacky tabata ruman di Lelia, 
na ken Lauffer debe parti di su interes kultural internashonal. Den un artíkulo den Kristòf (1974), 
“Vredewijk y su époka”, Lauffer ta konta ampliamente di su formashon na kas di Lelia Capriles. 

‘For di e tempu di katibu un meskla a kuminsa forma, tantu 

biológikamente komo sikikamente. [...] E tamaño chikitu di Korsou i e 

aislamentu den kunuku sin duda a yuda esei. Pa tal motibu ta klaro ku e 

kontakto íntimo i e meskla biológiko a bin buta ku e doño, huntu ku su 

muhé i su yunan a gosa samsam den seú, ocho dia i otro okashon, di 

moda ku e gruponan tabata tumando algu di otro konstantemente. Hopi 

be tambe nan a “rekonose” otro, por ehèmpel riba terenu di magia- 

religion! 

E meskla di kultura (i di idioma tambe) tabata konsekuensha dje 

Kontakto kontinuo entre dos kultura, di moda ku kada un a tuma elemento 

fo’i otro. Ke men anto un armonisashon entre oropeanu, afrikanu i tambe 

hudiu portugues. No lubida ku hudiunan portugues a kuminsa traha 

promé den agrikúltura na Korsou. [...] Despues di Emansipashon ta sigui 

e meskla i armonisashon ku ya tabata tumando lugá, pero ku mas rapides. 

[...] [N]os ta mira kon tres grupo ta dirtiendo den otro, aunke esaki ta 

algu ku a sosode den henter Karibe. Kisas ta mihó nos bisa kreolisashon, 

pasobra ta un proseso kaminda ‘blanku’ ta birando mas ‘skur’ i “afrikanu” 

ta “blikiando”. 

E ‘pueblo nobo’, esta e grupo nobo (ku algu afrikanu i algu oropeo) 

ta bin buska despues den transkurso di tempu un manera nobo pa ekspresa 

su deseo 1 ambishon.” (p. 2-4) 
Lauffer su palabranan ta bai bèk liña rekta te na Debrot, kende frekuentemente i for 
di kuminsamentu a trese e punto di bista akí dilanti den algun di su artíkulonan, 
espesialmente den su eksposishonnan tokante literatura, manera esun ku kua promé 
edishon di Antilliaanse Cahiers (1955) a habri. Debrot su ideanan ta parse di ta 
presente kaba komo tema di su novela kòrtiku Mijn zuster de Negerin (1934). Den 
su artíkulo “Bevolkingsgroepen op Curaçao’ pa Cultureel Indië (1945) e ta trese 
dilanti ku na Kòrsou “blankunan ta bira’ mas skur i “pretunan ta bira mas kla’. 
Seguidamente e ta sita palabra di Guillén: *Es ku no bira neger di paden, ta bira 
neger di pafó”. Den e artikulo en kuestion Debrot ta señalá sin embargo e “divishon 
skèrpi entre hende blanku i hende di kolé" i e ‘oposishon kristian - israelita”. Di 
punto di bista somátiko, sosial i ekonómiko a keda eksistí diferenshanan grandi i 
notabel. Lauffer no a sera wowo pa esaki tampoko, pero e diferenshanan no tabata 
mina e suposishon di un kreolisashon. 

Ounke riba tereno kultural sin duda por señalá formanan di ‘kreolisashon’, 
manera esun ku Lauffer ta señalá, esaki tòg tabata ménos apsoluto di loke Debrot i 
Lauffer ta hasi aparentá. No por konsiderá por ehèmpel ser miembro di un religion 
eksklusivamente komo un interes indusí pa posishon sosial, sino ku e ta un fenómeno 
kultural tambe. E separashon ku a hasi entre sintimentunan religioso ku ta data di 
tempu di katibu — kèrki i snoa pa e élite, misa pa e poblashon di koló — ta keda 
eksistí te lat den siglo XX. Den e sentido akí sigur kreolisashon kultural no a tuma 
lugá. 

Kon ku bo mir’é, aseptashon di kreolisashon tabata un manera esensial pa 
aserká desaroyonan kultural na e islanan, inkluso esun literario den añanan sinkuenta 
i sesenta. Pero despues tambe e idea di kreolisashon ta keda di gran importansha, 
konforme loke e manuskrito di Lauffer ta splika (mira tambe kapítulo V). E konsepto 
tabata presentá na moda di papia loke ta ‘propio’ i e “echo” ku e komunidat insular 
“ta distinto”. En bista di e diferenshanan sosio-ekonómiko, somátiko i kultural eksis- 
tente entre e segmentonan insular, bou di kapa di kreolisashon ta tuma lugá un 
fulamentu di pènchi entre loke nos ke yama elementonan afro-antiano i euro-antiano. 
Apresio vasilante di tradishon oral afro-antiano, di kua nos a papia den kapítulo 
anterior ta, segun nos, un ehémpel palpabel. E apresio positivo di e patrimonio 
afro-antiano akí, ku pokopoko ta bai kresiendo, ta indikativo pa e doló kada bes 
mayor ora tin ku baha kabes pa patria mama i e patrimonio kultural euro-antiano. 
Surgimentu i aseptashon poulatino di literatura papiamentu skibí for di añanan 
kuarenta ta mas fuerte ainda den e sentido akí. 

Mester opservá ademas, ku no nesesariamente hende di e grupo afro-antiano 
so tabata aspirá mayor apresio pa loke ta propiamente afro-antiano, meskos ku 
tampoko no ta nesesariamente hendenan di kapa sosial haltu so tabata faboresé 
ekspreshonnan kultural euro-antiano. Ademas di interes i apresio sinsero di parti di 
miembronan di e último grupo akí, ta sigur ku ta konta tambe loke Hoetink a konstatá 
den su estudio ya menshoná: “Pa loke ta trata meskla kultural di e segmento (euro- 
antiano) aki, ta lógiko ku [...], ta eksistí sierto ‘toleransia’ pa meskla kultura ku e 
segmento mas abou, komo ta e faktor rasial ta desisivo pa determinashon di posishon 
sosial di e grupo dominante i e eventual grupo intermedio.” (Hoetink 1962: 180/1) 


Sekularisashon 


Ideanan di kreolisashon ta kompletá rechaso di “Hulanda” i di mishon katóliko 
komo puntonan apsoluto di referensha pa e propio desaroyo kultural, entre nan 
esun riba tereno literario. Pa térko ku e kreolisashon real por tabata den e añanan ei, 
den término general e diferente segmentonan tabata forma sierto grado di unidat pa 
loke ta trata nan lenga materno: papiamentu” i nan rechaso di ideologia religioso 
katóliko komo guia pa nan aktonan i pensamentu. E sekularisashon akí tabata 
konserní partikularmente e gruponan di poblashon afro-kurasoleño, i den e sentido 
akí a trese nan algu mas serka di e élite. Esaki no ke men, ku masivamente e poblashon 
a bira lomba pa iglesia katóliko riba tur tereno: pa asuntunan estriktamente di religion, 
manera batisamentu, kasamentu i entiero misa a keda di gran importansha. Pa loke 


22 E segmentashon sosial ta keda por lo demas visibel tambe den e idioma mes. Papiamentu tabata 
konosé (i ainda konosé) entre otro diferenshanan idiomátiko evidente den uso di, por ehèmpel, 
protestantnan blanku (mas influensha hulandes) i e grupo di hudiu (mas influensha spañó-portugues), 
miéntras ku papiamentu di hendenan di Bándabou i Bándariba ta karakterisá pa formanan spesífiko 
di kontrakshon i elishon. 

ta papiamentu i sekularisashon, pero mas ku nada e dosnan akí kombiná, tin puntonan 
nobo importante di identifikashon pa literatura. 

Manera a menshoná na kapítulo II, e avalancha di teksto na papiamentu, nutrí 
pa ideologia katóliko ta bin seka pokopoko den añanan trinta i kuarenta. Ilustrativo 
pa e echo ku e roi bieu akí a seka finalmente ta e intentonan en vano pa ten'é muhá. 
Ehèmpel di esaki ta e seri di artíkulo di e outor ku a keda deskonosí, A.d.C., i 
reintensifikashon di tradukshonnan i di publikashon di Mi biblioteca papiamento. 
Na esaki por añadí e elogionan remarkabel di Frank Pietersz pa Wein Hoyer i e 
konkurso literario di 1941 ku a frakasá. 

Meskos ku e desaroyo di literatura hulandes na Islanan Abou — espesialmente 
aktividatnan rondó di e revista na hulandes di Chris J.H. Engels, de Stoep (1940 - 
1951) — na añanan kuarenta literatura na papiamentu a haña su mayor impulso di 
parti di inisiativa partikular. Apoyo institushonalisá — manera mishon katóliko tabata 
duna promé ku 1940 — ta mashá limitá òf ta kompletamente ousente pa e hóbennan 
ku inisiativa. E ret di persona euro-antiano i di esnan ku, sea temporalmente o no, a 
afiliá na e grupo akí, manera Chris Engels, Tip Marugg, Cola Debrot, Charles i 
Yolanda Corsen, tabatin mas influensha, tabata finansieramente mas fuerte i tabatin 
un posishon sosial superior na esun di outornan afro-antiano ku na promé lugá a 
skohe pa papiamentu, manera por ehèmpel Amador Nita, Guillermo Rosario, Pierre 
Lauffer, Jules de Palm i René de Rooy. 

Entre otro por ripará e diferensha importante akí na e grado ku korantnan tabata 
sigui e manifestashonnan literario di esun grupo i di e otro. Asina, por ehémpel, tur 
edishon di de Stoep a haña atenshon, miéntras ku Lauffer su kolekshon di poesia, 
Patria (1944), 1 Cancionero Papiamentu (1943) di Julio Perrenal no a haña òf 
práktikamente no a haña atenshon. Inisialmente reorientashon literario papiamentu 
ta tuma lugá kasi sin guia krítiko literario, miéntras ku tabata hoga esun na hulandes 
ku atenshon di prensa. 

No mester atribuí tampoko na promé lugá kalidat pober di algun publikashon 
di e grupo afro-antiano na skarsedat di papel tempu di guera, manera Rutgers ta 
hasi den su tésis pa bira dòktòr (1994: 203), sino na posibilidatnan finansiero di 
. outor i lektornan di papiamentu. Al fin i al kabo pa imprimí de Stoep, e revista 
sosio-kultural katóliko, Lux (1943 - 1946), i e órgano di Algemeen Nederlands 
Verbond, Neerlandia, ku tambe durante guera a publiká na Kòrsou, tabatin papel di 
primera kalidat, na sufisiente kantidat, na Kòrsou! 

Lauffer a rekordá promé intentonan di e generashon hóben pa riska di skibi 
tekstonan narativo na papiamentu den un charla ku el a tene na 1976. 

“[...] e generashon nobo, guliendo Hulandes na skol enbes di Spañó ku 
durante tantu tempu a kanta gloria, a bin sinti sabor di literatura 
Hulandes. Tabata Alberdinck Thijm, Kloos, Jacques Perk, Lodewijk 
van Deyssel ku a enkantá e hubentut na San Thomas College [situá] 
banda di hospital den e añanan *34, "35 i 36. [...] frater Franciscus van 
Dieten, ta duna un empuhe formal na e chabalitunan, lesando nan òpstèl 
na Hulandes den e klasnan mas haltu. Ta di kompronde ku e hobensitunan 

aki nan kabes a krese un poko. Den e tempu ei Karl May i Conan Doyle 
tabata nan favorito. Di moda ku mayoría a skirbi kuenta di ‘cowboy’ 1 
‘detective’, na Hulandes, den skref di dos plaka pa un, i... skirbi na 
man. Nan nòmber? … Isaac Mauricio, Efi Newton, Telmo Rolando (Ro) 
de Palm, Piet de Haas i [Pierre Lauffer]. [...] 
Den e hanchi di Itu Mauricio, Rifwaterstraat, na porta patras di tal 
ofisina, atardi despues di skol, e grupo tabata tin kustumber di para 
kombersa, desplegando nan ideanan. I huntu ku nan nos a bin haña dos 
otro mucha di Otrobanda, esta Luis Daal i Guillermo Rosario.” (Lauffer 
1976:69) 
No ta nada straño, ku na kuminsamentu atenshon tabata fihá riba hulandes. Ora 
kaba skol, hulandes ta sigui trèk, pero, pa skibi kuenta, papiamentu tambe ta aparesé 
na horizonte. Ta parse ku Amador Nita a hunga un papel krusial den esaki: su 
kuentanan a demostrá ku por a gana algu di sén ku skibimentu di kuenta na 
papiamentu. Den un entrevista Edward de Jongh, ku algun tempu despues ta buska 
asosiashon ku skibimentu na papiamentu, ta mustra riba influensha di Nita. 

“Despues di guera m'a siña konosé Amador Nita. E tabatin un ofisina 

chikí den IJzerstraat na Otrobanda, no leu di nos kas. E tabata skibi 

kuenta kórtiku na papiamentu tokante amor ardiente, prostitushon, 

kòrtament'i orea i asesinato violento pa vengansa. [...] Nita tabata stènsel 

su kuentanan, duna nan un kaft i, ku yudansa di tres, kuater mucha 

hòmber ku e tabata manda den barionan, e tabata bende nan pa 50 i, 

mas despues, pa 75 sén pa kuenta. E tabata gana basta ku esei. 

Prinsipalmente hóbennan tabata gusta lesa nan. Ora mi a mustra interes, 

Nita a pidi mi tambe skibi sorto di kuenta asina. Esei m'a hasi. 

Ya ku apénas mi a gana algu ku e tipo di publikashon ei [Nita tabata 
haña parti di e ganashi, agb], mi a bai riba mi mes. Morto na Seru 
Fortuna [1948?], di apénas 20 página, ta mi promé kuenta kórtiku ku 
m'a publiká i bende riba mi mes. Den tempu kòrtiku m'a sali di tur e 
500 ehemplarnan, prinsipalmente, segun mi, tambe debí na e kaft 
atraktivo ku mi mes a diseñá.” (Broek 1992/3: 81) 

Parse ku kondishon importante pa benta eksitoso tabata promé ku tur kos ku e 
kuentanan mester a distansiá nan di moral netamente katóliko: al fin al kabo e 
bukinan ku mishon katóliko tabata publiká den Mi biblioteca papiamentu no tabata 
bende. 

E kuentanan, yamá novelas, di Amador Nita, Guillermo Rosario, Pierre Lauffer 
— e último akí a publiká bou di e seudónimonan José A. Martis i Carlos M. 
Fernandes — i, un par di aña despues, di Edward de Jongh — kende na kuminsamentu 
tabata usa e seudónimo Bartolomé — tin e karakter mas o ménos sekular akí en 
komun. Den e aspekto akí nan ta representá un kiebro interesante ku tekstonan 
narativo di e generashon anterior. Den eskoho di tema di nan kuentanan mes — esaki 
pues kontrario na tratamentu di e temanan — nan ta distinguí nan sin embargo apénas 
di nan predesesornan: adulterio, hasiment'i yalurs, vengansa, violensia i amor 

pashonal. Título di hopi di e novelanan akí ta papia palabra kla. E forma tradishonal 
di konta tambe — esun ku e kontadó ku sa tur kos — tambe a keda intakto. Meskos ku 
nan predesesornan e outornan tabata skohe nan personahenan entre e grupo di 
poblashon afro-antiano, ounke ta eksistí e tendensia — i esaki atrobe kontrario na 
Kroon cum suis — pa skohe e personahenan entre e kapa sosial hopi mas abou ku 
esun intermedio. Pues e kapa sosial ku no Of apénas tabata tuma parti na e mobilidat 
sosial ku tabata andando. E tendensha akí a sigui manifest'é permanentemente. 
Pero e echo ku nan no a sigui ku e tarea netamente didáktiko, di karakter katóliko, 
ta e inovashon mas importante, kompará ku Kroon cum suis. Ku esaki ta kita e 
eksklusividat apsoluto di balor i normanan katóliko i oksidental for di tekstonan 
narativo na papiamentu. E kambio akí ta hasi pusibel pa ménos eksplísitamente 
parti bida kurasoleño di tur dia na dos, un parti ‘bon’ i unu ‘malv’ i, en prinsipio, 
duna un imágen mas fealista. Kos por kaba malu pa hende ‘bon’, òf despues di 
aktonan ‘malvu’ por sigui un bida felis. P’esei tambe ta pone malditu asuntu manera 
‘kòrtament’i orea’, ‘hasiment’i yalurs’ i ‘vengansa’, den un lus ménos negativo ku 
den obra di Kroon cum suis. Ta laga bida i su kurso na promé lugá pa responsabilidat 
di e hendenan mes. E supuesto yudansa infalibel di saserdote i padernan ta pèrdè su 
karakter dominante. Ta atribuí desaroyonan dramátiko ku no ta kai bou di respon- 
sabilidat humano na “destinu” i no ta konsiderá nan outomátikamente komo resultado 
di ‘piká’. 
Den su tésis pa bira dòktòr Schrijven is zilver: spreken is goud (1994: 205) 
Rutgers ta duna algun ehèmpel di esaki. 
‘Den [Carmen Molina (1942?) di Lauffer] ya no ta aparesé un klérigo, 
ni sikiera na momentu di preparashon pa e kasamentu, ni na e entiero. 
[Juancho, e protagonista] no tabata sinti su mes na kas den misa. No ta 
menshoná e piká (di suisidio i e inevitabel negashon di dera e difuntu 
den tera sagradu), sino destinu (‘tabata su destino...”) Ta moralisá mashá 
sí, pero den sentido general moralístiko, por ehèmpel tokante 
prostitushon komo un forma di sklabitut, no den término religioso. No 
ta enfatisá e moral religioso ku por saka di e historia, sino simplemente 
tristesa di un hòmber hóben ku a pèrdè su namorada. 
[...] Den [Un drama den Hanch'i Punda (1943) di Guillermo 
Rosario], den poko palabra ta remplasá kultura katóliko di kulpabilidat 
pa un kultura sekular di bèrgwensa, ku ta mas preokupá ku huisio moral 
di otro hende krítiko, ku e ta ku konsenshi di piká i apsolushon. 
[...] E protagonista Marianita [den Marianita (1943) di Amador 
Nita] ta kasa ora e tin dieshete aña ku e skùter Dudu. Marianita ta una 
beyesa [...] Pa motibu ku e skùter ta nenga di bai sirbi den eksterior, ta 
ser’é un aña i mei. Un ‘pasquin’ [teksto anónimo] ta hasi ku e ta sospechá 
su breit hóben di ta infiel i e ta mat'é, miéntras e breit naturalmente ta 
inosente, i despues ta keda solamente un konsenshi ku eternamente ta 
remord'é manera esun di Hudas, pero no pordon.’ 
Prensa práktikamente no tabata dediká atenshon na e publikashonnan akí. Prensa 

no-katóliko apenas tabata sa, òf no tabata sa ètòl di nan eksistensia. Parse ku prensa 
katóliko, ku tabata parsialmente na papiamentu, tabatin otro motibu. Ignorando nan 
tabata forma parti di aktitut deliberá di mishon katóliko, manera nan a rekonosé na 
1935, na momentu di publikashon di Debrot su Mijn zuster de Negerin. "Nos no ker 
a yama atenshon pa e novela kòrtiku aki, pa no hasi propaganda pe" Amigoe di 
Curacao a skibi dia 27.V11.1935. ‘Pero awor ku djasabra [20.VIL] Curacaosche 
Volkskrant a [kopia] un reseña [elogioso] di [de Haagsche Post], nos ta haña nos 
obligá di atverti [...]. “No opstante, redakshon di La Union, den e artikulo “Literatura 
papiamentu’ (20.VIL.1944), kaminda ta defendé e literatura katóliko ya konosí, no 
por a laga di rechasá eksplísitamente, ku un solo frase, publikashon di Marianita. 
Carmen Molina (ku nan no a lesa te na e momento ei!) tampoko nan no tabata gusta 
nada nada. 

“Nos mes no a lesa Carmen Molina p'esayi ta dificil nos duna algun 

comentario arriba; solamente nos mester bisa cu informacion cu nos a 

haya di dje ta cu e tema no ta un cos asina elevá cu mester sirbi pa 

medio di desarollo i cultura di nos lenga di Papiamentu. Quizas nos lo 

bolbe aqui riba cu mas detalle despues di a leza e obrita ayi.” 
Nunka a bini un reseña. Esei lo no tabata klòp tampoko ku e kustumber di ignorá 
tekstonan ku un moral ku ta desviá, tanten ku otro kaminda nan no skibi i elogi’é. 
Esei tampoko a sosodé, ni e añanan ei, ni den dékadanan despues. Pero importansha 
literario-históriko di e novelanan akí no ta den e kalidat literario - loke Habibe a 
enfatisá di un forma un tiki superfluo, den un artíkulo den Beurs- en Nieuwsberich- 
ten di 10.IX.1994 - sino den nan karakter sekular. For di e tempu ei esei lo sigui 
karakterisá prosa papiamentu. 

Hegemonia di reglanan katóliko di bida i di religion den prosa papiamentu 
tabata yegando na su fin. Ademas e outornan a demostrá ku nan obranan sekular 
tokante “amor”, “romantisismo i destino”, ku no nesesariamente mester a skibi sorto 
di kuentanan asina na hulandes, ingles òf spañó. Asina koutelosamente tabata tórnu 
na ideanan aparentemente fiho ku pa hopi tempu tabata lei. Ku esaki tabata sosodé 
di manera konsiente, por demostrá ku prólogo di Un drama den hanch'i Punda, di 
Rosario. 

“No ta solamente reza un pueblo mester reza na su idioma, [...]. Na 
Curacao e idioma di pueblo ta PAPIAMENTO. Aqui mi ta papia di 
idioma, algun o otro lo hisa nan schouder cu menosprecio pa e exprecion 
grandi ei, pasobra segun hop[i] PAPIAMENTO no ta un idioma sino 
simple un dialecto. [...] mi ta ripiti y mi lo papia anto di nos lenga. [...] 
Pa adelanto di nos epoca, ta recomendable pa un persona conoce un o 
mas idioma y cu E por expres”E den nan, pero segun mi lo ta masha 
necesario, sino un obligacion pa cada jiu di un Pueblo conoce su mes 
idioma completamente. [...] Cu representacion di mi prome esfuerzo cu 
ta Un drama den hanch'i Punda mi quier haci di mi parti pa plama nos 
lenga un poco mas. [...].”. 
Echo ta, ku e outornan nunka, òf kasi nunka, a alkansá ku e novelanan akí e gruponan 

di hende koló kla òf blanku, di e klase sosial mas haltu, si akaso mes esaki tabata e 
intenshon. Pa esei elekshon di e idioma riba su mes, ademas di esmero den uso di e 
idioma i elaborashon di e temanan tabata kuadra muchu poko ku loke hende koló 
kla i hende blanku tabata spera. Eksito di Nita su novelanan tabata konsiderabel, 
loke ta pon'é keha di forma chistoso den prólogo di Amor na Palu Blanku, ku a sali 
den dos parti “Mi ta cansá di skirbi historianan di amor”. Sin embargo, komo demanda 
no a baha, el a sigui skibi nan: “Ningun hende, ni grandi, ni chiquitu no ta gusta otro 
cos sino cuenta di homber cu muher. Amor! Amor! Asina e pueblo den su sed pa 
lecturanan amoroso ta exclamá. Ta pesey anto cumpliendo cu un deber pa cu mi 
lectornan, mi ta introducí e novela aqui”. No por nenga ku Nita tabatin sierto éksito 
entre e gruponan sosial mas abou. Eksito di Lauffer sin embargo mester tabata 
sumamente limitá. Rekuerdonan di De Palm tokante esaki tambe ta mustra riba e 
echo ku sekularisashoñ tambe tabatin su limitashonnan. 
“Ta erotismo a kosta Lauffer e popularidat ku tantu e tabata anhelá, na 
momentu ku el a laga imprimí Carmen Molina bou di e seudónimo José 
Antonio Martis. Kórsou no a guli e pilchi ei! Es ku lesa awor akí e 
kuenta di un yònkuman simpel, ku ta biba un poko den nubia i ku ta 
namorá lokamente di un prostituta, kasi no por komprondé ku opinion 
públiko di e tempu ayá, indigná a manda pone e buki riba ‘índise’. [...] 
Mi ta kòrda, ku Pierre tabata mashá desapuntá i den un momentu 
emoshoná a sklama: “Si nan no ke karpata, mi ta duna nan rozje!’ Un 
aña despues el a publiká - atrobe sin éksito - un kuenta kòrtiku, 
melodramátiko, a la Courths-Mahler, bou di e seudónimo di Carlos M. 
Fernandez: Martirio di amor.” (De Palm 1975: 4) 
Erotismo i seksualidat pronto sin embargo a pèrdè nan karakter repugnante, parti- 
kularmente den poesia, basta nan ta den un “empake literario” spesífiko. Pero bon 
mirá, sierto aspektonan sí a keda te dia djawe difísil pa trata, espesialmente amor 
lesbiano i homoseksual. Kroon a trata amor lesbiano (amor di kambrada) si den su 
promé novela di tésis E no por casa (1923), pero, mas ku klaro, desaprobando 
fuertemente tal amor. Por sierto, e aspektonan akí di komportashon humano te ainda 
ta warda riba un re-evaluashon (literario). Ounke promé intentonan den e sentido ei 
ta eksistí kaba. For di final di 1994 ta aparesé Boletin guei pa Kòrsou, Aruba i 
Boneiru: Mare Bombe* di e grupo di preshon Orguyo. Den e revista akí pa 
homoseksual i lesbiana, a aparesé algun poesia di Gibi Bacilio, den kua e ta inkluí 
algun eksperensha personal, ku te awor tabata priva literatura papiamentu di dje. 
Debí na e supuesto porkeria, ta den un par di libreria so por kumpra e revista. 


YN Promé edishon di e revista ainda tabata yama Maribomba. 

Komponentenan 


Mayoria di e novelanan ku nos a trata tabatin un largura ku sin mas lo a hustifiká e 
palabra kuenta. Tòg ta usa e término novela pa e “kuentanan” ei, ku mas parti tabata 
aparesé separadamente. Probablemente mester atribuí e uso ei na e echo ku e 
tekstonan en kuestion tabata kontené e ingredientenan supuestamente esensial di 
un novela - manera sierto durashon, algun personahe, akumulashon di suseso i un 
desenlase dramátiko. Pero, elaborashon di e elementonan akí ta keda sumamente 
rudimentario”. 

E kuenta i skétsnan*”, tambe poesia i, den un grado menor riba un tereno similar, 
kansionnan popular, sin embargo ta representá un reorientashon mas interesante 
den papiamentu literario. Prueba es ku den hopi kaso e tekstonan akí, ku eksepshon 
di kansionnan popular, a haña pa semper e kalifikashon di ta “literario”, pero na e 
momentu ei ya e dékada di di dos guera mundial ta dia bieu tras di lomba. 

Ta bandoná semanarionan komo medio di publikashon par excellence: ta ofresé 
poesia den forma di buki òf ta publiká nan den revista literario. Den promé mitar di 
añanan kuarenta ta Pierre Lauffer ku Patria, 1944, i Julio Perrenal ku Cancionero 
Papiamento no. 1, 1943, ta trata na duna un buélta nobo na poesia papiamentu. 
Poesia papiamentu di Lauffer ta aparesé ademas den e revista multilingwe di e 
refineria di petroli, de Passaat (febrüari 1945; desèmber 1949), den ‘Orgaan van de 
R.K. Vereniging St. Thomaskring’, Branding (ougùstùs 1946; sèptèmber 1947), i 
den Gydelcra, Revista social y deportivo (yanüari 1945). 

No por nenga ku ta trata akí di un fundeshi sumamente delegá ainda pa sigui 
konstrui ariba. Tòg el a resultá bastante fuerte pa basha mas kapa di ‘betòn’ literario 
ariba: a uni forsa ina 1950 i 1951 a sali un edishon di promé — i, te awor — úniko 
revista literario kompletamente na papiamentu, Simadan. Ku aparishon di e promé 
edishon aki ta kibra e silensio rondó di literatura papiamentu i e públiko, ku te na e 
momentu ei kasi únikamente tabata mustra interes pa literatura lokal na hulandes i 
spañó i literatura di paisnan oksidental, ta kuminsá aseptá literatura papiamentu. A 
aparesé un kantidat konsiderabel di reseña di i reakshon riba e edishon aki den La 
Prensa (4.11., 6.1. i 15.11.1950), Amigoe di Curaçao (2.11.1950), Beurs- en Nieuws- 
berichten (2.11.1950), de Volkskrant (25.11.1950), den e revista Eldorado (aña II, 
1950) i e semanario Curacao (25.11.1950). Ta bèrdat ku a kritiká sierto 
kontribushonnan spesífiko, pero a elogiá sin mas e inisiativa komo tal. E segundo 
edishon sin embargo, ku a sali un aña despues, no a gosa di tantu interes. Akaso e 
revista no a kumpli ku e gran espektativanan? Ta parse ku Van Romondt tambe ta 


3 Den kapítulo V ta trata kontinuashon, partikularmente dor di Guillermo Rosario, di desaroyo 
posterior di e novelanan akí. 


3 Pa aklará e asuntu di e novelanan menshoná i antisipando tratamentu mas detayá: kuenta ta sentra 
prinsipalmente rondó di un òf un par di personahe, klaramente karakterisá pa rasgonan típiko di 
nan - i di nan grupo - loke ta hasi ku e tekstonan aki hopi biaha ta parse skèts, palabra ku speshalmente 
Juliana ta usa. 

puntra su mes den su artíkulo benévolo tokante e segundo edishon akí, si lo tin 
lesadó pa esaki. “Si Simadan logra pa pueblo komprond’é, lo e alkansá su meta’ 
(Curacao, 17.11.1951). Te ku di dos mitar di añanan sesenta, literatura papiamentu 
skibí lo sigui tin un sírkulo limitá di lesadó. 

Na 1961 a sigui un di tres edishon di Simadan, prepará na Aruba, i ku no tabata 
kontené eksklusivamente teksto na papiamentu. Pierre Lauffer a trata di kontinuá 
inisiativa di e promé edishonnan di Simadan ku su revista Antillano (1953/4), ku 
tampoko por a sali kompletamente na papiamentu — hasta e introdukshon di Lauffer 
ta na hulandes. Ta ku publikashon numa di su tomo Kumbu, 1955, Lauffer a logra 
konsolidá i kontinuá desaroyo di poesia papiamentu, apoyá pa Cultureel Centrum 
Curaçao, ku a finansiá publikashon di e buki. Ku Kumbu literatura papiamentu ta 
reforsá su posishon den atenshon literario lokal i lektornan mas i mas ta bai ekspresá 
nan preferensha. Den ‘kurso di añanan e preferensha akí ta toka partikularmente 
obra di Pierre Lauffer i Elis Juliana, siguí pa Luis Daal, Frank Martinus Arion i 
Ornelio Martina. 

Na 1955 i e añanan siguiente Elis Juliana ta uni su mes ku Lauffer, ku tomonan 
di poesia na papiamentu: Canta Clara, 1955, Flor di datu, 1956, Dama di anochi, 
1958, Flor di anglo, 1961, i Dede pikiña, 1964. Na mitar di añanan sinkuenta Edward 
de Jongh a trata di dal e paso di prosa popular pa poesia literario ku e tomonan 
Capricho, 1954, i Quietud, 1955. Cultureel Centrum Curagao a kurashá e paso 
otorgando e outor un premio pa Capricho na 1954. Algun aña despues a sigui 
Tharcisio Pieters Kwiers ku Alpha, (mitar na hulandes i mitar na papiamentu, 1960) 
i Frank Martinus Arion ku Ta amor so por, 1961, publiká pa Libreria/Editorial 
Salas. Despues di un seri relativamente largu di novela, Rosario tambe ta riska 
publikashon di un tomo di poesia, E rosa di mas bunita, 1963. E mesun aña Libreria/ 
Editorial Van Dorp ta publiká promé tomo di poesia papiamentu di Luis Daal, 
Kosecha di maloa. Na aña 1963 tambe e tomo Kantika pa bjentu di Pierre Lauffer 
ta haña un premio di C.C.C., ku Editorial/Libreria De Wit na Aruba a publiká despues. 

Ora produkshon di poesia na papiamentu tambe a alkansá sierto frekuensha 
regular, loke a sosodé for di mitar di añanan sinkuenta, a kuminsá publiká pa promé 
biaha na buki, kuentanan literario i skèts na prosa. Pero ta den añanan sesenta numa 
e kuenta i skètsnan akí a konosé mayor frekuensha di aparishon, loke ta 
prinsipalmente trabou di Elis Juliana i Pierre Lauffer. Ornelio Martina ta gana na 
1954 ku su tomo Ban, ban pasa un rondu un di e premionan di promé konkurso 
literario di C.C.C., ku despues Boekhandel Salas a publiká. Edward de Jongh, ku 
tambe a kai den premio ku su novela “Bon biaha’, mes ta publiká esaki i ta añadí 
tres kuenta kòrtiku. Elis Juliana ta kuminsá su seri di skèts i kuenta ku publikashon 
di Maka taka* na 1961, siguí na 1967 pa Wazo riba rondu. Na 1961 Lauffer ta saka 
Njapa i Wiriwiri, siguí pa Raspá, 1962. Tur tres buki di kuenta — ku Lauffer mes a 


33 Wega di palabra ku probablemente ta referí na Max Tak, kende tempu di guera tabata traha na 
Kòrsou na Palais Royal — negoshi di Alfred (Fèchi) Moron. E ta posiblemente tambe un referensha 
na e palu di takamahak(a). 

editá — ta kontené algun poesia tambe. Na 1964 Guillermo Rosario tambe a editá e 
mes su buki di kuenta Kwater ‘as’. 

E momentu, un poko mas tardio, ku e kuenta i skètsnan akí, mayoria di nan 
konsiderá komo literario, a aparesé, posiblemente por atribuí na un paso ku mester 
a tuma promé: distanshá bo den diferente sentido di e prosa narativo ku tabata 
aparesé den e asina yamá novelanan. Kon ku bai, kon ku bini, den kurso di añanan 
sesenta por papia di un kantidat konsiderabel di obra literario poétiko i narativo 
na papiamentu. Esaki a sosodé ku apoyo di outornan ku, pa elekshon di idioma so 
kaba, konsientemente ta oponé nan na diferente aspekto di dominashon oksidental 
i partikularmente di Hulanda. 

Di pursi e alkanse mester tabata limitá, ya ku den enseñansa no tabata eksistí 
ningun posibilidat pa traspaso di e logronan literario akí. Ademas ta djis un krenchi 
di apoyo tabata bini di parti di un editor, manera ya nos a indiká de paso. Apoyo 
institushonal tambe, di parti di Cultureel Centrum Curagao — ku tabata operá eksklu- 
sivamente ku fondonan hulandes — tabata limitá: a organisá tres konkurso literario 
(ku tabatin, tambe pa e tempu ei, sumanan chikí komo premio) i algun ke otro bes 
nan tabata karga e gastunan di publikashon. Den mayoria di kaso ta konta sin embargo 
loke Elis Juliana a trese dilanti den un kòmbersashon ku Chila Bolívar i Jos de Roo: 

“Resien ku mi a kuminsá, bo mes mester a pèrkurá pa drúkmentu, bo 
mes mester a bai imprenta. Tabata un berdadero kaminda di krus. Na 
okashon di mi promé buki di poesia Henk Dennert di Cultureel Centrum 
[Curacao] di: “Nos un tin sèn.” Pero, segun e, no tabata poesia. Nan 
tabata haña Luc. Tournier i Charles Corsen, poeta ku tabata skibi bunita 
poesia. Pero nan no tabata yega na pueblo. Ami ker a skibi mashá simpel, 
mashá rítmiko, pa alkansá pueblo. Ni e palabra poesia pueblo no tabata 
konosé.” (A, 23.1V.1977) 
Gobièrnu lokal tabata mete ménos ainda ku literatura papiamentu direktamente. Di 
forma indirekto algun biaha por tabatin apoyo di parti di gobièrnu. 

Asina por ehèmpel na kuminsamentu di afianan sesenta, direktor di e tempu ei 
di Biblioteka Públiko, Daphne Labega, a eksigí espasio pa literatura papiamentu 
den Boekenweeknan, ku tabata orientá riba kultura hulandes. A duna asina Pierre 
Lauffer, Elis Juliana, Hubert Booi i Tharcisio Pieters Kwiers oportunidat pa alkansá 
un públiko, ku prinsipalmente tabata konsistí di hende lokal di kategoria i pasantenan 
Of nan yunan na e skolnan ku e outornan tabata bishitá, manera Marnix MULO i 
Peter Stuyvesant College. Meimei di añanan sesenta sin embargo a yega un fin na 
Boekenweeknan. Rekonosementu por a haña otro forma tambe, manera den kaso di 
Elis Juliana. A krea espasio p'e den e programa ku a ofresé prinsesanan Margriet i 
Irene durante un resepshon di gala den Fort Amsterdam, dia 23 di yiili 1962. Ta te 
na 1968 Gobiérnu Insular ta krea posibilidat pa e por ekspresá apresio pa logronan 
artistiko (i sientífiko) di su siudadanonan, ora el a instituí premio Cola Debrot. 
Promé outor literario ku a risibí e premio akí tabata Pierre Lauffer na 1969. Un 
rekonosementu ku a yega bastante lat, loke Lauffer a ekspresá tambe durante e 
entrega. 

“Sí, shonnan, bosnan ke sa kon mi ta sintimi? Mi ta sintimi manera un 

nóufrago, ku a krusa hinter oséano i awor ku kasi el a alkansá murayanan 

di waf, nan ta tira un salbabida pe”. (sitá di palabranan di Henri Lauffer 

den kòmbersashon ku De Roo, A, 24.111.1983) 
Den añanan sinkuenta i promé mitar di añanan sesenta, ku mes pasonan insigur, 
poesia i prosa papiamentu ta haña kaminda pa otro revistanan lokal sosial-kultural 
òf literario, ku no ta Simadan òf Antillano. Poesia papiamentu i algun kuenta ta 
alkansá páginanan di Antilliaanse Cahiers (manera di Ornelio Martina, Hubert Booi, 
Frank Martinus, Elis Juliana i Tip Marugg), Cadushi (Elis Juliana i Ornelio Martina), 
Christoffel (Pierre Lauffer), Culturele Kroniek (Elis Juliana, May Henriquez, 
Tharcisio Pieters Kwiers, Ornelio Martina i Pierre Lauffer), Gydelcra (epoca 2) 
(Pierre Lauffer i Luis Daal), Pueblo (Elis Juliana), Sapo Abuzador (Pierre Lauffer), 
Social y cultura (Elis Juliana) i Voz antillano (Elis Juliana, Hubert Booi i Pierre 
Lauffer). Mayoria di e poemanan den e revistanan ya menshoná ta reaparesé den 
buki ku a sali despues òf ku promé ku esei a sali kaba. 


Un revista literario fiho den kua por a publiká literatura papiamentu no tabata eksistí 
den e tempu ei (ni despues tampoko). Den esaki, banda di falta di sosten institushonal, 
parse ku a hunga un ròl desisivo, interes i kapasidat finansiero limitá di interesadonan. 
Korantnan so tabata garantisá kontinuidat - ounke no semper tampoko. Korantnan 
no-katóliko ku tabata pone nan kolumnanan disponibel pa poesia i kuenta na 
papiamentu tabata La Prensa i Today. Den añanan sinkuenta La Prensa a brinda 
Elis Juliana, ku pa korto tempu a usa e seudónimo Micha Rofalda, oportunidat pa 
publiká su poesianan ku despues el a reuni den su bukinan Dama di Anochi i Canta 
Clara. E kuentanan ku a aparesé bou di e título Maka taka tambe a haña amparo 
promé den La Prensa. Poesia di Enrique Goilo den e mesun dékada tambe a haña 
espasio den kolumnanan di e korant ei. E poesianan ei nunka no a sali tur huntu den 
forma di buki, pero algun di nan a sali finalmente den e antologia di Lauffer Di nos 
(1971). Today, ku a aparesé di 1949 te 1961 i ku tabata ligá ku Beurs- en Nieuwsbe- 
richten, no solamente tabata publiká obra poétiko di outornan ku tabata publiká den 
revistanan tambe, manera Elis Juliana, Ornelio Martina i Pierre Lauffer. Pa mas o 
ménos 1960 outornan manera P.A. (Echi) Jesurun, Wilfrido Justina, Evaristo A. 
Victoria, Francisco Tronco i J.C. (Nene) Provence tambe a haña espasio pa nan 
poesianan den Today. Ku esaki sin embargo nan a atraé atenshon durante mashá 
korto tempu (Òf podisé ni esei). Today a ofresé Edward de Jongh — ku no a haña 
oportunidat pa publiká den e revistanan menshoná (0f ku posiblemente no ker a 
hasi esaki tampoko) — un biaha mas oportunidat pa presentá na públiko poesianan 
ku anteriormente el a publiká den forma di buki. Apresio pa su poesianan tabata 
limitá, kompará ku e apresio ku tabata eksistí pa esunnan di poetanan manera Lauffer, 
Juliana i Daal. 

Ku desaroyo di kuenta i poesia papiamentu sekularisá ròl di korantnan katóliko 
den literatura no a yega sin embargo na un fin. No solamente literatura papiamentu 
tabata dependé parsialmente di e korantnan ya menshoná pa loke ta trata krítika 

literario, partikularmente di Amigoe di Curaçao, sino ku e korantnan akí tabata 
punto fiho di salida for di unda por a alkansá un públiko lesadó. Promé ku 
publikashon di su promé tomo di poesia Daal a laga saka un kantidat konsiderabel 
di su poesianan den La Cruz i La Union. Ademas den e último korant akí a aparesé 
den kurso di añanan sesenta gran kantidat di artíkulo di Daal tokante aspektonan 
lingwistiko di papiamentu. La Union tabata por lo demas prinsipalmente “teritorio” 
di Antoine Maduro (kende a trata su enorme konosementu di papiamentu tambe 
den un kolekshon di poesia frívolo, bou di e título Pa distraí, publiká na 1969). 
Pierre Lauffer tambe a hasi hopi uso di posibilidatnan katóliko di publikashon. Den 
di dos mitar di añanan sesenta el a publiká mashá kuenta i skèts den La Cruz. E 
korant tabata ofres'é posibilidat pa alkansá nèt e grupo di lektor ku hopi biaha 
tabata forma su “fuente di inspirashon”: e grupo afro-antiano, sosio-ekonómiko mas 
débil. Ora La Cruz a stòp di aparesé na 1970, Lauffer a pasa pa e semanario 
Mensahero, ku apénas a sobreviví te 1971. E gran kantidat di kuenta i skèts nobo ku 
el a publiká den e korantnan akí a sali parsialmente den Ora solo baha (1968), 
Kwenta pa kaminda (1969), Un pulchi pa dia (1970) i Lágrima i sonrisa (1973). 

Elis Juliana tambe a buska refugio serka medionan di komunikashon katóliko, 
pa motibu ku esaki sin mas tabata garantia pa alkansá su públiko lesadó. Den promé 
mitar di añanan setenta el a skibi pa e revista De klok e kuentanan ku te na 1981 el 
a publiká komo di dos parti di e seri Wazo riba rondu; un di tres tomo di e mes tipo 
di kuenta a sali na 1988. De klok tabata tambe kaminda Antoine Maduro a publiká 
hopi di e artíkulonan ku el a skibi tokante aspektonan lingwístiko di papiamentu. 

Na momentu ku e outornan bolbe pasa pa korantnan katóliko, ya mishon katóliko 
—obligatoriamente — a asumí un posishon mas tolerante. Promé indisionan di kambio 
ta sali na kla den e forma ku ta konsiderá folklor afro-antiano i tradishon oral. 
Manera a eksponé den e kapítulo anterior, mishon katóliko tabata defendé di forma 
selektivo e integridat di sosiedat antiano i loke ta típiko di afro-antianonan. Asina 
iglesia katóliko a purba trese ekilibrio kontra e forsa “destruktivo” di modernisashon 
i perdida di su mes poder ku esaki a trese kuné. Ta sigur ku toleransia a hunga un ròl 
den maneho di iglesia katóliko pa loke ta konserní obranan di Juliana i Lauffer. Pa 
medio di, entre otro, nan kuentanan, iglesia katóliko a demostrá di ta vinkulá ku e 
pueblo afro-antiano i ku parti di aspirashon di pueblo. 

Entre e tekstonan di Lauffer tabatin kuenta ku tabata leu di ta afirmashon sin 
mas di ideologia katóliko, manera por ehémpel rekuerdonan di su añanan komo 
polis — konté den Seis anja kaska berde, 1968. P'esei mes no ta haña esakinan den 
un korant katóliko. Reseña di e buki akí den La Union di 9 di yanüari 1969 ta 
suprayá e rechaso ku por a eksistí di parti di iglesia katóliko. 

“Pierre Lauffer a publiká su memorianan di tempu e tabata polis (na 
Kòrsou i Boneiru), mashá ekspresivo, pero, bon mirá, muchu hopi 
tokante un bida yen di libertinahe. El a skibi un kuenta di Pasku tambe 
pa Amigoe [Kas grandi di Petra Nisebia] ku ta buta muchu énfasis riba 
maldat komo algu natural i bon, hende débil den fe ta hende simpátiko. 
E kuenta no ta duna ehèmpel kon mester oi Misa "ku bon manera’. 
Skibi tokante e banda bunita di bida.” 

Inkorporashon di e kuenta ‘Kas grandi di Petra Nisebia’ den Amigoe ta tambe indisio 
di un toleransia muchu mayor ku den dékadanan promé ku di dos guera mundial. 
Na momentu di publikashon di Mensahero, for di dia 2 di aprel di 1970, iglesia 
katóliko a ekspresá esaki tambe eksplísitamente. E korant tabata destiná *pa Antia 
Hulandes. No pa un grupo polítiko, sosial òf religioso di antiano, sino pa tur antiano, 
sin ningun eksepshon.” E palabranan akí tabata reakshon riba e rebelion di 30 di 
mei 1969 na Kòrsou i ta indiká un posishon kaminda e idea di kreolisashon ta 
resoná — hustamente p'esei Lauffer lo a sintié na kas serka e semanario akí (mas 
tokante esaki den kapítulo V). 


Den algu mas ku binti aña, pero partikularmente despues di 1955, a bini un literatura 
papiamentu ku sigur a enfoká “e banda bunita di bida” ounke no outomátikamente 
tabata trata e banda di bida ku iglesia katóliko tabata aprobá. 


Uni den bida i bibida 


Anke inisiativa individual tabata determiná na gran medida loke tabata sosodé riba 
tereno literario papiamentu, produkshon literario no tabata por sin fuerte laso di 
amistat i algun klup òf asosiashon. Promé ku Sticusa i su representantenan lokal 
den e Sentronan Kultural koutelosamente a kuminsá duna sosten institushonal na 
produkshonnan literario papiamentu, outornan prinsipiante tabata topa, entre otro, 
den Jolly Fellows’ Society. Eks-alumnonan di St. Thomas College a lanta J.F.S. na 
1946. Den un entrevista Ornelio Martina ta memorá lantamentu di J.F.S. 

“Despues ku nos a kita skol un trinta di nos ku a kuminsá traha no tabata 

sinti nos atraé pa St. Thomaskring. E klup di eks-alumno di e skol tabata 

konsistí prinsipalmente di hóbennan ku tabata pertenesé na un kapa 

sosial algu mas haltu ku nos. Inevitablemente tabata eksistí diferensha 

di koló tambe. St. Thomaskring tabata ademas mashá orientá riba 

Hulanda. Komo un sorto di kontrapeso e hóbennan ku a kuminsá traha 

a lanta Jolly Fellows’ Society na 1946. 

Nos no tabata oponé di un forma mas o ménos agresivo e “diferensha 

di klase’, pero tampoko nos tabata aseptá esei komo algu natural. Nos a 

sigui nos mes rumbo, animá pa e konvikshon, ku nos tabata bal mes 

tantu ku e klupnan di esnan ku tabata pertenesé na un klase sosial mas 

haltu. Nos tabata aseptá i apresiá nos pasado sosio-kultural, pero no e 

posishon sosial abou ku esaki tabata trese kuné. Na promé lugá 

papiamentu tabata parti di e patrimonio sosio-kultural, pero tambe e 

bida di tur dia di hende humilde di hanchinan di Otrobanda i di kunuku. 

Komprondémi bon, outokonsenshi di e grupo akí no tabata un fenómeno 

eksepshonal, sino ku e tabata forma parti di un konsientisashon, 

prinsipalmente polítiko, mas general. Partikularmente dòktor Da Costa 

Gomez, tabata konsientisá hendenan koló skur di e nesesidat di bringa 

pa nan derechi i di ta orguyoso di nan koló, en bes di konsiderá nan 

komo hende “di triste koló *. Ademas, kambionan riba tereno sosio- 
ekonómiko tabata hasi posibel, speshalmente via di estudio, pa nos tambe 
subi riba e eskala sosial.” (Broek 1995) 
Den un artikulo kòrtiku Martina a yega di splika loke J.F.S., ku a eksisti un dies aña, 
a nifiká p'e i pa otronan". 
“Miembronan di J.F.S. a dediká nan for di kuminsamentu na propagashon 
di papiamentu. Nos tabata pone reunion, organisa nochi di debate, 
konkurso literario i tene diskurso na papiamentu. Nos tabata organisa 
tambe tremendo fiesta di, por ehèmpel, aña nobo ku tambú, picknick ku 
baile i kanto di se, karnaval i sort’i kosnan asina. 

Pero miembronan di J.F.S. no tabata disponé di un propio edifisio 
di klup, manera e klupnan privá - i pa nos, lugá prohibí - di e tempu ei, 
manera Kwiek, De Gezelligheid, C.S.C., Van Engelen i Asiento. P'esei 
miembronan di J.F.S. tabata tene nan enkuentro i fiestanan den kasnan 
partikular grandi na Otrobanda, ku tabatin un sala un poko reimu. 

Na kuminsamentu di añanan ’50 e komershante Angel D. Nieuw a 
aserká J.F.S. i ofresé pa finansiá instalashon di un edifisio pa sirbi komo 
klup, basta e por a eksplotá e jackpot. Man drechi di Angel Nieuw tabata 
su amigu Pierre Lauffer. Nan a bira miembro, pèrkurá pa instalashon di 
e klup na promé piso di un kas grandi na skina di De Rouvilleweg - 
Breedestraat, Otrobanda, kaminda awor ta Barberia Jopie. E klup tabata 
djis pegá ku e klup di St. Thomaskring. 

Serka miembronan di J.F.S. Pierre Lauffer a haña e mentalidat 
perfekto i tera fertil pa su propio amor pa papiamentu i pa loke ta propio 
afro-kurasoleño. Huntu ku direktiva di e klup el a organisá nochinan 
kultural ku resitashon di poesia i kuenta kòrtiku na papiamentu. Miéntras 
otro klupnan tabata pensa solamente riba fiesta i deporte, J.F.S. tabata 
organisá representashonnan di balèt i konsierto di piano. Miéntras 
otronan na bar únikamente tabata papia di (konkistá) e otro sekso, na 
bar di J.F.S., ademas di esei, tabata lesa pa otro tende, trata i perfekshoná 
e promé vershonnan di poesia i kuenta na papiamentu. Esaki tabata 
sosodé bou di guia inspirá di Pierre Lauffer, kende tabata fungi pa su 
amigu Nieuw tres pa kuater bes pa siman komo barman. 

Bastante poesia di e tempu ei Pierre a skibi pará tras di bar di e 
klup. Pierre tabata kompartí su amor pa isla i pueblo di Kòrsou i su 
enorme konosementu di papiamentu ku e hóbennan i esaki a buta hopi 
di nan tambe skibi poesia i kuenta. Despues e hóbennan akí tambe tabata 
haña un podio pa presentá nan poesia i kuentanan na e anochinan kultural. 


“ E artíkulo, ‘Pierre Lauffer i Jolly Fellows’ Society”, a sali den Maritza [Coomans-]Eustatia (red.) 
Catalogus van werken van en over Pierre Lauffer 1942 - 1986. Den e historia di literatura aki a 
aktualisá e teksto konsiderablemente a base di kòmbersashonnan ku mi tabatin ku e outor i riba 
algun notisia den korant. 

Ta imposibel imaginá kuantu nos komo hóben tabata sinti propagashon 

di loke ta di nos mes komo un fuente di inspirashon te na e momentu ei 

deskonosí i yen di kalor humano.” 
Un di e hóbennan ku Pierre Lauffer a kurashá pa tambe kuminsá skibi tabata Ornelio 
Martina. Pa i dor di J.F.S. Martina a skibi kuenta i poesia. Manera nos a bisa kaba, 
su kuentanan a keda premiá den promé konkurso literario di C.C.C. E mes no a 
partisipá na e konkurso organisá pa J.F.S. 

A organisá e konkurso literario di J.F.S. na 1953, promé ku Cultureel Centrum 
Curaçao a bini ku un inisiativa análogo, i tabata trata di eksklusivamente teksto na 
papiamentu. Entre esnan premiá tabatin algun ku despues a trata na profilá komo 
outor di obra na papiamentu: Alex (Echi) Jesurun i Carlos Nicolaas (di Boneiru). 
Jesurun a gana un premio pa e poesia “Klok di Misa”, obra ku ainda tabata reflehá 
tur loke ta e ideanan diriglesia katóliko. Nicolaas su kuenta ‘Fernando’ a haña un 
menshon honorífiko i ku e kuenta akí hopi aña despues el a kuminsá su buki Taligon. 
No a tende nunka mas nada di un otro ganadó, H.B.R. Evers. Ni komo outor, ni su 
poesia premiá “Tambú’ no ta aparesé den e antologia di Lauffer Di nos. Tòg su 
deskripshon di un fiesta di tambú komo tema pa un poesia, riba su mes ta yama mas 
atenshon ku e obra di Jesurun, ku sí a haña un lugá den Di nos. P'esei mes e resultado 
a laga algun interogante, loke ta sali na kla den un remitido den Today (15.11.1954) 
di un lesadó anónimo di korant. 

“Resultado di e konkurso di Jolly Fellows’ [...] a laga bastante di deseá. 

Mi n’ ke papia mashá di kalidat òf balor di e poesia ‘Klok di Misa”, ku 

a gana promé premio, pero lo mi ke bisa kuchikuchi: e ta parse fanatismo 

katóliko, ku no por hunga un ròl pa un hurado ku mester huzga temanan 

Ku no tin nada di aber ku religion. “Tambú’ di Evers, ku a risibí segundo 

premio, tabata muchu mas atraktivo pa públiko en general [...]. Na e 

próksimo konkurso literario (di C.C.C.) katóliko, protestant, hudiu i 

podisé hasta paganonan etc. lo partisipá, i mi tin sigur ku si [poesianan] 

manera ‘Klok di misa’ di Jesurun, ke men, no pa nan balor sino pa 

motibunan religioso, gana un premio, hopi hende lo sinti nan desapuntá.’ 
Reakshon di outor di e karta anónimo ta típiko pa e tempu ei, pa e sekularisashon 
kresiente i bon mirá tambe pa e ideal di kreolisashon. E konkurso di J.F.S. sin 
embargo ta saka na kla ku pensamentu katóliko te hopi despues di segunda guera 
mundial ainda sigur sigur tabata produsí obra di balor. (Mira tambe kapítulo D. 


Ya ku no tabatin un grupo grandi di lesadó, un klup manera J.F.S. tabata un estímulo 
importante pa sigui skibi. Radio tambe a resultá no ménos importante den esaki. Ku 
e konfiansa ku J.F.S. i e konkurso di C.C.C. a dun’é, Martina a reakshoná riba e 
demanda grandi ku tabatin pa radionovela, riba kua ya anteriormente May Henriquez 
a reakshoná ku obranan tradusí. Luis Daal su Lorna, mi yu ku mi, di 1961, a haña 
sierto popularidat. Te hasta a adapt'é na hulandes i e emisora Tros a transmitié na 
Hulanda na 1994, despues di a grab'é na Kórsou. Pero te ainda no a duna balor 
literario na radionovela original ni na e tradukshonnan. Pa Radio Hoyer Martina a 

skibi un aña largu tur siman un kuenta na papiamentu, ku tabata bon pa lesa na 
radio. Despues algun di nan a sali publiká tradusí na hulandes den e semanario Wij 
in de Antillen (1960/1). Bou di direkshon di e trahadó di programa Hector Rosario, 
Martina huntu ku Echi Jesurun a kuminsá na 1957 na CUROM - e aktual Z *86 - un 
programa di kada dos siman Pensamentu Palabra Poesía. Den e programa akí 
Martina tabata lesa i deklamá tambe obra di e mes, entre nan, poema ku despues a 
sali publiká den Antilliaanse Cahiers. Pero den e mei ora kada dos siman ta 
prinsipalmente Elis Juliana a gana kada bes mas popularidat ku deklamashon di su 
propio obranan. For di e tempu ei i te awe radio a resultá un medio ekselente 1 
poderoso pa popularidat di outornan i nan obra”. 

Juliana a habri tambe un otro kaminda pa yega serka públiko. Riba esenario di 
teater Roxy el a sa di entusiasmá su públiko ku resitashon di su poesia, kuenta, 
skèts i diálogonan (segun e reseña ‘Ster aan Curagaose hemel’, den Beurs- en Nieuws- 
berichten, 3.V.1957). Parsialmente e tekstonan akí a bolbe sali den su bukinan. Ku 
su promé aktuashon den teater Roxy dia 2 di mei 1957 Juliana a kuminsá un tradishon, 
ku partikularmente for di fin di añanan sesenta te dia djawe, a sigui eksistí. Na 1980 
Nydia Ecury, por ehémpel, a yena sala hopi anochi siguí ku un show di skèts i 
poesia, Luna di papel. Ku su one-woman-show Ecury a bishitá tambe Aruba 1 
Boneiru, miéntras ku despues, via un programa di televishon, el a alkansá un públiko 
ainda mas grandi. Pa medio di un vidiokasèt di e programa di televishon, ku por fia 
na Biblioteka Públiko di Kórsou, te ainda por gosa di Luna di papel. E laso ku 
tradishonnan mas bieu ta evidente, manera Frank Martinus a bisa asertadamente na 
okashon di un anochi literario tokante obra i persona di Pierre Lauffer den Centro 
Pro Arte na 1969. 

“Un anochi literario [...] ku e atraktivo, ku e ta araigá kompletamente 

den nos mes tradishon. Un anochi asina tin algu di e belorio tradishonal, 

kaminda tambe sa pone e anochi parse mas kòrtiku kontando kuenta; 

[...] i di e kuentanan pa kaminda, ku ta tambe título di un buki di Pierre, 

[Kwenta pa kaminda, 1969], den kua tambe, pa medio di kuenta, ta hasi 

e kaminda mas kòrtiku.” (A, 8.XI.1969) 
Otro kaminda ku Juliana a tuma pa alkansá públiko ta a trabes di disko, kaminda e 
mes ta deklamá poesia for di su tomonan Flor di datu i Flor di anglo. No tabatin 
mashá otro outor ku a sigui e kaminda akí. Riba e disko, manera tabata sosodé den 
teater, muzik di bailenan antiano manera wals, tumba i mazurka ta alterná ku e 
deklamashonnan. 


35 Mas ku reseña di buki i ensayo tokante literatura e sentenáres di ora di programa di radio por duna 
un impreshon di kuantu na dado momentu òf pa tempu mas largu tabata duna balor literario na 
sierto tekstonan literario i di ki sorto di teksto partikularmente tabata trata. Den su tésis pa dòktorá, 
Rutgers (1994) ta remarká ku, via programanan di radio “ta forma e opinionnan mas importante di 
balor i no-balor di obranan literario antiano. Radio, komo órgano di distribushon di reflekshonnan 
krítiko tokante literatura na papiamentu, ta okupá un lugá mas prominente ku prensa skibí”. Pa 
investigashon históriko, sin embargo, lo mester a dokumentá i konservá e fuente akí. 

Asina tòg tabata i ta kompensá e eksistensha mashá limitá di lektor. Di e forma 
akí reorientashon afro-antiano debidamente a haña un públiko ku kada bes tabata 
bira mas grandi, si no ta di lektor, en todo kaso sí di skuchadó. 


Reorientashon afro-antiano (I) 


Posishon dominante di rimanan di okashon den poesia i posishon di novelanan di 
tésis na prosa di dékadanan anterior a keda kompletamente miná den afianan kuarenta 
i e siguiente dékadanan. A kita poesia skibí i prosa kada bes mas for di ideologia 
literario katóliko limitá i di e opinionnan korespondiente tokante literatura. Loke 
no tabatin mag di trata Of ku por a trata únikamente for di un punto di bista katóliko 
tabata haña un lugá sentral den obranan literario òf tabata mira nan di total otro 
forma. Por demostrá esaki ku kualke di e bukinan di kuenta òf poesia di for di 
añanan kuarenta, kuminsando ku promé intento di esaki: Cancionero Papiamento Di. 

Julio Perrenal tabata un “kolektivo poétiko” ku a dura poko i ku tabata konsistí 
di Jules de Palm, René de Rooy — di asendensia sürnam — i Pierre Lauffer. Den 
Julio Perrenal: Dichters van het Papiamentse lied (1979) De Palm a hasi su lektornan 
partísipe di nasimentu di e amistat ku a kondusí na un tomo di poesia ku a produsí 
ku su muzik (den e obra di De Palm a insertá tambe Cancionero Papiamento I, na 
faksímile). Manera un liña kòrá ta kore den De Palm su komposishon e disgustu 
grandi pa motibu ku papiamentu, komo medio, ta haña asina poko apresio, 
partikularmente den poesia i kantikanan. Cancionero Papiamento I a nase komo 
protesta kontra e norma dominante ku hulandes a bira den poesia lokal i ingles i 
spañó den kansionnan. De Palm, sin embargo, no ta duna e buki di kantika/poesia e 
mérito ku e ta meresé, ya ku e no ta mustra riba e reorientashon ku e kantika/ 
poesianan ta representá. 

E temanan tratá, pero partikularmente e forma ku ta huzga e diferente 
fenómenonan sosial, ta nifiká un kiebro ku poesia skibi di e dékadanan promé ku di 
dos guera mundial. En vano por buska gosonan di bida, manera por ehèmpel 
baliamentu, freimentu, bebementu, paranda, fiesta, beyesa físiko, komo tema 
predilekto den poesia (di okashon) di promé ku guera. Den e kantika/poesianan di 
Perrenal sí e gosonan akí ta hunga un ròl sentral i asina ta hala fenómenonan katóliko 
i glorifikashon di patria mama pone un banda. Den obranan di Kroon cum suis sí ta 
trata e asuntunan akí ku luho di detaye, pero den nan novela i kuentanan nan ta 
kondusi invariablemente na pèrdishon di un personahe, ora esaki ke entregá su mes 
na nan. Julio Perrenal ta mira e asuntunan akí kompletamente distinto. Den “Cuba 
Libre”, por ehémpel, ta apresiá bebementu di un kòktel spesial, di un manera mashá 


36 Cancionero Papiamento No.l di Perrenal no ta un buki di poesia manera e otronan menshoná. 


Sigur den tempu di nan kreashon tabata trata di kantika na papiamentu, ku nan outornan sí, pero 
otronan no, tabata konsiderá di balor artístiko. E echo ku esaki a kambia ta hustifiká su tratamentu 
aki. 

positivo, un apresio na kua De Palm lo referí un biaha mas den e poesia ‘Beter 
Bay”. Goso di amor karnal ta liber di tur limitashon religioso den, entre otro, “Anne 
Marie”, “Scuridat”, “Mi pushi” (di dòbel sentido) i Merengue Merikano”, den kua 
nos ta topa e siguiente refran, ku tabata imposibel den kolumnanan di korantnan 
katóliko: 
Gosa, gosa, sin pensa otro kos/ sigui, sigui, te baka kai na pos. 

Loke ta hasi bida na Kórsou agradabel i ku, segun outornan di promé ku di dos 
guera mundial, tabata forma un peliger, ta bini dilanti i ta haña un apresiashon 
mashá positivo i mundano di parti di poetanan. Den Cancionero Papiamento Julio 
Perrenal ta bres habri kompletamente temanan ku tabata prohibí den poesianan di 
okashon na papiamentu. For di e momentu ei ta bira posibel trata tur sorto di asuntu 
den poesia. 

Pero mester enfatisá, ku e ampliashon di poesia papiamentu skibí akí, no a bini 
di mes. Jules de Palm mes kaba ta indiká den su tratado ku outornan di e kantika/ 
poesianan tabata buska kontakto direkto ku tradishon bieu di tekstonan traspasá 
oralmente, i.c. kantikanan papiamentu popular (di kua De Palm ta duna un par di 
ehèmpel, entre otro, e famoso “kantika di sketer”). Hustamente e echo ku e tradishon 
akí tabata menasá pa kantikanan ingles, spañó i hulandes ta enserá un stimulashon 
importante pa sigui traha na nan i duna e resultado sierto balor literario, partiku- 
larmente pa motibu ku nan tabata na papiamentu. 

E paso di Julio Perrenal pa buska kontakto pa medio di nan ‘poesia’ ku e 
kantikanan traspasá oralmente, ta introdusí otro kambio importante den historia 
skibí di poesia papiamentu. Anke no por bisa ku ningun poesia di okashon di promé 
ku di dos guera mundial no tabatin musikalidat armonioso i ritmo fluido, ta un echo 
sí ku Cancionero di Perrenal a kuminsá kombiná konsientemente palabra ku ritmo 
karibense manera merengue, tumba i wals (tambú ainda tabata falta). Musikalidat i 
ritmo spesífikamente karibense ta aparesé den poesia papiamentu skibí i, for di dia 
ku e tomo di Julio Perrenal a sali, nan ta forma parti esensial di poesia papiamentu 
(lesa mas tokante esaki, mas adilanti). 

Mirá di e punto di bista akí, e “poetanan di kantika papiamentu” a sa di konkistá 
un posishon klave den historia literario papiamentu. Pero ta hopi aña despues Julio 
Perrenal a haña e rekonosementu akí di “posishon klave”. Ounke manera nos a bisa 
kaba, René de Rooy a hasi un intento pa saka e trio for di olvido ku un artíkulo na 
hulandes den Eldorado (1949), ku un par di aña despues Lauffer ta bolbe publiká 
den un vershon na papiamentu den Antillano (1953). Den e último alíneanan di su 
artíkulo De Rooy ta enfatisá e poko éksito di e kansionero durante añanan di guera. 
Publikashon di e kantika/poesianan tampoko no tabatin mashá efekto. Ni tampoko 
ora a bolbe publiká e artíkulo di De Rooy den Amigoe di 7 di ougùstùs 1974 esaki 
no a surti ningun efekto: den e artíkulo di tantu influensha “Verworvenheden en 
leemten in de Antilliaanse literatuur’, di 1977, Cola Debrot ni sikiera a trata e tomo 
di Julio Perrenal. Ta te na momentu ku De Palm publiká su Julio Perrenal: poetanan 
di kantika papiamentu na 1979 (!) falta di rekonosementu di Julio Perrenal ta kambia 
den rekonosementu literario. Apoyá pa STICUSA (ku a supsidiá e publikashon) i 

De Bezige Bij (ku a edit'é), De Palm, na moda di papia, a karga Cancionero 
Papiamento No. I hink’é den literatura antiano, na un manera ku, for di e momentu 
el, nos no por imaginá nos nos literatura sin e kantikanan ei. Mientrastantu e 
kantikanan a sali riba disko, den deklamashonnan i presentashonnan públiko tokante 
literatura papiamentu nómber di Julio Perrenal ya no por falta i Henry Habibe a 
elogiá ròl di Julio Perrenal den su poesia tan famá ‘Papiamentu na kaminda”, publiká 
na 1988 na tamaño di poster i ku na 1990 te hasta a sali den e revista hulandes de 
Gids (ounke den su idioma original, di manera ku ningun hulandes europeo a les’é). 


Ku Julio Perrenal nos ta ainda na rant di loke ta konsiderá literatura, pero e tomo ta 
basta indikativo di e reorientashon afro-antiano ku tabata tumando lugá for di añanan 
kuarenta: konkista literario di Islanan Abou riba normanan katóliko, normanan di 
protestant blanku i normanan kolonial, i apresio i regulashon sosio-kultural i natural 
di loke ta propio di e islanan Aruba, Boneiru i Kòrsou. 

E kambio ku ta tuma lugá pa ku poesia di okashon di promé ku di dos guera 
mundial ta fundamental: glorifikashon di patria mama, su logronan i su represen- 
tantenan di iglesia katóliko, di kas real, di gobièrnu i di komèrsio ta habri paso pa 
aseptashon sin reserva di Kòrsou i pa re-evaluashon positivo di e hòmber i muhé 
afro-antiano humilde i nan moda di biba. 

Pa tur e poetanan menshoná awor ta eksklusivamente Kòrsou ta e punto di 
referensha, i pa e motibu ei mes pa promé biaha nan ta hasi esfuerso pa kapta flora, 
founa, partikularidat klimatológiko, kondishon físiko, goso i limitashon den idioma 
poétiko i asina poderá di nan. Bon mirá e buki di poesia di Lauffer, Patria (ku, 
segun un notisia kòrtiku den Amigoe di Curaçao, a sali dia 30 di yüni 1944), ta sirbi 
komo ‘señal di partida’, i partikularmente e poesia ku e tomo ta kuminsá kuné: 
“Kòrsou””. Ku konstrukshon di elementonan spesífiko ku ta ripití den metro i ritmo, 
ku palabra i zonidu bon skohé ta parse ku Lauffer ta bati e ideanan resien konkistá, 
hinka nan den kurason di su lektor (i skuchadónan): 

Kaminda tin baranka/ [...]/ Kaminda tin kadushi/ [...]/ Kaminda ku tur 

palu/ [...]/ Kaminda den kunuku/ [...]/ Kaminda ku mi tata/ [...]/ Kaminda 

ku historia/ [...]/ EL TA MI PATRIA KORSOU! 
Pa medio di un kantidat di poesia kasi sin fin, poetanan ta poderá di bunitesa di e 
isla i di e laman ku ta rondon'é i nan ta duna atenshon tambe na peligernan inhe- 
rente - manera orkan - i fenómenonan ku ta kaba ku hende su resistensia - manera 
sekura. Estrechamente ligá ku esaki ta e manera yen di atmirashon ku nan ta deskribí 
hende òf un konstrukshon humano manera un faro òf boto, ku a drenta komo si 
fuera un union simbiótiko ku naturalesa. 


37 Por sierto nunka no a proklamá e promé buki di poesia di Lauffer komo obra maestro, apresio 


general pa obra di Lauffer sigur ta basá mas riba su obranan ku a sigui. Carel de Haseth (1986: 28) 
por ehémpel a bisa, “e poesianan di Patria no por para ni na pia sushi di su obranan ku a sigui.” Den 
e bastion hulandes de Stoep (di dos seri, nr. 4) Chris Engels a dediká un krítika poko elogioso na 
Patria. Den un artíkulo den La Union (6.VII.1944) ta elogiá Lauffer su kurashi pa publiká, pero no 
ta gaba e resultado mashá: “Tin poesia berdaderamente bib[u], tin poesia ku ta artifisial.” 

Den Lauffer su antologia Di nos hopi poesia i skèts, partikularmente di Enrique | 
Goilo, Carlos A. Nicolaas, Nicolas Piña, Charles Boom, Tharcisio Pieters Kwiers i | 
Robert Henriquez, ta demostrá esaki. Parsialmente nos ta bolbe topa nan obra den e | 
edishon revisá akí, kaminda obranan di Jose Geerman, E.A. Victoria i May Henriquez | 
ta ehèmpel di un pensamentu similar. Sigur no ta trata den tur kaso di kontribushon, | 
ku a haña apresio duradero, na “konkista di e islanan”, pero e poesianan ta sí indisio 
di kon plamá e orientashon poétiko akí tabata. Dos obra di Lauffer na prosa, ku ta 
| pinta bunitesa di Kórsou ku refinamentu poétiko, ku entre otro un ritmo koutivador: 
‘Laman di Nort’ i “Kwadro na shinishi”, sí a logra un apresio duradero. 
No solamente e tekstonan poétiko mes, sino yen di otro fuente ta muestra di un 
posishon tumá konsientemente. Den e tratado ya menshoná tokante Julio Perrenal 
| Jules de Palm ta kòrda un kòmbersashon ku e tabatin ku Lauffer, dia De Palm a 
gana Neerlandia-prijs ku un komposishon tokante kasamentu di prensès Juliana i 
prens Bernhard. 
‘Segun Pierre tabata un bèrgwensa di marka mayó, ku opviamente nan 
a gañami ku e pareha a kasa pa amor. “I abo ta malgastá bo talento, 
dedikando ekspreshonnan líriko na un akontesimentu ku no por a 
okashoná ningun emoshon serka bo. Si bo ke skibi, mira rondó di bo. 
Skibi pa mi parti yen di indignashon di e holó malu di Laman Chikí. Su 
wowonan tabata chispa kandela; koutivá m'a skucha su palabranan, ku 
e tabata suprayá ku ademannan brusko. Pero mi no a tribi di trese dilanti, 
na mi defensa, ku un komposishon tokante Laman Chikí, ku tur siguridat 
lo no a gana Neerlandia-prijs.” (De Palm 1979: 18/9) 
E pareha real di bèrdat a disparsé for di bista di outornan literario, tantu den poesia 
komo den kuenta. Na promé lugá Kòrsou mes i su habitantenan afro-antiano a bira 
e punto di identifikashon literario mas importante. Esaki tabata konta tantu pa 
poetanan ku tabata biba na Kòrsou komo pa esnan ku a bandoná e isla pa hopi 
tempu, manera Frank Martinus Arion, òf pa semper, manera Luis Daal. Nan respek- 
tivo tomonan di poesia Ta amor so por (1961) i Cosecha di maloa (1963) ta demostrá 
esaki klaramente. Den e tomo di Martinus Arion esaki ta sosodé kaminda e poeta ta 
mustra riba e diferenshanan entre Kórsou i Hulanda. E tema en kuestion ta tema 
sentral tambe den “Rabia” di Jules de Palm, ku a keda sin sali publiká, te na momentu 
| ku Lauffer a inkorpor'é den Di nos. Den literatura papiamentu e tema akí a haña 
mashá poko atenshon, a pesar di e enorme migrashon pa Hulanda, i esaki ta kontrastá 
ku literatura di otro islanan karibense. 
Di forma ménos direkto Daal su buki ta mustra riba e diferenshanan akí, ounke 
| ta sigur ku e poesianan ta inspirá pa su isla natal i e habitantenan. Lòs di konteksto 
di e buki den su totalidat, gran kantidat di e poemanan ta ehèmpel di poesia ku ta 
poderá di e islanan Aruba, Kòrsou i Boneiru. Un ke otro ta konta tambe pa e poesia- 
nan ku pa mayor parti Daal a skibi na kuminsamentu di añanan sesenta i ku el a 
publiká tin biaha den La Union i La Cruz, i te na 1973 numa el a publiká nan den un 
buki bou di e título Ku awa na wowo. Lauffer a inkorporá sí algun di nan den Di 
nos, i tambe di e tomo Sinfonia di speransa, ku a aparesé te na 1975 numa. Segun e 
prólogo, e tomo akí tabata kasi kompletamente kla pa publiká for di 1964. 

E tomonan di poesia di Daal sin embargo ta partikularmente indisio di un otro 
kambio mas, kompará ku literatura papiamentu di promé ku di dos guera mundial. 
Daal ta kita e vishon institushonalisá di iglesia katóliko tokante imágen di 
“Todopoderoso” i ta pone konsekuentemente na su lugá loke personalmente e ta 
eksperimentá di e ‘forsa original (divino). Un paso ku ta sali prinsipalmente na kla 
den e último di e tres tomonan i di kua ya tin muestra presente den Daal su 
impreshonnan di biahe skibi na spañó, manera e rekuerdo “Amanecer” den Viajar y 
escribir: palabras íntimas (1951). 

Den e krítika elogioso ku Lauffer a dediká na Cosecha di maloa (A, 28.1.1964) 
no ta menshoná e aspekto akí ainda, miéntras ku Edward de Jongh den La Union 
(27.VIIL.1964) indirektamente ta papia di un tendensia místiko. Meskos ku Habibe 
den Watapana (1968) Jules Marchena tambe ta mustra den un artíkulo den Vitó 
(aña I, nr. 4, 1966) di paso riba “versonan ku un fondo religioso-filosófiko”. 
Anteriormente, den Kakiña (1964), Habibe ainda no a menshoná e elemento 
religioso-místiko. Ta te despues di publikashon di e otro bukinan e tendensia místiko- 
religioso ta haña mas atenshon, partikularmente di parti di Fred de Haas den prólogo 
di su tradukshon na hulandes di un parti di obra di Daal, Na ora oradu/Te juister 
stonde (1976). 

De Roo ta trese esaki ampliamente dilanti den un kòmbersashon ku el a hiba 
ku Daal: 

‘Ora mi usa e palabra “Dios”, mi no ke men un dios vinkulá na un religion 

o iglesia determiná. En berdat mi ke men forsa original, e punto kaminda 

nos tur mester haña nos orígen. Forsa original ta inspirá tur hende, e ta 

hasi hende bira hende. E ta impregná hinter kreashon. Bo por yam'é e 

prinsipio panteista.’ (A, 24.VIII.1984) 
Den konteksto di literatura papiamentu e tomonan di Daal ta ofresé asina un kambio 
úniko den nan totalidat. Ku sekularisashon di literatura papiamentu aparentemente 
asuntunan religioso-místiko preferiblemente ta keda pafó di literatura. Daal sin 
embargo a pèrkurá pa un matis di reorientashon afro-antiano, hustamente riba e 
tereno pa kua parse mishon katóliko a pidi patént. Den e asuntu akí posiblemente 
por konsiderá Daal su poesia ademas tambe komo un señal tempran di un desaroyo 
sosial general. Debí na pérdida di poder di parti di iglesia katóliko, formashon di 
kongregashonnan religioso chikí i sektanan partikular, ku ta ofresé reibant pa kada 
ken eksperimentá un sintimentu religioso mashá personal, a bira mashá popular 
serka e poblashon afro-antiano. 

Daal a ‘kambia’ e kredo tradishonal pa siguridat di un sintimentu religioso 
personal. Lauffer en kambio ta mustra den algun di su poesianan di di dos parti di 
añanan sesenta, hustamente riba falta di un siguridat nobo riba e tereno akf®®. Motivá 
pa eksperenshanan personal atverso Lauffer a skibi “Orashon di ansha”, “Skupi na 
laria”, “Mi ta buskando algu pa yenami’, tur tres na luna di yaniiari di 1967, “Mundu 


38 Den e aspekto akí Lauffer ta mustra afinidat ku Tip Marugg i Boeli van Leeuwen, kendenan den 


nan obra ta tuma ku frekuensha komo tema sentral falta di un guia eksistensial. 

desgrasiadu’ i “Mi ke kere’, tur dos di 1968, pero ku e no a publiká sino te na 1973 
den Lágrima i sonrisa. Den e obra akí, desilushon den sintimentu religioso personal 
tradishonal ta sentral, loke serka Daal mester tabata un fase, pero ku no a bini 
dilanti. Den un argumentashon, ku tin hopi paresido ku e entrevista ku De Roo 
tabatin ku Daal i e prólogo di Fred de Haas pa e tradukshon na hulandes di poesianan 
di Daal, Habibe ta mustra riba e kontraste entre Daal i Lauffer den e asuntu akí. 
“Den sinku poesia den [Lágrima i sonrisa] [...] [Lauffer] ta papia di su bida misera- 
bel, miéntras ku den tres di nan e ta roga Dios bis’é e pakiko. Ningun kaminda den 
poesia papiamentu nos no ta haña e “lucha” aki deskribí asina humana i direktamente. 
Ta un hende mashá infelis ta na palabra. Ta presentá nos Lauffer su depreshon sin 
rodeo ni kamuflashi. Esaki ta un diferensha esensial ku e vishon optimista di Luis 
Daal. Daal ta kontemplá bida na mundu for di un sintimentu religioso personal. 
Den su poesia e ta mustra nos enteramente un otro vishon di lucha di bida. Ta parse 
komo si fuera mashá tempu kaba el a mira “e Lus’. (BN, 17.VIIL1991) 

Tumando na kuenta e siguridat ku Daal ta desplegá den su poesianan, nos por 
bien kita e karakter tentativo di e último frase sitá. 


Manera nos a bisa, e atenshon ta kambia pasa di e outoridatnan blanku na òf 
prosedente di patria mama pa e poblashon di koló di e isla. Den prosa di promé ku 
di dos guera mundial tambe e personahenan mas importante ta pertenesé na e grupo 
di poblashon di koló, pero apresio positivo tabata bai tòg prinsipalmente pa esnan 
di e grupo ku, a traves di mishon katóliko i su doktrina, tabata trata na drecha nan 
posishon via asimilashon i akulturashon. Hustamente esnan ku no logra esaki di un 
manera ehemplar òf ku rechasá esaki sea konsiente òf inkonsientemente, ta forma 
núkleo di kuenta i poesianan di posguera: e grupo di poblashon sosio-ekonómiko 
mas débil, pero konsiderá sosio-kulturalmente komo outéntiko. 
Ta e aseptashon akí di hende afro-antiano ta buta Frank Martinus Arion elogiá 

tambe obra di Lauffer. 

‘Hende hòmber i muhé den Pierre su kuentanan, di tur manera semper 

ta hende hómber òf muhé di e parti pober, chikí i di koló, di nos 

komunidat. 1 ku Pierre por a lora tantu tempu ku e grupo akí, no por ta 

otro, sino pasó e ta identifik'é ku e grupo ei, a pesar di sierto aktitut 

literario un poko adoptá, ku de bes en kuando ta desformá su kuentanan. 

Tòg e ta penetrá te den alma di su pueblo, ora e bandoná deskripshon di 

ambiente i tambe folklor pa, aserkando totalmente bida personal di su 

personahenan, e mustra nos nan deseonan mas íntimo. E ora ei no tin 

nada di e aktitut literario adoptá i e or'ei Pierre ta e eskritor di taya, di 

taya di un Balzac, outor di comédie humaine ku [Lauffer] su obra 

kompleto ta buta nos pensa seriamente ariba. E ta logra un momentu 

sublime asina den e kuenta “Tansha”, e dams bieu kende despues di 

kuarenta i dos aña ta warda ainda ku lokura di mucha chikí su namorado 

bini for di Panamá pa kasa kuné.” (A, 8.X1.1969) 
Ku e atenshon tierno akí di Lauffer i otronan pa afro-antianonan i nan mundu, ta 

bati bati kontra e bareranan sosio-ekonómiko sólido ku a eksistí pa tantu tempu i ku 
a menshoná mas ariba: dominashon di e imágen somátiko blanku i di e normanan 
korespondiente i despresio di neger, pasó e ta neger. Kualidatnan somátiko propio 
di afro-antianonan ta bira norma — en todo kaso riba tereno literario — pa e propio 
grupo. Poesianan apresiá manera “Sji Canina” (Wiriwiri, 1961) i “Nonze su kantika 
di tambú’ (di Kantika pa bjentu, 1964) di Pierre Lauffer, “Hari negrita” i “E negrita 
Catan”, di Elis Juliana, ta prueba di esaki, pero rechaso di dominashon di e konhunto 
di e imágen somátiko blanku i di e normanan korespondiente bon mirá ta base di 
tur obra literario papiamentu di despues di segunda guera mundial. E kambio di 
direkshon akí ta asina grandi, ku un punto di referensha manera Mama Maria, ku 
semper tabata blanku manera lechi, den man di René de Rooy su ‘Rondel’ ta bira 
“Madona Pretu' (pa kua un kuadro di Charles Corsen a sirbi komo fuente di 
inspirashon). Di e manera mas o ménos kamuflá akí obranan poétiko y narativo na 
papiamentu ta un fenómeno sosialmente mashá komprometi” . 


Entre otro debí na e echo ku eksplísitamente a formulá relativamente mashá poko 
reproche, e karakterístika di mayoria di kuenta kòrtiku i poesia, apresiá pa nan 
balor, ta kontené akusashon relativamente suave. Esaki ta konta partikularmente pa 
loke ta trata tekstonan skibí den añanan setenta i ochenta. Ta te ku tekstonan skibí 
despues di e dékadanan ku nos ta trata akí, tin muestra di indignashon mas habrí pa 
loke ta trata problemanan sosio-kultural i sosio-ekonómiko. Esaki ta konta tambe 
pa e dos outornan ku mas a determiná kara di literatura di posguera, esta Lauffer ku 
“Petra su kas’ i “Yu pretu’, (tur dos den Kwenta pa kaminda, 1973, pero skibi na 
final di añanan sesenta) i Juliana ku su poesianan di OPI di añanan setenta i ochenta, 
ta lansa akusashon ménos kamuflá. Den e siguiente kapítulo ta trata e “radikalisashon” 
akí, ku a haña relativamente hopi siguidó. Pa e promé binti añanan despues di segunda 
guera mundial ta konta prinsipalmente e palabranan ku Frank Martinus a usa pa un 
poesia riba kaft di Ta amor so por. E ‘poétika’ ku Martinus a definí den e poesia “Mi 
ta skirbi’ sigur no ta pensamentu di dje so: 
“Mi ta skirbi [...]/ [...]/ poesianan sin renkor/ [...]/ Mi ta skirbi [...]/ ku 
sanger si tin mesté -/ ma sin rabia.” 

Palabranan di Juliana den un kòmbersashon ku Chila Bolívar i Jos de Roo ta suprayá 
e aktitut akí: “Mi ta skibi ku humor. Pero no ta bai pa hasi hende ridíkulo. Mi 
poesianan semper ta kaba ku algu ku ta kita hende su smak di hari i pone hende 
reflekshoná riba e situashon” (A, 23.1V.1977) Pero literatura papiamentu no ta keda 
liber di vengansa i renkor. Den añanan setenta sigur sigur e sintimentunan ei i otronan 
paresido ta profilá den literatura papiamentu. 


32 E posishonamentu aki ta diferenshá na gran medida di esun ku e krítiko Henry Habibe a defendé 
den su tratado tokante poesia di Lauffer, Un herida bida ta (1994). Ku eksepshon di e poesianan 
“Quo Vadis?” (di Patria, 1944), “Mi tera” (di Kumbu, 1955) i “[Fadá mi Gol (di Kristòf 1979), 
Habibe no ta duna poesia di Lauffer balor “di kompromiso sosial” ni di “kritika riba un situashon 
real’, Por atribuí esaki partikularmente na e aktitut di Habibe di konsiderá e poesianan en kuestion 
lós di e konteksto sosial den kua nan a nase i funshoná, i na e echo ku e ta asumí ku por papia di 
“kompromiso sosial’ eksklusivamente si ta eksplisitá esaki den e versonan en kuestion. 

Den otro sentido tambe kompromiso indirekto ta hunga un ròl. Aparentemente 
ora ta trata “loke ta di nos” e outornan no ta duna nan kuenta di e europeisashon, 
urbanisashon i industrialisashon kresiente di e komunidat ku e outornan ta biba 
aden. Esei a pesar ku patronchinan bieu tabata resultá di karakter pasahero i ku un 
rapides sin presedente tabata introdusí patronchi nobo. Kasi no ta menshoná esaki 
eksplísitamente. No opstante, segun mi, no ta eksagerá si bisa, ku den tal konteksto 
di kambionan, deskripshon di bunitesa di e isla en prinsipio no ta solamente un 
‘poderashon’, sino tambe un protesta kultivá kontra un proseso di kambio no planeá 
i ireversibel: esaki ta e isla i e hendenan manera m'a siña konosé i stima nan. Den e 
mesun liña tin e reproche no-ekspresá: kualke infrakshon kontra di esaki ta komo si 
fuera un violashon di nos identidat. Komo tera fértil pa e simia akí ta sirbi un 
indignashon ku mas parti ta keda skondí, pero algun ke otro bes, aparentemente di 
un manera inesperá, tòg ta bini dilanti, loke ta e kaso den Lauffer su poesia “Mi 
tera” (den Kumbu, 1955), ku tin un karakter di reproche proporshonalmente basta 
eksplísito. 

E suposishon akí ta duna ademas vários poesia un balor simbóliko, un balor ku 
te ainda apénas a duna nan, manera por ehémpel e poesia penetrante di Pierre Lauffer 
“Na morto di Zenobia”, den Lágrima i sonrisa, 1973, pero skibí na 1969. No ta 
asina ku e “Zenobia” akí ta representá e patronchi bieu di kultura afro-antiano en 
general, ku a disparsé pa semper i pa kua awor ta yora? Den e prólogo kortiku di e 
tomo aki, Lauffer ta bisa: “mi tabatin deseo di laga públiko tende i sinti e tragedia di 
hopi di nos nigritanan’. Ku Zenobia a disparsé tambe e sistema bieu di bida afro- 
antiano. 

Aparentemente mester atribuí e tono melankóliko, ku entre otro ta karakterisá 
parti di obra di Lauffer, parsialmente tambe na e echo ku loke tabata konsiderá 
outéntiko di Kòrsou a disparsé, a keda afektá òf ranká for di nos. Otro sorto di 
motibu, di índole mashá personal, tambe lo ta na rais di e poesianan di karakter 
melankóliko, na kua tantu poeta a dediká nan versonan. Ademas Corsen lo a duna 
e ehèmpel literario ku su “Atardi” (1905) altamente apresiá. Kon ku bai kon ku bini 
hopi biaha a skibi poesia den e mesun estilo di e poema akí, tin biaha ku e mesun 
título òf unu paresido * . 


Independisashon literario ta karakterisá di otro manera tambe pa medio di krítika 
implísito riba influenshanan oksidental, loke ta impliká apresio pa propio tradishon 
sosio-kultural afro-antiano. Hustamente por konsiderá e ironia asina karakterístiko 
pa tantu kuenta kòrtiku i poesia di e añanan ei — prinsipalmente di Elis Juliana — 
komo reakshon krítiko i spesífiko kontra e manera, inkomparablemente haragan, 
ku tabata aseptá ku man abrí patronchinan kultural nobo. No tabata hasi nada o kasi 


4 Asina, por ehèmpel, na momentu di komponé e antologia Cosecha Arubiano, Booi et al. red. 


(1983), e redakshon a topa un poesia ku e título *Atardi”, skibí na 1907, pa Frederik J.C. Beaujon. 
Pa algun ehèmpel di poesia antiano tokante “kreptiskulo”, lesa Habibe den Beurs- en 
Nieuwsberichten, 21.V.1994. 

nada, si esaki akaso tabata posibel mes, pa konservá den práktika e patronchi kultural 
bieu. Tras di un máskara di (son)risa ironia ta tapa dos kara: unu “kritiko-didaktiko” 
i e otro “di aseptashon benévolo”. No ta fasil distinguí kontornonan di ámbos “kara” 
1, pa definishon, nan ta dependé mashá di e lektor òf oyente, segun ta e kaso. Por ta 
loke e outor ta trese den forma di ironia ta pa kritiká, pero hopi biaha e lektor òf 
oyente, segun e kaso, por interpretá e krítika hustamente komo aseptashon benévolo, 
den stail di "t'asina ta bida’. Mayoria di kuenta i skèts ku Juliana a publiká den su 
bukinan Maka taka i Wazo riba rondu ta ehèmpel di e “posibilidat di opshon’ akí. 
Parse ku Juliana su intenshon mes tabata di ta krítiko-didáktiko. Den algun kaso e 
opshon ei te hasta ta basta limitá. Asina por ehèmpel ta amonestá e lektor/oyentenan 
den ‘Paranda’, a pesar di tur metáfora bunita, “Castiga bo mes curpa cu un zwiep 
huntá cu stropi y dorná cu flor cu tardi o trempan lo saca jaga na bo curpa’. 

Tambe en bista di desaroyonan posterior — di esaki lo sigui mas detaye den 
kapitulo V — ta parse hustifiká pa nos atribuí na e kuentanan di karakter iróniko, 
espesialmente esunnan di Lauffer i Juliana, e funshon di ta ‘krítiko i didáktiko’. 
Esaki ta konta partikularmente pa e kuentanan ku ta deskribí nos komportashon, ku 
ta karakterisá pa asimilashon òf akulturashon no na su lugá, òf pa buya òf hipokresia. 
Aseptashon benévolo e ora ei ta dominá partikularmente e ironia ku ta toka 
partikularidatnan ‘outéntiko’ di loke ta propio di Kòrsou i su habitantenan. Kuentanan 
di Ornelio Martina den Ban, ban pasa un rondu ta ehèmpel di esaki, meskos ku un 
kuenta manera “Toni Gonsalez’ di Jules de Palm i ‘Alta mayó’ di Daal. 

Sin duda ironia ta tapa parti di deskripshon di komunidat di Kòrsou, pero esaki 
hustamente ta ousente ora ta deskribí asuntunan sumamente serio Of ora ta presentá 
aspektonan di bida sumamente pisá. Prueba di esaki ta, entre otro, e kuentanan 
“Labadera”, di Elis Juliana, kende su mama mes tabata labadera, 1 “E pieda di Ana 
Klara”, di Pierre Lauffer. E obra di Lauffer ta konta un leyenda bieu di tempu di 
katibu i kon el a sigui eksisti. Asina ta deskribi ehèmpelnan di e patrimonio afro- 
antiano eksklusivamente di manera simpátiko i yen di rèspèt. E kolekshon di kuenta 
di Pierre Lauffer tokante zumbi, spiritu i alma malu, publiká den Zumbi Spiritu 
Almasola (1975, pero parsialmente skibí hopi aña promé), ta suprayá esaki. 

Den kuminsamentu distanshábo di moda radikal di loke ta moderno, pero aheno 
i oksidental, no tabata kuadra ku un posishon krítiko. Probablemente influenshanan 
oksidental a trese muchu desaroyo faborabel, pa por a permití krítika muchu severo. 
Tambe e hopi lasonan personal ku representantenan di e “sistema” antiguo 
probablemente a hunga un papel suavisante. Ironia den kaso asina ta di sigui e 
kaminda di meimei, ku ademas ta kuadra ku e idea di skibi sin renkor i sin rabia. 
Ademas un posishon netamente didáktiko lo no a kuadra ku e medida den kua 
tabata tuma distansha di literatura katóliko di promé ku guera, ku tabata 
eksplisitamente didáktiko. 

Suela di literatura tradishonal 


Publikashon di promé dos edishon di Simadan (1950/1) ta suprayá prinsipalmente 
rechaso di e puntonan di identifikashon ku mundu oksidental. Den René de Rooy — 
un di e redaktornan banda di Pierre Lauffer, Nicolas Piña, Ra Martinez 1 Enrique 
Goilo — e rechaso ta haña un portabos di peso. De Rooy — ku tabata skibi bou di e 
seudónimo Andrés Grimar — a kritiká eksperimentonan literario oksidental den su 
artíkulo “Arte Moderno” den di dos edishon di Simadan. Na Kòrsou, Chris Engels, 
Chal Corsen, Oda Blinder i Tip Marugg tabata hasi e eksperimentonan aki den nan 
artíkulonan poétiko na hulandes pa de Stoep. 

‘Parse ku propagandistanan di arte abstrakto no ke duna nos tronko un 

okasjon pa hecha i bira duru, pa e plama su ramanan kontra sjelu; ma 

nan ta tira mers riba dje, sperando di kultiva un flor prome ku su debido 

tempu, di un fragansja dudoso. I dudoso e ta en berdad.” (Grimar 1951:3) 
De Rooy a konfirmá sin mas, ku Islanan Abou tabata den un fase di desaroyo, ku 
tabata diferenshá di esun di mundu oksidental. P'esei e ta konkluí, manera hopi 
otro promé kuné, ku esaki ta buta ku no por kuminsá ku algu nobo biní di mundu 
oksidental. E ta diferenshá sí di e suposishon fuertemente araigá ku loke ta bon na 
i pa komunidat oksidental lo ta bon tambe pa Antia, si no ta awor umbé, en todo 
kaso den un fase posterior. De Rooy a opiná, ku e eksperimentonan literario spesífiko 
akí di mundu oksidental, posiblemente nunka lo ta bon pa Antia. Den esaki e no 
tabata pará e so. Esun ku tabata propagá tal sorto di poesia na papiamentu, esta Tip 
Marugg, sí ta pará e so, ounke e tabata haña apoyo moral di Charles Corsen i Chris 
Engels. 

E ideanan poétiko di Marugg tabata diferenshá mashá di esunnan di grupo 
Simadan i, den literatura papiamentu, te awe a konservá influensha limitá (ounke 
den añanan setenta a eksistí un reakshon mas positivo pa loke ta konserní Marugg 
su ideanan riba lokual lo amplia den e siguiente kapítulo). Den un remitido den La 
Prensa di 30 di mei 1949 Marugg ta oponé e idea ku mester baha kabes pa deseo i 
gustu di públiko, djis pa públiko komprondé ekspreshon artístiko di bida. No ta e 
eskritor mester baha kabes pa alkansá públiko, sino ta públiko mester rèk i fòrsa pa 
komprondé e eskritor. 

“Bou di e título “De kunstenaar in de maatschappij’ a sali den bo korant 
di djabièrnè un artíkulo di prof. dr. G. van der Leeuw, den kua e eskritor 
ta dirigí un palabra di atvertensia na artistanan en general i ta konsehá 
nan kambia nan aktitut sosial i trata di ta miembro di sosiedat, si nan ke 
pa aseptá nan henteramente komo miembro di komunidat. Nos no por 
laga di lansa akí un palabra di atvertensia na no-artistanan i konsehá 
nan kambia nan aktitut sosial di tal forma, ku ta aseptá artistanan komo 
miembro di honor di komunidat, si komunidat ke pa artistanan rekonosé 
sosiedat.” 
Den e términonan ku Debrot a usa pa karakterisá literatura antiano (den BN, 
30.X.1952) por bisa, ku Marugg ta preferá ekspreshon (personal), miéntras ku grupo 

Simadan ta pone énfasis riba komunikashon (sosial). ‘Komunikashon’ ta 
karakterístika fuerte di e poesia i kuentanan ku a aparesé den e añanan ku a trata 
akí. Un deklarashon di Ornelio Martina ta klarifiká e konsepto akí. 
“Nos a tuma posishon tambe kontra e poesianan na hulandes difísilmente 
aksesibel di e revista di Chris Engels [...]. Nos tabata di opinion ku 
papiamentu tambe tabata poseé posibilidat di sobra pa ta sonoro i 
elegante, pa bini ku un rima sorprendente i metáforanan original. Pero 
nos tabata ke tambe pa esnan ku tabata skucha nos komprondé nos 
inmediatamente ora nos deklamá o lesa pa otro tende nos poesia i 
kuentanan.” (Broek 1995) 
Parsialmente por splika e deseo pa “esnan ku skucha nos komprondé nos 
inmediatamente” debí na falta di enseñansa na papiamentu, loke ta pone ku no 
tabatin e posibilidat di oumentá di moda struktural abilidat pa lesa literatura den e 
idioma propio. Di otro banda e preshon (agradabel) di tradishon oral tambe, ku tur 
probabilidat, a hunga un ròl den e kaso akí. 

De Rooy ta sumamente vehemente den su rechaso di Marugg su metáforanan 
kaprichoso i e poko transparensia sintáktiko di versonan di Marugg su poesia. 

“Prome di sinja kana firmemente riba suela di literatura tradisjonal, nos 

poétanan hoben ta ser influensja pa baila kabes abau riba waya slap di 

eksperimentalismo. [...] Masja lihe artistanan moderno por logra di bende 

publiko ignorante gatu na saku. [...] [I]nkapas di ekspresa su mes riba 

un manera tradisional i komprensibel, sin ta vulgar o sin plagiarismo, e 

no por bini kla, i pesei e ta sigui e sistema di reemplasa su sintimentunan 

pa “imagennan moderno”. [...] Asina nan ta jega di hanja ekspresjonnan 

manera ku ta sigui aki: bala di kabana [...].* 
De Rooy a saka e ehémpel akí di metáfora supuestamente detestabel di e poesia 
“Mundu korá”, di Tip Marugg. No opstante e poesia akí a sali den promé edishon di 
Simadan! Marugg a debutá na 1945 den de Stoep i despues a publiká den e revista 
akí un kantidat konsiderabel di su poesianan na hulandes. Pa Marugg e idea di un 
revista na papiamentu, sigur sigur tabata bal la pena realisá i p'esei mes el a kolaborá 
ku e promé edishon ku tres poesia i un kuenta kòrtiku, “Den mondi di Kloof’, ku e 
no a firma. Oposishon di De Rooy kontra eksperimentonan poétiko di Marugg na 
papiamentu tabata tal, ku di dos edishon di Simadan mester a aparesé sin 
kontribushon di Marugg. (Charles Corsen hasta a disidí di no partisipá for di promé 
edishon.) Asina De Rooy a krea sí e oportunidat pa fulminá kontra imágen moderno 
manera: “bala di kabana’. 

Un par di aña despues Elis Juliana a sostené e posishon di De Rooy den e 
poesia ‘Arte Moderno” (den Flor di datu, 1956). Lauffer su vishon tokante tarea di 
artista, manera el a ekspresá esaki den “Prólogo” di su revista Antillano, tambe ta 
kompletamente opuesto na loke Marugg ta pensa: 

“Si nos ke logra algu [pa loke ta enrikesimentu di bida kultural], nos 
mester tene kuenta prinsipalmente ku pueblo, i nos no mester kuminsá 
di ariba, pues, nos no mester fòrsa pueblo ku komposishonnan kompliká 
i lektura pisá etc. sino mas bien nos mester kuminsá di abou.” 

E palabranan ei tabata dirigí tambe, esta si no ta na promé lugá, na Cultureel Cen- 
trum Curacao, Kunstkring, Curagaosch Museum i otro asosiashonnan sosio-kultural 
elitario. Segun Lauffer, nan kustumber di buska eksperto i artista for di patria mama 
pa trese ‘kultura’ na Islanan Abou, den ningun sentido no ta yuda e pueblo afro- 
antiano“ . 

Ku rechaso di Marugg su metáfora kaprichoso” , ta rechasá sin embargo otro 
aspekto oksidental tambe: ekspresá temornan eksistensialista ku ta ankrá den nos 
alma, desesperashon pa falta di seguridat i falta di sentido di bida. Si ántes mester 
a buska refugio serka literatura hulandes, spañó òf ingles, awor pa promé biaha 
berdaderamente ta bai ekspresá un skala di estado di ánimo na papiamentu poétiko: 
di melankolia profundo te alegria frenétiko, di profundo emoshon te intenso goso 
sensual. Den e poesianan ‘Poesia’ i ‘Mi pensamentunan’, den Patria (1944), ya a 
menshoná e estadonan di ánimo akí komo tema pa poesia. Na momentu di aparishon 
di literatura papiamentu di posguera, tòg ta pone límite na e ponensianan den ‘Arte 
Moderno’: por envolví insignifikansia humano den melankolia — manera Corsen ya 
a hasi den ‘Atardi’ i manera Lauffer tabata kultivá esaki — pero esaki no mester a 
kondusí na desesperashon total òf na un situashon personal sin salida. P’esei mes e 
poesianan menshoná akiriba di Lauffer su obra Lágrima i sonrisa, kaminda ta 
vislumbrá algu di desesperashon eksistensialista, ta asina eksepshonal. Kultivashon 
di tal posishon sin embargo lo no a kuadra mashá ku independisashon (literario) 
antiano i ku e fundeshi di konfiansa i dignidat ku tabata sostené esaki. Parse ku e 
indiferensha akí tabata di influensha desisivo, loke por nota den obra di Lauffer 
tambe. Sigur ku publikashon di Kumbu i otro tomonan despues, Lauffer no ta evitá 
uso di metáforanan mas kompleho. Al kontrario, e ta tuma mashá elemento di su 
propio ambiente natural i bida na kunuku komo elemento pa bòrda su metáforanan 
ekstenso. Tal forma kompleho di metáfora tabata hasi pusibel sinti sierto 
eksperenshanan sensual ku ta okupá un lugá importante den Lauffer su obra poétiko: 
ansha eksistensialista no ta kai chikí banda di gosonan di bida, manera ta e kaso 
serka Marugg. 


4 Ku tur probabilidat, e echo ku Lauffer no a publiká nada den Antilliaanse Cahiers, loke nos a 


señalá den kapítulo III, ta debí tambe na e vishon akí. Mui bien por ta ku Lauffer tabata konsiderá 
e revista literario demasiado elitario. 


2 Aparentemente metáforanan den e poemanan papiamentu di Marugg ta ménos prufiá ku esunnan 


den su poemanan na hulandes. ‘Na hulandes [Marugg] ta mas apstrakto, mas difísil pa komprondé. 
Lesamentu di e poesianan na hulandes hopi biaha ta kuestion di sintimentu i asosiashon.’ (Van 
Putte 1991: 313) Tòg hopi biaha e metáforanan tantu den e poesianan na hulandes komo esunnan 
na papiamentu ta hopi biaha tumá di realidat antiano - lesa tambe kapítulo V. No solamente den su 
poesia, sino tambe den e kuentanan ‘Den mondi di Kloof’ i ‘Un butishi bashí’ Marugg a aportá 
imágen i susesonan kaprichoso. ‘Un butishi bashí’, ku a sali den La Prensa (edishon di Pasku 
1949), ta ridikulisá e tradishon largu di kuentanan katóliko di Pasku. 

Reorientashon afro-antiano (II) 


E poesia i kuentanan ku nos a trata aki, manera nos a trata di demostrá, ta 
estrechamente relashoná ku bida sosio-kultural i sosio-sikológiko di e añanan 
konserní. E teoria akí ta haña ademas apoyo di algun otro aspekto mas ku ta 
karakterisá e literatura akí (di paso ya a menshoná algun di nan). Den e proseso di 
re-evaluashon di bida i pasado di hende afro-antiano i komparashon ku esun di 
hende blanku ta aseptá neger komo neger, speshalmente den e obranan den kua ta 
pinta sin fraña su pasado di katibu. Ya no ta un historia ku mester tin bèrgwensa di 
dje, ku mester lubidá mas pronto pusibel, manera tempu di Kroon cum suis. Ta 
mustra e propio grupo bèrdat di su pasado, sin tene bèrgwensa, manera ta e kaso por 
ehèmpel den “Desesperacion di un catibu” di Enrique Goilo, ‘Liberté et egalité’ di 
Elis Juliana i “Balada di Buchi Fil’ i ‘Keho di katibu’ di Pierre Lauffer. Ta pone e 
bèrgwensa di sklabitut hustamente den skochi di shonnan blanku, ku tabata doño di 
katibu. Partikularmente Guillermo Rosario ta idealisá e bida di promé ku sklabitut, 
sivilisashonnan afrikanu, speshalmente den su tomo di poesia E rosa di mas bunita. 
Na 1968 a sali di e obra akí tambe un tradukshon na ingles, titulá “The most precious 
rose’ i dediká na Dr. Martin Luther King Jr. 

Tula, e katibu ku a fungi komo un di e lidernan di e rebelion di katibu na 
Kòrsou na 1795, ta bini dilanti komo símbolo di resistensia kontra sklabitut. Na 
inougurashon di e edifisio di Jolly Fellows’ Society na 1952 Tula tabata e tema 
sentral: “Edgar Palm a toka e preludio di Rachmaninoff komo introdukshon di 
resitashon di e obra di Pierre Lauffer, ku ta trata di e katibunan Tula, Bastian Carpata 
i Pedro Wacao i despues Dr. M.F. da Costa Gomez a inougurá un potrèt di Tula, 
pintá pa Pierre Lauffer.’ (A, 24.X1.1952) Den Lorito Real (di 28.X1.52) Oscar van 
Kampen a ridikulisá e potrét di Tula di un forma ku ta mustra bon kla ku Van 
Kampen ta haña ridikulo e atenshon faborabel pa Tula i pa e rebelion di katibu: e 
dibuho di e tres rebeldenan ta sugerí sin mas e pensamentu, ku tabata trata di tres 
makaku. Ademas e teksto ku ta kompañá e dibuho ta papia palabra kla tokante 
opinion di Van Kampen. Un binti aña despues, ora Pacheco Domacassé tuma Tula 
komo tema pa un obra teatral spektakular, ya un reakshon manera esun di Van 
Kampen a bira imposibel di parti di hende blankunan. Na 1952 Van Kampen por a 
asumí e posishon ei sin problema: p'esei ta mashá bon posibel, ku e no tabata e 
úniko ku tabata pensa asina. Pero hendenan manera por ehémpel Lauffer a ataká sí 
base di Van Kampen su arogansia, manera pader Brada a bisa den un kòmbersashon 
ku De Roo tokante Lauffer. 

‘Lauffer di: ‘Ai laga di nèk, boso manera di skibi historia ta djis pa bisa nos, ku 
boso a hasi bon pa nos. E úniko kos ku boso ke tende di nos ta: “Danki, masha 
danki, hesus boso a traha bunita misa i bon hòspital pa nos, dushi skol, trese súrnan 
simpátiko, sòru bon pa nos.” Stret bai mester bisa ‘Danki, mashá danki.’ No, e 
tempu ei a pasa. Nos a yega te aki. Awor nos mes ta determiná nos futuro.” 
(A, 9.V1.1983) 

Pa e habitantenan original di Islanan Abou — indjannan — literatura papiamentu 
di Kòrsou no a mustra ningun interes. E poesia di Wein Hoyer “Cuminda pa dos 
indian’ den kua a usa dos tres palabra papiamentu di orígen indjan, ta leu di ta 
indikashon di un interes kresiente pa tempu di indjan. Pasado propio (basta resien) 
di e grupo afro—antiano ta ofresé e tereno ku lo eksplorá. Kontrario na esaki, e buki 
di kuenta pa mucha, Cuentanan rubiano, 1962, di Ernesto Rosenstand (di Aruba) i 
un poesia manera “E ultimo caribe” di Hubert Booi (nasé na Boneiru, pero kende a 
biba prinsipalmente na Aruba), debidamente ta señalnan di parti di Aruba i Boneiru. 
Na e dos islanan akí, pero partikularmente na Aruba, debí na ousensia di un pasado 
largu di sklabitut, presensia di indjan i patronchinan kultural indjan a persistí muchu 
mas tempu. Ta te ora tenshonnan krese entre Aruba i Kòrsou, kuminsando na fin di 
añanan sesenta, (kultura) indjan ta resultá un elemento mas importante pa obranan 
literario di Aruba (mas tokante esaki na kapítulo V). 


Ora konsientemente un hende ke skibi obra poétiko i e outor ke duna su mes sierto 
relevansia sosial, ta lógiko ku ta eksistí sierto preokupashon ku skibimentu komo 
tal. P'esei mes vários biaha e proseso di skibimentu mes ta tema di un poesia, 
manera entre otro serka Martina, De Jongh i Lauffer. Den Amigoe di Curaçao, 
8.X1.1963, Lauffer mes a konsiderá un poema tokante skibimentu di poesia, su 
“Riba dia ku mi logra”, un di e mihó poesianan den e tomo Kantika pa bjentu (1969). 
Den mes un liña di preokupashon nos ta haña e elogionan di papiamentu komo tal 
— i frekuentemente a la bes elogio pa esnan ku ta papi’é — manera den Daal su “Flor 
di boka’ i “Mi lenga’ di Lauffer, i tambe, di forma mas indirekto, Lauffer su “[Ya no 
ta falta muchu mas]”. Sin embargo no únikamente ta elogiá posibilidatnan di 
papiamentu, sino ku ta usa i kultivá nan tambe. Den esaki, loke tabata di spera, 
orientashon riba e grupo sosio-ekonómiko mas débil di poblashon, esta esnan afro- 
antiano, ta hunga un papel signifikativo. 

Uso di idioma di poeta i eskritornan di kuenta — partikularmente Lauffer, Juliana 
i Daal — tin un karakter ‘purista’ (esta, asina leu ku por bisa esaki di un idioma no- 
standarisá manera papiamentu). Den uso diario — sigur den kapanan sosial medio i 
superior — influensha di spañó, ingles i hulandes tabata evidente. Den tekstonan 
literario konsientemente tabata evitá tantu ku ta posibel e “mancha strafierunan aki”. 
Un eksepshon lógiko ta uso di papiamentu ‘manchá’ pa karakterisá òf tipifiká sierto 
personahenan i asina ridikulisá sierto hende. E yu di Kòrsou ku a bai Kuba, den 
Juliana su poesia “Donde Cuba”, di Flor di Anglo (1961), a bira un ehèmpel famoso 
di esaki. Hopi aña despues di promé publikashon ainda Jossy Mansur a skibi di un 
forma mashá líriko di e logro literario akí, speshalmente di e papiamentu spañolisá 
ku a usa pa karakterisá e baidó di Kuba (Nobo, 22.111.1975). 

Kultivashon di papiamentu outéntiko ta buta algun eskritor rehabilitá palabra 
ku a bai perdí òf ku ta kuri riesgo di bai perdí. Daal i prinsipalmente Lauffer tin e 
inklinashon di hasi esaki pa enrikesé nan propio vokabulario poétiko i pa oumentá 
nan posibilidatnan di ekspreshon. Daal ta mashá eksplísito den esaki: 

“Lo ta nos tarea di trese dilanti loke tin di bunitesa den papiamentu. E 

bunitesa ei no ta den uso parotin di tur klase di palabra strañeru. Nos 

por usa nos mes koudal di palabra. Papiamentu ta un idioma miksto ku 

a para bira un idioma di kultura, loke no ta e kaso ku mashá hopi lenga 

krioyo. Nos a adaptá palabra ku nos a adoptá den kurso di tempu. Nos 

no tin nodi di adoptá servilmente tur sorto di ekspreshon nobo di otro 

idioma.” (A, 22.V111.1984) 
Dékadanan promé ku esei — den Beurs- en Nieuwsberichten di 14.1.1952 — ya Daal 
a ekspresá esaki di mesun manera, pero e tempu ei tabata trata di hulandes i e 
influensha nefasto di ingles riba hulandes. Juliana tabata konsiderá Lauffer su uso 
di palabranan ménos usual komo un diferensha importante entre su obra i esun di 
Lauffer, manera el a opservá den un di e kòmbersashonnan ku De Roo a hiba ku 
famia i amigunan di Lauffer, despues di morto di e último akí. 

“Den mi [tekstonan na] prosa konsientemente m'a tene mi palabranan 

mas simpel posibel. Ku frekuensha bo no por komprondé Pierre su 

kuentanan kòrtiku, pasó su palabranan ta berdaderamente rebuská. Ya 

no ta usa nan mas i por ta hende no ta komprondé nan mas. Ami a usa 

palabra simpel pa alkansá mihó e pueblo aktual.” (A, 14.V1.1983) 
Den e mesun seri di entrevista, sin embargo, Edward de Jongh ta ekspresá su mes 
muchu ménos elogioso pa loke ta trata vokabulario di Lauffer. 

‘Semper a dunami rabia, ku semper bai Pierre tabata daña su poesianan 

ku palabra inkomprensibel i antikuá. Mi no ta kere ku e tabatin otro 

motibu bálido pa esei, si no ta pa “show off” i pa duna su kreashonnan 

un toke mashá personal. Den stail di: ‘I am who I am”. (A, 6.IX.1983) 
Lauffer mes a atribui falta di konosementu di sierto palabranan na distanshamentu 
for di loke ta di nos mes: “distanshamentu di lugánan kaminda ta papia bon 
papiamentu”, manera el a opservá den e entrevista ya menshoná ku Quast (BN, 
20.V.1969). El a sigui bisando: “Te ainda diariamente ta usa e palabranan “bieu” na 
marshe, den Punda, na Bándabou òf na Ronde Klip.’ Ademas Lauffer tabata kustuma 
ku e papiamentu, idiomátikamente riku, di e élite hudiu, loke a laga muestra tambe 
den su tekstonan. Pero ta indiskutibel ku palabra ku kasi no ta usa mas na papiamentu 
òf ku hende no konosé mas ètòl ta Lauffer su zjilea. Ya kaba den un reseña di 
Kumbu, na 1955, a mustra riba esaki. 

“Nos a yega na e konklushon ku, bon mirá, ningun di nos lektornan 

kurasoleño no por a komprondé Lauffer henteramente, no pa motibu ku 

su pensamentunan tabata muchu elevá òf deskonosí pa pueblo, sino pa 

motibu ku Lauffer ta ekspresá e pensamentunan ku palabra totalmente 

deskonosí pa e lektornan. Ku rason Lauffer ta usa palabra di e vokabulario 

di kunuku, ku a keda puru i ménos korumpí pa influenshanan strañero. 

Poesianan di Lauffer ta forma un mousoleo kaminda ta warda e palabra 

puru, no korumpí, di papiamentu. A la bes nan ta un atvertensia pa 

esnan ku ta violá e karakter propio di e idioma, sakrifikando 

innesesariamente ekspreshonnan di bon papiamentu pa barbarismo [ke 

men fia palabra di otro idioma, agb].” (A, 26.IX.1955) 

De Haas a mustra den un artíkulo (A, 5.XI.1969) tokante Lauffer riba e posibel 
konsekuensha, ku ya den un futuro serkano, poesianan di Lauffer lo ta parsialmente 
“inkomprensibel”. El a agregá un konseho, bisando ku mester kuminsá studia 
inmediatamente palabra ku Lauffer ta usa. Na 1969 ainda tabata di mas realisá un 
sugerensha asina. Mientrastantu Fundashon Pierre Lauffer ta reeditando obranan di 
Lauffer i ta pèrkurá den kada tomo pa lista ku ta aklará palabranan mas o ménos 
deskonosí i esaki ta sosodé despues di investigashon amplio. Entre tantu a sali un 
re-edishon di Patria na 1955 i di Lágrima i sonrisa, Kumbu i Kantika pa bientu na 
1996, e último tresnan ku un vokabulario eksplikativo. 

E mesun kapa di poblashon ku tabata usa e papiamentu “outéntiko” tabata 
portador di e tradishon di tekstonan traspasá oralmente, ku por a sirbi awor di fuente 
di inspirashon. Julio Perrenal a sigui e kustumber inmediatamente, otronan a elaborá 
den nan tekstonan elementonan di e papiamentu ‘outéntiko’ i di tradishon oral, pa 
usa nan di forma mas o ménos kultivá. Asina por ehémpel e gironan skèrpi, hopi 
biaha di dòbel sentido, kamuflá den metáfora, di kantika di tambú i banderita a sirbi 
Juliana mas ku un biaha komo ehèmpel, manera den kaso di “Tambú na Ma Fin” i 
‘Pelea’, tur dos di Flor di Anglo, 1961. Kantika di mucha ta forma e kaminda ku 
versonan poétiko ta sigui, manera den e kaso di Martinus Arion su “[Ma ora solo ku 
luna lagabo pasa)”, ta buta nos pensa riba e kantika di mucha “Luna ku solo, lagami 
pasa”. Ornelio Martina tambe, den su buki di kuenta Ban, ban pasa un rondu, ta 
aludí na mundu di mucha: e título ta igual na esun di e wega di ròndu, kaminda un 
di e muchanan ta “kai den pos’ (m'a kai den pos) i ku ta salb'é na un manera grasioso 
pa un i tur, ku un brasa i un sunchi. Total, na final ta nombra un persona, ku den e 
siguiente historia ta e protagonista. Asina e último kuenta di e buki ta sera ku e 
promé kuenta: un róndu será manera ántes e wega alegre di mucha. E poesia di 
Martinus Arion ‘[M’a kai den snew]” tambe ta referí na M'a kai den pos i asina ta 
impliká ku salbashon for di “snew”, meskos ku for di “pos”, ta bini ku un brasa i un 
sunchi o sea manera título di e buki ta indiká Ta amor so por. 

Kuenta skibí komo tal, ku un konstrukshon transparente, ku ta trata un solo 
tema sentral i hopi biaha ku un karakter frívolo, ta fruta direkto di e tradishon 
antiguo di konta kuenta. E karakter narativo di basta hopi poesia — partikularmente 
esunnan di Elis Juliana — tambe ta parse di ta karga algu di e tradishon oral. Esaki ta 
konta tambe pa e forma di diálogo ku ta karakterisá parti di e poesia; un biaha mas, 
partikularmente di Juliana, por ehèmpel “Flor di papel” di Flor di anglo (1961) i 
“Yalurs” di Kolokolo di mi wea (1977). 

Pero parse ku ta reservá mayor apresio pa un fenómeno basta úniko: kultivashon 
di e efekto tonal di papiamentu. Esaki ta sosodé den kooperashon estrecho ku 
ritmonan musikal afro-antiano, manera tambú òf tumba, e metro ku ta usa, di 
silabanan sin i esunnan ku énfasis, i e kombinashon di zonidu ku e palabranan eligí 
ta duna. Kontrario na poesia similar di region di Karibe, sea na spañó òf na ingles, 
e poesia rítmiko akí por pèrkurá pa un ritmo sinkópiko pa medio di un aspekto ku ta 
inherente na e idioma mes: entonashon di sílabanan ku ta duna otro signifikashon. 
Of manera Igma van Putte a bisa den un artíkulo ku el a dèdiké na e sorto di poesia 

akí: “un ritmo ku ta nase di e idioma mes” (1989: 100). E fenómeno ta notabel den 
basta poesia i no ta soportá e formanan estrikto di poesia oksidental. Meskos ku den 
otro idioma, ritmo i melodia di e idioma papiá ta penetrá den poesia, kultivashon di 
e aspekto tonal, sin metro stringente ni skema di rima, ta krea free verse (verso 
liber). P'esei mes no ta den e sonetonan di amor, ku Frank Martinus Arion a publiká 
den e tomo Ilusion di un anochi, 1968, nos mester buska e poesia rítmiko akí. Den 
e sonetonan ei, hustamente ta purba laga papiamentu “obedesé” na e metro i reglanan 
stringente di rima, ku e sorto di poesia ei ta eksigí pa ekspresá emoshon i pa “proba” 
ku esaki ta posibel di bèrdat“*. E sorto di poesia akí sin embargo no a haña mashá 
siguidó, kontrario na “poesia rítmiko”. 

Prinsipalmente Elis Juliana i Pierre Lauffer a opta pa poesia den kua ta kultivá 
óptimamente e fenómeno rítmiko-tonal. Di Lauffer nos tin entre otro “Tumba” i 
‘Balia barí’, den Kumbu (1955), i ‘Sji Canina”, den Wiriwiri (1961)“, miéntras 
Juliana a enrikesé literatura papiamentu ku entre otro ‘He patu’, den Flor di datu 
(1956), ‘Laba pena’ i “Canta cueru”, den Flor di Anglo (1961). Den e aspekto akí, 
Juliana ta resultá tributario di Lauffer, manera el a splika den e entrebista ku De 
Roo, ku ya nos a menshoná: 

“Mi ta haña e ritmo di poesianan di Lauffer mashá bunita mes. Mi mes tambe a 
kuminsá skibi ritmo mas fuerte, no pa super”é, sino pasó mi a mira e posibilidatnan. 
Mi a imit’é i purba ritmonan mas fuerte.” 

Ta prinsipalmente e grupo di poesia akí, ku algun spreit den fragmentonan na 
prosa di Pierre Lauffer, manera ‘Laman di Nort’ i “Kwadro na shinishi”, a gosa di 
tur sorto di elogio, tin biaha di parti ku lo no a spera. Asina, por ehèmpel, a aparesé 
un atmirashon sinsero pa obra di Juliana den e komposishon literario, “Over de 
taak, de plicht en de liefde van de schrijver’ (Tokante tarea, deber i amor di un 
eskritor) di Boeli van Leeuwen. 

“[Juliana] ta papia únikamente di kos ku e konosé bon ie ta hasi esei ku 
un “feeling” infalibel pa ritmo i zonidu. Si bo tende “He patu”, bo no sa 
kon Elis ta di paden, pero sin duda bo sa kon su patu ta di pafó. I ta esei 
ta loke ta konta, e patu ku ta yanga!” (4, 29.V.1960, Edishon spesial di 
Siman di buki) 


43 Den un “prueba di maestria’ ku a presedé e tomo akí, esta tradukshon di dos soneto di Willem 
Kloos, (den: Kakiña, aña I, nr.8, 1963), Martinus Arion a motivá su opshon pa skohe soneto, entre 
otro di e siguiente forma: ‘Parsialmente por konsiderá mi dos tradukshonnan di soneto di Kloos 
komo un estudio preliminar di loke papiamentu por ekspresá. Ke men, mi pregunta no tabata, si 
papiamentu tin sufisiente palabra pa ekspresá tantu e idea prinsipal, e sintimentunan dominante i 
henter e ambiente di un poesia di Kloos, sino si nos idioma ta disponé di sufisiente medio pa hasi 
esaki, [ke men] palabra, posibilidat di kombinashon di palabra, órden di palabra etc., etc. Klaro ku 
nos no por saka konklushon basá riba dos poesia. Mi por bisa sí ku, den sierto kaso, papiamentu ta 
resultá mashá ágil.” 

44 Un vershon anterior di e poesia popular akí a sali den Christoffel, aña II, 1956, nr. 3. E poesia ta 

tambe prinsipalmente un ehémpel di e posibilidat di ritmo sinkópiko pa fortalesé mediante palabra 

e sensualidat sugerí. 

Ademas e sorto di poesia aki — no ora bo les’é, sino ora bo tende Juliana deklam'é — 
por enkantá te hasta hende ku no sa papiamentu, manera a keda demostrá den tur 
presentashon públiko. 


Adaptashon di palabra di mundu oksidental 


Den vários aspekto, obranan di teatro na papiamentu a superá kompletamente 
obranan narativo i poétiko den e añanan ku nos ta trata akí. Kontrario na loke tabata 
e kaso ku obranan narativo i poétiko, reorientashon riba tereno di teatro práktika- 
mente for di kuminsamentu por a konta ku apoyo institushonal di, por ehèmpel, 
Cultureel Centrum Curaçao. Si tabata atribuí balor literario na obra di teatro na 
papiamentu, 1 aki e disertashonnan di Debrot a hunga un papel desisivo, semper 
tabata trata di obra ku a subi esenario ku apoyo di Cultureel Centrum Curacao. 
Esaki no ta nada straño: Debrot tabata promé presidente di C.C.C. i, pa hopi tempu, 
miembro di direktiva di Sticusa. Esaki indudablemente a guia su interes. Ta komo 
si fuera e tabata huzga asina aktividatnan pa kua e mes tabata ko-responsabel. 
Segun palabra di Debrot den Amigoe di Curaçao di 27.V.1950, den hopi aspekto 
teatro tabata parse di por ta realisashon atraktivo “di un promoshon kultural huisioso 
i planifiká” manera tabata meta di Cultureel Centrum Curagao. Ku tres “prinsipio” 
Debrot a spesifiká intenshon di C.C.C.: 
“[...] promoshon di kultura mester sali di un pensamentu nashonal: ta 
natural ku nos ta stimulá nos propio kultura. Pero nos mester sa tambe, 
ku promoshon kultural netamente nashonal lo kondusí na isolashon 
empobresedor, sigur den komunidatnan chikí manera esun di nos. [...] 
Nos mester evitá tantu e punto di bista estriktamente antiano komo esun 
estriktamente hulandes. [...] 
No por suprayá sufisientemente e di dos prinsipio. E ta di sumo 
importansha, pero stret bai ta lubid'é. Adoradornan di kultura, esnan ku 
ta improvisá [aki Debrot ta referí partikularmente na Chris Engels, agb], 
den nan ingenuidat kolonial a kere di por promové kultura na Kórsou 
ku ophetonan kultural, parkenan nashonal, museonan [ke men 
speshalmente Curagaosch Museum, fundá pa inisiativa di Engels, agb], 
grafnan deskonosí di eks-gobernadornan, kolekshon di animalnan bibu 
1 un sèt di kos mas. Nos no por kansa di bisa, ku no ta bai pa e opheto, 
sino pa e suheto. Ta bai pa aktividatnan di nos mes hendenan. [...] 
Un terser prinsipio ta, ku nos no ke ta utópiko, sino realista. Tin 
hende ta boga pa nos pusta ku repúblikanan di Sur- i Sentroamérika, 
ora ta trata di promoshon kultural. Indudablemente ta útil 1 deseabel 
sigui desaroyonan na e paisnan ei, pero nos no mester pèrdè di bista nos 
propio situashon, ku ta kompletamente distinto.” 
“Toneelcomité” [komishon di teatro] di C.C.C., ku entre otro May Henriquez, 
J.W.Bennebroek Gravenhorst, Nicolas Piña i — un temp korku = Pierre Lauffer a 

forma parti di dje, a traha tenasmente na planifikashon di promoshon kultural. Den 
un sirkular di dia 18 di yüni di 1951 e komishon a eksponé su plannan. 
“Un [...] medio pa desaroyá teatro na Kórsou ta: invitá un di e mihó 
aktornan profeshonal hóben hulandes, pa e bin dedik’é enérgikamente 
pa un tempu na preparashon di afishonadonan kurasoleño, duna nan lés 
di aktuashon i direkshon, i ensayá huntu ku nan obranan di teatro, pa 
presentá e obranan ei. Nos ta pensa akí riba e bunita trabou ku Paul 
Storm a hasi riba e tereno akí na Sürnam. 

Pa por probechá al máksimo di e formashon akí, ora ehekutá e plan 
akí e komishon tin pensá pa lanta banda di e gruponan di teatro eksistente 
un núkleo fiho di afishonado, ku por duna presentashonnan rònt Kòrsou. 
Pa por duna presentashon pafó di Willemstad i Emmastad tambe ta 
diseñando na e momentonan aki un esenario mébil.”“ 

Efektivamente a ehekutá e plannan, ku eksepshon di e esenario móbil. 

Un ‘omishon’ sin embargo den e plannan akí ta hustamente kurason di teatro: 
teksto. Ni na hulandes ni na papiamentu ni na spañó no tabata eksistí na Kórsou na 
e momentu ei loke por yama un tradishon di skibimentu di obra di teatro original. 
Obranan di teatro katóliko lo no tabata loke C.C.C. tabatin na mente. E pensamentu 
pa evitá “isolashon empobresedor” mester a satisfasé na prinsipio e idea di promoshon 
kultural, prinsipalmente ku obranan di mundu oksidental. Parse ku e komishon no a 
premirá problema grandi al respekto. Pero e ‘núkleo fiho di afishonado’ sí pronto a 
laga sa di ke presentá obra na papiamentu, i mesora May Henriquez a reakshoná ku 
un tradukshon for di franses di Le médecin malgré lui (1953) di Moliére, obra ku 
inisialmente e grupo a kuminsá prepará pa presentá na hulandes. Durante e ensayonan 
a kambia e tradukshon, hasié un adaptashon. Paul Storm ta konta di esaki den e 
programa ku a kompañá presentashon di Ami dokter? Lubidá! 

‘Nos a start ku un tradukshon i a bin terminá ku un adaptashon. A bai 
asin'aki. E protagonista ta un kapdó di palu, pero komo na Kòrsou e 
fishi akí no ta eksistí, nos a hasié un kimadó di karbon. 1 bo ta kere den 
kunuku nan por yam'é Sganarelle? Nò, promé nos a yam’é Jacobus, 
despues Jacu. E ora ei nos a kambia tur otro nòmber i Señor di e kasteel 
Géronte a bira Sjon Manchi, doño di lanthùis. Asina pokopoko a adaptá 
henter e komedia na ambiente lokal, ambiente kurasoleño di un par di 
dékada atras. [...] Bo no ta kere ku [Molière], komediante te den su igra, 
lo a gosa si e por a tende su palabranan na papiamentu? Por lo demas 
nos no a kambia nada esensial di e teksto, sino djis adapt'é na 
kustumbernan di Kòrsou, pa medio di kambionan chikí.” 
Asina a nase un tradishon, ku lo determiná teatro na Islanan Abou te lat den añanan 
setenta: adaptashon na papiamentu di obranan mas o ménos konosí di mundu 
oksidental, di karakter sekular i partikularmente di índole kómiko i simpel. (Ku 


4 E sirkular en kuestion ta konservá den archivo di Cultureel Centrum Curaçao, meskos ku e programa 


di Ami dokter? Lubidá, di kua nos ta sita mas adilanti. 

esaki nos no ke men, ku tradukshon di obra di teatro komo tal tabata algu nobo, al 
kontrario. Esaki ya a keda demostrá na kapítulo 1.) 
Den teater, “un antiano ke hari na promé lugá”, manera Jules de Palm a bisa den 
un entrebista (A,17.VI.1967). Lauffer a afirmá e ponensia akí kompletamente den 
un entrebista ku Ellery Quast den Beurs- en Nieuwsberichten di 20.V.1969: “Tanten 
sigui ku obranan ku ta buta hende hari, éksito ta sigurá, pasó nos hendenan gusta 
hari’. De Palm a mustra sin embargo ku adaptashon di un obra por ta muchu mas 
drástiko ku tabata e kaso den Le médecin malgré lui di Moliére. De Palm a adaptá 
Shakespeare su A midsummer Night's Dream — ku el a titulá /lushòn di anochi — i 
tokante esaki el a bisa entre otro: “Mi tampoko no por a keda sin akortá e 
monólogonan romántiko i bunita pero largu, di Shakespeare, pasó un antiano no tin 
| e pasenshi pa sinta skucha un monólogo bunita durante dies minüt. Kos mester 
move, antiano ke akshon.” Un ehémpel mas resiente di un adaptashon mashá liber 
ta bini di Aruba, kaminda Denis Henriquez a konvertí Alice in Wonderland den e 
obra di teatro E soño di Alicia. Henriquez a saka su personahenan di den kunuku i a 
situá nan tambe den kunuku o manera ta bisa na Aruba, den kampo rubiano. 
Henriquez a splika uso di un ambiente “rubiano” den un kòmbersashon ku Rutgers 
“Pa mi obra di teatro mi a usa e ambiente rubiano lokal. Pero si bo ta 
skibi bon, bo mester konta algu mas ku loke bo ta mira direktamente. E 
| ‘background’, ta bèrdat ku superfisie di e historia tabata mará na un 
lugá determiná, pero mi a spera di duna esaki un tema mas general. 
Nunka lo mi usa e elementonan tradishonal di kultura popular 
eksklusivamente komo folklor.’ (A, 22.X11.1992) 
| Henriquez a konsentr’é riba algun elemento di e obra original na prosa di Lewis 
Carroll, entre otro, e pregunta si por i mester konosé "e" bèrdat. 

E ekspreshon di De Palm i Lauffer tokante índole di teatro na papiamentu tin sí 
bon mirá un karakter mashá apsoluto. Pasobra a presentá algun obra ‘mas pisá’ ku 
a tradusí, ounke e kantidat a keda limitá. Den su Boletin di Informashon (nr. 1, aprel 
1961) Eddie Pieters Heyliger a proba di ta konsiente di e demanda limitá pa un obra 
‘serio’. Tòg el a haña nesesario satisfasé e demanda limitá akí. Asina Pieters Heyliger 
i su grupo Sociedad Pro Arte Escenico a fula tera ku e obra Recuerdonan di ajera, 
aplikando téknika moderno di e momento ei — partikularmente cassetterecorder — 
‘pa popularisá teatro.’ Ku bista riba esei tambe hasta el a pensa di laga presentá un 
obra di teatro kòrtiku komo programa preliminar di un funshon di pelíkula. Pero 
tradukshonnan a resultá mas eksitoso. 

Despues di e éksito di Ami dokter? Lubidá!, May Henriquez a tradusí tambe 
LĽ avare di Molière i den kurso di afianan, tambe obra di Jean-Paul Sartre, Pierre 
Chesnot, Miguel Mihura, Bernard Shaw i Cola Debrot (di e último akí, e obra 
Bokaal aan de lippen, di kua mas na kapítulo V). Un tou di outor mas a sigui 
ehèmpel di May Henriquez ku mas o ménos éksito, entre otro Eddie Pieters Heyliger 
ya menshoná (Molière, Anton Chekhov, Margaret Luis), Nydia Ecury (Alfonso 
Paso, Tennessee Williams, William Shakespeare) i en kooperashon ku Jacques Penso 
(Carlo Goldoni), Gilberto A. Doran (Alfonso Paso, Miguel Mihura), Wilhelm (Shon 

We) van Meeteren (John Peacock, Alfonso Paso), Luis H. Daal (Alejandro Casona, 
Antonio Gala), Jacques Penso (Lucille Fletcher, Anton Chekhov, Alejandro Casona), 
Mena Schwengle (Andrew Bergman, Barillet y Gredi), Rolando F. Sillé (Jean Ge- 
net), Errol Caprino (Marc Comuletti), Burny Every (Ariano Suassuna) i, en 
kooperashon ku Pedro Velásquez i Ramón Todd Dandaré, (Sofokles), i Nena Vro- 
lijk (Jean Feydeau). 

Ademas di kalidat di e adaptashon (i di e obra original) e éksito momentáneo 
naturalmente tabata dependé pa gran parti di e aktuashon. E sistema di 
“planifikashon” den sierto sentido a duna fruta: un kantidat impreshonante di e 
“grupo fiho di afishonado’ a desaroyá i bira aktor na nivel profeshonal, manera 
Rina Penso, Frank Davelaar, Philip Rademaker, Jacques Penso, Oswin Behilia, Burny 
Every, Nydia Ecury i Brunehilda (Bunchi) Römer — e último tresnan a bira tambe 
direktor mashá apresiá. Krítika — ku tabata kompañá tur presentashon bou di ouspisio 
di C.C.C. — tabata dediká hustamente hopi atenshon na e aktuashon, miéntras ku na 
kontenido di e obra, ku eksepshon di un sumario, apénas tabata dediká atenshon. 
Tampoko tabata paga atenshon na e diskrepansha entre e original i e adaptashon na 
papiamentu kual diskrepansha hopi biaha tabata eksistí (pa ehèmpel di esaki, mira 
kapítulo I). 

E generashon nobo di afishonado a forma un organisashon, di un banda pa por 
duna nan desaroyo un karakter ‘planifiká’ i di otro banda pa ta mas fuerte na momento 
di negoshá ku e Sentronan Kultural ku tabata supsidiá nan. Ya na 1961 a lanta e 
grupo Mascaruba na Aruba, miéntras ku na Kòrsou a funda na 1967 e Asosiashon 
di teater Thalia, pa presentá e adaptashonnan na papiamentu riba esenario. Ya na 
komienso di añanan sinkuenta, Eddie Pieters a reuní futuro aktornan den su 
asosiashon Sociedad Pro Arte Escenico. E direktor ku Sticusa a manda tabata asistí 
e gruponan, pero kada bes mas nan mes tabata dirigí e adaptashonnan. Tambe 
elekshon di e obranan mes a bira finalmente un asuntu di e gruponan mes. Loke a 
sigui hasi falta sin embargo tabata produkshon di obra di teatro original na 
papiamentu, ku por a kompará un poko ku e adaptashonnan. 

Tabatin algun intento den e sentido ei sí. Pero esnan ku tabata tuma inisiativa 
tabata dependé prinsipalmente di posibilidatnan ku tabata kai pafó di e sirkuito 
ofisial ku e Sentronan Kultural di Islanan Abou tabata krea. Eddie Pieters Heyliger 
a tuma e asuntu den su mes man, manera nos a menshoná anteriormente. Meimei di 
añanan sinkuenta Jolly Fellows” Society tambe a krea espasio pa inisiativa riba 
tereno di teatro. Eddie Pieters a presentá den nan klup e obra kòrtiku Sketch pa 
revista. Sorto di presentashon asina no a haña popularidat, no a atribuí balor literario 
na e tekstonan i nan a bai perdí. 

E sirkuito ofisial tambe a hasi intento, ounke ku sierto reserva, pa haña obra 
original. E diferente konkursonan ku C.C.C. a organisá tabata enserá tambe un 
kategoria di “obra teatral”. Ku eksepshon di René de Rooy su Juancho Picaflor, di 
tendensha katóliko (ku nos a trata den kapítulo I), e konkursonan no a produsí un 
obra ku despues nan a presentá i ku a apresiá komo literatura. C.C.C. a aserká 
eskritornan tambe, ku e petishon pa nan usa nan kreatividat pa produsí obra original 

di teatro. Den un karta (fechá promé di novèmber 1952) dirigí na M.D. Thijs, 
sekretario di Sticusa, Paul Storm ta ekspresá ku e tabata den deliberashon “ku e 
talentoso poeta Pierre Lauffer’, tokante un obra teatral“ . E kolekshon di obra ku | 
Lauffer a bai laga i ku ta den archivo di Fundashon Pierre Lauffer ta kontené un 
obra kòrtiku di teatro, 37 den Cabes, ku por ta resultado di un petishon asina. Sin 
embargo nunka a presentá ni publiká e piesa kòrtiku akí, ku ta aserká e 
karakterisashon ku Lauffer mes a duna pa teatro, manera nos a menshoná 
anteriormente.” . Asina, te na fin di 1969, skibimentu di obra teatral literario original 
no tabata un éksito: e ora ei numa outornan antiano a hiba riba esenario obra, ku 
nan mes a skibi i pa kua tabatin bastante apresio artístiko. - 


46 E karta ta wardá den archivo di Cultureel Centrum Curaçao. 


47 Lauffer a usa e peripesianan tokante kumpramentu di numbernan,spesífiko di loteria, di kua e obra 
ta trata, den e kuenta ‘37’ den Kwenta pa kaminda. 

NOS KU NAN 


Muchu yobida 
ta duna kunukero 
ménos kosecha 
Elis Juliana (1993) 


“Buska identidat? Ko'i loko! Bo tin e kaba. Bo tin di proba esei 
simplemente siendo hende.’ 
Julian Coco (den: A, 11.1V.1986) 


Djabièrnè dia 30 di yanüari 1970 a tuma lugá den Centro Pro Arte estreno di e 
espektákulo teatral na papiamentu Opus I, ku e outor Pacheco Domacassé, kende a 
nase na Boneiru, a skibi. E krítiko hulandes di teatro Pim Heuvel, ku e tempu el 
tabatin hopi aña kaba bibá na Kòrsou, a publiká su siguiente dia un reseña di e 
promé funshon den Amigoe di Curacao i a opiná: “E totalidat: bruhá, sin pia sin 
kabes, desepshonante. [...] Un eksperimento ta un intento. Un intento por frakasá. E 
intento akí a frakasá.’ Anto loke por a deskubrí den e eksperimento di teatro akí, ku 
ta meresé elogio, supuestamente lo mester a atribuyé na otro hende i no na 
Domacassé. 

Despues di fin di siman Domacassé a reakshoná furioso riba loke segun e tabata 
un krítika personal ofensivo. “Bo a ofendémi,’ Domacassé a pone den su remitido. 
“Kisas abo komo europeo lo a sinti un atake asina insolente i grosero kontra bo di 
otro manera ku ami komo antiano a sintié. Ki’ ke hasi, p'esei mes nos ta otro sorto 
di hende.” Despues di esaki Domacassé a sigui riba e aspektonan di e espektákulo 
teatral, ku por a karga sierto aprobashon di Heuvel i na kua, asina Domacassé a 
enfatisá, e mes, esta Domacassé, a aportá debidamente. Domacassé a terminá su 
diatriba, eksigiendo kuenta i rason di Heuvel pa algun ekspreshon tokante kontenido 
di e artíkulo. “Señor Heuvel, lo bo tin di aklará e frasenan akí, un pa un, pasobra mi 
ta sigurábo, ku ami sí lo bai all the way.” 

‘All the way’ sigur Domacassé no a bai. E forma ku el a habri afó sin embargo 
ta testimonio di un mentalidat ku na fin di añanan sesenta i prinsipio di añanan 
setenta tabata manifestá kada bes mas i ku mayor forsa. Krítika di un hende, 
relativamente “djaf6”, riba kualke akto o aktividat — den e kaso akí un obra di teatro 
— ta kai komo atake personal direktamente kontra “alma i kurpa’ di outor di e obra. 
Esaki despues ta yama ekspreshonnan ku ta bai den direkshon di menasa, miéntras 
komo defensa ta alega, ku “nos, antiano’, ta fundamentalmente otro. Ta deskartá di 
antemano e kapasidat di por konviví ku e mundu di eksperensia di otro. Den 
dékadanan anterior tambe tabata enfatisá diferensha, manera klaramente por lesa 
na e kapítulo anterior. En kambio e tempu ei no tabata nenga ni deskartá komprenshon 
mutuo i dependensia mutuo; prueba ta ku e konsepto di kreolisashon no tabata duna 
espasio pa esei. Sin embargo, den e situashon akí a bini kambio evidente rónt di 
1970. 

E tenshonnan deskribí sin duda ta eksistí te dia djawé. Ta parse manera e moda 

ku e hende antiano ta eksperensiá su mundu ta desviá asina tantu di e moda ku 
hende di oksidente ta hasi esaki, ku, bon mirá, ta mihó hende di oksidente no mete 
ku asuntunan antiano. Na 1993, den edishon di desémber di e revista sosial-kultural 
Independiente den e artíkulo “Nami un chéns”, e krítiko i poeta arubano Henry 
Habibe ta nenga ku hulandesnan por komprondé literatura papiamentu i ku nan por 
skibi ku debido noshon tokante e literatura akí. Segun e krítiko e por a apelá na 
Pierre Lauffer den defensa di su punto di bista. 

“Pierre (Lauffer) mes a yega di ekspresá, relashoná ku kontinuashon di 

estudio di nos lenga: “[...] bosnan ku keda ’tras;/ kaminda chapi kai for 

di mi man,/ lant'é,/ i sigui bòltu tera gordo,/ planta, kuida, kosechá/ e 

lenga dardu di nos mama/ [...] [sitá for di e poema ku ta kuminsá ku 

“Ya no ta falta muchu mas’ den Lágrima i sonrisa, 1973; re-edishon 

19961. 

Ta na ken Pierre a dirigí su mes ora ku el a ekspresá e palabranan 

akí, relashoná ku e “kuido” di nos lenga? Pierre ta[bata] inkliná semper 

na hasi un distinshon skèrpi entre yu-di-tera i makamba. Ata su propio 

palabranan for di 1955 kaba: “Sintimentu di nos ta skondí/ Pa esnan ku 

no por komprondé/ Pero nos ku ta jiu di tera,/ Nos ta biba ku nos ideal!” 

[for di e poema “Corsou di nos” den e kolekshon Kumbu, 1955]. Akaso 

e “sintimentu” ei no ta hinká den nos idioma tambe? Ta di unda a sali ku 

un hende ku no ta yu-di-tera por penetrá den e lenga "ki di nos?” (Habibe 

1993) 
Lo trata filosofia di Lauffer mas adilanti. Nos ta limitá nos aki na konstatá ku 
supuestamente tabata i ta eksistí diferensha fundamental entre e forma di konvivi i 
di ekspresá na e islanan Aruba, Boneiru i Kòrsou i e forma ku hendenan na òf 
prosedente di otro banda di oséano, partikularmente di Hulanda, ta hasi esaki. Parse 
Ku for di fin di añanan sesenta e supuesto diferenshanan akí tabata yuda hustifiká e 
deseo di alkansá un mayor grado di independensia riba e terenonan kaminda esaki 
no tabata e kaso ainda, manera enseñansa, maneho sosio-kultural i desaroyo artístiko. 
Independensia polítiko tambe a punta na horizonte, aunke a laga un porta di patras 
habrí. 

Te dia djawe pueblo di Islanan A.B.C. ta konsiderá ku su propio kualidatnan ta 
sufisiente garantia pa efektivamente realisá ku éksito independensia kon tal ku no 
ta esun polítiko. Pasobra entretantu independensia polítiko sí, na moda di papia, a 
pasa pa olvido. (Despues nos lo amplia riba e punto akí tambe). Loke ta “di nos” a 
pèrdè pa un gran parti e kontenido ku e tabatin den e dékada inmediatamente despues 
di segunda guera mundial: e konsepto di “kreolisashon” a para bira glorifikashon di 
loke ta afro-antiano. Literatura papiamentu a bin resultá eksponente fuerte di e 
filosofia akí i di su banda el a alimentá e ideal akí. 

Viva la revolución 


Harold Hollander ta kòrda kon ‘dia 30 di mei 1969” e marcha di wèlguista 
malkontentu a pasa dilanti di Peter Stuyvesant College, kaminda algun aña despues 
e mes a bira rector. Na otro banda di kaya di e úniko skol públiko pa enseñansa 
sekundario di e isla supermerkado Central Madeirense tabata situá. 

“Nan a sakia Central Madeirense; prinsipalmente e sekshon di bibida stérki a 
sufri. Mainta tempran mi a bai Post V huntu ku algun studiante mayó di e sekshon 
di Akademia Pedagógiko di P.S.C. Post V ta entrada prinsipal pa obrero ku ta traha 
na e refineria. Aki nos a mira e marcha kuminsá i nos por a mira kon e multitut 
tabata trata na mal manera algun supkontratista blanku di e refineria. Mesora mi a 
pura bai skol, e tempu ei un skol elitario, predominantemente di mucha blanku, pa 
mi konsehá direktiva di skol seriamente pa tuma medida di prekoushon nesesario. 

Ami a manda e studiantenan mayó koló skur di Akademia Pedagógiko bai para 
na porta di e skol na Schottegatweg. Jeffrey Corion, Hugh Lopes, Uchi de Freitas i 
algun otro mas a ‘atendé’ e hendenan na kabes di e marcha; e hendenan tabata basta 
eksitá kaba debí na e whisky di Central Madeirense i ta e táktika di persuashon di e 
studiantenan akí a spar P.S.C. E dosente di biologia, (hulandes europeo), Bokma, 
un hòmber chikitu ku un barba formal, a grita “viva la revolución” i pa esei un 
hende a entregué un bòter di sherry, for di kua el a bebe ku mashá smak. El a drenta 
su Renault chikitu i, komo akto di solidaridat, el a sigui tras di e marcha. Na Laman 
Chiki (Waaigat) nan a lastr’é sak’é fo'i su outo, bóltu e outo, send'é na kandela i 
despues ku el a kaba di kome un par di sla, su simpatia pa ‘revolución’ a baha plat- 
plat.” (Hollander 1991: 58) 

Bon mirá no por papia akí di ‘revolushon’, aunke e lantamentu di 30 di mei 
1969 tabata sin ningun duda un señal palpabel di malkontentu i protesta. Na e 
momentu ei e wèlguistan di entre e poblashon afro-kurasoleño no tabata apresiá 
ningun simpatia ni solidaridat di banda hulandes, manera e dosente di biologia a 
men di mester a demostrá. Tabata reina mas bien un tendensia di grita huntu ku 
Stanley Brown, un di e lidernan di e wèlguistanan: Afó! ku e makambanan! (Amistad, 
aña 4, 1974, nr. 2). 

Den di dos mitar di añanan sinkuenta i partikularmente durante añanan sesenta 
e progreso sosio-ekonómiko di un parti konsiderabel di e poblashon afro-kurasoleño 
a stanka. Promé e retironan na e refineria di petroli a toka eksklusivamente obreronan 
djafó, manera hendenan di islanan ingles den Karibe i portugues di Madeira, pero 
pronto e retironan a kuminsá kai tambe entre afro-kurasoleñonan sin preparashon o 
ku insufisiente preparashon. Na 1952 e refineria tabatin mas di 12.000 trahadó den 
servisio (Verton 1977: 61). Diesinku aña despues e kantidat akí tabata ménos ku 
3900 (Hoetink 1969: 452). Desaroyonan otro kaminda den sektor industrial no tabata 
di tal índole pa por a prevení ku kasi 20% di e poblashon di trahadó, mayormente 
afro-kurasoleño, mester a konfrontá un eksistensia sin un entrada fiho. Komparando 
e nivel haltu di preis di produkto i komestibel, entrada di gran parti di e grupo di 
obrero afro-kurasoleño a keda ademas hopi atras. 4 

A mustra e desendientenan di e komunidat di katibu ku lo tin posibilidat pa nan 
drecha nan posishon, pero den práktika e aspirashonnan akí a keda totalmente frustrá. 
Hendenan a bandoná nan barionan bieu pafó di stat i nan sistemanan tradishonal di 
biba i traha, pa nan bai partisipá den e bonansa sosio-ekonómiko, ku sin embargo 
no tabata pa tur hende. Patronahe polítiko tampoko no por a sirbi di reda pa kohe e 
tantísimo hende ku lo tabatin gana di ta aden. 

“Tantu gran parti di e élite polítiko nobo komo e votadónan [na añanan 

sinkuenta i sesenta] a mira elekshon [...] primeramente komo un medio 

pa bai dilanti, pa sali for di e situashonnan sin perspektiva di pobresa i 

impotensia. Promedio di votadónan no tabata vota pa un programa di 

gobernashon, un vishon di maneho òf un ideologia. Un votadó tabata 

vota pa un persona ku e por a konfia ku lo por a yud'é [haña un kas di 

pueblo, un beka di estudio, un fiansa etc.], ku lo por a krea oportunidat 

[pa nombr'é o dun'é promoshon den servisio di gobièrnu]. E lidernan 

[partikularmente di Partido Demokrat (DP) i Partido Nashonal (NVP)] 

tabata primintí hopi kos, [...]. Lidernan polítiko a tuma antó puesto di e 

shonnan ku ántes tabatin e ról di patron. Asina e lidernan nobo a bira 

patron polítiko.” (Verton 1984: 71) 
Komo medionan finansiero di gobiérnu tabata limitá i kada bes mas limitá, patronahe 
polítiko tabata trese solushon pa un grupo proporshonalmente chikitu. Den práktika 
polítika mas bien a intensifiká kontrastenan den e poblashon afro-kurasoleño. Pa 
kolmo, polítika a profilá komo un lucha pa poder sin miserikòrdia entre élitenan di 
partido, partikularmente esunnan di Aruba i Kórsou. Sin embargo ehémpelnan di 
mehora di posishon sosio-ekonómiko di afro-kurasoleñonan — sea via patronahe 
polítiko o ku mantenshon di un trabou i un bon entrada den sektor privá — ya pa 
basta tempu kaba di un banda tabata alimentá speransa i di otro banda, na eskala 
kresiente, tabata lanta sintimentu di protesta. Ademas, e parti di poblashon konsiderá 
blanku, tantu esun lokal komo esun ‘importá’, a mantené nan posishon sosio-ekonó- 
miko i polítiko haltu, ku a resultá práktikamente inkambiabel. Maske enseñansa, 
profeshonalismo i konosementu a bin bira aspektonan determinante pa mobilidat 
sosial, e stratifikashon sosial a keda predominantemente di karakter rasial. 

Sintimentunan di malkontentu, ku a haña suela fértil den e desaroyonan eko- 
nómiko i polítiko desfaborabel, a kambia den kurso di añanan sesenta. Hende a bira 
konsiente di e formanan di desigualdat struktural den komunidat. Sindikatonan ku 
tabata kada bes mihó organisá ku lider i miembronan mas kapasitá, i e generashon 
hóben ku a sigui enseñansa mas avansá a hunga un papel di un importansha sin 
presedente. Nan a kombertí sintimentu den akshon konkreto di protesta kontra 
gobièrnu i empresarionan grandi. Den e desaroyonan akí ta un biaha so liderazgo di 
sindikato a pèrdè gara riba su hendenan: dia 30 di mei 1969. Nan a tradusí e sinti- 
mentunan ademas den pensamentu i teorianan mas o ménos koherente tokante opre- 
shon i emansipashon. E maneho di beka ku gobièrnunan sentral i insular mes a 
stimulá a hunga un ròl desisivo den esaki. 

“Dunamentu di beka di estudio a hasi ku antianonan di otro kapa sosial, 
Ku no ta di e kapa mas haltu so, a haña oportunidat di bai sigui estudio 
profeshonal o estudio akadémiko. Asina a krea un grupo di hende (ku 
hopi biaha a studia na Hulanda) ku preparashon mas haltu, ku a adoptá 
vishonnan nobo riba tereno di polítika i sosiedat. Parti di e grupo akí a 
eksponé su propio ambishonnan i a profilá komo un klase di intelektual 
kritiko.” (Verton 1977: 76) 
A duna palabra skibí, inklusive literatura i prinsipalmente palabra dramatisá, un ròl 


importante den e lucha pa hustisia sosial i ekonómiko, pa trese kambio den poder- 


politiko i mas rèspèt pa e grupo di poblashon afro-antiano, esta e grupo mas débil. 
Konfiansa den e efekto ku semehante tekstonan por a surti, hopi biaha a aserká e 
grado di konfiansa ku promé ku di dos guera mundial mishon katóliko a pone den 
palabra skibí. 


Re-evaluashon 


Un generashon nobo di hóben antiano a profilá na Hulanda, kaminda nan tabata 
studiando. E promé prueba di protesta a aparesé sin embargo na Aruba den Obser- 
vador, e semanario asina sereno i madurá, ku tabata sali for di 1960. E semanario a 
publiká na 1964 1 1965 un kantidat di artíkulo largu i krítiko di hóbennan antiano ku 
tabata studia na patria mama, entre nan Harold Arends, Federico Oduber i Jos 
Eustatia. Arends tabatin krítika fuerte kontra Statuut, firmá dies aña promé. Un ke 
otro a kulminá den defensa di independensia. 
“En realidad Statuut a para y stroba forzanan criollo, cu por a duna nos 
communidad un contenido propio i saludable. Statuut a corona e sistema 
colonial steril kitando opportunidad di Antillas pa deshaci su mes di e 
malezanan colonial y hasta stimulando mantenimentu di tur asuntonan 
cu ta reina den un colonia. [...] [E] necesidad principal di tur e antilla- 
nonan aki ta IDENTIDAD ANTILLANO, nan mester busca nan propio 
cultura y ideanan, nan propio manera di biba, nan propio manera di 
solucioná nan problemanan etc., etc., ayudo y e huma hulandes no por 
juda. [...] Salbacion di Antillas ta possibel ora antillanonan cuminzá 
[bira] nacionalista antillanonan, y t'esaki ta nos futuro.” (Observador, 
4.XIL1964) 
Patraha na e futuro ei, e studiantenan a buska un medio mas agresivo ku e semanario 
Observador. Maske Observador tabata sali na un di e islanan, e studiantenan no 
tabatin ningun gara riba totalidat di kontenido di e revista. 

E promé revista antiano na Hulanda, ku, usando término skèrpi a ekspresá 
sintimentunan di malkontentu tokante desaroyo polítiko, ekonómiko i sosio-kultural 
na Antia, ta Kambio, ku a sali for di febrüari 1965 te prinsipio di 1968. Edishon di 
Kambio riba su mes kaba tabata un forma di protesta. Gobièrnu antiano tabata 
sostené, via su Ministro-Plenipotensiario na Den Haag “publikashon di e revista 

Kakiña pa studiantenan antiano na Hulanda. Esaki tabata sosodé bou di kondishon 
ku “e revista lo no okup’é ku polítika”. Dia Kakiña a nenga di publiká un artíkulo 
tokante e estilo periodístiko di Beurs- en Nieuwsberichten, diario e tempu ei den 
man di e partido den gobernashon, Partido Demokrat, algun studiante a haña esei 
motibu direkto pa nan bai para riba nan mes pia. Den promé edishon e redakshon — 
formá pa entre otro Harold Arends, Jos Eustatia i Harold Hollander ku nos a men- 
shoná kaba — a splika meta di e revista. 

“Kambio ke logra: kambio den aktitut di studiantenan antiano pa loke ta 

tur aspekto importante di e problemátika di nos islanan. Esaki nos ke 

trata di realisá, propagando serka nos generashon un vishon no- 

konformista i progresista, i stimulando e tendensianan di modernisashon 

riba tereno sosial i kultural ku ta biba serka nan. Publikando ku 

regularidat artikulo tokante tur situashon posibel ku ta pidi kambio na 

Antia nos ke trata, mediante diskushon i polémika, na yega huntu na un 

mihó vishon di e kambionan ku lo mester tuma lugá pa mantené nos 

islanan komo un lugá di biba adekuá pa e generashonnan binidero.” 
Den e tres añanan ku redakshon di Kambio a logra saka e revista aki el a kritiká 
fuertemente e status quo polítiko i e interesnan ekonómiko kreá i defendé. E “resúmen 
final di 13 aña di gobiérnu di Jonckheer” tabata un página blanku, esta blo bashí ku 
un leshi pretu, pasobra no a hasi nada pa e klase mas humilde di poblashon di 
Kòrsou. Den un artíkulo anterior titulá “Ni un pátaka” ta splika e ponensia akí (volú- 
men III, 1968, nr. 8). Gobièrnu antiano a atendé eksklusivamente interesnan di 
komèrsio i industria hulandes — Shell, Ogem, Fatum etc. — i interes di mishon 
katóliko, i pa e logronan akí minister-presidènt Jonckheer a risibí finalmente un 
kondekorashon di kas real di Oranje Nassau. 

Manera e prólogo mes a mustra kaba, atenshon krítiko di parti di antianonan 
ku tabata studiando i esnan ku nèt a kaba di studia, tabata dirigí tambe riba asuntunan 
sosial i kultural. Tésis doktoral di Dr. A.F. (Jandi) Paula, From Objective to Subjective 
Social Barriers, por ehèmpel, a risibí un akohida mashá faborabel (volúmen III, 
1968, nr. 8). 

“Dr. Paula a analisá den su obra un di e problemanan kardinal di 
komunidat di Kórsou, es desir e parti ku hende ta nenga su propio 
identidat [relashoná ku e individualidat rasial propio] loke ta biba tantu 
den e komunidat den su totalidat, komo serka e yu di Kórsou mes 
individualmente. Ta un forma di e fenómeno di inferioridat ku pueblonan 
kolonisá ta mustra den e fase promé ku e konsenshi propio spiérta, promé 
ku e sintimentu di dignidat nasional propio nase.” 
Sin embargo, redakshon tabata diferenshá di opinion ku Paula enkuanto e sistema 
di trese kambio den esaki. Paula tabata mira “edukashon total di pueblo” denter di e 
relashonnan sosial eksistente. Redakshon, sin embargo, tabata puntra su mes si un 
kambio total di sintimentu di dignidat propio i di outo-aseptashon lo por a tuma 
lugá sin ku a “tumba sierto strukturanan sosial eksistente’. 

Representantenan di e generashon mas bieu di outornan a haña nan ta hiba vra, 
prinsipalmente Jules de Palm i Boelie van Leeuwen. A benta De Palm ie tradukshon 
ku el a realisá di A Midsummer Night's Dream di Shakespeare un banda: ‘Di e 
manera akí De Palm a laga Sticusa pag'é un bon suma pa su tradukshon di 
Shakespeare ku a resultá di un nivel regular i pata-pata di arkaismo. [...] De Palm a 
proba klaramente ku e no ta dominá e papiamentu bibu di awe.’ (volúmen III, 1968, 
nr. 8: 15) Un senario sinematográfiko pa un portrét di su isla, Corsow, ku Van 
Leeuwen a skibi tambe ta haña krítika basta negativo den un artíkulo di kua e título 
so kaba ta tur kos ménos agradabel: “Boel-i-Shit”. 

“Tin mesté di poko palabra pa nos kalifiká e pelíkula Corsow: e ta un 
frakaso di marka mayó, [...]. Boelie van Leeuwen komo outor di guion 
di pelíkula, a mustra atrobe ku e ta pintor di komunidat di Kórsou i ku e 
ta sigui representá strukturanan arkaiko i patriarkal. 

E ambiente muf di nostalgia pa un pasado den kua romantisismo ta 
karakterisá relashonnan entre shon i katibu, den kua e shon no ta 
solamente un kabayero ku ta oprimí i e katibu no ta solamente un katibu 
ku ta guli skòp, ta keda pasa 40 minüt largu ekstensivamente via su 
guion di e pelíkula.’ (volúmen MI, 1967, nr. 4: 1) 

Mester a bini kambio riba tur tereno den komunidat. Studiantenan na Hulanda i 
esnan na Antia, ku nét a kaba di studia, a suprayá ampliamente e opinion akí: e 
promé aña e revista Kambio a sali na sténsel, pero di dos aña ya por a laga imprimié. 
Pa esaki a usa eksklusivamente plaka di abonadonan. Sin embargo, nan no tabata 
alkansá e grupo mes ku e studiantenan tabata lucha p'e, esta e grupo pretu di e kapa 
sosio-ekonómikamente mas abou di e poblashon afro-antiano. En kambio e korant 
Vitó sí a logra esaki na Kòrsou. 

Un grupo di maestro di skol hóben a funda Vitó na Kórsou na 1964. E korant na 
stensel tabata sali prinsipalmente na hulandes i tabata kritiká abuzu polítiko, 
ekonómiko i sosial na un forma i un tono ku tabata yega basta serka di esun di 
Kambio, loke a pone ku na prinsipio e korant tabatin un alkanse limitá. Sin embargo, 
na 1966 e redakshon a kai den man di e maestro di skol ku a haña su preparashon na 
Hulanda: Stanley Brown. Den su tésis doktoral Verton (1977: 80) ta resumí proseder 
di Brown i su kompañeronan asina akí: 

“Mas ku tabata e kaso ku Kambio, [...] e grupo di Vitó tabatin kontakto 
estrecho ku pueblo di Kórsou. Inhustisia den relashonnan laboral, 
manipulashon di polítikonan, korupshon òf otro sorto di akto ku 
mandatarionan tabata kometé tabata yega rápidamente na konosementu 
di e grupo di Vitó, ku tabata publiká nan den Vitó, manera esnan ku 
tabata sali perhudiká tabata eksperensiá un ke otro. E idioma tabata 
papiamentu, no mas na estilo di intelektualnan, sino na weis di pueblo. 
E estilo tabata adaptá na ekspreshon verbal ku por a tende den barionan 
popular, tal kual, ku palabra malu i ekspreshon gròf. Polítika tabata pa e 
elektornan un asuntu ku tin di hasi ku persona. Di akuerdo tambe ku e 
realidat akí, Vitó tabata dirigí riba persona. Susesonan ku tabata difisil 

pa huzga, debí na nan komplehidat, tabata sali den e korant na un forma 
simplifiká. 
Vitó tabata mashá lesá. Na fin di 1968, segun su redakshon, e korant 

tabatin 15.000 lesadó. Riba djabièrnè desena di hóben tabata kana bende 

Vitó [manera Amador Nita tabata hasi ku su novelanan for di añanan 

kuarenta]. Den sentro di Willemstad, kaminda hopi ofisina di gobièrnu, 

pakus, tienda, skol i banko tabata situá, benta tabata bai perfekto. Sin 

duda ta prinsipalmente e kapanan mas abou di e grupo di “trahadónan di 

kòl ku dashi’, e klase media nobo konsistiendo di afro-kurasoleñonan, 

Ku ya no tabata riba e tret mas abou di e trapi sosial, tabata forma parti 

prinsipal di e kuerpo di lesadó di Vitó. Idioma, estilo, lay-out i e sistema 

di benta sin embargo tabata hasi posibel ku Vitó tabata drenta i alkansá 

tambe e hendenan sosio-ekonómikamente mas humilde. Vitó a konfrontá 

amtenar i maestronan di skol hóben ku realidat di e barionan marginá. 

Obreronan i hendenan sin trabou, pero tambe mucha muhénan di pakus 

i amanan di kas tabata mira nan situashon pintá nan dilanti. E kolónan 

violento di e imágen akí a sagudí hendenan ku no tabata na altura di e 

situashonnan deskribí. Di otro banda Vitó tabata pasa tambe señal di 

malkontentu for di ofisinanan di gobiérnu pa [barionan].” 
Den delaster un di e edishonnan tabata ataká sin miserikòrdia e gobiérnu na poder, 
bou di direkshon di Jonckheer, i tabata eksponé ekstensamente abuzunan eksistente. 
E korant tabata traha eksklusivamente ku dato konkreto i mashá evidente tokante 
malkontentu, i tabata logra kada bes di nobo pa lesadónan rekonosé klaramente e 
situashonnan deskribí. Un entrevista ku un hómber sin trabou, den Vitó (volúmen 
III, 1968, nr. 7), bou di e título ‘Unda lo ta e promé kandela?’ ta un ehèmpel palpabel 
di esaki. E korant tabata traha ademas pa logra e forma di konsientisashon ku e 
tabata deseá, indikando ken ta e “kulpabelnan'partikularmente e gobièrnu na mando, 
e sistema parlamentario lokal, ‘diktadura kapitalista’, interesnan di Hulanda — i e 
konsekuensianan inevitabel: “un revolushon sosial i kultural, den kua pueblo ta 
tuma poder den su man i na lugá di un diktadura kapitalista ta establesé un diktadura 
di pueblo” (sitá den Verton 1977: 82). 

Despues di erupshon di e disturbionan di 30 di mei 1969 a trata hopi biaha di 
fiha mas konkretamente ki influensha e korant akí por tabatin riba e lantamentu. 
Raport di e komishon ofisial ku a studia suseso i motibunan ku a kondusí na e 
lantamentu ta rechasá di forma basta kategóriko ku ta Brown su korant tabatin e 
supuesto efekto. “E atakenan di Vitó riba gobièrnu i riba komèrsio i industria 
gradualmente a bin alkansá un agresividat inatmisibel. Esaki tabatin komo 
konsekuensia ku a persiguí i kondená e redaktor/editor [Brown] despues di 30 di 
mei pa instigashon.” (Rapòrt di 30 di mei 1970: 91). E abogado hulandes, mr. S. le 
Poole, tabatin enkargo di defendé Brown i den su defensa e ta testiguá ku el a lesa 
Vitó ku mashá presishon ie ta deskribí Brown komo un barometer infalibel di loke 
ta biba den pueblo. “Esun ku no ke interpretá delaster un kos kueste loke kueste 
kontra Brown, lo por atmití ku Brown, mihó ku hopi otro hende, efektivamente a 

sinti kon tenso situashon tabata, kiko tabata biba den pueblo i kiko konsekuensianan 
di un eksploshon lo tabata.’ (sitá den Verton 1977: 92) 

E eksploshon di 30 di mei *69 ta proporshonalmente un momento violento den 
un fila largu di akshon verbal i di otro índole ku mira pa mehorá posishon sosio- 
ekonómiko di e hendenan riba e tret mas abou di e trapi sosial, esta e grupo di 
pueblo di asendensia afro-antiano. Lema di esnan ku tabata trata na trese kambio 
sosial i polítiko a bira: awor nos ta manda. 

E gruponan en kuestion mes tabata move, bou di protekshon di lidernan sindikal, 
Ku mira pa logra mas pronto posibel pan i rekonosementu pa nan mes. Pa esei nan 
a lanta e partido polítiko Frente Obrero y Liberacion 30 di Mei. Den e partido akí, 
banda di Brown, e lidernan sindikal Wilson Godett i Amador Nita (outor di hopi 
novela), a tuma batuta. Kontrario na e otro partidonan eksistente, mas bieu, tantu 
tòp di partido Frente Obrero komo e siguidónan a sali for di e mesun klase sosio- 
ekonómiko. Nan lucha a resultá efektivamente unu denter di e sistema eksistente. 
Ku lidernan salí for di pueblo okupando puesto den gobiérnu — Nita i mas despues 
Godett, a bira minister di Asuntunan Sosial i Salú Públiko — praktika di patronahe 
polítiko a kontinuá na gran eskala. Aunke mester opiná ku e hendenan ku promé 
tabata neglishá, awor tabata bini na remarke pa haña “protekshon”. 

E generashon hóben di intelektual, ainda den desaroyo, sigur a primintí di 
defendé bienestar di e gruponan di eskala sosio-ekonómiko mas abou entre afro- 
antianonan, pero pa logra esaki tabata nesesario trese kambio struktural den e sistema 
eksistente. Komo luchadónan pa un órden polítiko i sosial nobo, nan a bira lomba 
pa Frente Obrero i lanta un partido polítiko nobo, Movemento Antiyas Nobo (MAN). 
E grupo mas abou di e poblashon afro-antiano i su emansipashon a bira puntonan di 
orientashon sentral, komplementá sea ku òf sin pensamentunan balansá tokante 
kambionan di struktura sosio-kultural, ekonómiko i polítiko. Partidonan eksistente 
manera N.V.P. i D.P. tampoko no por a saka kurpa pa e reorientashon akí. Den 
aktuashon i maneho polítiko mester a tene kuenta, mas ku ántes, ku e gruponan 
afro-antiano riba e tret sosio-ekonómiko mas abou. 

Partikularmente e kambio polítiko akí a sirbi tambe komo norma pa e generashon 
hóben di outor di obra literario i eskritornan di obra di teatro na papiamentu, kendenan 
den kurso di añanan sesenta i mas ainda na añanan setenta a kue fama. 


Mará na independensia 


Tabata boga pa emansipashon di e grupo di poblashon afro-kurasoleño sosio- 
ekon6mikamente mas débil i restrukturashon sosial. Huntu ku esaki tabata eksisti e 
deseo di re-evaluá radikalmente e relashon ku Hulanda. E pensamentu ku Antia 
mester bira polítikamente independiente mas pronto posibel a surgi na Hulanda 
despues di e lantamentu di 30 di mei *69. Intervenshon militar di Hulanda na mei 
1969 pa restablesé trankilidat na Willemstad a laga un smak marga na patria mama. 
For di tempu ku a asepté Statuut na 1954 Hulanda tabatd' garantisá entre otro bon 

gobernashon i asistensia militar na Antia. E kompromiso aki tabata duna espasio 
pa, si ta nesesario, Hulanda intervení den kaso ku situashonnan lokal menasá di lo 
sali fo'i man, manera efektivamente a sosodé dia 30 di mei “69. Hulanda no por a 
ehersé influensha direkto riba e situashon ku a surgi, ni e no por a evit'é, pero tabata 
responsabilidat di patria mama sí, pa prevení ku e situashon lo empeorá. Por sierto 
intervenshon manera manda marinir pa bin restablesé órdu no por a kai den muchu 
bon tera internashonalmente: Hulanda a mustra su kara di potensia kolonial di 
proménan ayá. 

“Di un deklarashon di e miembro di Tweede Kamer pa Partij van de 

Arbeid, drs. H.M. Franssen ta sali na kla ku na Hulanda nan no a pensa 

ningun ora so ku Antia mes lo por fiha momentu di su independensia. 

El a laga sa na 1972 ku Hulanda lo manda notifikashon di independensia 

pa e partinan di Reino [na kua e tempu ei Sürnam tambe tabata pertenesé] 

“pa karta sertifiká, si ta nesesario.” (Reinders 1993: 99) 
Den tal kaso lo a manda e karta sertifiká ei bèk ku bode. E deseo di bira independiente 
no tabata tantu fuerte na Antianan Hulandes — i sigur no na Aruba — i e islanan aki 
sigur lo no a aseptá ku ta horka nan ku independensia. 

Kaminda e deseo di independensia riba tur tereno tabata mas fuerte ta entre 
intelektualnan lokal di orientashon politiko iskierdista i entre e antianonan ku tabata 
studia na Hulanda, agrupá rònt di e revista Kontakto Antiyano, ku tabata sali for di 
1970. Dia e fundashon hulandes Stichting voor Culturele Samenwerking tussen 
Nederland en de Antillen (Sticusa) a otorgá Pacheco Domacassé, ku nos a menshoná 
kaba, “un premio di estímulo”, e ta nenga di aseptá e premio. Inisialmente Domacassé 
mes ta duna boka ku e tabata rabiá ku e no a gana promé premio. “Mi ta kere ku 
mashá tempu kaba mi a laga tras di lomba e fase kaminda tin ku dunami estímulo” 
(BN, 10.1X.1977). Nengamentu di e premio ta bira despues un asuntu di prinsipio, 
asina e ta duna di konosé den un entrevista ku Amigoe di Curacao. 


“P'ami, ku ta forma parti di un agrupashon na Antia kaminda den nos 
aktividatnan nos ta hiba un lucha kontra supremasia di kolonialismo 
kultural hulandes, ta imposibel, kontradiktorio i ridíkulo aseptá un premio 
salí for di e mesun sistema kolonial riba tereno kultural. Si mi aseptá un 
premio asina, lo mi aktua kontra mi prinsipionan. Nengando, mi ta 
enfatisá loke na e momentu akí ta tumando lugá na Antia. Nos no ta 
hungando un wega literario, sino ku nos ta hibando un lucha sosio- 
Kultural via literatura: Literatura komo arma. E premio di estímulo pa 
un generashon nobo lo mester konsistí di un sintimentu nashonalista 
bon ankrá, ku tin komo fuente un estudio analítiko di nos situashon 
sosio-kultural. [...] Un promé premio di Sticusa tampoko lo mi no a 
asepta.” (A, 14.IX.1977) 
A base di análisis di su situashon propio e grupo a asumí ku ta e grupo di élite lokal 
Ku tabata konsistí den su mayoria di hende blanku i nan kómplisenan koló kla o 
ménos kla, tabata oprimi e gran mayoria afro-antiano. Na su turno e élite aki tabata 

defendé interes di gran kapital hulandes. Tur poder mester a pasa por lo tantu pa e 
klase obrero oprimí. 

Tokante e papel ku klase obrero mester a hunga por lesa ku tur klaridat den un 
artíkulo publiká den Kontakto Antiyano (volúmen IV, 1972, nr. 1:39). Por rekonosé 
klaramente influensha di intelektual i polítikonan di Europa Oksidental di orientashon 
iskierdista riba e moda di pensa akí. Frank Martinus Arion, ku e tempu ei tabata na 
Hulanda i tabata kolaborador na supfakultat di Lenga i Literatura hulandes na 
Universidat di Amsterdam, a skibi e artíkulo en kuestion, ku ta bisa: 

*Oprimidónan di klase di obrero sa awó, [debí na e lantamentu di 30 di 
mei *69] ku obrero antiyano por aktwa. Mihó dicho obrero kurasoleño, 
pasobra e pober obrero indjan rubyano ainda ta na soño. Soñando 
soñonan di superyoridat inka o di pirata, myentras bon patryotiko- i 
nashonalistanan ta ultrahando é, kisas hasta buskando moda di bend'é 
ku Ulanda i Beneswela o tur dos parew. I nan ta hasta gañ'é, manera 
makambanan a gañ'é, pa trese desunyon den e dos pweblonan, ku 
indjannan nunka no tabata katibu. 

Pero awó ku oprimidónan ta na altura, sitwashon ta mas peligroso, 
pasoba awó oprimidónan di klase obrero ta purba sigui primi pweblo 
SIN PASA LIMITE. I manera m'a bisa kaba, si nos no stroba esaki di 
sosedé, nos tur ta bira kómplisenan di abusu. 

Lés di trinta di mèy mester ta pwes, ku klase obrero no mester 
wanta nada. Nan no mester pensa riba límite o no, pero stòp 
drástikamente di aksepté tur abusu. I esey ta nifiká kumisá tuma 
produkshon i medyonan di produkshon di Antiya den nan mes man, 
pasobra ta e ora ey só abusu por stóp; ta e ora ey só un trahadó por haña 
tur e fl. 25,- ku e produsí. Abusu di obrero ta stòp solamente ora klase di 
obrero bira e klase ku ta manda!! 100%!!” 

Na e opservashon tokante e indjan arubano, redakshon a pone mes ora un nota, 
kaminda el a mustra riba artíkulonan di “obreronan militante di sindikatonan arubano” 
den Kontakto Antiyano i a konkluí, ku “e indjannan no tabata na soño ni un ora so”. 
Pueblo arubano efektivamente no tabata na soño, pero emansipashon pa e grupo 
afro-antiano sigur no tabatin prioridat na e isla akí. Al kontrario, na Aruba, ora 
añanan setenta a kuminsá, e lucha pa optené un lugá independiente di Kórsou a 
rebibá. 


Fe ku tabata eksistí den e kombenionan ankrá den Statuut di 1954, divishon denter 
di movementunan polítiko arubano i un wega refiná di poder di partidonan elitario 
di Aruba i Kòrsou a pèrkurá pa e ideal arubano di separacion, eksistente den e 
añanan despues di Statuut, a mengua temporalmente. Despues di 30 di mei “69, ora 
Hulanda tabatin purá pa pone Antianan Hulandes bira independiente, Aruba a haña 
mas temor ku lo e mester a bin keda definitivamente supordiná na Kòrsou. Na 
Aruba hendenan a eksperensiá e susesonan di “69 komo un mal señal. “E idea,” 
asina Verton ta skibi den su tésis doktoral (1977: 196), “Ku, entre otro, tambe ku 

kontribushon di Aruba lo mester paga pa e daño (ku e lantamentu a kousa), e tempu 
ei kalkulá na $ 50 miyon, a kousa entre hopi arubano avershon kontra un union 
polítiko ku Kòrsou.’ Miéntras e isla mes tabatin enorme difikultat pa enfrentá e 
reseshon ekonómiko di añanan sesenta, tabatin awor e menasa pa obligatoriamente 
Aruba kontribuí na rekuperashon di Kórsou i na emansipashon di afro-kura- 
soleñonan. 

Na Aruba tabatin un grupo di e isla mes, e poblashon di pafó di stat, ta warda 
mehora di nan posishon sosio-ekonómiko i influensha polítiko. E grupo aki, kontrario 
na Kòrsou i te na yegada di obreronan ku a bin traha na e refineria di Aruba, kasi no 
tabatin miembro di asendensia afrikano. E maestro di skol Betico Croes, hende di 
pafó di stat e mes, a mobilisá den Movimiento Electoral di Pueblo (MEP) ‘su’ 
pueblo, ku te na e momentu ei a buska refugio serka diferente agrupashon polítiko. 

“Meskos ku nan influensha polítiko i status ekonómiko, e posishon 

sosio-kultural di arubanonan outóktono tabata e tempu ei ainda mashá 

abou. Ekspreshonnan konvenshonal tokante e pasado indjan, patriotismo 

lokal, apego na famia i frekuente kasonan di alkoholismo tabata tipifiká 

posishon sosial di e poblashon rural. Pa gran parti MEP a logra eliminá 

marginashon di e grupo akí [por sierto tambe mediante polítika di 

patronahe, ora el a optené poder den gobiérnu tantu na nivel sentral 

komo na nivel insular na 1973]. E ora ei MEP a pone presisamente 

identidat outóktono di e grupo akí sentral den su nashonalismo. Pa 

legitimá e deseo di separashon for di Kòrsou, a enfatisá i a kontrastá 

identidat latino-amerikano i prosedensia indjan di e poblashon outóktono 

Ku karakter afro-karibense di komunidat kurasoleño. A la bes esaki a 

suprayá i oumentá un biaha mas e distansha sosial entre arubanonan di 

desendensia indjan i migrantenan afro-karibense na Aruba.” (Alofs 1990: 

522) 
Loke a dominá añanan setenta fuertemente tabata e ideal di un status aparte pa 
Aruba. Esaki a bin bira posibel debí, entre otro, na e kresementu ekonómiko kousá 
pa turismo, ku tabata ekspandiendo ketu bai. Nan no ker a tira e bonansa den “e barí 
sin bòm’, ku Kòrsou tabata pa nan. A realisá e ideal akí dia promé di yanüari 1986: 
Aruba a bira di tres partner den Reino, banda di Antianan Hulandes i Hulanda 
(Sürnam a bira independiente na 1975). E “separacion” tabata mará inisialmente na 
e kondishon ku Hulanda a para ariba, esta ku dies aña despues di optené status 
aparte Aruba ta bira independiente. Sin embargo e deseo ei apénas tabata eksistí 
serka poblashon arubano. Na 1995 a bin tum’aden ku e petishon di Aruba pa e por 
keda forma parti di Reino Hulandes. 

Un parti chikitu di e intelektualnan lokal a pone aksènt riba otro aspekto. Di e 
parti akí gran mayoria tabata persona ku a studia na Hulanda i tabatin preferensha 
polítiko iskierdista. Tambe algun outor ku aspirashonnan literario tabata pertenesé 
na e grupo akí. Nan a haña kaminda di kana serka e korant di studiantenan na 
Hulanda, Kontakto Antiyano, miéntras na Aruba mes tabata sali Feneta (1969 - 
1971), bou di redakshon di Ramón Todd Dandaré, ku tabata eksponé idealnan polítiko 

iskierdista. Asina por a lesa kon Feneta a enfatisá ku obreronan no a gana e lucha 
dia 30 di mei 1969, sino ku e lucha ei, bon mirá, mester a kuminsá ainda. 
“Despues di trinta di mei 1969 hopi kos a kambia. Esey ta e idea di hopi 
hende tokante e situashon na Antiyas. Pero en realidat nada no a kambia. 
[...] Te ainda kapitalistanan manera La Linda, Debrot, De Wit, Aruba 
Trading, Spritzer & Fuhrmann, Whitfield’s, Petronia & Croes ets. i tur 
e hotelnan ta sigi diskriminá i ta sigi abusá di nos pweblo, specialmente 
di e obreronan. [...] E LUCHA LO SIGI. Awor el a bira mas duru ku 
nunka, pero awor nos a haya mas inspirashon, mas forsa pa ataká e 
tumornan kanseroso, ku ta kaba ku nos sosiedat: kapitalismo, 
kolonialismo, diskriminashon, ignoransia!’ (Ramón Todd Dandaré (?) 
den Feneta, novèmber 1970) 
E diferenshanan entre Aruba i Kòrsou tabata, pa e intelektualnan ya menshoná, 
konsekuensia di e sistema kapitalista-kolonial. E lucha di obreronan i e oposishon 
kontra patria mama kolonial a surpasá en prinsipio e diferenshanan étniko ku e 
movementu separatista hustamente tabata enfatisá. 

Na Kòrsou e revista sosio-kultural Kristòf, ku ta sali for di 1974, a tuma komo 
tarea funshoná komo portabos di diferente opinion. Den promé edishon redakshon 
a ‘invitá un i tur pa usa nan kapasidatnan intelektual pa un estudio serio di nos 
problemanan’ (1974: 5). Na fin di promé aña di publikashon redakshon a ekspresá 
su speransa di nobo ‘di vigilá mashá di aserka e kaminda di desaroyo pa alkansá 
independensia [di Antianan Hulandes] i di yuda konkretisá e forma definitivo” (1974: 
245). Den práktika, sin embargo, desaroyonan sosio-polítiko tabata limitá. E revista 
tabata yena su blachinan ku tópikonan kultural, lingwistiko 1 históriko 1 artikulonan 
literario (frekuentemente na hulandes). Asina e revista tabata alkansá un públiko 
limitá, di orientashon intelektual. Inesperadamente e revista akí di presentashon 
simpel a bin yena un otro tipo di nesesidat, loke — maske e no ta sali ku un regularidat 
estrikto — ta e kaso te awor akí. 


Deterioro di un símbolo 


Na fin di añanan sesenta i den kurso di e dos siguiente dékadanan a bini kambio 
tantu den e relashonnan di poder entre Hulanda i Antia, i entre Kòrsou i Aruba, 
komo internamente entre e diferente gruponan sosial-ekon6miko i étniko na e islanan. 
E lucha pa logra e kambionan akí o pa frena nan, segun ta e kaso, a uni sierto 
gruponan i, na otro okashon, a pone nan enfrentá otro. Den e proseso sosial amplio 
akí e Fundashon pa kooperashon kultural Stichting Culturele Samenwerking 
(Sticusa) i su “organisashonnan filial? na Islanan A.B.C. (Sentronan Kultural di 
Aruba, Boneiru i Kòrsou) a bira símbolo di e órden kolonial di antaño i asina tambe 
di opreshon i di negashon di loke supuestamente ta propio, o sea “di nos”. 
Miéntras pa e generashon hóben ku aspirashon artístiko, Sticusa i e Sentronan 
Kultural tabata representá e mes interesnan, direktivanan'di e Sentronan Kultural 


185 


di Kòrsou i di Aruba di nan banda tambe tabata oponé debidamente na Sticusa. Na 
1968 a sali publiká un nota antiano tokante e maneho ku Sticusa tabata hiba, ku 
representantenan influyente di bida kultural di Islanan A.B.C. a traha, esta: Jan H. 
Beaujon (Aruba), Henk Dennert i May Henriquez (tur dos di Kòrsou). E nota akí, 
mihó konosí komo “Antilliaanse stinknota”, a kritiká sin reserva maneho di Sticusa 
i e manera ku kultura antiano a eksperensiá e enorme influensha di Sticusa, i e 
dispidimentu di plaka. 
* [...] e bishitanan di trabou ya menshoná di funshonario(nan) di Sticusa 
— ta duna impreshon — ku direktiva di Sticusa no tin e konvikshon ainda 
ku pa loke tin di hasi ku bida kultural na Antia, antianonan tin e kapasidat 
pa por tuma inisiativa nan mes i ku nan mes por tuma riba nan pa organisá 
i ehekutá e aktividatnan en kuestion. Esaki por ta motibu pa tilda Sticusa 
di un aktitut arogante, ya ku ken otro ku no ta antianonan mes por huzga 
mihó kiko mester hasi pa antianonan i kon hasié, [...]” (sitá den 
Gruythuysen en Tempelaars [1993]: 34) 
E nota no tabata boga pa aboli Sticusa — manera Stanley Brown sí a hasi anteriormente 
den Amigoe di 13 di yanüari 1970 — pero Beaujon cum suis tabatin na bista sí un 
mayor grado di independensia di Sentronan Kultural i kambio den e tráfiko di un 
solo direkshon for di Hulanda. 
Den kurso di añanan setenta, Sticusa mester a soportá krítika fuerte, ku no 
semper tabata bon fundá, manera di Frank Martinus Arion durante inougurashon di 
un eksposishon di e pintor kurasoleño José Maria Capricorne dia 11 di mei 1972 na 
Amsterdam. 
“Sticusa ta [...] e aparato ku te awor tabata determinante pa nos bida 
kultural, ke desir esun ku ta pèrkurá pa semper bai tin sufisiente material 
Kultural hulandes na Antia, [...], pa mantené e outoridat kultural kolonial 
na nivel. [...] Pa nòmber Sticusa ta un fundashon pa kooperashon kultural, 
ke men interkambio. Si esaki tabata efektivamente un punto di salida 
serio, e ora ei Sticusa, segun mi, lo a kontribuí na promé lugá na krea 
oportunidat pa aspektonan di e kultura propio krese, esunnan antó ku a 
resistí e puntonan kulminante di e orkan kolonial, pa despues presentá 
públiko hulandes e kosecha. Den e kuadro ei Sticusa lo a hasi esfuerso 
tambe pa duna artistanan di teatro preparashon teatral, pa despues den 
nan paisnan nan krea un bida di teatro profeshonal, na lugá di ta manda 
kontinuamente hulandes bai hasi gira na West-Indië. Ku tantu mas rason 
ora na Antia, en todo kaso pa status di neo-kolonisadónan, a konstruí un 
teater [Centro Pro Arte na 1968]! Sticusa lo a kontribuí pa tradusí 
literatura i lektura na papiamentu, pa pueblo lesadó di papiamentu lo no 
tabatin nodi di sea siña hulandes o baster!] (publiká den Sticusa- 
Journaal, volúmen 2, 1972, nr. 4: 11). 

Sticusa tabata defendé su kurpa kada biaha atrobe kontra atakenan no matisá, manera 

esun akí di Martinus Arion. Sticusa: 

“Si interkambio tabata un punto di salida serio, asina [Martinus Arion] 

ta bisa, e ora ei Sticusa lo a kontribuí na promé lugá na krea oportunidat 

pa aspektonan di e kultura propio krese, esunnan antó ku a resistí 

puntonan kulminante di e orkan kolonial. E palabranan: “lo a’ ta enserá 

ku Sticusa no a hasi esaki òf no ta hasiendo esaki. Un afirmashon asina 

hasí públikamente, ta brota di ignoransha o di e afan di no ke duna boka 

di loke Sticusa ta hasiendo. Sticusa a trese pintornan antiano [...] Hulanda 

ita sigui hasi esei. Sticusa a manda ekspertonan di teatro [...] Antianan 

Hulandes, i pedagogonan di balèt i pedagogonan di muzik, pa kolaborá 

ku e sirkulonan na Aruba i Kòrsou ku ta interesá den teatro, balèt i 

muzik i pa laga esakinan probechá di profeshonalismo di esnan ku 

Sticusa ta manda Antia. Ku muchu gusto Sticusa ke realisá tradukshon 

na papiamentu di literatura i lektura; poko dia ei mes el a pidi ... Frank 

Martinus Arion konseho riba tradukshon na papiamentu di un novela 

spañó importante. Den kurso di su eksistensia Sticusa a duna desénas di 

hóben for di [...] Antianan Hulandes e oportunidat pa sigui aki [na 

Hulanda] kurso o estudio: di pintura i eskultura, na akademianan di 

teatro, na skolnan di balèt etc., etc.” 
Segun palabranan di May Henriquez, kende pa mashá hopi aña tabata miembro di 
Sentro Kultural Kòrsou: “Semper nos a traha den pleno harmonia [ku Sticusa], sem- 
per nos a haña tur loke nos a pidi. Ku nos mi ta referí na: Cola [Debrot], [Ernesto] 
Petronia i mi persona”. Pero Sticusa no a logra konvensé tur hende. Maske kon habrí 
e por tabata pa krítika i konseho for di Antia, den bista di hopi habitante di e islanan 
akí e organisashon a keda e institushon hulandes kaminda antianonan: outor literario, 
artista di arte plástiko, músiko etc. mester a bai ‘roga’ pa nan haña sosten. Na nan 
pareser e malditu relashon di dependensia a keda. Sticusa a hañ'é den un enredo di 
akusashon di kolonialismo, tutela, paternalismo i, un poko mas despues, di rasismo. 

Di otro banda esaki mashá poko biaha tabatin konsekuensia negativo pa e 

krítikonan ku tabatin e akusashonnan mas radikal, manera S.W. Rigaud — e tempu 
ei miembro di Parlamento di Antianan Hulandes pa Partido Demokrat — ya a opservá 
na 1973: 

“[Kritika riba Sticusa] a bira awor mas bien un kuestion di táktika, di 

savoir-vivre. Promé bo ta dal e un bon par di skòp, preferiblemente den 

medionan di komunikashon. Ora kaba, bo ta bai serka dje ku un proyekto 

imponente i kompleto: un petishon pa haña supsidio òf un beka o pa 

editá bo promé buki. Bo ta pidi pa e paga un gira na Antia, o duna 

kooperashon finansiero pa un biahe di orientashon na e pais di bo 

antepasadonan (Afrika-Oksidental). Den mayoria di kaso bo ta logra 

haña algu. Sticusa ta mashá sensibel ora ta trata su imágen. E no ta 

gusta duna motibu pa e haña krítika “fundá”. Tempu ta kambia realmente 

rápido i e hébennan ‘bibu’ di awendia i esnan no asina hóben no ta niun 

tiki bobo. Nan ta sumamente bon na altura.” (Sticusa Journaal, volúmen 

3, 1974, nr. 4: 4.) ` 

Sticusa Journaal, ku a publiká e krítika di Martinus Arion, ta anunsiá tambe ku 
Sticusa a dòbel e kontribushon ku e outor a risibí for di e Fondo hulandes pa 
Literatura, esta di 3000 florin hulandes, “debi na e sirkunstansianan sosial i material 
partikular ku ta konta pa [...] antianonan na Hulanda”. 

E desaroyonan sosio-polítiko mas amplio, ku eksponentenan manera Antilli- 
aanse stinknota i deklarashonnan di Frank Martinus Arion, i e kambio di posishon 
di gobiérnu hulandes pa loke ta toka Antia, sin duda a kambia rumbo di maneho di 
Sticusa. Na 1971 ora H.A. Korthals a sinta komo presidente, el a enfatisá ku “Sticusa 
[...] tin un tarea totalmente komplementario. Ta aya [na Antia] sentronan kultural ta 
fiha e maneho [...]. Loke mester hasi ta djis yuda realisá ehekushon di e maneho.’ 
(Sticusa Journaal, volúmen I, 1971, nr. 4). Den su tésis pa doktorá Wim Rutgers 
(1994: 227-236) ta enumerá un kantidat di e kambionan mas importante. 

Sin petishon eksplísito di parti di Antia Sticusa no tabata manda eksperto bin 
traha na e islanan mas. Asina, despues di 1970 nan a stòp di manda direktor di 
esena for di Hulanda i aunke na prinsipio tabata ku sierto difikultat, nan a bin ‘manda’ 
direktor di esena di asendensia antiano manera Burny Every i Edsel Samson. 
Aktuashon di kompanianan di teatro hulandes na Antia a mengua konsiderablemente, 
miéntras na añanan ochenta Sticusa a kuminsá duna supsidio pa funshonnan di 
teatro na papiamentu na Hulanda (por konsiderá ku oumento di e kantidat di migrante 
antiano na Hulanda e tempu ei pa promé biaha por a produsí un públiko pa presensiá 
e funshonnan en kuestion). 

Maske supsidio pa obra literario di suela antiano a keda limitá , Sticusa tabata 
sostené sin distinshon tur publikashon, kumprando tur biaha 65 ehemplar. Ku rason 
Rutgers (1994: 230) ta remarká al respekto, ku ‘komo gran mayoria di e obranan 
tabata sali publiká na Antia mes i pa kuenta propio, Sticusa tabata duna ku e maneho 
akí un aporte supstansial na e posibilidat pa di un forma ekonómikamente mas 
responsabel logra publiká buki na un kantidat di algun shen ehemplar i na ekspanshon 
di e literatura akí na Hulanda.’ Fuera di esaki Sticusa a purba pone premio literario 
disponibel pa obra di outornan antiano ku no tabata skibi na hulandes. Aunke hurado 
tabata konsistí eksklusivamente di antiano, e premio no por a konta sin mas ku un 
akohida faborabel, manera e reakshon di Domacassé ku nos a sita kaba ta mustra. 
Despues ku a entregá e premionan akí di 1973 te i ku 1976, e premionan ‘kolonial’ 
a desaparesé atrobe. No opstante, Sticusa a sigui kontribuí supstansialmente na 
publikashon di buki via editorialnan hulandes, manera Meulenhoff (Amsterdam), 
Walburg Pers (Zutphen), De Bezige Bij (Amsterdam), Flamboyant/P (Rotterdam) i 
K.I.T.L.V.-Caraf (Leiden). 

Meimei di añanan ochenta a krea posibilidat finansiero na Kòrsou pa Antia, i 
tambe na Aruba ku entretantu a haña su status aparte, pa kuminsá ku un editorial 
propio, respektivamente Kolibrí i Charuba. E editorial antiano Kolibrí no a yega na 
mira añanan nobenta, a pesar di e montantenan konsiderabel ku Sticusa a paga i 
tabata dispuesto di paga. Outornan antiano ku ta skibi obra literario na papiamentu 
i ku tabata pertenesé na direktiva di e sosiedat editorial — entre nan Bèti Doran 
(presidente), Diana Lebacs (sekretario), Guillermo Rosario i Richard Hooi — a 

demostrá, ku komo editor, nan tabata poko enérgiko. Na aña 1987 e editorial arubano 
Charuba, ku promé tabata kontentu ku un relashon di kooperashon ku e editorial 
hulandes Leopold, a hañ'é ta para riba su mes pia. Charuba, kontrario na Kolibrí, a 
logra esaki te awe. 

Sin embargo, e kambionan den maneho di Sticusa no por a evitá ku e fundashon 
akí a sigui slep bai den direkshon di su likidashon. A ‘dobla’ Sticusa ‘warda’ debí 
na e eksigensia antiano pa Antia haña kada bes mayor partisipashon den su propio 
desaroyo kultural i, di otro banda, pa motibu di e deseo di Hulanda di hasi Antia un 
nashon independiente. Na 1984 gobièrnunan di Hulanda i Antianan Hulandes a 
yega na un akuerdo tokante un plan pa pasa medionan finansiero pa kooperashon 
kultural direktamente pa gobiérnunan antiano i arubano. Kooperashon kultural a 
bira yudansa pa desaroyo kultural, i asina pokopoko a redusi e papel di Sticusa, di 
manera ku for di promé di yanüari 1989 su ròl a kaba kompletamente. Gobiérnu 
neerlando-antiano i esun arubano en prinsipio por a usa e fondonan hulandes segun 
nan propio pareser. Ku e fin akí a lanta pa Antia Overlegorgaan Kulturele Samen- 
werking Nederlandse Antillen (OKSNA) i pa Aruba e fundashon Union di 
Organizacionnan Cultural Arubano (UNOCA). Gobiérnunan antiano i arubano a 
logra asina tambe un gara mas fuerte riba e Sentronan Kultural, ku te na e momentu 
ei tabata institushonnan partikular. Pa finansiamentu e Sentronan Kultural a bira 
direktamente dependiente di OKSNA i UNOCA. Anteriormente gobiérnu antiano 
di su banda a mustra kaba vários biaha ku e Sentronan Kultural tabata operá 
demasiado independiente. Na 1981, por ehèmpel, Lesley Navarro, e tempu ei mi- 
nister enkargá ku “maneho kultural’, a deklará ku mester transferí “fondonan pa 
desaroyo for di Hulanda pa finnan kultural na Antia direktamente pa gobiérnunan i 
no mas pa organisashonnan kultural partikular. [...] [Navarro] a deklará 
enfátikamente, ku ta inaseptabel ku e sentronan kultural ta stipulá un maneho sin 
envolvé gobiérnu, anto haña ku gobiérnu mester tum'aden wowo será ku esaki.” (A, 
27.V1.1981). Despues e enorme intervenshon akí di gobiérnu, pa loke ta toka 
desaroyo kultural, ta bin haña hende defend’é tenasmente, manera ta sali na kla for 
di palabranan di Angel Salsbach, di 1988 te i ku 1992 promé direktor di OKSNA. 

“Tempu ami tabata direktor di OKSNA, nos a haña nos ku un kaso. Nan 

ker a manda nos for di Hulanda un obra di teatro den kua tur aktor, nan 

tur hende hómber, henter anochi ta pará sunú riba esenario. Tur teritorio 

insular a rechasá esei. Esei ta kontra nos propio kultura, kontra nos 

propio konseptonan di moral. Si privatisá hinter e maneho kultural, 

gobièrnu lo no por hasi nada mas kontra esaki i lo no por impedí un 

kaso similar.” (A, 14.1.1995) 
Fondonan pa maneho kultural a pasa di man kolonial hulandes pa man di gobièrnu 
lokal i di tal forma, loke ta práktikamente inevitabel, nan a bai para den man di e 
partidonan polítiko na mando. Si ta asina ku posteriormente OKSNA i UNOCA 
mester a duna kuenta i rason na respektivamente e Representante di Hulanda pa 
Yudansa pa Desaroyo na Antia Hulandes, VNONA, ie Representante na Aruba, 
VNOA, di e manera ku a gasta e fondonan ku Hulanda tabata otorgá. Esaki tabatin 

konsekuensia, ora OKSNA a keda sin duna kuenta i rason. Na promé instansia e 
organisashon antiano no por a duna kuenta di mitar di e 12 mion florin ku den 
añanan 1988 - 1992 Hulanda a pone na disposishon di OKSNA. Komo konsekuensia 
di esaki Hulanda a kongelá tur plaka pa OKSNA. Na yanüari 1995 e minister 
responsabel na e momentu ei, Marta Dijkhoff, a partisipá ku a redusí e montante ku 
no por a responsabilisá te na algu mas ku un mion i mei. “Kasi sheteshen mil heldu 
a gasta na Kòrsou, sin por a splika na kiko.” (A, 5.1.1995) For di 1993 OKSNA no 
por a kumpli ku práktikamente ningun petishon pa sostené ningun inisiativa riba 
tereno kultural, di manera ku e envolvementu ku gobiérnu tabata deseá a keda frustrá. 
Despues ku a duna kuenta i rason pa tur gastu di OKSNA i un komishon di investi- 
gashon a investigá e organisashon, OKSNA a bolbe risibí plaka pa meta kultural. 
Esei a sosodé bou di kondishon ku lo a kambia struktura di e organisashon 
profundamente. 


Di-nos-e-ta (I) 


E konsepto di kreolisashon a enfatisá den sierto grado e diferenshanan entre e islanan 
A.B.C. i Hulanda — òf mas en general: entre mundu karibense i mundu oksidental — 
pero bon mirá a tapa na mes tempu e diferenshanan interno di kada isla. No solamente 
30 di mei 1969 i e revolushon polítiko despues di e fecha ei ta demostrá esaki 
klaramente, sino tambe e kambionan riba tereno literario. Riba tereno polítiko i 
sosio-kultural lemanan manera respektivamente awor nos ta manda i di nos e ta ta 
hasi nan entrada. Partikularmente e konsepto di di-nos-e-ta, manera e palabranan di 
Domacassé a mustra klaramente kaba na 1970, tabata apelá na e diferenshanan 
insuperabel entre mundu karibense i mundu oksidental. Sin embargo, e yamada pa 
kultivá ‘loke ta propio”, no ta solamente un posishon kontra Oksidente i su 
influenshanan riba Kórsou, sino ku e ta nifiká tambe un kambio konsiderabel den e 
konsepto di kreolisashon. E aksènt a move di komunidat komo totalidat pa loke ta 
‘propio’ di un grupo di e komunidat en kuestion: e grupo grandi di poblashon 
negroide, partikularmente esnan konsiderá komo hende ku ménos a oksidentalisá i 
ménos a probechá di e progreso sosio-ekonómiko. Mas tantu ainda ku e konsepto di 
kreolisashon, e idea di di-nos-e-ta ta pone loke e ta konsiderá komo afro-antiano 
kara kara ku mundu oksidental i ta ekskluí mundu afro-antiano di mundu oksidental. 

Un di e promé manifestashonnan di e ideal di di-nos-e-ta, ta e kolekshon di 
poesia Mi nigrita-papyamentu di Guillermo Rosario (1971). Wes’i lomba di e 
kolekshon ta un komparashon mashá ekstenso entre “e” nigrita (kurasoleño) 1 
papiamentu. Ta un aseptashon inkondishonal di i atmirashon pa tur dos so lo por 
kondusí na e eksklamashon di húbilo ku kua e tomo ta terminá: “Ta di nos e tal’. 
Rosario por a sigui bòrda e alegato literario akí riba esfuersonan di otronan, manera 
Frank Martinus Arion — pa loke ta trata e deseo di identifiká loke ta ‘outéntiko’ i 
propiamente antiano ku kualidat ‘afrikano’ i afro-karibense — i Henry Habibe, pa 
loke ta re-evaluashon di papiamentu komo medio di ekspreshon literario. 

Na 1960 Martinus Arion a kuminsá studia Lenga i Literatura hulandes, estudio 

ku el a laga para na 1965. E motibu el a konta John Jansen van Galen. 

“Mi ke tabatin kontakto ku loke tabata biba den pueblo; tabata eksistí 

un movementu ku lo ker a duna papiamentu un chèns? M'a pensa: 

sikológikamente mi ta bruhando manera kabuya di fli. Por ta un sorto di 

odio propio: studia i gradua den algu ku su manisé bo ta kritiká. Mi 

tabata ke klaridat.” (Haagse Post, 29.V1.1974) 
Martinus Arion a bolbe su isla natal, kaminda den e añanan siguiente el a djòin e 
movementu anti-kolonial i anti-kapitalista. Ku publikashon di su revista Ruku, Al- 
gemeen Cultureel Tijdschrift voor de Nederlandse Antillen (1969-1971) el a kuminsá 
ataká patria mama i e élite lokal, blanku, i partidarionan di kolé di e grupo akí. Den 
introdukshon di e promé edishon, ku a sali na yüni 1969, el a manifestá su vishon 
enfátikamente. 

‘Pa malu mi ke ta desagradabel i remarká, ku durante e treshen aña ku 

tabatin hulandes na Antia, hulandesnan a produsí mashá tiki arte. [...] 

Mi Dios, e hulandesnan ei ku tabata aki na siglo dieshete, diesocho i 

diesnuebe, riba tereno di arte tabata pete, animal: palabra di honor. Hasta 

ta asina ku nan tabatin ménos kultura ku e katibunan ku nan tabata doño 

di dje. [...] Loke nos ta bisa ta pues ku na Antia i na idioma hulandes 

arte a duna mashá mal kosecha, pasobra e hulandesnan ku tabata bini 

akí, i ku ta bini akí, ekskluyendo un kantidat chikitu, tabata i ta un stèl 

di bárbaro. Ta esei nos ta bisa. 

Publikashon di [Ruku], un revista ku ta okup'é ku arte [...] 
simplemente ta un akto di liberashon, liberashon di e barbarismo 
hulandes estéril, improduktivo, no kreativo. Ta nifiká buska union ku “e 
kasitanan di katibu aya bou ayá den sabana”. Ta nifiká bati na bentana, 

e bentanan chikitu bèrdè di e kasnan mal trahá, tur skeins, ku tabata 

iferf segun patronchi ku katibunan a bini kuné di tera di nan 

antepasadonan!” 
No opstante, Martinus Arion a skohe pa e idioma estéril di e kolonisadó pa lucha 
kontra e supuesto barbarismo. Den Ruku papiamentu a haña un posishon totalmente 
supordiná, di segundo kategoria, komo lenga pa ekspresábo aden. Tempu ku Ruku 
tabata sali aparentemente e echo akí no a kondusí na ningun sorto di krítika eksplísito. 
Despues ku Dubbelspel (1973), Martinus Arion su promé novela na hulandes, a 
sali, sí kos a kambia. Durante un presentashon di Martinus Arion den Biblioteka 
Públiko di Kòrsou, dia 15 di mei 1975, a tira na su kara ku e no a skibi na papiamentu. 
Den un di e remitidonan relashoná ku e reproche ei, ta parse ku Henry Habibe tin un 
poko komprenshon pa eskoho di hulandes pa e novela, sin embargo e ta haña ku 
“[e] konsientisashon di Antia ku ta spièrtando ta manifestando presisamente tambe 
den uso mas intensivo di papiamentu. Na momentu di independensia di èks- 
kolonianan, nan a keda horká ku lenga di e patria mama europeo. Den kaso di e tres 
islanan A.B.C. nos lo tene un limpiesa. 1 esei por! Pasobra hulandes no a tira rais 
mashá hundu den e tera akí.” = 

Efektivamente tabata usa papiamentu pa ekspreshonnan literario muchu mas 
ku hamas tabata e kaso ántes. Habibe mes tambe a trata di duna e konvikshon akí 
forma den e revista Watapana, ku el a publiká ku kooperashon di, entre otro, Ramón 
Todd Dandaré, Carel de Haseth, Pedro Velásquez i Lloyd Narain, di 1968 te 1972, 
añanan den kua e miembronan di redakshon tabata studia na Hulanda. Hulandes no 
opstante tabata asina profundamente ankrá, ku den Watapana tambe ta algun artíkulo 
so tabata sali na papiamentu. Te asta e introdukshon di redakshon skibí pa Habibe 
tabata na hulandes. 

“Manera generalmente sa ta e kaso na teritorionan kolonial, aya tambe 

hende a tuma hopi di kultura di e paisnan ku kua den kurso di siglonan 

nan tabatin kontakto. Literatura di Antianan Hulandes a risibí por 

ehèmpel mashá influensha di esun hulandes. Sin embargo, ainda tin 

antiano tambe kumno a pèrdè nan kultura propio for di bista. Antianonan 

ku, manera Corsen, banda di lenganan strañero a sa di usa nan propio 

lenga materno, papiamentu, entre otro pa ekspresá nan inspirashonnan 

poétiko. Ku otro palabra antianonan ku a sa di mantené nan 

individualidat. I danki na e echo akí nos por papia awé di “literatura 

antiano’, banda di “literatura di Antianan Hulandes”, ku ta enserá tambe 

obra literario ku antianonan a skibi na spañó i hulandes. 

Na promé lugá intenshon di e revista akí ta pa lagabo sera konosí 

ku e ‘Literatura antiano” aki.” 
Redakshon a ten'é na e enkargo akí ku el a pone pa su mes, aunke esaki a sosodé 
esensialmente na hulandes. Watapana a publiká artíkulo tokante obra di Pierre 
Lauffer, Luis Daal, Federico Oduber, Pacheco Domacassé, Hubert Booi i Guillermo 
Rosario. Den e konteksto akí ta mas importante sin embargo enfatisá ku, segun 
vishon di Habibe, e berdadero literatura antiano no ta manifestá su mes, sino ora e 
outornan skibi na papiamentu. Meskos ku e konsepto di kreolisashon a limit'é 
finalmente na hendenan i kultura afro-kurasoleño, asina tambe literatura antiano 
“outéntiko” a para bira literatura papiamentu. Tásitamente a hasi kaso omiso di e 
echo ku na Islariba tabata skibi literatura antiano predominantemente na ingles. 

Di gran kantidat di artíkulo den diarionan por dedusí, ku e konsepto di di-nos- 
e-ta ta un defensa pa limitá loke ta outéntiko di islanan A.B.C. na promé i delaster 
lugá na karakterístikanan di rasa pretu, partikularmente di e grupo di poblashon ku 
menor poder sosio-ekonómiko i ku tin papiamentu komo nan lenga materno. Ta 
pinta e grupo akí komo víktima di aktuashon kolonial di Hulanda i su 
representantenan lokal direkto: e élite krioyo blanku. Na okashon di presentashon 
di e espektákulo teatral Tòchi (1972), ku Pacheco Domacassé a skibi, René Rosalia, 
protagonista den e obra, a trese esaki klaramente dilanti. 

“Mirá for di un punto di bista mental, a destruí nos pueblo for di 
kuminsamentu di kolonisashon i sklabitut. E dominadó a mata e pueblo 
mentalmente pa e por a probechá di dje físikamente. [...] E destrukshon 
mental a sosodé asina radikal, ku te dia djawe e ta nos problema mayó. 
[Esaki] ta stroba rekonosementu propio, apresio propio i nos union. 

Apresio pa nos propio kultura i pa nos mes komo neger. E “machismo” 

ku korantnan a skibi ekstensamente ariba poko dia ei tambe ta tochi 

[den Tòchi]”. Ta koba saka su rais i [bon mirá] e rais ta shon blankunan 

di e tempu ei.” (BN, 7.VI.1972) 
E sita akí no solamente ta mustra klarito ku, segun defensornan di e idea di di-nos- 
e-ta, kultura outéntiko di Islanan A.B.C. en prinsipio ta unu di ‘neger’, sino ku 
ademas e ta mustra tambe ku por atribuí sierto (supuesto) groserianan na 
influenshanan negativo di pafó di e propio grupo. Konsekuensha ta un empeño pa 
mas tantu posibel independisá “loke ta propio”, tratando di lòs esaki di e lasonan 
kolonial asina detestá. Un empeño ahustá pa logra independensia polítiko, antiani- 
sashon di servisionan di gobièrnu ku nombramentu di hende di kolé i e oposishon 
kontra Sticusa i finalmente su likidashon ta algun faseta di e movementu akí. 
Produkshon di obranan di arte na idioma papiamentu, ku tabatin komo tema e pueblo 
i ku tabata na promé lugá destiná pa pueblo tambe ta un di e fasetanan. Asina nos ta 
haña ku Rolando (Rhonny) Sillé a skohe konsientemente elementonan di kultura 
popular i e teater bieu Roxy pa presentá su obra di teatro Até, ata zoembie, 1973. 

“[...] esei mi a hasi mashá konsientemente. Ta pa pueblo mi a skibi e 

obra akí den kua e diferensha di klase i kulto di vudu o montamentu ta 

e tópikonan mas importante. I mi ta konvensi ku hende simpel, humilde, 

mas lihé ta bai Roxy [e sine bieu ku tabata sirbi tambe komo teater] [...] 

Mi ta spera asina di alkansá sierto grupo ku no ta bini Centro Pro Arte 

[e teater inougurá na 1968.]” (A, 9.V1.1973) 
Den e mes entrevista Sillé a ekspresá ademas mashá eksplísitamente e elemento 
karakterístiko ya menshoná di e idea di di-nos-e-ta: ta atribuí un desaroyo spesífiko, 
konsiderá komo desfaborabel, na influenshanan di afó mas bien ku na sierto grado 
di responsabilidat propio o na e libertat di por skohe. 

‘Hopi biaha sa trese dilanti tambe ku durante e seremonianan aki, tantu 

na tambú komo na montamentu, sa tin orgia. Pero kiko ta orgia? Loke 

sierto grupo ta konsiderá komo tal no nesesariamente mester ta 

determinante pa tur hende. Nos pueblo ta atendé ku seksualidat di forma 

mas sano ku hende ta pensa. Nos hendenan a aseptá seksualidat muchu 

mas komo parti di bida i loke otronan ta mira komo orgia, pa nos 

hendenan esei ta mashá normal. Henter e esfera di tabú rondó di 

seksualidat, un tabú ku, bon mirá, nan a imponé riba nos, pueblo ta mira 

te ainda komo algu no real.” 
Komo e konsepto di di-nos-e-ta ta ankrá den un poder polítiko di e grupo di poblashon 
afro-kurasoleño, kual poder a oumentá konsiderablemente na añanan setenta i 
ochenta, ora hende ekspresá krítika kontra defensornan di loke ta propio di pueblo 
hopi biaha e krítika tin un karakter ménos enfátiko. Tur krítika a kore (i ta kore) 
riesgo di haña komo reakshon ku e ta ofensivo pa pueblo o ku e ta nenga di rekonosé 
potensial i kreatividat di pueblo. E reakshon di Domacassé riba krítika di Heuvel, 
ku kua a habri e kapítulo akí, ta un ehèmpel palpabel di esaki. I, ora den un reseña 
den Amigoe (27.X.1973), Mayra van der Dijs yama e obra di teatro Mi koló ta mi 

destino? di Stanley Bonofacio un “representashon bochornoso”, Stanley Palm ta 
opiná den un remitido, ku ta trata akí di “un atake fuerte, ku no por tolerá, kontra 
talento lokal ku lunanan largu a duna tur loke nan tin pa trese algu pa pueblo riba 
esenario.” (A, 31.X.1973) Asina nos ta mira ku no tabata laga di tin krítika, manera 
e reseñanan di Heuvel i van der Dijs a mustra kaba. Ademas, nan no tabata nan so, 
tekstonan literario mes tambe tabata hasi kontraatake (den e siguiente párafo lo 
amplia aki riba). 


Rekonosementu, libertat i rèspèt (I) 


Den un kòmbersashon ku Pacheco Domacassé na e okashon ku el a rechasá premio 
di estímulo di Sticusa; el a opservá ku “pa loke ta originalidat di obra dramátiko, 
esaki ta e forma mas neglishá den nos literatura i ku por konsiderá e aktividatnan di 
último añanan riba e tereno akí trabou di pionero” (BN, 10.1X.1977). Na 1977 
Domacassé a hasi tantu esfuerso pa trese e renobashonnan ku e ker a logra riba e 
tereno ei ku, for di su punto di bista, hende por komprondé su indignashon ora nan 
a otorgué un *premio di estímulo” pa su obra dramátiko. Na e momentu ei ya el a 
skibi kaba vários obra ku a yena sala, manera Opus 1 (1970), Tula (1971), Tóchi 
(1972) i Konsenshi di un pueblo (1973). Hopi antiano hóben a sostené Domacassé 
den su “trabou di pionero”. Hendenan manera Angel Salsbach, Eric La Croes, René 
Rosalia, Rolando Sillé, Stanley Bonofacio, Etzel Provence, Edsel Samson, Tone 
Brulin, Laura Quast, kendenan a trata komo eskritor, músiko, aktor i/o direktor di 
esena di sostené e lucha pa drecha fundamentalmente e posishon marginá di e 
poblashon pretu pa medio di teatro. 

Loke tabata karakterisá nan produkshonnan ta e elementonan ya menshoná, ku 
ta típiko di un manera di pensa, sinti i aktua, ku for di di dos parti di añanan sesenta 
kada bes a haña mas forsa. Deklarashonnan di e krítiko anónimo ku a reseñá 
Domacassé su Konsenshi di un pueblo den Amigoe (8.X1.1973) ta trata mas ku 
solamente e obra spesífiko akí i ta karakterisá den su totalidat e esfuersonan i e 
meta ku ke logra. “[Konsenshi di un pueblo] di Pacheco [Domacassé] ta un obra 
realmente revolushonario, kompletamente parti di e lucha pa liberashon di tur e 
aspektonan indigno, anti-demokrátiko i deshonroso, ku tantu ta paralisá nos 
komunidat.” 

E generashon nobo a stòp ku e tradishon di tradusí i adaptá obra di teatro ku a 
originá paf6 di Karibe. En prinsipio ta solamente obra di un pèn ku ta skibi na 
papiamentu lo por hasi análisis hustu di un pasado, presente i e futuro propio ku ta 
bogando pe, Eksplisitamente ta sensurá situashonnan bochornoso i ta kritiké e 
kolonisador, e élite lokal blanku i nan “kompinchinan” entre e poblashon di hende 
di kolé. Esaki ta konta entre otro pa e espektakulo musikal di teatro di Etzel Provence 
1 Angel Salbach: E lucha final (1972). Ata palabranan di Salsbach: 

“Den e obra akí tur kos ta tuma lugá rondó di e lucha di klase den nos 
komunidat. Vários esena for di [E lucha final] ta asentuá e desigualdat 

ku ta eksistí den nos komunidat i ku ta fundá prinsipalmente riba e 

diferente kontrastenan den nos komunidat tantu esun djawe komo esun 

di ántes. Nos ta enfoká por ehèmpel e relashon entre shon i katibu, entre 

dunadó di trabou/invershonista i obrero, entre revolushonarionan i 

konservadornan, [...]. Henter e obra ta un rebelion kontra kolonialismo, 

ku ta un fase di desaroyo di kapitalismo, ku nos mester libra nos di dje 

tan pronto posibel.’ (A, 7.X1.1972) 
Mes énfasis Stanley Bonofacio ta pone den su obra Mi koló ta mi destino? riba e 
kompromiso eksplísito ku problemanan sosial i ku e nesesidat di logra kambio 
fundamental. Ata palabra di Bonofacio mes: 

“Den e obra di teatro akí nos ta enfoká algun aspekto sosial di nos 

komunidat ku tin diskriminashon komo punto sentral. [...] E obra di 

teatro Mi koló ta mi destino? ta ofresé oportunidat úniko pa analisá e 

diferente problemanan sosial ku nos komunidat a lucha kuné ántes i ku 

awe ainda e ta hañ'é konfrontá kuné.” (A, 26.X.1973) 
Aunke den e obranan “revolushonario” ta mira e grupo di poblashon pretu, oprimí, 
esensialmente komo víktima di poder i víktima di e hendenan ku tin poder, finalmente 
ta predominá un fe fuerte den e posibilidat pa un futuro mas digno di ser humano pa 
e grupo oprimí akí. Ilustrativo di esaki ta palabranan di e katibu Bazjan Karpata, ku 
kua e obra di teatro Tula, ku Domacassé a dediká na e lantamentu di katibu di 1795, 
ta finalisá: 

“Tula ruman, nos Rebelion a frakasá pasobra talbes e n” tabata sufisiente 

prepará; pero e simiya ku awe nos a planta, lo no muri nunka. Mañan 

nos yunan lo ta mas sabi ku nos, nan lo papia di nos, nan lo skibi di nos 

i nan lo tuma nos komo ehémpel den nan lucha pa Rekonosimiento, 

libertat 1 rèspèt!!” 
E gritu pa hafia rekonosementu, libertat i rèspèt no tabata influenshá solamente e 
eskoho di tópiko ku e outornan en kuestion tabata konsiderá propiamente di nan, 
manera “rebelion di katibu di 1795” òf ‘montamentu’ (den Sillé su Até, ata zoem- 
bie). E gritu pa rekonosementu a trese tambe riba esenario muzik i baile propiamente 
‘di nos”, di un manera ku nunka promé tabata e kaso. Den Tula di Domacassé un 
kantidat di kantika di trabou i di tambú na enkargo di Eric La Croes tabata forma 
parti integral di e obra. Den E lucha final di Angel Salsbach, manera palabranan di 
e entrevista ku a sita ta mustra, ‘muzik [...] ta sirbi komo refuerso di loke hende ke 
bisa. [...] Etzel Provence a logra totalmente ora el a usa muzik komo faktor di 
refuerso pa kompañá e teksto aki.” Ademas, outornan di obra di teatro i direktornan 
di esena tabata usa libremente e atkisishonnan tékniko moderno riba esenario (maske 
ta di otro kaminda nan tabata bini), manera bula di aktualidat pa pasado i vice 
versa, efekto di zonidu, i sosten mínimo di lugá di aktuashon, mediante un dekòr 
realista. Pa Tula ta blòki a forma e dekòr: “Ku un variedat na promé instansia 
inkonsebibel, a hasi uso di un monton di blòki di palu, pa krea riba podio un situashon 
tras di otro, i asina tabata traha barikada, konstrui fórti i, na mes tempu, usa nan 
komo fuente di trabou pa katibunan.” (BN, 3.VI.1971) 

Tabatin hopi interes pa e trabou di Domacassé i su hendenan. Obra di teatro di 
e “hébennan revolushonario’ a logra sala yen durante e diverso funshonnan na 
Kòrsou, na Boneiru i, asina leu ku a presentá ayá, tambe na Aruba. Korantnan a 
dediká atenshon amplio tantu na e preparashonnan komo na e estreno i komenta- 
rionan entusiasmá a yena hopi kolóm, manera tabata e kaso por ehèmpel ku Tula di 
Domacassé. 

‘Nos ta di opinion, ku ayera nochi den Centro Pro Arte tabata un 

momentu históriko, ora un sala di teater yen a aploudí kolaboradornan 

di e obra di teatro Tula. Históriko, pasobra no ta asina tantu tempu pasa, 

ku menshoná nòmbernan manera Tula i Karpata tabata provoká un 

sonrisa, un sonrisa ku kua hende ker a mustra klaramente ku nan no ke 

tin nada di hasi ku e bandidunan ei. Ta asina nan a pinta e hendenan akí 

pa nos durante desénas di afia.’ (A, 2.VI.1971) 
No ta den tur kaso e atenshon akí tabata mes elogioso, manera e reakshonnan di 
Heuvel i van der Dijs a ilustrá, pero e reakshonnan tabata si motivá pa un deseo di 
logra kalidat, manera van der Dijs a duna di konosé den su krítika riba Mi koló ta mi 
destino? di Bonofacio. 

“Si a priori mester gaba tur loke ta di suela propio pasobra ta di nos e ta, 

ta daño so esaki lo kousa na un desaroyo salú. E kos tristu ta ku hopi 

biaha ta hende ku mester sa mihó i ku sa mihó ta alentá e aktitut akí. Si 

nos sigui riba e kaminda akí antó efektivamente “mi koló ta bira mi 

destino” [...]. Bou di ningun sirkunstansha por pèrmiti kolé pretu sirbi 

di kapa pa mal kalidat.” 
Pero fasilmente tabata tilda motivashonnan asina di ta “kontra pueblo”, manera van 
der Dijs a eksperensiá òf manera nan a tira na kara di Heuvel, esta ku su kritika ta 
reflehá un vishon repudiabel di un hende djaf6. 

Un indikashon di sierto grado di éksito ku e generashon nobo a kosechá ta e 
echo ku dos di e obranan di teatro di Domacassé a sali hasta imprimí na forma di 
buki. Tula, ku a strena den e teater di Kòrsou, Centro Pro Arte, dia le di yüni 1971, 
a sali komo buki na 1975, miéntras Konsenshi di un pueblo, ku a presentá dia 2 di 
novémber 1973 na Boneiru pa promé biaha, tambe a sali poko despues na forma di 
buki. Ademas ta Sentro Kultural di Boneiru a duna enkargo pa skibi tal obra. Manera 
a menshoná anteriormente, e sentronan kultural no tabata bula pipa pa obranan ku 
un posishon krítiko. Nan tabata sí un poko reservá, manera Angel Salsbach i Etzel 
Provence a eksperensiá, dia esakinan a hasi un petishon pa E lucha final. 

‘Cultureel Centrum Curaçao [CCC] no a haña [e proyekto pa E lucha 
final] nada signifikativo i nan tabata ke mas detaye, miéntras nos sí 
tabata di opinion ku e proyekto tabata sin duda klarito i ku nos no por a 
duna mas detaye promé ku nos haña un enkargo ofisial di C.C.C. Na 
sèptèmber di 1971, despues di hopi diskushon nos a bin haña porfin e 
enkargo ofisial [...] i [ despues] C.C.C. a haña derecho di outor serka 
nos pa sinku aña.” (A, 7.IX.1972) 
Sticusa tabata duna supsidio — via su organisashonnan filial — presisamente e hèr- 
mèntnan ku a zag pianan di e stul riba kua e fundashon tabata sintá. 

Na fin di dékada setenta i den kurso di añanan ochenta, tantu Angel Salbach 
komo Pacheco Domacassé a sigui ku e lucha kontra dominashon kultural di Hulanda, 
aunke prinsipalmente tambe di otro forma. Domacassé a bin okupá e puesto di hefe 
di Sekshon di Kultura di Teritorio Insular di Kòrsou i di tal forma el a haña mas bos 
den uso di “fondonan di desaroyo’ pa maneho kultural via OKSNA. Esaki di otro 
banda a pone su integridat na prueba, komo Domacassé mes i su señora Diana 
Lebacs, tur dos, tabata dependé tambe di e mes OKSNA ei pa ekstenshon di nan 
kualidatnan artístiko. Angel Salsbach tabata komo polítiko di MAN i komo promé 
direktor di OKSNA ko-responsabel pa desmantelashon di Sticusa i pa realisashon 
di e gara di parti di gobièmu riba sentronan kultural. 

Duna kontenido na e lemanan awor-nos-ta-manda i di-nos-e-ta no tabata un 
tarea nada simpel. Salsbach a mira, manera a menshoná kaba, kon Hulanda a sera 
kranchi di plaka pa motibu ku no a duna sufisiente kuenta i rason di e forma ku a 
gasta fondonan den e añanan ku e tabata direktor di OKSNA. Domacassé a pidi na 
1992 pa e baha ku wachtgeld: “Mi ta morto kansá. [...] Halamentu di e barku akí a 
bira muchu pisá pa mi.” (A, 15.VIIL.1992) A dura algun aña promé ku gobièrnu a 
honra e petishon akí. 

Pa loke ta teatro ‘revolushonario’, esun ku a mantené e flambeu sendí na fin di 
añanan setenta i den promé mitar di añanan ochenta ta pinsipalmente Gibi Bacilio i 
su Teatro Foro, ku tabata konsistí parsialmente di mucha di skol. 

E manera tradishonal ku tabata presentá obra di teatro den un edifisio di teatro 
tabata obedesé demasiado na balor i normanan burgues di oksidente. Pa por alkansá 
pueblo, pa hasi pueblo konsiente di e formanan struktural di eksplotashon i e potensia 
di su propio kreatividat i oportunidat, teatro mester a subi kaya. Ademas teatro no 
mester a bini di un solo direkshon mas; hendenan ku ta para mira mester a tuma 
parti di forma intensivo na e wega ku ta bai rónt. Inspirá pa eksperensianan teatral 
di e direktor di esena/aktor brasileño Augusto Boal, Bacilio i su grupo di teatro a 
drenta barionan. Nan a lòk hende for di nan kas i nan pòrch pa nan bini plenchi bin 
partisipá ku kantika, animashon ritmiko i zona di tambú. Den esena kòrtiku tabata 
pinta un situashon, den kua fast un forma di abuzu di poder lokal tabata sentral. 
Mayoria di biaha tambe Bacilio tabata elaborá esensia di e problemátika den un 
poema sumamente rítmiko. Ora hunga e mes esenanan di nobo, tabata duna tur 
hende di públiko posibilidat pa nan tuma un ròl i duna e ròl aki kontenido segun 
kada ken su propio punto di bista. Mediante improvisashon, akshonnan stándart i 
pregon rítmiko tabata mantené tenshon i prinsipalmente fèrt den e teatro kreá pa 
aktor i públiko. 

Den kurso di añanan na diferente okashon Bacilio a splika nan meta i nan 
sistema di traha. 

‘Nos ta kombiná dos kos: nos ta trese e obra di teatro komo medio pa 
diskushon y pa buska solushon. E tópikonan ta worde trese pa publiko 
rekonosé [nan], publiko ta den relashon direkto ku aktornan. Ta pesey e 
obra no mag di ta largu, e mester keda kortiku pa e por bolbe kuminsa di 
nobo, habri kaminda pa publiko subi, trese sintimentu, opinion of 

aktwashon. [E obranan] mester ta tresé na un manera simpel y nos ta 
trese e tópiko na un manera skerpi, pero tòg no agresivo. Mester tin 
chens pa harimentu, brasamentu tambe, pero e problemanan mester ta 
skerpi. Nos ta hasi hopi uso di kontradikshon pa publiko por mira e 
esensia mesora. [...] Nos no kier trese un obra dies pa su bunitesa so, 
nos ke keda den e realidad ku nos ta aden y ser un medio pa aktivá y 
partisipá den e solushon di problemanan. Nos meta final ta: duna 
oportunidat na pueblo aworaki pa e aktwa den Teatro Foro pa majan e 
por aktwa di un manera adekwá den bida real, especialmente si ta trata 
di opreshon.” (Tempu, 17.VIL1980) 
Den promé mitar di dékada ochenta Bacilio a trese dilanti entre otro e situashon 
laboral di kriánan; desempleo entre hóbennan; problemátika di bibienda; e relashon- 
nan di poder desproporshoná den kuido di salú, den enseñansa i na e refineria; 
maneho kultural; elekshon i patronahe polítiko. 

No a dura mashá pa Bacilio kuminsá dirigí su atenshon tambe riba e otro dos 
islanan ruman, en partikular riba Aruba. Aya, huntu ku Amy Lasten, el a logra 
monta aktividatnan teatral korespondiente. Lasten a reuni un grupo di dje mes i el a 
laga públiko arubano sera konosí ku e fenómeno “teatro foro”. Ku diferente obra 
Bacilio i Lasten a bishitá Boneiru tambe. 

E trabou di Teatro Foro no a keda desapersibí, aunke ningun di su tekstonan 
básiko pa e funshonnan — na kua ta pertenesé: Tin skol pa Chela?, 1981, Bo ta bai 
vota?, 1982, i Violashon seksual, 1983 — nunka no a sali publiká. 

Bacilio no a logra solamente hala públiko pa bin mira su obranan ku gran 
regularidat, sino ku el a logra tambe ku gobièrnu tabata tene su trabou na bista i 
algun biaha a tilda su trabou di tin un karakter potensialmente instigador. Den e 
simannan promé ku elekshon na 1982 gezaghebber, den su funshon di hefe di polis, 
no a duna pèrmit pa presentá e obra Bo ta bai vota? riba kaya. “E tres argumentonan 
ku [gezaghebber] ta duna pa stòp e funshonnan ta suak i indesiso,” segun un notisia 
den Amigoe (3.V1.1982), ku Bacilio ta sita. “Esta, ku [Regerings Voorlichtings 
Dienst] ya tabata hasiendo un kampaña di motivashon pa gana pueblo pa bai urna 
elektoral; den tempu di elekshon tin poko polis disponibel pa tene aktuashonnan di 
[Teatro] Foro bou di kòntròl i, ku tin un konseho di voto skondi den funshonnan di 
e grupo.” 

Mésun sorto di eksperensia Lasten i su Teatro Foro tabatin na Aruba. Den un 
entrevista e ta konta di e atenshon kresiente di parti di gobiérnu pa teatro riba kaya. 
“Antes nos tabata haya un permiso masha lihé, pero awó nos a ripará ku 
nos gobernantenan ta mira e importansia di e obranan den nos komunidat 
i nan ta kuminsá hasi mas pregunta. Nan ta kuminsá mira tambe teatro 
komo medio pa konsientisá komunidat. Na Aruba tambe tin e mesun 
peliger [ku na Kórsow] ku nos polítikonan tin miedo di sierto tópikonan 
ku nos lo bai trese. E opinionnan di pueblo ku lo no kai na agrado di 

nan.” (Skol y Komunidat, volúmen 14, nr. 4 [aprel 1983], p. 18) 
Bacilio i su Teatro Foro a keda sin haña sosten supstansial di parti di gobièrnu. 
Debí tambe na falta di supsidio a bin bira un tarea kada bes mas pisá pa kontinuá ku 

e aktividatnan teatral. Sin embargo, aparentemente metementu di gobiérnu ku e 
obra Bo ta bai vota? tabatin influensha di otro índole tambe. Despues di veredikto 
di hues i bou di un gezaghebber nobo a haña pèrmit pa trese e obra den bario 
durante un siguiente kampaña di elekshon. No opstante, Bacilio a sinti e konsekuen- 
sianan di publisidat negativo. “Nos a hanja hopi hende ta bin bek pa wak e obra, 
pero ta tipikamente ku toch despues di dje [e kaso dilanti huez] algun mayor a hanja 
ku nan joe no por a keda den e grupo. Mi ta kere ku aki ta miedu di represaya, 
miedu di opinion públiko. [...] [Tambe,] algun hende ku tabata hanja ku e grupo a 
trese su pensamento muchu skerpi dilanti a disidi di bandona e grupo.” (Waya, mart 
1985) Di mayor influensha tabata ku e kantidat di adulto a baha konsiderablemente 
1 den un sírkulo mas amplio meskos tambe e entusiasmo ku kua dies pa diesinku 
aña promé a kuminsá e lucha kontra kontinuashon di relashonnan kolonial i, loke 
nan tabata yama, imperialismo kultural. Bacilio, den e entrevista ya sitá: 

“Mi tin ku bisa sí ku awor aki ta masha difisil pa hanja hende adulto. Bo 

ta hanja hopi hende hoben. Edatnan di 20 - 23 [sí], pero adulto, 30 pa 

ariba ta sumamente difisil. Nan ta bisa ku nan [t]a pro e trabau, pero pa 

nan bai tuma tempu pa bin train dos pa tres biaha pa siman diskutí e 

asuntu mes, e tempu ey nan no tin. Anto dje hobennan mes ku bini, bo 

ta nota ku nan ta interesá den un kos, esta di aktwa. Pero ora bini riba 

profundisashon di e materia e interes ta baha konsiderablemente.” 
Promé ku fin di dékada pasá ya Teatro Foro a muri un morto trankil, tantu na Kórsou 
komo na Aruba. 

No a bini inisiativa nobo pa un asignatura iskierdista di maneho iskierdista di 
sierto durashon. Un envolvimentu krítiko por a yega akí insidentalmente for di 
Hulanda, kaminda algun kurasoleño tabata preparando via un estudio na akademia 
di teatro pa bai okupá un lugá den “teatro outóktono” hulandes òf pa bini nan isla 
natal bèk. Asina Fridi Martina a trese for di 1978 kaba su funshon Siegu pa koló, 
kaminda komo úniko protagonista el a pone e tantu bandanan di “rasismo di tur dia” 
den foko. ‘Den Siegu pa koló Fridi Martina ta yega na eksploshonnan di rabia, 
protesta i reproche ku ta hasi ku tur hende ta pèrdè abla,” asina Mayra van der Dijs 
ta opiná den un reseña largu den Amigoe (28.V11.1978). E éksito kòrtiku ku Martina 
a logra ku e produkshon teatral akí, sin embargo, no a kontinuá. Na 1980 Laura 
Quast a sigui ku su proyekto pa finalisá su estudio, Bai pa bini bek, den kua migrashon 
for di Antia pa Hulanda tabata sentral. Ademas di a presentá e obra na Hulanda, a 
present'é tambe na e tres islanan Aruba, Boneiru i Kòrsou. Bernadette Baroud a 
dediká basta atenshon na e produkshon akí den Amigoe 1 a mustra riba un tendensha, 
ku ta parse di ta típiko di obra di teatro komprometí: loke ta importante ta ku e 
mensahe ta kla. “Aunke salanan tur tabata yen, tòg por a nota un ke otro krítika. 
Parse ku tin biaha no por a komprondé loke e aktornan tabata papia i tin biaha nan 
tabata lubidá nan teksto. Pero promé ku e promé funshon ya kaba Laura [Quast] a 
bisa enfátikamente: “Pa nos no ta un aktuashon perfekto riba esenario ta konta. Nos 
ke splika públiko algu. Nos tin un mensahe pa públiko.” I hende ku a mira e obra lo 
mester atmití ku e mensahe en kuestion a bini dolorosamente skèrpi dilanti: pensa 

promé ku aktua [den baimentu di Hulanda].” (Baroud den A, 25.V11.1980) 

Meskos tambe den añanan ochenta John Leerdam a purba fula tera algun biaha 
for di Hulanda ku entre otro su obra di teatro Ni un, ni ningun, 1984, ku ta purba 
profundisá estadia di un studiante na Hulanda i su regreso na Kòrsou. Leerdam no 
a sigui profilá komo outor di obra teatral. Falta di sufisiente medio finansiero di 
parti di gobièrnu ta kibra e deseonan ei na wèrki. “E tradishon ei [di teatro],” asina 
Leerdam ta bisa den un entrevista, “lo por logra solamente si lanta institutonan di 
teatro bon strukturá riba e tereno ei. Ta asina so área di Karibe lo por kompetí ku 
paisnan na Europa i Suramérika ku sí tin tradishon di teatro. Si nos no tribi di lanta 
un instituto di teatro na Kòrsou, mi tin miedu ku na e islanan akí nos arte lo keda 
“folklor”. (BN, I.VI.1991). Awor kaba ta asina ku pa mantenshon di e edifisionan di 
teatro eksistente hopi biaha mester rekurí na fondonan ku ta bini di for di tera komo 
yudansa pa desaroyo. Pa Leerdam pues sigur e instituto lo keda un soño. 

“Entusiasmo i realidat tabata stroba otro,’ manera Pacheco Domacassé a bisa 
den un entrevista ku Elsevier (30.V.1992). Seguidamente e ta mustra, manera tantu 
hende a hasi kaba, riba e falta di fondo di parti di gobiérnu. “Tur dia mi mester 
purba splika hendenan, artistanan, ku mi no por hasi nada mas pa nan, pasobra mi 
no tin mas plaka.” Komo no tin relato anual finansiero di OKSNA ta difisil pa 
sak'af6 ta na kiko den añanan anterior a gasta e mionnan pa ‘kultura’. Pero 
limitashonnan finansiero sigur no ta forma e úniko opstákulo. No ta solamente den 
kaso di teatro sosio-polítikamente komprometí entusiasmo i realidat finansiero tabata 
stroba otro. 

E teatro serio tradishonal di un grupo manera Thalia tambe a para. Pa tur dos 
grupo tabata konta sigur tambe ku tabatin muchu poko interes di parti di públiko pa 
sigui hasi tantu esfuerso riba un base boluntario. Sin embargo a bin resultá ku sigur 
tabata posibel gana plaka ku obra teatral yenando salanan nochi tras nochi, esta ku 
obra di teatro kaminda hende “di prinsipio te fin ta hari nan barika yen,’ manera e 
diario La Prensa di 1.1V.1985 a skibi. 

Den kurso di añanan setenta Eligio Melfor a logra bira un di e outor/direktornan 
di esena mas eksitoso di e tipo di obranan teatral akí. Te ainda esei ta e kaso. Su 
obranan a i ta yena hopi sala, di manera ku e por paga su aktornan pa nan trabou. 
Melfor a skor espesialmente ku “komedianan polítiko-humorístiko” manera Beberin 
den polítika, Ken ta gana elekshon, Beberin atrobe den polítika i Buskando un 
hende honesto. Den e komedianan akí ta pone polítikonan, ku ta na mando, den 
forma di karikatura riba esenario, miéntras di forma transparente ta saminá loke 
nan ta hasi i keda sin hasi den polítika. E komedianan akí ta pone un públiko grandi 
pasa un anochi alegre, sin preokupashon. E outor no ta kibra kabes ku su obra tin 
balor artístiko o no, sino ku e ta trata di duna pueblo loke pueblo ke. 

“Mi ta gusta,” asina Melfor a deklará na La Prensa (30.V11.1985), ‘bini ku obra 
di teatro ku ta nase di pueblo i ku ta haña nan resonansia serka pueblo.” E mensahe 
ku kada obra di Melfor ta karga i ku semper ta afirmashon di normanan, no por pasa 
espektadornan forbei. For di 1976 kaba di parti di gobiérnu a aploudí esfuersonan 
di Melfor pa dibertí públiko durante apogeo di e idea di di-nos-e-ta. Melfor a risibí 

premio Cola Debrot. Melfor no ta e so riba merkado. E ta kompartí merkado ku 
outor/direktornan di esena manera Anthony Jamanika, Pachi Damon, Eddie Pieters 
Heyliger i Dugo Schenker. Di nan de bes en kuando e ta risibí kompetensia fuerte, 
pero te ainda no a duna balor literario na ningun di nan obranan di teatro. 


Lanta para watapana 


Mashá poko hende a ekspresá nan asina abiertamente manera Domacassé tokante 
nan desepshon den resultado di esfuersonan di nan generashon. Den palabranan 
mas neutral ta papia di “reflekshon” o “revishon di tur loke a sosodé te awor akí”, 
manera Richard Hooi a hasi den un entrevista pa motibu di su desishon pa na edat 
di 42 aña e bai Hulanda bai studia. Usando e seudónimo Yerba Seku, Hooi a bira 
konosí komo poeta revolushonario. El a profilá ademas komo un dosente sumamente 
krítiko i komo un hòmber di aspirashonnan polítiko kaprichoso. 
“Lo mi ke parti mi bida na tres pida: [...] di O te 20 aña krese i formashon 
básiko; di 20 te 40 aña traha ku hubentut, mi propio yunan, poesia i polítika; 
i e siguiente 20 añanan di 40 te 60 ta pa mi mes, pa Richard Hooi, pa 
profundisashon i estudio. [...] A bira tempu pa mi evaluá loke te awor a pasa 
ku mi bida. Mi tabatin 42 aña di edat i [despues di divorsio] mi no tabatin 
gana mas, mi no tabatin relashon di trabou fast i mi ambishonnan polítiko 
tabata forsosamente riba un kandela abou. Mi a bula bai Hulanda [...] 1 disidí 
di bai studia di nobo. [ Esei ta fásil pa bisa, pero ora bo tin 42 aña ... ] Ronnie 
Kleinmoedig, direktor di Stichting Studiefinanciering na Kòrsou a ekspres'é 
asin'aki: “Richard,” e di, “abo ta e úniko hende ku ta bai planta, ora bo mester 
kosechá.’ Ami ta haña, sin embargo, ku nunka no ta lat pa planta.” 
(A, 29.1.1994) 
Loke na añanan setenta i na prinsipio di añanan ochenta a sali publiká na poesia 
revolushonario di, entre otro, Guillermo Rosario, Mario Dijkhoff, Yerba Seku, Eric 
La Croes, Frank Booi, Siegfried Silvanie (tambe skibí komo Sigfrit Silvani) i Gibi 
Bacilio, esensialmente no tabata diferenshá di ambishonnan di nan kontemporá- 
neonan ku a dediká nan na teatro. 

Hopi biaha tabata sali na Hulanda den e revista Kontakto Antiyano i riba merkado 
lokal antiano tambe publikashonnan independiente, poesia pa sirbi preferiblemente 
un kompromiso ku klase obrero i ku un posishon evidentemente anti-kolonial i 
anti-kapitalista. Loke mas tantu posibel poesia mester a ekspresá ta insatisfakshon 
i asina e mester a reflehá un karakter “komprometedor”. Mester a enfoká ku mes 
presishon e inhustisia ku a i tabata kometé kontra e isla i su poblashon. Mester a 
hasi pueblo konsiente di e formanan struktural di eksplotashon, na kua te na e 
momentu ei e tabata eksponé. Prinsipalmente mester a sagudí pueblo, lant'é for di 
soño, but'é kita su ‘konsenshi artifisial’ pone un banda i push'é den direkshon di e 
lucha pa “liberashon”. Un fe práktikamente inkebrantabel den un futuro den kua 
pueblo mes ta tuma mando, tabata yena e moketanan será. A resultá fásil pa hala e 

liña di delimitashon entre eksplotadó i víktima. Debe di e eksplotadónan — entre 
kende e antiguo doñonan di katibu — tabata un karga pa su generashon aktual i 
esunnan benidero. Gran parti di e poesia aki ke keda lo mas eksplísito posibel, i no 
ta ofresé difikultat digno di menshon pa loke ta sintáksis, eskoho di palabra i imágen 
poétiko (pa kua ta hasi uso di predominantemente elementonan di e propio ambiente 
natural). Si a trata kualke asuntu ku por a splika di diferente manera, esei lo no a 
kuadra ku e deseo di alkansá pueblo na promé i delaster lugá. 

E poesia en kuestion tabata sali publiká pretu riba blanku, pero e tabata biba 
realmente ora resit'é. “Literatura papiá,” asina Silvani a defend’é, “ta e forma mas 
bibu, mas ekspresivo, mas realista di ekspreshon literario. Pasobra literatura papiá 
ta perkurá pa loke ta skibí òf pensá biba, pone hende su kurpa kohe rel i kore pasa 
mas rápido den nos benanan. E kontakto ta mas direkto, mas komprometedor, mas 
íntimo.” (A, 3. VIIL.79). Palabra skibí mester a baha bandera pa palabra papiá den e 
konsepto nasiente di literatura. Den forma papiá tabata sostené palabra ku moveshon, 
mímika, gestikulashon i espesialmente ku muzik ku tabata buska afinidat serka e 
formanan lokal i regional di ekspreshon musikal. 

E aspektonan menshoná no ta karakterisá sin mas tur poesia di e outornan ku 
tabata forma parti di, tabata asosiá na Of tabata simpatisá ku e generashon ku tabata 
zuai ku e lemanan awor-nos-ta-manda i di-nos-e-ta. Inevitablemente e grado den 
kua hendenan tabata kere den un posibel i deseabel kambio struktural, un kambio 
ku mester tabata na interes apsoluto di pueblo, tabata varia. Ademas, no ta tur 
integrante di un komunidat étniko asina diverso manera esun di e islanan Kòrsou, 
Aruba i Boneiru ta deseá di identifiká nan ku e grupo di poblashon afro-antiano, 
sigur no na Aruba. I no ta tur outor a laga e ‘mensahe’ predominá i konsekuentemente 
a neglishá ekspresividat poétiko. Pa e motibu akí parti di e obra poétiko por a haña 
un karakter un poko mas matisá o sea ménos pertinente i asina alkansá un públiko 
lesadó i un oudiensia mas grandi durante un periodo mas largu. 

Ora ku den poesia di e dékada despues di guera ainda tabata deskribí un palu di 
dividivi (watapana) eksklusivamente ku atmirashon komo un palu ku bientu di pariba 
tabata dobla i komo un punto di referensia natural riba suela propio, awor ta eksigí 
pa e mesun watapana nèt su lomba i ta realisá esei ku palabra. Henry Habibe, nasé 
na Aruba, a usa imágen di e dividivi ku ta lanta para den un poema, ku despues ku 
el a sali publiká den ‘su’ revista Watapana (1968) pokopoko pero sigur a krese bira 
probablemente e ehémpel mas konosí di arte poétiko komprometí na papiamentu. 
Komo tema e ta pas presis ku e deseo di kambio, komo e ta ekspresá e deseo i e 
esfuerso pa logra esaki. Sin embargo e poema ta duna kada lesadó/skuchadó espasio 
pa yena e detayenan segun su pareser. E metáforanan mas importante — entre kua 
esun di un dividivi ku ta lanta para — ta sali di nos propio ambiente natural, miéntras 
e outor ta referí presisamente na e pasado indjan pa enfatisá resistensia di indjannan: 
“pinta un indjan den bo kara/ i klaba bo flechanan/ den e shelu di plata”. Sostené pa 
metáfora, zonidu i patronchinan rítmiko, e poema akí ta distinguié — meskos ku 
otronan tambe skibí pa Habibe — faborablemente di hopi poema ku ta ekspresá 
deseo di kambio. Un konsentrashon asina di arte poétiko ta difísil indiká den 

poemanan di protesta di kolekshonnan manera 30 di mei 1969 (1969) i Obrero, 
Lánta! (1969) di Guillermo Rosario, Sla habrí i mi ta seré ku un sla será (1977) i 
Trinta di mei mi ta konmemorabo (1979) di Eric La Croes, Mi ta na kaminda (1974), 
Cuba* (1977), Mi tata shofer (1978), Nos mannan nos materia prima prinsipal 
(1983) di Yerba Seku, Awa tera i solo (1977) di Sigfrit Silvani, Keho na kaminda 
(1975) di Frank Booi, Alma sangrá (1977) di Tico Croes, Riba e mesun tera (1978) 
di Calito Gomez i Poesia te asta pa bo (1976 i 1977) di Mario Dijkhoff. Kontrario 
na obra di Habibe e último kolekshonnan menshoná di poesia apénas a gana apresio 
duradero, maske pa kada un di nan no a laga di tin atenshon positivo na momentu di 
nan publikashon. 
Prueba ta ku Laura Quast a ekspres’é di forma líriko tokante obra di Eric La 

Croes despues di un presentashon públiko na enkargo di e poeta mes. 

“Di un forma sumamente kla La Croes ta kritiká e echo ku hopi hende ta 

pensa ku idioma i manera di ekspresá di e hòmber chikí no ta pertenesé 

na Kultura ku lèter kapital, o te asta ta laga di konsider’é kultura. [La 

Croes] a mustra, a laga nos skucha i sinti, ku kompañamentu di su grupo 

musikal, ki rikesa idioma di e hòmber chikí tin. Su eskoho di palabra, 

imágen poétiko, ritmo i deklamashon den un kuadro musikal tabata un 

eksperensia total pa e ekspektador; tur kos tabata asina natural, asina di 

mes, ku durante e momentunan kulminante mi tabata puntra mi mes 

pakiko antó nos mester hiba un lucha asina tenas te ainda pa haña 

rekonosementu di papiamentu komo idioma, miéntras bo ta sinti e lenga 

aki bibu te den bo higra. Den su poemanan ‘Identidat’, ‘Papiamentu’, 

“Mama mi mama, ki’ m'a hasi” i tambe den su kuenta “Mira san ..” tin 

un tema grandi: buska ken nos ta, haña konsenshi di nos alienashon, 

sinti e doló ora bo mira kon leu nos a dualu bai for di nos raisnan, komo 

nos ta kere, ku tur loke ta bini di afó ta bon i loke ta di nos ta inferior. E 

alienashon aki ta yega asina leu, ku nos ta rechasá nos propio lenga.’ 

(A, 8.1.1983) 
Loke pa Quast tabata “tantu natural, tantu di mes’ den e trabou di La Croes, ta 
‘retórika bashí’ pa Jules Marchena, kende ta skibi un reseña di e kolekshon di La 
Croes Trinta di mei: mi ta konmemorabo den Amigoe di 11.V1.1980. 

‘Loke mas a yama mi atenshon [den e trabou akí] ta ku e ta laf: e lesadó 

ta lucha ku difikultat pa e pasa den e mondi di palabra. E outor ta blo 

papia i sigui papia bai. Tin tiki idea original; uso di idioma ta korekto, 

pero por lo general no sorprendente. Hopi biaha e ta asta iritante debí na 

e retórika bashí: “O Pueblo, o pueblo/ pasikiko bo ta sklama?’ (p. 26); 

*Antia, den mi aktitut/ lo bo mira ku mi stimabo/ Hesu mi stimabo” (p. 

36) “pero awe mi ta saka fo’i profundidat di mi kurason/ un tristesa i un 

sklamamentu profundo/ pa skapa futuro di nos Antias’ (p. 43) etc. Tin 

biaha hende ta topa un deskripshon vigoroso, pero esaki ta bolbe sak 

bai den e urizjan di moralisashon. 


48 Cuba ta nòmber di un bario na Kòrsou. 


203 


Ta dos poema so tin ku ami ta haña ta bal la pena, esta *... bai”, ku 

ta último poema di promé parti, i “Politika”, promé poema di di dos 

parti. Si Eric a tuma e dosnan akí so pa e konmemorá 30 di mei [1969] 

i tira sobrá den kos di sushi, su mensahe lo a sali mas fuerte.” 
Obra di Yerba Seku apénas por resistí prueba di krítika, maske hende por a apresiá 
sí su kompromiso sosial. Jules Marchena por ehémpel den e reseña di Cuba di 
Yerba Seku a terminá — di forma un tiki komplasiente — asin'aki: “[...] ta bon pa nos 
haña mihó idea di e situashon di klase obrero riba nos islanan’ (A, 19.V111.1978). 
Habibe tambe a papia ku atmirashon tokante e kolekshon di poesia ei: “Su stém ta 
zona kaluroso for di mondongo di pueblo” (Skol y Komunidat, volúmen 7 [1976], 
nr. 9). Yerba Seku ta mustra den un pòrtrèt ku el a pinta di su mes ku ‘despues di 30 
di mei 1969, mi a bira e Yerba Seku kla pa lucha, embebí di antianisashon, ku 
rèspèt pa su propio idioma, papiamentu. Tabata un manifestashon di konsenshi 
kultural, ku kua mi a skohe pa mi propio pueblo, pa yud’é libra su kurpa di e 
frustrashonnan ku e klase opresor a pak e kuné durante tantu siglo.” (BN, 9.X11.1989) 
Tur esei su krítikonan lo por a aseptá, en kambio no e manera arogante ku kua e ta 
terminá su pòrtrèt. 

‘Sin ke broma mi por bisa, ku na Kòrsou no tin ningun poeta ku a skibi 

mas O ku a presentá mas ku ami. E famoso Pierre Lauffer nò. Tampoko 

e tambe famoso Elis Juliana. Nan tur dos huntu no a skibi ni sikiera dies 

poema rítmiko. Yerba Seku a skibi entretanto mas di sinkushen.” 
Mayoria di e sinkushen “poemanan rítmiko” ei no a sali publiká i, si tene kuenta ku 
e reakshonnan di Carel de Haseth (den A, 27.1.1990) i Henry Habibe (BN, 5.11.1990 
i A, 3.11.1990) riba e deklarashonnan akí, Yerba Seku por bien dobla warda nan den 
lachi. De Haseth a kibra e esfuersonan di Yerba Seku na werki. 

“Pa loke ta ritmo di un poema nos por referí na loke Pierre Lauffer ta 

bisa den su Arte di palabra [1973: 45/6]. Ei e ta hasi distinshon entre 

tres aspekto di ritmo: tempu (variashon entre purá i pokopoko), melodia 

(haltu versus abou) i intensidat (fuerte o débil). Serka Yerba Seku nos ta 

sinti falta di tur matis: [...] Tantu Juliana komo Lauffer ta hasi uso di 

manera ingenioso di e posibilidatnan pa varia ritmo den nan poema, 

tantu pa loke ta tempu, melodia i intensidat. [...] Serka Yerba Seku en 

kambio no tin muchu mas ku un rima fòrsá i sumamente simpel, sin 

ningun klase di matisashon. Si ripití e rima ei ku basta frekuensha manera 

ta e kaso den por ehémpel “O, Kayena” [di e kolekshon di Yerba Seku: 

Buket krioyo (1989)], kaminda e outor tin kurashi di usa 

konsekutivamente komo palabra pa rima: kayena (2x)/ yena/ pena/ bena/ 

kayena (2x)/ kadena/ pena/ kayena, e ora ei presisamente e asina yamá 

“ritmo” akí ta pone e akto di skucha o lesa un poema asina, bira un 

martirio [...]? 
Habibe ta suprayá e opinion ku Yerba Seku no por kompar'é den ningun sentido ku 
Juliana i Lauffer, ni pa loke ta dominio di e profeshon di poeta komo tal, ni pa loke 
ta kontenido di su obra poétiko. “Komo e “mensahe” [di su poemanan] ta toka mas 

bien un problema politiko, sosial o ekonómiko, su komposishonnan ta bira [konse- 
kuentemente] mas bien polítika rimá i no poema ku balor realmente poétiko.’ 
Manera nos a indiká anteriormente, no muchu tempu despues di e reproche akí 
Richard Hooi a drenta un fase nobo di su bida. Esaki a keda ratifiká ku un eksámen 
doktoral den Lingwístika ku el a pasa ku éksito na Universidat Katóliko di Brabant. 


Rekonosementu, libertat i prestigio (II) 


Yerba Seku no ta e úniko outor ku ta skibi obra na papiamentu i ku mester a hasi 
esfuerso konsiderabel pa optené sierto rekonosementu pa su obra literario na servisio 
di liberashon di pueblo. Den un entrevista ku Amigoe, Guillermo — Rosario mes ta 
indiká kiko ta distinguié di algun otro outor. 

“Mi ta un outor di pueblo. Un outor pa i [salí] di pueblo. Den mi prosa i 

mi artíkulonan mi ta asumí konsientemente un posishon fuerte, pero 

komprendémi bon, no solamente kontra hende blanku. Ora un hende 

aki ta floho, mi ta menshoná esei. I mi sa ku hopi hende no ta gusta ora 

bo bisa e kos manera e ta. Mayoria di otro outornan riba e isla akí mi no 

ta mira ku nan ta hasi esaki fásilmente. Eseinan no ta outor di pueblo. 

Boelie van Leeuwen nò ... Esei nunka no a hasi su máksimo esfuerso pa 

alkansá pueblo. Elis Juliana, sí, awor sí, ma ántes nò. Klaro ku Willem 

Kroon si. [...] Pero Boelie van Leeuwen i Tip Marugg ta riba 

henteramente un otro frekuensha, na totalmente un otro kanal. Mi tin e 

konvikshon fuerte ku nan no ta tantu interesá den loke ta biba den 

pueblo.” (4, 4.X.1986) 
Promé esfuersonan di Guillermo Rosario pa subi tereno literario komo “eskritor di 
pueblo” na papiamentu ta data di tempu di segunda guera mundial (tokante kua por 
lesa na kapitulo IV). Rosario, huntu ku entre otro Amador Nita i Edward de Jongh, 
ta responsabel pa oumento di novelanan na papiamentu, kuentanan largu den kua 
nan a pinta bida di tur dia di pueblo antiano. Loke tabata sentral den e novelanan 
akí tabata enredonan amoroso i e violensha ku ta kompañá esakinan, pero Rosario 
no a vasilá na trata algun tema ku den su bista tabata eksigí “un posishon fuerte”: 
espesialmente diskriminashon i negligensha den sentido sosio-ekonómiko di e grupo 
di poblashon di orígen afro-antiano. E tiki eksposishon ku sierto ekspreshon sosio- 
kultural manera tambú i un héroe manera Tula, lider di e lantamentu di katibu na 
1795, a haña tambe tabatin su atenshon. Rosario tabata radikalisá. Su novelanan a 
krese bira tekstonan largu manera novela. “Mi tin un kaha yen di manuskrito kla pa 
bai imprenta,” e outor ta suspirá den un kòmbersashon ku Nel Casimiri, ‘pero esei 
no ta logra.” (A, 26.X.1991) Un nò formulá eksplisitamente lo violá límite di e 
kodifikashon sosial vigente; p'esei ta buska otro kaminda di kana. Rosario ta konta 
su eksperensianan: “Tin un komishon [instituí pa un instansia ku en prinsipio lo ke 
supsidiá] yen di hende di alto kopete ku título dilanti nan nòmber i e komishon ei a 
bai ku dos manuskrito di mi pa korihi. Nan tin e manuskritonan ei mas di seis luna 
kaba i ainda nan no ta kla.’ 

Ta parse ku su novela E rais ku no ke muri di 1969 sí a pasa e drempi ku ta 
kondusí na e santuario literario un ratu. E novela akí ta pone bida di e figura históriko 
di Tula sentral. Rosario ta mustra Tula — den e novela e yama Kato — for di tempu 
ku e tin diestres aña, ora e ta mira un grupo di doño di katibu, blanku, mata su tata 
den su pueblo natal na Afrika, te na momentu ku nan ta koh'é prezu i ta kita su 
kabes afó despues di e lantamentu di 1795. Riba petishon di Fundashon pa literatura 
antiano i folklor — den kua tabatin un kantidat di representante prominente di 
komunidat kurasoleño — a publiká e teksto di Rosario ku sosten finansiero di Sticusa. 
Esaki a tuma lugá na De Bezige Bijna Amsterdam, ku a katalogá algun obra antiano 
den un seri spesial: de Cadushireeks. Sin embargo, e seri akí finalmente no a yega 
mas leu ku In de straten van Tepalka (1967) di Tip Marugg i Echa cuenta (1970) di 
Elis Juliana i e novela di Rosario. E rais ku no ke muri a sali den un kantidat 
eksepshonalmente haltu di 3000 ehemplar (4, 26.X.1986). A batisá e buki di e 
forma “tradishonal”. “Señora May Henriquez, ku a hasi papel di yaya, a mustra e 
hendenan presente e buki. Madrina, señora Sonia Garmers, i padrino, señor Echi 
Jesurun, a resa kredo na nómber di outor di e buki. Tabatin tambe e karchi tradishonal 
ku depchi komo rekuerdo di e boutiso [...]” (A, 6.1.1970). Na nòmber di minister a 
ekspresá e deseo pa e buki ‘penetrá manera un rais den kasnan di famia i pa e bona 
mas i mas.” 

E krítiko literario ku a studia e buki minusiosamente, tabata ménos entusiasmá 
ku e obra akí. Kompletamente di akuerdo ku metanan di e revista Watapana a dediká 
atenshon na Rosario su novela, ku dos reseña, unu di Habibe i unu di Pedro R. 
Velásquez (den volúmen II, 1970, nr. 7). Velásquez no por a hasi mas ku yega na e 
konklushon ku nada lo no tabata kapas na logra kompensá “e defisiensianan esensial 
di e novela”. “Kato ta keda un personahe inkompleto, hopi esena interesante ta sin 
stansha, profundidat sikológiko di e personahenan ta insufisiente.” A resultá ku 
Habibe tampoko no tabatin un opinion distinto. 

“E poko biahanan ku ta papia di e ideanan revolushonario di Tula no ta 

relevante i ademas nan no ta nada kompará ku e, proporshonalmente, 

tantu páginanan yen di asuntu ku no ta al kaso. E outor ta suma datonan 

históriko di un pasado di Kòrsou, pero nos no ta “sinti” ambiente di e 

tempu ei. E ta limit'é na menshon di añanan i ta pinta sierto relashonnan 

sosial entre blanku i neger, ku mayoria di biaha ta biológiko. E análisis 

sikológiko di su figuranan no ta resaltá sufisientemente.” 
Di otro banda, den bista di Habibe tabata di elogiá ku e outor a tribi di hasi un 
esfuerso pa skibi un novela sosio-kulturalmente “komprometi”: "E rais ku no ke 
muri kisas por a laga di tin éksito komo novela, pero ta un mérito di e outor, ku e ta 
purba haña un kontesta riba e pregunta: ken mi ta?” E destinu akí realmente a 
karakterisá henter Rosario su karera komo outor. Ta alab'é pa su dedikashon i 
esfuerso komo tal o pa su kapasidatnan potensial i no pa e resultado final riba papel. 
Jossy Mansur ta konfirmá esaki den su reseña di Rosario su novela Angel Pretu, di 
1974: 

“E ‘pakikonan’ [di e akshonnan] no ta wordu suministra pa e outor y e 

ta laga e lektornan mes busca e motivonan di cada acción. [...] E 

momentonan di verdadero emoción, di episodionan bon definí ta bai 
perdí den e pantano di incidentenan sin importancia, y esaki ta un 
verdadero lástima, pasobra e outor tin e capacidad necesario pa sostené 
[kualidat] nan di prinsipio te fin di e obra.’ (A, 22.V111.1975) 
Algun biaha krítikonan di Rosario a bai un paso mas aleu i nan a neng’é e konfiansa 
ei, manera tabata e kaso ku Elis Juliana refiriendo na publikashon di e novela di 
Rosario M' a bolbe mi dushi: “E buki akí ta e vupá di mas grandi ku hamas Guillermo 
por a kometé den su bida. Ta duelmi ku mi no a haña e [manuskrito] mira pa mi por 
a duna komentario. E no ta pensa mas. E ta skibi manera sinkuenta aña pasá hende 
tabata skibi. Bruhá, slòns, sin profundidat, sin nifikashon, i ademas e ta bruha un 
kantidat di asuntu. Segun mi e porkeria di mas grandi ku e por a traha den su bida ta 
e buki aki.” (A, 26.1.1974). 

“Mi tabata ker a publiká E rais ku no ke muri tambe na hulandes i mi tabatin un 
editor kaba,” asina Rosario a konfia Nel Casimiri den e kòmbersashon pa Amigoe. 
“Mi yu muhé ya a kuminsá ku e tradukshon, ora notisia a drenta ku nos por a keda 
ku e plaka ku nan a paga kaba, pero ku publikashon di e buki lo no sigui, pasobra 
últimamente a skibi kaba asina tantu riba Afrika.’ Di parti di Hulanda sigur nan a 
pensa riba un tradukshon, pero — asina un informante ta duna di konosé — un traduk- 
shon nunka lo no tabata publikabel na Hulanda: e teksto lo mester a pasa pa un 
‘revishon’ total. Den situashonnan similar di rechaso, tambe serka editorialnan hulan- 
des i instansianan dunadó di supsidio, un kodifikashon sosial kortes ta drenta na 
vigor. 

Sigur no ta falta apresio pa esfuersonan ku Rosario a hasi pa el a presta riba 
tereno literario. Komo “outor papiamentu di novelanan sosio-realista ku un suptono 
radikal, ku tin biaha ta krese bira un supertono’ — manera Encyclopedie van de 
Nederlandse Antillen (1985) ta skibi den término mashá prudente — Rosario a risibi 
un premio di Sticusa na 1976. Intenshon di e premio, Hfl. 3000,-, tabata pa e outor 
ta [durante sierto tempu] liber pa e por dedik'é na su obra literario o pa finansiá 
publikashon di su obra”. Ta bisto ku pa e outor apresio pa su esfuerso i su kompromiso 
ta haña un importante balor agregá na momentu ku e haña permiso pa hasi un 
bishita na Su Mahestat Lareina. 

“Den sala di Guillermo Rosario su kas na Santa Helena tin banda di e 
diploma den leshi di su presidensia di komishon di himno di Kòrsou, un 
bunita pòrtrèt grandi di Guillermo Rosario mes ku reina Beatrix kologá. 
Lareina a risibié den palasio Noordeinde na Den Haag. “Mi a haña un 
oudiensia di dies minüt ku a bira kasi tres kuartu di ora. Ora mi a yega 
pafó di e palasio i e personanan na warda a kuadra pa saludámi, m'a 
pensa: “Bo ta mira Geinchi [= Guillermo], bo ta mira kon leu un hende 
por yega sin plaka, sin poder? Ta mi skibimentu a hibami asina leu!” 
(A, 26.X.1991) 
Aki nos ta mira un kampo di tenshon — o kisas un forma di skisofrenia — ku ta 
karakterisá hopi hende den komunidat di e islanan A.B.C. despues di 30 di mei 
1969: símbolo di e dominio kolonial ta sirbi na mes momento komo símbolo di un 
punto di referensia firme pa rekonosementu. 

Karera di Edward de Jongh ta karakterisá den no menor grado pa deseo di 
rekonosementu, mas en partikular di parti di un públiko di abla hulandes. Despues 
ku el a haña sierto fama ku su novela i poemanan na papiamentu, De Jongh a dedik’é 
den grado semper kresiente na skibimentu na hulandes, ku ta su lenga materno, 
kontrario na loke ta e kaso ku mayoria di outor ku ta skibi na papiamentu. 

“Ku mi tekstonan na hulandes mi no tabata sintimi asina lihé satisfecho 

manera tabata e kaso ku mi tekstonan na papiamentu. E eksigensianan 

ku mi mes tabata pone tabata kisas tambe mas haltu, miéntras e 

eksigensianan ku lesadónan di teksto hulandes tabata pone pa tekstonan 

hulandes tabata i ta parsemi mayor. Mi a bai profundisá den lenga 

hulandes manera hamas mi a hasi te na e momentu ei, mi a sigui gran 

kantidat di diferente kurso, ku e fin di oumentá mi konosementu i mi 

abilidatnan. Mi tábata haña i mi ta haña te ainda ku mi tekstonan na 

hulandes — [prinsipalmente De boog (1980) i De steeg (1976)] — mester 

ta publiká na Hulanda, komo un sorto di garantia pa kalidat i 

prinsipalmente tambe pa alkansá [mas] lesadó.” (Broek 1992/3: 82) 
Den sentido bastante limitá a asigná na De Jongh su obra na hulandes e kalidat ku 
e tabata aspirá, pero su obra na papiamentu no a produsí e apresio literario krítiko 
ku e outor a spera di esaki. Meskos ku Rosario, De Jongh tambe a dedik’é na 
skibimentu di obra na prosa di durashon relativamente largu, miéntras e tabata buska 
afinidat ku loke tabata sosodé den pueblo. “Semper mi a haña, ku bo por skibi kos 
mas interesante tokante e hòmber chikí ku por ehèmpel tokante reinan, tokante 
hendenan di un posishon mas haltu, prínsipenan etc. Esei ta a lo ménos loke ami ta 
haña. E bida ‘mas haltu’ ta asina artifisial, hende pober tin un bida mas natural mi 
ta haña. Nan ta tambe [mas espontáneo].” asina De Jongh ta defendé su preferensia 
den un entrevista ku Hanny Lim pa Beurs- en Nieuwsberichten (8.IX.1976). E tabatin 
mas éksito ku deskripshon di e supuesto spontaneidat, si konsiderá ku entretantu a 
bende 7000 ehemplar di su ‘novela’ kòrtiku E dia di mas históriko. E teksto ta tur 
na pòrtrèt di e susesonan di dia 30 di mei 1969, na prinsipio predominantemente 
mirá ku wowo di Boy Kalino, un mucha hòmber di diesocho aña. Segun e susesonan 
ta desaroyá, e “novela” ta baha kada bes mas bira un dokumental estilo di pamfleta 
ku un vishon kla riba ‘background’ polítiko, sosial i ekonómiko. Komo konsekuensia 
di esei krítika tabata tambe ménos halagador ku sifranan di benta di e buki ta sugerí. 
Enrique Muller a dediká na di tres edishon di E dia di mas históriko un artíkulo di 
henter un página den Amigoe (13.VIL1979) i a opiná: 

“E idea di e outor di trese un reportahe huntu ku un istoria novelá no ta 

parse nos tantu fantástiko. E kantidat di dato riba e susesonan di 30 di 

mei ta pone ku e istoria di Boy Kalino ta bai pèrdí den e totalidat. [...] 

No ta presentá Boy na e lektor di un manera konsistente i ku profundidat, 

e ta keda un figura superfisial di aktonan kontradiktorio. [...] Tumando 

na kuenta tur trámite ku ta nesesario pa imprimí un buki, por bisa ku ta 

den un tempu sumamente kòrtiku e outor a skibi su buki. Esei sigur no 

a kontribuí pa e total bira algu bon balansá.” 

No a keda Muller nada mas ku di kaba ku e formulashon eufemístiko, den kua e ta 
konstatá ku E dia di mas históriko komo novela tabata “di poko kalidat’. 

Tin un kantidat di outor di “novela” na kende nan no a konsedé ni sikiera e 
kalidat limitá ei. Obra di un Wilfrido Ortega, un S. Plantijn o un P.A. Mamber 
mester konformá sin rekonosementu di parti di e kampo literario. I den kaso ku 
tabatin atenshon pa e obranan akí, antó a resultá ku esaki no tabata na fabor di nan 
respektivo outornan. Walter Palm a riska di kalifiká e novela Minerva di Mamber: 
“[...] un historia ku tin komo ingrediente prinsipal: vupá, klishé, frase slóns i un mal 
narador” (A, 10.111.1979). 


Muhé, unda b’a keda? 


Inougurashon di di tres International Caribbean Women Writers Conference, dia 
27 di yüli 1992 na Willemstad, tabata na enkargo di promé minister di Antia di e 
tempu ei, Maria Liberia-Peters. Den su diskurso el a tuma komo punto di salida un 
poema di Gladys do Rego, “Muhé, unda b’a keda” (di 1984), den kua e outor ta hasi 
e pregunta kiko bon mirá a keda registrá di e papel di ‘hende muhé” den historia 
insular. 

“M'a buskabu/ den memoria di mi pueblo/ grabá pa mannan blanku/ ku 

lèter pretu/ riba papel. [...] M'a buskabu/ [ ...]/ Te ora m'a bin 

kompronde.” 
E promé minister a ekspresá su desepshon ku e kontesta implísito ta invoká, pero el 
a enfatisá seguidamente ku, “as the question just asked suggests, much is still to be 
done, [nevertheless,] important is the fact that we, women from the Caribbean have 
not been voiceless and are not voiceless. [...] We don't need to create from out of 
the blue, voices to phrase our feelings, thoughts, frustrations, critique, passions, 
ideas and ideals. We have done so throughout history [...].? Esaki sin duda ta korekto. 
Na gran medida ta hende muhé a duna forma na i a sigui ku tradishonnan ku nan a 
pasa di un boka pa otro, di generashon pa generashon. Aki por pensa, entre otro, 
riba tambú, ku promé ku di dos guera mundial ta predominantemente hende muhé 
tabata kanta. Sin e figura di yaya, traspaso di e herensia kultural afro-antiano — 
entre kua kuentanan di Nanzi — pa e élite blanku ta inkonsebibel. E figura espesial 
akí tabatin ku kuida yu di otro hende. E tabata pasa dia i nochi ku e mucha(nan) ku 
tabata kresiendo i di tal forma e por tabatin ku nan un laso afektivo mas fuerte ku 
nan tabatin ku nan propio mama. Pero en realidat tin mashá poko “ku mannan blanku 
a graba ku lèter pretu’ tokante e grupo afro-antiano. Ta awor numa den último 
dékadanan apresio pa e tradishon akí pokopoko pero sigur ta oumentando (ku ta 
loke a trata na kapitulo III). Awor, ku dedikashon mas o ménos profeshonal, mannan 
pretu ta registrá e tradishonnan ei ku léter blanku (riba un pantaya skur di computer). 

Papel di muhénan den tradishon oral, pero tambe en general den istoria 1 en 

partikular den presente, a bira tópiko di atenshon spesial bou di influensha fuerte di 
feminismo oksidental. Den kurso di añanan setenta e filosofia feminista multifasétiko 

a yega Kòrsou ku regreso na nan isla natal di e studiantenan femenino ku a kaba di 
studia. Gladys do Rego tambe tabata pertenesé na e grupo akí. Huntu ku otro 
muhénan el a funda na 1975 Union Muhé Antiano. Meta di e asosiashon (manera ta 
stipulá den estatutonan di 29 di yiini 1984) ta ilustrá e punto di bista ku no ke mira 
“emansipashon” di hende muhé lós for di “un partisipashon aktivo di hende muhé 
pa libra komunidat antiano di tur forma di diskriminashon”. Mayor kontraste den 
komunidat sigur no tabata, na opinion di UMA, esun entre ‘muhé’ i ‘hòmber’. E 
kontrinkante mas poderoso riba kaminda pa liberashon tabata imperialismo 
(kolonialismo bieu den un forma nobo) i e kapitalismo, ku tabata eksistí danki na 
opreshon di ‘terser mundu”. Den un entrevista ekstenso ku e revista hulandes Katijf 
(volúmen nr. 2, 1982, nr. 8) Do Rego a splika su ideanan. 

“P'ami, i esei ta tambe punto di bista di UMA, emansipashon di hende 

muhé ta un parti esensial di emansipashon di komunidat antiano. Di un 

manera diferente i tambe den vários gradashon, kada grupo di interes, 

kada segmento di nos sosiedat lo mester libr’é di henter e struktura 

opresor. Esei ta konta pues tantu pa muhé komo pa hóben i pa e diferente 

klasenan, pero tambe pa gruponan nashonal minoritario (nan tambe nos 

tin na Antia), nan tambe konosé tur sorto di forma di diskriminashon. 

Tur e formanan akí huntu ta forma e totalidat di opreshon den sosiedat. 

[...] Pa e masa, ta hòmber ta efektivamente personifikashon konkreto di 

opreshon. Pero hómber no ta esensialmente kousa di opreshon di hende 

muhé. Ta e sistema ta hasi ku e ta asina i p'esei nos ta purba splika 

muhénan, ku nan tambe mester kuminsá na edukashon di nan yu hómber. 

[...] Mi tin difikultat ku e muhénan ku semper bai ta bini ku e mesun 

historia esta ku tur hómber ta, eh, un sèt di sinbèrgwensa!” 
Ku e pensamentu akí UMA a uni ku hóbennan ku tabata deseá kambio struktural den 
“strukturanan” ekonómiko, politiko, sosial i kultural. E miembronan tabata traha tambe 
na promé lugá na “konsientisashon” di e strukturanan di opreshon i partikularmente, 
pero no eksklusivamente, na esunnan di kua muhénan tabata víktima. Basta lihé despues 
di nan fundashon a aparesé promé edishon di nan revista, Bosero, na 1977, ku te na 
aña 1984 a sali ku gran regularidat i den un tirada haltu, ku tabata varia entre dos i tres 
mil pa kada edishon. Ademas tabata sali tambe foyeto i, na promé mitar di añanan 
ochenta, tambe algun biaha un Agenda di hende muhé. UMA a desplegá un kantidat 
impreshonante di aktividat pa informá muhé (i hómber): tayer, un simposio 
internashonal tokante “muhé i seksualidat’, programa na radio i televishon, seri di 
slides, marshe di informashon i eksposishon, selebrashon di dia di hende muhé (8 di 
mart 1977 pa promé biaha), marcha di flambeu i otro formanan di protesta kontra e 
hopi maneranan ku muhé tabata bira víktima di violensia (25 di november)”. 


22 Durante algun tempu despues di 1984 UMA a konsentrá riba uso di un otro medio: radio, ku e 


programa bati bleki. Den un fase posterior a reina un silensio rondó di aktividat di muhénan di 
UMA. Kada un di e muhénan di promé ora a haña un kanal profeshonal pa nan aktividat, miéntras 
Ku no a bini impulso nobo di muhénan hóben. Pokopoko aktividat similar na esunnan di UMA a 
kuminsá haña kontenido a traves di institutonan finansiá pa gobiérnu, manera Sede di Dama i Sede 
di Papiamenu (e aktual Instituto Nashonal di Idioma). 

Bosero a dediká atenshon na mashá hopi tópiko, miéntras papel di hende muhé 
semper tabata sentral: alimentashon salú, seksualidat, trabou di hende muhé, merkado 
laboral, desempleo, divorsio, tópikonan históriko (entre kua katibu muhé), inde- 
pendensia polítiko, edukashon di mucha, enseñansa etc. Den práktikamente kada 
edishon tabata inkorporá poesia. Ku no ta hende muhé so tabata skibi e poesia akí 
ya no mester kousa asombro. Algun di e outornan ku nos a topa kaba, ku tabata 
boga pa kambio, a haña akohida pa nan obra poétiko den Bosero: Yerba Seku, Eric 
La Croes, Siegfried Silvanie, Mario Dijkhoff, Frank Booi i Gibi Bacilio. Di e forma 
akí entre otro redakshon di Bosero tabata enfatisá e karakter komun di nan lucha. 
Asina e revista a bin krea lugá tambe pa Hubert Wanga, ku a demostrá ku e ta 
muchu ménos kombativo ku Yerba Seku cum suis. Promé ku Hubert Wanga a debutá 
ku su kolekshon Sin maskarada (1982), Bosero a duna espasio na algun di su poema- 
nan tierno, ku awendia nos lo a yama “poema ku empatia i rèspèt pa hende muhé’, 
entre nan, “Ta ki mi por duna’ i “Machi di briyèchi’. Tur dos poema ta di 1982 1 ta 
mustra atmirashon kla di un hòmber, — “e” hende hòmber — pa respektivamente e 
mama i e machi bendedó di briyéchi. 

Sin embargo, bou di patrosinio di e UMA kombativo no a surgi literatura na 
gran eskala ku hende muhé a skibi. Aunke sigur a hasi esfuerso pa logra esaki. Den 
e tayernan ku UMA a organisá tabata animá i guia hende muhénan pa nan ekspresá 
nan sintimentunan den poesia. Sigur esaki a duna sierto resultado — nos ta haña ku 
pa korto tempu Lydia Marchena a pisa e berea di poesia di lucha — pero no a publiká 
ningun obra. Esfuersonan pa duna impulso nobo na literatura na papiamentu pa 
mucha sí a duna poko mas resultado. Pokopoko pero sigur Maria Diwan a profilá 
ku algun publikashon pa mucha i finalmente — ma e ora ei aktividatnan di UMA ya 
a terminá — ku un kolekshon di poesia, Suspiro, 1989. Den último publikashon di 
Bosero (volúmen 8, 1984, nr. 1) a sali un poema mas di Imelda C. Valerianus. Den 
e kaso akí a pidi atenshon pa un outora, kende partikularmente despues di publiká 
su promé kolekshon, Mi pensamentu (1985), a kosechá atmirashon ku a intensivá e 
filosofia di di-nos-e-ta i a la bes, komo ta trata di un hende muhé, a matisá i intensifiká 
e filosofia en kuestion. Aki desaroyonan internashonal riba tereno di estudionan ku 
a hasi tokante hende muhé i Black Studies na Europa i na Estádos Unidos 
indudablemente a hunga un ròl. 

A matisá e suposishon ku hòmber i muhé tur dos ta viktima di mesun sistema 
di opreshon. E idea por ta korekto riba su mes, pero e no ta tene kuenta ku e echo ku 
muhénan “komo muhé’ ainda ta pasa pa un propio forma spesifiko di diskriminashon 
i komo konsekuensha di esaki nan tin un propio mundu di protesta i un propio 
mundu di eksperensia. Bon mirá ta trata akí di un “peso” tripel. Ta tene nan abou 
debi na e echo ku nan ta pretu o di koló, ku nan ta pertenesé na klase trahadó di e 
mundu eksplotá, no-oksidental, i ku nan ta muhé"”. Identifikashon di e mundu propio 
aki di protesta pasivo, pero espesialmente e mundu di propio eksperensianan en 


50 Ta mashá resientemente a bini aserka un dimenshon i opreshon: e muhé pretu di terser mundu 
komo lesbiana. Den esaki ta notabel influensha fuerte di desaroyonan internashonal. 

general den último dies añanan por a konta ku sosten di gobiérnu. Partikularmente 
Sede di Papiamentu (bou di koordinashon di Joceline Clemencia) i Sede di Dama a 
dediká nan na sostené hende muhé. 

Riba tereno literario esfuersonan di poetisanan manera Imelda Valerianus, Maria 
Diwan, Adriana Kleinmoedig-Eustatia, Nydia Arvelo, e poeta Ali Inesia i e poetisa- 
nan ku mester publiká nan promé kolekshon ainda manera Flia Isenia i Gerda Gosepa, 
por konta ku sosten. Den un kòmbersashon ku Ithel Brute tabatin ku Maria Diwan 
pa Amigoe (19.X11.1989) tin mas detaye di e arte poétiko en kuestion. Karakterístika 
di poesia di Diwan ta kuadra ku esun di e muhénan menshoná. 

‘Kalidat poétiko di e poemanan di Maria Diwan no ta asina haltu. Bon 
mirá metáfora tin un funshon supordiná den su poesia. Hopi kos e ta 
ekspresá di un forma mashá direkto. [Maria Diwan:] “Konsientemente 
mi a usa idioma simpel den mi poemanan, pasobra mi ke alkansá 
presisamente e hendenan ku tin difikultat ku poesia mashá kompliká. 
Komo nan no por komprendé e poemanan difísil ei, nan ta pèrdè interes 
pa poesia. [...] No tabata mi intenshon pa pone mundu literario di Kòrsou 
keda asombrá ku mi poemanan, den sentido di: esta bunita palabra 
poétiko e ta usa. Mi tabata ke alkansá ku mi poesia e hòmber i e muhé 
simpel, logra pa nan komprondé e mensahe na un manera trankil i relahá. 
Prueba es ku ta pa pueblo mi ta skibi.”” 
Poesia komo si fuera ta un kòmbersashon ku “pueblo”, semper di struktura i lenguahe 
simpel, esensialmente kontemplativo den tur trankilidat ku de bes en kuando un 
suspiro emoshonal, un keho òf un skual formal. 

Di parti di gobièrnu e eskritoranan aki ta bini dilanti komo representativo pa e 
literatura aktual ku muhénan afro-kurasoleño ta skibi. Durante di sinku Internatio- 
nale Feministische Boekenbeurs na Hulanda, 1992, e siguiente personanan a 
representá Kòrsou: Maria Diwan, Imelda Valerianus, Nydia Arvelo i Gerda Gosepa. 
E dos último poetisanan akí, asistí pa Fridi Martina, ademas a brinda bishitantenan 
di Frankfurter Buchmesse, na 1994, un aktuashon. (Tradukshon na aleman di De 
morgen loeit weer aan di Marugg, ku a kaba di sali e tempu ei no a risibí mérito 
“representativo” di parti di Antia). Joceline Clemencia, kende a koordiná tur e dos 
presentashonnan akí, a trese reakshonnan entusiasmá Kòrsou tokante e deklamashon 
na Hulanda i a presentá esakinan na prensa lokal, ku a skibi: 

“[Algun] reakshon di kritikonan: Carine Gartman di Suesia: “Boso tabata 
formidabel, esaki ta algu diferente, na lugá di djis sinta skucha.” Un 
Olive, tur emoshoná di Liverpool, Inglatera: “Mi wowo a yena ku awa. 
Boso ta papia idioma kla ku hinter boso kurpa: loud and clear.” Un otro 
outor di Inglatera: “Mi ta invitá boso pa bishitá mi pais ku boso obra 
maestro; tur karchi di entrada lo kaba.” (A, 17.V11.1992) 
Den prensa na patria mama a reina un silensio i ainda no por a kumpli ku e invitashon 
menshoná. 

Gobièrnu di Boneiru, partikularmente di parti di Servisio insular di Kultura i hopi 
biaha den kooperashon ku Sentro Kultural di Boneiru, a desplegá esfuersonan similar. 
Di tal forma a krea e posibilidat pa esfuersonan poétiko di muhénan manera Cecilia 
Everts i Ana Thodé por a sali publiká den tomonan modesto i evitá — asina parse ku 
lo mester konkluí — ku lo a neglishá parti di kultura di e isla. Den un introdukshon 
na okashon di boutiso di Flor di hubentud di Thodé, hefe di Servisio di Kultura, 
Frans Booi, a kòrta bientu di tur krítiko, entre kendenan Elis Juliana. 
‘Ana Thodé a skirbi un obra Boneriano y ora bo lesa su texto, e ta 
lagabo den un contacto cu e mundo-narador sin cu e mundu-literario di 
scritura-lesá ta tuma un lugar dominante. E letranan skirbi ta keda 
segundario na e contenido y su meta, cu ta pronuncia un estilo folklóriko 
y mágico. Idioma di e obra Flor di hubentud por wordu critica pa esnan 
cu ta laga reglanan di literatura bira muchu mas importante cu e libertad 
folklórico unda ta laga gran espacio di tolerancia pa imperfection cu 
netamente ta necesario pa mantene e ambiente di un estilo rústico.” (A, 
4.1V.1981) 
No a sigui ningun krítika ni reseña. 


Kreolisashon: un kuadro multikoló 


Aunke pa hopi outor mas hóben e idea di kreolisashon a para bira eksklusivamente 
e filosofia di di-nos-e-ta i e idealnan di awor-nos-ta-manda, sigur no a falta matisa- 
shon, problematisashon i krítika habrí. Ku ‘realidat i entusiasmo tabata stroba otro’, 
manera Domacassé a remarká, tin di atribuí tambe na e echo ei. Poblashon di e 
islanan A.B.C. — inklusive parti di su outornan i en partikular e kapanan mas altu — 
no a bai en masse tras di e idealnan di un kambio revolushonario. Ademas no ta tur 
hende tabata sinti nan yamá pa dediká henter nan bida na sirbi un kambio struktural. 

Matisashon i problematisashon di e idea di di-nos-e-ta i e idealnan di awor- 
nos-ta-manda no tabata impliká, ku sin mas e pensamentu mas bieu di kreolisashon 
a keda defendé. Pero no a deskartá tampoko sin mas e suposishon riba su mes di ta 
biba den un komunidat “kreolis4”. Mester a desenmaskará e formanan di eksplotashon 
den e relashonnan entre e diferente gruponan sosio-ekonómiko i étniko i esei 
efektivamente a sosodé. Esaki pa definishon no a ekskluí e fe den un dependensia i 
influensha mutuo mas ekilibrá. Den e idea di kreolisashon tambe mester a i por a 
trese kambio. Den literatura sin mas no por a hasi kaso omiso di e gruponan blanku 
i di koló kla — maske kon chikitu na proporshon nan ta — i dediká atenshon eksklu- 
sivamente na e grupo di poblashon afro-antiano. Manera a opservá anteriormente, 
un defensa demasiado eksplísito di presensia di hende ‘blanku’ den e komunidat 
kreolisá semper bai a kore i ta kore e riesgo kontinuo di haña e krítika di ta un akto 
kontra pueblo. No opstante, diferente outor kurasoleño a haña formanan diverso pa 
presentá e pensamentu di un kreolisashon ketu bai den desaroyo. Nos ta pensa den 

e kaso akí espesialmente riba Pierre Lauffer, Heske Levisson, Cola Debrot, Carel 
de Haseth i Elis Juliana, miéntras mayoria di e outornan di background arubano 
tabata deseá un otro kontenido di loke ta e di-nos-e-ta kurasoleño. 


Despues di Frank Martinus Arion su defensa pa e orientashon eksklusivo riba “e 
kasitanan di katibu aya bou ayá den sabana” den promé edishon di Ruku, Lauffer a 
oponé ekplísitamente e atenshon (literario) limitá akí. Lauffer, ku tur tempu a tuma 
e posishon di defensor di e pensamentu di kreolisashon, a skohe e kolumna ku e 
tabatin na su enkargo bou di e seudónimo Ben Balente den La Cruz komo su base di 
atake. Den su propio obra literario sigur semper Lauffer a demostrá eksplisitamente 
di ta un ferviente atmirador di tur loke ta afro-antiano. E no tabata duda den e rikesa 
ku mundu afro-antiano ta tesorá. Banda di 1970 ta surgi entre su propio kuentanan 
kòrtiku tambe teksto ku di forma mas direkto tabata trata e tenshonnan alimentá pa 
diferenshanan di koló, manera den “Petra su kas’ i mas ainda den “Yu pretu’ (for di 
Kwenta pa kaminda, 1969). Sin embargo, esaki di ningun forma no tabata enserá 
ku ta den etnisidat pretu e komunidat di islanan A.B.C. tabata mustra su úniko kara, 
esun mas eksklusivo i mas outéntiko. Den su artíkulo “Kwadro na multi-koló”, La 
Cruz, 25.1X.1969, Lauffer ta mustra riba e komposishon multifasétiko di komunidat 
kurasoleño i riba e lasonan diverso entre e diferente gruponan étniko. 

“Tuma nota con e Polako, e Arabir, Hindustani, Venezolanu, Colombianu, 

Surnam, Italianu, i Griego a adapta tantu ku nan por den nos komunidat. 

Tende kon nan ta pronunsya nos lenga. Paga tinu riba e relashon entre e 

Surnam i e Yu di Kórsow. Weta e Griego solitario, biba riba un soldu, 

pa anochi e tuma karchi na porta di sine. Korda riba e marinier hulandes 

ku su mulata stima, e polis makamba ku su nigrita adora. I tur e otronan 

ku a keda riba Kòrsou. Tin kos di skirbi te bay gol.” 
Atenshon eksklusivo pa “e kasitanan di katibu aya bou ayá den sabana” tabata nifiká 
pa Lauffer emprobresimentu di e potensial literario i gòlpi mortal pa fomento di un 
identidat “krioyo” propio. 

“Karamba nos tin hopi kos pa skirbi. Pa fabor, utilisa nan. Pasobra nos 

por grita *Identidat” kwantu ku nos ke. Pero si no tin autor pa pone e 

kwadro multi-koló di Kòrsow riba papel, anto nos lo mester aseptá ku 

aki poko aña nos lo keda sin Identidat, sin kultura, sin literatura i sin 

idyoma propio.” 
Parse ku e desaroyonan nobo bou di e lemanan di-nos-e-ta i awor-nos-ta-manda, 
partikularmente den nan forma mas agresivo, kada bes mas a mina e konfiansa di 
Lauffer den e generashon hóben i den e futuro ku mester konstruí. 

Lauffer tabata detestá retórika bashí i tipo di formanan asina di hipokresia. 
Den algun di su poemanan esaki ta sali bon kla manera den “Mi ta kansá”, “Mi 
kontesta’, ‘Kantika marga” i “No fada si mi sigui ripití’. Ta parse ku parsialmente el 
a eksperensiá e “gritu” pa renobashon komo retórika bashí. E tabata odia poesia 
fofo, di ‘okashon’, manera el a ekspresá entre otro den su korespondensia ku Hubert 
Booi, kende tabata envolví den kompilashon di e antologia Di nos (1971). 

“Pero [e eskritornan] [...] mester realisá ku e tempu di rima barata o 
poesia di okashon a pasa. [...] Mi no tin pretenshon ku mi ta sabí ni baké 
ni eksperto. Pero un kos mi sa: kaminda di un eskritor o poeta ta duru, 
largu i yen di amargura. Un autor mester sigi skirbi, sigi produsí, pa 
sigun e ta skirbi e mes drecha su tipo, pa e mes nota unda el a kibuká o 
skirbi pantomina. Ademas di esey e mester puli, drecha, skaf su obra 
hopi be. E pensamentu por ta presyoso. Pero e manera di ekspresá mester 
por yega na e lektor. P'esey mester puli. Kada palabra mester ta na su 
luga, especialmente den poesia. Nada di mas. Nada di menos. Anto 
ainda mester laga luga, pa e lektor mes por pensa!”" 

E último aspekto akí hopi biaha tabata falta den e poesia revolushonario, ku tabata 

boga pa ta hustamente lo mas direkto posibel. 

Lauffer a topa den Hubert Booi, sin duda, un hende ku tabata kompartí su 
ideanan. Meskos ku Lauffer, Booi ta mustra den un artíkulo kórtiku su avershon 
kontra un konsepto demasiado restringí di di-nos-e-ta. Den Feneta (28.X1.1970) e 
ta habri bentananan di e isla. 

“Kultura no ta solamente konserba mantene loke ta di nos, sino tambe 
adkiri, haya mas aserka. [...] Identidat ta masha bunita pero no mester ta 
eksagera, esta pa kapricho keda manera nos ta i no tuma nada di ningun 
otro pais. Si tabata asina, anto, nos tur lo tabata sin paña na kurpa, bibá 
den bohio di ram’i koko, muhénan na piedr'i mula mainshi i hòmbernan 
ku flecha na man ta kore tra'i yuana. [...] Ta pasobra nos mester ta habri 
pa kultura ku ta sigui krese.nos tambe ta tuma kustumbernan bon di 
otro paisnan 1 sigui progresa.” 
Ni na Kórsou ni na Aruba no tabatin, sin mas, apresio pa e moda di pensa akí riba 
tereno sosio-kultural ni literario, al kontrario. 

Den promé mitar di añanan setenta ainda Lauffer a dedik'é aparentemente ku 
un energia sin igual na duna kontenido na e gritu pa rekonosementu di e elemento 
mas palpabel di kreolisashon: papiamentu. Ku e deseo akí na mente el a kompilá 
antologia di literatura papiamentu. E título Di nos (1971) ta referí na e herensia 
kultural di e komunidat den su totalidat, kontrario na e idea di-nos-e-ta. Lauffer 
tabata enkargá ademas ku dunamentu di lès di lenga i literatura papiamentu na 
Akademia Pedagógiko di Kòrsou. El a publiká material di lès pa enseñansa di papia- 
mentu. El a profundisá den historia di literatura di su idioma materno i a traha i 
produsí un kantidat di buki pa mucha. Aunke sigur tabatin muestra di apresio pa e 
aktividatnan aki, ta sigur tambe ku e interes a desepshon'é i den su bista esfuersonan 
di otronan — sigur esunnan di kampo polítiko — apénas a surpasá e fase di bon 
intenshon. Den su kaso tambe realidat tabata stroba su idealnan. Esaki, huntu ku 
problemanan di índole personal, tabata faktornan ku a baha su produktividat supstan- 


5! Na Biblioteca Nacional Aruba tin wardá e korespondensia entre Pierre Lauffer i Hubert Booi 
tokante kontribushon di Aruba na e antologia ku Lauffer tabata kompilando. E tempu ei Booi 
tabata hefe di Servisio di Kultura na Aruba. E sita ta di un karta fechá 30 di Oktober 1969. 

sialmente riba tereno literario. Probablemente nan a kontribuí na duna su último 
obra poétiko — ocho poema den e revista Kristòf, dos aña promé ku su morto dia 14 
di yüni 1981 — un karakter sumamente pesimista i nan ta muestra palpabel di un 
desepshon, ku sigur el a yega di manifestá anteriormente, pero ku semper bai e 
tabata bolbe skonde. E ocho poemanan indudablemente no a forma un konklushon 
poétiko briante di Lauffer su karera literario (loke Habibe a haña ku e mester a 
enfatisá den un artíkulo pa Beurs- en Nieuwsberichten, edishon di Pasku 1994, di 
un moda komo si fuera t'e ta bai siña Lauffer ta kon e mester skibi) E siklo, sin 
embargo, a trese un konmoshon ku ta linda na sintimentu di kulpabilidat, ku Carel 
de Haseth a ekspresá den un remitido. 

“Den e poesianan aki Pierre ta presentá su mes komo un hende ku — 

sufriendo di behés — ta sumamente desapuntá ku loke bida a ofresé [...]. 

Bo n' por lesa e palabranan di Pierre sin ku algu den bo padén krak, 

hasibu due. Algu ku podisé ta relashoná k'e echo ku bo ta sintibo kulpabel 

pa lokual Pierre tin di pas'aden. Esun k'a siña nos tur usa papiamentu i 

apresiá nos tera, nos pais, ta kedando atras desepshoná.” (A, 13.VI.1980) 
Ku e último poesianan akí Lauffer a yega finalmente serka di algun otro poeta ku pa 
basta tempu kaba tabata duda ku e mundu akí ta bal la pena biba aden, esta Tip 
Marugg i Federico Oduber (mas adilanti ta trata nan). 

Ornelio Martina — outor di e kolekshon di kuenta Ban ban pasa un rondu (1954), 
Ku a trata na kapítulo IV — tampoko no a demostrá sin mas di ta defensor di e 
orientashon tan deseá riba “e kasitanan di katibu aya bou ayá den sabana”. E 
kolekshon di kuenta di Martina tabata ainda un kuadro yen di humor, aunke sin 
krítika, i p'esei por konsider*é un idealisashon kasi sin límite di e bida afro- 
kurasolefio di tur dia. Un diesinku aña despues Martina ta ofresé su lektor/oyentenan 
den e obra di teatro E di mi bisabo un vishon den kua no a keda nada di un 
idealisashon asina. Ta presentá e obra dia 5 di ougùstùs 1971 den forma di lektura 
ekspresivo. Bou di direkshon di May Henriquez, entre otro Bunchi Rómer i Mila 
Palm ta nara e obra “di manera ekspresivo”. Den E di mi bisabo e outor ta atribuí 
sierto karakterístikanan di kondukta negativo na e generashon mas bieu afro-kuraso- 
leño, i na final efektivamente e ta rechasá e karakterístikanan ei. 

E generashon mas bieu ta tur kos ménos un bon ehémpel den e obra. Mama di 
Mahaira, Melisa i Erik — kendenan tin e papelnan prinsipal — ta un hasidó di brua, 
Ku ta kobra bon sén pa e usa su supuesto forsanan mágiko pa kontrariá o eliminá 
kontrinkantenan di otro hende. Nan tata posiblemente tin ainda mas kos riba su 
konsenshi. Ta karakteris’é komo un hòmber ku apsolutamente no ta sinti amor pa 
su yunan, komo un hòmber ku tabata menasá su kasá i tabata pon'é praktiká bruheria, 
pa despues usa entrada di su muhé pa e bebe burachi, kontinuamente bisti paña 
nobo i parandiá ku otro muhé. Ademas el a yega di abuzá di un mucha muhé di 14 
aña. Melisa, i prinsipalmente Erik, a purba di evitá ku Mahaira ta tuma vengansa, 
pasobra esei lo a nifiká ku e sistema karakterístiko di aktua di e generashon mas 
bieu lo kontinuá: e venenu ta un resépt di nan mama, ku esaki a yega di konfia 
Mahaira. Ora na final di e obra Mahaira desistí di e manera di proseder akí ku ta 

presentá den e obra komo repugnante, e kiebro entre e dos generashonnan ta un 
“echo”. 

Un desaroyo similar nos ta topa den e tempu ei den Dubbelspel, e novela tan 
elogiá di Frank Martinus Arion (1973). Maske ta presentá un ke otro di un forma 
totalmente distinto, bon mirá e vishon final ta meskos. Si e generashon mas hóben 
ke traha na su propio desaroyo, e mester kibra ku mashá hopi patronchi di kondukta 
di su mayornan. Tumando un posishon asina Martina no a oponé sin mas e 
pensamentu di e generashon hóben. Den E di mi bisabo, sin embargo, e ta pone 
énfasis riba rechaso di e sintimentunan di vengansa i di odio, ku kua e ta distansiá 
su mes di algun karakterístika esensial di e ‘hóbennan revolushonario’. Den un 
kòmbersashon Martina a eksplisitá temátika di su obra den palabra ku ta mas kla ku 
di dia. 

‘Nos tabata odia e patronchi di kondukta benout i será di ántes, e 
hasimentu di redu, ehersisionan di odio i tumamentu di bengansa, e 
pashonnan tin biaha deskontrolá, e dependensianan ku tabata frena 
proseder di nos propio gruponan sosial-étniko chikitu, e manera sin 
keber ku hómbernan ta trata nan yunan i muhé, e protesta di muhénan 
ku ke oponé e kondukta akí di hende hómber, pero ku ta faya . Esei no 
tabata yuda nos bai dilanti. Pero keda okupá nos kontinuamente ku e 
pasado akí, odiando e pasado akí, tampoko no ta yuda nos ku nada. 
Kibra ku e pasado ei i ku e odio ei. Laga eventual abuzunan pa 
Dios o pa hues i konsentrá riba futuro. Ignorá nan i lubidá nan “usa bo 
sintimentunan di nobo, pa kos mihó,’ manera Erik ta bisa den e obra. 
Pone atenshon na un kompromiso real i amor pa otro, sin tene kuenta 
ku koló ni orígen sosial — un ideal ku ta duna muchu mas fruta pa bo 
mes i pa otronan. Mi ta laga Mahaira dal e stap ei den E di mi bisabo pa 
mi enfatisá importansha di tal proseder.” (Broek 1995) 
E generashon di di-nos-e-ta tabatin poko komprenshon pa Martina su punto di salida 
— “sin tene kuenta ku kolé ni orígen sosial’ — i difisilmente nan por a hala un strepi 
bou di e komportashonnan tradishonal afro-antiano i pone un punto final na pasado. 


Na 1974 Heske Levisson — yu muhé di un mama hudiu kurasoleño i un tata makamba 
—un biaha a habri afó kontra e grupo grandi di obrero afro-kurasoleño ku sinku aña 
promé a kima Punda. Den e poema “Mi tata makamba', for di e kolekshon di e mes 
nòmber, el a reprochá nan di a lanta sintimentu di odio rasial i el a eksigí pa e mes 
i pa su hendenan e derecho permanente di ta “yu di Kòrsou’: 

“B'a laga buraku den Punda/ I b'a planta odio enbes di rèspèt/ Ta ku ki 

kara bo ke bisami/ Ku t'abo t'e úniko yu di Kòrsow?' 
Kompletamente konforme e reproche aki, den e poema “Dividivi” e palu dobla, ku 
semper esaki tabata, a keda: “un dividivi doblá! 

A presentá e tomo ku e dekoro rekerí na yanüari 1974. (Ta mashá signifikativo 

ku ta Pierre Lauffer a keda di presentá e buki akí. Na último momentu sin embargo 
e no por tabata presente pa motibu di kebranto di salú.) Na e okashon ei a presentá 

tambe Guillermo Rosario su reakshon riba “mi tata makamba”' di Levisson; a resitá 
su poema ‘Shete’ o ken nos ta ...??” 
“Bo ta bolbe bisa ku t'ami a kima/ sigur sigur ta mi man a hasi’e/ ma 
pakiko abo si ke sigi ninga/ ku t'un otro mente a stot mi man ...?” 

Den *Mi tata makamba” di Levisson e outor ta rechasá e lantamentu di mei *69 sin 
mas. Rosario, sin embargo, sí a pèrkurá di sierto forma pa trese sierto matis den 
esei. Por kualifiká resitashon di su poema na e okashon en kuestion komo un forma 
di toleransia represivo. No opstante, “boutiso” di e buki akí prinsipalmente ta demos- 
trá un konsenshi evidente di eksistensia di vishonnan konfliktivo di hendenan ku 
kon ku bai bini mester biba ku otro riba e mesun isla bou di shelu o manera nos 
gusta bisa awendia: riba e pida baranka akí. Esaki ta parse hustamente e korekshon 
ku Elis Juliana ker a trese ku e poema “Bo tata makamba’ (A, 19.1.1974). Juliana ta 
mustra riba e akumulashon di sintimentu di angustia — ‘hasta miedu di bo sombra” — 
serka (e representante di) e élite blanku, ku tin un efekto paralisante riba un bida 
digno di un ser humano. Yerba Seku a tuma mas tempu pa reakshoná. Na 1978 a 
sali di dje: Mi tata shofer. Den prosa i poesia e ta pinta su tata, kende komo shofer 
di un famia hudiu riku mester a realisá i sufri un kantidat di akto humiyante. E outor 
a lòs tur brek i skupi e indignashon akumulá pa tantu tempu den direkshon di 
eksplotadónan blanku. El a menshoná nòmber ku fam di e famia en kuestion, loke 
nan a tum’é na malu. 

Mi tata makamba di Levisson a haña tur atenshon. Den e kolekshon sigur el a 
dun’é debido kuenta tambe di e erornan kometí, di e nesesidat pa konhuntamente 
traha na un futuro i di e kondishonnan pa logra esaki. 

‘Bo ta bisa ku ta na mi man b’a sufri/ Mi sa, mi sa, i mi ta realisa!/ Pero 

semper kos a pasa den historia/ Ku nunka no mester a sosodé/ No kòrda 

so tempu di katibu/ Kiko ta di Auschwitz i Inkisishon?/ [...]/ Hende no 

mester sigui kulpa otro/ Laga nos dos buska un manera nobo -/[ JI 
Despues di publikashon i presentashon di e poesia akí e no a haña mas atenshon. 


Pa loke ta Cola Debrot, e defensor mas eksplísito di e filosofia di kreolisashon, 
kontrastenan insuperabel i dependensia mutuo ta karakterisá su obranan na hulandes. 
Den su bista atrabes di siglonan a desplegá un estilo di bida karibeño kreolisá, 
ekivalente na otro kulturanan. Na su punto di bista riba tereno literario esaki tabata 
manifestá den un estilo bibu di *diálogonan” satíriko, liviano. Den su artikulonan 
kritiko-literario Debrot a elogiá na diferente okashon logro di Arturo “Tuyuchi” 
Leito riba e tereno akí. Korto tempu despues ku el a regresá Kórsou Debrot mes a 
praktiká e estilo akí ku diálogonan propio, tantu na papiamentu komo na hulandes. 
Bou di e seudónimo Chandi Lagun a sali publiká “Camind'i Cruz’ den de Stoep 
(1949) i, bou di su propio nòmber, ‘Dialoog bij de rüines’ den Eldorado (1949). Na 


52 Ku ‘number shete’ Guillermo Rosario ta pone Levisson na delaster lugá den e fila di outor femenino. 


Alette Beaujon, Oda Blinder, Nydia Ecury, Mila Palm, Sonia Garmers i Lupe Reyes a publiká 
promé ku Levisson. 

Boneiru el a skibi na 1949 “un piesa frívolo den shete diálogo”, ku a sali publiká 
bou di e título ‘Bokaal aan de lippen’ den Nieuw Vlaams Tijdschrift (1950). For di 
e momentu ei, sin embargo, lektor, krítiko, aktor i direktornan di esena no a presta 
atenshon na e obra. Kos a bin kambia dia May Henriquez a transponé e komedia akí 
pa papiamentu, asistí pa Pierre Lauffer, kende a tuma tradukshon di e kantikanan 
den e obra na su enkargo. Ta e ora ei numa e diálogonan ‘a hafia bida’, manera 
Debrot a skibi den su introdukshon pa e vershon na papiamentu dia e obra a aparesé 
den forma di buki bou di e título di Kèlki na boka (1973). “E piesa a renasé. Ta na 
papiamentu numa e teksto a haña su armonia di idioma i mentalidat. El a haña un 
eksistensha outónomo,’ segun Debrot. 

Signifikativamente riba dia 30 di mei estreno di Kelki na boka a tuma lugá na 
1975 den Centro Pro Arte, e teater di Kórsou. Despues a sigui mas funshon. Thalia 
a trese e obra riba esenario: den bista di e hóbennan ku tabata boga pa kambio e 
grupo di Thalia tabata representante di e “generashon di antaño”, di promé ku mei 
1969. Miéntras e obra teatral revolushonario di Domacassé cum suis tabata trata na 
konkistá e fenómeno teatro, Thalia a trese un sátira frívolo, den kua e relashonnan 
interétniko tabata sentral. Den tur sentido Debrot a kondusí amor na un fin yen di 
zjeitu i deseonan pashoná, ku a traspasá e barera sosio-rasial. Debí na e kuantioso 
referensianan, tin biaha di forma refiná, na e situashon lokal di rònt di 1950, ya na 
1975 e tabata parse kaba un poko mará na sierto époka — segun un reseña di Eddie 
Pieters Heyliger (4, 31.V.1975) — pero e funshon a logra sigur e simbolismo ku e 
tabata boga p'e. 


Tempu ku e vershon na hulandes 'a nase, Debrot a dirigí su mofa indulgente na 
promé lugá na e klase burgues, ku lo tabata su públiko si a trese e obra riba esenario 
na 1950. Asina Oversteegen ta enfatisá den su biografia di Debrot. 

“Kontrario na outomatismonan manera: un mucha muhé blanku no ta 

kasa ku un yònkuman brùin, no solamente Debrot ta laga esaki sosodé 

efektivamente, sino ku e ta laga un mucha muhé hóben asina bisa: “Bo 

ta kere ta eksistí ún solo hende akí, ku no tin nada di sanger afrikano 

den su benanan?” un opservashon ku lo por tabata di Debrot mes.” 

(Oversteegen 1994, I: 63) 
Seguidamente, ku beneplásito, Oversteegen ta sita Frank Martinus Arion (1989: 
152), kende ta ekspresá asin'aki e deseo di Debrot pa futuro: “Pa e klase dominante, 
di hende blanku, kita tur hipokresia pone un banda, mira su mes kompletamente 
manera e ta i aseptá su mes tambe manera e ta.” Debrot a eksigí aseptashon di ta 
kreolisá: den Kèlki na boka e ta oumentá e konsepto akí di forma grotesko. 

“Kaminda den e komedia ta boga pa likidá e barera entre rasanan (“a la 

largu tur yu di Kòrsou mester bira “kòfi-ku-lechi”, Debrot tabata sa bisa 

di manera plástiko) nos ta mira kon di manera riguroso Doriana, un 

dòkter di awa dushi ta abortá tantu yu blanku komo yu pretu, pero ta 

nenga di abortá “yu bastardo”. E otro personahenan ta atendé e problema 

di forma ménos drástiko: kasando ku representantenan di gruponan di 

koló distinto.” (Oversteegen 1994, II: 334) 

Na promé instansia e ‘mensahe’ akí — aseptashon di kreolisashon — tabata destiná 
eksklusivamente pa e élite blanku lokal. Debí na e ideal di di-nos-e-ta ku a surgi 
enérgikamente for di e grupo étniko di koló, e mensahe tabata dirigí na 1975 
prinsipalmente tambe na defensornan di e filosofia ei. Den e ‘ko-produkshon’ di 
Cola Debrot, May Henriquez, Pierre Lauffer i grupo di teatro Thalia, a konfrontá di 
manera sutil e generashon hóben di meimei di añanan setenta ku loke tabata konta 
pa e élite blanku di promé ayá. 


Den di dos mitar di añanan ochenta Carel de Haseth — desendiente di un famia di 
hende blanku na Kórsou — a kuminsá ataká e manifestashonnan ekstremo di e 
pensamentu di di-nos-e-ta: na 1985 a sali e kolekshon Poesia venená, 1 tres aña 
despues e novela Katibu di shon. Den reseñanan di buki i den remitidonan el a 
proba hopi biaha ku e ta bon na altura di i sumamente komprometí ku desaroyonan 
sosio-kultural, literario i históriko di su isla. 

Den un entrevista ku Angel Salsbach publiká den Amigoe (18.V111.1990) 
Salsbach a mustra ku e ta sumamente mal informá tokante lantamentu di katibu di 
1795, un akontesimentu tan atmirá entre otro danki na dje, i Carel de Haseth ta 
dikta kátedra pe, 

“Loke Angel Salsbach ta afirmá tokante e konekshonnan entre Tula i 
figuranan manera [e luchadónan den e lucha pa libertat latinoamerikano] 
Bolívar i Brion [...] ta ko’i loko. Bolívar a nase na 1782, Brion na 1783 
i nan tabatin pues respektivamente 13 i 12 aña, dia e lantamentu di 
katibu a tuma lugá. Ke men no por asumí sin mas ku e bataya na 
Kabrietenberg, ku a tuma lugá na 1805, por a sirbi katibunan di ehémpel 
na 1795 …’ (A, 21.VI11.1990) 
E remitido a suprayá palabra di Debrot na momentu di su despedida di e isla na 
1970: ‘Nos no konosé obra di nos mes hendenan, nos no konosé nos propio arkitek- 
tura i nos no konosé nos propio kultura 1 tòg nos ke papia di nos propio identidat' 
(A, 24.11.1970). De Haseth a agregá akí pa e generashon di di-nos-e-ta: nos no 
konosé nos propio historia. 

No ta semper hende a apresiá e posishon krítiko di De Haseth. De Haseth a 
hasi opservashon na okashon di publikashon di e buki delegaritu Martein Lopap 2 
o malesa di semi-lingualismo (1983), un kontribushon sumamente fuerte di Frank 
Martinus Arion na e diskushon tokante introdukshon di papiamentu den enseñansa. 
Martinus Arion a ekspres’é poko elegante tokante su kontrinkante prinsipal, Marlène 
Middelkamp Hup-Eustatia, na ken e ta referí eksklusivamente komo *e señora kasá 
ku makamba’. De Haseth ta kunsumí ku e tono personal insultante i e manera barata | 
ku Martinus Arion a fundamentá su argumentashon. 

“Basta tempu kaba henter e diskushon tokante idioma a bin resultá den | 
un warwarú di zundramentu i ta mashá di lamentá ku mester konstatá | 
ku Frank Martinus Arion tambe, di kende lo a spera otro, a habri afó di | 
e manera ei [...] Ku Martein Lopap 2 nos no ta logra nada, aunke mester 
atmití sí, ku e kaminda di ménos resistensia ta di hasi bo kontrinkante 

ridíkulo, sin trese bo propio argumentonan kla i fundamentá dilanti.’ 
(A, 24.V1.1983) 
Martinus Arion a reakshoná furioso i a bolbe rekurí na atake personal. 
“No ta mi kustumber di reakshoná riba loke krítikonan skibi. Sigur no 
riba skibimentu di hende di ken di ningun moda mi no por sak’afó ta 
kua tésis Of tesina nan tin pa proba nan outoridat. Manera Carel de 
Haseth den Napa di Amigoe di 24 di yüni p.p. Ki outoridat literario 
Carel de Haseth tin? Kiko el a skibi sea na hulandes òf na papiamentu 
ku a entretené hende maske ta un ora so? E hómber tin derecho di tin 
outoridat di página literario, pasobra posiblemente el a studia siensia di 
yerba? [De Haseth ta di profeshon botikario, agb] Manera ta e kaso ku 
mayoria di amatúr sin talento, De Haseth ta troka talento pa diligensia 
pa di tal forma tòg e lusi kon ke sea. Loke realmente ta interesá amatúrnan 
manera De Haseth no ta di sirbi e kousa di literatura mes (manera ami 
por ehèmpel), ma di sinti e poder di por hasi i deshasí den korant i skibi 
loke nan ke. [...].? (A, 28.V1.1983) 
Martinus Arion a finalisá su diatriba ku e partisipashon, ku “el a hañ'é ta entregá un 
keho [kontra De Haseth] dia 27 di yiini próksimo pasá pa difamashon i ofensa”. E 
kaso nunka no a bini dilanti. 

Ku publikashon di su tomo Poesia venená, en partikular ku e poemanan di e 
sekshon di e mes nòmber, tin konseptonan ta profilá, ku, manera e reseñadó Pablo 
Walter a opservá, “diferente fanátiko ku nan hasí shovinista sigur lo tum’é na malu’ 
(A, 11.1V.1986). Den e poemanan di e sekshon “Poesia venená’ De Haseth ta nenga 
di karga komo debe riba su propio skouder e responsabilidat pa susesonan di pasado 
— entre kua esunnan di tempu di katibu. E ta dispuesto di duna kuenta i rason pa 
loke e mes hasi awé i no pa loke su antepasadonan a hasi. Tambe e ta hasi bofon 
(den poemanan manera ‘ripitishon’, ‘identidat’ i “futuro”) di e nashonalismo insular 
ku tin un signatura eksklusivamente pretu: un nashonalismo ku tur aña ta selebrá un 
fiesta di kosecha sin realmente planta nada pa kosechá; un nashonalismo ku ta 
deseá un bandera i un himno komo símbolo pa su propio identidat sin ta traha na 
kousanan mas supstansial. Den otro sekshonnan De Haseth ta aparesé komo e poeta 
ku no ta laga nan kita su isla for di dje: e isla akí ta di dje tambe i di esnan yegá na 
dje. 

E tomo ta sera ku tradukshon di sinku poema di Kavafis. Den reseña di e 
kolekshon Pablo Walter ta mustra di ta asombrá ku presensia di e tradukshonnan 
akí. “[De Haseth] ta mustra den e sekshonnan anterior un kara propio. Su uso di 
idioma bibu, su lenguahe metafóriko original, su gironan rítmiko ta sufisiente garantia 
pa kalidat di e kolekshon. P'esei e no tin mester di obra di otro poeta pa afirmá su 
identidat.” Aunke, e tradukshonnan ta un señal signifikativo: De Haseth ta konfrontá 
e orientashon apsoluto riba loke ta afro-antiano i propio di e isla, ku e apertura pa 
puntonan di identifikashon leu ayá di e isla. Identidat mester krese i bona mediante 
hopi influensha, manera Hubert Booi tambe a ekspresá. No mas ku algun aña pasá 
Elis Juliana a demostrá un biaha mas un aktitut análogo: el a rekurí na e koshèt 
pèrtá di haiku hapones i a yen'é ku palabra papiamentu (manera e haiku ku kua e 

kapítulo akí ta habri). Ku Un mushi di haiku, 1993, Elis Juliana ta purba pusha e 
bentananan, ku ta duna pa e puntonan di orientashon (literario) pafó di e isla, habri 
nan mas hanchu ainda. Juliana tabata un di e hendenan ku a presentá na públiko e 
kolekshon di poesia di De Haseth durante un enkuentro kultural. 

E novela Katibu di shon ta trata un tema no ménos delikado ku “poesia venená”: 
e bida di plantashi na Kòrsou den tempu di katibu, un rebelion di katibu, 
pronunsiashon i ehekushon di pena di morto kontra e katibunan rebelde dor di 
outoridatnan blanku. Sin skonde krueldat ni formanan di eksplotashon, De Haseth 
ta purba matisá e komplehidat di e relashon di shon blanku i katibu pretu. El a trata 
di realisá esaki entre otro usando un perspektiva ku ta kambia: ta mira historia ku 
wowo di e doño, Shon Welmu, meskos tambe ku wowo di e katibu, Luis. Serka De 
Haseth no tin un liña di demarkashon kla entre ‘víktima’ i ‘eksplotadó’, sino ku 
heroismo i tragedia ta pasa duars entre e liñanan di divishon étniko i hopi biaha e 
elementonan akí ta reuní den e mes personahenan. Kontrario na e víktimanan heroiko 
di Rosario (den E rais ku no ke muri) i di Domacassé (den Tula) — ku na nan turno 
a surgi komo reakshon riba sufrimentu den tempu di katibu, loke hende a supestimá 
di un forma bergonsoso — De Haseth a presentá protagonistanan mas matisá, kende- 
nan ta biba den un ret kompliká di dependensia mutuo. Prueba palpabel ta e echo ku 
Shon Welmu ta duna Luis un kuchú na skondí, pa djis promé ku kuminsá tortur”é, 
e mes mata su kurpa. 

Ronnie Henriquez (= Norbert Hendrikse) a hasi algun opservashon riba e 
kalidatnan humano i dominio di idioma di parti di e katibu: “[Luis], e katibu neger 
rebelde, ta duna un impreshon demasiado heroiko den e promé parti i [ta] un poko 
improbabel ku un simpel trahadó di plantashi tabata kapas di formulá su pensamentu- 
nan di e manera ku e outor ta presentá’ (A, 13.VIIL.1988). Sin embargo, elogio 
tabata predominá den remitidonan (di Robert Rojer i Henry Habibe den respek- 
tivamente A, 20.VIIL1988, i 14.1X.1989) i den e rapòrt di hurado a base di kua De 
Haseth a risibi premio Cola Debrot, na 1989. De Haseth mester a komparti e premio 
ku Tip Marugg, ku a risibí e honor aki pa su novela De morgen loeit weer aan. 

E krítika di De Haseth kontra restrikshon di e pensamentu di di-nos-e-ta na 
loke ta afro-antiano so, ta impliká un konfiansa partikular den futuro. E futuro ei lo 
no bira realidat pa definishon solamente ku kompromiso benevolente di diferente 
grupo étniko konhuntamente. E kompromiso ei ta tambe base pa un grado muchu 
mas grandi di independensia di pueblo antiano, prinsipalmente tambe den sentido 
polítiko. Serka De Haseth e deseo di independensia no a haña e retórika di hopi di 
su kontemporáneonan, sino ku el a present'é den e poemanan liviano ku el a skibi 
pa un seri di gouache di José Maria Capricorne. E kuadronan ta representá bestia 
ku ta pertenesé na founa di Kórsou i e laman ku ta rondon’é: prikichi, trupial, 
lagadishi, totéki, yuana, sapu, vruminga, buladó, bakator, kakalaka etc. Na forma di 
buki e poemanan na papiamentu pa e gouachenan a haña un tradukshon na hulandes 
di Jos Eustatia. Den e reseña ku Jos de Roo a dediká na Bida na koló/Kleuren van 
leven (1981; 1989) el a amplia riba e afan pa logra independensia ku tin skondí den 
dje. 

‘Bida na kol6lKleuren van leven ta un obra chikitu ku bunita miniatura 
ku ta mana rèspèt pa bida, sigur! Pero e ta prinsipalmente un yamada pa 
protehé tur bida, inklusive e propio bida polítiko, independiente di patria 
mama. De Haseth/Eustatia a skibi poesia di independensia di alto nivel. 
[...] Kada ken ku ta sintié ala kòrtá den su bida polítiko, lo rekonosé su 
mes den: ‘otro bestia ku a bringa/ p'e por bula (bula i bula)/ liber/ hesus 
nos sí ta mankaron!’ E verso ta pertenesé na e kuadro di e dalakochi. Ta 
esaki ta loke mi ta haña asina partikular na e edishon úniko akí. E 
artistanan a haña inspirashon den nan propio ambiente pa ekspresá e 
pensamentu ku polítikamente hende mester para riba nan mes pia.’ (A, 
14.V.1982) 
Den e lus akí e poemanan liviano di Bida na koló/Kleuren van leven no ta haña 
solamente un dimenshon èkstra, sino a la bes un karakter duradero ku mayoria di e 
otro poesianan di protesta falta. 


Ultimo dékadanan Elis Juliana ta kende ku mas persistensia ku ningun otro hende a 
keda ta kritiká glorifikashon sin restrikshon di loke ta identidat i karakteristikanan 
afro-antiano. Na kuminsamentu di añanan setenta el a mustra di sobra di ta e outor 
pa kende e grupo di e poblashon afro-antiano riba e tret sosio-ekonómiko mas abou 
ta e punto mas importante di identifikashon i di asosiashon. Ta di e grupo ei el a sali 
ie no ker a nenga su prosedensia. E krítika suave ku te na e momentu ei el a dirigí 
na su públiko a bira konsiderablemente mas skérpi den añanan setenta. Juliana no a 
konsentrá riba e dede akusador mustrando den direkshon di “e otro”, sino riba e 
dedenan ku, den un gesto akusante, ta mustra den propio direkshon. No ta duna 
poblashon afro-antiano sin mas un ròl di víktima, sino ku ta pint'é hustamente 
komo ko-responsabel pa kontinuashon di un sosiedat desekilibrá i pa kreashon difísil 
di un identidat ekilibrá. Ku un variante riba karakterisashon di e deseonan di Debrot, 
lo por konsiderá komo karakterístiko di obra di Juliana e konvikshon “ku hende 
pretu mester pone tur hipokresia un banda, mira su mes henteramente manera e ta, 
i asepté su mes tambe manera e ta”. 

Tur tempu Juliana a tene komo punto di salida un kreolisashon semper bai den 
desaroyo, na kua tur partido konhuntamente mester traha. Serka dje énfasis ta riba 
e kontribushon ku e grupo afro-antiano mes lo mester duna. Ku un kantidat di 
aktividat ku e mes ta desplegá riba tereno di folklor, arkeologia, literatura (tambe 
pa mucha), historiografia, pintura i eskultura, e ta suprayá e nesesidat pa prinsipal- 
mente doño di kurpa mes presta, na lugá di bini dilanti via krítika kontra otronan. 
Serka Juliana no ta topa tampoko e pensamentu ku literatura lokal pa definishon 
mester ta na papiamentu pa por kalifik’é komo literatura antiano i, dicho echo, e 
mes a publiká poema na hulandes, entre otro riba promé página di e edishon di 
pasku di Amigoe di 1989. Pa ekspreshonnan literario na otro idioma e kualifikashon 
antiano ta mes bálido. 

“Pueblo di Kórsou no ta papia eksklusivo i solamente papiamentu. Tin 
yu di Kòrsou ku tin spañó, portugues, ingles o hulandes komo nan lenga 


materno. Akaso nan no ta yu di Kòrsou? Ta eksistí un tendensha evidente 

pa kalifiká solamente hende pretu di Kòrsou i loke ta pertenesé na afro- 

kurasolefionan, manera papiamentu, komo e Kòrsou legítimo. Afro- 

kurasolefionan no mag di poderá di e isla. Di echo e kuenta ku afro- 

kurasolefionan ta bati eksageradamente duru riba pechu bisa ku “ta ami 

so ta yu di Kòrsou legítimo”, ta muestra di un sintimentu fuerte di 

inferioridat. Riba e orguyo infundá aki mi a yega di mustra mas biaha 

den mi poemanan di OPI. Pero yu di Kòrsou ta mal skuchadó.’ (Broek 

1992/3: 29) 
Juliana a purba alkansá e “mal skuchadónan ei” ku un energia kasi inagotabel via un 
seri largu di poema ku a sali bou di e título Organisashon Planifikashon Indepen- 
densia inisialmente den korantnan lokal — partikularmente den Amigoe — i ku 
finalmente el a publiká den kuater tomo (1979, 1981, 1983 i 1988). Manera e 
ekspreshon ku nos a sita aki dilanti ta sugerí, ku su poemanan Juliana ta trata di 
basha e fundeshi — organisashon i planifikashon — pa un independensia sosio-sikoló- 
giko. Di paso asina sa pensa riba independensia polítiko, komo ainda falta e ekilibrio 
personal pa esei. 

Sentral den su poesia di OPI ta e supuesto falta di yu di Kòrsou di no ke mira su 
propio realidat. Intimamente ligá na esaki ta e kustumber fuerte di ke biba den un 
mundu fiktisio, di kua e yu di Kòrsou ta suponé ku den e mundu ei bida ta ménos 
pisá kompará ku e realidat di tur dia. Den e kuater tomo di poesia Juliana ker a kaba 
ku e aktitut akí di kamuflahe, ku un término mas skèrpi: hipokresia. “Kaba kuné, 
pero pokopoko i ku kuidou, pasobra,’ manera e ta indiká den e kòmbersashon ku 
nos a sita kaba, “bo n' tin nodi di kumpra enemigu.” Juliana ta kamuflá e tendensia 
didáktiko den su poesia semper ku ironia, ku e mes ta kalifiká komo un forma 
spesífiko di eufemismo. E figuranan estilístiko ku e ta usa ta koketiá ku sarkasmo: 
eksagerashon, oumento karikatural òf kontradikshon inherente den ekspreshonnan 
di e personahenan anónimo ku e ta presentá den un orashon, un deklamashon, un 
diálogo. Ta parse sin embargo ku komo persiflahe e medionan akí semper ta resultá 
relativamente suave i aseptabel, komo e dede ku eksplísitamente ta korehi, e dede 
akusante ta keda tantu posibel for di bista. “Danki Dios,’ Marchena ta opiná den un 
reseña di promé kolekshon di OPI, ‘pasobra [moralisá] ta karga e peliger ku fásil- 
mente e ta bira seku, pisá, insoportabel, si no meskl'é di forma ekilibrá ku sierto 
dósis di humor.” (4, 21.1X.1979) Di e forma akí Juliana ta trata konsientemente di 
atraé su lektor i skuchadónan i prinsipalmente di mantené nan atenshon tambe. 

‘Esei m’a siña di mi mama. Promé ku aña nobo habri, bo mester a limpia 
paden tumando un purgashi. E ta kana bini riba bo ku un mangel atraktivo 
den su man drechi i, den su man robes, pero wantá mas serka di su 
kurpa, e purgashi repugnante. Promé ku bo por a sinti smak di e purgashi 
debidamente, ya bo tabatin e mangel kaba. E manera di hasi ei mi a 
adoptá den mi poesia. Mester kompañá bèrdat ku un mangel: ironia. Mi 
ta sigurábo, e ta yuda! A la largu doño di kurpa ta sinti ku ta kuné mes 
mi ta papia i e no ta sigui trata di haña diskulpa pa e mes.” 

Ku e aserkamentu ‘eufemístiko’ ku Juliana a kultivá e ta djóin loke supuestamente 
ta un fenómeno ku ta biba den tur kapa di poblashon antiano, independiente di rasa, 
religion, edat, sekso i státus. Tambe di e forma akí Juliana ta mustra di ta defensor 
di e pensamentu di kreolisashon. 

E optimismo di Juliana tokante efekto final di su poesia ta hustifiká, den sentido 
ku a surgi un interes enorme pa su obra. Den esei esfuersonan di Joceline Clemencia, 
e tempu ei hefe di e ofisina di maneho insular Instituto Nashonal di Idioma, tabata 
di importansia esensial. For di su envolvimentu krítiko-literario ku obra di Elis 
Juliana hende ta mira Juliana, kompará ku ántes, muchu ménos komo e ‘outor 
humorístiko”. Den konferensia, artíkulo i un estudio ekstenso di e seri di OPI (1989) 
i den su kontribushon na un dokumental pa televishon tokante Juliana, Clemencia a 
mustra riba e kritika ku Juliana ta tira na kara di afro-antianonan ku su poemanan. 
Promé ku Clemencia sigur tabatin hende ku a mustra riba e aspekto aki, pero nunka 
promé no a studia esaki asina a fondo, profundis’é i present'é ku asin’un entusiasmo. 
Joubert (1978: 244) a mustra den un artikulo na okashon ku a otorgá premio Cola 
Debrot na Juliana riba e kritika den poesia di e outor aki: “Ata aki kritika kontra 
flohera, sinbèrgwenseria, freskura di sierto elementonan a-sosial ku pa nos desgrasia 
tini den nos komunidat.’ Despues di lokual Joubert a sita dos ehèmpel pa sostené e 
ponensia. Pa Jossy Mansur e poema di Elis “Donde Cuba” tampoko no tabata 
eksklusivamente un skèch humorítisko di un baidó di Kuba kurasoleño ku ta regresá 
su isla, manera Mansur a aklará den un artíkulo pa Nobo, 22.111.1975. 

E estudio di Clemencia Het grote camouflagespel van de OPI ta duna desénas 
di ehémpel pa mustra klaramente ku e hipokresia den aktuashon polítiko i religioso, 
den relashon entre hòmber i muhé, mayor(nan) i yu, i den bida sosial en general ta 
duna tiki motibu di ta optimista. E obra akí, e presentashonnan públiko ku a kompafi’é 
i inougurashon di e pòrtrèt di bròns di Juliana den biblioteka públiko, na 1990, a 
pone e outor akí riba promé plano di bida literario antiano, òf manera sa bisa: su 
solo ta grandi. Klaro ku ta e obra di Juliana mes i e sentenáres di okashon ku e mes 
i otro hende a deklamá su poesia i konta su kuentanan ta motibu prinsipal pa e 
rekonosementu akí. 

Ún faseta di e estudio ku Clemencia a hasi, De Haseth a kuestioná den un 
reseña di su obra (A, 25.X1.1989), i na mi opinion ku rason. “Kaminda [Clemencia] 
ta pone énfasis riba e aspekto lokal di e poemanan i ta mustra ku hende mester bisti 
un “brel lokal” pa por rekonosé e [temátika], ta parsemi ku asina no ta duna sufisiente 
balor na [Juliana], kende, por sierto saliendo for di kustumber i elementonan lokal, 
i — naturalmente — hasiendo uso di papiamentu, ta trata den su [poemanan] [kom- 
portashonnan] universalmente humano.” Bèrgwensa, impotensia, ignoransia, kamu- 
flahe, imitashon, kompleho, redu, hipokresia, vanidat, lokura di grandesa i tipo di 
elementonan asina, “no ta mará na un solo komunidat’ manera De Haseth ta mustra. 
E manera ku Juliana ta trese su ideanan dilanti sigur no ta asina lokalmente mará, 
ku — sea den tradukshon o no — ningun otro hende ku no ta un berdadero “kurasoleño” 
no por komprondé tal ideanan. E interpretashon ku bo mester ta un berdadero 
“kurasolefio” pa komprondé Juliana lo a kuadra ku un definishon limitativo di e 
konsepto di di-nos-e-ta, pero esei no ta kuadra ku filosofia di Juliana. 

De Haseth ta mustra riba un faseta mas, un poko skondí, di e obra OPI di 
Juliana. Ta parse korekto pa apuntá ku Juliana tin sierto reserva pa loke ta e konvik- 
shon ku su obra lo surti e efekto deseá. 

“Henter e obra OPI di Elis Juliana ta un solo esfuerso integral pa re- 

eduká nos komunidat. Ilustrashon riba kaft di e kolekshonnan aki ta 

papia palabra mashá kla: riba kaft di OPI I tin [kabes di] un mukel pintá 

ku ta na punto di manda un wei un kaminda [den kabes di hende?]; riba 

kaft di OPI IV tin kuater wei, tur korkobá, debí na e superfisie 

aparentemente impenetrabel.” (A, 25.X1.1989) 
E parti skèrpi di e wei — promé tabatin unu so — riba kaft di e promé kolekshon 
ainda tabata bon mulá. Pa optimista ku kada bes atrobe Juliana ke ta, den su obra 
debidamente tin sierto desepshon skondí. Na 1977 el a duna muestra di esaki den su 
kolekshon Kolokolo di mi wea, e ‘raspá’ ku a ked’atras den su “wea” (literario). Den 
un reseña di e kolekshon Enrique Muller a mustra enfátikamente riba algun poema 
“kòrtiku ku bo por lesa i bolbe lesa i keda pensa tin biaha ku sierto angustia riba e 
lugá di hende komo ser mortal den e mundu di lokura akí. [...] Ta fuertemente 
presente e noshon ku bon mirá bida tin poko di ofresé; deseonan no ta realisá, 
hende no ta haña felisidat, [...].” (A, 28.VIIL.1977) Den un fase muchu mas tempran 
kaba di su karera komo eskritor Tip Marugg a yega na e konklushon akí, miéntras 
na 1973 Federico Oduber a djòin e ku su kolekshon di poema Putesia. 


Di-nos-e-ta (II) 


Konkista literario di Kòrsou i konsekuentemente viktoria riba e imágen ku kolonial- 
nan tabata presentá a trata na kapítulo IV. Na Aruba esaki a start un poko mas lat. E 
“atake” arubano tabata prinsipalmente tambe un manera di habri afó korektivo kon- 
tra Kórsou, ku a duna e konkista un kontenido eksplísitamente afro-antiano. Esaki 
no tabata kuadra en apsoluto ku eksperensia di realidat somátiko i sosio-kultural di 
Aruba. Si tabata papia di rais, anto na promé lugá lo mester a papia di sivilisashon 
latinoamerikano i indjan-karibense. Hopi biaha, pa e mes motibu aki, Boneiru tambe 
a sostené e ponensia rubiano. Konosementu real tokante e herensia aki na Aruba i 
Boneiru bien por tabata limitá, e echo komo tal tabata sin embargo un fuente pa 
kreashon literario. 

E promé kontribushonnan na papiamentu ta tekstonan di Geerman i Booi den 
terser edishon di Simadan ku a sali publiká na Aruba hopi aña despues di e segundo 
edishon di 1961. Jose Geerman ta pinta e Aruba di promé ku industrialisashon — 
den “Awacero y maishi rabo” — segun e mesun liña di pensamentu romántiko ku 
diferente outor kurasoleño. Hubert Booi — nasé na Boneiru, pero kende a traha 
mayormente na Aruba — ta bini ku un karakterístika distintivo. Den e poema “E 
último caribe” — den un struktura pèrtá pa loke ta metro i rima — Booi a tuma komo 
tema e sufrimentu heroiko di indjannan. Booi no tabata kompletamente e so den 
esaki. Den e kuentanan di mucha ku Ernesto Rosenstand a publiká den e kolek- 
shonnan Cuentanan Rubiano, 1961, i Cuentanan pa un i tur, 1965, tambe a pone 

debido atenshon romantisá na elementonan indjan di komunidat arubano. E kon- 
senshi “arubano” ku koutelosamente a lanta e añanan ei segun Rutgers (1990: 597) 
por a nase entre otro debí na e retroseso sosio-ekonómiko di e isla. Na kuminsamentu 
di añanan sesenta a surgi e nesesidat di saminá e potensial propio ku mayor presishon. 
“Na final di añanan sinkuenta Lago a manda hopi obrero kas debí na outomatisashon 
di e refineria. [...] Hopi obrero [afro-karibense] [di otro tera] a bolbe nan islanan di 
orígen. [...] Ta parse ku Aruba a kuminsá pensa mas riba su propio posibilidatnan 
awor ku e empresa multinashonal Lago a bira ménos importante.” 

Promé ku e konkista literario di Aruba a desaroyá mas aleu, manera esei a 
sosodé i tabata sosodiendo na Kòrsou, literatura papiamentu a radikalisá na mannan 
arubano den eksterior. Meskos ku esnan di Kórsou, studiantenan arubano na Hulanda 
tambe a topa afinidat den tendensianan mas amplio den e komunidat hulandes ku 
tabata boga pa reforma radikal. Arte poétiko a ekspresá esaki i a duna krítika direkto 
riba desaroyonan sosio-kultural, ekonómiko i/o polítiko di posguera. E poeta arubano 
Federico Oduber a afiliá na e revista Kambio i a pasa pa atake ku poemanan manera 
“Si nos tabata salud” (1966), “Cana conta” (1966) i “Cinco cantica di espada” (1965). 
E último akí a sali simultáneamente na Aruba den e semanario Observador. Na 
prinsipio e kritikanan fuerte akí kontra strukturanan frusá i hipokresia sosial ainda 
a laga espasio pa un futuro prometedor. Pronto sin embargo speransa a desaparesé 
for di su obra i desesperashon a dominá. Den Kambio Jos Eustatia a introdusí Oduber 
ainda komo un poeta “yen di idealismo, ku ta laga su sabla lombra den anochi. [...] 
Oduber — ardiendo di amor i di odio, rebelde den su anhelo pa hasi di “nos isla un 
isla yen di bida nobo’ — ta yega na sklama ku forsa viril, un gritu ku ta bula salta for 
di e papel.’ Ora algun aña despues Habibe reseñá obra di Oduber den Watapana 
(1971), e ta señalá ku serka e outor arubano aki ta predominá kaba ‘miedu i konsenshi 
di morto’ ku ta tema prinsipal den e tomo Putesia. 

Manera anteriormente a komentá kaba, den e revista Watapana mes, ku a sali 
di 1968 te 1972, debidamente a difundí e deseo di logra kambio fundamental. Ramón 
Todd Dandaré por ehèmpel ta boga (den: “[Isla di mi, mi kier)’ (Watapana, volú- 
men IV, 1972, nr. 2) pa un kambio radikal den “e fashi” di Aruba, ku arubanonan 
mes mester trese. Pero ta partikularmente e poeta/redaktor arubano Henry Habibe 
ta demostrá di ta poeta komprometí den su revista Watapana, den e revistanan 
Kontakto Antiyano i Skol y Komunidat, i den su kolekshonnan Keresentenchi (1980) 
i Yiu di tera, (1985). 

Meskos ku obra poétiko di Oduber, Habibe su obra ta distinguié, manera a 
opservá anteriormente, pa mayor atenshon pa ritmo, metro i patronchi di zonidu, i 
prinsipalmente pa su lenguahe metafóriko mas sorprendente i mihó elaborá ku e 
poesia kombatiente di otronan ku a sali dilanti den último dos dékadanan. Di otro 
banda kreatividat di Habibe aparentemente ta trese sierto problema tambe kuné. 
Jules Marchena ta mustra den un reseña di e kolekshon Keresentenchi (1980) riba 
interogante ku Habibe su obra ta laga. 

‘Habibe ta skohe palabra mashá personal i agresivo i ta kombiná esakinan 
ku pida-pida teksto for di kantika tradishonal i rima di mucha [di kua 

título di e kolekshon en kuestion ta derivá, agb]. Pa e motibu akí su 
sarkasmo ta resultá un poko hugueton, liviano. Su estilo ta 
enkantadoramente rítmiko. Na mes momentu e uso akí di papiamentu 
arkaiko no ta hasi e obra fasil pa un lektor; hopi biaha rima i kantika 
bieu ta konsistí di alushon mas o ménos kamuflá na situashonnan ku 
tabata aktual tempu ku e rima i kantikanan a nase, pero ku pa e hende di 
awor ta difísil komprondé. Ademas tin hopi palabra — entre kua nómber 
propio — ku ta pasa fuertemente kambiá di un generashon pa otro. Pa un 
hende ku no ta arubano ta bini aserka ku e no ta na altura di sierto 
selashi di bida públiko na Aruba (sierto beinam, ekspreshonnan típiko 
di polítikonan etc.). Pa e motibunan akí probablemente ta difísil 
komprondé tur buèlta di e poemanan akí. E buki ta muchu leu di uso di 
idioma di un papiadó promedio di papiamentu, pa ken sin duda e buki 
aki ta destiná komo literatura komprometi.” (A, 30.1.1981) 
Kada bes di nobo ta defendé e deseo di trese teksto literario di karakter transparente. 
Literatura no mester ta muchu eksigente: ta hala outornan ku no atené nan sin mas 
na e regla akí na nan orea. 

Habibe no ta profilá tampoko komo defensor di e idealnan étniko pretu di di- 
nos-e-ta, manera a bira usual na Kórsou entre dramaturgo i poetanan radikal. Por lo 
general poetanan arubano ta ménos inkliná na hasi esaki. Prueba es ku for di nan 
propio realidat sosio-étniko tabatin ménos espasio pa esaki: nan lo a posishoná nan 
pafó di komunidat arubano. Komo tal Habibe ta hasi wowo di kariño ku e idea di 
kreolisashon. Na mes momentu, sin embargo, e ta keda atvertí — prinsipalmente e 
komunidat arubano — pa no nenga, bagatelisá òf difamá e elemento afro-antiano. 
Poemanan manera “Mi koló?”, “Un mucha rubiano pretu’ i “KKK na kaminda’ den 
e sentido akí ta atvertenshanan formulá bon kla. E outor ta logra esaki mediante un 
lenguahe fuerte, tin biaha ku metáforanan mashá ekstenso, un fenómeno basta 
eksepshonal den literatura papiamentu. Su reseñadónan a elogi’é hopi biaha pa e 
mérito akí, manera Pablo Walter a hasi den su reseña di e tomo Yiu di tera (1985), 
den kua e poemanan menshoná a aparesé. “E uso di idioma fuertemente komprimí, 
kompañá pa formanan úniko di metáfora, no ta hasi [Yiu di tera] mas fásil, pero sí 
nan ta oumentá su radio di akshon. [...] Meskos ku Lauffer, Habibe tambe a proba 
klaramente, ku papiamentu ta riku na metáfora. (A, 4.X.1985) 


Na Aruba ta te despues di mei 1969 i bou di influensha di desaroyonan polítiko na 
e isla, outornan a start ku furia ku konkista literario di e isla, sin ku esensialmente 
un ideologia radikal di iskierda tabata sostené esaki. A registrá e puntonan di 
identifikashon i di orientashon arubano. E supuesto identidat outéntiko arubano 
tabata skondí den e paisahe, e laman ku ta rondoná e isla, e partikularidatnan sosio- 
kultural — entre kua papiamentu —, den e bida na Aruba promé ku industrialisashon. 
E bida akí, kontrario na esun di Kórsou, no a konosé un komponente sosio-kultural 
netamente afro-antiano. Na lugá di esaki a bini parsialmente un “hasimentu di wowo 
di kariño’ ku e herensia sosio-kultural indjan, pero den literatura al fin i al kabo e 

no tabata mas ku un hasimentu di wowo di kariño (kompará loke ta sigui). Meskos 
ku na Kórsou e kuadro di e Aruba akí tabata embebí den e melankolia nesesario, 
debí na e Aruba di antaño ku a disparsé. No tabata keda tampoko sin idealisá e 
Aruba di antaño, pero sigur no tabata kultiv'é ilimitadamente: di ningun manera 
ainda e rekuerdo di un bida duru promé ku establesimentu di e refinerianan no a 
disparsé. Enfasis riba fenómenonan oksidental nobo, ku a destruí e Aruba di antaño 
kompletamente, a trese poesia di tono reprochante, síniko i tin biaha tambe sarkástiko. 
Huntu ku esaki ta surgi krítika riba un falta di kuido i apresio pa loke ta propio, 
krítika riba e echo ku ta kopia loke ta bini di eksterior, krítika riba e manera koruptivo 
di aktua tantu di pasantenan komo di pueblo arubano. Preokupashon pa falta di 
balor propio i konfiansa propio en general tambe ta manifestá su mes. Finalmente, 
na su turno e preokupashon ei a bin suponé o enfatisá aseptashon di esfuersonan 
konhunto ku no ta étnikamente mará. Histórikamente e komponente afro-arubano 
tabata proporshonalmente limitá, pero ku yegada di e refinerianan di petroli no por 
a nenga eksistensia di “arubano” di asendensia afrikano den komunidat di Aruba. 

E asuntunan akí ta e norma o núkleo di hopi di e poesianan ku poetanan manera 
Henry Habibe, Denis Henriquez, Tico Croes (kende a usa e seudónimo Tikoli), 
Nydia Ecury, Mario Dijkhoff, Hubert Booi, Philomena Wong, Ruben A. Odor, B. 
Young Fatt, Ana Krozendijk-De Cuba, Tomas Figaroa, Viola S. Piternella, Quito 
Nicolaas, Belén Kock-Marchena, O. Santaner i Pancho Geerman a saka na buki. 
Pero e poesia ku ainda no a saka na buki, tambe ta karakterisá pa e preokupashonnan 
ariba menshoná, manera poemanan ku a sali den e revista Brindis. Na 1974 Jossy 
Mansur, komo editor, i Julio Maduro, komo eskritor, a sera kabes i a disidí di publiká 
e revista den kua ta boga pa rekonosementu i defensa di elementonan di e Aruba 
outéntiko, entre otro papiamentu i influenshanan indjan. Maduro ta ekspres’é den 
un seri di artíkulo — manera e poema (?) largu “Pakiko mi ta Arubiano”, 1975 — 
komo defensor di un identidat arubano propio, ku ta bal la pena defendé kontra 
manchanan strañero. Watapana, pero tambe Skol y Komunidat, Amistad, Chuchubi 
i otro revistanan di orientashon ménos literario ta kontené poesia similar. E poesia 
akí no a keda pa semper wardá den archivonan. Komo a publiká nan den kolekshon- 
nan manera De navelstreng van mijn taal: poesia bibo di Aruba (1992) i, na mayor 
grado, den Cosecha Arubiano (1983) esnan ku ainda no a publiká nan promé 
kolekshon — i ku posiblemente lo no hasi esei nunka — tambe ta inkorporá entre e 
fila di “poetanan”. Asina ta aparesé den e kolekshonnan ariba menshoná poesia di: 
Burny Every, Digna Laclé, Nena Vrolijk, Ramón Todd Dandaré, Nena Bennett, 
Ireno Ricardo Kock, Pedro R. Velásquez, Gina Henriquez, Jose Geerman i otronan. 
Ademas presentashonnan públiko df resitashon den programanan di radio manera 
Nos Tera i Butishi di Alegria di Hubert Booi i Ito Tromp a pèrkurá pa e apresio ku 
tabata konsiderá deseabel i e debido rèspèt. 

E komponente arubano rekonosibel den literatura papiamentu a manifest'é 
prinsipalmente den poesia. Meskos tambe ta parse ku un kantidat basta grandi di 
poeta — entre nan Frank Booi, Ramón Todd Dandaré, Mario Dijkhoff — prinsipal- 
mente na edat mas hóben ku regularidat ta bora e bena poétiko, esta durante i 

direktamente despues di nan añanan di studiante. Si añadí nan na hopi outor ku no 
a logra saka mas ku un kolekshon òf ku nunka no a produsí un kolekshon ainda, ta 
keda djis un kantidat chikitu di outor ku durante un periodo mas largu ta demostrá 
ku obra poétiko nobo na papiamentu ku nan por karga e nòmber di “outor literario”. 
Loke indudablemente ta hunga un ròl importante akí ta un ‘merkado’ chikitu, 

un reakshon limitá di lektornan i e (supuesto) limitashonnan di papiamentu*. Denis 
Henriquez — outor di e kolekshon di poesia Kas pabow, 1988, i algun obra di teatro 
— a saka su konklushon i a skohe finalmente pa hulandes. El a ventilá su opinion 
disididu den un entrevista ku Rutgers. 

“Skibimentu na hulandes ta bentahoso pa mi, mi no ta eskperensi'é komo 

algu ku ta limitámi den mi ekspreshon, al kontrario, e ta dunami 

presisamente e libertat pa mi hasi ku mi imágennan loke mi ke. Hulandes 

tin pa mi hopi bentaha riba papiamentu. Mi no ta skibi pa motibunan 

patriótiko, mi no tin nodi di proba ku algu por na papiamentu tambe. Mi 

no ta nashonalista. Ora bo ta skibi na papiamentu, bo mester ta dòbel 

kreativo, pasobra bo mester krea bo propio idioma tambe i pa mi esei ta 

un opstákulo grandi. Obra di teatro, kaminda aktornan por komuniká 

sin usa palabra i den e diálogonan mes tambe ta totalmente otro ku 

prosa. Poesia ta krea ambiente, pero prosa ta deskriptivo i esei ta e 

problema. Mi no ta kere ku Tip Marugg ni Frank Martinus Arion lo por 

a skibi nan novelanan na papiamentu; Boeli van Leeuwen ku su uso di 

idioma enormemente metafóriko sigur ku nó. Dunami un instrumento 

tur kla, anto mi ta pèrkurá pa pone e imágennan aserka. Mi no sa si lo 

mi ke tuma e moléster di eksplorá papiamentu asina profundamente. 

Bo ta sinta tras di bo kÒmpiuter skibi un aña largu, anto ken ta lesa [bo 

obra]? Ademas pa Aruba tin e asuntu di ortografia, ku tambe ta hunga 

un ròl. Mi ke skibi tambe pa un merkado i alkansá ku mi publikashon 

un públiko lektor ku tin interes. Bo ta hinka hopi energia den un obra 

asina i bo ke reakshon i interakshon; esei bo no ta haña na Aruba. Mi no 

tin idea di skibi teatro mas ku tòg no ta ser presentá riba esenario i pa 

kua no tin públiko. Mi no ta skibi mas na papiamentu. Mi ta limitámi na 

skibi prosa na hulandes awor ku mi a haña un editor [De Bezige Bij a 

publiká Zuidstraat (1992) i Delft Blues (1995). agb]. (A, 22.XIL1992) 
Atrobe karakter “indomabel” di papiamentu i desenkanto ta manifestá komo 
elementonan konstante. No opstante, promé ku e desilushon den reakshon di su 
lektor i espektadornan a dal Henriquez, el a profilá ku obra di teatro kaprichoso, ku 
a alimentá supstansialmente e tradishon relativamente pober di obranan di suela 
propio, aunke sin e apresio deseá. 


9 Intenshonalmente o no Aruba a opta pa un ortografia etimológiko pa papiamentu i Kòrsou i Boneiru 
a preferá un ortografia fonológiko, loke a oumentá e diferensha entre e islanan. E desbentahanan ta 
bisto, kompará palabranan di Denis Henriquez poko mas aleu. 

Meskos ku pa Kórsou, pa Aruba di e dékadanan di posguera tambe ta konta ku: 
“nos pueblo ta gusta bai teatro pa hari”, manera Ernesto Rosenstand (1989: 112) a 
mustra ku tur frankesa den un eksposishon kòrtiku tokante historia di teatro di su 
isla. Posiblemente esaki ta un reakshon riba e teatro religioso pisá na papiamentu, 
ku misioneronan katóliko a presentá den promé sinkuenta pa sesenta aña di e siglo 
akí. Despues teatro di tendensha sekular i mas frívolo ta yega € isla den tradukshon 
i mas o ménos fuertemente adaptá. Rosenstand mes — na 1961 ko-fundador di e 
grupo di teatro Mascaruba ku ainda ta eksistí — tabata un di e traduktornan mas 
produktivo. E ta duna debido balor na tradukshon i adaptashon. 

“E balor grandi di Mascaruba tabata, ku el a sabi di hiba e pueblo e 

teatro Cas di Cultura ku su obranan tradusí for di literatura teatral 

internashonal. Mas tanto nan a spesialisá den komedia, pues obranan 

humorístiko. [...] No solamente [Mascaruba] a hasi públiko mas 

konsiente di teatro, ma indirektamente el a promové papiamento. [...] 

Nos por bisa ku te na aña 70 mayoria di obranan ku a ser presentá na 

Aruba tabata tradukshon. I ku e tradukshonnan aki nos a bin enrikesé 

nos kantidat di obranan na papiamento i a la bes nos a pèrkurá pa stimulá 

uso di papiamento. [ ...] [E] trabou tabata uno masha difisil, ya ku no ta 

tradusí so bo mester a tradusí, ma purba adaptá [tambe] na e situashon 

lokal.” (ibid; 113) 
Desaroyonan riba tereno di teatro despues di 1969 na Kòrsou a influenshá esunnan 
na Aruba direktamente. Presentashon di Tula di Pacheco Domacassé a pone Rosen- 
stand trese un “kontrapartido” riba esenario. Esei tabata Macuarima. ‘Meta di Tula 
ta buska un identidat pa pueblo di Kórsou, miéntras Macuarima ta hasi meskos pa 
Aruba,” asina Rosenstand ta afirmá. Loke ta keda sin menshoná ta e komprobashon, 
ku e identidat arubano ei a haña un kontenido distinto for di esun di Kórsou: no ta 
buska identifikashon ku katibunan rebelde, sino ku indjannan di kende europeonan 
a kita nan libertat i nan independensia. Ku e obra akí Rosenstand a kosechá mashá 
éksito: e obra akí a hiba Mascaruba hasta Coro, Venezuela, pa un presentashon. Ku 
debido entusiasmo tiera firme a reakshoná: 

“Un lleno total se registró en la Concha Acústica con lo cual el público 

de Coro correspondió el gesto desinteresado y amistoso del grupo teatral 

antillano, que generosamente ofreció uno de los momentos sin duda 

inolvidables en el acontecer de la cultura en nuestro Estado.” (El Coriano, 

sitá den Watapana, volúmen IV, 1972, 2, p. 8) 
Na 1974 Rosenstand a bolbe skohe pasado indjan komo punto di identifikashon pa 
e espektákulo teatral Wadirikiri. Despues Rosenstand a kompilá i publiká kantika/ 
poemanan di e obra akí den un obra di blachi lòs, hinká den un map pa tene nan 
huntu: Un anhelo sin fin, 1982. De Haseth, kende a reseñá e ‘kolekshon’ a elogiá e 
poemanan: ‘Palabranan bon balansá, strofanan delikadamente formá [...]. Sin uso 
di arkaismo di papiamentu, ni komparashon ni formashonnan di frase forsá, i ménos 
ainda esfuerso pa mara sintimentu na rima”. (A, 28.V.1982) 


Identifikashon ku e herensia sosio-kultural indjan aparentemente ta un fenómeno 
ku pueblo di Aruba a biba ménos, kompará ku identifikashon ku e pasado di katibu 
na Kòrsou. Rosenstand mes (1989: 114) ta kòrda espesialmente e asombro durante 
diskushonnan riba ‘identidat’. 

“E diskushonnan [riba identidat] a konsentrá mas tanto na Kòrsou. Aruba 

pa e banda ei no tabatin problema. Un rubiano nunka a haya nesesario 

pa buska su identidat! Si bo puntr’é pa esaki e ta kontesta bo seko: 

“Ami ta rubiano!’ E no ta kibra su kabes pensando den identidat. E tin'é 

kaba, pakiko busk'é?” 
Den kurso di añanan setenta bista di Rosenstand i di otronan ta keda por lo tantu 
ménos dirigí riba un pasado leu, di karakter romántiko. 

E presente di e tempu ei i e hopi problemanan sosial ta haña, manera tabata e 
kaso kaba ku poesia, atenshon krítiko di mundu di teatro. Meskos ku na Kórsou, na 
Aruba tambe ta buska forma nobo. Rosenstand ta bandoná Mascaruba i ta kuminsá 
su Teatro Experimental Arubano, ku pa Aruba ta desaroyá un sistema di traha nobo. 
Den un kómbersashon ku Rutgers Rosenstand a amplia riba e partikularidat akí. 

“Durante un promé reunion ta trata kua ta e problemátikanan ku lo trata. 

For di e grupo e ora ei ta bini un kantidat di proposishon. Karakterístiko 

ta e gran atenshon pa problemanan sosial manera droga, alkohòl, 

debilidat mental etc. Ora a kaba di diskutí e temanan akí, ta vota riba 

loke lo skohe e biaha akí i e órden segun kua lo presentá e motibunan. 

Despues di e desishon akí ta parti e grupo ku ta konsistí di mas o ménos 

binti persona den algun grupo mas chikitu. E ora ei kada grupo tin ku 

siña for di kabes improvisashon di un di e diferente partinan di e obra. 

Ta presentá e partinan akí i ta diskutí e presentashon. Ke men, segun 

nan ta aktua, e aktornan ta aportá idea pa e obra. Direktor Croes i outor 

Rosenstand ta para mira i ta hasi anotashon tokante direkshon eséniko i 

teksto. Na kas Rosenstand ta kaba di desaroyá e improvisashonnan ku 

el a mira i ta presentá esakinan kompañá pa su propio ideanan na 

siguiente reunion, kaminda ta trata tur kos. Asina un obra nobo ta nase 

den interakshon entre aktornan, outor i direktor di esena. Ta keda diskutí 

i improvisá te un tres siman asina promé ku estreno. E ora ei ta fiha e 

teksto definitivo.” (4, 26.V.1982) 
Asina Teatro Experimental Arubano a trese riba esenario entre otro Alameda (1979), 
Pa nan por ta nan (1980) i Kiko ta di nos? (1982) E último obra akí ku tabatin 
komo tema alkoholismo, prostitushon i matrimonio fiktisio, Rosenstand a laga 
publiká tambe na forma di buki. Meskos ku na Kórsou, kaminda entre otro Angel 
Salsbach, Pacheco Domacassé, Edsel Samson i Gibi Bacilio a apliká un sistema 
similar di trabou, e teatro sosialmente komprometí akí a stanka den kurso di añanan 
ochenta. Ei tambe realidat i idealnan a stroba otro. Denis Henriquez e tempu ei ya a 
bira lomba pa mundu di teatro i su isla. 

Despues di a mula su pén i su espíritu na tekstonan di kabarét, Henriquez a 
riska e stap pa skibi un obra di teatro pa yena un anochi: Mañan Dalia lo ta mi 

Dalia. A trese e obra akí riba esenario bou di direkshon di Burny Every. Ku 
entusiasmo (i asombro kontené?) Boerstra a reakshoná den Beurs- en Nieuwsbe- 
richten di 2.X1.1978: 

“Un teksto fuerte manera heru, un direkshon di esena briante, aktuashon 

teatral impreshonante, i tur esaki di propio suela arubano. [...] E funshon 

aki ta realmente algu úniko i sigur no solamente pa Aruba. Tur hende 

ku tin algu di interes pa e sorto di asuntunan akí bai mira e próksimo 

funshonnan. [...] Den tur sentido e [obra] meresé un públiko grandi.” 
Klaramente inspirá pa Waiting for Godot di Samuel Beckett, Henriquez a purba 
deleitá públiko antiano ku un obra “pisá”. Den e kòmbersashon sitá kaba, ku Rutgers 
tabatin ku Henriquez, e outor ta bisa lo siguiente tokante su obra: 

‘Burny Every a dirigí e obra i a aktua huntu ku Maureen Berkel. Tabata 

un obra pisá, pero unu mashá karibense. Dos persona ta sinta literalmente 

den porkeria bou di un palu bieu. Nan ta respresentá dos postura di 

bida: esun ke hasi di su ambiente un lugá kaminda hende por biba drechi, 

e ta pará ku dos pia riba suela; e otro ta blo pensa riba huimentu, e ta 

distansi’é di su ambiente i ta fantasiá un realidat propio, ku e ta bai 

kuminsá kere aden. Finalmente esun ku ta biba den un mundu di 

irasionalidat ta mata e otro ku ker a buska un oportunidat di trabou p'e 

mes. Un obra asina ta naturalmente mashá simbóliko. E tabata asina 

nobo, ku e tabata difísil pa públiko; el a distansiá públiko di teatro.” 
Kisas na otro parti di mundu e distansiamentu ta presisamente e efekto buská i 
deseá, na Aruba el a kibra e esfuersonan. Outor i direktor di esena a kambia nan 
manera di traha mesora. Den un entrevista ku Every e ta duna detaye pakiko mester 
a baha spit. ‘A resultá ku gran parti di públiko a haña Mañan Dalia lo ta mi Dalia 
bastante kompliká. P’e motibu akí Burny [Every] a skohe un tema mas simpel pa su 
siguiente piesa: Fenchi of e premio mayor [di Denis Henriquez]? (A, 26.V1.1981) 
Henriquez ta afirmá e kambio konsiente den e entrevista ku Rutgers. “[Fenchi of e 
premio mayor] ta un farsa di dòbel fondo. Ta trata di un dia di redu. Loke a sosodé, 
ta kambia den boka di e siguiente persona. Di e manera ei mi a elaborá krítika riba 
bida sosial, riba politika i riba moral dòbel den relashon entre hómber i muhé. 
Tabata un obra muchu mas liviano ku Dalia.’ Sin embargo obra di teatro liviano, 
inklusive krítika riba situashonnan lokal, tabata e tereno kaminda Eligio Melfor 
tabata bas i tabatin éksito finansiero. Melfor a konkistá merkado di teatro no sola- 
mente na Kòrsou, sino tambe na Aruba, kaminda Grupo Ban Hari a interpretá obra 
di Melfor. E obra ku kua Henriquez seguidamente a purba su suerte, E soño di 
Alicia, no a subi esenario; a menshoná esaki na kapítulo I kaba. Ta bèrdat ku na 
1988 Charuba a publiká e teksto: un konsuelo basta pober, komo den e promé aña 
no a bende ni tres dozein di dje. Sin embargo, ku su novelanan na hulandes Zuid- 
straat i Delft Blues sí Denis Henriquez a alkansá e públiko ku e tabata anhelá i e 
atenshon literario-krítiko ku e tabata deseá, pero ... na Hulanda. 

E tono kategóriko ku kua Rosenstand a konstatá ku bon mirá no por papia di un 

tradishon di teatro propio na Aruba, ta posiblemente un poko eksagerá. “Nos mes- 

ter ta franko sí i konstatá ku maske nos tin basta aña ta move den teatro te ainda nos 
no por papia di un teatro propio. [...] Entusiasmo ta hasi nos presentá obranan, ku 
hopi biaha no ta reflehá problema ku ta aktual den nos komunidat. Nos teatro pues 
te ainda no ta hankrá den e pueblo!” (1989: 116) Pues sigur por papia di sierto 
tradishon kaba, pero ta e kontinuidat ta falta. 
Prosa definitivamente falta tradishon. Rosenstand a tuma un kurashi ku Tur 

cos a keda atras (1965), pero parse ku no tabatin apresio literario pa e obra. E 
Regreso y otro cuentanan di e kolekshon di Jossy Mansur a haña krítika esensial- 
mente faborabel den reseña. Jules Marchena por ehémpel ta opiná, ku e “kuenta 
prinsipal” [ta sobresalí] danki na un diálogo delikadamente matisá i un komposishon 
ekilibrá” (A, 26.11.1982). Pero e kolekshon no a bira un punto di referensia, manera 
e kuentanan di Elis Juliana i di Pierre Lauffer ta na Islanan Abou. Ta parse hasta ku 
E Regreso ta lorá den un dekel di olvido. Pa e “rekuerdonan di hubentut’ di Frank 
Williams, Regalo di fantasia (1989), tampoko no tabatin mashá apresio literario. 
Loke tampoko no a kontribuí na apresio ta e manera enfátiko i moralisador di duna 
komentario i di dirigí palabra direktamente na lektornan. Probablemente pa 
elaborashon di prosa ta konta e problema ku Henriquez a mustra anteriormente 
ariba. Jossy Tromp, ku a tuma un kurashi i lansa prosa kòrtiku den Cetilalma i otro 
cuentanan arubiano (1988), en todo kaso ta konfirmá Henriquez su vishon. 

“Miéntras mi tabata skibiendo, mi a dunami kuenta ku tabata imposibel 

pa skibi si mi no studia sierto aspektonan di papiamento. Mi a kuminsá 

lesa mas konsientemente posibel loke tabatin na papiamento. Tabata un 

berdadero lucha ku papiamento. Loke bo ta haña di kas ta un kantidat 

mínimo di palabra pa sobreviví, importante pa bida di tur dia. Pero ora 

bo ke ekspresábo mas detayá, mas refiná, mas matisá, bo ta sinti falta di 

palabra. Te ainda esaki ta un lucha, aunke mi mester bisa ku skibiendo 

i papiando, mi a siña hopi. [...] Mi no a yega ainda: traha na papiamento 

ta masha difisil, pasobra nunka nos no a haña siñansa den e lenga aki.” 

(4, 16.111.1991) 
Elis Juliana i Pierre Lauffer tampoko no a haña siñansa nunka den papiamentu, 
pero no ta tur hende tin e don di perseverá a pesar di tur difikultat. Tuma nota di 
loke na otro lenga tin skibí na prosa narativo tambe lo por ta un sosten, pero aparen- 
temente esaki ta un paso ku hende no ta tuma semper ku alma i kurpa. 
Indudablemente skibi na papiamentu ta un tarea enorme tratando di un ambiente 
literario ku — a pesar di esfuersonan di Biblioteca Nacional Aruba, editorial Charuba 
i hendenan manera e krítiko literario Wim Rutgers — difísilmente por kalifiká komo 
un oásis. Kisas ta mas na su lugá ekspresá sorpresa pa e kantidat di teksto literario 
ku ta aparesé — partikularmente poesia — i e esfuersonan pa logra un ke otro. 


Pa resistí impotensia 


E proyektilnan lansá pa defensor i atakantenan di e idealnan di di-nos-e-ta a dominá 
bida sosial i literario di último dékadanan. Aunke tabatin kaso tambe den kua 

outornan tabata evitá di para den e tereno kaminda bala ta yobe i tabata skohe pa 
keda na un distansha kaminda nan tabata fuera di peliger. Asina ta resultá ku no ta 
tur ekspreshon literario ta sin mas un toma di posishon kla den e diskushonnan, 
aunke kada outor tabata i ta kore e riesgo sí ku ta asosi'é na mayor o menor midi ku 
un di e kamponan di bataya. Konsientemente outornan tabata koketiá tambe de bes 
en kuando ku un di e partidonan, sea pa motibu di lasonan familiar o di amistat, sea 
pa motibu di inseguridat o miedu, sea ku mira riba sierto sosten (finansiero) o ku 
mira riba atenshon, pa seguidamente nan apartá nan atrobe di e partido. Asina tin 
biaha tambe por tabatin i por tin bentaha pa un outor present'é na sierto okashon 
prinsipalmente komo outor arubano, kurasoleño, boneriano o hustamente komo 
outor antiano. 

Ademas, no ta tur outor tabata ni ta sufisientemente ekipá pa desaroyá nan 
propio ideanan nobo o profundisá ideanan eksistente. Tantu den poesia komo den 
kuenta kòrtiku obra di añanan sinkuenta i sesenta di Pierre Lauffer i Elis Juliana a 
keda un punto di referensia mashá importante. E manera ku nan a “konkistá” nan 
isla i hink’é den kuadro literario ta sigui ta bal la pena pa otronan tuma komo 
ehèmpel i asina purba subi nan nivel. Lauffer i Juliana a keda sinti poesia di Joseph 
Sickman Corsen, di prinsipio di siglo XX, konsistentemente banda di esun di nan 
mes. Pa publikashon di obra poétiko kompleto di Corsen, sin embargo, a falta empuhe 
i medio finansiero. Ta evidente ku apresio tabatin su límite. 


Kuenta kòrtiku: Ku hopi trabou tabata i te ainda ta yega na skibi kuenta kòrtiku 
sin ku ta trata di susesonan di tur dia, anto preferiblemente suseso popular di 
aktualidat o di den pasado. Poko biaha e pasado ei ta laga di tin romantisismo aden 
i frekuentemente e ta embebí di sierto melankolia. Den e kuentanan akí poko biaha 
sa falta tambe e toke humorístiko i huntu kuné krtítika leve. Hendenan manera Vi 
Coco, Edward de Jongh, Bèti Doran, Nilo Kleinmoedig, Roy Colastica i, di Boneiru, 
Boy Antoin a komponé nan kuentanan kòrtiku i nan skèchnan di prosa riba e fundeshi 
ku ya tabata eksistí kaba. Si konsiderá e añanan ku a publiká e kuentanan akí, nos ta 
ripará ku mayoria di bes nan ta sostené e idealnan ménos militante di di-nos-e-ta. 
Debí tambe na e programa kultural di radio tantu skuchá Echa Palabra di 
Eddie Pieters Heyliger, Doran su obra a haña bastante fama. Na 1971 Pieters Heyliger 
a kuminsá ku e programa akí di radio i te ainda e ta present'é. Den kuadro di e 
programa el a organisá un konkurso literario di kuenta kòrtiku, ku Bèti Doran a 
gana na 1974. E “Concurso literario di kwenta kortiko’ a trese otro outor tambe riba 
pantaya: manera Reginald Apostel, Sonia Bernabela-St. Jago i Edgar de Camps, 
pero nan a disparsé tambe mes pronto for di bista o for di e distansha ku por a 
skucha nan (na radio). Doran su trabou a alkansá muchu mas tantu hende despues 
via e forma “tradishonal”, kaminda outornan mes ta presentá i lesa for di nan obra, 
por ehémpel durante manifestashonnan kultural, manera Mangusá cultural den 
añanan setenta. Maske Doran no a haña un papel di pionero literario, a duna su 
kuentanan sí sierto balor literario. Enrique Muller por ehémpel tabata sumamente 
entusiasmá ku Filigrana (1977) di Doran, prinsipalmente ku un personahe ku ta 

pone hende pensa mashá riba e benditu hungadó di dominó Manchi den e novela di 
Martinus Arion Dubbelspel. 

“Den e kolekshon Filigrana, [...] un tipo di hòmber ta predominantemente 

presente: un hómber ku ta parse un hende mashá nèchi, semper ku paña 

limpi na kurpa, ku un lensu ku ta choria perfume. Te hasta ora e bai 

serka un mekániko pa laga drecha su outo, e tin dashi bistí. E ta detestá 

lawai di brómer i [paña] di teenager; su kurpa ta kohe rel di kabei afro 

na bòshi i di e estilo di balia di hébennan. [...] Den mayoria di e kuentanan 

ta mira mundu a traves di bista di e tipo di hòmber akí i debí na e vishon 

egoséntriko di e figura ei, nada di ningun hende no ta bon, prinsipalmente 

no ora mener tin mal beis.” (A, 26-VIIL.1977) 
Den e obra akí no tin un struktura di kuenta o un moda di pensa kompleho, loke 
tampoko ta e kaso den obra di De Jongh, Antoin, Kleinmoedig òf Coco. Reakshonnan 
ta mustra ku De Jongh su obra ta distinguié — no semper den sentido positivo si 
huzga pa e reakshonnan — pa e insidentenan un poko místiko ku frekuentemente e 
ta laga hunga un ról mas o ménos esensial den su obra. No opstante, e kos mas 
remarkabel den e konteksto di kuenta na papiamentu ta prinsipalmente un kantidat 
chikitu di kuenta mashá kòrtiku ku ta konta di De Jongh su rekuerdonan di hubentut 
na Indonesia. Muller ta skibi al respekto den un resefia di Mi ta kòrda di De Jongh, 
skibí na 1978: 

“Konsientemente Edward de Jongh ta trata di krea sierto ambiente di 

rekuerdo melankóliko, sin ku e ta evaluá e rekuerdo mes direktamente; 

[ ...]. Den un di e mihó kuentanan — “Lushiklas” — [De Jongh] ta konta 

ku den fróbelklas [na Batavia] el a sali mihó “matjesvlechter” di klas. 

Ora na fin di aña e sinta mira e matnan ku el a flèktu, esaki ta dun'é un 

sintimentu di felisidat inmenso. [...] ta keda na e lektor pa sigui meditá 

riba e punto aki.” (A, 5.VIII.1978) 
De Jongh no a asosi'é nunka sin mas ku hendenan manera Lauffer, Debrot, De 
Haseth i otro defesornan di e idea di kreolisashon. Tòg su atenshon pa un pasado di 
e mes pafó di Antia ta sin duda un sosten di e filosofia akí. 

Boy Antoin, entre otro outor di dos tomo delegaritu Salu di bida, ta basa su 
kuentanan kòrtiku kompletamente riba eksperensianan di bida diario di su isla natal 
Boneiru, den kua insidentenan kurioso brevemente ta bruha hilu di e kuenta. 

“Salu di bida tin un colecshon di cuenta corticu cu ta relatonan di 

acontesimentonan real cu Boy [Antoin] mes a pasa den o cu un otro 

persona a cont'é. Cada un dje relatonan aki tin curiosidadnan cu ta kishiki 

e lesador pa sigi lesanan sin fada. E curiosidadnan aki ta e cos cu ta 

duna e bida literario su saus o manera e titulo ta bisa "e salu” e “smak 

cu ta haciele atractivo”.” (Nobo, 17.V11.1987) 
Meskos ta konta pa obra di Kleinmoedig, kende tambe ta preferá un estilo di konta 
ku ideanan klaramente eksponé i no tin eksigensia partikular pa loke ta kalidat 
literario. Den tal sentido Kleinmoeidg ta mes tipo di outor ku Boy Antoin. Coco no 
tabatin e pretenshon ku e ta okup’é ku literatura ora e tabata publiká su skèchnan na 


236 


prosa, pero su skèch i kuentanan no ta di un kalidat inferior na esunnan di un Boy 
Antoin. Obra di Coco a sali publiká pa gran parti den e korant lokal na papiamentu 
La Prensa, den un kolumna di e mes ku tabata mashá lesá. Di ei e tabata start na 
moda di papia un monólogo ku su lektornan tokante asuntunan di tur dia i susesonan 
remarkabel. Su lektoran tabata gusta “skuch'é” via su página den korant o, te na su 
morto na ougústús 1995, for di tras di tonbank di su “snack” na Punda. 

Roland Colastica — nasí na 1960 i, segun su propio palabranan, “un artista na 
kaminda’ — ta buska afiliashon pa su kuentanan (i poesia) direktamente na tradishon 
oral, tantu pa loke ta kontenido komo pa loke ta forma. 

““Tempu mi a lanta mi mayornan tabata konta nos kuenta ainda,” e ta 

bisa den un entrevista ku Jeannette van Ditzhuijzen. “Kosnan ku mi 

mama mes a pasa aden, eksperensianan di mi tata di su hubentut. Via e 

kuentanan ei nan tabata konta nos hinter un historia. Mi ta kere ku esei 

ta mashá importante pa komunidat kurasoleño ku su hopi nashonali- 

datnan. Tradishon oral ta un forma di komunikashon mashá intensivo i 

un forma di pasa kultura. Nos a bira awor un presa gòrdá pa e influen- 

shanan fofo di otro paisnan. Tur hende ta klabá na nan aparato di televi- 

shon i ta haña asina yamá informashon di un mundu lehano. Pero unda 

nos propio kultura a keda?” (A, 5.IX.1992) 
Un posishon asina no ta produsí sorpresa literario, pero mayoria di su oudiensia i 
lektornan no ta buska esaki tampoko. Bou di e propio kultura kontemporáneo, eks- 
poné na “influenshanan fofo’ tin un berdadero kultura propio derá, ku mester reanimá, 
maske ta durante un deklamashon. Colástica, ni tampoko hopi di su kolega-outornan 
no ta mira e atrakshon fuerte ku e kultura di gaña-gaña ta ehersé. Ta e supuesto 
efekto negativo so nan ta mira: ‘Kultura di televishon ta menasando kultura i mundu 
di e generashon anterior. Televishon i video ta habri famianan for di otro, miéntras 
bo por sinta dushi asina ku otro skucha kuenta.’ Colastica sigur no ta e úniko persona 
ku ta basta disgustá di e forma ku awendia ta alimentá kultura antiano i e ta kòrda 
ku nostalgia bida ‘di antaño’. Papiando di kreatividat di pueblo rondó di kambio di 
siglo XIX pa XX, Richenel Ansano, e tempu ei kolaborador riba tereno di maneho 
na Servisio di kultura di teritorio insular di Kòrsou i for di 1996 hefe di e servisio, 
ta keha: ‘Un bunita ehèmpel ta tambú. Antes tur hende di públiko por a pidi pa nan 
kanta tambú, loke nan ta yama pidi boka. Awe nos no ta tribi di manifestá e sponta- 
neidat i e kreatividat ei” (Beursmagazine, nr. 4, p. 38). Pero pueblo no ta warda e 
par di dianan ei mas ora aña ta bai bòltu — tradishonalmente temporada di tambú — 
pa por haña chèns di hiba palabra. Awendia habitantenan di e isla ta hisa telefón, 
yama e programa di radio Pueblo na palabra di e emisora di radio Z*86. E sponta- 
neidat i kreatividat ei ta resoná tur dia na radio i no mas un biaha pa aña so, anto 
efektivamente, no na forma di tambú. 

Na bista di krítikonan literario e kuentanan, aunke na kantidat limitá, ku Hubert 
Wanga a skibi, ta surpasá debidamente loke ta konsiderá komo komun i koriente, 
maske su obra tampoko no ta kompleho. E kuentanan mashá kòrtiku ku el a publiká 
den Doló di amor (1984) ta rondoná di emoshon ku generalmente no ta presente 

serka e otro outornan ya menshoná. “E doló den e título,” asina De Haseth a skibi 
den un reseña “lo por definí mihó ku e palabra “smart” na hulandes. Kisas [...] un 
palabra ku ta parse un tiki antikuá, pero ku mas ta aserká e doló den e obra di 
Wanga ta: e palabra latin dolor, ku banda di doló físiko i emoshonal por impliká 
amargura tambe. Wanga a skohe e doló akí komo tema pa su prosa: deskripshonnan 
kòrtiku, di un solo página, di sintimentu di mama pa yu. Yu ku di un òf otro forma 
tin problema: sea físiko, mental o sosial i asina duna nan mama e doló di amor [di 
mama].” (A, 18.V.1984) Prosa “di karga pisá’ òf “serio” manera esaki mas bien ta 
eksepshon ku regla i ta parse ku mester di okashon spesífiko pa e aparesé. Asina 
nos ta haña ku Impulso (1993), e buki di lustro di e sosiedat di mayor di yu deshabilitá, 
Totolika, ta kontené kuenta di Olga Torres-Koeiman, Lydia Geerman i Arthur Tjin- 
Kon-Fat, den kua tin prosa serio, pero ku no ta laga di ta falta insidentenan humo- 
rístiko, pero esakinan no ta dominá tampoko. Banda di nan prosa kòrtiku e outornan 
akí no a publiká kuenta mas largu. 

E úniko obra na prosa ku ta eksigí un konsentrashon mas duradero ora ta lesa i 
ku pa loke ta trata komplehidat ta sobresalí entre kuentanan kòrtiku ta E pal'i bida 
di Barche Baromeo, ku a sali na 1990. Den Amigoe di 10. VIII.1991 Jules Marchena 
a skibi un reseña largu i mashá elogioso di e novela kòrtiku akí, loke sin embargo 
no a resultá prinsipio di un apresio mas amplio di Baromeo komo outor literario. 
Posiblemente e karakter un poko eksperimental di e teksto a hunga un ròl den e 
apresio limitá, komo e obra no ta asina adekuá pa deklamá. Kon ku bai bini 
presentashon públiko ta oumentá fama di un outor mas ku reseña. 

Definitivamente no ta falta humor den e novela kòrtiku akí. Pero aki humor ta 
hunga un ròl notablemente distinto kompará ku den mayoria di kuenta kòrtiku, 
kaminda hopi biaha e ta un meta riba su mes. Baromeo mes ta splika detayadamente 
e papel ku e ker a duna humor den E pal'i bida: 

“Dor di nivelá algu serio na algu humorístiko, bo ta hasié un wega. 

Unabes un wega e ta bira algu ku bo por aseptá i manehá. Kosnan di 

mas spantoso ku bo no ke ni pensa, ta para bira un wega di “Ban ban 

pasa un róndu”, ku bo por dibertí kuné.” (p. 31) 
E asuntu serio ku ta dominá temátika di e novela ta un tópiko relativamente 
eksepshonal den prosa na papiamentu: aseptashon di ruina i morto. Ku rason 
Marchena ta opservá ku “Tur kaminda e ta presente den e buki; ta e doló ku ta nase 
di e insistensia ku kua morto i e deterioro promé ku esaki ta manifestá rónt di dje: e 
proseso kaminda e mama ta muri pokopoko, morto di un ruman hómber chikitu, di 
un amiga di infansia, e proseso kaminda e tata pokopoko ta bira bieu. [...] [Baromeo] 
ta krea un atmósfera di opseshon; e ta opseshoná ku biramentu bieu, deterioro fisiko, 
pérdida di hendenan ku el a stima.” E ta duna kontenido na e temátika akí den 
situashonnan ku riba nan mes ta fásilmente rekonosibel. Inisialmente e teksto ta 
bula hopi biaha for di ‘aktualidat’ bai pasado i bolbe presente, loke pa prosa papia- 
mentu por konsiderá komo sumamente eksepshonal. Esaki ta konta tambe pa e 
balor simbóliko ku naturalesa ta haña aki i aya, manera e palu enorme dilanti di kas 
di e persona ku ta aktua komo “ami” den e kuenta. E teksto ta trata un tema mas, ku 

sin embargo ta ménos bon elaborá: kon librabo di formanan di sklabitut mental. 
Aki aseptashon di prosedensia étniko propio ta hunga un ròl, kaminda e.o. apresio 
pa reggae superstar Bob Marley ta resultá importante. Marchena no a keda konvensí: 
“De bes en kuando e ansha agresivo pa libra di sklabitut mental di pasado hasta ta 
duna impreshon di ta rasista.” No opstante, di un punto di bista temátiko Baromeo 
a aportá un obra remarkabel na prosa papiamentu. Ademas e outor a purba distinguié 
tambe estilístikamente, entre otro kultivando e posibilidat di papiamentu pa pone 
un seri largu di verbo un tras di otro, e asina yamá verbonan serial (serial verbs). 


Poesia: Entretantu den poesia tin deskribí práktikamente tur fenómeno natural di e 
islanan akí. Lucille Haseth a kórda te hasta riba Klein Curagao. E melankolia ku 
bahada di solo a evoká serka Corsen parsialmente a keda mantené e karakter 
indeterminá, imposibel pa definí, ora un poeta kontemplá e mes bahada di solo ei o 
kualke otro fenómeno natural. Entretantu tin un motibu mashá evidente pa melankolia 
o un sintimentu análogo: daño ku hende ta kousa na naturalesa. Den e mesun lus i 
generalmente envolví den mes tantu emoshon, inevitablemente tin rekuerdo di e 
sosiedat di antaño ku hendenan tabata forma. Maske kuantu e strukturanan di ántes 
tabata karakterisá pa desigualdat i sirkunstanshanan di bida difisil, tòg nan tabata 
enserá tambe elementonan di gran felisidat pa un i tur. Poesia a enfoká e “simbolonan' 
di e ekilibrio di promé ayá, ku ainda a keda: e ambiente natural, e laman aparente- 
mente inviolabel, edifisionan, bario o e plantashi kaminda bo a lanta i lenga papia- 
mentu. Pero meskos tambe awendia tin atenshon pa e sker i e kibránan den e símbolo- 
nan akí. Pérdida di un infansia sin preokupashon, di e aspektonan supuestamente 
ménos problemátiko di pasado i destrukshon di un naturalesa bírgen por evoká 
rabia i rebeldia. Pero esaki sin embargo den literatura papiamentu no ta tuma e giro 
semper ‘revolushonario’ ku e poesia ariba menshoná di Yerba Seku cum suis tabatin. 
Un fe inkebrantabel den nesesidat di kambio struktural i seguridat ku e kambio aki 
ta faktibel sigur no ta e norma pa poetanan manera Enrique Muller, Hubert Wanga, 
Lucille Haseth, Renée Hendrikse-Rigaud, Walter Palm, Aguette, Mickey Hart, 
Roland Colastica, Lupe Reyes, Freddy W. Hollander, Isbelia Goeloe i Ilse Winkel 
Risseeuw. E motibunan menshoná akí ta karakterisá na gran midí obra di e poetanan 
akí. 
Espesialmente Enrique Muller, e poeta kende frekuentemente a reseñá pa 

Amigoe obra di otronan, a haña e seyo di “poeta di naturalesa’. 

“Despues di e dos kolekshonnan di poesia Libra (1973) i Resina (1976) 

el a alkansá un punto kulminante den Seru Mesa (1976). Si den e promé 

dos kolekshonnan por papia di deskripshon di naturalesa, den Seru Mesa 

e poeta ta dirigié espesialmente kontra destrukshon di naturalesa. 

[Muller] ta lucha kontra e destrukshon. E ta planta, e ta bòltu tera, pero 

ku tur esei e mester mira kon mondi ta bira kada bes mas chikitu i e isla 

kada bes mas bashí. E prinsipal malechor ta hende ku su katapila i su 

machete.” (A, edishon di Pasku 1979) 

Kontrario na su kontemporáneonan revolushonario — ku kendenan Muller a asosi'é 
sigur tambe publikando den Kontakto Antiyano — den poesia di Muller sin embargo 
ta ataká “e malechor” muchu ménos. Hende ta duna otro e oportunidat pa destruí 
naturalesa di e isla: e víktimanan ta na mes tempu ehekutor di e proseso di des- 
trukshon. Finalmente Muller su poesia ta keda envolví den un impotensia, komo e 
no ta mira posibilidat di kambio mediante aktonan (revolushonario). 

E dekadensia inevitabel, mas en partikular behes i morto, den poesia di Nydia 
Ecury ta forma un motibu ku a dominá su obra kada bes mas. Pa Ecury sin embargo 
e kurso inevitabel di bida ta kontené un tesoro di eksperensia balioso i e “garantia” 
Ku e ta parti integral di un proseso ku ta renobá su mes kada bes atrobe. Aki no tin 
kuenta di melankolia omnipresente tokante un hubentut ku a bai, sino mas bien 
orguyo di un kabei blanku i un kara riba kua tempu a laga marka: un hubentut nobo 
ta presentá den yu i ñetunan, miéntras e antepasadonan ta den e outor mes. “E 
mensahe ku Nydia [Ecury] ke trese ku su kolekshon Bos di sanger,” (1976) asina un 
reseñadó anónimo ta konstatá den Beurs- en Nieuwsberichten di 14.11.1976, “ta, ku 
e ta sinti ku su antepasadonan tin un enkargo pe E enkargo pa mantené e generashon- 
nan di su famia huntu. E mester pèrkurá pa e balornan spiritual di su antepasadonan 
sigui biba i sigui gana balor na kaminda’. Un muhé mas bieu ta karga ademas tur e 
fasenan anterior di su propio bida, loke Ecury ta pinta no komo karga, sino komo 
enrikesimentu. Doló, tristesa, angustia, soledat, desesperashon i tur loke ta tormentá 
bida di hende ta kondusí finalmente na un madures i komprenshon ku ta eksperensiá 
komo liberashon. Den un reseña Carel de Haseth ta mustra ku: “E poemanan den 
Kantika pa Mama TeralSong for Mother Earth [di 1984], [ta trata] e behes ku ta 
aserkando, ku no ta trese na promé lugá su makanan kuné, ma tambe sabiduria di 
bida, madures, kapasidat pa komprondé tur kos. Ademas indulgensia, i pas pa bo 
konsenshi.’ (A, 23.111.1984) 

Maske tabata relativamente den lat, Nydia Ecury ta un di e proménan ku a dal 
e stap pa, komo muhé, sali dilanti i publiká poesia i asina enfoká kurso di bida di 
hende muhé — komo mucha, muhé hóben, amante, mama, wela. El a debutá na 1972 
ku Tres Rosea, na kua Mila Palm i Sonia Garmers tambe a kontribuí ku poema. 
Ecury, nasé na Aruba na 1926, e tempu ei kaba tabatin un karera largu tras di lomba 
komo aktris, direktor di esena i traduktor. Sonia Garmers, kende komo eskritor di 
buki di mucha ya tabatin sierto fama, ta konta den un entrevista di e vasilashon pa 
sali dilanti ku poesia. 

“Mi promé eksperensia ta ku semper hende ta purba deskubri den bo 
poemanan algu negativo. Pero si nunka nos no tuma un kurashi pa 
enfrentá e mentalidat ei, nos no ta logra nunka. Si un hómber, kasá of 
no, skibi di muhé, kanta nan bunitesa, ekspresá ku palabra su deseonan 
i su amor, tur hende ta aploudié. Nan ta gos'é i husga ku ta su virilidat el 
a afirmá. Un muhé ku tribi di sugerí so ku e ta atmirá un hómber òf ku 
e ta namorá di dje, ta bira opheto di bofon 1 no poko biaha ta tild’é di ta 
‘shishi’. Pakiko? Ami no tin idea di baha kabes p'esei. Nos mester lucha 
1 libra nos di e koshèt pèrtá i e ròl ku semper a imponé riba nos.” 
(A, 24.111.1972) 

A tuma algun aña di eksperensia di bida pa e muhénan akí reuní e kurashi nesesario 
i konfiansa den nan mes, pa nan sali dilanti komo poeta, na un momentu ademas ku 
e ambiente tabata faborabel. 

Aunke komunidat di Islanan A.B.C. entretantu sigur a krea espasio pa poesia 
di hende muhé, ainda ta kosta hopi di nan difikultat pa trese nan obra den publisidat 
i enfrentá “e mentalidat ei’. Lucille Haseth, por ehèmpel, i Ilse Winkel Risseeuw, 
ainda mas tantu, a vasilá hopi tempu promé nan a disidí di publiká nan poesia. Si 
husga e reakshonnan den prensa, kasi no tin motibu di a valisá. Resonansia (1990), 
kolekshon di poesia di Haseth, a haña reseña faborabel i ku atmirashon Ithel Brute 
a fiha atenshon den Amigoe riba e poemanan di tinte erótiko. “Di kuater parti di e 
kolekshon akí, ku a haña e título “amor”, ta sin mas e parti mas interesante. E ta 
habri ku e poema “Da capo”. Un poema di shete liña, esun mas kòrtiku di e kolekshon 
ku [...] ta sirbi komo yabi pa komprondé e otro poemanan di e parti akí. E ta kontené 
na moda di papia tur ingrediente di e sorto di amor, ku e “ami” poétiko ta alabá den 
e parti akí di e kolekshon, esta amor sensual.’ Pa e mas di binti poema den e di 
kuater parti akí Haseth a tuma su imágennan poétiko frekuentemente di muzik, 
loke por konsiderá un kontribushon refreskante na literatura, komo pa loke ta 
metáfora no a keda nada mas di naturalesa ku literatura no a usa kaba. Kisas pa e 
motibu akí tambe su poesia tin un bida mas largu ku esun di Lupe Reyes. 

Reyes tampoko no a evitá erotismo den su obra, pero, no opstante guia di Luis 
Daal i presentashonnan spektakular di su kolekshonnan, su poesia no a sobreviví e 
añanan di nan publikashon. Sin miserikòrdia Jules Marchena a kibra su kolekshon 
Penumbra na wèrki. 

“Desafortunadamente mi mester bisa, ku e kolekshon a desapuntámi 
inmensamente. Lesamentu di e poemanan ta un okupashon laf; kasi tur 
ta demasiado largu, nan ta kontené un avalancha di palabra i nan tin tiki 
struktura.” (A, 16.XI.1979) 
Un reakshon indigná di un lektor den Amigoe di 30.X1.1979 no por a logra nan 
rehabilitashon. Ta difisil komprobá te ki grado e palabranan sitá mas ariba di Sonia 
Garmers tabata di influensha ainda, pero posiblemente Marchena no ta komple- 
tamente liber di e karakterisashon di Garmers. 

Bida di poesia di Philomena Wong parse ta algu mas largu. Parsialmente obra 
di Wong ta duna kontenido na e motibunan ‘arubano’, riba kua a mustra kaba aki 
dilanti, loke a konsentrá den e tomo di poesia narativo Na caminda pa independencia, 
skibí na okashon di status aparte di Aruba dia 1 di yanüari 1986. Den su obra poé- 
tiko sin embargo Wong ta partikularmente komprometí ku eksperensianan di hende 
muhé, loke a keda afirmá den un kòmbersashon ku Rutgers. 

“Mi ta skibi hopi tokante hende muhé, tokante sierto sintimentunan di 
hende muhé, tokante opreshon, tambe tokante enseñansa. Ambiente di 
mi poemanan generalmente ta un forma di protesta kontra abuso. [...] 
Mi ta traha den kampo sosial i p'esei mi ta topa ku hopi problema. Bo ta 
tende di abuzu seksual di mucha. Ta te ora bo tende di esun situashon 
konkreto ei ku ta konmovébo, bo ta skibi ariba [manera den “E monstruo 
scondi”]”. (A, 15.V.1993) 

Loke e grupo di muhé rònt di Bosero tabata boga p”e, pero ku inisialmente ainda no 
por a keda realisá, entretantu tòg a haña forma di ekspreshon poétiko. 


Den literatura papiamentu esnan ku ménos ta suskribí fe den faktibilidat, maske ta 
den grado limitá, di e mundu akí ta Tip Marugg i Federico Oduber. Aunke den e 
kolumnanan den Kambio, na Hulanda, i Observador, na Aruba, Oduber a presentá 
ku ideanan un tantu “revolushonario”, pronto su poesia a tuma otro rumbo. Tras di 
e kambio sosial ku e ta sugerí ta parse ku tin tòg prinsipalmente un deseo skondí pa 
yega na liberashon personal di restrikshonnan. E deseo akí ta dal den un barera 
inkebrantabel: morto. Aki ta kaminda miedu, impotensia i desesperashon ta aparesé 
riba esenario. E karakter inevitabel di morto sin embargo meskos tambe ta produsí 
un siguransa, ku ta mihó asept'é komo tal. 

Inevitablemente Oduber tabata eksperensiá tradishon eksistente den literatura 
papiamentu komo restrikshon, no na último lugá komo restrikshon di e posibilidat 
pa ekspresá su propio interior turbulento. Ku rason Habibe a konstatá den un reseña 
di e úniko kolekshon di poesia di Oduber Putesia (1973): “No spera [...] frasenan 
bunita i sentimentalista, tur na rima, efektonan musikal i semehante aksesorionan 
akústiko” (BN, 24.IX.1994)#. 

Partikularmente pa loke ta eskoho di palabra i sekuensia di palabra Oduber ta 
bandoná e registronan poétiko eksistente di papiamentu. E título mes kaba ta un 
ehèmpel: “putesia” ta fushon di e palabranan puteria i poesia. Asina serka Oduber 
ta haña unionnan inesperá i ménos transparente, giro i kontrastenan ménos usá den 
poesia papiamentu ku ta grupa forma frase, ku hopi biaha ta enserá bastante mofa. 

Den asuntu di ‘mofa’ Oduber i Marugg no ta parti un pan, en kambio den kaso 
di noshon di e baf di morto sí. Posiblemente Marugg ta kere ainda ménos ku Oduber 
den e posibilidat di tin ningun gara riba bo propio bida. Hende ta kondená pa nabegá 
bela yen bai topa morto i hasiendo esei e ta hañ’é ta kana riba un bereda di bida 
repugnante. Pa kolmo, durante un parti konsiderabel di dia, rayo di solo ta lusa ku 
mashá forsa, i di un forma deskará i sin piedat ta lusa e bida en kuestion. Anochi na 
sierto medida ta kamuflá soledat, mieduie deseo di seguridat (ku un tinte religioso), 
pero e mesun anochi no tin apsolutamente e kapasidat di kita e sintimentunan 
negativo. Erotismo i alkohòl ta distraí un poko, pero pa definishon esei nan por hasi 
pa korto tempu. Despues nan ta enfatisá mas ainda serka kada individuo e sintimentu 
di ta aislá, falta di beyesa, pèrdida di inosensia hubenil. Desenkanto ta toka tur 
hende. Loke ta resta ta e deseo di ta mas lihé ku Lamuèrtè, kometiendo suisidio. 
Esaki no ta keda mas ku un deseo, ya ku hende en prinsipio ta demasiado kobarde 
pa efektivamente uni akshon na palabra òf e ta laga promesa di renobashon siegué. 

E manera ku Marugg a ekspresá e vishon akí a produsí novela eksitoso na 
hulandes, i poesia hulandes i papiamentu ku durante largu tempu a karga e seyo di 


5% Den Coleccion Arubiana di Biblioteca Nacional Aruba tin korespondensia wardá di aña 1968 di 


entre Oduber i Hubert Booi tokante publikashon di un tomo di poesia di Oduber. E tomo en 
kuestion tambe ta konservá den e kolekshon. Gran parti di e poemanan den Putesia ta inkorporá 
kaba den e manuskrito (sin título) di 1968. 

“inaksesibel”. Un artíkulo debidamente argumentá di Marion Snetselaar (1991) 
entretantu a kita tambe e seyo di “surealista”: “Poesia di Marugg ta refleho di ekspe- 
rensia i vishon personal [ku mas ariba a resumí, agb]. Kiere desir, su poemanan ta 
den un relashon ‘mimétiko’ ku realidat, loke difísilmente por meskla ku prinsipionan 
surealista. Serka Marugg idioma al fin i al kabo tin klaramente un funshon di 
referensia. [...] Inhustamente ta interpretá presensia di asosiashonnan ‘skur’ i un ke 
otro poema di ensueño komo surealista.” Ultimo añanan tabatin hende ku a lesa 
poesia di Marugg ku mas presishon, i kada bes atrobe e resultado tabata konfirmá 
ponensia di Snetselaar. Asina Jos de Roo tambe a haña rason. For di 1976 el a 
konstatá: “Lógika di Tip Marugg por ta desviá di esun komun i koriente, pero loke 
ta frapante ta ku, promé intuitivamente i despues intelektualmente, e lektor ta pega 
tur e pidanan na otro. Asina ta nase un lógika propio, ku ta duna un impreshon di ta 
fuertemente asosiativo i ku probablemente a nase presisamente a base di asosiashon, 
pero ku no p'esei mester ta ilégiko.” (A, 20.XI.1976) 

Den poesia di Marugg no tin lugá pa un lenguahe metafóriko transparente òf 
tradishonalmente orientá, pa motibu ku difísilmente lo e por a deskribí su eksperensia 
personal di bida ku e lenguahe ei. Di otro un banda, e metáforanan no ta tampoko 
asina kaprichoso ku nan ta bira inaksesibel. Aunke sí frekuentemente nan ta suponé 
gran konosementu di herensia sosio-kultural di e komunidat lokal, partikularmente 
esun di e grupo afro-antiano. E forma ku e grupo ei a trata naturalesa por ehémpel 
ie nifikashon ku el a duna fenómenonan natural na vários okashon ta forma e 
medio pa saltonan asosiativo. 

Tempu ku literatura sekular na papiamentu a kuminsá lanta — den kurso di 
añanan kuarenta i sinkuenta — no tabatin mashá apresio ainda pa poesia di Marugg 
den su lenga materno (a trata esaki na kapítulo IV). Segun e kantidat di teksto 
literario tabata oumentá i pokopoko pero sigur e kódigonan tradishonal a ekstendé, 
tabatin komprenshon pa Marugg su poesia (evidentemente den muchísimo menor 
grado di banda di e grupo di di-nos-e-ta). Na okashon di re-edishon den e kolekshon 
Afschuw van licht (1976) di e tres poemanan ku Marugg a publiká den Simadan i ku 
redakshon di e revista akí a kritiká, Enrique Muller a yama nan “hoya briante” 
(den A, 20.X1.1976). Despues di esei a sali sinku poema nobo na papiamentu den 
Kristòf (1977). Enid Hollander tabatin oido pa e kultivashon estrikto di ritmo 1 
eufonia den e poemanan i el a komponé muzik pa nan. Riba petishon di Hollander, 
Marugg a dun’é sinku poema mas, pa kua tambe el a komponé muzik. Despues, ku 
permiso di Marugg, a saka e dies poemanan na disko ku stém i guitara di Hollander 
i, sin su permiso, a publiká e tekstonan den un korant di mala muèrtè ku no ta kos di 
mira, Candela (1981). Inesperadamente Marugg a resultá e ora ei un ratu asina riba 
tonbank di snack i toko, pero nunka Marugg no a yega na pueblo ni nunka e no 
tabatin intenshon di yega n'e. Prueba ta ku for di 1949 Marugg a skibi kaba: “E lugá 
apart, ku un artista ta okupá [...] ta un echo ku hende tin di aseptá, un situashon ku 
ta unu ku su realidat di ta artista.” (LP, 30.V.1949) 

Pérdida di ideal 


Artistanan literario manera Marugg i Oduber tin tur derecho di deseá un lugá apart 
pa nan mes den komunidat, aunke e outornan ku ta skibi na papiamentu i ku a 
menshoná te aki, tabata di opinion ku nan mester para ku dos pia den e realidat 
sosial. Na kuminsamentu di e último dékada di siglo ta surgi sin embargo e pregunta 
kua barku literario di e outornan akí ta nabegá ainda. Hopi di nan — loke entretantu 
lo mester ta evidente — a pega Of a dal kibra den baranka. Parse ta desaroyonan 
sosial mas amplio ta loke ta kousa pérdida di idealnan literario, partikularmente na 
Kòrsou. 


Sin duda e lema di awor-nos-ta-manda a hafia kontenido na Kòrsou i na Boneiru 
den polftika, sindikato, den gobièrnu i empresanan (semi-)gubernamental, pero riba 
otro tereno e gruponan tradishonal i e gruponan mas resiente na poder no a pèrmiti 
ku sin mas ta kita rienda for di nan. I, si nan a tum’aden mes, ta pa laga e rienda slèk 
un poko asina. Importadornan, empresanan di off-shore, kontratistanan di den kon- 
strukshon, e refineria, akshonistanan di hotél i kondominio, poder hudisial, mundu 
médiko, makelarnan i bankeronan — den poko palabra, podernan ekon6miko i élite 
profeshonal — intelektual i hopi di esnan ku ta dependé di nan — a pèrkurá pa ‘realidat 
stroba e idealnan”. Korupshon, patronahe polítiko, superkonsumo eksorbitante i 
inkapasidat pa goberná di banda di e élite polítiko di awor-nos-ta-manda, a mina no 
den menor grado e konfiansa den un sosiedat nobo entre e propio achterban. E 
generashon ku a baha e wayanan ku tabatin rondó di Julianadorp i Emmastad — 
barionan kaminda empleadonan europeo bon pagá di e refineria di petroli a biba — 
a mira den último dékada su propio diputado, gezaghebber òf minister afro-antiano 
inougurá real-estatenan tras di muraya pa un “aventura tropikal den bibienda” di 
afortunadonan lokal i ekstranhero. Representantenan di pueblo a pone promé piedra 
pa sera e playanan ku tabata aksesibel pa pueblo tempu nan tabata den man di 
shonnan blanku. Hóbennan revolushonario ku tabata sa di subi bira mandatario 
polítiko i ekonómikamente bon pará a bandoná nan bario i entretantu nan mes a bai 
biba na Julianadorp i den e residensianan rondoná pa muraya. 
Reflekshonando, un di e lidernan mas importante di e wèlga di dia 30 di mei 

1969, Ewald Ong A Kwie, a konstatá: 

“Na añanan setenta nos tabata registrá un éksito tras di otro. Si Ong A 

Kwie òf kualke otro lider sindikal habri su boka, tur hende tabata tembla. 

Nos mes tabatin e kustumber di aludí na un “30 di mei nobo’ ki ora ku 

nos tabata haña ta bon, pa nos hinka mas spantu den e hendenan. Si bo 

analisá bon awor, ta di lamentá, ku tantu gobiérnu komo empresa privá 

a haña un miedu pániko di sindikatonan i tabata bai di akuerdo ku tur 

kos. E balansa ku na añanan sesenta tabata inkliná na banda drechi, a 

kambia na añanan setenta totalmente pa banda robes. No tabatin un 

ekilibrio mas di poder. Sindikatonan tabata haña loke nan eksigí. [...] A 

surgi un inflashon salarial enorme, siguí pa igual oumento drástiko di 

kosto di bida. Si gobiérnu i otro dunadónan di trabou tabata un mihó 
kontrapartido den “konfrontashon” ku sindikatonan, nos ekonomia lo 
por a rekuperá mas lihé i finalmente e trahadónan lo tabatin mas probecho 
di dje. Ademas esei lo tabata mihó pa empleo. [...] No a guia e proseso 
di evolushon sosial na un manera hustu i, si mi bisa esei, mi tambe ke 
saminá mi konsenshi. No tabatin kuestion di formashon i edukashon, 
tampoko serka sindikatonan.’ (A, 1.V.1994) 
E pensamentu ku tabata reina na prinsipio, esta ku emigrashon for di Antia nunka 
lo no a bira di e magnitut ku tabata e kaso ku esun for di Sürnam, no a bira realidat. 
Den kurso di añanan ochenta e fluho di migrantenan a oumentá te den kareda di 
shen mil antiano — kasi un tersera parti di e poblashon total. Tabata trata pa gran 
mayoria di kurasoleño i, kada bes na mayor kantidat, di e gruponan sosio- 
ekonómikamente mas débil. Den e mesun grupo ei e kantidat di usadó i bendedónan 
di droga, violensha (entre kua kontra muhé i mucha) i den e dies último añanan akí 
aktonan kriminal a krese te na un nivel ku komunidat hamas a yega di eksperensiá. 
Gobièrnu no a logra detené di un manera efikas e tentákulonan di 
organisashonnan kriminal internashonal. Hulanda a ofresé sosten den e lucha kon- 
tra kriminalidat, pero a pone kondishon severo pa e sosten akí, loke segun gobernante 
i polítikonan antiano por afektá nos ‘outonomia’. Un ke otro a trese bastante kontro- 
versia, promé ku Antia i Aruba aseptá e sosten. 
Den e entrevista ku ya a sita kaba Ong A Kwie tambe a mustra ku un dede 
akusador riba e poder ekonómiko na e isla. 
‘Pero empresarionan tambe mester realisá ku nos ta biba den un era 
nobo. [...] Si bo tin un hèmber ku kangreu i un par di nan ta purba sali 
for di dje pa nan hui di nan miseria, e otronan den e hèmber ta ranka nan 
na nan pia hala nan abou atrobe. Esei ta mentalidat di kangreu. Nan no 
ke mira un otro bai dilanti. [Nos] empresarionan tin ‘mentalidat di pirata’. 
Ta e mentalidat komersial ku nos a heredá di kolonisadónan hulandes. 
Un mentalidat ku ta dirigí solamente riba hasi ganashi den un tempu 
kòrtiku. No tin un vishon a largo plaso, ku ta nesesario pa yega na un 
desaroyo industrial.’ 

E desaroyonan poko ekilibrá riba tereno polítiko, sosial i ekonómiko a mina tambe 

realisashon di otro idealnan, manera esunnan riba tereno di enseñansa. 

E deseo di desmantelá e sistema di enseñansa kolonial a sigui rumbo di e 
idealnan di di-nos-e-ta. Pa e sindikato di trahadónan den enseñansa, SITEK, e deseo 
akí, mas en partikular introdukshon di papiamentu den enseñansa, a forma un di e 
puntonan di akshon mas importante. Sostené pa investigashonnan lokal i interna- 
shonal, e sindikato a defendé e nesesidat pa na enseñansa básiko duna muchanan 
lés di i den nan lenga materno, papiamentu. Lo siña nan hulandes komo un di dos 
lenga, pero komo lenga strañero. Ku perspektiva di e supuesto introdukshon di 
papiamentu gobiérnu a dediká kada bes ménos atenshon na e enseñansa eksistente 
di i na hulandes. Efektivamente, den kurso di añanan ochenta papiamentu a bai 
skol, komo vak pa e klasnan di enseñansa básiko. Ku pashon a traha i produsí un 

método di lès i algun material di lesa i na rekapasitashon di maestronan, aunke no 
di un forma sufisientemente profeshonal. ‘Papiamentu a bai skol wèl, pero el a 
keda sinta’, manera Toos Smeulders (1991) a trese dilanti. 

Den su tésis doktoral, Papiamentu en onderwijs: veranderingen in beeld en 
betekenis van de volkstaal op Curagao (1987), el a mustra riba e problemanan 
grandi ku na otro partinan di mundu hende a topa kuné na introdukshon di lenganan 
ku tin relativamente poko hablante i riba e konsekuensianan ku nan a saka di e 
eksperiensia akí. Práktikamente a ignorá su tésis, pero e problemanan tabata evi- 
dente. 

Na prinsipio di último dékada di siglo XX atrobe a surgi espasio pa renobá e 
método di lés di hulandes. Restrukturashon di enseñansa sin embargo a keda e heru 
kayente ku e tabata durante mas di bintisinku aña kaba i na kua hopi minister i 
diputado, personanan pashoná i yen di inisiativa, manera mayornan, kolumnistanan 
i hulandesnan temporalmente bibá na e islanan, ekspertonan lokal i internashonal a 
kima nan dede òf a bisa ku hustamente no ke kima nan dede. Espesialmente e 
realidat práktiko a kontrariá e idealnan: rekapasitashon di maestronan, komo nan 
mes nunka no a haña lés na papiamentu, e kantidat apsolutamente insufisiente di 
material di lesa i di estudio pa muchanan, tradukshon i adaptashon di buki di lès pa 
vaknan manera “geografia”, “historia” i ‘físika’, komposishon di un método di lès 
bon balansá pa papiamentu pa tur aña eskolar, miéntras standarisashon di e vokabu- 
lario ainda ta leu di ta kla i e gramátika ta insufisientemente deskribí ainda. Ademas 
a keda eksistí e nesesidat di dominá hulandes bon pa por sigui enseñansa sekundario 
lokal ku ta na idioma hulandes etc. 

Partidario i atversarionan di antianisashon riguroso di enseñansa ku a bai mashá 
leu a te hasta kanga saya. Un maneho global di parti di gobiérnu a hasi falta i e 
porsentahe di dropout i hóbennan ku problema a krese. 


Ku oumento di e problemanan diverso — ku na Aruba esensialmente no ta diferente, 
pero ku finansieramente por soportá mihó danki na un industria turístiko floresiente 
— € idealnan ‘revolushonario’ di e filosofia di di-nos-e-ta a disparsé na tur e tres 
Islanan A.B.C. Septisismo a oumentá i tabata difísil formulá solushon basá riba e 
pensamentu di kreolisashon. Outornan, meskos ku tantísimo polítiko i intelektual, 
a pèrdè alternativanan for di bista i a keda ketu. Asina tambe a desaparesé e afan pa 
logra independensia, ku tabata biba entre e hóbennan mas radikal i ku nunka no 
tabata sino na madoa entre algun grupo di poblashon. Finalmente polítikonan 
hulandes tambe a pone e aspirashonnan akí un banda. Na kada isla i entre e islanan 
mes a sigui debatí riba e asuntu, sin miedu di bira independiente. 


Elogio di papiamentu 


Idealnan un tempu tesorá, pa gran parti por a dal spat for di otro kontra baranka, 
pero pa papiamentu nunka promé tabatin tantu atenshon i apresio manera despues 
di 1969. Maske ainda no a deskribí un parti konsiderabel di e lenga i su uso, inves- 
tigashon (sosio)-lingwístiko di papiamentu a sa di krea sierto tradishon. Interna- 

shonalmente na añanan setenta estudionan sientífiko di lenganan Krioyo a tuma 
papiamentu komo “opheto di investigashon”, loke a produsí estudio di Birmingham 
(1971), Wood (1971), Reinecke (1975) i di otronan. Riba investigashon di Maduro, 
Lauffer, Daal i Römer, hablantenan nativo mas hóben, manera Dijkhoff i Vos de 
Jesús (1980), Muller (1989), Joubert (1991, 1997), Van Buurt i Joubert (1997), 
Dijkhoff (1993) i Martinus (1995), a sigui bòrda ariba. Lokalmente investigashon 
di papiamentu a haña sosten institushonal mediante establesimentu di Instituto 
Lingwistiko Antiano (ILA) i Sede di Papiamentu na Kòrsou i Instituto di Lenga 
Arubano (IDILA) na Aruba. A organisá algun kongreso, kaminda a presentá 
resultadonan di investigashon di e lenga, manera esunnan ku a inkorporá den e 
tomo di kongreso Problems and Possibilities (Muller red., 1983). Pero lo mas im- 
portante ta ku outornan a bin ta skohe papiamentu kada bes mas komo medio di 
ekspreshon literario i medio di komunikashon. En todo kaso papiamentu a establesé 
komo lenga ku un literatura skibí. 

Manera a apuntá di paso kaba vários biaha, banda di reseña i entrevistanan den 
korant, un avalancha di aktividat a sostené e literatura en kuestion pa amplia kono- 
sementu i alkanse di sierto obra i outornan. Den último dékadanan minister, diputado, 
gezaghebber i gobernadornan a risibí gran kantidat di publikashon literario, miéntras 
fotógrafonan i/o kamarógrafonan tabata registrá e okashonnan ei pa nan lesadónan 
di korant i televidentenan. A batisá buki — ku zjampaña — durante presentashon 
públiko òf di otro forma festivo a lansa nan na mundu. E simannan ‘kolonial’ di 
buki a desaparesé hopi promé ku fin di añanan sesenta, pero for di e tempu ei entre 
otro konferensha, lektura, nochi kultural, diskushon ku panel i festival ta difundí 
palabra literario na papiamentu. Di algun outor a laga traha stampia ku nan kabes 
ariba i te asta a laga traha un kabes di bròns di nan. A imprimí poema riba poster i 
a kologá nan den edifisionan públiko. Ku sierto regularidat premio manera Premio 
Cola Debrot di Teritorio Insular di Kòrsou i Chapi di plata di Fundashon Pierre 
Lauffer ta demostrá apresio pa entre otro produkshon literario (o lingwístiko), 
miéntras indirektamente ta spera ku e premionan akí ta sirbi tambe di estímulo pa 
otronan. Despues ku e esfuerso di Sticusa pa entregá “premio di estímulo” a frakasá, 
otro institushonnan tambe a desistí di esaki. Na nan lugá a bini, mas ku den dékadanan 
anterior, konkursonan literario i tayernan literario, aunke e esfuersonan ei prinsipal- 
mente a duna resultado pa literatura hubenil na papiamentu. 

A pesar di yegada i ouge di televishon, radio a keda di gran importansha pa 
oumentá fama di outor i obra. Eddie Pieters Heyliger, Stanley Cras, Lucille Haseth, 
Nydia Ecury, Elis Juliana, Hubert Booi, Ito Tromp, Eddy Tromp, Ernesto Rosen- 
stand, Ruth Vrieswijk-Bergen, Papy Cicilia i otronan a i/o ta presentá programanan 
kultural na Kòrsou, manera Echa palabra, Ilushon di mainta, Imágen literario, Mei 
ora ku Ompi Elis, Esaki ta mi tera, Un gota literario, Tuturutu kultural i na Aruba: 
Nos tera, Butishi di Alegria, Warwarú di Informashon, Awasero musical ina Boneiru: 
Pa Guillermo di Frans Booi i Beku di Franklin (Boy) Antoin, den kua a perpetuá 
apresio pa obranan literario bieu i a ekspresá apresio pa obra nobo. Deklamashon di 
obra ta forma parti esensial di kada programa. Asina oyentenan ta sera konosí ku 

tekstonan di un forma ku di paso ta pone hende pensa riba e manera ku ‘ántes’ 
tabata pasa teksto di generashon pa generashon, esta segun e sistema di un boka 
bisa otro. Sin embargo, den medionan moderno di komunikashon no a inkluí e 
elemento visual di e tradishon ya menshoná ku ta di tantu importansha: televishon 
apénas ta dediká atenshon na literatura. Esaki ta indikativo pa limitashonnan den e 
forsa di atrakshon di literatura papiamentu. Si tabatin apresio pa e literatura ei serka 
un públiko realmente grandi, e ora ei indudablemente lo a krea espasio pa programa 
literario na stashonnan di televishon lokal. 

Tambe pafó di frontera di Islanan Abou demanda pa obra literario papiamentu 
(tradusi) i informashon al respekto ainda ta limitá, pero no ta laga di tin demanda. 
Partikularmente último diesinku pa binti aña konfiansa den propio kualidatnan 
literario di papiamentu ta alimentá e afan pa hib'é pafó di frontera. No ta trata 
solamente di kumpli ku e demanda, sino tambe di fórsa esaki mediante esfuersonan 
propio, manera partisipashon na òf organisashon di konferenshanan internashonal i 
festivalnan literario. Entretantu poesia papiamentu tradusí entre otro na hulandes, 
ingles, aleman, franses i spañó a sali publiká. Ensayo tokante literatura papiamentu 
a sali den revista, korant, buki i ensiklopedia na entre otro Estádos Unidos, Canada, 
Venezuela, islanan di Karibe di habla ingles, franses i spañó, Hulanda, Alemania, 
Italia, Fransha i Bélgika. E historiografia akí i e antologia korespondiente tambe ta 
resultado di e konfiansa propio ya menshoná. 

Ademas, ku gran regularidat i ku fervor outornan di obra na papiamentu mes ta 
elogiá nan lenga i su posibilidatnan. Kisas por interpretá esaki komo señal di un 
konfiansa ainda insufisientemente desaroyá den e lenga materno: mester ekspresá e 
konfiansa eksplísitamente i kategórikamente pa doño di kurpa mes kere den dje 
realmente. Sin embargo, poemanan no ta adekuá pa un interpretashon asina. Ku 
konkista literario di e islanan e diskulpa ku Hoyer mester a usa na prinsipio di siglo 
XX ora e tabata defendé su lenga materno a kambia den orguyo i determinashon. 
Na 1984 Habibe — kende e tempu ei tabata kolaborador di I.L.A. — hasta por a 
kompilá e poemanan ku ta elogiá papiamentu na tur sorto di tono i weis pa e publiká 
un kolekshon delegaritu, Elogio di Papiamentu. Entretantu e seri a sigui yena ku 
poemanan nobo di elogio, entre otro di Habibe mes. Den un entrevista Habibe a 
yega di ekspres'é ku gran reserva tokante e pregunta si papiamentu lo por tuma 
lugá di hulandes: “Nò, papiamentu no ta basta riku pa tuma funshon di hulandes, 
loke no nesesariamente ke men ku esei lo no por sosodé nunka.” (4, 22.11.1969) 
Mas di diesinku aña despues su poema Papiamentu na kaminda, di 1986, ta demostrá 
sin embargo, banda di e orguyo pa loke den kurso di dékadanan papiamentu a logra, 
un fe inkebrantabel den futuro. 

Mañan su grito 

lo floria shelu di Caribe 

ku su flechanan di flamboyan! 
Intenshon di e metáfora akí ta indudablemente pa evoká e flornan kòrá-orafio/hel di 
flamboyan ku nan blachinan di punta, e “flechanan”. E imágen ta pidi pa saka kurashi 
for di e pensamentu, ku pa seku ku Islanan Abou ta, palu di flamboyan semper lo 

sigui flora. Un ratu nos ta hasi kaso omiso di otro asosiashonnan for di realidat 
antiano i e kerensia ku pal'i flamboyan den kurá ta ku tur siguridat un señal ku e yu 
muhé mayó ta keda sin kasa, un flamboyan sin blachi ta nifiká preokupashon riba 
tereno di plaka, i rais di flamboyan ta tira asina leu i nan ta asina fuerte, ku sigur nan 
lo por sker fundeshi di kas. Ta parse ku papiamentu literario entretantu a basha un 
fundeshi, ku ta sufisientemente fuerte pa por resisti forsa kontrario. Folklor t'ei pa 
studia komo fenómeno sosio-históriko i no pa sigui kere aden. 


Miéntras por sigui lanta mas muraya, na kuminsamentu di último dékada di siglo 
XX ramo di konstrukshon a stanka. E generashon bieu a kansa di lucha i ainda no 
tin un generashon hóben di “trahadó den ramo di konstrukshon.” Konstrukshon 
literario ta sinónimo di pasa kastigu manera Lauffer a mustra den e karta na Booi ku 
a sita mas dilanti. A preferá pone un banda òf a sostené solamente ku palabra e 
vishon ku Lauffer i Booi tabatin riba tereno literario na idioma papiamentu, esta 
konsiderá e sosiedat krioyo den su totalidat ku tur su matisnan komo loke ta propio 
i habri bentana hanchu habrí, kara pa mundu (literario) pafó di Aruba, Boneiru i 
Korsou. 

